
Oran  an  Earraich. 

Tha  'n  t-Earrach  sa  cheann  ris  a'  Gheamhradh  le 

fuachd, 
Nafaoilich  mar  bhann  orr  le  meallfhrasaibh  cruaidh; 
A'  ghaoth  bhàrr  nam  beanntan  sa  steall  bhàrr  a' 

chuain, 
Nan  gaoir  feadh  nan  gleanntan  cur  greann  air  an 

t-sluagh. 

Tha  'n  t-Earrach  ri  tòiseachadh  ròite  gun  bhlàths, 
Gaothach  is  ceòthach  is  sgòthach  gun  tàmh ; 
Bi  sneachda  ri  còmhdach  na  mòr  bheannibh  àrd, 
An  trusgan  is  boidhche  chuir  mòrachd  air  blàr. 

Thig  gearran  is  sguabag  le  cruaidh  fhrasaibh  gèur, 
A  dh'  fhaireas  an  sluagh  sa  bheir  buaidh  air  an 

sprèidh ; 
Thig  greannadli  is  gruaim  air  na  cluaintean  gu 

lèir, 
'8  bi  tonnan  air  ghluasad  le  uamhas  nan  spèur. 


Oran  an  Earraich 


Thig  caochladh  is  faochadh  le  gaothibh  na  Màirt, 
A'  thioirmicheas  aodann  gach  raon  agus  blàr  ; 
Bi  sluichd  air  an  traoghadh,  san  fhaoileach  bha  làn, 
'8  thèid  crodh  agus  caoirich  gu  taobh  nam  beann 
àrd. 

Thèid  corrainn  a  chromadh  bha  crochaid  ri  spàrr. 
Gu  feamainn  a'  chladdich  a  ghearradh  'na  thràth  ; 
Tha  sùgh  agus  neart  innt  a  mhathicheas  barr, 
'8  tha  bhrìgh  aice  beartach  air  son  a  bhunàt. 

Bi  *n  treabhaich  'na  chabhaig  cur  ghearran  an  ial, 
Gam  briseadh  a  steach  ann  a  srathair  sa  srian  ; 
Nuair  gheibh  e  an  acfhuinn  gu  ceart  ann  a  rian, 
Gu'n  tionndaidh  e  mhachair  gu  leabaidh  do'n  t-siol. 

An  àit  nach  'eil  eachaibh  a  tharruingeas  crann, 
Aìr  amhuich  na  sgalaig  bi  'n  t-eallach  gu  trom ; 
Bi  giUean  nam  fallas  le  spaid  is  cas-chrom, 
Ged  shilleadh  nam  frasan  chan  fhairich  iad  srann. 

Au  uair  a  thig  blàths  agus  dearsadli  na  grèin, 
Le  mòrachd  a  h-àileachd  bho  àrda  nan  spèur ; 
Gun  ùraich  i  fàs  anns  gach  àit  am  bi  frèumh, 
Toirt  fluirichean  àluinn  fo  bhlàth  ann  a  sgèimh. 


Na  h-eoin  bheaga  bhoidheach  air  spògan  nan  orann, 
Ri  gleusadh  nan  òran  is  ceohnhora  fonn  ; 
Na  caoirich  le'n  àlach  air  bràighe  nan  gleann, 
Ga'n  altrum  le  bàighealachd  màthair  ri  clann. 


Oraii  an  Earraich 


Nuair  a  rachas  an  t-Earrach  gu  snasail  'ua  chèis, 

Sa  chrùnas  a'  Bhealltain  ann  ceann  air  a  chèit ; 

Bi  chuthag  air  chrann  agus  fonn  orra  fhèin, 

Cuir  fàilt  air  an  t-Samhradh  gu  greannnihor  le 

bèul. 

Fraoch  Geal. 

B'  iad  sud  na  laithean  Sunndach. 

Le  Iain  Mac  Cormaic. 

"  NuAiR  a  dh'  fhalbh  Imn  nam  pacaidean  is  linn  nam 
briuthas  beaga,  dh'  fhalbh  mar  an  ceudna  linn 
nan  driodfhortan,  a  bha  cur  a  leithid  de  thapachd 
's  de  sgairt  is  de  mhisnich  anns  a'  chuid  ud  de 
shluagh  na  Gaidhealtachd  a  bha  cìs-sheachnadh  'na 
dhlùth,  agus  siubhal  cuain  'na  uachdar,  'nan  caithe- 
beatha,"  arsa  seann  laoch  a  dh'  fhàs  liath,  ach 
gann,  ris  a'  chèird,  agus  a  thachair  orm  gu 
tubaisteach  aon  uair  am  Muile. 

"  B'  iad  sud  na  làithean  sunndach,"  ars  esan, 
"  agus,  mo  riar  fèin,  gu  'n  robh  airgead  ann,  cuid- 
eachd. " 

"  Nach  toir  sibh  dhuinn  a  nis  pàirt  de  na  seann 
driodfhortain,  bho  na  thuit  duinn  bruidhinn  air  an 
rud,"  arsa  mi  fhìn. 

B'  e  roghadh  is  taghadh  a'  chnacaiche  bh'  ann 
mo  charaid ;  agus  's  e  nach  obadh  air  dol  an  ceann 
sgeòil  nuair  a  gheibheadh  e  greim  tombaca  fo 
chùlaig.  Bha  sinn  'nar  suidhe  air  lèanaig  bhoidh- 
ich,  ghuirm,  taobh  Loch  Sgrìodain,  far,  tha  mi 
creidsinn,  an  do  shil  a'  phoit  dhubh  am  boinne  nm 
dheireadh  am  Muile,  agus  anns  au  do  bhuideal- 
aicheadh  an  drùdhag  mu  dheireadh  de  uisge- 
beatha  nam  briuthas  beaga. 

"  Am  bheil  thu  faicinn  an  eas  ud  thall  ?  "  ars 
am  bodach,  's  e  cocadh  a  bhata  ghairbh,  challtuinn. 

ri  eas  mòr,  sloisreach,  còbhrach,  geal,  a  bha  tigh- 
inn  'na  mharannan  's  'na  mhaoimeannan  a  nuas  ri 
aodann  ailbhinneach  Bhuruig  air  taobh  eile  an 
locha.  "  Sud  agad,  ma  tà,  far  an  robh  tighinn  as 
gu  math  caol  aon  uair  agam  fhìn  is  aig  na  seòid  a 
bha  leam.  Tha  geòdha  taobh  thall  an  eas  :  chì  thu 
dubh  an  sud  e,"  's  e  cocadh  a  bhata,  "  agus  am 
bràigh  a'  gheòdha,  agus  pìos  a  suas  an  aodann  na 
stalla,  tha  uamha  cho  gasda  's  a  chunnaic  duine 
riamh,  agus  cho  freagarrach  air  son  briuthais  is  ged 
a  bhiodh  i  air  a  dèanamh  a  dh'  aon  obair  air  a  shon. 
'S  iomadh  boll  eòrna  a  chaidh  a  chur  gu  caochan 
an  sud,  agus  buideal  mòr  de  'n  uisge-bheatha  b' 
fhèarr  a  chaidh  a  lìonadh  ann.  Bha  ìnnleachd  cho 
math  againn  's  a  chunnaic  duine  riamh  air  am 
briuthas  a  cheiltinn.  Am  bheil  thu  faicinn  na 
làraich  ud  a  nuas  bho  mhullach  a'  mlionaidh  gu 
bràigh  a'  ghèodha  ?  "  ars  am  bodach  's  e  leantainn 
na  làraich  fad  an  rathaid  leis  a'  bhata. 

"  Tha  mi  faicinn,"  arsa  mise. 

"  Sud  agad,  ma  tà,  làrach  ùr  a  rinn  sinne  do  'n 
eas,  agus  an  uair  a  leigeamaid  ruith  dha  do  'n  làr- 
aich  ud,  bha  e  còmhdachadh  dorus  na  h-uamha ; 
is  cha  robh  neach  fo  'n  ghrèin  a  smuainticheadh 
gu  'n  robh  uamha  idir  ann.  'S  minic  a  chaidh  na 
gàidsearan  a  null  's  a  nall  seachad  oirre,  agus  sinne 
gu  sunndach,  seasgair,  sàbhailte  air  taobh  a  stigh 
na  còmhla  leathainn  uisge  a  bha  tighinn  'na 
mhaoimeannan  o  fhìor  mhullach  a'  mhonaidh.  Bha 
fios  aig  na  gàidsearan  gu  'n  robh  briuthas  an 
àiteiginn  taobh  Bhuruig,  agus  ged  a  b'  iomadh 

oidhirp  dhìcheallach  a  thug  iad  air  a  brath,  dh' 
fhairtlich  orra,  gns  aoii  latha  sònruichte ;  agus  b' 
anii  le  fìor  tliuiteaiuas  a  rinn  iad  an  sin  fèin  e. 
Ach,  co-dhuibh,  thachair  e." 

"  Bha  sinn  air  ar  brath,  agus  cha  robli  againn 
ach  a  bhi  dèanamh  na  cuid  a  b'  flièarr  de  'n  chuid 
bu  mhiosa ;  agus  's  ann  dona  gu  'n  robh  i.  Eisd 
thusa  a  nis." 

Chart  ani  bodach  a  mhuineal,  bhlaiseagain  e 
blieul,  is  shocraich  se  e  fèin  a  dhol  ris  a'  chòrr 
de  'n  sgeulachd  leis  a  h-uile  dùrachd  a  bha  'na 
chridhe : — 

Blia  sinn  aon  flieasgar,  ma  tà,  's  a  h-uile  fear 
againn  'na  dliithis  a'  cur  nam  buideal  air  bòrd  "  A' 
Chlamhain,"  's  i  ri  seòladh  gu  Cluaidh  an  la-arna- 
mhàireach,  nuair  thàinig  am  balachan  a  bha  a' 
freiceadan  duinn,  'na  leum  dearg  a  nuas  am 
monadh,  a'  glaodhaich  gu  'n  robh  coltas  luath- 
luinge  a'  chrùin  a  nìos  taobh  cladach  an  Rois. 
Dhìrich  mi  fhìn  am  bearradh  a  thogail  amharuis,  is 
bha  bànag  is  rolag  gheal  m'a  sròin  a'  deanamli  air 
an  loch. 

An  trian  na  braise  bha  sinn  'nar  cuid  is  'nar 
gaid ;  is  bha  'n  Clamhan  fo  a  cuid  sheòl  anns  an 
dubhar  taobh  cladach  Bhuruig  a  dhol  am  falach  do 
'n  Loch  Bheag.  Clia  robh  ùine  r'a  call,  agus  thug 
an  còrr  againn  muUach  a'  mhonaidh  oirnn  a 
chumail  sùil-am-mach  air  ciod  a  dh'  fhaodadh 
tachairt. 

Leig  sinn  an  t-uisge  air  shiubhal  agus  an  tiotan 
bha  'n  uamha  fo  ghlais.  Thàinig  na  gàidsearan  air 
tìr.  Rannsaich  iad  shìos  is  shuas ;  ach  eadhon  an 
gad  fèin  cha  robh  ri  fhaicinn,  gun  ghuth  air  an 
iasg.  Cha  d'  fhàg  iad  òirleach  de  'n  ghrunnd  nach 
do  rùraich  iad ;  ach  cha  robh  aca  ach  obair 
dhìomhain. 

Coma  leat  no  co-dhiùbh,  mar  gu  'm  mothaich- 
eadh  iad,  no  gu  'n  smuainticlieadh  iad,  rudeiginn  a 
suas  am  monadh,  thug  iad  orra,  a'  leantainn  taobh 
an  eas  cho  math  's  a  b'  urrainn  daibh,  's  gun 
mhaille  air  an  ceum. 

Bha  h-uile  fear  againn  air  a  bheul  's  air  a  shròin 
'san  rainich,  's  ar  cridheachan  a'  plosgadh  air  eagal 
gu  'm  brathteadh  sinn,  's  gu  'n  creachteadh  ar 
nead.  Cha  robh  sinn  air  armealladh.  Mar  gu 'm 
biodh  iad  air  an  stiùradh,  thàinig  iad  lom  is  dir- 
each  dh'  ionnsuidh  a'  cheart  àite  anns  an  robh  a' 
chòmhla-atharrachaidh.  Gun  mhòran  dàlach,  dh' 
atharraich  iad  slighe  'n  uisge.  Thug  iad  'sa 
mhionaid  an  aghaidh  ri  cladach.  Bh'  fhan  sinne 
mar  a  bh'  againn  gus  an  do  shaoil  sinn  gu  'n  robh 
iad  'san  uamha,  agus,  an  sin,  bu  sud  sìos  an  t-uisge 
air  am  muin  ! 

Bha  ceathrar  againn  ann,  is  thug  sinn,  'nar 
leum,  an  uamha  oirnn  feuch  ciod  è  bha  gabhail  àite. 
Nuair  a  ràinig  sinn,  ciod  è  chuala,  sinn  ach  fuaim 
na  poite  duibhe  'ga  roladh  leis  an  tuil  a  sìos  an 
creagan  a  bha  mar  staidhir  nàdurra  a'  dìreadh  bho 
ghrunnd  a'  ghèodha  gus  an  uamha.  Bha  dithis  de 
na  gàidsearan,  's  gun  stiall  thioram  orra,  an  dèigh 

am  bearradh  a  bhuidhinn  ;  ach  chaidh  an  tilgeadh 
air  an  ais  do  'n  tuil.  Bha  'n  companaich  a'  streap 
an  sud  's  an  so  ri  cliathaichean  a'  ghèodha,  is  fear 
an  dràsd  's  a  rithist  a'  tuiteam  le  plub  do  'n  eas,  mar 
gu  'm  biodh  radain  'gam  bàthadh  an  tuba. 

Anns  a'  cheud  chrathadh  ris,  thug  sinn  ionn- 
suidh  air  a'  phoit  dhubh  a  shàbhaladh ;  agus  's  c 
rinn  sinn  a  roladh  am  mach  air  a'  mhuir.  Bha 
dorcha  nan  tràth  ann,  is  cha  b'  fhada  gus  an  d' 
thug  a'  ghaoth  à  sealladh  sùl  i.  Thug  sinn  an  sin 
an  Loch  Beag  oirnn,  'nar  fuil  's  'nar  fallus  ;  is  bho 
na  bha  'n  dorcha  a  nis  ann,  cha  robh  ach  cur  mu 
rèir,  gun  mhàin  gun  mhaille,  a  thogail  ri  cuan  ;  oir 
iia'm  beirteadh  oirnn,  bha  sinn  fèin  's  ar  cuid  's  ar 
cuideachd  an  geall  na  b'  fhiach  sinn,  an  dèigh  a' 
bheubanaich  a  thug  sinn  do  ghiUean  dubha  an  rìgh. 

Nis,  cha  deach  air  sàile  de  fhad  a  droma  a 
bheireadh  rib  as  A'  Chlamhan,  aon  uair  is  gu  'm 
faigheadh  i  làn  a  cuid  sheòl ;  agus  na'm  faigheam- 
aid  idir  i  mach  as  an  loch,  agus  làn  ar  cuid  sheòl 
de  ghaoith  fhallain,  ciod  e  'sam  bith  an  àirde  as  an 
sèideadh  i,  bha  sinn  air  ar  neo-ar-thaing  do  luath- 
luing  an  rìgh. 

Bha  sinn,  ma  tà,  air  an  seòl  mheadhoin  a 
theannachadh  rithe,  's  i  againn  os  cionn  na 
h-acrach,  nuair  chuala  sinn  fuaim  ràmh,  agus,  an 
tiota,  chunnaic  sinn  a'  bhirlinn  chaol,  fhada,  bhàn 
ud,  fo  a  h-ochd  ràimh,  a'  sìobadh  mar  gu  'm  biodh 
easgann  ann  a  suas  ri  chathaich  A'  Chlamhain. 
Mu  'n  do  chaiU  i  a  h-astar,  bha  na  ràimh  air  an 
sgathadh,  is  cha   robh  ach  feuch  cò  bu  luaithe 

bhiodh  air  bòrd  gu  sonnadh  a  dhèanamh.  Ach, 
co-dhiùbh,  cha  robh  sud  mar  an  cuid  fèin  aca. 

Cha  robh  fear  a  bheireadh  oidhirp  air  tighinn 
air  bòrd  nach  faigheadh  stràc  de  mhaide  'sa 
cheann,  no  ceann  ròpa  cruaidh  teàrra  mu  na  rùd- 
ain,  gus  nach  robh  fear  aca  nach  robh  a  chorragan 
no  a  bheul  no  a  làmhan  mu  cheann,  's  e  ag  ochan- 
aich.  Cha  robh  caomhnadh  air  taobh  seach  taobh ; 
cha  robh  coltas  strìochdaidh  air  na  nàimhdean ;  is 
bho  'm  bu  sinne  taobh  bu  laige,  cha'n  'eil  fhios 
agam  idir  ciod  è  mar  a  rachadh  dhuinn  air  a'  cheann 
mu  dheireadh  na  'n  do  lean  a'  chaonnag  beagan  na 
b'  fhaide. 

Bha  mi  fhèin  òg,  mear,  làidir  'san  àm,  agus  's  e, 
mu  dheireadli,  a  rinn  mi,  beirsinn  air  buideal  làu 
uisge,  agus  a  tilgeadh  le  m'  uile  neart  gus  an  d' 
rinn  i  nead  an  grunnd  na  birlinn.  Chuir  so  crìoch 
air  a'  chaonnaig.  Seach  a'  bhirlinn  a  dhol  fodha 
fo  'n  casan,  ruith  iad  fad  a  droma  air  an  tràigh  i, 
agus  mu  'n  d'  fhuaireadh  i  caran  dìonach,  bha  'n 
Clamhan  a'  sracadh  nan  tonn  iomadh  buille  ràimh 
air  falbh,  am  mach  an  locli. 

Ach  cha  robh  muinntir  an  rìgh  idir  faoin  no 
suarach.  Bha  'n  speur  gun  neul  agus  a'  ghealach 
a'  gobachadh ;  agus  anns  an  t-soiUse  bh'  ann, 
chunnaic  sinn  cròic  mhòr,  gheal  na  luath-luinge  as 
ar  dèigh.  Bha  'n  luath-long  na  b'  fheàrr  na  bha 
sin  nan  dùil,  is  cha  robh  againn  ach  a  bhi  'ga  caradh 
fad  na  h-oidhche  's  a'  dèanamh  falach-fead  orra 
g'ar  toirt  fèin  as.  Uair  is  uair,  theab  sinn  a  bhi  *n 
sàs  ;  ach  anns  a'  mhaduinn  thionndaidh  a'  ghaoth 


10  B'  iad  8ud  na  laithean  Sunndach 


bho  'n  tuath  is  dh'  èirich  caitean  air  an  fhairge. 
B'  e  sud  an  t-sìd  a  mholadh  An  Clamhau.  Bha 
sinn  a'  gearradh  an  uisge  gu  farumach  air  an  luath- 
luing,  is  an  uair  a  chunnaic  muinntir  an  rìgh  gu  'n 
robh  sinn  a'  dol  a  dhèanamh  falach  cuain  orra,  's 
ann  a  chaidh  an  dubh-chapuill  orra,  is  cha  robh  ach 
tòiseachaidh  air  losgadh  oirnne,  gus  au  robh  na 
peileirean  a' feadaireachd  thairis  oirnn,  is  sinn'nar 
sìneadh  air  a'  chlàr  uachdair.  Bha  seann  mhusg 
againn  air  bòrd,  is  loisg  sinn  làmhach  no  dhà  orra, 
is  cha'n  'eil  teagamh  nach  do  chuir  na  ruagairean 
balbhadh  air  airm  na  luath-luinge.  Co-dhiùbh,  an 
ùine  ghoirid,  chuir  An  Clamhan  trl  mìle  math 
eadar  i  fhèin  agus  an  luath-long,  agus  fliuair  sinne 
cead  ar  n-anaii  a  tharruing  gu  socracli. 

Mu  fheasgar,  thuit  i  'na  glag  fiath,  agus  thàinig 
ceò  cho  tiugh  's  gur  gann  nach  gabhadh  e  làimh- 
seachadh.  Lean  an  ceò  dà  latha  agus  trì  oidhch- 
eannan,  is  cha  robh  fios  againn  fo  na  speuran 
c'àite  'n  robh  sinn ;  ach  aon  rud  as  an  robh  sinn 
cinnteach,  agus  a  bha  toirt  misnich  dhuinn,  b'  e 
gu  'n  d'  fhuair  sinn  as  air  muinntir  an  rìgh. 
Fhuair  sinn  fois  is  socair  is  cadal,  agus  suidhe  gun 
chùram  ri  greim  bìdh.  Bha  feàthachan  bòidheacli 
gaoithe  ann  ;  ach  cia  as  a  bha  i  cur,  cha  robh  sinn 
buileach  cinnteach.  Cha  robh  combaist  againn; 
ach  bha  sinn  an  dòchas  gu  'm  buaileamaid  tir  an 
àiteiginn. 

Bha  sinn  air  ruith  am  mach  a  uisge  an  dèigh 
am  buideal  bu  mhotha  bh'  againn  a  chur  troimh 
bhàta-bàn  an  rìgh. 


B'  iad  sud  na  laithean  Suìindach  11 

Air  an  treas  oidhche,  co-dhiùbh,  agus  mu 
mheadhou  oidhche,  cuideachd,  rinn  an  ceò  seòrsa 
togail.  Bha  de  ghaoith  ann  na  bha  cur  cudthrom 
air  na  sgòid,  is  cha  robh  an  còrr  ann.  Bha  sùil 
thall  's  a  bhos  againn  ;  agu«,  mu  dheireadh,  thog 
sinn  fearann  dìreach  an  ceann  oirnn  ;  ach  ciod  e  'm 
fearann  a  bh'  ann  cha  robh  fios  againn  o'n  domhain. 

Shnàgain  sinn  romhainn  gus  an  do  thog  sinn 
bruachan  geala  gainmhich  air  gach  taobh  dhinn  is 
romhainn.  Mu  dhà  ciieud  slait  air  an  taobh  chlì 
dhinn,  bha  coltas  aona-clirannaich  'na  laighe  gu 
socrach  aig  acair.  Cliunnaic  sinn  gu  'n  robh  sinn, 
co-dhiubh,  am  bàgh  grinn ;  agus  cha  bu  lugha  na 
ar  feum. 

An  dèigh  dhuinn  acrachadh,  chaidh  cuid  againn 
— triùir  eile  's  mi  fhin — leis  a'  gheòlaidh  dh'  ionn- 
suidh  ar  bana-choimhearsnaich  a  dh'  iarraidh 
deuran  uisge,  seach  dol  air  tìr  a  rùrach  tobair,  's 
gun  sinn  eòlach.  Dh'  iomair  sinn  gu  togarrach, 
toilichte  dh'  ionnsuidh  na  h-aona-chrannaich  ;  ach 
nuair  a  ràinig  sinn  i,  a  shiorraim  's  a  rìgh  !  mur  a 
b'  ann  oirnne  chaidh  an  glong,  nuair  a  chunnaic 
sinn  cò  a  bh'  againn.  Cha  d'  fhuirich  sinn  idir  ri 
cur  mu  'n  cuairt,  ach  fodha  dheanamh  cho  luath 
agus  cho  sàmhach  's  a  b'  urrainn  sinn ;  oir  na  'n 
cluinnteadh  fuaim  nan  ràmh,  agus  gu  'n  tuigteadh 
cò  bh'  ann,  bha  sinn  an  greim. 

"  An  luath-long !  "  ars  a  h-uile  fear  fo  anail. 

Co-dhiùbh,  dh'  fheumteadh  uisge  fhaotainn 
thigeadh  i  cam  no  dìreach  oirnn ;  agus  's  e  rinn 
sinn,  dol  air  tìr  a  rùrach  srùlag  an  àiteiginn. 

Dh'  èirich  sinn  am  mach  an  tràigh,  is  shiubhail 
sinn  thall  's  a  bhos,  shios  is  shuas,  air  machraichean 
bòidheach  gainmheach ;  ach  uisge  cha  robh  r'a 
fhaotainn. 

Bha  sinn  mar  a'  bhò  air  a  h-aineol,  gun  fhios 
c'àite  'n  robh  sinn.  Theireadh  fear  gu  'm  b'  e 
Tir-iodh  a  bh'  ann ;  fear,  gu  'm  b'  e  I  a  bh'  ann ; 
is  dithis,  gu  'n  robh  sinn  an  Colasa.  Aon  rud  a  bh' 
ann,  c'àite  'sam  bith  an  robh  sinn,  cha  robh  e 
coltach  gu  'n  tachramaid  air  uisge. 

Mu  dheireadh  thall,  thàinig  sinn  gu  tigh  gasda 
air  ùr-thogail.  Thug  sinn  gnog  air  an  dorus  ;  agus 
chuala  sinn  guth  làidir  boireannaìch  ag  ràdh  :  "  Cò 
bhi  sud  f  "  "  Tha  iad  ann,"  arsa  mise  'sa  mhion- 
aid,  is  sheall  sinn  uile  air  a  chèile  le  ar  sùilean  's  le 
ar  beòil,  oir  chuir  fuaim  nam  facal  iongnadh  oirnn. 

'*  Creud  a  bhi  tu  toruigheacht  ?  "  ars  a'  bhean 
a  rithis. 

"  C'  àite  fo  chruthachadh  nan  speur  am  bheil 
sinn  ?  arsa  na  fir  is  iad  a'  sealltuinn  an  aodainn  a 
chèile. 

"  Tha,  an  Eirinn,"  arsa  mise,  "  ce  b'  e  air  bith 
eò  a'  chuid  dith." 

Chuir  mise  greis  de  m'  làithean  seachad  an 
Eirinn  roimhe,  agus  tha  Ghàidhlig  E]ireannach 
agamcho  teabanta,  ach  gann,  ri  m'  Ghàidhlig  fhèin. 

Ciod  e  th'  agad  air  no  dheth,  co-dhiùbh,  ach  gu 
'n  deach  an  dorus  fhosgladh,  agus  rinn  a'  bhan- 
Eireannach    ar    beatha    gu    coibhneil,    bàigheil, 

suilbhir,  a  ciiionii  gu  'm  bu  Gliaidiieil  sinn.     Agns 
c'  àite  'n  robli  sinn  acli  an  Rachruinn. 

Sheòl  bean-an-tighe  gu  tobar  sinn,  agus  an 
dèigh  dhuinn  dol  air  bòrd,  agus  gabhail  againn 
fèin,  dheasbud  sinn  an  suidheachadh  cearbach  anns 
an  robh  sinn.  Cha  robh  dòigh  no  hmleachd  againn 
air  faotainn  as  an  uair  so.  Cha  b'  urrainn  sinn 
teicheadh,  a  chionn,  am  beagan  gaoithe  bh'  ann, 
bhiodh  i  dìreach  an  ceann,  is  cha  robh  fodliaiun 
leis  an  sin  ach  breug-riochd  air  choireiginn  a  chur 
an  cèill ;  air  neo  bhiodh  coimhiocas  aig  muinntir 
an  rìgh  an  là-arna-mhàireach. 

'S  e  rinn  sinn,  ma  tà,  dol  air  tìv  a  rithis  agus 
làn  canna  de  aol  a  thoirt  leinn  bho  'n  bhan-Eir- 
eannaich.  An  sin,  chuir  sinn  dà  stràc  gheal  mu  'n 
cuairt  air  A'  Clilamlian  gus  nach  robh  duine  air  an 
t-saoghal  a  chunnaic  roimhe  i,  a  dh'  aithniclieadh 
a  rithis  i. 

Thug  sinn  trì  làithean  'nar  laighe  aig  acair  an 
sin,  le  fiath  agus  ceò.  Creid  thusa,  a  charaid,  gu 
'n  robh  sinn  gu  math  frionasach,  iomagaineach,  's 
ar  ban-nàmhaid  cho  diùtli  oirnm. 

Mu  dheireadh  tliall,  thàinig  sìd  gu  'r  miann  ; 
agus  glè  thràth  air  maduinn  a'  cheatliramh  latha, 
thòisich  An  Clamhan  agus  an  luath-long  air  cur  mu 
rèir  gu  falbh.  Ghabh  bàta  a'  chrùin  ceum  an  toisicli, 
agus  bha  ar  làn  cliead  aice.  Nuair  fhuair  sinn  stiall 
mhath  de  'n  chuan  eadar  sinn  agus  i,  thog  sinn 
fhìn  gu  cuan ;  agus  thèid  mis'  an  urras  gu  'n  d'  òl 

sinn  sgailc  agus  friochd  mhath  làidir  le  fìor  thoil- 
inntinn,  cùl-cinn  ar  deadh  bhana-charaid  fhaiciini 
ruinn. 

Thug  An  Clamhan  an  sin  a  h-aghaidh  air  a' 
Mhaoil.  Bha  sinn  a'  faicinn  naluath-luingefad  an 
latha  eadar  sinn  's  an  speur,  's  i  toirt  tobhaidh  air 
a  h-uile  h-aona-chrannaich  a  chitheadh  i,  an  dùil  gu 
'm  b'  e  sinne  bhiodh  ann.  Anns  na  siiithaidhean 
a  bh'  aice,  thàinig  i  aon  uair  do  uisge  na  stiùrach 
againn,  agus  thug  i  ionnsuidh  air  aona-chrannaich 
neo-chiontaich  a  bha  pios  bhuainn. 

Co-dhiùbh,  sguir  an  iomairt.  Fhuair  sinne  fois 
agus  ràinig  sinn  Glascho  gun  an  còrr  driodfhortan. 
Ach  fear  de  'n  chomunn — eadhon  An  Clamhan  fèin 
— cha  'n  fhaca  sealladh  air  Muile  tuilleadh,  ach  mi 
fhin  a  mhàin ;  agus  chaidh  lethcheud  bhadhna 
mhòr,  fhada  seachad  mu  'm  faca  mi  fhìn  e. 

Ach,  eadar  dà  sgeul,"  arsa  mise,  "ciod  è 
dh'  èirich  do  'n  phoit  dhuibh  ?  " 

"  Ho-ho-ho  !  "  ars  am  bodach,  's  e  bualadh  a  dhà 
bhois  air  a  chèile  ;  "  's  ann  a  th'  air  ar  sin  naidh- 
eachd.  Thàinig  a'  phoit  dhubh  air  tìr  air  Aird- 
cheann-loch  ;  agus  tha  i  dèanamh  uisge-bheatha 
an  Amerjca  an  diugh  fathast.  Tha  thu  tuigsinn, 
cha  do  thog  sinne  ceann  tuilleadh  gus  an  do 
chòmhlaich  sinn  fèin  is  ar  cuideachd  an  Glascho. 
Thug  sinn  an  sin  coilltean  mòra  America  oirnn, 
agus  fhuair  sinn  air  ar  n-aghaidh  urramach  math." 

''  Bhuail  miaiin  mise,  an  t-seann  dùthaieh  fhaic- 
inn  aon  uair  eile ;  agus  's  e  sin  a  chuir  an  so  an 
diugh  mi." 

An  dèigh  na  naidlieachd  chiataich  so  fhaotuinn, 
dh'  fhàg  mi  fhìn  's  am  bodach  "  latha  math  "  aig  a 
<3hèile,  agus  ghabh  gaeh  fear  a  rathad  fèin. 

Cha'n  'eil  uair  a  chì  mi  sealladh  air  aodanii 
Bhuruig  an  diugh  fathast,  nach  cuimhnich  mi  air 
sgeul  a'  bhodaich. 


^l^.    J^     iki>iJ>  '       '  ^ 


\^ 


An  Righ  *8  an  Dithreabhach. 

CONALTRADH   EADAR   GUAIRE,    RIGH   AlDNE,   AGUS    f 
Marbhan,  A  BRATHAIR.  Ì 

1 

[Is  mòr  's  is  muladach  an  t-aineolas  air  seann 
litreachas  na  Gàidhlig,  a  tha  air  na  Gaidheil  Alb-^ 
annach  o  'n  thàinig  an  sgaradh  ud  eadar  iad  is? 
Gaidheil  na  h-Eireann,  mu  thimchioU  tri  ceud 
bliadhna  roimhe  so.  An  àite  bhi  a  ghnàth  ag 
aoradh  do  bhàird  na  h-aois  deireannaich,  's  ann  bu 
chòir  do  Ghaidheil  an  latha  so  bhi  toirt  cuid  d'  an 
aire  do  htreachas  na  sean  aimsir,  nuair  a  bha 
Ghàidhlig  reachdmhor,  làidir,  iomraiteach.  As 
ionnais  sin,  cha  ruig  litreachas  na  h-aimsir  so  urram 
no  mòrachd  am  feasd.  Aig  an  àm  so,  bidh  gach 
sgrìobhadair  Gaidhhg,  ach  beag,  a  cleachdadh  nam 
briathran  sin  a  bh'  aige  nuair  a  bha  e  'na  bhalachan. 
'S  e  bhuil  nach  e  idir  cànain  a  th'  againn  an  Alb- 
ainn,  ach  leth  cheud  diialchainnt,  's  gach  aon  diubh 
na  's  leibidiche  na  chèile.  Cha  tig  e  an  inntinn  a' 
Ghaidheil  Albannaicli  gur  e  a  dhleasnas  A' 
Chànain  Ghàidhlig  ionnsachadh  's  a  chleachdadh, 
gu  h-àraidh  nuair  bhios  e  cur  roimhe  sgrìobhadh. 
Cha  tig  e  gu  fior  thuigse  air  ciod  i  A'  Chànain 
Ghàidhlig  gus  an  ionnsuich  e  beagan  m'  a  h-eachd- 
raidh — a  fàs,  a  dol  sìos,  's  na  h-atharrachaidhean 
a  thàinig  oirre,  an  dà  chuid  an  Eirinn  s'  an  Albainn. 
'S  ann  le  sùil  ri  beagan  de  'n  aineoias  adh'  ainmich- 

eadh,  a  thogail  a  bhàrr  ar  luchd-dùthcha,  a  tha 
sinn  a'  toirt  àite  do  'n  dàn  a  leanas. 

Chaidh  an  dàn  so  a  dh'  eadar-theangachadh  's 
a  cheud  àite,  leis  an  Ollamh  Kuno  Meyer,  o  'n 
t-seana  Ghàidhlig  gus  a'  Bheurla  Shasunnaich ; 
agus,  le  eòmhnadh  bho  'obair-san,  chaidh  'eadar- 
theangachadh  a  rithis  gu  Gàidhlig  Albannaich  an 
là-'n-diugli.  Cha  robh  sin  idir  soirbh  r'a  dhèan- 
amh.  B'  èiginn  do  'n  eadar-theangair  e  fèin  a 
shaoradh  bho  chuing  meadar  a'  phrìomh  dhàin,  mu 
'n  gabhadh  snas  a  b'  fhiach  an  t-ainm  snas,  a  thoirt 
air.  Dh'  aindeoin  na  saorsa  a  thug  sin  do  'n  eadar- 
theangair,  cha'n  fhaodar  a  ràdh  gu  'm  bheil 
ciall  a'  phrìomh  dhàin  air  fhaclachadh  air 
mhodh  ealanta,  no  air  dhòigh  a  tha  foillseachadh 
fìor  smuaintean  an  ùghdair.  Cha  ghabh  sin 
leasachadh  an  tràth  so,  ach,  cha'n  ion  bhi  talach. 
Tha  briathran  a'  phrìomh  dhàin  a'  siubhal  le  ceum- 
annan  sitheach  air  dhòigh  nacli  'eil  furasd  r'a 
h-aithris.  Ged  gheibhear,  tric  gu  leòir,  ranntair- 
eachd  Shasunnach  air  a  dealbh  air  an  dòigh  so  a 
th'  againn  fo  bheachd,  mheas  an  t-eadar-tlieangair 
nach  gabhadh  i  a  cleachdadh  gun  bhi  call  tuilleadh 
's  a  chòir  de  bhrìgh  an  dàin. 

A  rèir  barail  an  Ollaimh  Meyer  chaidh  an  dàn 
so  a  dhèanamh  'san  deicheamh  linn.  Tha  e  deal- 
aichte  'na  ghnè  bho  na  dàin  mhòra  a  rinneadh  le 
bàird  f hoghluimte,  ainmeil  na  sean  aimsir,  anns  an 
t-seadh  so :  gu  'm  bheil  anns  an  fheadhainn  a  dh' 
fhàs  an  umhlachd — mar  a  rinn  e  so — mòran  na  's 
mò  de  fhìor  ealain  na  bàrdachd,  de  dhoimhneachd, 

's  de  dhlùth-bheachdachadh  air  obair  nàduii',  iia 
th'  anns  an  fheadhaìnn  a  rinneadh  leis  na  bàird 
ainmeil. 

Bha  'n  Guaire  a  tha  air  ainineachadh  anns  an 
dan,  'na  rìgh  air  Connachtaibh  anns  an  t-seachdamh 
linn;  agus  bu  leth-bhràthair  da,  Marbhan  an 
dìthreabhach.— C.  M.  P.] 

Guaire  a'  lahhairt. 

A  Mharbhain  gràidh,  a  dhìthreabhaich, 
Air  •■  colcaidh,  c'  uim'  nach  caidil  thu  ? 
Bhi  tàmh  am  muigh,  's  e  's  minige  dhuit, 
'S  do  cheann  air  làr  cruaidh  giubhasach. 

Marhhan  a'  lahhairt. 

Air  colcaidh  thlàith  cha  chaidilinn, 
Ged  bhiodh  an  lèigh  'gam  fhrithealadh  ; 
Na  thig  fo  m'  aire  's  iomadh  iad 
Air  àm  dhomh  a  bhi  beachdachadh. 

Ar  còmhdhaltan,  cha  mhaireann  daibh  : 
Cha  ghoirtich  cridhe  sgaradh  riu  ; 
Cha  bheò  an  diugh  ach  seisear  dhiubh ; 
A  Ghuaire,  thriall  iad  uile  bhuainn.  ^ 

Ornait  's  Lugna  coimhlionta, 
Laidgen  agus  AiUirean — 
Tha  'n  dà  dhiubh,  nis,  ri  gnìomhachas — 
Marbhan  agus  Oruithneachan. 

*  Sean  fbacal  air  son  aodach-leapa. 

Mo  thiomnadh  chual  thu  cheana  bhuam : 
Nuair  thig  an  t-àm  dhuinn  dealachadh, 
Mo  chuach  a  thoirt  do  'n  dìthreabhach, 
'S  mo  chràin  do  Laidgen,  lobharan. 

Mo  sgian  's  mo  ghòbhiag  maille  rith' ; 
Mo  threabh  tha  'n  Tuam  Aidichi ; 
Mo  lorg,  mo  chràin,  mo  chuach,  mo  chruit, 
'S  mo  mhàileid  leathrach  còmhla  riu. 

Guaire  a'  lahhairt. 

A  Mharbhain  gràidh,  a  dhìthreabhaich, 
Ged  thigeadh  là  do  thiomnaidh  ort, 
*A  rath  do  'n  cheàrd  tha  ealanta, 
'S  a  bhrath  do  Chrìost  ar  Slànuighear. 

Marhhan  a'  lahhairt. 

Tha  bothan  anns  a'  choill'  agam — 
Do  Dhia,  a  mhàin,  is  aithnicht'  e — 
Craobh  uinnsinn  bhos,  is  calltuinn  thall ; 
'S  crann  duilleabhrach  'ga  fhalachadh. 

Tha  'm  fraoch  a'  sgeadach  ursannan, 
'S  an  iadh-shlat  air  an  fhordhorus  ; 
'S  tha  'm  barrach  froiseadh  timchioll  air 
Meas  reamhrachadh  nam  mucannan. 

Cha  bheag,  ged  's  beag,  mo  bhothan-sa  ; 
'S  tha  iomadh  sligh'  dha  treòrachadh  ; 
Air  beann  a  stuaidh  bidh  ceileireachd 
Aig  eòin  nan  itean  lon-dathach. 

*  Cha'n  'eil  brìgh  an  leth-roinn  so  idir  soilleir. 

Thig  daimh  o  Dhroma  Rolach  nuas 
Da  shruthain  shoiUeir,  fliìor-ghlana  ; 
'S  tha  sealladh  glòrmhor,  àluinn  uaidh 
Air  Roigne,  Maonmagh  's  Mucraime. 

A  mheanbh-thigh  dhìomhair,  uaignich, 
'Nad  shealbh  dh'  fhàg  nàdur  seud-rosan  ; 
Cha  tèid  leam  seaUtainn  ort  a  rìs, 
Ach  bidh  tu  ghnàth  air  chuimhn'  agam. 

Brat-falaich  iubhair  ghlas-rusgaich, 
'S  e  cumail  suas  na  h-iarmailte ; 
Magh  caoin,  is  darach  sgaoilteach  air, 
'Ga  dhìon  o  shìontan  garbh-sheideach. 

Craobh  abhaill  nam  meas  maoth-bhlasda, 
Mar  òsd-thigh,  's  biadh  'ga  riarach  ann ; 
Preas  calltuinn  sgèimheach,  cnò-bhreacte, 
'S  e  craobhach,  duilleach,  glas-dhathach. 

Tobar  fìor-ghJan,  fuaralach, 

De  'n  uisge  uasal,  lainnireach  ; 

Biolair  uaine  's  dearcan  iùbhrach, 

'S  eidheann  gharbh-thiugh,  shnìomhanach. 

Mucan  càllda  's  fìadh  mhucan ; 
Tuirc  fhriodhach  's  gobhair  adhairceach  ; 
Na  fèidh  ag  ionaltradh  mu'  n  cuairt ; 
Bruic  's  am  bruicneach  maille  riu. 

Sluagh  mo  thìr,  is  sìothchail  iad 
Ri  chèile,  'n  àm  dhaibh  còmhlachadh ; 
'Nan  coinnimh  thig  an  sionnach  seòlt : 
Is  ait  da-rìreadh  'n  sealladh  sin. 

-Do  m'  thigh  thig  flaithean  eireachdail, 
'S  iad  uasal,  fialaidh,  cuideachdail ; 
Uisge  fìorghlan  's  preasan  ùrar ; 
Bric  is  bradain  tharra-gheal. 


»^ 


Oaorthann  dreachmhor,  's  àirne  gorm, 
Is  draigheann  donu,  geur,  guineideach  ; 
Pailteas  bìdh  is  dearcan  meachair, 
'S  h-uile  ni  a  shàsaicheas. 

Linntidh  uighean,  mil  is  measan — 
'S  gur  Dia  fèin  a  bhuilich  iad — 
Ubhlan  milse  's  braoileagan, 
Is  dearcan-fraoich  gun  dìth  agam. 

Leann  le  luibhean,  mias  de  shuibhean  : 
'S  blasda,  sùghmhor,  snuadhmhor  iad; 
Sgeachan  sgithich,  dearcan  iubhair, 
Cnothan  donna  's  àirneagan. 

Cuach  le  mèad,  lus  cluigeanach, 
Luachair  mhaoth-bhog,  bhras-chinneach  ; 
Daraich  dhonna,  's  drisean  gathach  ; 
'S  meartain  anns  a  h-uile  àit'. 

Sgaoilidh  'n  Samhradh  fàileanach 
A  shnuadh-bhrat  air  na  machraichean, 
'S  bidh  curain,  orcain  's  foltain  glas 
Gu  sùghmhor,  sultmhor,  ùr  agam. 

Bidh  ceòlan  binn  nam  brùideargan 
A'  seirm  a'm  chluais  gu  farumach  ; 
Bidh  seis  na  smeòraich  's  gùg  na  cuaich 
Os  cionn  mo  thigh  gu  caithreimeach. 

Bidh  seilleiiiean  's  bidli  eiaragan 
Ri  seirm-cheol  dùrdail,  crònanach  ; 
Thig  gèadhan  fiadhna  gar  ri  Samhuinn, 
'S  borbhan  air  na  steallairean. 

An  dreatlian  donn,  an  cainntear  chs, 
Cur  dheth  an  dlùths  na  preasarnaich  ; 
Eòin  churracach  is  snagain-daraich  : 
'S'  eibliinn  àluinn,  ion-graidh  iad. 

Corran  glasa  's  faoiieannan ; 

Eòin  fhionna  's  cuachan  binn-ghuthach  ; 

Cearcan  odhar  's  iseanan 

Po  theàrmunn  an  fhraoich  bhadanaich. 

Geumnaicli  cruidh  'san  t-samhradh  bhlàth, 
An  teas  na  grèine  boiUsgeanta  ; 
Cha  searbh,  air  maghan  min-fheurach, 
Bhi  cur  ri  obair  tuathnachais. 

Foghar  gaoith  ri  craoibh  nan  geug, 
Fo  speuran  gorma,  glas-neulach  ; 
Easan  aibhne  's  guileag  eala  : 
Ceòl  thar  cheòl  an  domhain  e. 

Togar  leis  a'  chòisridh  ud, 
Gun  tuarasdal,  ceòl  sònruichte  ; 
An  sùilean  Chrìost  cha  mhiosa  dhomh 
Na  thusa  air  do  rìgh-chathair. 

Ge  h-iomadach  do  sliochairean, 
'S  ge  mòr  na  tha  de  mhaoin  agad, 
Tha  mise  buidlieach  de  mo  Chrìost, 
A  thaobh  gach  ni  a  fhuair  mi  bhuaidh. 

Gun  chonas,  strith  no  buairidhean 
'Nam  ftiàrdaich  no  m'a  foirichean  ; 
De  Phrionns  na  sìth  is  buidheach  mi 
Air  son  gach  maith  a  bhuilich  e. 

GMaire  a'  lahhairt. 

Gu'n  tugainn  fèin  mo  rìoghalachd, 
'S  mo  chuid  de  oighreachd  Oholumain, 
O  'n  àm  ta  'n  làthair  gu  uair  mo  bhàis, 
An  èirig  bhi  'nad  chonaltradh. 


Seamrag  nan  Ceithir  DuiUeag. 

Anns  an  t-sean  aimsir,  bha  duine  trèun  a'  tàmh- 
achd  an  ceann  a  tuath  Eilean  Leodhais  ris  an 
abradh  iad  Cruadal.  Bhàsaich  e  'na  dhuine  og, 
ach  dh'  fhàg  e  dithis  mhac,  Cailean  agus  Niall,  a 
rugadh  còmhla,  's  mar  sin,  bu  chàraid  iad.  Bha 
comharradh  air  broilleach  gach  fìr — ceithir  spotan 
dubhghorm  agus  strian  chaol,  fior  iomhaigh  na 
Seamraig  nam  bitheadh  ceithir  duilleagan  orra. 
Cha  robh  fios  aig  duine  sam  bith  air  a'  chomharr- 
adh  so  bhi  orra  ach  aig  am  màthair,  is  na  gillean 
fèin. 

Bha  dealachadh  mòr  eadar  nàdur  an  dithis. 
B'e  tlachd  Nèill  a  bhi  an  cois  a'  chruidh,  gan 
iomain  o  innis  gu  innis  gus  am  bitheadh  cothrom 
aige  air  creachadh  nan  nead  thall  sa  bhos  air  feadh 
nan  tom.  An  àite  sin,  b'e  tlachd  Chailein  a  bhi 
an  cois  a'  chladaich,  a'  gabhail  beachd  air  iomairt 
nan  tonn,  agus  cleachdadh  na  gaoithe,  mar  thubh- 
airt  e  fèin  aon  mhaduinn  ri  mhàthair,  air  dhi  feòr- 
ach  dheth  gu  dè  a'  ghaoth  a  bh'  ann — "  Tha  gaoth 
'na  ruith  chum  a'  chladaich  agus  'na  cruaidh  ruith 
bhuaithe." 

Anns  an  dearbh  àm  bha  so,  bhitheadh  na  Loch- 
lainnich  gu  tric  a'  spùileadh  nan  Eileanan- 
a-Tuath.  Bhitheadh  iad  a'  glacadh  còir  air  Eilean 
Rònaidh  :  se  an  t-àite  dion  a  bh'aca.  Bhitheadh 
an  long  mhor  ri  fasgadh  an  Eilein  air  acair,  a' 
feitheamh  air  na  longan  beaga  a  bha  sgapte  thall 

sa  bhos,  a'  creachadh  tuath  bhochd  Eilean  Leodh- 
ais.  Chan  fhàgadh  iad  mart,  no  each,  no  caora,  air 
am  faigheadh  iad  grèim,  agus,  an  uair  a  bhitheadh 
an  long  mhor  làn,  sheoladh  iad  gu  ruige  Lochlainn, 
agus  cha  b'ann  falamh. 

Mar  a  bha  Cailean  Donn  agus  Niall  Og  a'  fàs 
suas,  bliitheadh  iad  gu  tric  a'  cluinntinn  mar  a  bha 
na  Lochlainnich  a'  goid  a'  chruidh,  is  nan  caorach  ; 
ach  cha  robh  cothrom  air  aig  an  àm.  Thachair 
gu  'n  deach  Niall  am  mach  a  shealltuinn  as  dèigh 
a  chruidh  air  feasgar  àraid.  Bha  am  feasgar  ciùin 
blàth,  is  cha  robh  cabhag  sam  bith  air  Niall.  Is 
ann  a  leig  e  e-fèin  'na  shineadh  air  tulach  beag 
uaine  os  cionn  an  t-sruth  as  am  bitheadh  an  crodh 
ag  òl  an  deoch  fheasgair.  An  tiotadh,  bha  Niall 
'na  shuain  chadal,  is  b'e  an  cadal  e. 

Thàinig  triùir  Lochlainnich  an  àrd  o'n  chladach, 
a'  lorg  mart  mhath  a  bheireadh  iad  sios  chum  a' 
bhàta.  Thàinig  iad  ball  dìreach  air  Niall  is  e  'na 
shuain  chadal.  Chan  fhac  iad  dad  a  b'  fhearr  na 
chasan  is  a  lamhan  a  cheangal  cho  cruinn  ri  muilt, 
agus  falbh  leis  chum  a'  bhàta.  Cliaidh  a  sròin  a 
thionndadh  gu  muir  le  cùrsa  air  Eilean  Rònaidh. 
Bha  a'  ghaoth  is  am  muir  'na  fàbhar,  is  cha  robh 
iad  fad  air  an  t-shghe.  Chaidh  Niall  bochd  a 
thoirt  do  'n  Eilean,  is  bha  e  nis  'na  phriòsanach  aig 
na  Lochlainnich. 

Nuair  a  chunnacas  nach  d'  fhuaradh  Niall  thall 
no  bhos,  thug  a  chàirdean  dùil  dheth.  Thuit 
cridhe  mhàthar  air  dòigh  is  gu  'n  na  bhàsaich  i  glè 
ghoirid  an  dèigh  sin. 

Bha  nise  Caileau  'na  aonar  gu  dubhach  brònach. 
Thachair  dha  aon  latha  àraid  a  bhi  gabhail  cuairt 
air  feadh  na  faiche,  nuair  a  thàinig  e  air  tulach 
beag  uaine,  is  shuidh  e  air,  a  leigeadh  dheth  an 
sgìos.  Cha  robh  fìos  air  bith  aige  gu  'm  b  'e  so  an 
dearbh  thulacli  air  an  do  chaìdil  Niall  a  bhràthair 
nuair  a  fhuair  na  Lochlaiunich  grèim  air.  An 
tiotadh,  dh'  fhairich  Cailean  e  fein  a'  fàs  troma- 
cheannach,  agus  am  mionaid  bha  e  *na  shuain 
chadal.  Eadar  a  chadal  is  a  dhùisg,  chual  e  an 
t-àon  fiiead  bu  chruaidh  cliual  e  riamh  a'  toirt  sgal 
aig  a  chluais.  Ghrad  dh'  eìrich  e  'na  shuidhe,  agus 
chunnaic  e  maighdean  àrd  sgiamhach  'na  seasamh 
ri  thaobh. 

"  C'ainm  a  th'  ort  f  "  ars  ise. 

"  Se  Cailean  is  ainm  domh,"  ars  esan. 

*'  'S  fior  sin,"  ars  ise,  "  fosgail  dhomhsa  do 
bhroiUeach."  Dh'  fhosgail  Caiiean  a  bhroilleach, 
agus  chuir  ise  meur  air  na  ceitliir  spotan. 

"  A  Chailein  Duinn,"  ars'  ise, 

"  Mhic  thri  Chruadail, 
'S  ann  air  a'  chuan  a  gheibh  thu  stòras 
Nuair  a  dh'  fhalbhas  tu  ga  iarraidh. 
Tlioir  do  bhrathair  Niall  à  Rònaidh." 

Dhùisg  Cailean :  dli'  eirich  e  'na  sheasamh,  agus 
ghluais  e  dhachaidli,  a'  fìor-blieaclidachadli  air  na 
h-ùile  facal  a  chual  e,  agus  iomiiaigh  na  h-òighe 
cha  robh  dol  as  a  shealladh. 

Is  ann  a  thoisich  Cailean  a  nis  a'  smuaineachadh 
bean  faotainn.     Chunnaic  e  nach  deanadli  e  chùis 

'na  aonar.  Thug  e  bòid  nach  stadadh  e  gus  am 
faiceadh  e  dà  shùil  coltach  ri  sùilean  na  maighdein 
a  dh'  iarr  air  a  bhroilleach  fhuasgladh  air  an  tulach 
uaine.  Tiiog  e  air  gu  togarrach  an  cois  a'  chlad- 
aich.  Dh'  fhalbh  e  à  fìor  cheann  a  tuath  an  Eilein, 
agus  ràinig  e  ceann  an  iar  an  Eilein ;  ach  aon  a 
chòrdadli  ris  cha  'n  fhaca  Cailean.  Nuair  a  bha  e 
an  amais  tiUeadh,  fhuair  e  thairis  air  Oaolas 
Bhearnaraidh.  Cha  robh  e  fad  an  sin  gus  am  fac 
e  gruagach  àrd  dhonn  a'  lionadh  cuinneig  aig 
fuaran.  Dli'  fhalbh  e  ball  direach  far  an  robh  i. 
Thog  a'  chailleag  a  sùilean,  agus  sheall  i  air  Cailean 
an  clàr  an  aodain.     *'  C  ainm  a  th'ort  ?  "  ars  ise. 

"  Is  mise  Cailean  Donn,  mac  thrì  Chruadail  à 
ceann  a  tuath  an  Eilein,"  ars  esan,  is  e  togail  na 
cuinneig  air  a  gualainn. 

"  Lean  mis',"  ars  ise,  "  gu  tigh  mo  mhàthar." 
Cha  robh  an  ùine  fada  gus  an  d*  ràinig  iad  an 
tigh.     "  Cò  thu  òganaich?"  ars  a  màthair,  *' cha 
chreid  mi  gu'm  bheil  fear  do  shlinnean  a'  chinn- 
eadh  Clann  Aulaidh." 

"  'Se  is  ainm  dhomhsa  Cailean, 
'Se  b'ainm  do'm  athair  Cruadal, 
'San  uair  a  dh'fhosglas  mi  dhuit  mo  bhroilleach 
Bheir  thu  seachad  dhomh  do  ghruagach." 

ars  an  t-òganach.  Dh'  fhosgail  e  bhroilleach  agus 
chuir  a'  mhaighdean  a  meur  air  na  ceithir  spotan 
dubhghorm.  "  Tha  mo  bhruadair  a  nis  a'  tighinn 
fìor  dhomh,"  ars'  ise.     Chum  Cailean  air  fèin  ged 

a  bha  brìgh  iia  h-ùile  dad  a  bh'ann  a'  tighinn  ceum 
air  cheum  'na  fhàbhar. 

Air  ball  chruinnich  na  càirdean,  agus  chaidh 
gach  riaghailt  a  chleachdadh  a  thaobh  a'  phòsaidh. 
Chaidh  a  chulaidh  a  b'  fhearr  san  Eilean  a  chuir 
air  dòigh,  agus  fhuaradh  na  gillean  bu  sgairteai  a 
bha  ri  fhaotainn  de  Chlann  Aulaidh  air  son  Chailien 
is  a  ghruagach  is  a  mathair  aiseag  gu  ruige  Nis. 
Nuair  a  bha  na  h-ùile  duine  air  bòrd,  thàinig  seann 
bhean  'na  ruith  d'an  ionnsuidh  is  i  ag  eigheach : 
"  A  Chailein  Buinn !  a  mhic  a'  Chruadail !  thig  gu 
luath  far  am  beil  mise."  Dh'  fhalbh  Cailean  'na 
coinneamh.  "  So,"  ars'  ise,  "  cuir  an  dual  so  mu 
t'amhach,  agus  na  dealaich  ris  ri  d'  bheò." 
"  Ciod  e  th'ann  ?  "  ars  esan. 

"  Tha,"  ars  ise, 

"  Seamrag  nan  ceithir  duiUeag, 
Bh'air  amhach  bhuidhe  nam  ban  sìth 
Gus  nach  bàthair  air  a'  mlmir  thu 
'S  gus  nach  mortair  thu  air  tìr." 

Bha  nise  Cailean  a'  tuigsinn  na  bu  mhò  's  na 
bu  mhò ;  ach  cha  robh  e  leigeadh  dad  air.  Chaidh 
a'  chulaidh  air  suibhal  le  gaoth  an  iar-dheas,  agus 
muir  lom  f  a  sròin,  a'  cur  na  mara  air  ghoil  cho  fada 
sa  ruigeadh  i.  B'e  so  an  dearbh  latha  san  deach 
an  luinneag  aighearrach — 

"  Hug  o,  là  lò,  seinn  hò  rò  NeiU  o," 

a  dhealbhadh. 

Nuair  a  chuimhnich  OaUean  air  a  biiràthair  a 
bhi  'na  phriosanach  an  Rònaidh,  thog  e  fonn,  agus 
chuir  a'  ghruagach,  a  bhean,  a  mach  air  facail 
nach  do  thuig  Cailean  riamli  gu  latha  bhàis.  Cha 
robh  iad  fada  deanamli  an  Rudha  dheth,  agus  a' 
dol  air  tir  air  cladach  ris  an  abrar  Cùnndal  gus  an 
latha  'n  duigh. 

Cha  robh  a'  mhuinntir  òg  fada  deanamh  na 
slighe  a  dh'  ionnsuidh  an  tighe  air  cùl  an  Rudha. 
Thill  Clann  Aulaidh  dhachaidli,  a'  gabhail  beachd 
air  slios  an  Eilein.  Is  ann  troimh  'n  eòlas  a  fhuair 
iad  air  an  turus  so  dli'  èirich  an  cogadh  ainmeil 
ris  an  abrar  "  Cogadh  Clann  Aulaidh." 

Cha  robh  Cailean  aig  fois  'na  inntinn :  bha  a 
shùil  gu  tric  a  macli  gu  Rònaidh.  Bha  e  fèin  is  a' 
ghruagach  aon  latha  'nan  suidhe  air  creagan  beag 
an  cùl  an  Rudha,  nuair  a  dhearc  iad  air  bàta  Loch- 
lainneach  a'  deanamli  cùrsa  dìreach  air  gob  an 
Rudha.  "  Thugainn  dhachaidh,"  ars  esan,  "  agus 
dean  dhomh-sa  biadh  làidir.  Tha  mi  dol  a  dh' 
iarraidh  ghillean  sgairteal  a  dh'  fhalbhas  maiUe 
ruim  a  thoirt  Nèill  à  Rònaidh,  oir  tha  an  t-àm  air 
teachd  anns  am  faigh  mise  cothrom  mi-fèin  a 
dhioladh  air  na  meirhcli." 

Air  falbh  gu'n  na  ghabh  iad.  Thuig  a'  ghrua- 
gach  gu  math  an  nì  bh'air  inntinn  Chailein :  ghabh 
i  dìreach  chum  an  tighe,  agus  thòisich  i  ri  dea- 
sachadh  arain.  Tliog  Cailean  air  gu  baile  Eorop- 
aidh,  agus  dh'  innis  e  mar  bha  dùil  aige  dheanamh. 
Fhuair  e  an  ceathrar  bu  trèine  sa  bliaile.  Bha 
iad  a'  feitheamh  aig  tigh  Chailein  gus  an  tigeadh 

an  t-anmoch,  agus,  cho  luath  sa  bha  ciaradh  na 
h-oidhche  ann,  dh'  òirich  iad  'nan  seasamh. 
"  Feuch,"  ars  a'  ghruagach,  "  am  bheil  an  t-seamrag 
mu  t'amhach?" 

*'  Tha  gun  teagamh,"  ars  esan.  "  Bheir  mise 
steach  an  tòrachd  air  na  Lochlainnich  phlòiceach 
bhàna.     Slàn  leibh." 

Dh'  fhalbh  na  fìr  sios  gu  cladach,  agus  rinn  iad 
air  a'  ghob.  Sùil  gu'n  d'thug  iad,  chunnaic  iad 
bàta  a  stigh  an  geodha  chaol  dhomhuinn  gun  duine 
beò  mu'n  cuairt  oirre.  Chaidh  iad  baU  dìreach  air 
bòrd.  Dh'  fhosgail  iad  na  feisdeachan,  agus 
thionndaidh  iad  am  bàta  gu  muir.  Nuair  a  thiU 
na  Lochlainnich  bho'n  cuairt,  cha  robh  am  bàta 
r'a  faotaiim.  Cha  robh  iìos  aca  ciod  e  dheanadh 
iad,  ach  iad  fèin  a  thilgeadh  air  caoimhneas  an 
luchd  àiteachaidh.  JB'e  ceathrar  a  bh'ann  dhiubh, 
agus  fhuair  iad  air  dachaidh  a  dheanamh  an 
t-Hàbost,  Nis.  Phòs  iad  an  sin,  agus  tha  sliochd 
nan  daoine  so  beò  fhathast  an  Nis. 

Cha  robh  Cailean  fada  gus  an  robh  e  ri  fasgadh 
Eilean  Rònaidh.  Chaidh  e  fein  is  na  fìr  air  tìr ; 
ach  chan  fhac  iad  duine  beò.  Thàinig  iad  gu 
bothan  gun  tuair  gun  teine;  ach  fhuair  iad  air 
teine  fhadadh  le  dà  chloich  spor  a  shuathadh  r'a 
chèile.  Thòisich  iad  aìr  marbhadh  eòin  is  cha 
robh  dìth  sam  bith  orra.  Thug  iad  beagan  ùine 
an  sin,  is  ged  a  thug,  cha  robh  na  Lochlainnich  a' 
tighinn  air  fàire.  Bha  fios  aig  Cailean  nach  bitii- 
eadh  an  ùine  fada  gus  an  tigeadh  iad,  a  thaobh  is 
gur  e  deireadh  an  t-vsamhraidh  a  bh'ann. 

Làtha  de  na  làithean,  chunnaic  iad  long  mhòr 
ie  siùil  gheala  deanamli  dìreach  air  an  Eilean. 
Chaidh  iad  air  ball  sios  ehmn  a'  bhàta  bhig,  agus 
thug  iad  i  gu  taobh  eile  an  Eilein  ri  fasgadh  creag 
mhòir,  a'  feitheamh  ciod  e  dheanadh  na  Lochlainn- 
ich.  Cho  luath  sa  thàinig  na  Lochlainnich  ri  taobh 
an  Eilein,  leag  iad  aodach,  agus  leig  iad  na 
li-acraichean  gu  grunnd.  Chaidh  a'  chulaidh 
bheag  a  lionadh  agus  a  cur  gu  tìr.  *'  Thearaibh  !  " 
arsa  Cailean  ris  na  gillean,  *'  a  mach  gu  'n  tèid 
sinn  a  dh'  ionnsuidh  na  luinge." 

Chaidh  gach  ràmh  gu  buile  's  gach  cnag  gu 
dìosgail,  agus,  an  ùine  ghoirid,  bha  iad  air  bòrd. 
Chaidh  na  h-acraichean  a  thogail,  agus,  nuair  a 
bha  iad  a'  togail  na  siùil,  chunnaic  iad  na  Loch- 
lainnich  a'  deanamh  orra,  ach,  aig  a  cheart  àm, 
bha  'n  lòng  fo  shiubhal  na  h-aghaidh  g'an  iardheas. 
Cha  robh  Cailean  fada  tighinn  suas  ri  stiùradh,  is 
bha  na  fir  eile  toirt  tòigh  air  an  cuid  fèin  de  'n 
obair  gu  gleusda. 

Bha  biadh  is  amhlan  gu  leòir  air  bòrd,  is  thois- 
ich  na  fir  a  rannsachadh  gach  cùil,  is  ceall,  is  ciod 
e  thachair  orra  ach  duine  ceangailte  le  slabhraidli 
iaruinn  an  sùil  dhorcha  an  toiseach  na  luinge. 

Chaidh  an  duine  bochd  a  thoirt  suas  am  fianuis 
Chailein,  ach  facal  d'a  chainnt  cha  tuigeadh  na 
Nisich.  Gidheadh  am  beagan  ùine  thàinig  iad  suas 
r'a  chèile,  agus  thuig  iad  bhuaithe  gur  ann  a  chaidh 
e-fèin  agus  sgiobair  na  luinge — duine  fìadhaich 
garg — a  mach  air  a  chèile,  air  maduinn  an  latha 
sin,  is  gu  'm  b'e  sin  an  t-aobhar  gu  'n  d'  fhuair  iad 

esan  'iia  phiiòsauach  ccangailte  anns  a' chùil. 

Mar  bha  Cailean  a'  faotainn  suas  rì  stiùradh, 
bha  a  chridiie  a'  cruadhachadh,  agus  sann  a  thòis- 
ich  esan  niar  an  ceudna  air  spùileadli,  's  air  spùil- 
eadh  da  rireadh ;  is  ma  bha  na  Lochlainnich 
sgiobalt,  bha  Cailean  cho  sgiobalta  riu.  Is  ann  air 
ceann  an  iar  an  Eilein  bu  thruime  bha  e.  Cha  d' 
thug  e  mart  no  caora  riamh  o  mhuinntir  Nis.  A* 
cheud  làn  luinge  a  ghlac  e  sheòl  e  leis  gu  ruige 
Lochlainn,  le  seoladh  an  duine  fhuair  e  sa 
phrìosan,  agus,  ma  chaidli  a  cheud  turus  leis, 
chaidh  an  dara  turus  mar  an  ceudna.  Thog  so 
spiorad  millidh  ann  cho  mòr  is  gu  'n  robh  eagal  air 
na  h-uile  a  shiùil  fhaicinn  a'  tighinn  air  fàire. 

Bha  nise  Cailean,  agus  am  fear  a  fhuair  e  air 
bòrd  na  luinge,  a'  tighinn  gus  a  cheile  thuigsinn 
gu  math.  Aon  latha  thòisich  Cailean  ga  chesnach- 
adh. — "  Am  bitheadh  sibh,"  ars  esan,  "  ri  taghal 
tiomchioll  an  Rudha  Nisich  ?  " 

"  Bhitheadh,"  ars  an  duine. 

"Innis  dhomh  beagan  eachdraidh  air,"  arsa 
Cailean. 

"  Tha  cuimhne  mhath  agam,"  arsa  esan,  "  an 
uair  nm  dheireadh  bha  mi  ann,  thug  sinn  leinn 
brogach  òg  a  fhuair  sinn  'na  chadal  air  tulach  uaine 
an  taobh  an  Rudha." 

"  Dè  rinn  sibh  ris,  no  am  bheil  e  beò  fhathast  ?  " 
arsa  Cailean. 

"  Tha  e  beò  gun  teagamh,"  arsa  esan.  "  Tha  e 
fein  agus  càirdean  dhomhsa  ri  siubhal  a'  chuain  au 
lorg  am  fortain." 

"  An  urraiii  thu  iniiseadh  dhomh  ciod  e  an 
t-astar  air  an  tric  a  bhitheas  iad  ?  "  arsa  Oailean. 

"  Chan  aithne  dhomh,"  ars  esan,  "  ach  tha  fios 
agam  gu'm  bi  iad  air  uairibh  a'  taghal  Rònaidh." 

Ged  a  bha  iomadh  bliadhna  air  dol  seachad, 
chuimhnich  Cailean  air  an  rann,  agus  chuimhnich 
e  air  a'  ghruagach  a  dh  fhàg  e  sa  bhothan  bheag 
air  cùl  an  Rudha.  '*  O  seadh,"  arsa  Cailean,  "  'n 
deigh  'na  h-ùile  dad  a  th'  ann,  tha  Niall  fathast  air 
chalL" 

Mar  a  bha  Cailean  a'  smaontinn  cho  tric  air 
Niall,  bha  sin  a'  toirt  aobhar  dha  bhi  tighinn  faisg 
air  Rònaidh  an  dràsd  sa  rithist.  Beagan  uine  an 
dèigh  so,  thachair  dha  a  bhi  dlùth  do  'n  Eilean, 
agus  chunnaic  e  lòng  bhriagha  ri  fasgadh  an  Eilein. 
Is  ann  a  chàidh  e  fèin  air  fuaradh,  agus  leig  e  sios 
an  acair.  Ghairm  Cailean  an  sgiobadli  'na  làthair. 
"  Fhearaibh  !  "  ars  esan.  "  Thèid  sinn  air  tir, 
bàs  no  beatha,  's  mise  Cailean  Donn  Mac  a' 
Ohruadail,  's  fhada  o  na  bha  mo  chùtag  bheag 
dhonn  san  toll  a'  feitheamh  orra  gus  an  sgòrnan  a 
sgiteadh,  agus  gus  an  fhuil  a  dh'  òl." 

Air  tìr  gu  'n  deach  na  gaisgich  is  cha  deach  iad 
fada  gus  am  fac  iad  gu  'n  robh  na  Lochlainnich 
rompa  air  mullach  an  Eilein.  Chaidh  Oailean  air 
toiseach  an  sgiobaidh  le  ghnùis  làn  buaireis,  agus 
gus  an  so  cha  do  shaoil  na  Lochlainnich  nach  e 
càirdean  a  bh'  ann. 

Gun  fhacal  a  ràdh,  rug  Cailean  air  an  fhear  a  b' 
fhaisge  air,  agus  bhuail  e  mu  'n  talamh  e.  Leum 
càch  air  a  chèile  thall  sa  bhos.    Bha  Cailean  a' 

cruaidh  chath  leis  a*  chutaig,  a'  leigeadh  na  fala 
sa  lemnraich  am  measg  nan  Lochlainneach,  gus  na 
dh'  fhairich  e  fear  dhiubh  ga  ghlacadh  air  dhà 
chaol  dhòrn  cho  teann  is  gu  'n  robh  e  gun  chomas 
dad  sam  bith  a  dheanamh.  "  A  mhic  duinn  Dar- 
aich,  leig  as  mo  dhà  dhorn  !  "  arsa  Cailean. 

"A  mhic  an  fhir  fhuiltich,  leig  do  chutag  gu 
làr ! "  ars  am  fear  eile.  Bha  spàrn  orra  r'a 
chèile,  ach  mu  dheireadh  smuanaich  Cailean  air  an 
t-seamrag.  Thug  e  grad  lèum  à  làmhan  an  fhir 
eile,  agus  sheas  gach  fear  ag  amharc  air  a  chèile. 
"  Cò  thu  ? "  arsa  Cailean.  "  No  ciod  's  ainm 
dhuit?" 

"  Se  m'ainm,"  arsa  esan, "  Niall,  ach  tha  fìchead 
bliadhna  bho  'n  uair  sin." 

"  Fosgail  dhomhsa  do  bhroilleach,"  arsa  Cailean. 
Dh'  fhosgail  Niall  a  bhroilleach,  agus  chunnaic  Cail- 
ean  na  ceithir  spòtan  dubhghorm.  Air  ball,  dh' 
fhosgail  Cailean  a  bhroiUeach  fèin,  agus  chunnaic 
Niall  na  spotan  air  broilleach  Chailein. 

Bha  nis  'n  cath  seachad  gun  aon  duine  beò  ach 
Cailean  agus  Niall  'nan  aonar — a'  bhuai(ìh  air  a 
toirt  air  na  Lochlainnich.  Nuair  a  chaidh  gach 
marbh  adhlachadh,  taobh  ri  taobh,  thubhairt  Cail- 
ean  r'a  bhràthair.     "  Thugainn  a  nis  dhachaidh." 

"  Leanaidh  mise  thusa,"  arsa  Niall. 

Sios  gu  'n  na  ghabh  iad  le  chèile,  agus  cha  robh 
fadal  ann  ach  a'  chùlaidh  bheag  a  thionndadh  gu 
lòng  Nèill.  Dh'  èirich  Niall  a  stigh,  ach  cha  robh 
e  fada  tighinn,  agus  poca  beag  'na  làimh.  "  So," 
ars  esan.    "  Gleidh  an  t-òr  so.     Chuir  mise  teine 

ris  an  lòng."  Dh'  fhalbh  iad  an  sin  agus  rinn  iad 
dìreach  air  lòng  Chailein.  Lèum  Caileau  air  bòrd, 
agus  thàinig  e  le  bolg  de  chraiceann  aige  'na  làimh. 
"  So,"  ars  esan  ri  Niall.  "  Sin  agad  mo  chruaidh 
chòsnadh-sa.  Chuir  mise  teine  ris  an  lòng  cuid- 
eachd,  agus  'na  teine  gu  'n  rachadh  i." 

Chuir  na  fìr  am  mach  na  ràimh  agus  f  a  siùil 
gu  'n  deach  a'  chulaidh  bheag,  le  sròin  air  gob  an 
Rudha  Nisich. 

Bha  e  an  dèigh  meadhon  oidhche  an  dara  latha 
nuair  a  ràinig  Cailean  agus  Niall  an  cladach.  Rinn 
iad  dìreach  air  a'  bothan  bheag  an  cùl  an  Rudha 
gun  dàil.  Sheas  iad  aig  na  dorus,  agus  a  chosnadh 
fèin  aig  gach  fear  air  a  ghualainn.  "  Rachamid  a' 
stigh,"  arsa  Cailean,  is  e  air  thoiseach.  Ràinig  e 
leabaidh,  agus  chuir  e  làmh  air  an  duine  bha  'na 
chadal,  is  thug  e  cèum  air  ais.  "  Cò  thu  tha  so  nad 
chadal  ? "  arsa  Cailean.  Air  ball,  chuala  iad  a' 
ghruagach  a'  freagairt  à  ceann  shuas  a'  bhothain, 
"  O  guth  fear  mo  ghràidh.  Thàinig  thu !  Gun 
dìth  !  Gun  dìth  !  Gun  dìth !  "  is  i  ag  èiridh  le 
cabhag.  Chaidh  an  crùisgean  a'  lasadh,  agus 
sheall  Cailean  mu  'n  cuart  air.  "  Cò  e  t-òganach 
so  ?  "  ars  esan. 

'*  Se  mo  mhac  e  gu  cinnteach.  Seall  'na  bhroill- 
each  agus  faic  a  chomharradh,"  ars  à  ghruagach. 
Dh'  fhosgail  an  t-òganach  a  bhroilleach,  agus  chuir 
a  mhàthair  a  meur  air  na  ceithir  spotan  dubh- 
ghorm. 

"  Ni  sin  an  gnothach,"  arsa  Cailean,  agus  e 
fosgladh  a  bhroiUich  fèin,   ach  am  faiceadh  an 

t-òganach  na  spotan  dubhghorm  a  bheireadh 
fìanuis  da  cò  athair. 

Chaidh  au  t-àm  sin  a  chuniail  air  chuimhne, 
agus  cha  b'iongnadh  e. 

Nuair  a  bha  iad  a'  conaltradh  mu  thimchioll 
nithean  thall  sa  bhos,  dh'  flieoraich  a'  ghruagach, 
"  C6  am  fear  so  tha  maille  ruit  ?  " 

"  Se  SQ  mo  bhràthaii',"  arsa  Cailean, 

"  O  Chailein  duinn 
Mhic  thri  Chruadail, 
'S  ann  air  a*  chuan 
A  gheibh  thu  stòras, 
Nuair  a  dh'  fhalbhas  tu  ga  iarraidh, 
Thoir  do  bhrathair  Niall  à  Rònaidh," 

ars  ise.  "  Tha  nis  gacli  nì  air  a  chomh-lionadh 
dhomhsa." 

Dh'  èirich  Cailean,  agus  thug  e  làmh  air  a 
bholg  craiceann,  agus  chuir  e  'n  uchd  a  mhic  e. 
Dh'  fhosgail  Niall  a  phòca  fèin,  agus  tliug  e  dòrlach 
mhath  dhoibh  cuideachd. 

Bha  iad  a  nis  saoibhir.  Dh'  fhàs  an  t-òganach 
'na  dhuine  treun  agus  ghc.  Is  e  bhitheadh  a'  toirt 
breith  cheart  air  cùisean  an  Nis.  Is  ann  air  son  so 
thugadh  "  Am  Breitheamh  "  mar  ainm  air,  agus  is 
ann  bhuaithe  cuideachd  a  thàinig  na  Moireastan- 
aich,  a  tha  toirt  an  ainm  "  Cailean,"  agus  "  Niall," 
an  Eoropaidh  agus  anns  an  t-Habost,  Nis,  gus  an 
latha  'n  diugh.  Goirid  mu'n  do  bhàsaich  Cailean, 
thug  e  deth  amhach  fein  an  dual  a  fhuair  e  bho'n 

t-seann  bhean  dechlann  Aulaidh  air  la  a  phòsaidli, 
agus  chur  e  air  amhach  a  mhic  e.  "  Sin  agad." 
ars  esan, 

"  Seamrag  nan  ceithir  duilleag 
Bh'air  amhach  bhuidhe  nam  bàn  sìth, 
'S  gu  bràth  cha  bhàthar  air  a'  mhuir  thu, 
'S  cha  mhortair  thu  air  tir." 

Tha  e  air  aithris  gur  e  sealbh  na  Seamraig  a 
lean  ri  sliochd  nan  daoine  so  thug  dhaibh  iomadh 
buaidh  thairis  air  Clann  Aulaidh. 

DÒMHNULL   BÒMHNULLACH. 


Loch  Duthaìch. 

Le  Eoghann  Mac  Colla  nach  maireann. 

[Mu  'n  tèid  an  leughadair  air  leughadh  an  dàin  a 
leanas,  bu  mhath  leam  gu  'n  smaoinicheadh  e  air. 
"  Coire  cheathaich"  no  air  "  Allt-an-t-siùcair."  An 
dèigh  sin,  leughadh  e  na  rainn  a  leanas.  Cò  de  na  trì 
dàin  anus  am  bheil  a'  bhàrdachd  is  àirde  ?  Tha 
Donnchadh  Bàn  agus  Mac  Mhaighstir  Alasdair  a' 
nochdadh  gu'n  robh  iad  mion-eòlach  air  cuid  de  obair 
Nàduir,  agus  gu'n  robh  anabarr  bhriathran  aca  a* 
feitheamh  air  feum  nan  rann.  Ciod  tuilleadh  a  tha 
iad  a'  nochdadh  ?  Fuaim — taitneach,  gun  teagamh. 
A  leughadair  chòir,  nach  'eil  tuilleadh  na  sin  ri  fhaot- 
ainn  anns  an  dàn  eile  ?  Innis  an  fhìrinn.  Nach  'eil 
an  dàn  air  Loch  Duthaich  a'  taitinn  riut  mòran  na  's 
feàrr  na  an  dà  dhàn  eile  ?  Tha  e  a'  taitinn  riumsa,  co 
dhiùbh,  mòran  na's  feàrr  na  iad. — C.  M.  P.] 

Fàilt'  ort,  a  Loch  Duthaicii,  fàilt'  ort : 

Na  'in  bu  bhàrd  a  rèir  ino  dhùrachd 
Mise  'ii  diugh,  gu  fonnmhor,  sàr-ghrinn 

Fhìor  Loch-àluinn,  bheirinn  cliù  ort. 

Mar  naoidhoan  gu  ciùineil  'na  chadal 
An  taic  uchd  dhubhaich  a  mhàthar  ; 

'S  tric  aghaidh  na  mara-mach  gruamach 
Is  tusa  'nad  shuain-chadal  sàmhach, 

A'  bhirlinn  a'  teicheadh  o  'n  doireann, 
Cha  *n  ainmig  'nad  rathad-sa  'stiùradh, 

'S  tu  tabhairt  di-beatha  gle  ehàirdeil 
Gu  fasgadh  do  bhàghannan  ciùine. 

'S  beag  ionghnadh  gach  beinn  tha  mu  'n  cuairt 
duìt 

Bhi  sealltainn  a  nuas  ort  gle  spòrsail ; 
Cha  mhinig  chì  stuadhan  cho  àluinn 

lad  fèin  ann  an  sgàthan  cho  òirdhearc. 

O  !  gu  bhi  trath  oidhche  'gan  coimhead 
'Nan  seasamh  an  rathad  nan  reultan  ; 

No  le  uaill  togail  suas  an  ceann  òrbhuidh, 
Nuair  tha  ghrian  'san  ear  ròsach  ag  èirigh. 

A  bhuachaille  bhig  air  an  raon  ud, 

Leig  dhiot  a  blii  tearnadh  na's  dlùithe ; 

An  fheudail  ud  chi  thu  fo'n  aigeann, 
Cha  robh  iad  riamh  agad  fo  d'  chùram. 

A'  trusadh  nan  dearc  air  a'  bhruthaich, 

Eisd  !  èisd  ciod  is  bruidhinn  do  'n  phàisd  ud — 

"  Tha  coiiie  an  ìochdar  Loch-Duthaich  ; 
A  bhràthair,  bheil  cnuthan  a'  fàs  innt'  ?  " 

A  Dhùin  ud — seann  lùchairt  Clann  Choinnich — 
Dh'  fhàg  aois  iomadh  sgar  ann  ad  chliathaich  : 

A  thanais  nan  làithean  a  thrèig  sinn, 
Cha  'n  ionglinadh  nan  dèigh  thu  bhi  cianail. 

'S  tu  'n  sin  ann  ad  aonar  'nad  sheasamh, 
"  Mar  Oisean  an  dèigh  na  Pèinne  " — 

Tim  bheag  's  bidh  do  cheann  anns  au  t-sàile  ; 
A  dhùìn,  tha  làmh  làidir  an  Eig  ort. 

Cha  tearc  ann  ad  fhochair,  ma's  fior  dha, 
Chi  'n  t-iasgair  a'  dìreadh  o'n  fhairge 

Cruth  maighdinn  fo  shoiUse  na  geallaich, 
'S  i  'seinn — 'n  e  Bhùin-Donnain,  do  mharbhrann  ? 

Tha  claisteachd  glè  gheur  aig  an  iasgair — 
'Na  bheachd-san  's  e  iargaiu  a  h-òrain 

A  leannan  bhi  uimpe  fàs  suarach, 
'8  tè  eile,  gu  guanach,  'ga  phògadh. 

O,  alltan  is  sunndaiche  siubhal 

Ri  leathad  nan  leitrichean  uain  ud, 
Cha  'n  ionghnadh  leam  idir  le  'r  crònan 

Loch  Buthaich  bhi  'n  còmhnuidh  'san  t-suain  so. 

An  so  sibh  gu  borbhanach  sèimheil 
A'  gluasad  measg  fraoich  agus  fàs-choill : 

An  siod  sibh,  mar  bhoillsgeannan  grèine, 

Geal-steallach,  borb-leum  feadh  nan  àrd-chreag. 

Sgùr-Orain  !  Cha  'n  ionghnadh  an  ìolair 
Bhi  'n  dèigh  air  bhi  'g  itealaich  dlùth  ort ; 

Siod  shuas  thu,  le  d*  cheann  anns  an  iarmailt, 
*S  gach  beinn  'n  ear  's  an  iar  toirt  dhuit  ùmhlaehd. 

Feuch  farum  na  seilge  'nad  choire  ! 

Tha  'n  làn-damh  'na  shiubhal  tre  'n  mhòintich, 
'S  mac-talla  'ga  fhàgail  fèin  bodhar 

A'  freagairt  nan  gadhar  'san  tòrachd. 

Ciod  e  ged  tha  chàileachd-san  fallan  ? 

Ciod  e  ged  mar  dhealan  a  luathas  ? 
'S  e  siùbhlaiche  'n  fhirich  e  gheilleas — 

'8  e  foill,  a  laoich  thrèin,  a  thug  buaidh  ort. 

Loch  maiseach  nan  gorm-chrìoch,  do  'n  luaithe 
'San  earrach  thig  cuach  agus  smeòrach  ? 

Loch  bradanach,  sgadanach,  ciùineil, 

06'n  teangadh  bheir  cliù  mar  is  còir  ort  ? 

Loch  suaimhneach  nam  bruach,  far  am  minig 
Ceòl  pìoba  nan  ribheidean  sàr-ghrinn, 

'S  cliù  bhàrd  air  òighean  caoin-chruthach — 
Slàn  leat,  a  Loch-Duthaich,  nis,  slàn  leat  ? 

Bha  sinu  an  dèigh  na  lìn  fhaotainn  cuirte  cùl 
Ghunna,  agus  thàinig  sinn  a  stigh  gu  Rudha  nan 
Sealbhag  a  leigeil  seachad  nan  dà  uair  gu  leth  a 
bha  nar  beachd  a  thoirt  dhoibh  a  dheanamh  an 
deadh  iasgaich  a  bha  fiughair  againn  ris.  Ghabh 
sinn  aig  a'  "  Chuthaig "  an  Slochd  an  Daimh,  is 
chaidh  sinn  gu  tìr.  Thug  sinn  an  sin  greis  air 
itheadh  duileisg ;  greis  air  slàdadh  air  na  ròin,  a 
bha  fear  an  dràsd  is  fear  a  rithist  a'  togail  a  chinn 
air  an  oitir  shios  fodhainn,  is^  greis  air  cuimseir- 
eachd  air  na  stairneil,  a  bha  'g  itealaich,  a'  sior- 
sgreadal  sa  sgiamhail  mu'n  cuairt  oirnn,  ach  dh' 
fhàs  sinn  sgìth  de'n  obair  so,  's  mu  dheireadh 
shuidh  sinn  sios  còmhla  air  bruaich  ghuirm,  '•  cùl 
gaoithe  's  ri  aodann  grèine,"  gus  am  biodh  an  t-àm 
againn  togail  a  mach  ri  cuan  a  rithist. 

Bha  mi-fèin  direach  a'  tuiteam  am  chadal  le 
blàths  na  grèine  's  monmhar  a'  chladaich,  nuair  a 
thug  lain  Mac  Eoghainn  tulgadh  do  Mharchadh 
Bàn,  a  bha  a'  sior-fheitheamh  a  null  rathad  nan 
Sgeirean  Glasa,  is  ars  esan, — "Nach  innis  sibh 
naigheachd  a  Mhurchaidh !  Chan  'eil  fhios  cò  a' 
latha  a  thug  sibh  sgèul  dhuinn  a  nis  ged  a  tha  gu 
leòr  dhiùbh  agaibh." 

Cha  d'thug  Muchadh  freagradh  car  tiota ;  ach, 
an  ceann  tacain,  dheirich  e  air  uilinn ;  chuir  e  a' 
phiob  chrè  air  an  robh  e  toirt  srann  gus  a  so  'na 
phòca,  's  ars  esan,  gun  a  shùil  a  thoirt  bhar  nan 

sgeirean  air  an  robh  e  a'  sior-amharc  bho'n  a  shuidh 
sinn  sios,  is  e  cocadh  a'  cliorraige  ris  an  tè  a 
b'fhaide  mach  dhiùbh,  "  Matà  na  'n  robh  an  sgeir 
sin  a  muigh  comasacli  air  na  thachair  oirre  uair- 
eigin  a  chur  an  cèiU,  bhiodh  eachdraidh  glè  neònach 
agaibh  bhuaipe ;  ach  bho  nach  'eil  i  sin.  dli'  fhaod- 
ainu  flièin  oidhirp  a  thoirt  air  an  sgèul  sin  innseadh 
dhuibh,  a  tliaobh  's  gu'm  btieil  an  uine  againn  an 
ceartuair,  agus  an  sgeir  fhèin  fa  'r  comhar  far  am 
bheil  sinn  'n  ar  suidhe." 

Ghlaoidh  sinn  air  fad  à  beòil  a  chèile  "  Naigh- 
eachd  na  Sgeire  Glaise  "  innseadh  gun  teagamh ; 
lion  is  las  Mhurchadh  a'  chutag  dhubh  a  rithist  is 
thòisich  e  mar  so. — 

*'  Olian  'eil  fhios  agam,  ars  esan,  an  cuala  sibh 
riamh  iomradh  air  Eachainn  Ohuibeic ;  codhiù  mur 
a  cuala,  chan  'eil  e  gu  muthadh ;  ach,  mur  a  cuala, 
faodaidh  mi  innseadh  dhuibh  gu'm  b'e  saighdear 
cho  ainmeil  sa  dh'  fhàg  na  h-Eiieineanan  lar 
bho  'n  a  thòisich  Gàidheil  ri  dol  do'n  Arm  Dhearg. 
B'e  e  bhi  leis  an  Fhrisealach  aig  Blàr  Ohuibeic,  no 
The  Heights  of  Ahraham  mar  a  their  iad  ris  sa 
Bhèurla,  a  b'aobhar  do  'n  ainm  ud  a  bhi  air  a  tlioirt 
air,  agus  b'ann  goirid  an  dèigh  a'  chogaidh  a  bha 
eadar  Sasunn  's  an  Fhraing  an  uair  ud  a  blii  air 
a  chriochnachadh,  's  e  air  an  rathad  dhachaidh,  a 
bhualadh  e  le  saighead  a  dli'  amais  a  chridhe  cho 
neo-mhearachdach  's  na  'n  robh  gunnadairean  na 
Prainge  cho  cuimseach  ris  an  fhear  a  bh'air  cùl  na 
taifeide,  nach  b'ann  aon  uair  ach  fìchead  uair  a 
bhiodh  e  air  an  àraich  gun  deò." 

Sheall  cuid  againn  le  ioghnadh  air  Murchadh, 
ach  lean  esan  roimhe  mar  nach  robh  e  a'  toirt  aire 
do'n  iongantas  a  chuir  na  briatliran  so  air  a  chuid 
againn  nach  do  thuig  am  brìgh. 

"  Bha  e-fhein,"  arsa  Murchadh,  agus  giUe  eile 
a  mhuinntir  Thirithe  air  an  rathad  dhachaidh  mar 
a  thubhairt  mi,  agus  a  thaobh  's  nach  robh  na 
carbaid,  no  na  soithichean-smùid  ann  an  uair  ud, 
b'ann  air  an  cois  a  rinn  iad  a'  chuid  a  bu  mhò  de'n 
astar,  agus  nuair  a  ràinig  iad  an  t-Oban,  ghabh  iad 
an  t-aiseag  a  null  do  Mhuile  's  'nam  beachd  cois- 
eachd  bho  Chreig-an-Iubhair  do'n  Chròig,  agus 
bàta  eile  ghabhail  as  a'  sin  do  Bhàgh-na-CoiUe  an 
ceann  an  ear  Eilein  Cholla.  Ach  b'ann  air  an 
rathad  roimh  Mhuile  a  thachair  an  giomanach  air 
Eachann,  a  chuir  an  t-saighead  ghuineach  air 
ghlèus  a  rinn  a  leithid  de  dhochann  air." 

"  Nach  b'  fhiadhaich  na  daoine  a  bha  'm  Muile 
'nuair  sin,"  arsa  Calum  Seònaid,  's  e  toirt  sùìl  a 
null  air  Rudha  'n  t-Slèibhe  mar  gu  'm  biodh  e 
taingeil  sruth  cuartagach  na  CaiUich  a  bhi  eadar 
sinn  's  e. 

*'  Nuair  a  ràinig  iad  dlùth  air  Derbhaig,"  arsa 
Murchadh  gun  umhail  a  thoirt  de  bhriathran 
Chaluim  ach  snodha  gàire  a  dheanamh,  "bha  an 
oidhche  air  tighinn  orra,  's  cha  robh  fèum  dol  ni 
b'  fhaide,  oir  chan  fhaigheadh  iad  thar  an  aiseig, 
an  oidhche  sin  c6-dhiù,  's  ghabh  iad  le  chèile  suas 
gu  coltas  tighe  fearainn  a  bha  crioman  thar  an 
rathaid  's  bhuail  iad  aig  an  dorus  :  thainig  caile  òg 
ghasda,  le  a  folt  donn  a'  snàmh  m'a  gualainn,  's  a 

gruaidh  cho  dearg  ris  na  caoran,  thun  an  doruis, 
*s  dh'  fheoraich  i  an  gnothach  dhiùbli.  Fhreagair 
iadsan  gu  'n  robh  iad  air  an  rathad  dhachaidh  bho 
'n  chogadh  ;  gu  'n  robh  iad  am  beachd  an  t-aiseag 
a  ghabhail  a  null  do  ChoUa  sa  mhadainn,  agus  gu  'n 
robh  iad  a'  sealltainn  air  son  aite  anns  an  cuireadh 
iad  seachad  an  oidiiche  fo  fhasgadh. 

"Dh'  iarr  an  nighean  a  stigh  iad,  fèuch  dè 
theireadh  a  h-athair  g'a  tliaobh,  agus  lean  iadean 
i." 

"  Faodaidh  mi  innseadh  dhuibh,"  arsa  Murch- 
adh,  's  e  toirt  sùil  fhrògach  air  Calum  Seònaid, 
"  gu  'm  b'  ann  eadar  an  dà  ursainn  an  sin  a  thilg 
an  gaisgeach  ud  a  dh'  ainmich  mi  an  t-saighead  a 
rinn  a  leithid  de  chiorram  air  Eachann  Chuibeic, 
's  mar  a  tuig  sibh  a  nis  cò  e,  chan  'eil  àrach  agamsa 
oirbh." 

"  Nach  'eil  mi  cinnteach  gu  'n  robh  ann  an  t-aon 
fhear,"  arsa  lan  Mac  Eoghainn ;  "  an  curaidh  Mac 
Bhèneis,  fear  a  tha  cheart  cho  trang  sa  bha  e  'nuair 
sin  air  an  latha  air  am  bheil  an  diugh." 

Fag  mar  sin  fhèin  e,"  arsa  Murchadh,  "  acli 
gun  a  bhi  cur  seachad  uine,  fhuair  an  luchd-turuis 
cead  fuireach,  agus  deadh  ghabhail  aca  san  Bail 
Shiolasdair — mar  theireir  ris  an  tigh  's  am  fear- 
ann  a  bhuineas  dha,  oir  cha  b'  ann  na  h-uile  latha 
no  oidhche  a  bhiodh  an  leithidean  de  dh'  aoighean 
ri  'm  faighinn,  's  'nuair  a  chualas  gu  'n  robh  dà 
shaighdcar  aig  baile  's  iad  air  tiUeadh  bho  'n 
chogadh,  cha  b'  fhada  gus  an  robh  an  tigh  làn  bho 
bhalla  gu  balla  de  luchd-eèilidh,  's  mu  'n  do  dh' 

fhalbh  am  fear  mu  dheiieadh  dhiiibh,  's  rau  'n 
do  ghabh  muinntir  an  tighe  mu  thàmh  bha  e  muigh 
sa  mach  mu  uairean  beaga  na  maidne.  Ach  bu 
bheag  cadail  a  fhuair  Eachann :  bha  a  chrèuchd 
nach  gabhadh  leigheas  ach  leis  an  aon  iocshlaint 
air  a  fosgladh  a  nis  'n  a  chom,  's  cha  robh  fois  r'a 
faotainn. 

"  Thàinig  an  t-àm  èirigh  ;  chaidh  biadh-maidne 
a  dheasachadh  do  na  gillean,  oir  bha  'm  bata  leis 
an  robh  iad  a'  dol  thar  na  linne  deas  gu  falbh,  agus 
le  iomadli  crathadh  làimh  is  earal  iad  a  thaghal 
uair  sam  bith  a  thachradh  dhoibh  a  bhi  's  an  dùth- 
aich,  dh'  fhàg  na  saighdearan  tigh  nan  daoine  còire 
Clann  Mhic  ille  Mhìcheil  anns  an  Dail  Shiolasdair, 
's  thug  iad  an  aghaidh  air  a'  phort-aiseig.  Cha  d' 
fhuair  Eachann  a  bheag  a'  ràdh  ri  Anna — oir  b*  e 
sin  a  h-ainm — ach  beag  's  ga  'n  robh  na  thubhairt 
e,  faodar  a  thuigsinn  gu  'n  do  leig  e  fhaicinn  dhi- 
se  gu  'n  robh  'na  bheachd  a  faicinn  a  rithist,  agus 
sin  gu  h-aithghearr ;  agus  an  àm  beannachd 
fhàgail  aice,  chuir  e  cuimhneachan  beag  'na  làimh 
de  na  nithean  annasach  sin  a  bh'  air  a  shiubhal  a 
chruinnich  e  anns  gach  dùthaich  chèin  troimh  an 
deachaidh  e  rè  na  h-uine  bha  e  an  Arm  nan  Sas- 
unnach.  Mar  sin  dhealaich  iad  aig  an  àm  so,  's 
chaidil  Eachann  Chuibeic  an  oidhche  sin — a'  cheud 
oidhche  bho  'n  a  dh'  fhalbh  e  'n  a  sheachd-bliadhna- 
dèug ;  deich  bliadhna  roimh  sin — fo  sparran  tighe 
athar  an  Tota-Raonaill. 

"  Ach  chuir  c  roimhe  gu  'm  faiceadh  e,  's  gu  'm 
biodh  barrachd  eadar  e  fhèin  agus  Anna  Nic  'ille 

Mhìcheil  an  dèigh  na  h-oidhche  ud,  's  cha  robh  ach 
an  leisgeul  fhaotainn — agus  b'  e  sin  an  leisgeul 
suarach  air  uairean-'nuair  a  bhiodh  e  mach  do 
Mhuile,  's  co-dhiubh  's  ann  do  Thobar  Mhoire  no 
do  'n  t-Sàilein  a  bhiodh  a  thurus,  's  ann  's  an  Dail 
Shiolasdair  a  stadadh  e,  gus  mu  dheireadh  thall  an 
robh  a  choltas  air  gu  'n  toireadh  e  'an  t-sòbhrag 
Mhuileach'  bho  gach  fear  a  bha  'n  geall  oirre,  agus 
is  iomadh  sin  gille  a  bha  'n  dèidh  oirre  's  cha  b' 
ioghnadh  e  oir,  a  reir  coltais,  cha  b'  ann  na  h-uile 
latha  a  chithteadh  a  leth-bhreac  eile  an  ailleachd, 
an  cruth  's  am  màldachd. 

"  Ach  cha  robh  cùrs  a'  ghaoil  riamh  rèidh ;  cò- 
dhiùbh  's  e  sin  a  tha  an  seann  duine  ag  ràdh,  's 
cha  mhò  bha  e  uile  gu  lèir  'na  chòmhnard  do  dh' 
Eachann  's  do  dh'  Anna ;  oir  cho  luath  sa  chunnaic 
athair  is  màthair  na  h-ighinne  mar  a  bha  a'  chuis 
air  tionndadh  a  nis,  chuir  iad  dubh  is  donn  an 
aghaidh  a'  ghnothaich,  's  cha  robh  an  leannanachd 
ri  dol  ni  b'  fhaide.  Cha  robh  nì  aca  an  aghaidh 
Eachainn  fad  's  a  thigeadh  e  mar  charaid  's  mar 
fhear  turuis ;  ach  cha  robh  an  còrr  dèiJigeadh  ri 
bhi  aige  riù,  's  chaidh  an  tigh  a  nis  a  bhacadh  dhà 
uile  gu  lèir.  'Se  e  a  b'  aobhar  dha  so  gu  'n  robh 
Anna  aca  air  a  gealltainn  iomadh  latha  roimhe  so 
do  'n  tuathanach  a  bh'  anns  a'  choimhearsnachd 
riù — Uisdein  na  Laige  Bàine,  leth  sheana-ghille  aig 
an  robh  gu  leòr  de  'n  t-saoghal  's  piuthar-athar 
dhà  a'  cumail  tighe  leis. 

"  Bha  Uisdein  fior  dheònach  Anna  fhaotainn  air 
làimh.     Bha  e  eadhon  air  a  thoirt  as  air  a  son ;  ach 

gu  ruige  so,  cha  d'  fhuair  e  a  bheag  de  ghealltanas 
bhuaipe,  ged  is  iomadh  oidhche  a  thug  e  g'a  leann- 
anachd — air  a  shon  sin  's  air  fad,  mu  tigeadh 
Eachann  an  rathad  an  oidhche  ud  'nuair  a  ghoid  e 
a  cridhe  leis,  chan  'eil  teagamh  nach  tigeadh  i  gu 
aontachadh  leis  uair  èigin,  gu  sònraichte  'nuair  a 
bha  'pàrantan  cho  fada  air  a  thaobh  's  cho  mòr  air 
a  shon,  's  nach  b'  e  a  dàn  a  phòsadh  ri  ùine ;  ach 
bho  'n  oidhche  ud  dh'  fhosgladh  a  suilean,  's  cha 
robh  math  Uìsdein  ainmeacliadh  dlii  a  nis  ;  oir  rinn 
i  suas  a  h-ìnntinn  gu  'm  b'  fheàrr  am  bàs  fhèiu 
fhulang  na  a  làmh  a  thoirt  do  'n  dara  h-aon,  's  fad 
na  h-uine  a  cridhe  aig  fear  eile. 

"  Nis,  ged  a  bha  e  air  a  thoirmeasg  do  dli' 
Eachann  an  Dail — Shiolasdair  a  thaghal,  cha  do 
mhùch  e  dad  mur  do  bheothaich  e  a  spèis  do  dh' 
Anna  Nic'ille-Mhicheil ;  's  chuir  e  roimhe  nach  b* 
e  so  idir  deireadh  na  cuise,  's  gu  'm  b'  fhada 
bhuaithe  e.  Cha  robh  na  litrichean  acli  ainneamh 
an  uair  ud  anns  na  h-Eileinean,  ach  bha  rud  a  b' 
fheàrr  ann — bha  gillean  sgairteil  ann  leis  am  bu 
shuarach  gniomharan  a  dheanadh  a  chuireadh 
ioghnadh  air  daoine  'n  ar  latha-ne,  's  mur  a  b'  e 
Eachann  Chuibeic  aon  dhiùbh  so,  cha  robh  fear 
eUe  eadar  am  Buta  Leodhasach  agus  Maol  Chinn- 
tìre.  Na  'm  biodh  an  t-sìd  ìdir  ann,  bu  shuarach 
le  Eachann  Tota-Raonaill  fhàgail  an  àm  dol  fodha 
na  grèine ;  coiseachd  do  Bhàgh  Fhreaslain ;  an 
sgoth  bhuidhe  a  chur  'na  h-uidheam  's  a  sròn  a 
thoirt  air  Loch  a'  Cliuain,  'nuair  a  bha  e  cinnteach 
a  facal  no  dlià  agus  theagamh  *  pòg  cho  milis  ris  an 

t-siùcar '  bho  Anna  Nic  'ille  Mhicheil  an  àm  deal- 
achaidh. 

"  Ach  cha  b'  urrainn  so  leantainn  gu  bràth,  oir 
a  reir  coltais  cha  robh  dail  a'  dol  a  thoirt  cobhar 
sam  bith ;  ma  dh'  fhaoidteadh  gur  h-ann  a  bha  i 
deanamh  an  call,  's  gun  mòran  ùine  a  leigeil  thar  a 
chìnn  rinn  Eachann  suas  inntinn,  agus  leig  e  ris  ri 
Anna  an  co-dhùnadh  gus  an  d'  thàinig  e — 's  e  sin, 
nach  robh  cead  nam  pàrantan  a  reir  coltais  ri 
fhaighinn,  agus  nach  robh  nì  air  fhàgail  aca  ach 
slighe  fhaotainn  dhoibh  fhèin  mar  a  b'  fheàrr  a 
fhreagradh  dhoibh,  's  ma  bha  i  fhèin  toileach  bho 
nach  fhaigheadh  iad  a  chèile  a  dheòin,  gu  'm  faigh- 
eadh  a  dh'  ain-deoin  ;  eadhon  gu  'n  goideadh  e  leis 
i  air  a  mheadhon-oidche,  's  gu  'm  biodh  iad  pòsda 
an  lar-na-mhàireach  mun  ruigeadh  tòrachd  iad. 
Dh'  aontaich  Anna  leis  le  fìor  dhealas,  's  bho  sin  a 
mach  rinn  i  gach  ni  deas  cho  sàmhach  sa  dh' 
fhaodadh  i  gu  falbh  le  Eachann  cho  luath  sa 
chitheadh  esan  an  cùrsa  reidh.  sa  thogadh  e  a 
cheann  air  a  chladach. 

"  Thàinig  an  oidhche  bh'  air  a  sònrachadh  ;  bha 
gach  ni  deas  's  tharruing  Eachann  's  triuir  ghillean 
sgairteal  eile  ri  Bèul  na  Cròige  's  iad  a'  deanamh 
dheth  a  bhi  aig  ceann  àrd  an  Locha  mu  uair  'sa' 
mhadainn.  Bha  gealach  làn  an  Fhoghair  a'  snàmh 
gu  sèimh  an  doimhne  nan  spèur  's  an  oiteag  a  b* 
fhaoine  de  ghaoth  'n  eara-dheas  a'  tighinn  orra  far 
na  Beinne-mòire.  Oha  robh  seol  gu  feum  sam  bith 
dhoibh  ach  bha  na  deadh  cheithir  ràimh  aca,  agus 
gillean  do  'm  b'  aithne  an  cluich  air  na  totachan,  's 


50  Naigheachd  na  Sgeire  (Haise 


cha  b'  fhada  gus  an  robh  Sgeir  Mhòr  na  Cròige  as 
an  dèigh  's  iad  ag  ealadh  a  stigh  ri  ceann  an  Locha. 
Dh'  fhan  dithis  aca  anns  an  sgoith,  's  dh'  fhalbh 
Eachann  's  am  fear  eile  's  thug  iad  orra  an  Dail 
Shiolasdair.  Bha  Anna  deas  gu  falbh,  's  thug  iad 
au  aghaidh  air  a'  bhàta  chèudna,  's  mu  'n  robh  an 
latha  ach  beag  air  soillearachadh,  bha  iad  an  Tota 
RaonaiU  gun  neach  gam  faicinn  no  gan  cluinntinn 
bho  'n  a  dh'  fhalbh  iad  gus  an  do  thill  iad." 

Cha  ruig  mi  a  leas  innseadh  gu'n  robh  sinn  a 
nis  a  toirt  fior  aire  do  Mhurchadh,  's  bha  sinn  a' 
leigeil  leis  dol  air  aghaidh  le  naigheachd  mar  a 
b'àill  leis  fhèin  a  h-innseadh ;  ach  cha  robh  sinn  a' 
tuigsinn  idir  ciod  an  gnothach  a  bh'aig  an  sgèul 
ris  an  sgeir  air  an  robh  sinn  ag  amharc  sa  dh' 
ainmich  esan  an  àm  toiseachaidh ;  ach,  cò-dhiùbh 
bha  "  an  t-ùrlar  cluiche  "  a'  tarruinn  nì  bu  dlùithe, 
's  cha  robh  ach  feitheamh  is  èisdeachd  ri  ceann- 
finid  na  cùise  cho  faidhidinneach  sa  b'urrainn 
dhuinn. 

"  Cha  robh  a  nis  mar  a  tha  fios  agaibh,"  arsa 
Murchadh,  "anns  an  àm  ud  ach  aon  mhinisteir 
eadar  an  dà  eilean,  Tirithe  is  Colla ;  agus  b'ann  an 
Tirithe  a  bha  a  chòmhnuidh.  Mar  sin,  uair  sam  bith 
a  bhiodh  fèum  air  an  Colla  a  thaobh  a  dhrèuchd, 
pòsadh  ;  baisteadh,  no  nì  sam  bith  eile  mar  sin,  a 
fhrithealadh,  cha  robh  ach  bàta  's  gillean  a  chur 
g'a  iarraidh  do  Tirithe  's  bhiodh  e  nall  a  thiòta. 
Leis  a  sin,  b'eiginn  do  na  gillean  ceudna,  's  fear 
eile  an  àite  Eachainn  mar  cheathramh  fear  falbh 
do  Thirithe  cho  luath  sa  bha  e  cneasda  dhoibh  sin 

a  dheanamh  gu  Maighistir  Niall  a  thoirt  a  nall  a 
chùm  a'  chàraid  a  chur  cuideachd  's  an  gnothach 
a  bhi  seachad  mu'n  tigeadh  tòrachd  orra — nì  a 
bha  iad  cinnteach  a  thigeadh  luath  no  mall.  Ach 
thainig  an  tòrachd  nì  bu  luaithe  na  bha  dùil  rithe, 
's  dh'  fhaodadh  iad  a'  mhallachd  sin  a  thoirt  air  a' 
ghaoth  'n  ear  a  bha  nis  an  dèigh  beothachadh  beag 
a  dheanamh,  's  air  sruth  an  traigheadh  a  bha  'na 
shèisdear  aig  an  àm. 

"  Oha  robh  na  gillean-aiseig  a  bheag  's  anns  a' 
Ohaolas  Thiristeach  nuair  a  chunnacas  an  iùbhrach 
sin  a'  tighinn  thar  Rudh'  an  Fhàsaich,  le  seòl  slàn 
ri  crann ;  fear  ga  stiùradh,  's  ceithir  lasgairean  ga 
slachdannachadh  air  a  h-aghaidh  le  ceithir  raimii. 
'S  ann  an  sin  a  bha  'n  ùpraid  ! 

"  Oha  robh  fios  dè  a  dheanadh  ;  cha  tigeadh  am 
Ministeir  na'n  tigeadh  e  idir,  gu  ceanna  ghreis 
fhathast,  's  bhiodh  an  sgoth  Mhuileach  air  Tràigh 
Bhreacaich  gun  dàil,  agus  mur  a  dheanadh  am 
Fortan  fhèin  e,  bhoidh  fuil  g'  a  dòrtadh  gu  h-aith- 
ghearr,  oir  bha  an  dà  iarann  cho  cruaidh  's  cho 
cruaidh.  Oha  robh  e  coltach  gu  'n  leigeadh  am  fear 
a  thàinig  roimh  gach  blàr  dearg  anns  an  robh  e 
riamh  le  a  chruinneig  dhuinn  a  bha  air  a  spioladh 
bhuaithe  a  nis  nuair  a  thàinig  e  cho  fada,  gun 
oidhirp  a  dheanamh  air  a  gleidheadh,  agus  cha  mhò 
bha  e  rèusanta  gu  'n  tilleadh  athair  na  h-iginn — a 
dh'  aithnich  iad  a  nis  anns  an  fhear-stiùraidh,  no 
Uisdein  na  Laige  Bàine, — oir  thug  iad  an  aire  da 
chiabhagan  odhar-san  mar  an  ceùdna  air  gualainn 
na  sgoithe  Muileich,  gun  an  tomhas  ceùdna  a 
dheanamh. 

"  Nuair  a  bha  iad  mar  so  an  imcheist  de  a 
dlieanadh  iad,  ars  Anna  fhèin  gu  socrach,  samhach 
— '  Tha  e  fior  gu  leòr,'  ars  ise,  *  nach  ruig  sinn  a 
leas  a  bha  feitheamh  ris  a'  Mhinisteir :  oir  chan 
'eil  e  comasach  dha  bhi  'n  so  an  àm  a  nis  c6-dhiùbh, 
ach  tha  mise  smaoineachadh  bho  nach  d'thàinig 
esan  chugainne,  gur  h-ann  is  fheàrr  dhuinne  dol 
chuige-san.' " 

"  '  Mo  luaidh  thu-fhèin  ! '  ars  Eachann,  '  Nach 
'eil  thu  dìreach  aige ;  's  tu  fhèin  còm  na  cèille  da 
rìreadh,'  's  am  prioba  na  sùla  bha  'n  t-each  glas  fo 
dhiallaid  's  srann  aige  seachad  Creaga-dearga,  a' 
deanamh  air  a'  Ohaolas — Anna  air  a  dhruim ; 
Eachann  ri  ghualainn,  's  an  sgalag  aig  a  shàil ;  oir 
cha  robh  an  còrr  fhear  mu  'n  bhaUe.  Bha  na 
giUean  eile  air  falbh  leis  a'  sgoith  bhuidhe  a  dh' 
iarraidh  Mhaighstir  Niall.  Nis  cha  b'  fhada  gus 
an  robh  na  Muileich  air  an  tràigh,  's  nuair  a  thuig 
iad  mar  a  bha,  lean  dithis  aca  air  luirg  nan  daoine 
òga  's  thog  an  triùir  eile  ri  cuan  a  rithist  's  thug 
iadsan  mar  an  ceudna  an  aghaidh  air  a'  Chaolas. 
B'  ann  an  sin  a  bha  'n  reis :  rainig  Eachann  's  a' 
mhaighdean  òg  an  cladach,  's  mu  'n  gann  a  dh'  fhan 
e  ri.  Anna  a  chuideachadh  thar  an  eich,  bha  e  'n 
grèim  an  sgothaig  bhig  a  bha  tarraingte  air  a 
mhol,  's  fada  ni  bu  luaithe  (arsa  Murchadh),  na 
bheirinn-sa  'g  a  ìfinseadh  dhuibh,  bha  a  druim  air 
saile — Anna,  e  fhèin,  's  an  sgalag  'nan  suidhe  innte, 
's  iad  a'  deanamh  air  a'  Chaolas  Thiristeach  le  da 
bhloigli  raimh.  Chunnacas  a  nis  an  sgoth  Mhuil- 
each  a'  tighinn  mu  'n  cuairt  Rudha  nan  Caorach, 


Naigheachd  na  Sgeire  Glaise  53 


's  a'  toirt  air  bòrd  nau  dithis  a  thainig  roimh  'n 
mheallaich,  's  anns  a'  mhionaid  bha  iad  air  falbh  an 
dèigh  na  sgoithe  bige.  Cha  robh  i  'na  h-ùpraid 
gus  a  nis  :  dh'  aidhich  Eachan  f hèin  'na  dhèigh  sin 
nach  do  dh'  fhiach  e  e-fhèin  riamh  mar  an  latha  ud 
anns  a'  Bhùrn-dubh,  agus  neo-ar-thaing  nach  robh 
an  fheadhainn  a  bh'air  a  thòir  g'  an  sineadh  fhèin 
rithe  a  cheart  clio  diorrasach,  sa  bhàrr  air  ceithir 
raimh  a  bhi  'ga  smùideadh  air  a  h-aghaidh,  bha  an 
seòl  a'  deanamh  fèum  mòr  dhoibh.  An  aon  fhacal, 
mur  eireadh  rud  eiginn  a  mach,  bhiodh  na  Muileich 
aca  mu  'm  biodli  iad  a  bheag  's  leitheach  anns  a' 
Bhùrn-dubh,  's  na  'n  tachradh  sin,  's  ann  aig  an 
Phreasdal  mliòr  fhèin  a  tha  fìos  de  an  t-uamhas  a 
dh'  fhaodadh  tachairt,  leitheacli  linne,  air  a'  latha 
ghrianach  fhoghair  ud.  Ach  ghabh  an  iomairt  car 
eile  a  nis :  chunnacas  an  sin  fhèin  an  sgoth  bhuidhe 
a  nall  thuca  bho  chladach  Thirithe  's  coltas  a' 
Mhinisteir  'na  shuidhe  'na  deireadh.  A  rèir 
coltais,  thuig  iad  anns  a'  mhionaid  mar  a  bha 
chuis  ;  oir  dh'  eirich  Maigliistir  Niall,  an  duine 
còir,  'na  sheasamh  anns  an  deireadh,  oir  bha  e 
cheart  cho  diorrasach  ris  a  chòrr,  's  chualas  a 
ghlaodh  farumach,  os  ceann  slaclidraich  nan  ramh, 
a'  tighinn  orra  thar  an  uisge  ; — '  Dean  air  a'  Sgeir 
Ghlais,  Eachainn  Mhòir  ;  ma  rinn  thu  riamh  e ! ' 

"  Thug  so  misneach  eile  do  dh'  Eachann  's 
shìn  e  fhèin  's  an  sgalag  oirre  a  rithist,  a'  deanamh 
mar  a  dh'  iarradh  air,  dìreach  air  a'  Sgeir  Ghlais, 
's  ràinig  iad  fhèin  's  an  sgoth  bhuidhe  cearta 
comhla :  Oha  robh  na  Muileich  ach  tuaiream  ceud 

gu  leth  slat  bhuapa  nuair  a  ràinig  iad,  ach  bha  sin 
fhèin  gu  leòr.  Leum  iad  air  fad  gu  tir,  's  suas  a 
ghabh  iad  gu  cùl  na  creige  birich  ud  air  a'  mullach, 
's  gun  mòran  dàil  chaidh  an  t-snaim  a  chur  an  sin 
fhèin. 

"  Anns  na  facail  mu  dheireadh  (leann  Murchadh 
air  aghaidh)  bha  'n  sgoth  Mhuileach  suas  fad  a 
droma  air  a'  sgeir,  's  na  daoine  'nan  reis  suas  a 
h-aodann. 

"  Bha  Uisdein  na  Laige  Bàine  an  àm  gu  'n  cual 
e,  's  e  greimeachadh  ris  na  liaghain  g'a  chumail 
gun  tuisleadh  ;  Anna  Nic  'ille  Mhìcheil  ag  aontach- 
adh  lèis  a'  cheist  a  chuir  Maighistir  Niall  òirre, 
agus  esan  a'  daingneachadh  a*  ghnothaich  's  ag 
radh ;  *  ladsan  a  chuir  Dia  cuideachd,  na  cuireadh 
daoine,'  &c.,  's  faodar  a  thuigsinn  nach  robh  aod- 
ann  ach  glè  fhada,  nuair  a  sheas  e  aige  an  sin  fliein 
sa  thionndaidh  e  ri  h-athair — Fear  na  Dail  Shiol- 
asdar,  a  bh'  aig  a  shàil,  's  ars  esan — *  Tha  e  seachad 
aca :  deadh  latha  buana  air  a  chall  's  sinn  'nar 
buill-shàmpaill  aig  na  Collaich.' 

"  Chunnaic  ìad  nach  robh  nì  a'  dol  a  dheanamh 
fèuma  a  nis  ;  oir  bha  '  còir  bho  'n  chlèir  aig  Each- 
ann  air  Anna,  's  tliill  iad  air  fad  do  Loch  Bhreac- 
aich,  's  tha  e  coltach  mu  'n  d'  thàinig  madainn  an 
lar-na-mhàireach  gu  'n  do  dhanns  Uisdein  fhèin 
rìghil  gu  h-eibhinn  iullagach  air  an  ùrlar-bhualaidh 
an  sabhal  Thota  KaonaiII. 

" '  Sin  agaibh  a  nis,'  arsa  Murcliadh,  '  Naigh- 
eachd  na  Sgeire-glaise,'  no  mar  is  fheàrr  is  aithne 
do  dhaoine  an  diugh  i — '  Sgeir  na  Bainnse '  oir  's  e 

sin  is  ainm  dhi  bho  'n  la  ud,  agus  bho  nach  'eil, 
mar  a  thubhairt  mi,  i  fhein  comasach  air  a  h-each- 
draidh  ìnnseadh,  chan  'eil  fear  eile  an  diugh  air  an 
taobh  so  de  dhol  fodha  na  grèine  aig  am  modha 
tha  de  chòir  air  a  h-ìnnseadh  na  mi  fhèin ;  oir  b' 
iad  Eachann  Ohuibeic  agus  A.nna  Nic  'ille  Mhìcheil, 
seanair  is  seanamhair  m'athar ;  's  ged  is  iomad 
raon  is  baile  a  choisinn  e  fhèin  sa  chompanaich  à 
Tir  nam  Beann  do  Chrùn  nan  Trì  Rìoghachd,  tha 
mise — an  t-aon  fhear  de  shliochd  a  tha  'n  diugh  an 
Albainn,  gun  phloc  de  'n  talamh  air  chàin  no  air 
mhàl  anns  an  cinn  an  tràth  'n  bhuntata." 

Eachann  Mac  Dhughaill. 


^ *l^    ^X    -^^ ^ 


Bas  Mhont-rois 

(Eadar-theangaichte  le  Mairi  Chamshron  nach 
maireann.) 

Thig  an  so,  Eoghain  Chamshroin, 

Is  seas  ri  m'  ghlùn,  a  luaidh  ; 
Tha  mi  cluinntinn  toirm  na  h-aibhne 

Tighinn  le  tuil-bheum  dh'  ionnsaidh  chuain ; 
Tha  gàir  ri  taobh  na  beinn  ud  shuas, 

Fuaim  cogaidh  anns  a'  ghaoith  ; 
Mo  sheann  luchd-eòlais  'g  amharc  orm, 

'S  iad  gabhail  seach  'nan  sgaoth ; 
Tha  mi  cluinntinn  sgal  na  pìoba 

Ann  an  toiteal  dhian  nan  tuagh  ; 
'S  air  fàire  ciar  na  h-oidhche 

Tha  m'  fhann  spiorad  dùsgadh  suas. 

Is  mis'  bh'  air  ceann  nan  Gaidheal 

A'  treòrachadh  am  feachd 
Troimh  ghleanntan  àrd  Loch-abar, 

Is  iad  còmhdaichte  le  sneachd, 
An  uair  chaidh  luchd  nam  breacan 

A  chogadh  le  Mont-ròs — 
'S  gur  lìonmhor  Gall  a  leagadh  leo 

Po  rinn  an  claidh'ean  mòr. 
Is  tric,  a  dh'  inns  mi  dhuit,  a  rùin, 

Na  thuit  de  Chlann  O'  Duibhn' 
Mu  chladach  lonbhair-Lòchaidh, 

Nuair  a  chòmhlaich  iad  na  suinn  ; 

Mar  a  ghlan-sguabadh  leinn  Dun-dè ; 

Uaibhre  Lindsay  thug  gu  làr ; 
Ach  cha  d'ìnns  mi  riamh  dhuit  mar  a  fhuair 

Am  marcus  uaibhreach  bàs. 

Reic  slaightire  ri  naimhdean  e. 

O,  gnìomh  na  nàire  bhuain — 
Tha  mi  'g  àithne  ort,  a  ghiullain, 

Ma  thachras  aon  de  'n  t-sluagh 
A  bhuineas  do  shìol  Assaint  ort, 

Biodh  e  air  gual  an  t-slèibh, 
Biodh  e  le  buidhinn  armaichte, 

No  siubhal  ghleann  leis  fèin, 
Seas  ris,  mar  ris  an  daoi  a  chuir 

Cliù  t'  athar  fèin  gu  tàir : 
Cuimhnich  an  fhuil  o  'n  d'  thàinig  thu, 

Is  buail  an  cù  gu  làr. 

Thug  iad  e  gu  geat  an  uisg', 

'S  e  ceangailte  gu  teann, 
Mar  gu  'm  biodh  aca  leòghann, 

Is  cha  b'  e  duine  claoidhte  fann. 
Sin  chuir  iad  e  gu  h-àrd  air  cairt, 

'S  an  crochadair  shìos  fuidh  ; 
Rùisg  iad  a  bhathais,  's  cheangail  iad 

A  làmhan  air  a  chùl ; 
'S  mar  chù  a  leigeadh  tu  à  èiU, 

Bha  guth  a'  bhorb-shluaigh  dian, 
Le  iollach  àUda  'g  èigheach  ris, 

E  gabhail  seachad  sìos. 

O,  bheireadh  e  air  cridhe  laoich 

Fàs  tùrsach  agus  tinn, 
Bhi  faicinn  nan  sùl  naimhdeil 

A  bha  sealltainn  as  an  cinn  ; 
Bha  Cuigse  ghlas  na  h-àirde-'n-iar 

'Nan  suidhe  àrd  le  uaiU  ; 
Am  mnathan  preasach  maille  riu, 

'S  an  nigheanan  gun  tuar  ; 
Gach  cùmlinantach  le  fhalluing  dhuibh 

Air  ealaidh  mhaith  an  tì ; 
'S  h-uile  uinneag  bha  cho  làn 

'S  a  b'  urrainn  dith  a  bhì. 

Ach  nuair  a  thàinig  esan, 

Is  àrd  mhòralachd  'na  ghnùis, 
Uaisle  'na  aghaidh  dhuineil 

Agus  ciùine  chahn  'na  shùil, 
Dh'  fhuirich  am  pràbar  sàmhach ; 

An  anail  mhùch  a'  ghràisg : 
Bha  fios  ac'  gu  'n  robh  cridh'  an  laoicli 

Cur  aghaidh  ris  a'  bhàs ; 
'S  chaidh  ball-chrith  uamhain  bhrònach 

Air  feadh  an  t-sluaigh  gu  tur  ; 
'S  ged  thàinig  iad  a  mhagadh  air, 

'S  ann  thòisich  iad  ri  gul. 

Air  aghart  is  air  air  aghart, 

Ann  an  sàmhchair  is  an  gruaim, 

Gus  tigh  na  binn  an  d'  ràinig  iad, 
Chaidh  'n  còmhlan  brònach  truagh  ; 

Sin  chualas  àrd-ghuth  boireannaich 

Ri  gàire  magaidh  geur ; 
Is  dh'  èirich  ioUach  fheargach 

A  suas  o  'n  t-sluagh  gu  lèir ; 
'S  nuair  sheall  an  àird  an  Greumach, 

Chunnaic  e  gàire  grànd' 
An  fhir  a  reic  air  òr  a  righ  : 

An  t-ard-dheamhan  Earra-ghaidheal. 

Dh'  amhairc  am  marcus  air  a  nàmh, 

Is  ged  a  bha  e  balbh, 
Thàinig  neul  a'  bhàis  air  Earra-Ghaidlieal 

Is  thionndaidh  e  air  falbh  ; 
Thuit  uamhan  air  an  tè  gun  fhiù 

Gu  datlite  shuidh  ri  thaobh ; 
Bha  dùirn  'gam  maoidheadh  ris  an  t-sràid, 

'S  mar  thàirneineach  bha  ghaoir ; 
'S  ghlaodh  saighdear  Sasunnach  am  mach  ; 

"  A  chladhaire,  gabh  nunn  ; 
Tha  seachd  bUadhna  o  'n  bha  cridh'  agad 

Aon  sealladh  thoirt  'na  ghnùis." 

O,  na  'n  robh  mis'  an  sin,  le  m'  chlaidheamh, 

Is  lethcheud  Camshronaich  ri  m'  thaobh, 
Troimh  shràidean  àrd  Dhun-èidinn 

Rachadh  slògan  nach  biodh  faoin  ; 
Cha  tiUeadh  trup  nam  marc-each  sinn, 

No  neart  nam  fear  fo  'n  airm  ; 
No  h-uile  reubalach  'san  deas 

Air  ais  sinn  le  an  stoirm  ; 

Bhiodh  esaii,  is  a  chos  air  fraoch, 

Cho  saor  ri  gaoith  nan  àrd  ; 
No  bhithinnse  's  mo  chinneadh  leis 

'Nar  laige  anns  a'  bhàs. 

Cha  robh  sud  'san  dàn.     Is  thug  iad  e  rìs 

Do  thalla  anns  am  b'  àbhaist 
Do  rìghrean  Albann  suidhe 

Am  measg  an  uaislean  àrd. 
Ach  tha  'n  t-ùrlar  air  a  shalachadh 

Le  duslach  cos  nan  daoi ; 
'S  luchd-mionnan-brèig  'nan  suidhe 

Ann  an  cathraichean  nan  saoi. 
Le  aoibhneas  borb  leugh  Warristoun 

Binn  mort  a'  churaidh  mhòir ; 
'S  an  sin,  am  meadhon  an  t-seòmar 

Ghrad  dh'  èirich  suas  Mont-ròs. 

"  Nis,  air  mo  bhriathar  mar  ridire, 

Is  air  an  ainm  is  leam ; 
Agus  air  crois  Naoimh  Aindreis 

Tha  crathadh  os  ar  ceann ; 
Seadh,  is  le  mionn  is  mò  na  sin, 

Bheir  mi  mo  bhòid  a  nis 
Air  an  tuil  dheirg  de  fhuil  ar  rìgh 

Ruith  eadar  sibhs'  is  mis' ; 
Cha  robh  mi  'n  dùil  gu  'm  buidhuinn  fèin 

Crùn  mairtearaich  'nam  bhàs ; 
Cha  d'  iarr  mi  anns  an  àrfhaicli  riamh 

Pleasg  'gam  bheil  glòir  cho  àrd. 

"  'Nan  tàmh  an  seòmar  fad  air  falbh, 

'S  trom  suain  nam  math  's  nan  treun ; 
Aeh  àit'  na  's  feàrr  tha  sibhs'  toirt  clòmh-s' 

Na  'n  uaigh  aig  m'  athair  fèin ; 
Le  fìrinn  's  ceart  an  aghaidh  foill, 

Thog  mise  riamh  mo  làmh 
'S  an  làthair  nèamh  is  talamh, 

Togaibhs'  i  'na  fianuis  àrd ; 
Cuiribh  air  an  tùr  mo  cheann ; 

Sgapaibli  gach  ball  o  chèiF  ; 
Trusar  le  Dia  a  chruthaich  iad : 

Uaibhse  thèid  mi  chuige  fèin." 

Bu  dorcha  bhris  a'  mhaduinn, 

'S  am  measg  nam  frasan  fuar 
Las  beithir  agus  dealanach 

Am  baile  bha  fo  ghruaim ; 
Bhris  tàirneineach  air  àird  an  speur, 

Oir  thàinig  uair  a'  bhàis ; 
'S  bha  cuthach  air  an  talamh 

Agus  fearg  'sna  nèamhan  àrd ; 
Thàinig  am  bochd  's  am  beairteach, 

Is  thàinig  sean  is  òg 
A  dh'  fhaicinn  an  laoich  uasail  so 

'S  iad  a'  toirt  uaidh  an  deò. 

O  Dhia !  an  àrd  chroich  uamhain  ud : 

Gu  'm  b'  oillteil  bhi,  a  ghaoil, 
A'  sealltainn  air  a'  chnamhluich  àird, 

Am  fàradh  is  a'  chraobh. 

Eisd,  èisd !  tiia  fuaim  nan  arm  an  sud  ; 

Na  cluig  tha  bualadli  dian. 
Tha  e  tighinn  !  tha  e  tighinn  ! 

O,  dean  tròcair  air,  a  Dhia. 
An  sin  thàinig  aon  bhragh  tàirneinich, 

Is  sgap  na  neòil  o  chèir  ; 
'S  bha  'n  latha  air  a  lasadh  suas 

Le  gathan  geal  na  grèin', 

Tha  e  tighinn  !  tha  e  tighinn ! 

Mar  fhear-bainns'  à  sheòmar  gràidh 
Thàinig  an  laoch  à  phriòsan 

Chum  na  croicho  is  a'  bhàis ; 
Bha  deàrrsadh  glòir  mu  bhathais, 

Is  'na  shùii  bha  lainnir  chaoin, 
'S  cha  robh  a  cheum  cho  stàtail  riamh 

'Na  thriath  air  ceann  a  laoch  ; 
'Na  aodann-sa  bha  rudha, 

Ged  bha  càch  's  an  gruaidhean  bàn  ; 
Is  b'  iongnadh  leo  nuair  ghabh  e  seach 

Cho  mòralacli  's  cho  àrd. 

Dhìrich  e  chroich,  is  thionndaidh  e, 

Is  dh'  amhairc  e  mu  'n  cuairt ; 
Ach  cha  leigeadh  iad  leis  labhairt 

Oir  bha  eagal  orr'  roimh  'n  t-sluagh  ; 
Ach  sheall  esan  ris  na  nèamhan  shuas, 

Cho  fìorghlan  is  cho  ciùin, 
Is  sùil  Dhè  a'  deàrrsadh  nuas  air 

O  'n  ghorm  bhrat  àillidh  ùr. 


Bds  Mhont-rois  63 


Ged  bha  barra-bhalla  dubh  gruamach  thall 

Os  ceann  a'  chnuic  'na  thàmh, 
'S  coltas  tàh'neinich  'na  chodal  ann, 

Bha  'n  còrr  gu  sìtheil  sèimh. 

Bha  ministeirean  Gheneva  tighinn 

Gu  mugach  mu  'n  cuairt  dà, 
Mar  a  chitheadh  tu  na  fithich 

Tighinn  mu  'n  fhiadh  's  an  tarruing  bhàis  ; 
Ach  cha  d'  thug  e  dhoibh  aon  fhocal ; 

'S  ann  a  chrom  e  cheann,  mo  ghaol, 
'S  a'  folach  aghaidh,  dh'  iarr  e  gràs 

O  Chrìost  aig  bun  nà  craoibh  ; 
An  sin  dh'  èirich  e  gu  lainnireach  ciùin, 

Is  thilg  e  chleòc  gu  lar, 
Is  ghabh  e  'n  sealladh  deireannach 

Do  thalamh,  grian  is  là. 

Mar  ghlòir  mu  'n  cuairt  de  'n  anam  mhaith, 

Dhèarrs  òr-ghatli  air  gu  sèimh ; 
Is  dhìrich  e  am  fàradh 

Mar  gu  'm  b'  e  an  ceum  gu  nèamh  ; 
Thàinig  lasair  as  an  dubh-neul  ud, 

Is  tàirneineach  le  fuaim  ; 
Is  bha  eagal  air  gach  anam, 

Is  cha  sheaUadh  neach  diubh  suas ; 
Bha  fuaim  a  rithis  ann,  is  tacan  tosd ; 

'S  a  rithis  osna  gheur : 
Obair  a'  bhàis  bha  deante, 

'S  chòmhduich  dorchadas  an  speur. 


Naidheachdan  Firinneach  o 
Eachdraidh  na  h-Àlba. 

II. 

Murt  Dhàrnlaidh  an  Taigh-Eaglais-an-achaidh . 

Le  Ruaraidh  Arascain  is  Mhairr. 

B'ann  mu  dheireadh  a'cheud  mhios  de'n  bhliadhna 
1567  a  ràinig  Ban-rìgh  Mairi  agus  a  fear-pòsda 
Dàrnlaidh  còmhla  an  t-ionad-còmhnuidh  iomrait- 
each  sin  d'an  b'ainm  "  Taigh-Eaglais-an-Achaidh." 
Bha  'n  taigh  neo-shealbharra  so  suidhichte  mar 
astar  mu  thilg  na  saighde  mach  bho  sheann  bhaUa 
ceann-bhaile  na  dùthcha;  agus  ionad-còmhnuidh 
na's  neo-fhreagarraiche  agus  na's  neonaiche  na  e 
air  fad  air  son  fasgaidh  a  sholadh  do  rìgh,  gu 
h-àraid  do  rìgh  nach  robh  slàn,  mar  a  bha  Bàrn- 
laidh  e  fhèin  air  an  àm  ud,  bu  duilich  a  shamhlach- 
adh  le  neach  air  bith. 

B'ann  do  chuideachd  àraidh  de  luchd-cràbhaidh 
Caitliceach  a  bhuineadh  an  taigh  so  air  an  àm  air 
am  bheil  mi  bruidhinn ;  ach  do  bhrìgh  nach  robh 
'n  aimsir  a  bh'  ann  uile  gu  lèir  càirdeil  d'an 
leithidean  sin  de  dhaoine,  cha  robh  e,  thaobh  airneis 
is  iomadh  nì  eile,  mar  a  b'àbhaist  da  bhi,  ni  mò  mar 
bu  chòir.  Ged  nach  robh  e  fathast  'na  làrach  gun 
cheann,  gidheadh  cha  b'àite-còmhnuidh  idir  freag- 
arrach  air  son  rìgh  e,  gu  sònruichte  as  leth  rìgh  a 

bha  air  ùr  thighinn  a  mach  bho  ghalar  air  leth 
trom  cunnartach,  mar  a  bha  Dàrnlaidh  air  an  àm 
ud.  Bha  dorsan  làidir  agus  uinneagan  daingeann 
a  dhìth  air,  agus,  barrachd  air  a  so,  's  ann  a  bha 
gach  goireas  eile  dh'  fhaodadh  a  bhi  ann  buileach 
a  dh'  uireasbhuaidh  air.  Bha  taighean  briagha 
daingeann  r'am  faotainn  am  pailteas  mu'n  cuairt 
air  Dùneideann,  is  gach  aon  dhiubh  so  mòran  na's 
freagarraiche  anns  a  h-uile  dòigh  air  son  fasgaidh 
a  sholadh  do  rìgh.  Gidheadh,  b'ann  a  dh'  ionnsuidh 
an  taighe  neo-thearuinte  neo-fhallainich  so  tharru- 
ing  Mairi  a  fear.     Dè  b'aobhar  d'a  so  ? 

Cho  luath  sa  ràinig  iad  Taigh-Eaglais-an-Ach- 
aidh,  thug  Dàrnlaidh  a  leabaidh  air.  Ged  bha  e 
daonnan  a'  fàs  beagan  na's  fheàrr,  mar  a  bha  na 
làithean  a'  dol  air  an  aghaidh,  cha  robh  e  fathast 
mar  bu  chòir.  Dh'  fhàg  a  ghalar  mòr  car  lag  e, 
agus,  barrachd  air  a  sin,  bha  le  o  leann-dubh  ana- 
barrach  trom.  Bhiodh  e  cur  na  h-ùine  seachad  mar 
a  b'  fheàrr  a  b'urrainn  e ;  ach,  leis  nach  robh  aobhar 
toil-inntinn  ann  fèin  aige,  bhiodh  so  'na  laidhe  cor 
uair  anabarrach  trom  air  a  làmhan-san.  Is  tric  a 
bhiodh  a  bhan-rìgh  tighinn  a  choimhead  air  mu'n 
àm  80  d'a  shaoghal ;  is  ged  nach  robh  iad  a  rèir 
coltais,  air  leth  càirdeil  ri  gach  a  chèile,  bha  seòrsa 
còrdaidli  eatorra.  Chaill  Mairi  gu  buileach  gach 
fuigheal  de'n  ghaol  a  thug  i  d'a  fear  an  là  a  h-òige : 
cha  b'urrainn  i  murt  sgreataidh  neo-choguiseach 
Rizzio  bhochd  a  leigeil  air  di-chuimhne,  ni  mò  a 
ghiulan  bruideil  an-iochdmhor  fèin  d'a  h-ionnsuidh 
air  iomadh  cotlirom  a  smaladh  gu  tur  fo  cheò  nam 
bhadhnachan. 

Bha  Dàrnlaidh  agus  a  bhean,  ma  tà,  fad  na 
h-uine  so,  mar  a  bha  iad — a'  chàraid  neo-fhreagarr- 
aichte  so  daonnan  'nan  earalas  ri  gach  a  chèile, 
mar  gu'm  b'eadh,  agus  gun  smuain  no  amharus 
cinnteach  aig  an  dàra  fear  air  dè  bu  bheachd  leis 
an  tì  eile  a  dheanamh.  Air  uairean,  bhiodh  Mairi 
gu  math  càirdeil  d'a  fear  ;  ach,  an  tràth  sa  rìs,  bu 
bheag  a'  mhuinghinn  is  b'iosal  a'  mhùirn  a  bhiodh 
i  nochdadh  dha.  Air  son  Dàrnlaidh,  faodar  a  ràdh 
m'a  thimchioll  dìreach  na  chaidh  innseadh  mu  na 
Bourbanaich  linntean  'na  dheigh  sin — cha  d'fhàg 
iomadh  sgiùrsadh  cruaidh  a'  mhi-fhortain  a  fhuair 
e  gus  a  so  dad  a  b'f heàrr  ìonnsaichte  e.  Bha  spèis 
neo-bhunailteach  d'a  fèin  cho  buileach  mòr  làidir 
is  nach  b'urrainn  eadhon  na  comharraidhean  is 
soilleire  fhuair  e  toirt  air  a  chreidsinn  gur  culaidh- 
gràine  esan  do  Mhairi.  Ar  leis  nach  robh  aige 
ach  ceol  a  chur  air  ghleus  agus  air  ball  gu'm  bu 
bhuaidh  le  bhean — no  boireannach  air  bith  eile — 
dannsadh  ris.  Sin  an  seorsa  duine  bh'ann.  Ach 
ged  bha  e  cho  gòrach  neo-thuigseach,  cha  robh 
eadhon  esan  gun  bhi  togail  amharusan  do-cheann- 
saichte  d'a  fèin  cor  uair.  Bhruchd  iad  so  gu  bras 
am  mach  uair  no  dhà  mar  tha ;  ach,  do  Mhairi,  cha 
robh  ann  ach  amais  orra  le  cainnt  nuair  a  rachadh 
am  mùchadh  gu  buileach.  Bha  eolas  barraichte 
math  aice  air  a  fear  gun  fhiù;  agus  ged  b'e  ban 
naomh  a  bh'  innte  an  àite  boireannach  luaineach, 
bàite  an  upraid  an  t-saoghail  so,  is  gann  a  b'urrainn 
i  chumail  oirre  o  bhi  buntainn  ris  mar  a  bha  i  gu 
tric  a'  deanamh — mar  a  bha  i  deanamh,  se  sin  ri 

ràdh,  nuair  nach  biodh  aobhar  làidir  aice  air  son 
is  nach  biodh  i  ga  làmhsaicheadh  niar  a  bha  i 
deanamh. 

B'ann  mar  so,  ma  tà,  bha  cùisean  a'seasamh 
eatorra  air  an  àm  air  am  bheil  mi  bruidhinn — 
Dàrnlaidh  fathast  fo  dhubh  neul  a'ghalair  mhòir 
chunnartaich  sin  as  an  robh  e  ach  air  ùr  thighinn 
am  mach  le  bheatha,  agus  e  'na  chreach  do  amhar- 
usan  is  cunnartan  lìonmhoir  buaireasach  nach 
ghabhadh  so-riochdadh  am  briathran  beoil;  agus 
Mairi  daonnan  "  a'  frithealadh  air,"  ma  b'fhior, 
agus  a'  feitheamh — a'  feitheamh  an  uaigneas,  san 
tosdachd  (is  car  neo-fhaidinneach  ma  dli'  fhaoite), 
air  son  car  ùr  a  thighinn  air  cuibhle  an  fhortain. 

Air  oidhche  an  naodhamh  là  de'n  dara  mìos 
de'n  bhliadhna,  dh'  fhàg  Mairi  Holyrood  gu  math 
tràthail  san  fheasgar,  is  thug  i  taigh  Easbuig 
Earraghaidheil  oirre  los  suipeir  a  ghabliail  maille 
ris ;  agus,  'na  dhèigh  sin,  thriall  i  air  falbh  bho 
taigh  an  Easbuig,  is  thug  i  àite-còmhnuidh  Dhàrn- 
laidh  oirre.  Ràinig  i  so  mu  dheicli  uairean  feasgar. 
Chaidh  i  staigh  an  sin  gu  rudeiginn  de  sheanachas 
a  ghabhail  r'a  fear.  Bha  Dàrnlaidli  'na  laidhe  'na 
eiridinn  an  seomar-eigin  a  bha  suidliichte  air  an 
dara  ùrlar  de'n  aitreabh,  agus,  dìreach  fodha-san, 
bha  seomar-leabach  a'  Bhan-righ  fèin — an  seomar  a 
b'abhaist  dith  bhi  cleaclidadh  nuair  a  bhiodh  i 
toirt  seachad  na  h-oidhche  an  Taigh-Eaglais-an- 
Achaidh. 

Am  feadh  sa  bha  iad  a'  bruidhinn  gu  matli 
càirdeil  ri  chèile  mu  thachartan  an  là  bha  nis  air 

tighìnn  gu  crìch,  thàinig  larla  Bhotueil  còmhla  ri 
Paris,  aon  de  na  seirbhisich  aige,  ach  a  bha  nis  air 
thuarasdal  aig  Mairi,  agus  chuir  an  dithis  so  staigh 
fo  chromadh  an  taighe  anns  an  robh  Dàrnlaidh  'na 
laidhe  am  fudar  a  bha  ri  sgriosadh  a  thoirt  air  an 
aitreabh  air  la'rn  a  mhaireach.  Nuair  a  rinneadh 
sin,  thug  an  t-Iarla  is  Paris  seomar  -  leabach 
Dhàrnlaidh  orra,  agus  gun  bhi  feitlieamh  ri  cuir- 
eadh  nach  d'iarr  iad,  chaidli  iad  a  steach. 

"  Mhoire!  Pharis,  nach  salacli  dubhaichte  thu !" 
ghlaodh  a'  Bhan-rìgh  mar  a  bhuail  iad  a  staigh, 
is  ise  is  Dàrnlaidh  còmhla  seaUtainn  mar  naeh 
biodh  a  bheag  no  mhòir  de  dhùil  aca  r'a  leithid  de 
bhrùchd  an  làthair  air  taobh  an  larla  agus  a 
sheirbhisich. 

"  Le'r  cead,  a  bhean-uasail,"  arsa  Botuel,  "  's 
coltach  an  rud  nach  robh  aig  Paris  an  so  is  mise  ach 
cuid  de  na  seann  bhallachan  salach  mu'n  cuairt 
oirnn  shuathadh  an  sud  san  so  le  ar  làmhan  is  ar 
srointean  fèin,  àm  dhuinn  bhi  cothachadh  rathad 
bhur  Mòrachd,  leis  cho  buileach  dorcha  sa  tha  'n 
sean  taigh  so  air  a  ghleidheadh  air  an  rìgh." 
Agus  air  dha  so  ràdh,  chaidh  e  dh'  ionnsuidh  an 
rìgh  gus  fàilt  a  chur  air. 

Rinn  a'  bhan-rìgh  fiamh-ghàire  ri  cluinntinn 
fios-freagairt  àbhachdacli  larla  Bhotueii ;  ach,  air 
an  làimh  eile,  dh*  fhàs  malaidhean  Dhàrnlaidh  dubh 
le  corruich  nuair  a  chual  e  sud,  is  air  ball  bhruchd 
e  gu  math  crosda  frionasacli  am  mach, 

"  Sin  na  tha  mise  daonnan  a'  cantuinn  mu'n 
chùis.   Oha  taigli  so  is  idir  freagarracli  air  son  rìgh 

a  ghabhail  comhnuidh  ann,  gun  tighinn  air  righ 
aig  nach  'eil  roghadh  is  taghadh  na  slàinte,  mar  tlia 
mise  an  ceartuair.  Bheir  mi  mo  chasan  as  a  so 
cho  luath  sa  leigeas  mo  luaths  leam  àite-còmhnuidh 
eile  fhaighinn  am  mach,  no  cha  mhise  am  rìgh. 
Taigh  dorcha  neo-shlàinteil  guhnach  fàsachail — se 
sin  a  tli*  ann.  Is  goirt  leam  da-rìreadh  gu'n  d' 
aontaich  mi  riamh  cas  a  chur  ann."  Agus  tlieann 
Dàrnlaidh  ri  cur  nan  car  dheth  agus  ri  mhionach- 
adh  cho  buileach  garg  fuasgailte  's  ghabh  a  bhean 
eagal  gu'n  dean  e  cron  aimsireil  d'a  fein  mur 
rachadh  a  bhacadli  agus  a  chùineachadh  leatha 
rud  beag. 

"  Air  t'athais  Eanruig ! "  ars  ise  gu  ciùin  soc- 
rach  ris.  "  Oha'n  'eil  feum  a  bhi  breabadh  an 
agliaidh  nan  dealg  mar  tha  thu-sa  daonnan  a'  dean- 
amh.  Cho  luath  sam  bi  an  t-slàinte  agad,  thèid  do 
ghluasad  as  a  so  gun  teagamh  ;  ach,  air  son  an  àm 
a  th'  ann,  femiiaidh  tu  a  bhi  rudeigin  na's  faidli- 
idinne  na  tha  thu,  air  neo  is  mòr  m'eagal  gu'n  cuir 
thu  tu  stad  cronail  air  chòireigin  air  do  leigheas 
air  fad.  Tha  'n  t-àilleadh  mu'n  cuairt  air  an  taigh 
so  math,  agus  barraichte  air  son  a  bhi  tarruing 
nan  daoine  euslainteach  air  an  ais  gu  slàinte. 
Nach  ann  mar  sin  a  tha  e,  larla  ?  "  ars  a'  Bhan- 
rìgh,  is  i  tionndaidh  gu  grad  a  dli'  ionnsuidh  an 
larla  air  son  barantais  as  leth  na  thuirt  i. 

"  'S  ann,  's  ann  gu  dearbh,"  arsa  Botuel  gu 
grad.  "  Cha'n  'eil  teagamh  nach  'eil  an  t-àiUedh 
mu'n  cuairt  air  a  so  barraichte  math,  mar  a  tha 
bhur    Bana-mhòrachd    a'    cantuinn ;    agus,    gun 

teagainh,  thèid  gluasad  an  Rìgh  as  a  so  cho  tràth 
sam  bi  e  comasaeh  sin  a  dheanamh — theagamh 
mòran  na's  luaithe  na  tha  dùil  aige  ris  an  cearv- 
uair  "  lean  esan  air  aghaidh  mar  fo  anail.  *'  Ach 
's  ann  a  thàinig  mi  'n  so  a  nochd  (labhair  an  t-larla 
gu  h-àrd)  a  dh'  aon  obair  air  son  rud  a  chur  an 
ceill  do  bhur  Bana-mhòrachd  a  tha  sibh  an  impis, 
a  rèir  coltais,  leigeil  leis  dol  glan  as  ur  cuimhne. 
Bidh  cuimhne  agaibh  gun  teagamh  gur  ann  a  tha 
sibh  an  geall  air  fèill-i)òsaidh  Bhastain,  ur  seirbh- 
iseach,  g'a  frithealadh  an  nochd  so  fèin ;  agus 
thàinig  mi  'n  so  dh'  innseadh  do  bhur  Bana-mhòr- 
achd  gur  ann  a  tha  aigliear  is  soirbheas  a'  chòmh- 
lain  uile  gu  lèir  an  crochdadh  ri  làthaireachd  Ban- 
rìgli  na  h-Alba  aig  fèiU-pòsaidh  Bhastian.  An  tig 
ur  Bana-mhòrachd  air  falbh  maiUe  rium  ?  " 

Air  dhith  so  chluinntinn,  ghabh  Mairi  clisgeadh 
rud  beag,  agus,  ag  èiridh  gu  grad  bhàrr  air  a' 
chathair  san  robh  i  'na  suidhe  aig  taobh  na  leabach, 
ars  ise, 

"  Mhoire !  's  coltach  an  rud  gu  'n  deach  an  nì 
sin  tur  as  mo  chuimhne,  mur  d'  thug  thu-sa,  larla, 
tarruing  aimsireil  air  a  sin.  Gu  'n  robh  math  agad. 
Chan  iomcliuidh  an  rud  seirbheasach  cho  buileach 
dìleas  sa  tha  Bastain  còir  a  leigeilasmochuimhne 
sa  leithid  de  dhòigh,  is  sin,  gu  sònraichte,  air  là  a 
bhainnse.  Siulamaid  san  uair,  ma  tà.  Tha  mise 
deas  gu  falbh."  Agus  a'  tionndaidh  a  dh'  ionn- 
suidh  an  tì  bha  air  an  leaba  lean  ise  air  a  h-aghaidh 
le  guth  càirdeil,  barraichte  sunndach,  "Oidhche 
mhath   duit,   Eanruig,   is   mo    bheannachd    leat ! 

Bidh  mi  air  m'  ais  gu  math  tràthail  am  màireach. 
Gu'n  robh  cadal  math  slàinteil  is  bruadair  air  leth 
taitneach  agad  an  nochd." 

Le  so  ràdh,  thriall  a'  Bhan-rìgh  is  an  t-Iarla, 
eòmhla  ri  'n  cuid  seirbhisich,  air  falbh  bho  Thaigh- 
Eaglais-an-Achaidh,  agus  dh'  fhàgadh  Dàrnlaidh 
'na  aonar.  Fad  beagan  de  mhionaidean  an  dèigli 
dhaibh  falbh,  chualas  starum  chas  an  luchd- 
mharcaiche  am  mach  air  a'  bhlàr  mu  choinneamh 
an  aitribh;  glaoidh  choimeasgaichte  nan  seirbh- 
easach  mar  a  dheasaich  iad  orra  gu  siubhail  air 
falbh;  agus,  an  trath  sa  rìs,  guthan  sunndach 
aighearrach  Mairi  is  Bhotueil  mar  a  rinn  iad  sean- 
achas,  no  a  bhrist  iad  fealla-dhà  thaitneach  eatorra. 
Thilg  soiEse  gluasadach  neo-sheasmhach  nan  iom- 
adh  leusan  a  bha  an  làmhan  an  luchd-f lirithealaidh 
dealbhan  is  faileasan  neonach  aogail  neo-thahnh- 
aidh  mu  'n  cuairt  air  an  taighe,  is  tarsuinn  air 
mullach  an  t-seomair  san  robh  Dàrnlaidh  'na  laidhe ; 
agus  mar  a  shìol  an  guth  mu  dheireadh  de  'n 
bhuidhinn  aoibhneaich  sin  air  falbh  bhuaidhe  an 
tosdachd  na  h-oidhche,  agus  a  thuig  an  truaghan 
bochd  gur  ann  'na  aonar  a  bha  e,  thuit  furban  is 
leann-dubh  anabarr  air  inntinn  buaireasach  Dhàrn- 
laidh.  Mar  fhear-siubhail  air  an  do  thùirling  dall- 
bhrat  oillteil  an  fheasgair  aig  beul  na  h-oidhche,  is 
e  air  doll  iomrall  san  dorchadas,  chaidh  an  rìgh  fo 
neul  a'  phràimh  san  eagail  is  mò. 

Leis  an  eagal  sa  champar-inntinn  bha  nis  air 
tuiteam  air  Dàrnlaidh,  cha  robh  e  idir  toileach 
an   oidhche  chur  seachad   'na  aonar.      Mar  sin, 

thug  e  seirm  air  clag  beag  airgid  a  bha  dlùth  d*a 
làmh,  agus  air  ball  thàinig  a  ghiUe-frithealaidh,  d' 
an  b*  ainm  Mac-an-tàillear,  a  steach.  B'  àbhaist 
do  'n  ghiUe  chòir  so  bhi  cur  seachad  na  h-oidhche  an 
clòsaid  beag  uaigneach  a  bha  suidhichte  glè  fhaisg 
air  seomar  an  Rìgli ;  ach  an  turus  so — am  feasgar 
mu  dheireadh  bha  'n  dàn  do  Dhàrnlaidh  chaith- 
eamh  air  talamh — ÌS'  ann  a  bha  e  ri  gabhail  a 
thàimh  dlùth  do  leaba  an  rìgh. 

"  Tha  iad  sud  air  falbh  o  chionn  corr  is  cairtèal 
na  h-urach,"  arsa  Dàrnlaidh,  cho  luath  sa  nochd  an 
gille-frithealaidh  a  steach.  "  Cha'n  'eil  fhios  a  'm 
car  son,  a  mhic  cridhe,  ach  's  ann  a  tha  seorsa  de 
fhiamh  orm  an  nochd.  Mar  sin,  is  àill  leam, 
thu-sa  bhi  am  chuideachd-sa  —  ni  thu  cadal 
dlùth  do  m'  thaobh.  Ohan  e,  gu  dearbh,  gur 
gealtaire  mise,  mar  is  math  a  tha  fhios  agad,  ach 
a  dh'  aindeoin  sin,  thig  faireachdainn  air  uairean  a 
staigh  do  inntinnean  eadhon  nan  daoine  is  braise 
agus  is  misneachaile  th'  ann  nuair  nach  b'  urrainn 
iad  a  bhi  ach  car  iomagaineach  eagalach  nm 
dhèighinn  air  an  socair  is  an  tearuinteachd  fèin. 
Coma  cò-dhiubh,  sin  na  tha  mise  faireachdainn  an 
ceartuair,  agus,  eagal  gu  'm  bi  feum  agam  ort 
feadh  na  h-oidhche,  bheir  thu  seachad  an  nochd 
am  chuideachd-sa." 

Fhreagair  an  gille  aìr  ball  agus  thuirt  e  gu  'm 
bu  toileach  leis  a  dheanamh  mar  a  bha  a  mhaighstir 
rioghail  ag  iarraidh  air ;  agus,  an  sin,  thàrr  e  fèin 
as  car  tiota  gus  aodaich-oidhche  a  chur  ri  chèìle 
mar  uidheamachadh  air  son  na  h-oidhche  a  chaith- 

eamh  an  seomar  an  Rìgh.  Nuair  a  thill  e  air  ais, 
dh'  fharraid  Dàrnlaidh  dheth, 

*'  Dè  uair  tha  e  nis  a  Mhic-an-tàillear  ?  " 

"Tha  e  faisg  air  a  h-aon  deug,  le'r  cead," 
fhreagair  an  gille, 

"Nuair  a  bha  thu  air  falbh  bhuam  o  chionn 
greis,"  ars  an  Righ,  "  ar  leam  gu  'n  do  chuala  mi 
rudeiginn  a'  gluasad  sìos  an  staidliir.  An  cuala 
thu  fèin  dad  mar  gu  'm  biodh  e  siubhail  troimh  'n 
taigh  ?  " 

"  Cha  chuala,  le'r  cead,"  fhreagair  an  giJle  le 
dùrachd.  "  Ach  's  ann  a  tha  na  radain  air  leth 
lìonmhor  farumach  san  sean  taigh  so.  Is  tricleam 
gan  cluinntinn  a'  gluasad  feadh  là  is  oidhche. 
Gun  teagamh,  b'  iad-san  a  chual  sibh  nuair  a  bha 
ml  air  falbh." 

"  Ma  dh'  fhaoidte  gu  'n  robh,"  fhreagair  Dàrn- 
laìdh,  agus  air  dha  so  ràdh  thuit  e  air  tosdachd 
rè  seal  aon  uair  eile.  An  ceann  tamuill  bhig,  thog  e 
e-fèin  a  suas  air  uillean  san  leaba,  agus  ag  amharc 
le  mòr  dhurachd  air  aogas  a'  ghiUe  bha  'na  shuidhe 
làmh  ris,  thuirt  esan, 

*'  A  Mhic-an-tàillear,  am  bi  thu  'm  bitheantas  a' 
cur  mòran  uigh  anns  na  manaidhean?  " 

"  Ma  tà,  le'r  cead,  chan  fhaod  mi  ràdh  gu  'm  bi," 
fhreagair  an  gille,  "  ach  dè  is  aobhar  do'n  rud  ur 
Mòrachd  a  bhi  cur  a  leithid  de  chèist  rium  ?  " 

*'  Tha  roimh-fhaireachadh  agam  a  nochd,"  thuirt 
Dàrnlaidh  gu  solaimte,  "  agus  se  sin  gu  'm  bi  an 
nochd  so  fèin  an  oidhche  mu  dheireadh  thèid  agam 
a  chaitheamh  air  talamh." 

"  Cha'n  'eil  anns  na  dubh  smuaintean  sin,  agus 
an  leithidean  ach  cuid  de  fhaileasan  mi-stèidheil 
na  h-oidhche,  a  thrilleas  gu  grad  air  falbh  bhuaibh 
cho  luath  sa  bhristeas  cruaidh  chamanach  nam  fìor 
dheanadas  a  staigh  air  an  t-saoghal,"  ars  an  gille, 
is  e  toirt  oidhirp  air  leann-dubh  a  mhaighstir 
fhuadach  rud  beag. 

Dh'  fhan  Dàrnlaidh  'na  thosd  rè  seai :  fad  mion- 
aid  no  dhà,  chan  abair  e  diog ;  ach,  an  ceann  greis, 
thog  e  ghuth  aon  uair  eile  agus  thuirt  e, 

*'  A  Mhic-an-tàillear,  ged  nach  'eil  duine  cràbh- 
ach  mise,  agus  ged  a  thachair  d'  am  chaithe-beatha 
bhi  car  aingidh  fuasgailteach  gus  a  so,  b'  flieàrr 
leam  gu  mòr  luaidli  a  slieinn  maille  riut,  ma  sheas 
an  rud  gur  ann  a  tha  eolas  agad  air  fonn  de  'n 
t-seorsa  sin,  agus  gu  'm  bheil  thu  toileach  mo 
mhiann  a  riarachadh  sa  chùis." 

"  Tha  mi  toileach  gu  lèir,  ur  Morachd,"  fhreagair 
an  gille,  is  gun  fhios  cinnteach  aige  cò-dhiùbh  bha 
mhaighstir  ri  fealia-dhà  no  nach  robh.  "  Tha  mi 
toileach  gu  lèir,  ged  nach  'eil  mi-fèin  cho  teomachd 
air  a'  channtaireaclid  sa  dh'  fhaodainn  gun  teag- 
amh  a  bhi." 

Nuair  a  sheinn  iad  luaidh  còmhla,  chaidh  Darn- 
laidh  mu  thàmh  ;  ach,  ma  cliaidh,  cha  b'  ann  an 
toiseach  gu  fois.  Fad  uair  no  dhà  de  'n  uaireadair, 
dh'  fhan  e  'na  gheall  dhusii^adli  a  dh'  aindeoin  gach 
tùrn  a  tliug  e  gu  suain  a  dheanamh,  agus  eadhon 
imair,  mu  dheireadh,  a  thuit  e  thairis,  b'  uamhasach 
luaineach  a  chadal,  agus  b'  anabarracli  buairens- 
ach  a  bhruadair.      Bu  mh(3r  an  oillt  maraon  is  aii 

t-eagal  a  bh'  air  a'  ghille  aig  a  thaobh  nuair  a  chual 
e  sgeul  dubh  oillteil  murt  Rizzio  air  a  riochdach- 
adh  am  briathran  beoil  leis  an  duine  bha  an  rìogh- 
achd  nan  suain.  Ach,  mu  mheadhon  oidhche, 
thàinig  seorsa  de  fhèath  meallta  air  cadal  luaineacli 
an  rìgh.  Ghabh  e  gu  fois  car  tiota  beag ;  agus 
eadhon  an  gille  air  a  thaobli  rinn  esan  cuideachd 
cadal  gun  dusgadh,  is  e  air  a  chlaoidheadh  gu 
goirt  le  teann  faire,  le  manaidhean  dubha  nach 
gabh  fuasgladh,  is  cion  pràimh. 

Mar  sin,  chaidh  Taigh-Eaglais-an-Achaidh  mu 
thàmh  car  tamuill.  Ach,  mu  uair  sa  mhaduinn, 
chaidh  sgiamh  an  dèigh  sgiamh  a  sgoltadh  na 
h-iarmailt  os  cionn  cromadh  an  taighe  san  robh 
Dàrnlaidh  'na  làidhe.  Dhùisg  Mac-an-tàillear  san 
uair  :  is  gann  a  bha  cheud  ghlaodh  oillteil  ud  am 
mach  à  beul  Dhàrnlaidh  nuair  a  bha  e  cromadh  gu 
h-iomagaineach  eagalach  os  cionn  leaba-tinneis  an 
rìgh.  Bha  Dàrnlaidh  'na  laidhe  an  sin  is  e  san 
eas-òrdugh  bu  mhotha :  na  h-aodaich  leabach  uile 
air  an  cur  troimh  chèile,  is  cuid  dhiubh  air  tuiteam 
gu  làr;  aon  de  na  gàirdeannan  tana  aige  m'a 
cheann,  is  e  uile  gu  lèir  mar  dhuine  a  bha  fo  bhreis- 
leach  fuathasach  mòr,  is  e  'na  clireach  aig  fìor 
dhroch  bhruadar. 

A  rìs  agus  a  ris  dh'  èirich  an  glaodh  a  suas  air 
dubh  sgitheannan  na  h-oidhche.  "  Teasraig  mi ! 
Teasraig  mi !  Mhoire  !  Mo  Dhia !  Tha  iad  gam 
thachdadh — gam  thachdadh  !  Mort !  Mort !  Teas- 
raig  mi !  Teasraig  mi !  "  Agus  eadon  nuair  a  bha 
e  air  dhùsgadh  aon   uair  eile,  lean  an  truaghan 

bochd  cho  ro  dhlùth  ri  gàirdeannan  Mhic-an- 
tàillear  is  gur  gann  a  h'urrainn  e  e-fèin  a  dhean- 
amh  cuidhichte  de'n  teann  ghleachd  sin  nuair  a 
shìolaich  am  fear  eile  a  sìos  rud  beag. 

"  Mhoire,  b'anabarrachd  oiliteil  an  aishng  a 
bh'ann  !  "  arsa  Dàrnlaidh — aogas  mar  bhrèid  geall 
aige,  fhalt  dubh  le  fallus  fuair,  is  e  air  chrìth  mar 
neach  abha  air  ùr  spionadhbhochraosan  eagalach 
a'  bhàis.  '*  Shamhlaich  agam-sa  gu  'n  do  chunnaic 
mi  'n  taigh  so  air  a  bhriseadh  a  staigh  aig  druim 
na  h-oidhche  le  buidhinn  làidir  de  dhaoine  air- 
michte.  Thàinig  fear  de'n  cliòmhlan  mallaiclite 
ud  a  staigh  do'n  t-seomar  so,  agus  chuir  e  làmhau 
sgrìosail  mu  'n  sgornan  agam  gus  mo  bheatha  a 
chur  an  giorrad.  B'ann  an  sin,  gun  teagamh,  a 
leig  mi  an  glaodh  goirt  sin  asam  a  thug  ort 
dùsgadh,  a  Mhic-chridhe.  Ub!  ub!  b'uambasach 
am  bruadar  a  bh'ann.  An  Ni  Math  gam  ghlèidli- 
eadh  agus  mo  chumail  saor  bho  leithid  de  aisling 
eagalach  !  Ach,  a  Mhic-an-tàillear,  m'  fheudail,  a 
rùin  nam  fear,  na  trèig  tliu  mi — na  fàg  mi  leam 
fèin  am  aonar  san  taigh  mallaichte  so !  A  dh'  aon 
ghnothach  ged  tliachras,  bidh  thu-sa  dìleas  dhomh, 
nach  bi  ? " 

Thug  an  gille  còir  gealladh  seachad  gu'm  biodh 
e  dìleas  do'n  Rìgh  a  dh'  aindeoin  ged  a  thacliradh  ; 
agus  an  sin  neo-ar-thaing  na  bha  e  faireachduinn 
de  diomb  is  de  mhi-thlachd  ri  duine  cho  buileach 
cladhaireach  neo-mhisneachail  ri  Dàrnlaidli,  thug  e 
oidhirp  air  cuid  de  na  h-eagalan  neo-dhuineil  aige 
fhuadach  mar  a  b'fheàrr  a  b'urrainn  e. 

"  Tha  mi  làn  bhuaidheachais  duit- — tha  mi  fo 
mhòr  chomaine  fo  d'  chomhair,"  arsa  Dàrnlaidh  is 
crith  air  a  ghuth.  "  Is  tu-sa  an  deadh  sheirbhis- 
each  dìleas  nach  teicheas  gu  bràth.  Ach,  gabh  a 
nall  an  so,  charaid,  is  dean  suidhe  làmh  rium. 
Bidh  mi  gam  shamhlachadh  fèin  mòran  na  's  teàr- 
uinte  socrach,  is  tu-sa  dlùth  dhomh.  Cò  aige  tha 
fios,  cuideachd,  nach  dean  mi  rudeiginn  de  chadal 
aon  uair  eile  an  ceann  greis,  is  tu  nad  fhear-faire 
dìleas  làmh  rium  ?  " 

Fad  uine  bhig,  dh'  fhan  Dàrnlaidh  'na  thosd,  a 
shùilean  dùinte,  is  e  mar  gu'm  biodh  e  an  riogh- 
achd  nan  suain.  Ach  an  ceann  greis,  ghluais  e  gu 
neo-shocrach  air-san  san  leaba  a  rìs  :  thog  e  ghuth 
Egus,  gun  bhi  fosgladh  a  shùilean,  rinn  e  mon-mhor 
no  dhà  gu  math  cadalach. 

"  Fair  dhomh  do  làmh,  a  charaid  (ars  esan) — 
theagamh  gu'm  bi  a  bhuntainn  dhomh  'na  culaidh- 
misnich  dhomh,  àm  dhomh  bhi  toirt  oidhirp  air 
cadal  a  dheanamh." 

Rinn  Mac-an-tàiilear  a  rèir  is  mar  a  chaidh 
iarraidh  air  leis  an  rìgh,  is  dh'  fhalbh  Dàrnlaidh 
mu  thàmh.  Ach  mu'n  d'thuit  e  thairis  aon  uair 
eile,  labhair  esan  briathran  a  chuir  gluasad  air 
cridhe  an  duine  bha  deanamh  faire  aig  a  thaobh. 

*'  B'uamhasach  am  bruadair  a  bh'ann — b'oillteil 
an  sealladh  a  chunnaic  mi  .  .  .  làmhan  an  dubh 
mhortair  .  .  .  bidh  dìleas  .  .  .  dìleas  do'n 
rìgh.    .    .    .    Mairi    .    .    .    Rizzio." 

Ohaidil  Dàrniaidh. 

Ach  am  feadh  sa  bha  Bàrnlaidh  gabhail  a 
thàimh  mar  so,  an  gille  frithealaidh  dìleas  aige 
deanamh  cadail  dlùth  d'a  thaobh,  agus  Luchd-an- 
Dàin  a'  cur  nan  car  r'an  roth  nach  nach  tèid  gu 
stad  gu  bràth  ;  a  nuas  an  staidhir,  ghluais  dealbhan 
dorcha  mi-chinnteach  gu  tosdach  o  sheomar  gu 
seomar  an  taighe ;  dhiosg  seann  bhuird-ùrlair  gu 
h-aogal  dìomhanach  fo  'n  cuid  cualach  de  chasan 
airmichte;  labhair  duine  ri  duine  fo  anail  lugh- 
daichte;  bhoiUsg  soillse  dealrach  deàrrsach  air 
bàrr  iomadh  lannan  geala  is  biodagan  guineach ; 
agus  rinneadhgach  nì  deas  air  son  a'  mhuirt  abha 
ri  tighinn  fainear  le  èiridh  na  grèine  aig  brìseadh 
an  latha. 

[Tha  làn  àireamh  nan  egoileirean  air  fhàgail  aig  toil  muinntir  ; 

Clachan  Anns  a'  Ghaidhealtachd. 

Seòmar-sgoile : — Sean  Bhean-teagaisg,  ann  an 
currachd  agus  tounag  bhreacain,  'n  a  suidhe  aig  a 
bhòrd.  Tha  mu  leth-dusan  de  bhalachain  's  de 
chaileagan  'nan  seasamh  air  a  beulaobh,  a  leugh- 
adh,  a  chuid  eile  'nan  suidhe  air  dà  fhurm,  le 
sglèatan,  a'  cunntadh.  Tha  a  chlann  eadar  còig 
agus  naoi  bliadhna  dh'  aois. 

À*  Chbud  Sealladh. 

(CÀa  mhòr  nach  'eil  an  leasan  thaitis ;  than  triùir 
mu  dheireadh  den  chless  ri  letighadh  a  nis.) 

Bean-teagaisg  : — ri  Peigi — Fosgail  do  bheul  na's 
farsuinge,  bruidhinn  a  mach  gu  sgealparra,  air  neo 
cha  chluinn  mi  thu. 

Peigi  : — (le  guth  àrd) — "  Tha-im-air-a'-bhòrd  ; 
tha-an-  cat  -  dubh  -  air  -  a'-  bhòr d ;  tha-an-cat-aig-an- 
ìm ;  cuir  a-mach-e." 

Bean-teagaisg  : — Tlia  sin  na*s  fheàrr : — tòisich 
thusa,  Dhonnachaidh, — 

Do'cHAN :  (A'  leughadh  gu  smachdail ;)  "  Leum, 
an,  cat,  bhàrr,  a'  bhùird ;  tha,  iasg,  aige ;  an,  stuig, 
mi  'n  cù,  anns,  a'  chat ;  no,  an,  gabh,  mi,  air  ?" 

Bban-teagaisg  : — Tha  thu  fàs  matli  air  an  leugh- 
adh,  a  Dhonnachaidh ;  feuch  thus'  e  'nis,  Annag ! — 

Annag  : — "  Tshah  gab  thoo  er, — 

Bban-teagaisg  ;  Stad,  stad  !  Cha'n  e  Beurla  th' 
agad  idir ; — 's  fliurasd  aithneachadh  nach  'eil  do 
mhàthair  a  cumail  na  Gàidhlig  riut-sa  !~-Abair 
*  OHA,' — mar  gu'm  biodh  tu  'rèiteachadh  do  mhuin- 
eil ;  — "  Cha,  ghabh— tha  *  bh '  coltach  ri  v, — Cha 
ghabh  thu  air  ; — 

Annag  ; — Ch, — cha  gg — gabh  thi  air : — 

Bban-teaqaisq;— Stad  mionaid!  Ciia'n  'eil  e 
agad  fhathast ; — Nach  d'innis  mi  dhuit  an  dè  gur  e 

ù  a  their  thu  ri  *  ^^u '  cha  bu  chòir  dhuit  an  iÀ'  a 
thoirt  a  stigh  's  an  fhacal  idir : — Feuch  a  rithis  e ! 

Annag  : — "  Cha,  gg, — gabh,  thu,  air ;  'eich  e,  'a 
cù  'na  dèigh ;  Bean-teagaisg ; — Amhairc  air  do 
leabhar,  agus  abair  na  h-uile  facal  mar  a  their 
mis'  e — 

Bean-teaqaisg,  agus  Annag  ;  "  Cha  ghabh  thu 
air ;  theich  e,  tha  cù  'na  dhèigh," — cuimhnich  gu'm 
bheil  d/i  agus  ^^  coltach  ri  '  y ' — Ni  sin  gnothach 
an  dràsd.     The  e  da-uair-dheug,  a  chlann ; 

Cuiribh  air  falbh  ur  leabhraichean  's  ur  sglèatan 
gu  sàmhach  òrdail  'n  an  àitean  fhèin,  is  faodaidh 
sibh  dol  a  mach  car  leth-uair  thun  ar  cleasan. 

(jRù  na  caileagan,  a  tha  seasamh  a  leth-taobh  gus  an 
taom  na  balaich  bheaga  a  mach  air  an  dorus  ) 

Feuchaibh  nach  tèid  sibh  tuilleadh  's  fad  air 
falbh :  bha  sibh  dlùth  air  còig  mionaidean  air 
deireadh  air  na  giullain  an  dè.  Bithibh  deas  gu 
tilleadh  cho  luath  's  a  chluinneas  sibh  an  fheadag. 

Dine: — Am  faod  sinn  dol  a  sìos  do  Chroit-a- 
chlòbhair  ? 

Bean-teagaisq  : — Faodaidh,  mur  toir  sibh  bàirn- 
ich,  's  cailleagan  a  stigh  do'n  sgoil  leibh.  Bha  dà 
làn  sluasaid  de  na  sligean  aca,  agam-sa  ri  chur  a 
mach,  a  fhuair  mi  cùi  nam  furm  an  dèigh  dhuibh 
falbh. 

Peigi  : — Ithidh  sinn  iad  mun  tig  sinn  a  stigh. 

Bean-teagaisg  : — Nach  leòir  ur  n-aran  duibh  ? 
Ma  tha  pathadh  oirbh  caisgibh  e  aig  Tobar-na- 
feusaig.  Ooma  leibh  a  bhi  'g  itheadh  bhraonan, 
is  chnomhan-talamhainn,  's  maide-milis,  's  beisd- 
ealachd  mar  sin ;  Bheir  mis*  air  ur  màthraichean 
purgaid  a  thoirt  do  na  h-uile  h-aon  a  bhios  'g  an 
itheadh.  Bithibh  a  falbh  a  nis,  is  feuch  nach  bi 
sibh  anmoch  an  tilleadh. 

(Tha  a  chlann  a  falbh  ^n  an  ruith.) 

Tha  'm  brat  a'  tuiteam. 

An  Dara  Sealladh. 

Lòn  bòidheach,  rèidh  aig  oir  a  chladaich:  Sean 
Chaisteal  air  eilean  beag,  goirid  ds  ;  na  caileagan  *n  an 
suidhe  le'n  aghaidh  ris  a  Chaistealy  an  dèigh  an  aran 
itheadh. 

DiNE  : — a  sùil  air  a  Chaistea/, — Tha  maighdean- 
mhara  a  fuireach  's  a  chaisteal  sin. 

GoRM-sHuiLE, — le  dèine^ — Ciamar  'tha  fhios  agad  V 
Am  faca  tu  i  ? 

DiNE  : — Cha'n  fhaca  mise ;  ach  chunnaic  feadh- 
ainn  'eil  i. 

GoRM-SHuiLE  : — O,  innis  dhuinn  m'a  dèighinn  ; 
*S  an  leam  bu  toil  a  faicinn  ! 

( Tha  na  caileagan  uile  a  trusadh  mun  cuairt  air 
Dtne.) 

DiNE : — 'S  e  'n  taillear  crùbach  a  bha  'g  ràdb 
gu'm  fac'  e  ì  an  oidhche  chaidh  e  dh'  iasgacb. 

Peigi  : — An  robh  e  dorcha  'n  uair  a  chunnaic 
ei? 

DiNE : — Cha  robh.  Tràth  feasgair  chaidh  e  sìos 
do'n  bhàt'  aige.  Bha  e  'n  a  shuidhe  trang  a'  cur 
maghar  air  na  dubhain,  's  an  driamlach  deas  gu 
dol  a  mach  a  dh'  iasgach.  Bha  'ghrian  a'  laidhe 
cùl  na  beinn'  ud  thall,  is  luidh  aon  deò-grèine 
tarsaing  air  an  uinneig  ud, — (TAa  i  'g  a  sheòladh  le 
a  coraig)  m'ar  coinneamh.  Las  e  a  suas  an  Caisteal: 
Bha  maighdean-mhara  bhòidheach  anns  an  uinneig; 
a  leadan  dualach  òir  a  sios  m'  a  guailne ;  is  bha  i 
tràng  'g  a  chìreadh  le  cìr  airgid : — Cuisdibh ! — 
(Tha  Dìne  'g  èirigh.)  'S  i  mo  mhàthair  a  th'ann, — 
tha  i  'glaodhach  orm  ! — Tha  Dine  falbh  dhachaidh — 

GoRM-SHuiLE, — Ri  Petgi : — Cha'n  'eil  fhios  a'  bheil 
a'  mhaighdean  a'  sin  fhathast  ?  Thèid  sinn  a  sheall- 
tainn ! 

Annag  : — Nach  tu  tha  gòrach !  Cha'n  'eil  a 
leithid  ann ! 

Cach  Uile, — Tha  fios  gu'  bheil  i  ann ;  nach 
fac'an  tàiUear  i ! 

Annag  ;  Ciamar  a  dhìreadh  tè  le  uraball  èisg  a 
suas  a'  chreag,  's  a  rithis  a  suas  do'n  uinneig  ? 

GoRM-SHUiLE : — (Le  sealladh  fad'  ds  'na  sùilean.) 
Dìridh  na  ròin  na  creagan. 

Annag  : — Tha  mo  mhàthair-se  'g  ràdh  nach  'eil 
ach  sgeulachdan  's  na  h-uile  diog  mu  shìdhichean, 
's  eich-uisge,  's  maighdeanan-mara. 

GoRM-SHCiLE ;  (Le  dùrachd) — Thèid  sinn  is  chì 
sinn.  Trothad  a  Pheigi,  's  ruithidh  sin  a  h-uile 
mìr  de'n  rathad, — cha'n  'eil  an  caisteal  fad'  air 
falbh. 

Annag.  Fuirichidh  mise  so  ach  gus  an  till  sibh ; 
a  chionn  tha  sibh  a  dol  air  ghnothach  na  cuthaige. 

Tha  mu  leth-dusan  de  'nfheadhain  bheaga  d  ruith 
a  sìos  ddn  chladach  ;  Gorm-shùile  's  Peigi  airan  ceann. 

Tha  'm  brat  a'  tuiteam. 

An  Tbbas  Sealladh. 

An  Seòmar-Sgoile :  A  Bhean-teagaisg'n  a  seasamh^ 
le  fiughair  a  feitheamh  ris  a  chloinn^  Tha  na  balach- 
ain  d  rnith  a  stigh  gu  sunndach,  's  a  dol gach  aon  d'  a 
àite.  Tha  a  Bhean-teagaisg  a  dol's  ag  amharc  a  mach 
air  an  dorus,  's  a  tilleadh  a  stigh. 

Bean-teagaisq  :  A  chlann,  am  faca  sibh  na  cail- 
eagan  ? 

A'  Chlann.    Cha'n  fhaca  sinn'  iad. 

Bean-teagaisg  :  Thuirt  iad  gu'n  rachadh  iad  do 
chroit-a-chlòbhair. 

Do'cHAN  :  Chaidh  sinne  suas  do'n  choille  chall- 
taiun. 

Bean-teagaisg  :  Falbh  thusa  'Dhonnachaidh,  's 
tu  's  luaithe  'ruitheas  ;  (^*  toirt  na  feadaig  dha\  is 
greas  a  nios  iad ; — dh'  earalaich  mi  orra  'bhi  stigh 
an  àm.  {Tha  Dò'chan  afalbh).  Throthad  an  so 
Eògain,  's  thusa  'Dheòrsa,  cuideachd  ; — (a'  deanamk 

greint  air  fear  diubk  le  aon  Idimh^  's  air  an  fhear  eile 
leis  an  làimh  eilè) — Ciamar  a  stròic  sibhur  n-aodach 
mar  sin  ?  An  robh  sibh  a'  streap  nan  craobh  ? 
{jChdn  'eil  smid  a  tighinn  as  am  beul^  Eògain,  an 
robh  thu  'streap  nan  craobh  ? 

EoGAN  ;  gu  dznid—BhsL ! 

Bean-teagaisg  : — A  Dheòrsa,  an  robh  thusa 
'streap  nan  craobh  ? 

Deorsa  ; — gu  duinei/; — Bha  ! 

Bean-teagaisg  ;  Is  cuiridh  raise  geall  gu'm  bheil 
ròiseid  ann  ur  pòcannan ;  ma  tha,  a  mach  an  so  e  ! 
— ( Tha  Eògan  d  toirt  mìr  leamhain  am  follais ;  tka 
Deòrsa  d  sìneadh  dhi  cnap  rbiseid.)  Nach  robh  mi 
cinnteach  !  Càiribh  anns  an  tein'  iad  1  Na  faiceam 
sibh  a  toirt  a  stigh  nan  rudan  mosach  sin  tuilleadh. 
Dè  'their  ur  màthraichean  rium-sa  mar  toir  mi  'n 
aire  cheart  oirbh.  'Se  'm  peanas  a  leagas  mi 
oirbh,  mo  phògadh ;  bheir  sin  '  oirbh  nach  dì- 
chuimhnich  sibh  freagairt. 

{Tka  Edgan  d  cur  spluig  air,  ach  tka  e  ieigeil  leis  a 
Bhean-ieagaisg  a  phdgadk;  tka  Deòrsa  a  sparradk  a 
dhà  Idimh  thairis  air  a  bkusan,  's  ri  strangal  an  agkaidh 
leigeil  leatha.  Amfeadk  a  tka  iad  a  tapaid^  tha  Donn- 
achadk  d  tighinn  a  stigk  ;  Dine  'g  a  leantainn,  Tka  a 
Bhean-teagaisg  ag  amharc  orra^  's  tha  Deorsa  cur  car 
detky  's  a  teickeadk.) 

Bean-teagaisg  ; — le  iomaguin — C'àit'  a'  bheil  na 
caileagan  ?    Nach  'eil  iad  leat,  a  Dhìne  ? 

Dine;  Chaidh  mise  dhachaidh,  ghlaodh  mo 
mhàthair  orm. 

Bban-teagaisq  : — Nach  fac'  thu  iad  a  Dhonnach- 
aidh  ? 

Do'cHAN : — Tha  iad  a  tighinn  a  nall  troimh  'n 
bhogalach  a  th'air  an  taobh  so  'n  Chaisteal. 

Bean-teagaisg, — /e  oillt^ — Na  bròin  bheaga,  thèid 
iad  fodha  's  an  làthaich !  Ruithibh  a  mach  mo 
ghiullain,  ach  gus  an  till  mi ; — thig  thusa  'Dhìne 
leam,  's  a  Donnachaidh ;  theagamh  gu  'm  feum  iad 
cuideachadh — a  bheil  an  làn  a  tighinn  a  stigh  ? 

Do'cHAN ;  Cha'n  'eil  e  tòiseachadh  ri  lionadh 
fhathast. 

{Tha  iad  a  falbh^  tkam  brat  a  tuiteam.) 
An  Cbathramh  Sballadh. 

An  Seomar-Sgoile  :  A'  Bhean-teagaisg,  leis  na  cail- 
eagan  air  a  beulaobh  ;  na  balachain  '71  an  suidhe  d 
gabhail  beackd  orra. 

Bean-teagaisg  : — A  nis,  o'n  a  tha  sibh  teàruint, 
agam  aoii  uair  eile,  ìnnsibh  na  h-uile  diog  dhomh 
mar  a  thachair, — Dè  'chuir  n'  ur  ceann  dol  do'n 
Chaisteal  ? 

DiNE : — Chaidh  sinn  do  Chroit-a-Chlòbhair,  is 
thòisich  sinn  air  ìnnseadh  naigheachdan,  a  chionn 
nach  robh  sinn  ri  maoracii  a  thrusadh,  no  rudan 
eile  itheadh : — 

Bean-teagaisg  : — Dè  'n  seòrsa  naigheachdan  a 
bh'  agaibh  V 

DiNE.  Mu'n  mhaighdinn-mhara  'ehunnaic  an 
tàiUear  's  a  Chaisteal : — 

Bean-teagaisg  :  Dìreach  sin !     'S  dè  tuilleadh  ? 

DiNE : — Ghlaodh  mo  mhàthair  orm,  is  chuir  i  air 
ghnothacli  mi,  's  cha  'fhaca  mise  tuilleadh. 

Bean-tbagaisg  :  Annag !  'S  tusa  'n  ath  aon  is 
sine ;  ciod  a  thachair  an  dèigh  do  Dhìne  falbh  f 

Annag  :  Thuirt  mise  riutha  nach  robh  ach 
sgeulachdan  's  na  naigheachdan  mu'n  mhaighdein- 
mhara,  's  cha  chreideadh  iad  mi. 

Bean-teagaisg  :  Cò  nach  creideadh  thu  ? 

Annag  : — A^"  amharc  air  Gorm-skùiie — Cha  toir- 
eadh  gin  diubh  feart  orm,  's  fhuirich  mi  's  a  chroit. 

Bean  -  TEAGAiSG  :  —  Ri  Peigi  's  Gorm  -  skùile  ; — 
Seadh,  's  ciod  a  th'agaibhse  ri  ràdh  a  nis  ? 

GoRM-SHuiLE :  Bha  mi  toileach  a  mhaighdean- 
mhara  fhaicinn. 

Pbigi  : — Bha  's  mise ; — Shaoilsinn  gu'm  biodh  i 
fuireach  's  a  Ohaisteal. 

Bban-teagaisg  :  Mar  sin  is  sibhse  'n  ur  dithis  a 
thug  càch  leibh. 

Te  db'n  fheadhainn  bheaga  : — Chunnaic  sinn 
Dealbh-na-Leisg ;  's  am  prìosan ;  's  an  seòmar 
dorcha  f ar  an  robh  am  mort : — 

Bean-teagaisg,  Am  fac'  a  chiallain,  's  math  gu'm 
bheil  thu  'n  so  gu  sin  ìnnseadh : — Faodaidh  sibh 
uile  dol,  gach  aon  d'a  h-àite,  ach  Gorm-shùile,  is 
Peigi. 

(TÀa  na  caìleagan  uile^  ach  an  ditkis  a  d/ì  ainmich- 
eadh  a  suidhe.) 

Bean-teagaisg^  (rz'  Gorm'.shiìile  's;Peigi):—lè^Q,  e 
ann  am  bheachd  na  h-uile  h-aon  agaibh  a  pheana- 
sachadh ;( — Tha  cuid  de'n  fheadkainn  bheaga  a  tòis- 
eachadh  ri  caoineadh  : — )  Ach  tha  mi  smuainteachadh 
nach  robh  fhios  agaibh  air  ur  cunnart  ann  an  dol 
do'n  Chaisteal.  An  robh  fhios  agaibh  gur  e  poll 
gun  ìochdar  a  tha  eadar  an  cladach  so  's  an 
Caisteal  ? 

GoRM-SHuiLE  's  Peigi     Cha  robh  !     Cha  robh ! 

Bean-teagaisg  : — Na'm  biodh  an  làn  air  tighinn 
a  stigh,  agus  sibh  air  ur  rathad  a  tilleadh  cha'n 
fhaigheadh  sibh  gu  bràth  air  ais  do'n  taobh  so; 
rachadh  sibh  fodha  thar  a  chinn  's  an  làthaich  ! 
De  theireadh  ur  màthraichean  rium-sa  na'n  tach- 
radh  sin ! 

Rud  eile,  bha  sibh  eas-ùmhal  do'n  earail  a  thug 
mise  dliuibh,  chaidh  sibh  tuiUeadh  's  fad'  air  falbh ; 
's  tha  sibh  air  an  sgoil  a  chur  turach-air-tliarach, 
gun  ghuth  air  an  eagal  a  thug  sibh  dhomhsa.  Am 
bi  e  'na  leasan  duibh  gu  bràth  an  dèigh  so,  gu 
ùmhlachd  a  thoirt  do  'm  fhacal  ? 

GoRM-SHUiLE,  's  Peigi  : — Bithidh  !     Bithidh  ! 

Bean-teagaisg  ;  Thugaibh  thairis  an  dèigh  so  d' 
ur  speuradaireachd,  's  na  raehaibh  a  thaghal  air 
maighdean-mhara  gus  an  toir  i  cuireadh  dhulbh. 
Tha  rni  cho  tàingeil  do  Ni  Math  nach  'eil  sibh  an 
grunnd  an  loch,  nach  urrainn  domh  beantuinn 
duibh.     Bithibh  a  falbh  ! 

TÀa  'n  sgoil  air  a  leigeilfa  sgaoil.  Tka  na  balaich 
bheaga  a  glaodhaich  ri  Eogan — 

O,  'm  fear  a  bha  'pògadh  na  Caillich  !  Am  fear 
a  bha  'pògadh  na  Caillich  ! — 

Tha  Deòrsa  'dol  far  am  bheil  Eògan  's  ag  ràdh — 

Deorsa  : — Cha  b'fhiach  thu  do  shean  bhrògan 
'n  uair  nach  do  theich  thu  mar  a  rinn  mise ! 

Tha  'm  btat  d  tuiteam. 


Àn  Siubhail  Cruaidh. 

"  Mhàthair,"  arsa  Murchadh  Cruaidh,  "  *S  ann 
a  thèid  mi  màireach  do  Chreagan." 

"C'arson,  a  graidh,  a  thèid  thu  màireach  do 
Ohreagan  V  "  fhreagair  a  mhàthair, "  agus  an  aimsir 
cho  fiadhaich,  fuar  ?  " 

"A  dh'  fhaighinn  litir  bho  Alastair,"  arsa 
Murchadh.  "  'S  ann  a  màireach  a  bhios  Aonghas 
Breac  ri  tighinn  le  litrichean  gu  Creagan  à  Port- 
ard." 

"  'S  iomadh  là,  mhic,"  thuirt  a  mhàthair  le  osann 

throm "  'S  iomadh  la  bhios  Aonghas  Breac  ri 

tighinn  le  litrichean  gu  Creagan  ma's  faighear 
iomradh  air  Alastair."  Agus,  mar  a  bha  i  labhairt, 
thuit  na  deoir  sios  bho  sùilean,  ri  caoidh  an  seoltair 
foghainteacli  a  bha  dhìth  oirre.  Oir  b*  esan  a  b' 
aosda  de  na  dilleaclidain,  nuair  a  dh'  fhagadh  i  'na 
beantrach  iomadh  bliadhna  roimhe  so. 

Bha  gu  leòir  aobhair  airson  i  bhi  caoidh.  Dh' fhàg 
an  long  mhòr,  an  Leidi  Hood,  anns  an  robh  a  mac 
ri  seoladh — dh-fhag  i,  tha  mi  'g  radh,  baile-mòr 
Chalcutta,  os  cionn  cuig  miosan,  agus  thugadh 
duil  tharais  gu  'n  ruigeadh  i  tir  a  dùthchais  gu 
bràth  tuilleadh,  no  'n  sgiobadh  òg  cruadalach  a 
bha  air  bord  oirre. 

Is  anns  na  làithean  a  thriall  a  thachair  an  nì  so, 
raa's  robh  na  h-eich-iaruinn  cho  cumanta  ri  ruith 
sios  agus  suas  tre  ghlinn  ghorm  na  Gàidhealtachd. 
Cha  bhiodh  Aonghas  Breac  ri  tighinn  acli  aon  uair 

san  t-seachduin  le  litrichean  gu  Creagan  à  Portard, 
agus  cha  bhiodh  litrichean  idir  ri  dol  gu  Lùbag,  far 
an  robh  a'  bhantrach  ri  comhnuidh,  ach  mar 
thachradh  do  neach-eigin  taghal  aig  bùth  Mhic- 
an-toisich,  anns  am  biodh  na  litrichean  ri  tàmh  gus 
an  gairmt  air  an  son. 

Cha  robh  am  Murchadh  Cruaidh  ach  ballach  òg, 
agus,  mar  thuirt  a  mhàthair,  bha  'n  aimsir  fiadh- 
aich,  an  astar  fada,  agus  an  là  goirid  am  mios 
meadhonach  a'  gheamhraidh. 

Is  iomadh  turus  gun  bhrlgh  a  thug  Murchadh 
Cruaidh  bochd  gu  Creagan,  an  duil  ri  litir  bho 
bràthair,  agus  iomadh  feasgar  fuar  a  thill  e  dach- 
aidh  falamh,  le  cridhe  trom  agus  le  ceum  sgith,  ri 
caoidii  a  bhràthair. 

"  Ach  a  mhàthair,"  arsa  Murchadh,  "  thèid  mi 
màireach  le  'r  cead  aon  uair  eile  oir  's  ann  cinn- 
teach  a  tha  mi  gu  'm  bi  litir  am  pòc  Aonghais 
Bhric,  air  an  turus  so,  mu  dheireadh  thall." 

"  'S  ro  iomadh  uair,"  ars  ise,  "  a  bha  thu  cinn- 
teach  ri  falbh,  agus  a  thàinig  thu  dachaidh  falamh, 
airson  thu  bhi  cho  dearbh  chinnteach  an  diugh 
ach  ma  's  falbh,  falbh,  agus  beannachd  do  mhàthar 
maille  riut." 

"  A  mhàthair,"  ars  esan,  "  air  an  oidhche  raoir 
chunnaic  mi  bruadar  mu  Alastair.  Chunnaic  mi  e 
tighinn  dachaidh  gus  an  dorus,  agus  is  ann  silteach 
a  bha  bhur  suilean  fein,  an  uair  a  dh'  fhosgail  sibh 
dà." 

"  'S  ann  silteach  agus  tuirseach  a  tha  agus  a 
bhios    mo    shùil    agus    mo    chridhe,   ghràidh,    ri 

caoidh  Alastair.  ach  cha  toir  sin  dachaidh  thugani 
e,  mo  thruaighe ! " 

Mar  sin  dh'  flialbh  Murchadh  Cruaidh,  beann- 
achd  a  Mhathair  aon  uair  eile  gu  Creagan,  le 
boiinach-fme  'na  phocaid,  agus  'na  chridhe  dòchas 
fathast  faighinn  litir  bho  Alastair  Aluinn,  a 
bhratliair  gradhach  anns  an  robh  a  mhòr  thiachd. 

Ge  do  chaill  càch  an  dòchas,  clia  do  chaill 
Murchadh  Cruaidh  no  mhàthair.  Oir  tha  e  glè 
dhuilich  d'an  càirdean  toirt  suas  diul  mu  'n  òigridh 
sin  a  bhios  ri  seoladh  a'  chuain,  mar  is  math  tha 
fios  aig  iomadh  athair  agus  màthair,  piuthair  agus 
bràthair,  air  feadh  glinn  agus  raointean  na  Gàidh- 
ealtachd. 

Luath  'na  cheum  agus  treun  'na  chridhe  ged  bha 
Murchadh  Cruaidh,  mar  bu  dual  da,  gidheadh  cha 
robh  e  ach  òg^fada  bho  neairt  duine  aig  an  àm  80. 
Mar  sin,  le  dòchas  ri  iionadh  inntinn,  thug  e 
mhointeach  air ;  oir,  aig  an  àm  so,  cha  robh  rathad-. 
mòr  idir  eadar  Creagan  agus  Portard. 

Fiadhaich  agus  fuar  gu  fior  bha  'n  aimsir,  m»r 
thuirt  a  mhàthair  ri  Murchadh.  Bha  ghaoth- 
tuath  ri  seideadh  gu  gruamach,  srannach.  Ach 
ged  bha,  bha  i  ga  chuideachadh  air  agliaidh  le 
bhi  seideadh  'na  chulaobh.  Thug  e  deth  a 
bhrògan,  cheangail  e  iad  le  barr-iall,  agus  thilg  e 
air  a  ghualain  iad.  Thog  e  bhriogais  suas  os  ceann 
a  chalpanan,  agus,  aotrum  cas-ruisgte  mar  a  bha 
e^shiubhal  e  gu  sunndach.  Cha  b'  e  so  a'  cheud 
là  stoirmeil  a  chaidh  Murchadh  Cruaidh  gu 
Creagan  feadh  a'  gheamhraidh  sin.     B'  ainmic  an 

turus  a  thigeadh  Aonghas  Breac  do  Chreagan  le 
phòc  air  a  mhuin  nach  biodh  Murchadh  Cruaidh 
ri  fuireach  ris  aig  bùth  Mhic-an-toisich,  an  dòchas 
cluinntinii  bho  bhràthair. 

Bha  'n  Abhainn-dhubh  làn  le  tuil  eadar  e  agus 
a  cheann-turuis,  ri  riuth  gu'brais  eadar  a  bruaich- 
ean.  Ach  ged  bha,  nach  b'  eolach  Murchadh  air 
so  bho  òige  ?  Cha  robh  clach  no  creag  san  abh- 
ainn  nach  b'  aithne  do  Mhurchadh.  Nach  iomadh 
uair  a  leum  e  bho  chlach  gu  clach,  bho  bhruaich  gu 
bruach  na  h-aibhne.  Mar  sìn  rinn  e  aig  an  àm  so, 
cuideachd,  cho  aotram  ri  fiadh,  oir  bha  'n  astar 
fada  agus  an  là  goirid,  mar  thuirt  mi. 

Nuair  a  ràinig  e  mu  dheireadh  bùth  Mhic-an- 
toisich,  "  An  d'  thàinig  Aonghas  Breac  fathast?  " 
dh'  fheoraich  e  de  'n  cheannaiche. 

"  Gu  fior,  thàinig,"  arsa  Mac-an-toisich  coir, 
"  thàinig  e  na  bu  luaithe  na  b'  àbhaist  dà  air  an 
turus  so,  oir  cha  robh  phòc  ach  aotrum.  Ach  thig 
a  steach,  thig  a  steach,"  chum  e  air  gu  caoimhneil, 
*'  thig  a  steach,  agus  tiormaich  thu-fein  fa  chomh- 
air  an  teine.  Dè  'n  cruaidh-fhortain  a  chuir  amach 
à  tigh  thu  air  a  leithid  so  de  latha  ?  " 

"  'S  e  'n  cruaidh-fhortain  gu  fior  e  chuiramach 
mi,"  fhreagair  Murchadh  gu  brònach. 

Thug  e  deth  a  bhonaid,  agus  chrath  e  'n  uisge 
as  an  dòigh  nach  biodh  idir  taitneach  an  seomr- 
aichean  nan  uaislean.  Dh'  fhaisg  e  'n  sin  e  eadar 
a  dhà  làimh  gus  'n  do  shil  an  uisge  sios  air  làr  na 
butha.     Chuir  e  air  ais  e,  air  taobh  a  chinn,  mar 

b'  abhaist.  Ged  bha  'n  là  fuar  bha  rughadh  'na 
ghruaidhean  le  luaths  a  thuruis.  Agus  an  uair  a 
chuir  e  bhonaid  air  a  cheann,  bha  aodan  cho  falain 
fiallaidh  's  nach  b'  urrainn  teagamh  a  bhi  ann  nach 
buineadh  e,  bochd  ged  bha  e,  do  Thir  nam  Beann, 
nan  Gleann  's  nan  Gaisgeach. 

Bha  Mac-an-toisich  ri  toimheas  dà  phunnd 
siùcair  agus  tri  unnsan  tè  do  Chatriona  Dhonn. 
Thog  e  suas  a  shùilean,  agus  sheall  e  air  Murch- 
adh  os  cionn  a  speucalan,  agus  an  sin  air  uinneag 
na  bùtha.  Bha  na  clachan-meallain  ri  dannsa  Gille 
Callum  gu  cruaidh  air  na  leòis  mar  gu  'm  b'  e 
dannsa  nam  buidsearan  a  bhiodh  ann,  agus  bha 
ghaoth  gu  srannmhor  ri  cumail  tìm,  agus,  mar  gu 
'm  b'eadh,  ri  piobarach  do  dhannsa  nan  clachan- 
mealain. 

"  Cha  tèid  thu  dachaidh  an  nochd,"  arsa  Mae- 
an-toisich  coir,  "  tha  'n  gaillionn  ro  gharbh  air  do 
shon,  a  bhalaich.  Fuirichidh  tu  còmhla  ruinne, 
agus  caidlidh  tu  maille  ri  Dòmhnull  Beag  againii 
fein." 

"  Chan  fhuirich,  chan  fhuirich.  Mòran  taing 
agaibh,  a  Mhaighstir  Mhic-an-toisich,"  arsa 
Murchadh.  "  Oir  's  ann  a  bhios  mo  mhàthair 
luajsgèanach  mur  ruig  mi  dachaidh  a  noclid.  An 
seall  sibh  fathast  tre  na  litrichean  ?  " 

Bha  "  Fionn,"  an  cu-chaorach,  an  lorg  Mhurch- 
aidh  fad  a  thuruis.  Thug  e  sgal  mòr  comhairt-eaich 
air,  agus  thoisich  e  putadh  Murchaidh,  mar  gu  'm 
biodh  e  'g  radh.  "  Dean  cabhaig,  a  Mhurchaidh, 
tha  'n  astar  fada,  agus  an  là  goirid.     Chan  'eil  àit 

ann  coltach  ri  dachaidh,  bochd  no  beartach  mar 
bhios  e." 

'*  An  seall  sibh  fathast  tre  na  litrichean  ?  " 

"  Cha  d'  sheall  gu  fior,"  arsa  Mac-an-toisich. 
"Cha  robh  pòc  Aonghais  Bhric  ach  aotrum  an 
diugh,  agus  cha  d'  fhosgail  mi  fathast  e.  Ach 
feumaidh  mi  seulachadh  na  litrichean  ma's  fag  iad 
a'  bhùth,  air  eagal  gu  'm  bi  an  gàidsear  Gallda  sios 
orm." 

Thoisìch  e  air  seulachadh  nan  Utrichean  aon 
an  deigh  a  h-aon. 

Brag  !  "  So,"  ars  esan,  "so  htir  gu  Mòrag  Bhàn 
bho  Dhonnachadh  Orotach  an  Duneidein.  '  S  e  sgoil- 
ear  ainmeil  a  bhiodh  an  Donnachadh  mur  biodh  gaol 
Mòraig  ri  cuir  a  chinn  tre-chèile."  Brag  !  "  So 
litir  gu  Callum  Càin  à  Canada,  bho  Choinneach  a 
bhràthair,  tha  mi  cinnteach.  Tha  Coinneach  beò 
fathast,  's  tha  mi  glè  thoillichte  chluinntinn  gu 
bheil.  Bha  e  'na  fhleasgach  glè  shuairce  nuair  a 
dh'  fhàg  e  Ghaidhealtachd."  Brag  !  "  O,  so  Utir 
thuganm  fèin.  Tha  mi  smaointean  gur  e  cunntas  a 
bhios  ann  airson  a'  bhucais  siùcair  mu  dheireadh  a 
thàinig  thugam  à  Glascho."  Brag !  Ach  bha 
Murchadh  Cruaidh  ri  call  fliaighidin. 

"  O,  Mhaighstir  Mhic-an-toisich,"  arsa  Murch- 
adh.     "  Bheil  htir  idir  agaibh  gu  mo  mhàthair  ?  " 

Cha  mhòr  nach  robh  na  htrichean  crioch 
naichte,  "  'S  eagal  leam  nach  'eil,  a  Mhurchaidh ; 
ach  tha  aon  fathast  an  so." 

Sheall  e  gu  mionadach  air  an  sgriobhadh, 

"Taing  do  Dhia,'*  ars  an  duine  coir.  "06 
shaoileadh  e  ?  An  litir  mu  dheireadh  gu  leir  gu 
do  mhàthair  a  Mhurchaidh  !  'S  ann  bho  Alastair 
a  bhios  i  cuideachd." 

"  '8  ann,  's  ann,"  fhreagar  Murchadh,  se  grab- 
adh  na  litreach.  Cha  robh  Murchadh  aig  an  àm 
so  glè  fhoghlumaichte.  Cha  b'  e  sin  a  choire-san, 
am  ballach  bochd,  ach  coire  an  àit  iomallaich  anns 
an  robh  e  còmhnuidh,  ma's  do  sgaoil  na  sgoilean 
feadh  na  Gàidhealtachd.  Ach  rinn  e  mach  ainm 
Alastair  aig  deireadh  na  litreach.  Bu  leor  e,  bu 
leor  e :  bha  bhràthair  gradhach  fathast  beò  ! 

"  Tog  orm  a'  phiob  's  thèid  mi  dachaidh," 
dfìeubh  e  gu  sunndach  ri  Mac-an-toisich.  Ghabh 
e  bhata  'na  làimh  is  shiubhail  e. 

Is  ann  an  sin  a  bha  'n  siubhal  cruaidh.  Bha 
ghaoth  tuath  a  nis  ri  seideadh  gu  fiadhaich  fuar 
'na  aghaidh.  Bha  na  clachan-mealain  ri  frasadh  m'a 
aodan  ;  dhèirich  an  Abhain-dhubh  na  b'  àide  na  b' 
àbhaist;  thòisich  an  sneachda  ri  còmhdach  na 
talmhainn,  is  thuit  an  oidhche  gu  grad  air  dùth- 
aich  tre  nach  robh  urra  ri  siubhail  fad  iomadh  uair 
ri  teachd  ach  fear  a'  mhòir-sgeoil  le  litir  'na  dhorn. 

Iain  Mac  Ghriogaib. 

An  Cridhe  ìs  Sona  th'ann. 

( Eadar-theangaichte  le  lain  Mac  Coinnich.) 

An  neach  a  stiùireas  eich  na  grèin', 
Cha  sheas  e  ris  ach  là ; 
B'  fheàrr  gniomh  na  b'irisle  bhi  rèidh, 
Se  leantuinn  air  a  ghnàth. 

An  claidheamh  cliùiteach  gheibh  mheirg, ; 
Ni  duslach  falaicht'  an  crùn ; 
Cha  tàirnnich  aonan  ainm  cho  àrd 
'S  nach  d'  thig  e  bhàn  le  ùin'. 

An  cridh'  bu  shona  charaich  riamh, 
Bha  e  am  broilleach  sèimh, 
Fhuair  milse  anns  an  t-solus-là, 
Sa  dh'  fhàg  an  còrr  aig  nèamh. 

Marble  Mountain,  Canada. 

Àn  Samhradh  Cridheach. 

Tha  caochladh  na  h-aimsir  a'  dearbhadh  dhuinn 

fòs 
Gu*m  beil  thu  ri  tighinn  le  cridhe  gun  ghò, 
Bi  aoibhneas  air  slèibhtean  's  air  gach  creutair  tha 

beò. 
Togaidh  cuileagan  fann  'mach  an  ceann  fo  na  fòid. 

Co  sheirm — 

Tha  thu  Samhraidh  a'  tighinn,  gun  tith 

gun  tith ! 
Gheall  thu  bhi  cridheach,  gun  sgìos  !  gun 

sgìos ! 
Thig  thu  gun  dàil  le  do  bhla-fhrasan  mìn, 
A  dh'  ùrachadh  lòin  do  na  h-òg  mheasan 

faoilt. 

Le  do  dhrùchdanan  cùbhraidh  toirt  lùth  do  gach 

feur ; 
Bi  do  ghrian  mhaiseach  mhiarach  toirt  biadh  do 

gach  geug, 

Gu  boinnealach,  carthannach,  fallusach,  rèidh, 
Bi  t'  anail  chaoin  fhallain   toirt   neimh   as  gach 
creuchd. 

'S  tu  màthair  nan  geugan;   's  tu  freumhan  nan 

craobh, 
'S  tu  leìghich  gach  èucail ;  cha  chuir  thu  creutair 

fo  dhaors'. 
'S  tu  cungaidh  an  fheumaich  le  do  shèideagan 

caomh, 
Osag  chùbhraidh  an  t-samhraidh  'ruith  'na  deann 

am  measg  dhaoin'. 

Gu  siùbhlagach,  cùileagach.  muirnealach,  fann  ; 
Gu  mòdharach,  ceòthanach,  bi  do  mhògail  's  gach 

gleann ; 
Bi  'n  èunlaidh  ri  ceòl  dhuit  air  meòirean  nan  crann, 
'S  an  seillan  beag  eibhinn  a'  leùmraich  le  srann. 

Ann  an  sgoltadh  na  crèige  bi  cèig  'ladh  àl  òg. 
Bi  'n  òrag  san  riiideag  an  cuideachd  na  corr  ; 
Bi  'n  colman  air  uighean  an  sgùràich  na  còis, 
'S  fo  chiabhaich  a'  chreagain  bi  ceileir  is  ceòl. 

Thig  an  traon  as  a'  ghàradh  gu  stiallach  stràiceil 

mar  chleachd ; 
Thig  searrach  teilleach  na  làradh,  'n  cois  a  mhàth- 

air  gu  beart ; 
Thig  an  clacharan  gìobach  as  an  t-sìthchrith  gun 

neart, 
'S  bi  ùain  bheaga  ri  mèilich  air  na  lèanagan  glas. 

Thig  an  cuan  gu  bhi  rèidh  dhuit,  's  thig  na  sleibh- 

tean  gu  dreach ; 
Thig  gach  slagan  is  bruachag  gu  bhi  uain'  agus 

glas, 
Le  do  dhealtag  'gan  nearteachd  gu  cabhagach 

brais, 
Bheir  thu  còbhair  as  ùr  do  gach  glùn  a  tha  lag. 

Ni  thu  traghadh  air  lòin,  's  ni  thu  òl  as  gach  clais  ; 
Ni  thu  sruthain  is  òis  tioram  comhnard  fo  'r  còis. 
Le  do  fhrasagan  drùidhteach  cha  dean  thu  ciurr- 

adh  air  neach, 
Bi  duilleag  fhallain  nan  craobh  gach  là  sgaoileadh 

le  teas. 

Bha  daoine  ag  earbsa  bho  'n  dh'  fhalbh  thu  air 

chuart, 
Gun  tigeadh  tu  risd  air  slighean  a'  chuain. 
Aon  uair  anns  a'  bhliadhna  thig  thu  bhiadhadh  an 

t-sluaigh, 
'S  teichidh  reodhadh  is  siantan  roimh  shamhradh 

grianach  nan  buadh. 

MUIRNEAG. 


Sean   Chuimhneachan   air  a' 
Choire  Ghlas. 

Le  Iain  Mac  Cormaic. 

*S  e  àite  creagach,  dosgach  a  tha  'sa  Choire 
Ghlas.  Cha'n  'eil  monadh  air  a'  Ghaidhealtachd 
cho  garbh  ris ;  is  cha'n  'eil  idir  aon  eile  innte  cho 
brèagha  ris.  Cha'n  eil  dad  a  tha  ciatach  do  'n 
t-sùil  an  obair  nàduir  nach  'eil  air  a  shuidheachadh 
ann,  anns  an  òrdugh  'sam  fèarr  a  sheallas  e  leis  an 
neach  sin  aig  am  bheil  sùil  a  chì  agus  cridhe  dh* 
aomas  ri  obair  naduir.  Tha  e  gleanntach,  beannt- 
ach,  coillteach,  srathach,  lochach,  abhainneach 
Tha  aogasg  ag  atharrachadh  leis  na  sìontan,  is 
gach  sìon  a'  strì  ri  chèile  a  chur  òirdhearcais  is 
maise  air  an  t-sealladh  ait.  An  samhradh  a' 
tighinn  le  thrusgan  aotrom  blàth  air  a  chomh- 
dhualadh  le  gach  lus  is  flùran  a  bhrìodalas  teas 
tlusail  na  grèine  as  na  raointean  reaclidmhor, 
brioghmhor ;  is  comh-sheirm  nan  eun  a'  brùchdadh 
le  fuinn  àluinn  as  gach  doire  's  preas.  A'  ghrian 
a'  spùtadh  a  gaithean  d  speur  gorm  air  ùr-lìobhadh, 
is  a  dèarrsaichean  fìorghlan  a'  dòrtadh  a  nuas  air 
na  còrsan  garbha  's  a'  lì-dhealbhadh  a'  chion- 
mhiolaidh  is  breaghaiche  air  an  leag  an  dealbhad- 
air  a  shùil  r'a  bheò.  Air  a  shàil  thig  am  foghar  le 
bhuadhan  fèin,  is  a  lì  'na  laimh  dheis,  a  dh'atharr- 
achadh  gnùise  na  tìr.    Cha'n  'eil  fios  co  sealladh 

is  bòidhche !  Tha  gach  beinn  is  gach  srath,  le  'n 
trusgain  bhuidhe  abuich  a'  glaodhaich  pailteas  is 
saibhreas  do  gach  neach.  Tha  'n  t-adhar  mar 
ghloine  gun  smal,  is  na  beanntan  is  faide  air  falbh, 
air  dhath  na  stàilinn  ùir,  'gan  sìneadh  fèin  mar 
fhearsaidean  biorach,  a'  guineadh  nan  neul,  nuair 
theid  a'  ghrian  'na  sìneadh  gu  maduinn,  air  chùl 
nan  stuadh  'san  ear.  Tha  mhaise  fèin  an  cois  an 
fhoghair  reamhair,  shaibhir.  Nuair  thig  an  geamh- 
radh,  tha  mhaise  fèin  'na  chois,  cuideachd.  Tha 
mhaise  'na  chois  eadhon  nuair  dh'fhosgailear  dorsan 
nan  gaoithean,  is  a  thig  an  stoirm  a'  beucaich,  a' 
rùsgadh  nan  geugan,  a'  spionadh  nan  stoc  as  am 
freumhan  le  fìor  mhireig  nan  oiteag,  is  a'  sgapadh 
nan  duilleag  do  na  neòil.  Tha  mhaise  'na  chois 
nuaìr  chuireas  an  darach  stocanach,  stacanach, 
treun  stuic  air,  a'  cumail  a  ghuala  ris  an  stoirm, 
nuair  bheir  i  truisealadh  oirre  fèin  a  thoirt  cruinn- 
leum  an  cliathaich  nan  crann  làidir  a  tha  cho  dàn 
's  gu'n  seasadh  iad  roimhpe.  Tha  mhaise  'na  chois 
nuair  thig  an  reothadh  siochainteach  is  a  ghlaiseas 
e  gach  ni  fo  eigh  ;  nuair  a  bhitheas  còmhdach  mar 
ghloine  lìobhte  air  uachdar  nan  locha  mòra ;  is 
na  beanntan  biorach  le'n  trusganaibh  geala,  mar 
òighean  a'  dol  dh'  ionnsuidh  bainnse.  Tha  mhaise 
'na  chois  nuair  thearnas  am  fiadh,  bho  mhullach 
nam  beann  deil-cheannach,  is  a  dh'  ionaltras  e  gun 
fhiamhachd,  gun  fhaiteas  air  na  sraithean  ìosal  far 
an  ruig  peilear  an  -t-sealgair  e  bho  chùl  na  creige 
glaise.  Seadh ;  tha  mhaise  fèin  an  cois  a'  gheamh- 
raidh  shunndaich ;  is  ionndrainnear  e  nuair  thig 

an  t-earrach  caol  gortach,  le  chrannadh,  is  'na 
èideadh  uaine,  a'  gairm  gach  lus  air  ainm  le  soileas ; 
'gam  brìodal  chum  an  cinn  a  thogail  gun  eagal  a 
chionn  gu'n  d'  fhalbh  cràdhlot  cruaidh  is  doineann 
a'  gheamhraidh  bhuirb.  Tha  atharrachadh  eile 
air  a'  Choire  Ghlas  is  slios  nam  beann  fo  bhoillsg- 
eadh  fonn  na  grèine  a'  dùsgadh  à  codal  a'  glieamh- 
raidh  an  sgeadach  uaine  ùr  an  earraich  òig. 

Tha  'n  Coire-Glas  garbh ;  ach  is  taitneach  e 
leis  an  t-sluagh  a  tha  'n  còmhnuidh  ann,  is  a  chaill 
cunntas  air  a  liuthad  glùn  bho'n  do  shìolaich  iad, 
air  an  aona  làraich  riutha  fèin.  Is  iomadh  cèilidh 
sliunndach  a  rinn  mi  air  gach  teintean  ann,  ged 
nach  'eil  mòran  diubh  an  diugh  ann.  An  uair  bu 
lìonmhor  iad,  cha  robh  ann  ach  tigh  an  sud  is  an 
so,  mar  gu'n  tuiteadh  iad  as  an  speur,  is  gun  ach 
gann  sealladh  aig  an  dara  tigh  air  an  tigh  eile. 
Bha  iad  uile  air  an  stobadh  an  cliathach  cnuic,  a  rèir 
mar  a  bha  a'  ghaoth  an  latha  chaidh  an  làrach  a 
thaghadh  ;  a  chionn  cha  robh  latha  nach  biodh  a' 
ghaoth  a'  sèideadh  an  aodann  cuid  aca.  Nuair 
shealladh  tu  bhuait  air  feadhainn  diubh,  shaoileadh 
tu  gu'n  robh  iad  air  an  togail  air  uirigh  an  cliath- 
aich  na  beinne,  is  gur  gann  a  blia  àite  aig  a  chloich- 
steidh.  Chitheadh  tu  feadhainn  eile  air  àrdan 
troimh  bhàrr  nan  craobh,  is  bha  leat  gu'n  robh 
iad  'gan  altrum  air  bhàrr  nan  geug  a  bha  gluasad 
gu  socrach  anns  a'  ghaoith. 

A  leathoir  air  càch  air  fad,  an  iomal  a'  Choire 
Ghlais,  bha  tigh  Sheumais  Chrùbaich.  Cha  robh 
ach  dìreach  leum  is  stadag  eadar  tigh  Sheumais 

agus  oir  na  fàsaich  de  shrathan  coillteach  a  bha 
sgaoileadh  mìltean  air  fad  is  air  leud,  air  falbh. 
Bha  tigh  Sheumais  am  fasgadh  cnuic,  cuideachd. 
Cha  bhiodh  e  'san  fhasan  mur  biodh  e  mar  sin. 
Oha  b'  e  Seumas  fhèin  a  thog  e.  Cha  mhotha  b' 
e  athair,  no  sheanair,  no  shinn-seanair,  ach  seanair 
a  b'  fhaide  air  falbh  na  h-aon  diubh  sin,  agus  a 
ghabhadh  iomadh  "  sinn  "  cur  ris  mu'n  ceangladh 
tu  h-uile  glùn  a  bha  eadar  e  fèin  'agus  Seumas. 
Bha  80  a'  cur  gu  mòr  ri  fiach  an  tighe.  Mar 
thubhairt  mi  cheana,  bha  tigh  Sheumais  am  fasg- 
adh  cnuic — co-dhiùbh  nuair  bhiodh  a'  ghaoth  a' 
sèideadh  an  taobh  a  bha  'n  cnoc.  O  shean  cha 
robh  similear  idir  air  an  tigh,  ach  'na  sheasamh 
anns  an  stoirm  le  dha  cheann  maol  mar  gu'm  biodh 
duine  bhiodh  a  dhà  làimh  mu  cheann  an  dèidh  a 
bhoineid  a  chall  an  onfhadh  na  stoirm.  Chuir 
Seumas  fèin  aon  stuadh  air  agus  ceann  simileir ; 
ach's  ann  air  a'  cheann  a  bha  ris  a'  chnoc.  Nuair 
a  bhiodh  a'  ghaoth  a'  Sèideadh  air  a'  cheann  mhaol, 
shaoileadh  tu  leis  mar  a  bha  'n  stuadh  ag  aomadh 
ris  an  stalla  gu'n  robh  tigh  Sheumais  a'  falbh  aig 
fichead  mile  'san  uair,  is  gu'n  rachadh  e  troimh  'n 
chnoc.  'S  e  rud  bu  neònaiche  chunnaic  duine 
riamh,  is  gun  e  fàgail  làrach  nam  bonn.  Nuair  a 
bhiodh  i  ciùin,  bheireadh  e  'd  chuimhne  duine 
bhiodh  'na  sheasamh  a'  crathadh  a  churraic,  's  a 
glaodhaich  "  Ho-rè." 

Oo-dhiùbh,  ma  's  e  tigh  Sheumais  aitreabh  bu 
neònaiche  'sa  Choire  Ghlas,  b'  e  ri  m'  linn-sa 
àite  cèilidh  bu  shunndaiche  bh'  ann.     'S  e  sin  a 

chuir  's  gu'n  do  tharruing  e  m'  aire  cho  mòr  an 
dràsd.  Anns  an  t-seann  linn  ud,  cha  robh  mòran 
r'a  dhèanamh  ach  cèilidh,  cèilidh,  cèilidh  a  latha  's 
a  dh'  oidhche  aon  uair  *s  gu'n  rachadh  am  buntàta 
'sa  chùil,  no  'sa  phollaig,  no  a  chuid  fèin  do  'n  dà 
àite.  Nuair  thigeadh  àm  na  cèilidh,  cha  robh 
ach  gabhail  rùin  uair  'sam  bith  a  thilleamaid  d'  ar 
tighean  fèin ;  agus  is  tric  a  dh'  fhanamaid  far  an 
robh  sinn  na'n»tigeadh  an  oidhche  garbh.  Is  minic 
a  chuir  leth-dusain  againn  seachad  an  oidhche  gu 
latha  an  tigh  Sheumais  nuair  a  thionndaidheadli 
e  mach  mosach.  B'e  sud  an  cleachdadh ;  is  cha 
bhiodh  iomaguin  air  ar  cuideachd  aig  an  tigh. 

Mar  thubhairt  mi  'san  toiseach  's  e  àite  creag- 
ach,  dosgach  a  tha  'sa  Choire  Ghlas,  ach  ma  's  e, 
's  e  àite  seilg  is  iasgach  is  fèarr  an  Albainn 
Bha  na  fèidh  ann  cho  tiugh  ris  na  meanbh-chuil- 
eagan,  is  cha  robh  fear  'sa  choire  a  ghabhadh 
saoradh  bho  fhiadh  a  leagail  no  bradan  iasgach. 

Cha  robh  duine  ann  a  bu  duilghe  shaoradh  na 
Seumas  Crùbach ;  is  cha  smaointicheadh  an  luchd- 
faire  amharus  a  leagail  air,  a  chionn  's  gu'n  robh 
e  uireasbhach.  Is  ioma  naidheachd  a  dh'  ìnnseadh 
e  air  a  dhriodfhortain ;  agus  dh'  innis  e  gu  sòn- 
ruichte  an  tè  so  tha  mise  dol  a  dh'  innseadh 
dhuibhse.    Agus  so  agaibh  mar  a  fhuair  sinn  i. 

Bha  triùir  againn  aon  oidhche  gheamhraidh 
air  chèilidh  an  tigh  Sheumais.  Bha  toiseach  na 
h-oidhche  cho  brèagha  ri  aon  oidhchegheamhraidh 
a  chunnaic  mi  riamh.  Bha  reothadh  cruaidh  ann, 
an  speur  cho  glan  rig  mèis,  agus  cho  làn  rionnag  *s 

gu'n  saoileadh  tu  gu'n  togadh  a'  Bheinn  Bhiorach 
an  Grioglachan  air  a  h-adhaircean,  nuair  shealladh 
tu  oirre  eadar  thu  's  an  speur.  Mu'n  d'  thàinig 
àm  sgaoiUdh,  dh'  èirich  a'  ghaoth  agus  chruinnich 
na  neòil  dhubha  bho  na  h-uile  taobh  de'n  iarinailt 
mar  thig  an  t-iasg  far  am  bi  an  soll  's  am  proit- 
eadh.  Thainig  an  sin  cur  agus  cathadh  sneachda 
cho  trom  is  nach  robh  againn  ach  fuireach  far  an 
robh  sinn. 

Mar  thuirt  mi  cheana,  b'  e  cleachdadh  na 
dùthcha  e,  ri  Unn  mar  a  thionndaidh  an  oidhche 
am  mach  ;  agus  shuidh  sinn  oirre.  B'  e  sin  ar 
beatha  aig  Seumas  is  aig  Seònaid  a  phiuthar.  B' 
i  Seònaid  biì  bhean-tighe  do  Sheumais.  Cha  do 
dhealaich  i  riamh  r'a  bràthair,  ach  cha  robh  ath- 
arrach  aice  air.  Co-dhiùbh,  nuair  fhuair  sinn  ar 
suipeir  thòisich  a'  chnachaireachd,  is  chaidh  sinn 
bho  rud  gu  rud  gus  an  do  thuit  sinn  air  sealg  an 
fhèidh,  agus  b'ann  an  sin  a  fhuair  Seumas  a 
cheann  ri  bruthach  air  fad,  is  cha  robh  aige  ach 
naidheachdan  air  fèin  is  air  a  choimhearsnaich, 
nuair  a  bha  iad  òg ;  agus  is  iomadh  latha  bhuaidhe 
sin. 

Chuir  sinn  dhinn  ar  brògan  ;  las  sinn  ar  pìoban, 
is  shocraich  sinn  sinn-fhèin  taobh  an  teine  is  ar 
buinn  ris  na  h-èibhlean.  Thilg  Seumas  e  fhèin  a 
nunn  do'n  leabaidh,  mar  gu'm  biodh  muc-mhara 
ann,  is  thòisich  na  driodfhortain.  Bha  sinn  uile 
an  deagh  ghleus  a  dh'  èisdeachd ;  is  cha  bu  mhiosa 
gleusadh  Sheumais  a  dh'  ìnnseadh.  Bha  e  garbh 
am  muigh  ;  ach  ma  bha,  bha  e  neo-ar-thaing  seasg- 

air  a  stigh,  mu  choinneamh  teine  a  rosadh  tarbh  ; 
is  spuirean  Seònaid  an  dràsd  's  a  rithist  a'  cumaii 
fòid  ris  a'  chagailt. 

"  Seallaibh  i  sud,"  arsa  Seimias,  's  e  tionndadh 
a  nunn  ri  cùl  na  leapa  a  shealltainn  air  sean 
ghunna  spor  a  bha  'n  crochadh  ris  a'  bhalla.  "  A 
ghràidh,  a  ghràidh  !  Is  iomadh  naidheachd  a  dh' 
ìnnseadh  i  na'm  b'urrainn  i  bruidhinn.  Is  ioma 
fear  a  chuir  i  sud  a  shlaic  ri  talamh,  is  cha  do 
bhrathadh  riamh  i." 

Cha  robh  ann  ach  gunna  beag,  agus  le  ghabhail 
air  a  choltas,  bha  e  sean  nuair  bha  athair  Sheumais 
òg — is  cha  b'  e  sin  au  dè. 

"  Ciod  è  nis,  a  Sheumais,"  arsa  mi  fhìn,  "  mar  a 
tha  na  gunnachan  spor  so  ag  oibreachadh  ?  " 

Thionndaidh  Seumas  air  a  dhruim  a  rithis,  is 
eadar  a  bhi  cocadh  a  chorraig  ris  a'  ghunna  is  a' 
eur  a  h-uile  seòrsa  cumadh  air  a  h-uile  corraig  a 
bh'  air,  a  chur  soillearachd  air  mar  a  bha  'n 
gunna  air  a  h-acfhuinneachadh,  is  mar  a  bhiodh 
an  urchair  a'  dol  am  mach,  gus  an  ruigeadh  am 
peilear  am  fiadh,  fhuair  sinn  òraid  nach  gabhadh 
toirt  na  b'  fhèarr  air  fear  de  ghunnachan  mòra  tli' 
air  an  luingeas  chogaidh  a  th'  againn  an  diugh ; 
ach  am  mach  's  gu'm  faiceamaid  a  h-uile  dad  ag 
oibreachadh  air  leth,  cha  robh  fear  againn  a  rinn 
bun  no  bàrr  de'n  òraid. 

"  Bha  'n  spor  a'  dol  anus  an  rud  a  bha  'n 
togail  mar  gu'm  biodh  gleus  gunna  eile,  is  bha 
rud  eile  a*  tighinn  am  mach  as  an  toll  chluaise, 
is  lag  ann  a  ghleidheadh  an  fhudair.     Nuair  a 

thuiteadh  an  rud  anns  an  robh  an  spor  an  sàs, 
bha'n  spor  a'  bualadh  an  rud  a  bha  thairis  air  an 
rud  anns  an  robh  am  fùdar,  is  bha  a'  bhuille  a' 
tilgeadh  an  rud  sin  bhàrr  an  rud  eile,  is  bha  'n  t- 
sradag  a  bha  'n  spor  a'  cur  as  an  rud  sin  a'  cur 
teine  ris  an  fhudar  a  bha  'san  rud  a  bha  'n  rud 
eile  tliairis  air ;  is  bha  'n  urchair  am  mach  "  ;  is 
bhualadh  Seumas  a  dhà  bhois  air  a  chèile  luathas 
's  gu'n  cluinneamaid  an  urchair  cho  math  ris  an 
òraid  fèin. 

Ach  cha  do  thuig  sinn  facal  de  'n  òraid  ach  an 
urchair.  Cha  robh  fear  againn  nach  d'  thug  leum 
bhàrr  a  chathrach:  bha  ar  n-aire  cho  mòr  air  a' 
ghunna,  feuch  an  tuigeamaid  coid  e  mar  a  bha  'n 
dara  "  rud  "  ag  oibreachadh  leis  an  "  rud  "  eile,  is 
na  h-uimhir  de  rudan  ann  is  gu'n  do  shaoil  sinn 
gu'n  deach  an  urchair  am  mach  an  da-rìreadh. 

"  Briogais  mhaide  !  "  arsa  fear. 

"  Bo  ho !  "  arsa  fear  eile. 

"  Breacan  dubh  is  uaine ! "  arsa  Seònaid  fèin, 
is  i  toirt  leum  aisde,  bhàrr  seòrsa  de  chathair  dà 
làimh  air  a  deanamh  air  baraille,  le  sgrog  de'n 
chliathaich  a  ghearradh  as  gu  leth,  agus  màs  a 
chur  'sa  chòrr. 

Mur  an  robh  gàireachdaich  chridheil  an  sin, 
mar  a  leum  à  beul  gach  aoin  a  ghnathfhacal  fèin 
nuair  thig  rud  gun  fhios  air.  Ghàir  Seumas  fhèin 
cuideachd.  Ach  mar  a  thubhairt  mi  clieana,  cha 
robh  sinn  na  b'  eòlaiche  na  bha  sinn  roimhe  air 
feabhas  a'  ghunna  cliaoil.  Air  mo  shon  fèin  deth, 
cha  chreid  mi  gus  an  latha  'n  diugh  gu'n  robh  an 

seòrsa  d'am  buineadh  e  fuathasach  goireasach. 
An  dèidh  dhuit  am  fìadh  fhaotainn  air  an  amharc, 
bha  thu  tarruing  an  iarann  chorraige.  Cha  'n  e 
sin  "  au  rud  "  anns  an  robh  an  spor  a'  tuiteam  air 
an  "  rud  "  a  bh'  air  muin  an  "  rud  "  anns  an  robh 
am  fùdar;  is  bha  'n  t-sradag  a'  cur  teine  ris  an 
fhùdar  a  bha  'san  "  rud "  a  bha  fo'n  rud  eile ;  is 
an  ceann  greis  rachadh  an  urchair  am  mach ;  is 
mur  a  biodh  am  fiadh  far  an  robh  e  nuair  chaog 
thu  do  shùil,  cha  robh  agad  ach  a  bhi  'ga  leantuinn 
air  an  amharc  gus  am  falbhadh  an  urchair.  Math 
dh'fhaoidteadh  gu'm  biodh  am  fiadh  deich  mile 
air  falbh,  ach  rachadh  an  gunna  troimh  'n  riagh- 
ailt — co-dhiùbh,  aon  uair  is  gun  gluaisteadh  an 
acfhuinn. 

"  Innsidh  mi  dhuihh  rud  cho  aighearach  's  a 
thàinig  mi  riamh  troimhe,"  arsa  Seumas,  's  e 
bualadh  a  dha  làimh  air  a  chèile  's  a'  deanamh 
glag  gàire.  "  Dh'  fhalbh  mi  'n  sud  aon  fheasgar 
'san  deireadh  fhoghair.  O,  is  fada  bhuaidhe.  Ciod 
è  so  an  ùine  bhuaidhe,  Sheònaid  ?  " 

"  Hoch  ;  cuist !  "  arsa  Seònaid.  "  Leig  seachad 
e." 

Ghair  Seumas  fèin,  is  ghàir  sinn  air  fad. 

*' Cluinneamaid e ;  cluinneamaid  e!"  arsa  sinne. 
"  Coma  cuin  a  bh'  ann." 

"Tha  mi  cinnteach  gu'm  bheil  cùig  bliadhna 
deug  ar  fhichead  bhuaidhe  ;  ach,  co-dhiùbh,"  arsa 
Seumas,  is  e  leantainn,  "  bha  aramach  anabarrach 
am  measg  nan  Eireannach  'san  àm,  is  bha  eagal 
am  beatha  air  na  cailleachan  gu'n  dùisgeadh  iad 

maduinn  air  choireiginn  'sa  Choire  Ghlas,  is  na 
bh'  air  uachdar  'na  theine  dearg  aig  na  '  Finnian- 
aich ' — tha  dùil  leam  gur  h-e  theireadh  iad  riùtha. 
Ach  tha  beachd  agaibh  air  tota  Marsaili,  cul  na 
creige  glaise  ?  " 

"  Tha,  gun  teagamh,"  arsa  sinne. 

"  Bha,  ma  tà,  leth-amadan  de  mhac  aig  Marsaili, 
is  bha  e  air  oillteachadh  roimh  na  Finnianaich. 
Oha  robh  Calum  bochd  a  laighe  oidhche  'sa  bhUadh- 
na  gun  seasamh  greis  aig  ceann  an  tighe  feuch 
an  cluinneadh  e  urchair ;  is  na  'n  cluinneadh,  mar 
is  minic  a  chuala,  b'  i  Uamha-nan-cèard  a  leabaidh 
an  oidhche  sin,  is  dh'  fhàgadh  e  mhàthair  leatha 
fèin — 'ga  stialladh  aig  na  Finnianaich.  '  Ha-ha-hà ! ' " 
is  bhuaileadh  Seumas  a  làmhan  air  a  chèile,  is 
shìneadh  se  e  fèin  gus  nach  mòr  nach  dìricheadh 
e  a'  chas  chrùbach. 

**  Co-dhiùbh,  mar  thubhairt  mi  ribh,  dh'  fhalbh 
mi  oidhche  'san  deireadh  fhoghair,  is  chuir  mi 
romham  gu'm  biodh  sitheann  a  gheamhraidh 
agam,"  is  e  caogadh  na  sùl  chlì,  's  a'  cumail  a 
làmhan  mar  gu'm  biodh  e  dol  a  losgadh  air  fiadh 
trì  mìle  air  falbh.  "  Thug  mi  'n  Lag  Bhàn  orm, 
ma  b'  fhìor,  a  dh'  iarraidh  ealach  rainich  a  dhean- 
amh  leapa  do'  n  mhuic."  Caog  eile  is  triotan  gàire. 
"Bha  fhios  a'm  gur  gann  nach  faighinn  deagh 
chothrom  air  fiadh  an  àm  dhaibh  dol  a  dh'  ionn- 
suidh  an  loch.  Thug  mi  'n  gunna  as  a  chèile  is 
chuir  mi  'm  baraille  sìos  an  osan  na  briogaise — 
osan  na  coise  crùbaich,  's  an  stoc  fo  m'  dheacaid. 
Bha   mise  crùbach   co-dhiùbh ;    is   cò   chuireadh 

umhaìl  orm ! "  Chaog  Seumas  a  rithist  is  thionn- 
daidh  e  aghaidh  oirnn. 

"  O,  chiall,  a  chiall !  "  arsa  Seònaid ;  ach  cha  d' 
rinn  sinne  ach  gàire,  agus  stuig  sinn  Seumas  air 
aghaidh. 

"  Chaidh  mi  mach  gu  ceann  an  tighe,  agus  cò 
chunnaic  mi  'na  sheasamh  air  cnoc  ach  Calum 
Marsaili,  's  e  feuch  am  faiceadh  e  na  Finnianaich, 
tha  mi  cinnteach.  Hi-hi-hì!"  is  rinn  Seumas 
gàire  beag  cho  cridheil,  sgaiteach  's  gu'n  do  bhris 
e  mach  oirnn  air  fad.  "  Smèid  mi  nuas  air  Calum. 
Thàinig  e  na  leum  dearg,  is  a  dhà  làimh  gu  uilnean 
am  pòcannan  na  briogaise.  'Am  bheil  thu  toil- 
each  tighinn  a  dh'  iarraidh  ealach  rainich  ? '  arsa 
mi  fhin.  '  Tha  mi  coma '  arsa  Calum,  is  e  sealltainn 
mu'n  cuairt.  Bha  de  eagal  aige  roimh  na  Finnian- 
aich  is  nach  b'  urrainn  da  shuilean  a  leigeadh 
bhàrr  mulach  nan  cnoc."  Aige  so  leig  Seumas 
am  mach  sreang  chaol  fhada  de'n  ghàire  bhiorach 
a  rithis.  "  Dh'  fhalbh  sinn,  ma  tà,  is  ròpa  is  corran 
arl  achlais  gach  fir  againn.  Ach,  O,  bha  mi  fhìn 
cho  crùbach  !  '  Cha  chreid  mi  nach  èil  an  loinnte 
na's  miosa  aig  daoine  an  nochd ! '  arsa  Calum. 
*  An  dà,  gu  dearbh,  's  i  tha  sin.  Cha  chreid  mi 
nach  'eil  na  tuisg  orra,'  arsa  mi  fhin.  *  Cha  mhath 
gu'n  tig  na  h-Eireannaich  oirnn,  no  bithidh  mise 
aca,  co-dhiùbh,'  arsa  mi  fhìn.  *  Saoil  am  bheil 
cunnart  ann  ? '  arsa  Calum.  *  O,  co  'd  aig  tha 
fios  ? '  arsa  mise.  Ach,  co-dhiùbh,  ràinig  sinn  an 
Lag  Bhàn  is  chaidh  sinn  a  stigh  an  rainich  gu'r 
guailnean.     A  nis,  cha  robh  math  gu'm  faiceadh 

Oalum  an  gunna,  no  gu'm  biodh  fios  aige  ciod 
e  bha  bhuamsa ;  is  chomhairhch  mi  dha,  leis  an 
sin,  dol  na  b'  fhaide  sìos  ris  an  loch  an  ceann  shlos 
na  glaice,  is  nach  b'  urrainn  dad  tighinn  gun  fhios 
oirnn.  Rinn  Calum  sud,  is  bha,  leis  an  sin,  coth- 
rom  na  b'  fhèarr  agamsa  air  na  fèidh ;  agus  chum- 
ainn  mo  shùil  orra  fèin  is  air  Calum  còmhla.  Co- 
dhiùbh,  chuir  Calum  faobhar  air  a  chorran,  is  theid 
mise  'n  urras  gu'n  do  thòisich  *  buan  na  rainich ' 
an  da-rìreadh.  Cha  b'  fhada  gus  an  do  bhuain 
Calum  na  chuireadh  leabaidh  fo  na  h-uile  muic  'sa 
Ghaidhealtachd.  Bha  'n  raineach  cho  trom  thiugh, 
ghasda  is  nach  iarradh  leth-amadan  mu  sud  ach  a 
bhi  'ga  buain.  *  Saoil  nach  'eil  gu  leòir  againn,' 
ars  esan.  Tha  fios  gu'n  robh  agus  tuilleadh  's  a 
chòir ;  ach  cha  fhreagradh  sin  dòmhsa.  *  Cha'n 
'eU,'  arsa  mise,  *  lean  ort,  lean  ort.  Dean  mulan 
dith ' "  is  mur  do  ghàir  Seumas  fèin  an  sin  gus  an 
robh  na  deòir  a'  sruthadh  r'a  ghruaidhean,  is  cha 
b'  fhèarr  sinn  fhìn. 

Ach  lean  Seumas.  Bha  eagal  oirnn  gu'n  tig- 
eadh  crìoch  ro  luath  air  an  naidheachd  leis  cho 
math  's  a  bha  i  còrdadh  rinn. 

"  Thòisich  an  sin  buain,  is  cruinneachadh,  is 
deanamh  mhulan,  cho  sunndach  's  a  chunnaic 
duine  riamh.  Dhirich  mi  fhìn  an  so  àrdan,  feuch 
ciod  e  chithinn;  is  bha  iad  sud  a'  tighinn  dh' 
ionnsuidh  an  uisge.  Laigh  mi  sìos  gus  an  d'  fhuair 
mi  an  àite  cothromach,  agus  dìreach  os  cionn 
Chaluim.     Chaidh  mi  air  mo  leth-ghlùin." 

*•  Tha  a'  ghlùn  crùbach  goireasach  aig  àm  de  'n 

trseòrs  ud,"  arsa  Seumas,  's  e  caogadh  a  rithis. 
Bha  e  cheart  cho  math  ri  leabhar ;  a  chionn  bha  e 
deanamh  caog  daonnan  nuair  ruigeadh  e  ceann 
roinne. 

*•  Thog  mi  'n  gunna  cam  is  fhuair  mi  'm  fear  bu 
mhotha  slaic  dìreach  air  an  amharc,  is  leig  mi  am 
bla-hìre  ud  am  mach." 

Bhuail  Seumas  a  dhà  bhois  gu  cruaidh  air  a 
chèile  a  rithis,  is  dh'  èirich  e  'na  shuidhe  'san 
leabaidh. 

'*  Ach,  a  mhic  chridhe ! "  ars  esan,  "  nuair  a 
chuala  Calum  an  urchair,  am  mach  thog  e  'na  leum 
dearg,  is  dùil  aige  gu'm  b'  ann  air  fhèin  a  loisg  na 
Pinnianaich.     Ho-ho-hò ;  ha-ha-ha  !  " 

"  Ho-ho-hò  "  ars  a  h-uile  h-aon  againn  còmhla ; 
is  shaoileamaid  gu'n  robh  sinn  a'  faicinn  Chalum 
a'  cur  nam  bonn  air. 

"Thng  am  fiadh  air  an  do  loisg  mi,  tri  boic- 
eannan  as  is  thuit  e  'na  chlosaich.  *  So,'  arsa  mise 
rium  fèin,  *  tha  annlann  a'  gheamhraidh  againn,  co- 
dhiùbh.'  Chrùbain  mi  air  m'  ais  far  an  robh  mi 
buain  na  ràinich  ;  thug  mi  'n  gunna  as  a  chèile  is 
stob  mi  'n  dà  phìos  do'n  eallach  rainich,  is  mi 
daonnan  a'  cumail  mo  shùl  air  na  cnocan,  a  chionn 
's  gann  a  theid  na  fèidh  am  fad  fhèin  gun  aon 
leth  dusain  'gam  freiceadan.  Anns  a'  mhionaid 
chunnaic  mi  na  ceithir  cinn  a'  tighinn  bhàrr  cnuic. 
Cha  robh  fear  diubh  nach  do  chuir  gloine  cho  fad 
ri  cas  caibe,  r'a  shùil  as  dèidh  Chalum.  Shaoil- 
eadh  sibh  gu'm  b'  ann  a'  dol  a  losgadh  air  a  bha  iad. 
Ha-ha-hà ! " 

Dh'  èirich  Seumas  'iia  shuidhe  'san  leabaidh,  is 
a  chasan  thar  na  beinge,  is  thàinig  ruith  casdaich 
cho  mòr  air  leis  a'  ghàireachdaich  is  gu'n  do  shaoil 
sinne  gu'n  robh  an  triugh  air.  Cha  robh  cuid 
againn  fèin  a  bheag  na  b'  fhèarr.  Bha  'n  rud  cho 
aighearach  leinn  air  fad :  Calum  bochd  a'  teicheadh 
le  bheatha,  is  Seumas  gu  h-ìnnleachdach  a'  gabh- 
ail  a'  ghnothuich  gu  rèidh. 

"  Chunnaic  iad  mise  gu  h-ìosal  'sa  ghlaic,  is  a 
nuas  ghabh  iad.  Cha  b'  fhada  bha  mo  chìrean  a' 
tuiteam.  Cha  b'  e  gun  leagteadh  amharus  orm  fèin, 
aeh  gu'n  robh  am  fiadh  a  dhìth  orm.  Bha  mi 
deasachadh  eallaich  eile.  Bha  mi  'm  beachd  dà 
eallach  a  dheanamh,  agus  tarruing  chailleach  a 
dheanamh  orra.  Bha  mi  gabhail  orm  nach  do 
mhothaich  mi  dhaibhsan  riamh,  is  'gam  dheanamh 
cho  neo-chiontach  coltas  's  a  b'  urrainn  mi ;  ach 
daonnan  a'  cumail  earbaU  mo  shùl  orra,  is  iad  a' 
tighinn  le'n  ceumannan  mòra,  fada,  cho  gog-cheann- 
ach  's  gu'n  saoileadh  sibh  gu'm  b'  e  fear  'sam 
bith  dhiubh  fèin  an  t-uachdaran,  ach  nach  robh 
lag  'nan  druim." 

Thug  so  gàire  oirnn  a  rithis.  Bha  Seumas  cho 
math  air  aithris-bheòlain  is  air  aithris-ghiùlain, 
gus  nach  gann  nach  do  chuir  e  'n  chas  chrùbach 
troimh  mhàs  na  leapa  a  bha  'n  taobh  ìosal,  a  leigeil 
fhaicinn  mar  a  bha  na  sealgairean  a'  coiseachd 

"  Nuair  chuala  mi  an  casan  a'  dìosganaich  'sa 
chòinntich,  thionndaidh  mi  mo  chùlaibh  riutha,  is 
bus  feadaireachd  orm,  a  sgioblachadh  an  eallach 
rainich.     '  Tha  sibh  driopail,  a  dhuine,'  arsa  fear 

dhiubh.  Thug  mi  fhìn  an  leum  ud  asam  leis  an 
eagal,  ma  b'  fhìor,  is  leig  mi  orm  nach  mòr  nach  do 
thuit  mi  an  comhair  mo  chùil." 

Ag  aithris  na  cuid  so,  chrath  Seumas  a  làmhan 
's  a  chasan,  gus  an  d'  thug  e  air  an  leabaidh  a  bhi 
dìosganaich. 

"  Mac  lain  Ghèarr,"  arsa  mi  fhìn,  is  mi  fosgladh 
mo  shùl  cho  mòr  ris  a'  ghealaich. 

***0!  An  sibhse  th'  ann?  Ciod  air  a  loisg 
sibh  ?  Tha  so  an  dara  clisgeadh  a  fhuair  mi. 
Nuair  chuala  mi  'n  urchair ;  shaoil  mi  gu'm  b' 
ann  annam  fhìn  a  chaidh  am  peilear.  'S  e 
daoine  cunnartach  a  th'  annaibh,'  is  mi  'ga  chur 
seachad  le  feaUa-dhà.  '  An  robh  Niall  Ruadh  mu'n 
cuairt ;  an  do  mhothaich  thu  ? '  arsa  fear  diubh. 
*  Cha'n  fhaca  mise,*  arsa  mi  fhìn.  *  Cò  chaidh  'na 
ruith  a  nunn  am  monadh  an  ceartair  ?  '  '  O,  Ho- 
ho-hò ! '  arsa  mise,  is  mi  gàireachdaich ;  's  ann  a 
bha  'n  sin  Calum  Marsaili.  Nuair  chual  e  'n 
urchair,  chuir  e  na  buinn  air  cho  luath  ri  fiadh, 
is  dùil  aige  gu'n  robh  na  h-Eireannaich  air  a 
mhuin,'  is  ghàir  sinn  le  chèile.  Bha  iad  fèin 
eòlach  air  Calum.  *M'  eudail  thu  fèin,  a  NèiU; 
arsa  fear  eile  dhiubh ;  is  duilich  do  lorg  a  lean- 
tainn  a  nis.'  Mionnan  bàis  dhaibhsan  gu'm  b'e 
NiaU  Ruadh  a  bh'ann  :  fear  nach  seachnadh  Unne 
no  fireach,  ged  is  iomadh  prìosan  a  fhuair  e.  Cha'n 
'eU  fhios  ciod  è  mar  a  dh'  èireadh  dhòmhsa  idir 
mur  a  biodh  Calum  leam  mar  fhiauuis.  Bha  fios 
aca  glè  mhath  nach  do  theich  Calum  na'n  robh 
fhios  aige  gu'n  robh  an  gunna  'nam  chuideachd- 

sa.  Ach  rinn  e  dìreach  an  rud  a  bha  fiughair  orni 
a  dheanadh  e.  Ha-ha-hà  !  Bha  iad  an  sin  a'  gabh- 
ail  comhairle  a  chèile,  feuch  dè  an  ath  cheum  a 
ghabhadh  iad,  is  a  h-uile  fear  is  uchd  air  cromaig 
mhòir  bata.  Co-dhiùbh,  bha  e  coltach  gu'n  robh 
mo  phìob-sa  am  muigh  air  son  an  fhèidh,  is  dh' 
fhalbh  mi  leis  a'  cheud  eaUach.  Dh'  fhàg  mi  'm 
fear  ud  aig  a'  Ghlùin  Mhòir,  is  thiU  mi  dh'  iarraidh 
an  ath  fhir.  Bha  'n  gunna  'sa  cheud  fhear,  is  bha 
ise  sàbhailte  co-dhiùbh.  Hò,  na'n  robh  fhios  aca 
mar  a  bha  cùisean!  Ach  cha  robh.  Co-dhiùbh, 
nuair  a  ràinig  mi'n  Lag  Bhàn  air  m'  ais,  ciod  e  b' 
iongnadh  leam  fhaicinn  ach  mo  sheòid,  is  m'  fhiadh 
aca  eatorra,  an  dèidh  a  mhionach  's  a  ghreallaich 
a  thoirt  as,  is  iad  a'  deasbud  ciod  è  mar  a  gheibh- 
eadh  iad  am  mach  cò  loisg  an  urchair.  Bha  mi 
fhèin  a'  cumail  cluais  ri  claistneachd  riutha,  's  a' 
tarruing  na  h-ùine  cho  math  's  a  b'  urrainn  mi. 
'  Am  bheil  thu,  nis,  cinnteach,  a  Sheumais,  nach 
robh  Niall  Ruadh  mu'n  cuairt  ? '  arsa  fear  diubh. 

*  Ma  bha,  tha  e   an  an-fhios   dòmhsa,'  arsa  mise 

*  Faodaidh  tu  bhi  foighneachd,'  arsa  fear  eile.  Cha 
do  ghabh  mi  orm  dad ;  ach  ràinig  mi-mhodh  an  duine 
an  smior-chailleach  agam,  is  chuir  mi  romham,  na'n 
gabhadh  e  deanamh,  gu'm  bithinn  air  taobh  an 
fhuaraidh  diubh  uaireiginn  eile.  '  Cha'n  'eil  dhuinn, 
ma  tà,  ach  dithis  a  dh'  fhaire  far  an  do  thuit  am 
fiadh,  agus  dithis  eile  a  dhol  a  thogail  brath  do'n 
Choire,'  arsa  fear.  '  'S  gann  a  chreideas  mi  nach 
b'  i  sud  làmhach  Nèill '  ars  an  dara  fear.  '  Cha 
ghabhadh  fear  eUe  is  aithne  dhòmhsa  de  dhànadas/ 

ars  an  treas  fear.  '  Làmh  oirnn,  ma  tà,  fheara,  tha 
'n  oidhche  tighinn,'  ars  an  ceathramh  fear.  Bha 
sud  gasda.  Dh'  fhalbh  mise  gu  crom  odhar,  's  an 
t-eallach  air  mo  mhuin.  Nuair  fhuair  mi  'n  cnoc 
eadar  iad  is  mi,  leig  mi  dhìom  mo  chualach,  is  ghabh 
mi  èaiadh  ciod  e  bha  iad  a'  deanamli.  Chunnaic 
mi  far  an  d'  fhàg  iad  am  fiadh,  is  rinn  sud  an 
gnothuch  dhòmhsa." 

"  Tha  mi  agaibh,  a  nis,"  ars  a  h-uile  fear  againn. 
"  M'  eudail  sibh,  a  Sheumais." 

"  Stadadh  sibhse,"  arsa  Seònaid.  "  O  chiall 
a  chiall,  bu  sud  an  oidhche.     Ho-hò  I  " 

Bha'n  naidheachd  a'  fàs  cho  taitneach  *s  nach 
robh  sinn  a'  faireachduinn  do'n  oidhche  dol 
seachad,  no  do'n  t-sìd  a  bha  muigh,  is  an  sneachd 
a'  tuiteann  'na  chuitheachan. 

*'  Thug  mi  'n  dara  h-eallach  dh'  ionnsuidh  an  t- 
Sluic  agus  thill  mi  dh'  iarraidh  a'  cheud  fhir.  Gò 
thachair  orm  ach  dithis  de  na  fearaibh,  is  iad  a' 
deanamh  air  a'  Choire.  B'  e  so  m'  àm-sa.  Dh' 
èalaidh  mi  air  mo  shocair  gus  an  do  thuig  mi  gu'n 
robh  an  rathad  rèidh  romham.  Ràinig  mi  'm 
fiadh,  is  mu'n  abradh  tu  *  Bo-chugad-e,'  bha  e'  na 
cheithir  cheathramhan,  le  chròic,  's  le  sheiche; 
agus  mu'n  do  ruith  dà  uair  an  uaireadair,  bha  e 
air  a  shailleadh  an  sud." 

Choc  Seumas  a  chorrag  rathad  na  h-uinneige ; 
ach  cha  robh  dad  r'a  fhaicmn. 

"  Ha-ha-hà !  "  ars  e  fèin,  is  e  bualadh  a  làmhan 
air  a  chèile. 

"  Nach  leig  thu  fhaicinn  daibh  am  baraille  feòla, 
Sheònaid !  " 

*'  O,  thigheachdais,  a  thigheachdais !  nach  fan- 
adh  tu  sàmhach  "  arsa  Seònaid. 

Bha  sinn  air  fad  glè  eòlach  air  tigh  Sheumaìs 
chriìbaich  ;  ach  bha  'n  so  ball-àirneis  nach  faca 
sinn  riamh.  Ach  dh'  èirich  Seònaid  air  a  socair 
fèin ;  is  nuair  thug  i  greis  a'  bùrach  's  a'  piocadh 
fo'n  dèile  bha  fo'n  uinneig,  leis  na  spuirean  ud  a 
bha  cho  coltach  ri  meòir  gràpa  cruim  's  a  bha  iad 
ri  meòir  duine  a  bha  fathast  *na  chorp  shlàinte  air 
uachdar  talamhanta,  thog  i  brod  cloicha  a  bh'  air 
beul  baraille,  air  a  thìodhlachdadh  os  cionn  an 
èarr. 

"  Ha-ha-hà,"  arsa  Seumas,  le  caog.  "  Is  iomadh 
fiadh  a  chaidh  an  sud  ;  is  cò  leagadh  amharus  air 
Seumas  crùbach  !  Ged  a  bha  e  gleidheadh  gunna, 
cha  robh  ann  ach  cuimhneachan  air  a  sheanair,  is 
cha  chuimsicheadh  e'n  sgìreachd  anns  an  do  rug- 
adh  e,  gun  ghuth  air  fiadh  luasganach  nan  stùc. 
Ha-ha-hà ! " 

"  An  dà,"  arsa  h-uile  fear  againn ;  "  tha  'n  sin 
ìnnleachd  cho  math  's  a  chuala  mi  riamh." 

Thòisich  an  sin  Seònaid  air  deanamh  deas  bìdh  ; 
a  chionn  bha  e  air  tighinn  fad  'san  oidhche.  Ach 
bha  a'  chèilidh  cho  sunntach  's  nach  d'  fhairich 
sinn  an  ùine  dol  seachad.  Bha  e  fiadhaich  ani 
muigh  le  cur  's  le  cathadh,  's  an  sneachd  mìn  a' 
cruinneachadh  'na  chuitheachan  cho  àrd  ris  an 
t-similear,  ri  ceann  fasgach  an  tighe,  's  a'  tighinn 
'na  thoit  ghil  troimh  na  h-uile  fròg  a  bh'  air  fàrd- 

ach  Sheumais,  ged  is  iomadh  ealcadh  a  bha  e 
deanamh  air  le  poll  's  ie  còinntich. 

"  Ach  cha  do  ràinig  mi  idir  ceann  mo  sgeòil," 
arsa  Seumas.  "  Mu  dheich  uairean  a  dh'  oidhche, 
nuair  fhuair  mi  am  fiadh  a  shailleadh,  chaidh  mi 
sràid  am  mach,  is  oidhche  bhrèagha  ann.  B'  e  sud 
an  ùbraid  shuas  am  measg  nan  cnoc.  Thuig  mi 
ciod  e  bh'  ann  ;  is  am  mach  thug  mi.  Nuair  ràinig 
mi  tigh  Nèill  Ruaidh,  chunnaic  mi  gu'n  robh  an 
iorghuill  air  a  h-aghaidh.  Bha  'n  ceathrar  shealg- 
airean  an  sud  dall  le  'm  fuil  fhèin,  agus  air  an 
cliath-liadairt  aig  Niall  Ruadh  is  aig  a  bhràthair." 

*'  Gasda ;  gasda,"  arsa  sinne. 

*'  Obh,  òbh  !  B'  i  sud  an  oidhche  !  "  arsa  Seòn- 
aid,  is  a  dà  làimh  m'  a  glùinean  mòra  mar  gu'm 
biodh  cearcall  calltuinn  mu  shean  chratachan,  is  e 
air  sgaoileadh  'na  chlàir,  is  a  h-uile  facai  a  bha 
tòiseachadh  no  stad  le  "  s  "  a'  tighinn  am  mach  le 
fead  far  an  do  chaill  i  tè  de  na  "  coin-chrìche  "  le 
righinnead  na  sithinne. 

Ach  lean  Seumas. 

"  Tha  lìos  agaibh,  bha  dithis  de  na  seòid  a'  faire 
tigh  Nèill,  feuch  am  faiceadh  iad  Niall  a'  tilleadh. 
Nuair  a  thug  an  dithis  a  bha  faire  an  Laig  Bhàin 
dùil,  dh'  fhalbh  iad  a  thoirt  leotha  'n  fhèidh  ;  ach 
cha  robh  aca  ach  an  làrach  a  rinn  e  'san  rainich  "  ; 
is  chaog  Seumas  a  rithis,  is  ghàir  sinn  uile. 

**  Rinn  iad  air  an  companaich  'sa  mhionaid,  is 
bha  dìreach  an  ceathrar  a'  bruidhinn  còmhla  nuair 
chunnaic  iad  eadar  iad  is  leus  dithis  a'  tighinn 
rathad  tigh  Nèill,  is  iad  a'  giùlan  rudeiginn  eatorra 

air  maide  tarsuinn  air  an  guailnean.  Chaidh  am 
fiadh  cho  làidir  'nan  cridheachan  's  gu'n  robh  iad 
'ga  fhaicinn  anns  na  neòil  fèin.  Cha  robh  turuis 
a  chitheadh  iad  'san  dorcha  nach  e  fìadh  a  bh'  ann ; 
is,  gun  teagamh,  is  e  bha  'm  ballan-uisge  Nèill 
Ruaidh,  cuideachd." 

Ghàireadh  Seumas  fèin  gus  gu'm  bu  ghann 
nach  fhaiceadh  tu  'n  taobh  a  stigh  dheth. 

"  Bha  iad  am  broilleach  Nèill  'sa  mhionaid  ;  ach 
ma  bha,  cha  robh  aca  ach  ceann  salach  a'  bhata. 
Cha  robh  fear  dhiubh  nach  d'  fhuair  tumadh  anns 
a'  bhallan-uisge  gus  an  robh  iad  coltach  ri  cait  a 
bhiodh  tu  bàthadh.     B'e  sud  an  stialladh ! " 

Cha  d'  fhairich  sinn  an  oidhche  fhada  gheamh- 
raidh  a'  dol  seachad  leis  cho  taitneach  's  a  lìon 
Seumas  a  h-uile  tolg  a  dh'  fhaodadh  a  bhi  'san  tim 
ri  linn  dhuinn  a  bhi  ri  port.  Cha  d'  thug  fear 
againn  a  dheud  bho  chèile  a  mhèananaich  le  fadal ; 
ach  chaidh  an  oidhche  seachad  gun  fhios  duinn  ; 
sinn  a'  faicinn  driodfhortan  Sheumais  chrùbaich 
mar  gu'm  biodh  iad  a'  tighinn  m'ar  coinneamh  an 
dealbh. 

Bha  poit  mhòr  chabhraich  air  an  teine  air  son 
suipeir  anmoich  a  thaobh  coigrich  a  thighinn  an 
rathad;  is  chluinnteadh  "plu-u-uch;  tu-u-u-us-s-s ; 
mu-u-u-uch  "  aice  air  a  socair  fèin  bho  na  chaidh 
am  bùlas  air  an  t-slabhraidh  gus  an  deach  a' 
chabhraich  anns  na  meadarain. 

Fhad  's  a  bha  sinn  aig  a'  chabhraich,  bha 
Seumas  a'  cur  caibideil  eile  ris  an  naidheachd. 

"  Ach  mu  Chalum  Marsaih,"  ars  esan  's  e  srub- 
adh  aìr  na  cabhraìeh,  ìs  a  rìthis  a'  spreadadh  am 
mach  as  a  bheul  na  thug  a  spàinn  leatha  stigh  d'a 
fheusaig,  gus  an  robh  uchd,  eadar  cabhraich  is 
bainne,  mar  gu'm  biodh  e  coiseachd  an  aghaidh 
cur  sneachd.  "  Chaidh  e  troimh  'n  Choire  mar 
gu'm  biodh  e  feuchainn  rèis  ris  a'  ghaoith  luaith 
Mhàrt,  is  e  glaodhaich  *na  Finnianaich!  Na  h- 
Eireannaich  !  Na  Finnianaich !  Mach  sibh  !  Mach 
sibh ! ' " 

Aige  so  dh'  èirich  Seumas  'na  sheasamh  a 
dh'  aithris  air  Calum,  is  rinn  e  leithid  de  sheurs- 
achadh  air  a  làmhan  's  gu'n  do  leag  e  cùig  ceirslean 
snàth  a  bha'n  crochadh  am  pìos  de  lìon  as  a  chionn 
ris  an  lànain. 

"  *  Mach  sibh  !  Mach  sibh  ! '  ars  esan ;  chunnaic 
mi  trì  cheud  diubh  am  mullach  na  Beinne  Bioraich. 
Tha  Seumas  crùbach  'na  ealan  aca  !  " 

Cha  mhòr  nach  d'  thug  sinn  a  nuas  an  tigh 
leis  a'  ghàireachdaich !  sinn  a'  smaointinn  gu'n 
robh  sinn  a'  faicinn  Chalum  a'  toirt  na  h-uamha 
air. 

"  Cha  d'  thug  e  sùil  'na  dhèidh  ormsa,"  arsa 
Seumas  is  e  glocail  ghàireachdaich.  "Ach  cha 
b'  ionghnadh  ged  nach  d'  thug  :  cha  robh  ùine  aige 
air  a  mhàthair  a  shàbhaladh  bho  na  h-Eireannaich. 
Ach,  coma-co-dhiùbh,"  arsa  Seumas,  is  e  suathadh 
a  bhroillich  le  brèid  olladaich,  "chuir  Calum  an 
Coire  bun  os  cionn.  Cha  robh  cailleach  an  sin 
nach  robh  a  spìonadh  a  curraic,  is  iad  a'  sealltainn 
bhàrr  nan  cnoc,  feuch  am  faiceadh  iad  na  Finnian- 

aich.  Is  math  a  thuig  Niall  Ruadh  co  bh'  ann; 
agus  b'  ann  air  a  thilleadh  à  tigh  Marsaili  a  thagh- 
ail  e  fhèin  's  a  bhràthair  anns  an  tobar,  an  dèigh 
dhaibh  ciall  a  chur  air  Calum.  Saoil  sibh  nach  ann 
air  na  sealgairean  dubha  a  chaidh  an  car  mu  thom 
a  dheanamh.  Ho-ho-hò  I "  is  e  suidhe  's  a'  tilgeil 
na  coise  crùbaich  thairis  air  a'  chois  eile,  mu'n 
lìonadh  e  a  phìob. 

Thug  sinn  an  sin  greis  a'  cnacaireachd  gus  an 
do  thòisich  Seonaid  air  crotadh  leis  a'  chadal. 

"  So,  tha  i  cur  a  toisich  ann,"  arsa  Seumas. 

Cha  robh  ionghnadh  ann.  Bha  e  air  tighinn 
anmoch  is  thug  sinn  air  fad  blàthas  nam  plaid- 
eachan  oirnn.  Cha'n  'eil  fhios  ciod  e  'n  t-àm  a  latha 
bha  e  nuair  a  dhùisg  sinn  an  la-arna-mhàireach ; 
ach  nuair  sheall  sinn  am  mach,  is  gann  gu'n 
aithnicheamaid  mìr  d'ar  dùthaich.  Bha  troighean 
de  shneachd  air  a'  ghrunnd,  is  bàrr  nam  beann 
air  an  slugadh  aig  na  neòil.  Nuair  shìn  air  an 
latha,  ghlain  an  speur.  Thàinig  a'  ghrian  am 
mach,  is  cha'n  fhacas  sealladh  riamh  bu  bhòidhche 
na  na  beanntan  'nan  sgeadachadh  geal  de  shneachd. 
Bha  e  reothadh  gu  làidir,  is  cha  robh  creag  nach 
robh  pineachan  de  eigh  an  slaod  rithe.  Shaod- 
aich  an  stoirm  an  coileach-coille  'na  cheudan  do  'n 
Choire ;  is  bha  e  fèin  is  am  budagoc  air  shiùdagan 
am  measg  nam  bogalach  a'  solar  an  lòin  's  ag 
èirigh  le  sgrèach  nuair  rachadh  gluasad  orra. 
Chuir  an  gunna  cam  aig  Seumas  as  de  dhusan  no 
dhà  dhiubh  mu'n  do  rinn  sinn  fàgail. 

Is  fada,  fada  bho'n  dà  lath  ud.  Tha  'n  Ooire 
Glas  an  diugh  cho  sàmhach  ri  beinn-theinidh  a 
rachadh  bàs  o  chionn  mhìltean  bliadhna,  ach  na 
h-aibhnichean  fuara,  reòta  a  dhìobhair  i  mach  as 
a  broinn-theinntich,  de  chlachan  leaghte,  fathast 
mar  chomharra  air  an  ùbraid  a  bha  i  deanamh  o 
shean.  Cha'n  'eil  duine  beò  anns  a'  Choire  ghlas ; 
ach  tha  totaichean  maola  mar  chomharra  air  an 
àm  shunndach  a  bha  chòrsan  a'  gleadhraich  le 
fuaim  nan  òran  an  àm  gearradh  a'  choirce  a  bha 
cinntinn  far  nach  'eil  an  diugh  ach  luachair  uaine. 
Rì  mo  chuimhne,  b'  fheurach,  sùghach,  pòrach  e,  is 
flùran  geala  a'  bhuntàta  a'  dealradh  anns  a'  ghrèin, 
is  an  dealan-dè  le  dhaithean  dèarrsach  ag  itealaich 
bho  bhàrr  gu  bàrr  air  feadh  nan  iomairean  a  bh' 
air  am  blian  ris  a*  ghrèin  an  aodann  gach 
bruthaich. 

Dh'  fhalbh  sin  uile  nuair  a  dh'  fhalbh  na  daoine ; 
agus  an  uair  is  annamh  a  thèid  mi  'n  rathad, 
saoilidh  mi  nach  'eil  a'  ghrian  cho  blàth  no  an 
speur  cho  glan  'sa  bha  e  an  uair  ud. 

An  Coire  Glas !  B'  eòlach  ann  mi ;  agus  bu 
shunndach  e. 


^»=^^^ 


Liadain  agus  Cuirithir. 

[So  seann  sgeul  Eireannach  a  thug  an  t-OlIamh 
Kuno  Meyer  am  follais  anns  a'  bhliadhna  1902.  A  rèir 
a  bheachd-san  is  ann  do  'n  naothamh  no  an  deicheamh 
aois  an  dèidh  breith  Chrìosd  e.  Tha  e  ag  ràdh  gu  'm 
bheil  na  ceudan  de  sgeòil  coltach  ris  an  fhear  so,  nach 
deach  fathast  fhoillseachadh,  air  an  tasgadh  am  Bail'- 
ath-cliath.  Chaidh  an  sgrìobhadh,  a  reir  coltais,  o 
bheul  aithris,  an  dèidh  dhaibh  bhi  ùine  mhòr  a'  dol  o 
bheul  gu  beul  am  measg  an  t-sluaigh ;  agus,  air  an 
aobhar  sin,  tha  cuid  mhòr  dhiubh  nach  'eil  iomlan.  Is 
ann  diubh  sin  an  sgeul  so  shìos. 

Is  docha  gu  'm  bheil  a'  chainnt  a  th'  anns  an  rann- 
tachd  na  's  sine  na  i  sin  a  th'  anns  an  rosg  a  tha  ceangal 
earannan  an  sgeòil  ri  chèile. 

Taisbeanar  do  'n  leughadair  gnè  sean  chainnt  na 
ranntachd  anns  a'  cheathramh  so  : 

Di  chianaibh. 

(De  chianaibh). 
O  roscarus  fri  Liadain. 

(O  sgar  mi  ri  Liadain). 
Sithithir  cech  là  fri  mi. 

(Na  's  faide  gach  là  ri  (na)  mìos). 
Sithithir  mi  fri  bHadhna. 

(Na  's  faide  mios  ri  (na)  bhadhna). 

C.  M.  P.] 

LlADAIN   AGUS   CUIRITHIR. 

Bu  bhean  de  Chorca  Duibhne  Liadain.  Bu 
*  bhan-eigeas  i ;  agus  chaidh  i  air  turus  an  crìch 
Chonnacht.  Bha  Cuirithir  Mac  Dhobarchoin  an 
sin.  B'  ann  de  na  Connachtaibh  e.  -'B'  eigeas 
esan  mar  an  ceudna ;  agus  rinn  e  cuirm  dìthse. 

"  C'  uime  nach  deanamaid  aonadh,  a  Liadain," 
arsa  Cuirithir.  "  Mac  asainne,  'nar  dithis,  is 
fheudar  gu  'm  b'  allail  e." 

"  Na  dèanamaid  aonadh,"  arsise,  "is  gu  *m  mill- 
eadh  e  mo  chuairt.  Ach  ma  thig  thu  do  m'  thigh- 
sa  air  mo  thòir,  thèid  mi  leat." 

B'  ann  mar  sin  a  bha.  Chaidh  e  mu  dheas. 
Bha  aon  ghille  'na  dhèidh,  agus  bha  aodach  caomh- 
anta  Chuirithir  aige  am  màileid  air  a  mhuin  ;  agus 
bha  a'  dhroch  aodach  uime;  agus  bha  cinn  nan 
gath  anns  a'  mhàileid.  Dh'  imich  e  roimhe  gus  an 
robh  e  aig  taobh  an  'liosa.  An  sin  ghabh  e  aodach 
corcur  uime ;  chuireadh  cinn  nan  gath  air  an 
crannaibh,  agus  bha  iad  aige  'gan  crathadh. 

Chunnaic  e  Mac  Da  Cheardaidh  a'  teachd 
chuige.  B'  ''òinid  e :  Mac  Maol-Ochtraigh  Mhic 
Dhineartaigh  de  Dheisibh  ^Mhumhain.  Dh'  imich- 
eadh  e  muir  is  tìr  'na  chasan  tiorma.  B'  àrd- 
fhilidh  na  h-Eireann  e,  agus  òinid  na  h-Eireann  a 
bhàrrachd.    Chaidh  e  gu  Cuirithir. 

"  Maith  sin,"  arsa  Mac  mo  Cheàrdaidh. 

"  Amen,"  arsa  Cuirithir. 

'  "  Bana-bhàrd  "  no  boireannach  foghlumte. 

* "  Bard  "  no  fireannach  foghlumte.         '  "  Tigh  "  Ì8  aitreabh. 

*  "  Àmadan."  *  "  Munster  "  anns  an  teangaidh  Shasunnaich. 

**  An  tusa  fear  an  liosa  ?  " 

"  Cha  mhì,"  arsa  Cuirithir.  "  Cia  as  duit-sa  ?  " 
arsa  Cuirithir. 

"  Oinid  thruagh  de  na  Deisibh  mise :  Mac  da 
Cheàrdaidh  is  ainm  dhomh." 

"Chualas  iomradh  ort,"  arsa  Cuirithir.  "An 
teid  thu  'san  lios  ?  " 

"  Thèid,"  ars  esan. 

"  Dean  mo  leas-sa,"  arsa  Cuirithir.  "  Tha  bean 
mhòr  thall.  Abair  rithe  trid  do  ehiall  fèin,  teachd 
chun  an  tobair  so." 

"Ciodisainmdith?" 

"  Liadain." 

'*  Ciod  is  ainm  duit  fèin  ?  " 

**  Cuirithir  Mac  ^Dhobarchoin." 

"  Ta  gu  maith,"  ars  esan. 

Chaidh  e  steach.  Bha  ise  'na  seòmar,  is  ceath- 
rar  bhan  'na  cuideachd.  Rinn  e  suidhe ;  ach  cha 
tugadh  feairt  air.     B'  ann  an  sin  a  thubhairt  esan : 

Teach  mòr  nan  colbh  fìodha  : 
Neach  ann  a  shuidhich  còmhdhail, 
Feithear  ris  gu  laighe  grèine. 

Tobar  shìos  m'  a  choinneamh, 
Sgaoth  uiseag  sgiathlaich  uime, 
'S  mithich  bhi  'ga  thaghal. 

Sgleò  dorcha  air  mo  rosgaibh  ; 
'S  tur-dhiomhain  mo  bheachd-sa; 
'S  "  Liadain  "  leam  ainm  gach  aineoil. 

^  "  Dobhran,"  otter. 

Bean  òg  nan  ca8  daingeann, 
Riamh  cha  'n  fhacas  do  choimeas  ; 
Ciall  thar  chiall  nam  brèid-chailleach. 

'Mac  a*  choin  a  bhios  tathaich, 

Tràth  oidhche,  nan  hnnean, 

'S  casan  glas  air,  'gad  fheitheamh. 

'Na  dhèidh  sin,  chaidh  ise  leis,  agus  ghabh  iad 
^anam-chàirde  Chummaine  Fhada  Mhic  Fhiachna. 

"  Ta  e  gu  maith,"  arsa  Cummaine.  "  Is  mòr 
a'  chuid  de  m'  mhìreannaibh  a  theid  ìobradh. 
Neart  na  h-anam-chàirde  oirbh  !  An  e  amharc  air 
a  chèile,  no  còmhradh  ri  chèile,  is  fèarr  leibh  ?  " 

"  Còmhradh  dhuinne,"  arsa  Cuirithir.  *'  Thig 
na  's  fèarr  dheth.  B'  ann  ag  amharc  air  a  chèile 
bha  sinn  riamh." 

Mar  sin,  nuair  a  rachadh  esan  timchioll  air 
leacan  nan  naomh,  rachadh  a  teach-se  a  dhùnadh 
oirre.  B'  amhuil  na  rinneadh  air-san  nuair  bhiodh 
ise  dol  ann. 

B'  ann  air  an  àm  sin  a  thubhairt  ise : 

Cuirithir  bha  'na  eigeas  uair, 

Gaol  gun  bhuannachd  thug  mi  dhà ; 

Gun  chomunn  triath  nan  casan  glasa, 
Bidh  mi  tùrsach,  trom  gu  bràth. 

■  Tha  'n  dà  shreath  so  ag  amais  air  "  Mac  Dhobarchoin  "  mar  gu 
'm  b'  ann  le  dubh  fbacal. 

*  "  Soul /riendship  "  anns  an  teangaidh  Shasunnaich. 

Leac  taobh  deas  an  deur-thigh, 

Oirre  's  tric  a  bhitheas  è ; 
'S  minig  thionndaidheas  mi  mo  cheuman, 

'San  fheasgar,  dhol  'na  còir. 

Cha  bhi  gamhainn,  bò,  no  laogh 

Aig  an  eigeas  ud  'na  sheilbh ; 
Cha  bhi  aige  "  ^cnaimh  a  leis  " 

Gu  imeachd  air  a  làimh  dheis. 

Arsa  Cuirithir  : 

Ged  's  ionmhuinn  leam  do  bhinn-ghuth, 

Cha  'n  fhaod  mi  fhàilteachadh  ; 
Ach  so  na  thubhairt  's  a  deir  mì : 

Gur  ionmhuinn  leam  do  bhinn-ghuth. 

Ars  a'  bhean : 

An  guth  tha  teachd  troimh  'n  -'chliath, 
Tha  còir  aig  air  mo  choireachadh ; 

Bidh  smaointinn  air  a'  ghuth  'san  oidhch', 
A'  fuadachadh  mo  chadail  uam. 

Dhuine,  dhuine,  's  dona  rinn  thu : 

Mo  luaidh-sa  air  Cuirithir. 
Esan  o  bhruachaibh  Locha  Seing, 

Is  mis'  o  Chille-Chonachain. 

'Na  dhèidh  sin  thugadh  Cuirithir  do  chill  eile. 
B'  ann  air  an  àm  sin  a  thubhairt  e : 

^  "  Ban-chèile."  -  Balla  no  còmhla  slat-fhighte. 

Bho  sgar  mi  fèin  ri  Liadain, 
Is  faide  là  na  mìos  leam, 
Is  faide  mìos  na  bliadhna. 


Arsa  Liadain : 

Ma  's  ann  am  measg  nan  sgoilear 

A  ehaidh  Cuirithir, 
Is  bochd  an  ciall  a  gheibhear  as 

Le  neach  nach  aithnich  e. 

Arsa  Cmnmaine ; 

Cha  mhath  leam  fèin  na  thu  'g  ràdh, 

A  Liadain,  bean  Chuirithir ; 
Bha  Cuirithir  ^sionn,  's  cha  robh  e  mear 

Na  's  mò  na  bha  mu  'n  d'  thàinig  e. 

Arsa  Liadain  : 

Is  ucimhne  leam  an  Aoine  ud  ; 

Cha  bu  tàmh  air  lèanaig  meala  e  ; 
Air  rùsgaibh  caoin  mo  leapa  ghil 

Eadar  làmhan  Chuirithir. 

Chaidh  Cuirithir  air  thurus  gus  an  robh  e  an 
Cille-Leitreach,  an  tìr  nan  Deise.  Chaidh  ise  g'a 
iarraidh  agus  thubhairt  i : 

Neo-èibhinn  mì ; 

Is  bochd  an  cùnnradh  rinn  mi : 

Chràidh  mi  'chrìdh. 

'  "  Anus  an  àite  80."      Tha  'm  facal  so  aig  Rob  Donn. 

'S  e  thug  orm  fèin 

Gu  'n  d'  eur  mi  thoil  dha  : 

Eagal  roimh  Dhè. 

An  t-slighe  ghabh  e, 
Cha  b'  ann  gu  aimhleas  : 
O  phèin  gu  Pàras  chaidh  e. 

Beag  a'  bhrìgh 

A  chraidh  cridh  Chuirithir  ; 

Ris  bha  mi  mìn. 

Is  mise  Liadain 

Thug  gràdh  do  Chuirithir  ; 

'S  truagh  gur  fìor  e. 

Bha  mi  greis 

An  cuideachd  Chuirithir 

Blàth  mo  chòmhradh  ris. 

Sheinn  ceòl-coille 

Nuair  bha  mi  fhèin  le  Cuirithir  ; 

Is  foghar  fairge  flainne. 

Cha  b'  e  mo  mhiann 

Gu  'n  cràidhteadh  Cuirithir 

An  lorg  mo  ghnìomh. 

Choidhch'  cha  cheil  mi 
Gur  e  is  anns  leam 
Na  aon  neach  eile. 

Lasair  a  'm  chliabh 

Sìor  leaghadh  mo  chrìdh  ; 

Is  dlùth  mo  chrìoch. 

B'  e  chràidh  a  chridhe  a  luathas  's  a  ghabh  i 
brèid  nan  cailleach  cràbhach. 

Nuair  chual  esan  gu  'n  robh  i  teachd  'na  thòir 
o  'n  iar,  chaidh  e  an  curach  air  an  fhairge  ;  ghabh 
e  'na  eilthireach,  is  cha  'n  fhacas  na  *s  mò  e. 

"  Tha  e  air  falbh  an  ^fheachd  so,"  ars  ise. 

Air  an  lic  air  am  b'  àbhaist  dà  bhi  'g  ùrnuigh, 
dh'  fhan  ise  gus  an  d'  eug  si.  Chaidh  a  h-anam  gu 
nèamh,  agus  chaidh  an  leac  a  chàradh  air  a 
h-aghaidh. 

^  •'  An  uair  so." 


Lamh  Laidir. 

Le  A.  M.  E. 

B'  i  a'  bhliadhna  1925,  agus  an  t-ionad  taigh  mòr, 
stàiteil  an  Gàraidhean  Dhruim-sgiutha,  an  Dùn- 
èideann. 

Bha  grian  àiUidh  an  Og-mhios  a'  dearrsadh  a 
staigh  troimh  na  h-uinneagan  raar  a  bha  Sir  Cail- 
ean  Ballantyne  a'  teurnadh  chum  a  lòn-maidne. 
Cha  b'  ann  an  dèigh  èiridh  à  leabaidh  a  bha  e,  oir, 
o  *n  thog  e  a  cheann  thar  na  cluasaige,  rinn  e 
cheana  uiread  oibre  sa  dheanadh  iomadh  neach  o 
mhoch  gu  dubh.  B'  esan  am  Priomh  Oid-oilean 
an  Oil-thaigh  Dhùin-èidinn,  agus  cho  fhad  sa  bha 
feallsanachd  nàdurra  air  a  gabhail  a  staigh,  bha  e 
air  aideach  am  fad  sam  farsuingeachd  mar  fhear 
de  cheud  sgoilearan  na  h-Eorpa.  Bha  a  chliù  air 
sgaoileadh  air  feadh  an  t-saoghail  uile,  agus  is  gann 
gu  'n  robh  oil-thaigh  air  taobh  seach  taobh  de  'n 
Chuan  Siar  nach  do  mheas  mar  shochair  urram  a 
chur  air.  Rinn  e  mòran  de  ìnnleachdan  agus  de 
ghoireasan  a  dheilbh  air  son  obair  a  dheanamh  na 
b'  fhasa  air  muir  agus  air  tìr ;  agus  bha  e  sòn- 
ruichte  eolach  fiosrach  mu  thimchioll  dealan-stuth, 
agus  nan  stuithean  a  tha  'n  dlùth-dhaimh  dhi. 
Thaghadh  e  mar  Cheann-suidhe  aig  a'  Chomunn 
Bhreatunnach  air  son  Ard-eolas  a  chur  am  meud, 
agus  bu  duilich  ìnnseadh  gach  comunn  foghluimte 
ris  an  robh  e  'n  ceangal.    Bha  e  'n  a  dhuine  àrd, 

flàthail,  deas,  dealbhach,  agus,  a  rèir  coltais,  bha  e 
mu  leth-cheud  bliadhna  dh'  aois. 

Mar  a  thuirt  mi,  theirinn  Sir  Cailean  chum  a 
lòn-maidne,  agus  an  t-àm  aige  bhi  teannadh  air 
falbh  do  'n  Oil-thaigh.  Bha  pasg  de  litrichean  ga 
fheitheamh  gu  h-ìosal,  agus  thug  e  sùil  ealamh 
orra.  A'  toirt  breith  o  'n  làmh-sgrìobhaidh  a  bh* 
air  an  taobh  am  mach,  bha  deagh  bharail  aige  cò 
uaithe  bha  gach  litir  gun  a  fosgladh  idir — ach  a 
mhàin  aon  tè.  Bha  i  so  air  a  seoladh  an  sgrìobh- 
adh  nach  fac  e  riamh  roimhe,  agus  bha  'm  paipear 
a  bh'  anns  a'  chòmhdach  de  sheorsa  nach  robh  gin 
d'  a  chàirdean  aig  an  àm  a'  cleachdadh.  Leugh  e 
na  litrichean  eile  'n  toiseach,  agus  an  sin  dh' 
fhosgail  e  an  tè  anasach.  B'  ann  mar  so  a  bha  'na 
broinn : 

"  An  Sgoth-long  Cerium, 

'•  dhith  do  Eilean  Mhaigh, 

"An  t-Og-mhios  15,  1925. 

*'  A  8hir  Chailein  Ionmhuinn, 

'^  Chaidh  iomadh  oidhirp  a  thoirt  o  cheann 
deich  no  dusan  bliadhna  air  Fèin-Riaghladh  a  chosnadh 
a  dh'  Albainn,  ach  air  tàilleamh  cladhaireachd  agus 
neo-shuim  am  measg  ar  cuid  mhaithean  fhèin,  bha 
gach  oidhirp  dhiubh  so  fhathasd  gun  tairbhe.  Tha 
Sasunn,  mar  a  b'  ion  fiughair  a  bhi,  a'  cleachdadh  gach 
nieadhoin  chum  an  t-Aonadh  mì-chneasda  chumail  sfun 
bhriseadh,  ach  nan  robh  sluagh  na  h-Alba  fhèin,  eadar 
àrd  ia  ìosal,  daingeann,  dìleas  an  guaillibh  ohèile,  bu 

shuarach  dhaibh  aon  cheap-tuisUdh  a  b'  urrainn  Sasunn 
a  thilgeadh  'nan  rathad.  An  lorg  an  tapaidh  agus  an 
curantachd  fhèin,  fhuair  na  h-Eireannaich  agus  na 
Cuimrich  Fèin-Riaghladh  cheana,  agus  chan  fhada 
chumar  a'  chòir  cheudna  o  na  h-Albannaich  ma  nithear 
dòigh  air  ar  cuid  chealgairean  inbheach  a  thoirt  gu 
reusan.  An  taobh  a  mach  de  na  tighearnan-fearainn 
agus  de  luchd  na  caisteil,  tha  'n  sluagh  mar  aon  duine 
'g  èigheach  gu  h-ard  air  son  saorsa.  Anns  a'  chìiis  so, 
is  eagal  leam  nach  treise  tuath  na  tighearna ;  agus, 
ma  dh'  fhàgar  an  cath  an  earbsa  gu  buileach  ris  a' 
phobull  gur  iomadh  latha  's  bhadhna  mu  'm  bi  ceartas 
air  a  dheanamh. 

"  Tha  mi  gabhail  de  dhànachd  coinneamh  de  àrd 
fheallsanaich  na  dùthcha  ghairm  air  son  an  latha  mu 
dheireadh  de  'n  mhìos  so.  Gleidhear  i  air  bòrd  na 
sgoth-luinge  so,  agus  is  e  an  gnothach  a  bhios  fa 
comhair  meadhonnan  a  dheilbh  chum  Fèin-Riaghladh 
a  bhuidhinn  do  na  h-Albannaich  a  dh'  aindeoin  cuilbh- 
eartan  nam  maithean. 

**  Tha  mi  cur  romham  an  nì  so  a  thoirt  gu  buil  a  dh' 
aindeoin  cò  theireadh  e.  Tha  mi  làn  chomasach  air 
sin  a  dheanamh.  Is  Albannach  mi,  ach  chaith  mi  mòran 
de  'm  làithean  san  Fhraing,  a'  rannsachadh  a  staigh 
do  bhuadhan  dealain-stuth,  radium,  agus  caochladh 
stuithean  eile.  Le  tuiteameas,  fhuair  mi,  leis  na  stuith- 
ean  so  a  chur  an  comh-bhoinn,  stuth  ùr  aig  am  bheil 
feartan  eugsamhlaidh.  Tha  e  sàr  chumhachdach 
chum  math  no  milleadh,  agus  cha  chur  astar  grabadh 
air.     Thug  mi  Energon  mar  ainm  air  ;  agus,  mur  dean 

meadhoin  sìtheil  feuin,  chasòr  mi  a  chur  an  cleachdadh 
a  chum  fuasgladh  fhaighinn  a  dh'  Albainn. 

"  Bidh  na  bìrlinnean  agam  gur  feitheamh  aig 
ceidhe  Lìte  aig  da-uair-dheug  air  an  latha  thuirt  mi, 

**  Tha  mi  a'  cur  thugaibh  leis  a  so  ainmean  na 
feadhnach  eile  a  tha  mi  cuireadh  chum  na  coinnimh  ; 
agus,  ag  asluchadh  oirbh  gun  fhuireach  air  bhur  n-ais, 
— Is  mi,  "  Lamh  Laidir." 

"  Litir  fhada,"  arsa  Sir  Cailean,  nuair  dh'  fhosg- 
ail  e  1 ;  "  chan  'eil  ùiiie  agam  air  a  leughadh." 

Ach  leugh  e  gach  smid  dhi,  oir  nuair  a  thòisich 
e  cha  b'  urrainn  e  sgur  gus  an  do  cliuir  e  crìoch 
oirre. 

"  Oò  an  duine  cuthaich  a  chuir  an  litir  neonach 
so  ? "  thuirt  e,  agus  e  ga  tilgeadh  gu  faoin  gu 
taobh ;  "  nach  iomadh  duine  diomhanach,  amaid- 
each  a  th'  air  feadh  an  t-saoghail !  " 

Thàinig  an  latha  mu  dheireadh  de  'n  Og- 
mhios,  ach,  cha  robh  guth  no  cuimhn  aig  Sir  Cail- 
ean  Ballantyne  air  a'  choinneamh  a  bh'  air  a  gairm 
le  "  Làmh  Làidir  "  air  bòrd  na  Cerium.  Bha  e  cur 
air  aghaidh  a  ghnothaichean  àbhuisteach  an  Dùn- 
èideaim,  gun  smaoin  air  pàrlamaid  no  Fèin- 
Riaghladli.  Coma  cò-dhiubh,  bha  cùisean  ri 
tachairt  gu  h-ealamh  a  bheireadh  air  smaointeach- 
adh  air  an  fhear  a  sgrìobh  an  litir  ud  ris  an  do 
bhuin  e  cho  suarach. 

Mu  mheadhoin  oidliche  bha  e  deanamh  deas  air 
son  gabhail  mu  thàmh  nuair  a  dh'  fhairich  e  fàil- 
eadh  làidir  teine  air  feadh  an  taighe.     An  tiota 

lìon  an  seomar  de  thoit,  agus  thòisich  lasair  ri 
èiridh  an  àird  troimh  'n  ùrlar.  Leum  e  mach  do  'n 
fhoir-sheomar,  agus  mhothaich  e  teine  's  deathach 
a'  brùchdadh  a  mach  fo  bhuinn  dhorsan  nan 
seomraichean  air  gach  làimh  dheth.  Ohuir  e 
mheur  air  putan  a  bh'  anns  a'  bhalla,  agus  gu  grad 
bha  cluig  a'  bualadh  anns  gach  cearn  de  'n  taigh 
agus  mar  an  ceudna  a  muigh  air  a  mhullach. 
Fhuair  gach  aon  de  'n  teaghlach  agus  de  na 
seirbhisich  a  bha  'nan  leabaichean  ùine  air  badan 
aodaich  a  chur  umpa,  oir  bha  iad  air  an  deagh 
theagasg  le  Sir  Cailean  o  cheann  iomadh  latha 
thaobh  mar  a  dheanadh  iad  ri  àm  cunnairt  o 
theine.  Mar  a  bha  gach  seomar  fa  leth  a'  gabhail 
teas,  bha  pìoban  uisge  dol  air  ghleus  gun  làmh 
duine  dhol  gan  còir,  agus  a'  tòiseachadh  ri  spùtadh 
air  gach  cùil  is  cuilidh.  Bu  ghann  a  chaidh  dà 
mhionaid  seachad  nuair  a  thàinig  gillean  an  teine 
mach  às  a'  bhaile  an  carbadan-adhair,  agus  chaidh 
iad  an  dàii  an  dleasnais  cho  math  sa  bha  'nan 
comas.  Tliug  na  lasraichean  dùlan  do  gach  inn- 
leachd  a  chaidh  a  chleachdadh  'nan  aghaidh,  agus 
mu  'n  d'  thàinig  ceann  dà  uair  an  uaireadair  bha  'n 
taigh  mòr,  rìomhach  le  a  cheann  na  bhroinn.  De 
na  bha  fo  na  sparan  de  earras  luachmhor  cha 
deachaidh  nì  a  theasraiginn.  Cha  ghabhadh  e 
tuigsinn  dè  a  dh'  aobharaich  an  teine,  oir,  a  rèir 
coltais,  bhris  e  mach  aig  an  aon  àm  anns  gach 
seomar  agus  oisinn. 

Chaidh  Sir  Cailean  agus  a  theaglilach  a  dh' 
fuireach    do    aon    de    thaighean-òsda     Sràid    a' 


138  Lamh  Laidir 


Phrionnsa.  Anns  a'  mhaduinn  an  dèigh  an  teine 
mar  a  bha  e  leughadh  a  chuid  litrichean  mu  'n 
rachadh  a  mach,  thuirt  a  bhean  ris — 

**  Seall  air  a  phaipear-naigheachd  so,  a  Chailein. 
Cha  b'  e  an  teine  againne  an  t-aon  f hear  a  thachair 
a  raoir.  Chì  mi  cunntas  air  aon-teine-deug  eile  'n 
so — agus  gach  aon  dhiubh  buileach  sgriosaii." 

Ghlac  Sir  Cailean  am  paipear,  agus  thug  e  sùil 
a  sìos  troimh  'n  iomradh.  Thug  e  chsgeadh  às,  oir 
thàinig  an  litir  a  fhuair  e  o  "  Làimh  Làidir  "  g'a 
chuimhne.  Gach  taigh  a  chaidh  a  losgadh,  bhuin- 
eadh  e  do  aon  no  aon  eile  de  'n  aon-fhear-deug  a 
bharrachd  air  fhèin  a  fhuair  cuireadh  chum  na 
coinnimh  a  bh'  air  a  gairm  air  mhodh  cho  iong- 
antach.  Cha  b'  urrainnear  a  thuigsinn  dè  thog 
gin  de  na  teineachan. 

"  Saoileam  fhèin,"  deir  e  'na  inntinn,  "  am  bheil 
Energon  aig  bun  nan  tubaisdean  so  ?  Ach,  nach 
faoin  dhomh  smaointeachadh  air  a  leithid  de  nì." 

Thill  e  rithisd  ri  chuid  litreachean,  agus  dh' 
fhosgail  e  tè  gun  sùil  a  thoirt  dè  an  sgrìobhadh  a 
bh'  air  a  cùl.  Cò  uaithe  bha  i  ach  o  "  Làimh 
Làidir."     Bha  innte  mar  so — 

"  Rinn  thu  fhèin  agus  na  h-àrd  fheallsanaich 
eile  chum  an  do  chuir  mi  fios  o  cheann  chòig-la- 
deug  tàir  air  mo  chuireadh.  Cha  do  chuir  mi 
bagradh  sam  bith  anns  a'  cheud  litir,  oir  bha  mi 
de  'n  bheachd  gu  'n  tigeadh  sibh  uile  le'r  saor 
thoil  fhèin.  Tha  mi  nis  gur  cuireadh  uile  rithisd 
gu  coinneamh  a  bhios  air  a  gleidheadh  air  bòrd  na 

sgoth-luinge  so  air  Di-màirt,  trì  seachdainean  o  'n 
diugh.  MaiUe  ris  na  h-àrd  fheallsanaich  tha  mi 
gairm  probhaist  gach  baile.  Mur  tig  sibh,  tha  mi 
toirt  rabhadh  nach  ruith  carbad  air  rathad  iaruinn, 
carbad  anns  an  adhar,  no  bàta  air  muir  rè  ochd 
làithean  an  dèigh  an  latha  dh'  ainmich  mi.  Cha 
mliò  bhios  e  comasach  fios-dealain  a  chuir  o  àite 
gu  àite.  Tha  dòchas  agam  nach  co-èignich  sibh 
mi  gus  na  ceuman  so  a  ghabhail,  ach  gu  'm  bi  sibh 
uile  aig  ceidhe  Lìte  aig  meadhoin-latlia,  nuair  a 
bhios  na  bàtaichean  agamsa  gur  feitheamh." 

Nuair  a  leugh  Sir  Cailean  na  briathran  so,  dh' 
amhairc  e  gu  dùr  a  mach  troimh  'n  uinneig  car 
tiotain,  agus  e  'n  iomacheist. 

"  Tha  brigh  air  chor-èiginn  aig  a'  ghnothach  an 
dèigh  a  h-uile  rud  a  th'  ann,"  smaointeach  esan. 
"  An  tèid  neach  sam  bith  chum  na  h-ath  choinn- 
imh  ?  Cha  tèid :  cò  a  bheireadh  gèill  do  amadan  ? 
Cò-dhiubh,  is  fhearr  carbadan  is  luingis  chur  'nan 
tàmh  fad  latha  no  dhà  na  taighean  a  chur  'nan 
teine." 

Le  so,  thilg  e  an  litir  gu  taobh,  agus  chaidh  e 
mach. 

Thàinig  an  Di-màirt  a  bh'  air  ainmeachadh  le 
'*  Làimh  Làidir,"  ach  cha  d'  ràinig  aon  de  na  bh'  air 
an  cuireadh  ceidhe  Lìte. 

Air  an  ath  mhaduinn,  nuair  a  theirinn  Sir  Cail- 
ean  ehum  briseadh  air  a  thrasgadh,  agus  blas  na 
h-oidhche  chur  à  bheul,  dh'  amhairc  e  air  son  a 
chuid  litrichean,  ach   gin   cha   robh   ri   fhaicinn. 

Thug  e  oidhirp  air  clag  a  bhualadh,  ach  fuaim  cha 
tigeadh  às.  Dh'  fhalbh  e  an  sin  far  an  robh  fear 
an  taighe,  agus  dh'  fharraid  e  an  robh  litrichean 
no  paipearan-naigheachd  ann  air  a  shon-san. 

"  Cha*n  'eil,  a  Shir  Chailein,  no  air  son  neach 
fo  dhruim  na  fàrdaiche  so,"  fhreagair  fear  an 
taighe.  "  Tha  gnothaichean  air  dol  cearr  an  àit- 
èiginn.  Chuir  mise  teachdaire  do  Thaigh  na 
Postachd,  agus  is  e  am  fios  a  chuir  iad  thugam 
nach  d'  thàinig  carbad-iaruinn  no  carbad-adhair  a 
staigh  do  'n  bhaile  o  fheasgar  an  raoir,  agus  mar 
sin  nach  'eil  litir  ri  liubhairt." 

"  Dè  tha  cearr  ?  "  dh'  fharraid  Sir  Cailean ; 
"  gu  cinnteach  fhuair  iad  fiosan-dealain  o  cheann 
fhada  dh'  ìnnseadh  dè  chur  grabadh  air  na  carb- 
adan." 

"  Matà,  cha  d'  fhuair  iad  fios  ro  chinnteacli,  oir 
tha  na  h-innealan  a'  diultadh  oibreachadh.  Thàin- 
ig  marcaichean  a  staigh  d  àite  no  dhà  dh'  ìnn- 
seadh  gu  'm  bheil  na  carbadan  air  seasamh  agus 
gu  'm  bheil  e  fàirtleachdainn  air  an  luchd-ceird  is 
eolaiche  'n  cur  air  ghluasad.  A  shamhuil  de  chàs 
cha  d'  thàinig  riamh  roimhe  fo  'n  comhair,  agus 
cha  'n  urrainn  dhaibh  ìnnseadh  dè  th'  air  aimh- 
reit."    , 

*'  Agus,  an  gabh  paipear-naigheachd  faighinn  ?  " 
arsa  Sir  Cailean,  agus  e  tachas  a  chiabhaige. 

"  Cha  d'  thàinig  paipear-naigheachd  a  mach  an 
diugh,  oir  cha  gliabh  na  beartan  cur  air  ghleus," 
fhreagair  an  t-òsdair. 

Bu  ghlè  bheag  a  dh*  ith   Sir  Cailean  air  a 

mhaduinu  siu.  Mar  a  bha  e  'g  imeachd  a  suas  na 
"Drochaidean  "  chum  an  Oil-thaighe,  thug  e  fainear 
nach  robh  carbad  ri  fhaiciun  a'  falbh  air  sràid  ach 
a  mhàiu  àireamh  bheag  de  'u  fheadhaiun  neo- 
fhasant  ud  a  bh'  air  an  slaodadh  le  eich.  Blia 
gach  nì  a  bha  e  faiciun  agus  a'  cluinntinn  ga  chur 
gu  trom-smaointeachadh,  agus  cha  b'  urrainn  dha 
na  litricheau  aig  "  Làimh  Làidir  "  fhaighiun  a  mach 
à  inntinn.  Chuir  e  roimhe,  c6-dhiubh,  feitheamh 
tacan  mu  'n  abradh  e  facal  mu  'n  dèighiun. 

Air  au  ath  mhaduinu,  cha  robh  litir  no  paipear- 
naigheachd  ri  fhaighiun,  agus,  leis  nach  robli 
carbad-iaruinu  uo  carbad-adhair  a'  siubhal,  cha 
robh  e  comasach  do  neach  sam  bith  falbh  no  tigh- 
inn  do  'n  bhaile.  Mu  mheadhoin-latha,  chaidh 
daoine  le  cluig  a  chur  a  mach  leis  an  luchd-riagh- 
laidh  do  gach  sràid  a'  gairm  au  t-sluaigii  gu 
coinuimh  mhòir  a  bha  ri  gleidheadh  aig  trì  uaireau 
am  Margadh  Uabhairlidh  a  chum  fiosrachadh  a 
staigh  do  'n  aimlisg  a  thàinig  air  Albaiun,  agus 
chum  seol  a  dheilbh  air  son  cùisean  a  thoirt  air  an 
ais  gu  'n  staid  àbhuistich. 

Bha  'u  talla  mòr  dearr  làn  fada  roimh  uair  na 
coinnimh.  Bha  'm  probhaist  sa  chathair,  agus 
thug  e  a  bharail  seachad  au  toiseach.  Thug  e 
iomradli  air  a'  chall  a  bha  luchd-malairt  a'  fulang 
an  lorg  gach  long  is  carbad  a  bhi  air  an  cur  uan 
stad,  agus  gach  sreang-iaruinn  is  eile  a  bhi  air  au 
cur  guu  fheum.  Mur  rachadh  gnothaichean  a 
chur  ceart  gu  grad,  cha  b'  fhada  gus  am  biodh 
gach  fear-malairt  san  dùthaich  'na  shUgean. 

"  Tha  e  air  a  mhothachadh,"  ars  am  probhaist, 
"gu  'm  bheil  gach  nì  a  th'  air  a  ghleusadh  le 
dealan-stuth  air  a  chur  gun  fheum,  agus,leis  gur  e  *n 
stuth  so  tha  cur  gluasaid  fo  gach  long,  carbad  agus 
beairt  tha  cor  na  dùthcha  brònach  agus  eagalach." 

An  dèigh  a'  phrobhaist,  dh'  èirich  mòran  de 
mhuinntir  inbheach  a'  bhaile,  agus  thug  iad 
seachad  am  beachdan.  Cha  b'  urrainn  gin  dhiubh 
a  ràdh  dè  a  dh'  aobharaich  an  dealan-stuth  a  chall 
èifeachd,  no  dè  am  meadhoin  bu  chòir  a  chleachd- 
adh  chum  na  bha  cearr  a  chur  ceart. 

Mu  dheireadh,  chaidh  gairm  air  Sir  Oailean 
Ballantyne,  agus  nuair  a  dh'  èirich  e,  bhioraich 
gach  neach  a  chluasan,  oir  bha  fiughair  ri  mìneach- 
adh  soiUear,  foghluimte  uaithe-san  mu  thimchioll 
an  aobhair-bhuaireis  a  thàinig  air  an  rìoghachd. 
Am  mìneachadh  a  thug  e  seachad,  chuir  e  iogh- 
nadh  air  na  bha  'n  làthair. 

Bh'  innis  e  o  thoiseach  gu  deireadh  mu  na  dh' 
èirich  a  mach  o  'n  fhuair  esan  agus  feadhainn  eile 
a'  cheud  litir  o  'n  fhear  ud  a  thagh  mar  ainm  dha 
fhèin  "  Làmh  Làidir."  Thug  e  iomradh  air  a' 
choinnimh  a  bh'  air  a  gairm  air  bòrd  na  Cerium, 
agus  an  t-aobhar  air  son  an  robh  i  air  a  gairm — 
seol  a  dheanamh  air  Fèin-Riaghladh  a  thoirt  do 
Albainn.  Nuair  a  chualas  iomradh  air  Fèin- 
Riaghladh,  dh'  èirich  iolach  àrd  san  talla,  agus 
bha  tacan  mu  'm  b'  urrainn  am  fear-labhairt  dol  air 
aghaidh.  An  sin,  dh'  ainmich  e  Energon  agus  na 
buadhan  comharraichte  bhuineadh  dha,  mar  a 
chaidh  na  taighean  acasan  a  fhuair  a  cheud  chuir- 

eadh  a  chur  'nan  smàl  gun  fhios  ciamar,  agus  mar 
a  chaidh  bagradh  a  dheanamh  san  dara  litir  gu  'n 
rachadh  malairt  na  dùthcha  chur  'na  stad.  Cha 
robh  an  teagamh  bu  lugha  aige,  nis,  nach  robh 
"  Làmh  Làidir "  aig  bun  gach  trioblaid  agus 
àmhghair  a  bh'  air  tighinn  'nan  caramh. 

**  O  'n  chuir  Sir  Cailean  am  chuimhne  e,"  thuirt 
am  probhaist,  "  feumaidh  mi  ràdh  gu  'n  d'  fhuair 
mise  mar  an  ceudna  samladh  de  'n  dara  litir  aig 
"  Làmh  Làidir,"  ach  cha  do  ghabh  mi  suim  dhi, 
agus  cha  d'  thàinig  i  gu  'm  aire  eadar  an  latha 
fhuair  mi  i  agus  an  latha  diugh.  Tha  e  làn  cholt- 
ach  gu  'm  bheil  meur  aig  an  duine  choirbte  sin 
anns  an  driod-fhortan  a  th'  air  tighinn  oirnn.  Dè 
is  còir  dhuinn  a  dheanamh  a  thaobh  na  cùise  ?  " 

Bha  'n  àireamh  bu  lìonmlioire  de  'n  t-sluagh 
chumanta  air  son  iadsan  a  fhuair  cuireadh  a  dhol 
agus  coinneamh  a  chumail  ri "  Làimh  Làidir."  Bha 
maithean  agus  daoine  saoibhir  a'  bhaile  buileach 
an  aghaidh  sin.  Bha  iad  so  deonach  air  marcaich- 
ean  a  chur  air  falbh  do  Shasunn  a  dh'  asluchadh 
air  an  Ard-Uachdaranachd  luingeas-chogaidh  a 
ehur  a  nuas  gu  Eilean  Mhaigh  chum  "  Làmh 
Làidir  "  a  ghlacadh,  no  an  sgoth-long  aige  chur  do 
'n  ghrunnd.  B'  iad  na  h-uaislean  a  bhuadhaich  ; 
agus  mu  'n  d'  thàinig  ceann  uaire,  bha  triuir 
mharcaichean  air  an  rathad  do  Shasunn.  Cha 
robh  aca  ach  ri  ruigheachd  thar  na  Crìche,  oir 
ghabhadh  fiosan-dealain  cur  air  falbh  deas  air  sin. 

Anns  a'  mhaduinn  a  la'r-na-mhaireach,  bha  trì 
bàtaichean-cogaidh  de  chaochladh  sheorsachan  air 

an  rathad  gu  Eilean  Mhaigh.  Nuair  a  ràinig  iad 
gu  mu  choinneamh  na  Crìche  Shasunnaich,  stad 
na  beartan  aig  an  tri,  agus  na  b'  fhaide  cha  ghabh- 
adh  iad  cur.  Mhothaich  iadsan  a  bh'  air  tìr  do  'n 
èiginn  san  robh  na  bàtaichean,  agus  chuireadh  fios 
gun  dàil  air  son  cuideachaidh.  Cha  deachaidh 
seachad  ach  beagan  uairean  uuair  a  thàinig  trì 
soithichean  eile ;  ach  cha  bu  luaithe  chuir  iad  an 
sròintean  an  uisgeachan  Albainn  na  dh'  èirich 
dhaibh  mar  a  dh'  èirich  do  chàch,  agus  bha  iad  am 
meinn  an  cuid  acraichean.  Mu  'n  d'  thàinig  ceann 
dà  latha  eile,  cha  robh  long-chogaidh  an  ear  air 
Plymouth  nach  robh  cruinn  còmhla,  gun  chomas 
gluasaid  a  mach  mu  choinneamh  Bhear-ùig.  An 
còrr  bhàtaichean,  dhiult  an  Ard-Uachdaranachd  a 
chur  gu  tuath. 

Bha  muinntir  Dhùin-èidinn  a'  faighinn  fios  air 
gach  nì  a  bha  dol  air  aghaidh,  oir  bha  marcaichean 
a'  siubhal  a  sios  sa  suas  gun  stad,  gun  lasachadh, 
Fhuaireadh  fios  gun  robh  àireamh  mhòr  de  chabh- 
laich  Shasuinn  a  mach  mu  choinneamh  na  Crìche, 
agus  gach  tè  dhiubh  mar  gu  'm  biodh  i  fo  gheas- 
aibh.  Chruinnich  muinntir  a'  bhaile  anns  an  talla 
mhòr  aon  uair  eile,  agus  thàinig  iad  dh'  ionnsuidh 
a*  chomhdhunaidh  gu  'm  biodh  e  feumail  cùmh- 
nantan-sìthe  a  dheanamh  ri  '*  Làimh  Làidir."  Cho 
luath  sa  ghabhadh  fios  faighinn  a  mach  ga  ionn- 
suidh,  bha  ìmpidh  ri  chur  air  gu  cothrom  eile 
thoirt  air  son  coinnimh  a  ghleidheadh  air  bòrd 
na  Cerium. 

Ruith  na  h-ochd  làithean,  agus  an  sin  ghluais 

gach  carbad-iaruinn,  gach  carbad  eile,  agus  gach 
long,  agus  thòisich  na  fiosan-dealain  ri  falbh  air  ais 
agus  air  adhart  cho  clis  sa  b'  àbhuist.  Faodaidh 
mi  a  ràdh  san  dol  seachad  gur  e  rinn  na  longaibh- 
cogaidh  cho  luath  sa  fhuair  iad  ma  sgaoil  teannadh 
air  falbh  dhachaidh  do  Shasunn  gun  dol  na  bu 
dlùithe  air  Eilean  Mhaigh. 

Air  a'  mhaduinn  'na  dhèigh  so,  b'i  cheud  litir  a 
dh'  fhosgail  Sir  Cailean  tè  o  "  Làimh  Làidir  "  a'  cur 
air  leth  làth  eile  air  son  coinnimh  a  ghleidheadh 
air  bòrd  na  Cerium.  Bha  'n  Utir  ag  ìnnseadh  gu 
'n  robh  air  an  cuireadh  a  bharrachd  air  Sir  Cailean, 
aon-deug  de  àrd  fheallsanaich,  dhà-dheug  de  probh- 
aistean  bhailtean  agus  dhà-dheug  de  chinn-suidhe 
chomhairlean  siorramachd.  Mur  cruinnicheadh 
iad  an  turus  so,  bha  gach  drochaid  an  Albainn  ri 
thilgeadh  gu  talamh,  agus  gach  caisteal  a  bhuin- 
eadh  do  thighearna-fearainn  ri  chur  'na  smàl. 

Chuir  Sir  Cailean  fios-freagairt  air  ais  gu  grad 
ag  ràdh  gu  'm  biodh  esan  an  làthair.  Cha  robh 
teagamh  aige  nach  tigeadh  càch  uile,  mar  an 
ceudna.  Cha  robh  feum  a  bhi  breabadh  an 
aghaidh  nan  dealg  na  b'  fhaide,  air  neo  b'  ann  na 
bu  mhiosa  gu  cinnteach  a  thachradh. 

Ràinig  Sir  Cailean  ceidhe  Lìte,  agus  maille  ris 
bha  aon-àrd-fheallsanach-deug,  dusan  probhaist 
agus  dusan  de  chinn-suidhe  chomhairlean  sìor- 
ramachd.  Bha  sè  bìrlinnean  gam  feitheamh,  agus 
chaidh  an  aiseag  gu  h-ealamh  a  mach  chum  na 
Cerium, 

Phuair  iad  fàilte  chridheil  o  "  Làimh  Làidir  " — 
duine  àrd,  eireaehdail,  mu  mheadhoin  aois,  le 
aoìdh  air  a  ghnùis  agus  briathran  caoimhneil, 
càirdeil  air  a  bhilean.  Cha  d'  thuirt  e  facal  an 
rathad  cur  ioma-choire  air  son  nach  d'  thugadh 
gèill  do  na  ceud  chuiridhean  a  chuir  e  mach.  Bha 
bòrd  breagha,  a  dh'  fhòghnadh  do  phrionnsachan, 
air  a  sgaoileadh  air  cheann  nan  aoidhean,  agus  cha 
robh  urram  a  bha  'na  chomas  nach  do  chuir  e  orra. 
Bha  e  soillear  gun  robh  e  'na  dhuine  stòrasach. 

An  dèigh  an  t-anart-bùird  a  bhi  air  a  thogail, 
chaidh  iomradh  thoirt  air  aobhar  a  chruinneach- 
aidh. 

Dh'  innis  "  Làmh  Làidir,"  gu  'n  robh  esan  agus 
gach  duine  tuigseach  a'  toirt  fainear  an  call  mòr  a 
blia  Albainn  a'  fulang  araon  am  maoin  agus  an  inbhe 
an  lorg  a  cùisean  a  bhi  air  an  riaghladh  le  sluagh 
coimheach — eadhoin  na  Sasunnaich.  Bha  Albainn 
a'  toirt  do  Shasunn  gach  bliadhna  de  airgead  gu 
math  thairis  air  deich  muiUion  punnd  Sasunnach — 
beul  ris  an  dùblachadh  sa  bha  i  liubhairt  thairis  o 
cheann  leth  cheud  bliadhna.  Bha  cuid  fearainn 
an  làmhan  beagan  de  dhaoine  a  dh'  fhaodadh  dean- 
aình  ris  mar  a  chitheadh  iad  iomchuidh,  agus  a  dh' 
fhaodadh  càch  uile  dhùnadh  a  mach.  A  thaobh 
inbhe,  cha  robh  guth  idir  air  Albainn  an  comh- 
airlean  nam  fineachan ;  agus  a  thaobh  sgoiltean, 
laghanna-àitich,  malairt,  cìsean  agus  gach  nì  eile  air 
am  b'  urrainn  do  neach  smaointeachadh,  bha  i  air 
a  riaghladh  gu  buileach  à  Lunainn.  Bha  e  cur 
roimhe   'na  bha   'na  chomas  a  dheanamh   chum 

Fèin-Riaghladh  a  chosnadh  air  ais  do  Albainn ; 
agus  nan  cuidicheadh  iadsan  a  bha  'n  làthair  e, 
bhiodh  Pàrlamaid  an  Dùn-èideann  mu  'n  tigeadli 
ceann  bliadlina.     Mur  biodh 

Gheall  na  h-aoidhean  gu  h-aon  sgeulach  gach 
meadhoin  agus  innleachd  a  chleachdadh  chum 
còmhnadh  a  dheanamh  le  "  Làimh  Làidir  "  anns  a' 
ghnothach  ionmholta  bha  e  gabhail  os  làimh.  Bha 
iad  uile  faicinn  gu  soiUear  nach  rachadh  tonn-àigh 
gu  bràth  air  Albainn  gus  am  biodh  a  pàrlamaid 
fhèin  aice  rithisd. 

"Am  bheil  sibh  uile  bòideachadh  matà,"  dh' 
fharraid  "  Làmh  Làidir,"  "  às  bhur  leth  fhèin  agus 
an  còrr  de  shluagh  na  dùthcha,  ceuman  a  ghabhail 
gu  grad  chum  pàrlamaid  neo-eiseamaileach  fhaigh- 
inn  air  a  suidheachadh  an  Dùn-èideann  ?  " 

"  Tha  sinn  a'  bòideachadh  sin  gu  saor,"  fhreag- 
air  gach  fear. 

"  Tha  sibh  toileach  gu  'm  biodh  riaghladh  na 
dùthcha,  agus  frithealadh  an  lagha  gu  buileach  an 
earbsa  ris  a'  Phàrlamaid  Albannaich  ?  " 

"  Tha,  gun  teagamh." 

Bha  iad  toileach  mar  an  ceudna  gu  'm  biodh 
aice  gach  ùghdarras  thairis  air  riaghladh  sgìr- 
eachdan,  shiorramachdan  agus  bhailtean ;  thairis 
air  cùisean  a  bhuineadh  do  shlàinte  'n  t-sluaigh ; 
thairis  air  na  laghanna  a  bhuineadh  do  luchd 
droch-bheart ;  thairis  air  frithealadh  ceartais  anns 
na  cùirtean ;  thairis  air  maoir-sithe ;  thairis  air 
prìosain ;  thairis  air  pòsadh  agus  briseadh  pòsaidh  ; 
thairis  air  sgoiltean  agus  foghlum ;    thairis  air 


148  Lamh  Laidir 


taighean-eiridinn,  taighean-cuthaich  agus  obair 
deirce ;  thairis  air  laghanna  a  bhuineadh  do  luchd- 
cuthaich ;  thairis  air  rathaidean-iaruinn ;  thairis 
air  gach  gnè  iasgaich  ;  thairis  air  amair-uisge  agus 
acarsaidean ;  thairis  air  gach  lagh  agus  nì  bhuin- 
eadh  do  fhearann;  thairis  air  meinnean  agus 
taighean-oibre  de  gach  seorsa ;  thairis  air  malairt 
na  dùthcha  agus  thairis  air  deanamh  agus  reic 
dibhe-làidir.  Bha  na  h-aoidhean  air  na  h-aon 
bheachdan  ri  "  Làimh  Làidir "  air  gach  puing 
dhiubh  so. 

"O  'n  chòrd  sinn  cho  math,"  thuirt  "Làmh 
Làidir  "  anns  an  dealachadh  *'  is  còir  dhomh  ìnn- 
seadh  dhuibh  gur  fior  Albannach  mi.  fs  mac  mi 
do  "  (agus  dh'  ainmich  e  ceann-cinnidh  cho  measail 
agus  cho  mòralach  sa  tha  'n  Albainn  o  cheann  gu 
ceann).  "  Bha  mo  ghaol  do  'm  dhùthaich  agus  mo 
ghaol  de  bhi  rannsachadh  dìomhaireachd  Nàduir 
riamh  co-ionnan,  agus  bidh  e  'na  aobhar-sòlais 
dhomh  ri  m'  bheo  m'a  bhios  Energon  'na  mheadhoin 
air  Albainn  a  thoirt  a  mach  às  an  daorsa  anns  an 
do  chuireadh  i  o  cheann  dà  cheud  bliadhna  le 
brathadairean  suarach  nach  do  shòr  an  còir-bhreth 
a  reic  air  son  baslach  de  òr  Shasuinn." 

Thug  na  h-aoidhean  mìle  taing  do  "Làimh  Làidìr  " 
air  son  a  chaoimhneis  agus  fhialuidheachd,  agus 
thriall  iad  gu  tìr. 

Tha  fìos  aig  an  t-saoghal  gu  'n  robh  gach  fear 
dhiubh  cho  math  ri  fhacal,  agus,  mu  'n  d'  thàinig 
ceann  bliadhna,  gu  'n  deachaidh  aca  air  Pàrlamaid 
fhaighinn  air  a  suidheachadh  an  Dùn-èideann. 

Thog  Sir  Cailean  Ballantyne  taigh  ùr  ceutach 
air  làraich  an  t-seann  fhir  aig  Gàraidhean  Dhruim- 
sgiutha.  Gun  sireadh,  gun  iarraidh,  phàigh  "  Làmh 
Làidir  "  cosdais  na  togail ;  agus  rinn  e  an  nì  ceudna 
ris  an  aon-fhear-deug  eile  aig  an  robh  an  taighean 
air  an  losgadh  leis  an  Energon. 


So  ii^e> TyJ <?^tJ^  '""""      ^ 


Moladh   Leannain. 

Air  fonn : — "  Mairi  hhàn  òg.'* 

[Rinneadh  an  t-òran  gasda  so  le  Calum  MacasciU 
(Calum  Mac  lain  Ic  Phàdruig),  à  Bearnaraidh  na 
h-Earradh.  Is  ann  do  nighean  òg-Nicmhathain,  à 
Bearnaraidh,  a  chaidh  a  dheanamh.  Tha  i  beò  slàn 
fhathast,  agus  na  bean  aig  Fearchar  Macmhathain  an 
Dornaidh  Chinntàile. — I.  N.  M.] 

Tha  'n  t-side  cho  fuar  aig  bruaich  na  mara, 

'S  a'  fuachd  *g  am  chrannadh  cho  gèur ; 

'S  mi  fad'  bho  mo  luaidh  'tha  fuaight'  ri  m'  anam, 

'S  a  snuadh  mar  aingeal  bho  neamh. 

'S  e  m'  thuras  air  chuairt  mu  thuath  roimh  Shamh- 

uinn, 
'N  uair  fhuair  mi  seaUadh  dhiot  fèin ; 
Nach  dealaich  mi  uam  le  luaths  no  cabhaig, 
Aon  uair  's  cha  'n  annasacli  e. 

Fhads'  a  bha  mi  an  tìr  nam  beannachd, 

Bha  aoidh  is  gean  orm  ann, 

Ged  nach  robh  ni  cho  grinn  's  bu  mhath  leam, 

Ri  linn  mi  'thachairt  'n  ar  ceann  : 

'S  ma  chi  sibh  mi  rìs  a  chaoidh  's  an  earradh, 

Mu  m'  dhrùim  'bha  thairis  's  an  àm, 

Thig  ni  'n  a  mo  luib  nach  bi  leam  farasd, 

'Bheir  m'  aoidh  's  mo  cheannal  gu  greann. 

Ach  's  math  mar  a  tha  's  mi  slàn  is  fallain, 

'S  mi  'ghnàth  gun  ghainne  gun  èis  ; 

Ann  an  Ceann  Phàdruig  's  fàth  mo  ghearain, 

Mar  dh'  fhàg  mi  'n  ainnir  'n  am  dhèigh. 

Na  'm  bithinn  an  àite  'n  tàrainn  sealladh  ; 

Be  m'  ghràdh  bu  mhaith  leam  sin  fèin, 

'S  an  dùil  ri  ni  's  fearr  le  àgh  is  beannachd, 

'S  i  'g  ràdh  "  cha  dealaich  's  cha  trèig." 

'S  mi  biodh  air  dòigh  gun  bhròn  air  m'  aigne, 

'S  tha  dòchas  agam  gu  'm  bì, 

Gach  ni  mar  is  còir,  's  thoir  dhomh-sa  caismeachd, 

'Bheir  treoir  is  neart  do  mo  chri, 

'S  e  freagradh  do  bheoil  aon  cheol  bu  taitnich', 

'S  do  chòmhradh  tlachdmhor  is  t-aoidh, 

Gun  uaill  no  gun  phròis  meud-mhòr  no  facal, 

'S  tu  'n  còmhnuidh  'g  altrum  na  sìth. 

Thaobh  maise  's  deadh-chliu  tha  thu  air  toiseach, 

'S  tu  ciùin  is  solta  dhiot  fèin ; 

Mar  chi  sinn  le  'r  sùil  'n  ad  ghnùis  's  'n  ad  choslas, 

'S  'n  ad  ghiùlain  socair  's  deadh-bhèus. 

Tha  thu  mar  reul-iuil  os  cionn  a'  choitchionn, 

'S  do  thùr  's  do  mhosgladh  cho  gèur, 

A'  toirt  dhoibh  a'  chùrs'  "  cum  dlùth  ri  m'  chois- 

cheum, 
'S  bi  thu  gun  dochann  gun  bhèud." 

Cha  'n  urrainn  mi  'luaidh  gach  buaidh   'tha  mar 

riut, 
'S  do  shuairceas  aithris  do  chàch, 
Ged  bhitheas  mi  ri  duain  cha  d'  fhuair  mi  'n  teanga, 

Ohur  suas  na  h-ainnir  gu  h-àit'. 

Tha  fios  aig  an  t-sluagh  mu  'n  cuairt  'n  ad  bhaile, 

Ma  d'  uaisle  charthannach  thlàth, 

Nach  leigeadh  tu  uat  aon  uair  làmh  fhalamh, 

Aon  truagh  's  e  gearain  a  chàs. 

'S  ann  dui't-se  bu  dual  'bhi  suairce  ceanalt, 

Gun  ghruaim  ach  gean  agus  aoidh, 

Cha  mhiU  thu  aon  uair  le  fuachd  no  an-ìochd, 

No  fuath  aon  mheangan  de  'n  chraoibh, 

Bho  'n  deachaidh  do  bhuain,  's  bi  'bhuaidh  's  a* 

bheannachd, 
A  luaidh,  'g  ad  leantuinn  a  chaoidh, 
'S  i  agaibh  bho  shuas  a  nuas  air  thalamh, 
Mar  dhuais  's  cha  dealaich  i  ruibh. 

Do  phearsa  's  do  dhealbh  gun  chearb  'n  a  chumadh, 

Bho  d'  chalp'  gu  mullach  do  chinn  ; 

Cho  geal  is  cho  dearg  's  gur  ainmig  sumailt, 

An  Alba  'n  diugh  dhuit  their  mì. 

Ged  's  ni  e  'tha  dearbht'  's  ann  searbh  ri  'fhulang, 

Tha  anabarr  chruinneig  's  an  tìr, 

A  ghabhas  rium  fearg  nach  falbh  dhiubh  tuilleadh, 

'S  e  b'  àiU  leo  buil'  'thoirt  dhomh  fhèin. 

Tha  t-aghaidh  's  do  ghnùis  cho  ciùin  's  cho  banail, 

'S  is  cubhraidh  t-anail  na  ròs. 

Tha  do  dhà  shùil  làn  iuil  gun  mhearachd, 

Cò  dhiù  sin  mar  tha  iad  dhomh-s'. 

Tha  do  cliùl  dualach,  cuachach,  camalagach, 

Suas  's  a  dhreach  mar  an  t-òr, 

Ceangailt  is  duail  dheth  suas  mu  d'  amhaich, 

'S  mu  d'  ghuaiUinn  thairis  an  còrr. 

'N  uair  thèid  a'  bhliadhn'  ùr  air  chùl  *s  a'  Challuinn, 

Bi'  dùil  a'  m  amharc  mu  Thuath, 

Ohi  mi  cò  dhiù  do  shùilean  meallach, 

'S  do  dhà  chaol  mhala  gun  ghruaim, 

Tha  'n  tìm  'tha  sin  leam  na  h-ùine  cheannaicht', 

Gu  ionnsuidh  fhearail  thoirt  uam, 

'S  cha  chuirinn-sa  diù  an  smùid  na  mara, 

A  null  a'  gearradh  a'  chuain. 

Oha  'n  fhuirich  mi  iall  gun  triall  's  do  litir, 
'G  am  dhion  chur  thuige  fadheoidh. 
Bheir  an  t-each  iarruinn  sios  mo  chiste, 
'S  gu  'm  fìach  mi  'chlisgeadh  do  'n  t-Stròm. 
Oha  chumadh  am  fiadh  's  an  t-shabh  rium  tiota, 
No  fìadh  air  iteig  ri  's  mò. 
Oha  'n  fheumadh  e  diolaid  srian  no  cuip, 
Ach  is  pian  leam  sitreich  a  bheoil. 

'N  uair  gheibh  mi  air  dòigh  air  bòrd  's  an  Toitear, 

'S  an  t-Stròm  gu  dhol  do  Phort-rìgh. 

Na  faicinn  fear  còir  cha  sòrainn  botul, 

No  'n  còrr  ged  chosgainn  a  trì, 

Ach  cùm  uam  na  seoid  tha  'm  beoil  làn  brosguil, 

Is  fòtus  's  olcas  'n  an  crì'. 

'S  aithne  dhomh  dròbh  dheth  seòrs'  'thugmosgladh. 

Is  mòran  dosguinn  dhomh  fhein. 

*N  uair  thèid  mi  'Phortrigh  bi'  mi  'n  am  chabhaig, 
A  chionn  gu  'n  gabh  mi  Loch-iall. 
Oha  'n  fhaod  mi  'bhi  strìth  ri  ni  'ni  maille, 
Tha  'n  tìm  dol  thairis  gu  dian. 

■*N  uair   gheibh  mi   air    tìr   bho   'n    luing   's    iia 

h-Earradh, 
'8  a  chi  mi  far  'bheil  mo  mhiam, 
Cha  ghearain  mi  sgiòs  no  claoidh  no  ainnis, 
B'i  sìnnteag  ghlan  agam  sios. 

Chi  bhi  mi  cho  tròm  gun  fhonn  gun  aigne. 

'8  ceann  cròm  a'  bhata  'n  am  dhorn, 

Cha  mhò  theid  mi  'm  poll  's  cruaidh  lom  an  t-astar, 

'S  lain  Donn  cho  faisg  orm  beò. 

Cha  'n  eirich  an  tonn  le  toll  'n  a  h-achlais, 

'S  tha  'n  combaist  ceart  mar  is  còrr. 

Cha  dhuine  gun  chonn  an  sonn  is  caiptèin, 

'S  deas  pongail  facal  a  bheoil. 

'N  uair  'thig  an  droch-shìd'  bi'  stìU  'g  ar  daliadh, 

Bho  mhiU  's  bho  bharraibh  nan  stuadh. 

Ma  bhios  sinn  an  luing  bho  bhinn  na  mara, 

Ri  gaoith  'bhios  caithreannach  cruaidh. 

Ged  bhàireadh  na  tuinn  'n  an  tuim  's  'n  a  meallan, 

Ri  linn  dhomh  'n  earraig  thoirt  uam, 

Bithidh  mi  cho  cinnteach  dhuibh  'n  am  ghealladh, 

'S  nach  striochd  mi  'ghaillionn  no  dh-fhuachd. 

Agus  a  Bhanacheakdan. 

Bhiodh  e  rud  beag  duilieh  ìnnseadh,  dè  bu  shloinn- 
eadh  do  Chalum.  Car  is  mar  a  thachair  do  mhoran 
de  *n  t-seòrsa  dhaoine  d'  am  buineadh  e,  bhiodh 
e  de  'n  fhine  a  bu  lìonmhora,  bu  bheairtiche,  agus 
a  bu  mheasala,  anns  a  chearn  de  'n  dùthaich  sam 
faodadh  e  bhi — co-dhiùbh  bhiodh  an  ceàrn  sin  aig 
Tigh-Iain-Ghròt,  no  aig  Tigh-na-bruaiche. 

Nan  tachradh  do  Chalum  a  bhi  an  Gleann-a- 
garadh,  se  bhiodh  ann  an  sin — mar  theireadh  e  fèin 
— "  An  Dòmhnullach  urramach."  Nam  biodh  e  an 
Leòdhas,  no  anns  an  Eilean  Sgiathanach,  bhiodh  e 
'n  sin  'na  Mhac  Leòid.  Am  Muile,  bhiodh  e  'na 
Mhac  Illeathain,  no  'na  Mhac  lonmhuinn,  na  'm  b' 
€  sin  a  b'  fheàrr  a  fhreagradh.  Ann  Aird-na- 
Murchann,  no  'n  Lochabar,  bhiodh  e  'na  Chamash- 
ronach,  ach  o  na  dh'  fhàgadh  e  ceann  a  tuath  na 
h-Apuinn,  gus  an  ruigeadh  e  ceann  Lochgilp, 
bhiodh  e  'na  Stiùbhartach,  'na  Mhac  Cola,  agus  'na 
Mhac  Calum,  greis  m'  a  seach  ;  ach  aon  uair  is  gu 
'n  tugadh  e  chùl  ri  baile  Cheannlochgilp,  agus 
aghaidh  air  lonbhar-Aora,  se  bhiodh  ann  an  sin, 
*'An  Caimbeulach  dubh.'  Tha  sean  ràdh  ann  a 
tha  'g  radh,  "  Breac  à  linne,  fìadh  à  fìreach,  slat  à 
coille  chaoil,  meirle  as  nach  do  ghabh  Gàidheal 
tàmailt  riamh " ;  ach  mur  a  gabh  Gàidheal  tàm- 
ailt  as  a'  mheirle  sin,  cha  ghabh  iomadh  Gall  is 

SasuDiiach  tàmailt  aiste  ni  's  mò,  ma  gheibli  iad 
leo  e,  agus  is  gann  a  chreideas  mi  gu  'm  fuiling  an 
t-Eireannach  dha  fein  a  bhi  dad  air  dheireadh  air 
càch. 

Air  feasgar  sònraichte,  anns  an  fhoghar,  dh* 
fhàg  Calum  Ceard  an  camp  anns  an  robh  e  fèin  is 
a  chuideachd  a'  cur  suas  aig  an  àm  ud,  agus  chaidh 
e  mach  leis  na  gòisnean  a  ribeadh  nan  coinnean  no 
na  maighich ;  agus  thachair  air  a  cheart  fheasgar, 
gu  'n  d'  fhàg  dà  bhalach — Eoghan  Lachuinn,  agus 
Dùghall  òg — Baile-chreagain  dìreach  air  a  cheart 
turas  air  an  robh  an  ceàrd,  agus  an  dorcha  nan 
tràth  bha  'n  triuir  an  Doire-challtuin,  is  gun  fios  aig 
a'  cheard  gu  'n  robh  na  balaich,  no  neach  eile  cho 
faisg  air ;  agus  gun  fhios  aig  na  balaich  gu  'n  robh 
an  ceàrd  'nan  cuideachd ;  agus  anns  an  dòigh  sin 
thug  iad  tacan  am  measg  nan  tomannan,  an  Doire- 
challtuinn.  Bha  *n  ceàrd  air  a  dhà  ghlùin  a'  cur 
an  òrdugh  nan  riob  an  uair  a  chual  e  fuaim  chasan 
agus  seanachas  làmh  ris,  is  gun  dad  eadar  e  fèin 
san  fhuaim,  ach  toman  calltuinn. 

Cho  ealamh  ris  an  fhùdar  d'  am  bean  an  t-srat, 
bhuail  e  an  inntinn  a'  cheàird  gu  'n  robh  na  broc- 
airean  air  a  mhuin,  agus  a  cheart  cho  luath  sa 
bhuail  an  smuain  ud  e,  thilg  e  na  gòisnean  anns  an 
tom  challtuinn,  shìn  e  e  fèin  air  an  làr,  is  leig  e  air 
gu  'n  robh  e  marbh,  o  nach  robh  atharachadh 
dòigh  air  dol  as  aige ;  is  cho  luath  sa  chaidh  Dùgh- 
all  òg — am  fear  a  bh*  air  thoiseach  de  na  balaich — 
mu  'n  cuairt  an  tuim,  sa  chunnaic  e  duine  'na 
shìneadh  aig  a  chasan  air  na  theab  e  saltairt. 

thionndaidh  e  ri  chompanach,  agus  le  ainm  a* 
Chruthadair  air  a  bhilean,  agus  fiamh  uamhais  'na 
aodann,  thuirt  e, "  Eoghain,  dè  tha  'n  so  ?  "  Sheall 
Eoghan  air  an  fhear  a  bha  'na  shìneadh  tacan  mu 
'n  d'  thuirt  e  smid,  agus  an  sin,  le  bheul  sa  shùilean 
fosgailte,  's  fhalt  a'  bagairt  air  a  bhoineid  a  thilgeil 
bhàr  a  chinn,  thuirt  e,  "  Duine  ! " 

"  Se  duine  h-ann,  gun  teagamh,"  arsa  Dùghall, 
"  ach  dè  tha  e  deanamh  'na  shineadh  an  so  ?  " 

"  Tha  e  marbh,"  ars  Eoghan. 

"  Cia  mar  tha  fìos  agad,"  arsa  Dùghall,  "  dhiù 
tha  è  marbh  's  nach  'eil  ?  " 

"  Cuir  do  làmh  air,  's  fairich  am  bheii  e  fuar," 
ars  Eoghan. 

"  Cuir  fèin  do  làmh  air,"  arsa  Dùghall. 

"  Cuir  thusa  do  làmh  air,"  ars  Eòghan,  "  's  gu'm 
biodh  fios  againn  co-dhiù  tha  e  marbh  no  beò :  dh' 
fhaoidteadh  nach  'eil  e  ach  'na  chadal." 

"  Ma  chuireas  tu  fèin  do  làmh  air,"  arsa  Dùgh- 
all,  "  nach  bi  fios  againn  co-dhiùbh  tha  e  marbh  no 
beò,  a  cheart  cho  math  's  ged  a  chuirinn-sa  mo 
làmh  air." 

"  Fuirich  thusa  ann  an  so,"  ars  Eoghan,  "  agus 
falbhaidh  mise,  agus  gheibh  mi  daoine :  san  sin 
chì  sinn  co-dhiùbh  tha  e  marbh  no  'na  chadal." 

"  Ma  bheir  thu  daoine  an  so,"  arsa  Dùghall, 
"  agus  gu  'n  toir  a  h-aon  dhiubh  crathadh  air  an 
duine,  agus  gu  'n  èirich  e  an  deigh  dhuit-se  dol, 
agus  innseadh  dhoibh  gu  'n  d'  fhuair  sinn  duine 
marbh,  bi  sinn  nar  culaidh-bhùirt  aig  na  bailtean 
f ad  agus  is  beò  sinn.     Mu'n  falbh  thu,  cuir  do  làmh 


158  Calum  Ceard 


air  an  duine,  agns  biodh  fios  agad  co-dhiùbh  tha  e 
beò  no  marbh." 

"  Nach  cuir  thu  fèin  do  làmh  air,"  ars  Eoghan — 
dè  'n  t-eagal  a  th'  ort?" 

Chrom  Dùghall  òg  a  sios,  agus  rug  e  air  ghual- 
ainn  air  an  fhear  a  bha  'na  shineadh,  is  thug  e 
crathadh  air ;  ach  cha  do  ghluais  Calum.  Thug 
am  balach  crathadh  no  dhà  eile  air,  is  e  glaodhaidh 
*na  chluais :  "  An  ann  nur  cadal  a  tha  sibh  ?  '* 

Ach  bha  'n  ceard  guu  suim  gun  soin,  gun  fliair- 
eachdainn  do  na  h-uile  nì  bha  mu  'n  cuairt  air. 
*'  Tha  mi  'm  beachd  gu  'm  bheil  e  marbh  ;  ach  clian 
*eil  e  fada  marbh,"  arsa  Dughal,  "  tha  e  car  blàth 
fathasd." 

"Cuir  do  làmh  'na  bhroilleach,"  ars  Eoghan. 
*'  Thig  fèin  an  so  agus  cuir  do  làmh  'na  bhroilleach  : 
tha  'n  duine  cho  marbh  ri  'clach-na-cuinneig',  ged 
nach  biodh  neach  eile  air  an  t-saoghal  ach  e,"  arsa 
DùghaU. 

"'S  feàrra  dhomh-sa  falbh  a  dh'  iarraidh 
dhaoine,"  ars  Eoghan. 

"  'S  feàrra  dhuit-se  fuireach,  agus  falbhaidh 
mise  a  dh'  iarraidh  dhaoine,"  arsa  Dùghall. 

"  Nach  faod  sinn  comharradh  a  chur  aig  an  àite, 
agus  falbh  le  chèile  a  dh'  iarraidh  dhaoine  ?  "  ars 
Eoghan. 

•'Cha  dean  sinn  dad  dheth  leithid,"  arsa  Dùgh- 
all.  Cha  bhiodh  mòran  meas  aig  muinntir  na  dùth- 
cha  oirnn,  nam  fàgamaid  an  corp  an  so  leis  fèin  an 
dèigh  dhuinn  fhaodainn :  femnaidh  fear  againn 
fuireach." 

**  Fuirich  thusa  matà,"  ars  Eoghan,  "  agus 
falbhaidh  mise." 

"  Ghan  fhalbh  thusa,"  arsa  Dùghall.  "  Nach  'eil 
cuimhn  agad  gu'm  feum  thu  dol  tharais  air 
Beulàth-na-h-ùrraisg,  mu  'n  ruig  thu  Baile-chreag- 
ain?  Cha  dean  thu  sin  leis  an  eagal,  a  chionn, 
tha  thu  air  uile  bhall  a'  chrith  mar  a  tha.  Se  ni 
thu,  direadh  ri  Cruach-nan-sgòrr,  gus  am  faigh 
thu  tharais  air  Allt-nan-slochd  aig  iochdar  creag 
a'  chromain,  is  bidh  e  meadhon  oidhche  mu  'm  bi 
thu  fèin  no  neach  eile  an  so.  'S  feàrra  dhuit  fuir- 
each,  is  falbhaidh  mi  fèin." 

"  Falbhaidh  sinn  le  chèile,"  ars  Eoghan,  "  dè 
feum  a  ni  e,  fear  againn  a  dh'  fhuireach  an  so  ?  " 

"Tha  mi  'g  ràdh  ruit,"  arsa  Dùghall,  "ma  dh' 
fhàgas  sinn  an  corp  leis  fèin  air  a'  mhonadh,  nach 
cluinn  sin  a  dheireadh  air  an  t-saoghal  so,  agus 
bidh  e  air  a  thilgeil  mar  innisg  oirnn  leis  a  h-uile 
neach  da  'n  toir  sinn  an  aobhar  is  lugha,  gus  a  sin 
a  dheanamh.  Cuiridh  mi  guiseanan  roinnich  air 
aodann  a'  chuirp,  agus  an  sin  cha  bhi  thusa  ga 
fhaicinn,  's  fanaidh  tu  mu  'n  cuairt  gus  an  till  mise 
leis  na  daoine." 

"  Seasaidh  mi,  matà,  air  a'  chnocan  so  shu^s," 
ars  Eoghan,  "  ach  feuch  nach  bi  thu  fada." 

O  na  dh'  aontaich  Eoghan  gu  'm  fanadh  e  a 
dh'  fhaire  a'  chuirp,  dh'  fhalbh  Dùghall,  a  dh'  inn- 
seadh  do  mhuinntir  Bhaile-chreagain,  mar  a  thach- 
air  dha  fèin  is  da  chompanach,  is  cha  robh  sud 
idir  cho  furasda  sa  shaoileas  iomadh  neach  e  bhi, 
ged  a  bha  e  furasda  gu  leòir  dol  agus  innseadh  gu 

'n  robh  e  fèin  agus  am  fear  eile  an  Doire-challtuinn 
air  an  fheasgar  ud,  agus  gu  'n  d'  fhuair  iad  duine 
marbh  ann  an  sud;  ach  nan  rachadh — an  rud  a 
rachadh — a'  cheisd  fheòrachd  ciod  e  bha  iad  a' 
deanamh  anns  an  Doire  aig  an  àm  ud  a  dh'  fheasgar, 
chuireadh  a'  cheist  sin  car  eile  an  adharc  an 
daimh,  agus  ged  a  dh'  fhaodadh  a  cheist  a  bhi  air 
a  cur  dìreach  gu  leòir,  dh'  fheumadh  iomadh  car 
cam  a  bhi  'na  freagairt. 

Ach  mu  'n  gann  a  fhuair  Dùghall  a  dh'  ionn- 
saidh  a'  cheum  rathaid,  a  bheireadh  greis  air  a 
thuras  e,  chual  e  laparan  as  a  dhèigh,  is  air  tionn- 
dadh  mu  'n  cuairt  dha  bha  chompanach  aig  a 
shàiltean.  "  Ciod  e  nis  a  th'  air  t'  aire  ? "  arsa 
Dùghall.     "  Oarson  a  dh'  fhàg  thu  'n  corp  ? " 

**  Cha  bhi  eagal  sam  bith  orm  dol  tharais  air 
Beulàth-na-h-ùrraisg,"  ars  Eoghan,  "  s  feàrra  dhuit 
fein  fuireach  ann  an  so,  agus  falbhaidh  mise  air 
thoir  dhaoine." 

Bha  Dùghall  a'  dol  a  labhairt  ris  an  fhear  eile, 
agus  tha  mi  creidsinn  nach  b'  ann  am  briathran 
ciùin :  an  sin  stad  e,  agus  dh'  èisd  e  tacan.  Bha 
fuaim  còmhradh  aighearach,  agus  gàireachdaidh  a' 
tighinn  an  rathaid  a  bha  iad,  agus  aig  a'  cheart 
uair  ud,  thàinig  triùir  dhaoine  anns  an  t-sealladh. 
"  Cò  tha  'n  so  ?  "  ars  DùghaU. 

"  Tha  ann  an  sin,"  ars  Eoghan,  *'  Lachunn  Mac 
Neill,  ar  coimhearsnach,  cò  air  bith  an  fheadhain 
a  tha  còmhla  ris ;  ach  a  rèir  an  coltais  agus  an 
seanachais,  thug  iad  greis  mhath  ann  an  Tigh-an- 
t-sruthain." 

Bha  Eoghan  ceart  gu  leòir  'na  bharail.  Dh' 
fhàg  a  choimhearsnach,  Lachunn  Mac  Neill,  Baile- 
chreagain  tràth  san  latha,  agus  chaidh  e  do 
Thigh-an-t-sruthain,  a  dh'  iarraidh  dileag  bheag 
de  'n  Tòiseach,  a  chionn  bha  leanabh  aige  a  bha  ri 
bhi  air  a  bhaisteadh  air  an  t-Sàbaid  a  b'  fhaisge, 
agus  a  rèir  cleachdainn  na  dùthcha,  dh'  fheumadh 
Lachunn  cuirm  a  bhi  aige  'na  thigh,  agus  a  bhi 
subhach  maille  ri  chàirdean,  car  ghreis,  an  dèigh 
do  'n  ghniomh  shòluimte  ud  a  bhi  seachad. 

Thachair  dà  sheana  chompanach  air  Lachunn 
an  Tigh-an  t-sruthain,  is  o  nach  b'  ann  a  h-uile  là  a 
thachradh  iad  còmhla,  ghabh  iad  dram  no  dhà  mu 
'n  d'  fhàg  iad  an  tigh  sin ;  ach  bha  de  shoillse 
latha  aca  na  bheireadh  dhachaidh  iad  an  uair  a  dh' 
fhàg  iad,  is  bhiodh  iad  a'  chuid  bu  mhotha  de  'n 
astar  còmhla,  is  bha  iad  ag  imeachd  gu  briathrach 
aighearrach,  ag  ath-aithris  iomadh  sean  sgeul, 
agus  seann  chuimhneachan,  is  Lachunn  a'  giulan 
a  phige  am  poca  air  a  dhruim  ;  agus  anns  an  dòigh 
sin,  ràinig  iad  far  an  robh  an  dà  bhalach  an  Doire- 
challtuinn. 

"  Tha  sibh  a'  triall  anamoch,  a  bhalachaibh  I  " 
arsa  Lachunn  Mac  Neill. 

"  Chan  'eil  sinn  a'  triall  idir,"  arsa  Dùghall. 
*'  Tha  sinn  ann  an  so  o  chionn  uair,  mur  a  bheil  an 
còrr,  a'  faire  duine  marbh." 

"  Tog  de  d'  fhealla-dhà,"  arsa  Lachunn. 

"  Chan  'eil  mi  ri  fealla-dhà  idir,"  arsa  Dùghall. 
''  Thigibh  an  so,  's  chì  sibh  e." 

Cha  robh  an  ceàrd  cho  fada  o  na  balaich  o  na 
fhuaìr  iad  an  toiseach  e  's  nach  robh  e  cluinntinn 
a  h-uile  facal  a  bha  iad  ag  ràdh  ;  is  cha  robh  iad 
uair  sam  bith  de  'n  ùine  sin  cho  fada  bhuaidh  's  gu 
'm  biodh  e  sàbhailte  dha  èiridh,  a  chionn  cha  robh 
fios  aige  c6  iad. 

An  uair  a  ràinig  a'  chuideachd  am  fear  a  bha 
'na  shìneadh,  sa  thog  Dùghall  na  guiseanan  roinn- 
ich  a  bha  cùirneachadh  aodainn ;  thòisich  na  fir 
air  sealltuinn  gu  geur  air,  agus  chaidh  Ruaraidh 
Bàn — fear  de  chompanaich  Lachuinn — gu  cràbhadh 
fuathasach,  a'  caoidh  an  fhir  a  bha  marbh  gu  sòn- 
raichte,  agus  cor  nan  uile  gu  coitcheann,  an 
saoghal  làn  peacaidh  agus  truaighe,  gun  fhios  an 
diugh  an  tig  am  màireach,  is  cho  neo-chìnnteacli 
mu  gach  uair  de  ar  beatha  sa  tha  sinn  mu  dheàrrs- 
adh  na  grèine  air  maduinn  Fhaoillich  ;  ach  cha  do 
chuir  a  h-aon  dhiubh  làmh  air  an  fhear  a  bha  'na 
laighe,  ged  a  thug  iad  greis  a'  feuchainn  ri  dhean- 
amh  a  mach  c6  e — rud  a  dh'  fhairthch  orra. 
"  Cuir  an  roinneach  air  aodann  a  rithis,"  arsa 
Ruaraidh.  "  Dean,"  arsa  Dòmhnull  breac — am 
fear  eile  de  chompanaich  Lachuinn — *'  Cuir  an 
roinneach  air  aodann.     Cùm  ùir  air  sùil  Orain." 

"An  ann  ri  fealla-dhà  ann  an  làthair  a'  mhairbh, 
a  tha  thu  Dhòmhnuill  ?  "  arsa  Ruaraidh. 

**  Am  feum  e  bhi  'na  fhealla-dhà  dhomh  a  bhi  'g 
aithris  briathran  Chalum  Chille  chòir  ?  no  bhi  'g 
aontachadh  leatsa  anns  an  nì  a  dh'  iarr  thu  a 
dheanamh  ?  "  arsa  Dòmhnull. 

Ach  bha  Ruaraidh  bàn  air  dol  gu  leithid  de 
chràbhadh  's  gu  'n  do  smaointich  Lachuinn  gu  *m 
b'  fheàirrd  Ruaraidh,  agus  iad  uile,  làn  na 
h-adhairce,  is  thug  e  'm  pige  a  mach  as  a  phoca ; 
thòisich  e  air  riarachadh  mu  'n  cuairt  air,  agus  ag 
iarraidh  barail  chàich  mu  'n  dòigh  a  b'  fheàrr  air 
a'  chorp  fhaodainn  gu  baile  'n  àit-eigin ;  agus  an 
uair  a  chuir  e  mu  'n  cuairt  an  dram,  chuir  e  am 
pige  'na  shuidhe  air  a  chùlaobh,  is  thug  e  fèin  agus 
na  fir  eile  làmh  air  a'  phiob  thombaca,  a  chumail  air 
falbh  nam  meanbh-chuileag,  mar  a  thuirt  iad  fèin. 

Ach  bha  cor  a'  cheàird  bhochd,  aig  an  àm  ud, 
dìreach  mar  a  tha  cor  nan  corp  daonnan.  Se  sin, 
cha  robh  e  faodainn  dad  de  na  bha  dol,  is  tha  na 
meanbh-chuileagan  cho  gaolach  air  fuil  ceàird  sa 
tha  iad  air  fuil  eile ;  ach  fad  sa  bha  na  cùisean  a' 
dol  mar  sud,  bha  Eoghan  a'  cumail  sùil  iomagain- 
each  air  a'  chorp,  is  e  ach  beag  cinnteach  gu  'n 
robh  e  air  uairean  a'  gluasad,  gus  mu  dheireadh  an 
robh  e  làn  chinnteach  gu  'n  robh  e  faicinn  làmh  a' 
chuirp  a'  tighinn  an  rathaid  a  bha  'm  pige ;  agus 
thachair  aig  a  cheart  àm  so,  gu  'n  tug  Dùghall  sùil 
air  Eoghan,  agus  chuir  coltas  Eoghain  uamhas  air 
Dughail.  Bha  clàr-aodainn  Eoghainn  air  claiseadh 
's  air  preasadh,  mar  leòb  a'  bheirte  bhar  oir  seiche 
gaibhre,  a  bhiodh  bliadhn  air  an  fharadh  ;  agus  a 
shùilean  mar  gu  'm  b'  e  snaidheadair  a  rinn  le 
gilb  iad  an  aodann  iomhaigh  chloiche,  cha  robh 
smid  a  sios  no  nios  ann ;  is  thòisich  e  air  èiridh  o 
'n  làr  mar  neach  a  bhiodh  ag  èiridh  troimh  chadal, 
agns  mar  gu  'm  biodh  a  sgòrnan  air  a  theannach- 

adh  an  lùb-ruith,  a'  cur  stad  air  slighe  na  h-analach 
aige  car  ghreis ;  agus  an  sin,  air  a  leigeil  m'  a 
rèir  gu  grad,  thug  Eoghan  sgriach  as,  da  'n  do 
fhreagair  mac-talla  as  gach  stalla  mu  'n  cuairt. 
Am  priobadh  na  sùla,  bha  h-uile  fear  riamh  air  a 
bhonnaibh,  sa  h-uile  làmh  a  bha  'n  sud  a'  greum- 
achadh  an  Eoghan,  sa  h-uile  teanga  bh'  ann  a'  dol 
cearta  còmhla  aig  an  aon  àm ;  is  ged  nach  robh 
aca  ach  an  aon  chànain,  chan  'eil  neach  a  bhiodh 
gan  èisdeachd,  is  gun  e  gam  faicinn,  nach  saoileadh 
gu  'n  robh  e  'g  èisdeachd  ris  an  t-sluagh  a  bha 
togail  Tùr  Bhàbail.  Ach  mu  'n  gann  a  shiolaidh  a' 
ghleadhraich  anns  an  dòigh  ud,  thòisich  an  ath 
ghleadhraich  an  dòigh  eile.  Ghlaodh  Ruairidh 
Bàn,  "  Cà  'm  bheil  an  corp  ?  "  Is  ghlaodh  Lachunn 
Mac  Neil,  "  C'  àite  'm  bheil  mo  phige  ? " 

"  Thu  fèin  's  do  phige,"  arsa  Ruairidh.  "  Ca  'm 
bheil  an  corp  ?  " 

"  Thu  fein  's  do  chorp,  's  do  chràbhadh,"  arsa 
Lachunn.  *'  C'àite  'n  deach  mo  phige  ;  "  agus  os 
cionn  gach  glaodh,  is  gleadhar  a  bh'  ann,  ghlaodh 
Dòmhnull  Breac. 

"  O  shithichean  nam  bruaich,  am  bheil  sibh  air 
ghluasad  a  nochd  ?  " 

"  Sud  agabh  an  corp  's  e  air  teicheadh  leis  a' 
phige,"  ars  Eoghan. 

"  A  mhic  na  sior  ruith,  as  do  dhèigh  tha  'n  t-sior 
ruaig ! "  arsa  Lachunn,  is  am  mach  a  ghabh  e  as 
dèigh  a'  cheàird,  agus  càch  uile,  gun  rian,  gun 
òrdugh,  a'  deanamh  an  nì  cheudna.  "  Mur  beir 
sinn  air,"  arsa  Lachunn,  is  an  anail  san  uchd  aige, 

'*  mu  'n  ruig  e  a'  choiUe  dhlùth,  chan  fhaic  sinn 
an  ath  sealladh  dheth.  Sin  thu  Eoghain,  ruith  a 
laochain !  " 

Gealtach  is  mar  a  bha  Eoghan  roimh  'n  chorp, 
se  bu  luaithe  de  'n  choigear,  agus  bha  beir,  is  cha 
bheir  aig  air  a'  cheard  mu  'n  d'  ràinig  e  oir  na 
coille ;  ach  an  uair  a  dh'  fhaodadh  e  breith  air 
amhaich  air,  stad  e  an  làrach  na  bonn,  is  thug  an 
ceàrd  a'  choille  mach. 

"  O  chhbiste  !  "  "  O  chladhaire !  "  "  O  bhurr- 
aidh  !  "  "  O  chleobaire  mhosaich  !  "  Chaidh  a 
h-uile  làmhach  bhriathran  a  bha  'n  sud  a  thilgeil 
mu  cheann  Eoghainn  cearta  còmhla.  "  Carson 
nach  d'  rug  thu  air  ?  "  arsa  Lachunn.  "  Carson 
nach  d'  rug  mi  air  a'  chorp  ?  "  ars  Eoghan.  "  Tha 
mise  a'  cur  Ni-math  eadar  mi  agus  breith  air." 

Leum  a  cheithrear  a  stigh  do  'n  choille,  's  thug 
iad  greis  an  sin  mar  gu  'm  biodh  iad  aig  cluich  an 
dallain  dà,  fear  a'  ghlaoidh  "  C'àite  an  deachaidh 
e  ?  "  fear  eile,  "  C'àite  an  rachadh  e  ? "  "  O,"  arsa 
DòmhnuU  Breac,  "  C'àite  an  deachaidh  e,  "  c'àite  an 
rachadh  e  's  c'àite  'm  bheU  e  ?  C'àite  'm  bheU  am 
fìadh  a  thug  am  fireach  air  ?  C'àite,  ach  anns  an 
fhireach  fèin :  c'àite  eile  'm  b'  urrainn  e  bhi  ? 
faodaidh  sibh  togail  dheth.  Chan  'eil  ann  ach  iarr- 
aidh  easguinn  à  mur  cladaich  ri  muir-làn." 

Fear  an  dèigh  fìr,  thàinig  iad  am  mach  as  a' 
choiUe,  Ruairidh  a'  caoidh  airson  na  bha  fhathasd 
de  pheachdadh  agus  de  clealgaireachd  an  cridhe 
mhic  an  duine ;  agus  Lachunn  a'  caoidh  a  phige. 
Anns  an  dòigh  agus  anns  an  t-seanachas  ud,  shuidh 

iad  agus  las  iad  na  pioban.  "  Ach  c6  air  an  talamh 
so  'bhos,  am  fear  a  bh'  ann  ?  "  arsa  Lachunn. 

**  Matà,"  arsa  Dòmhnull  Breac,  "  mur  do  mheall 
.mo  bharail  mi — 's  cha  b'  e  cheud  uair — 's  e  h-ann 
an  sud  Calum  Ceàrd." 

'*  Calum  Oeàrd,"  arsa  Lachunn,  "  tha  iomadh 
latha  's  bliadhna  o  nach  robh  Calum  Ceàrd  san 
dùthaich  so." 

"Tha  iomadh  bliadhna  o  na  chunnaic  mise 
roimhe  e,"  arsa  Dòmhnull,  "  agus  bha  sin  iomadh 
mìle  as  a  so ;  ach  ma  tha  e  ann  an  tìr  nam  beò  sud 
agad  an  duine." 

"  Ma  tha  sin  mar  sin,"  arsa  Dùghall  òg,  "  bidh 
a  chuideachd  fèin  niaille  ris,  agus  bidh  iad  a'  fuir- 
each  an  Uamha-nan-cnò :  sann  a  dh'  fhaodamaid 
tilleadh,  gus  a  ruige  'n  uamha  fathasd,  agus  breith 
air  a'  mhèirleach.  Chan  'eil  an  t-àite  bheag  is 
mile  bhuainn." 

"  Tha  sin  ann  agus  mile  mòr,"  arsa  Ruairidh, 
"  ged  a  rachadh  a  thomhas  an  Eirinn,  agus  ma  ni 
thu  mar  a  rinn  do  chompanach,  stad  an  uair  a 
fhuair  e  an  astar  na  làimhe  dha,  bidh  e  cho  math 
dhuinn  uile  dol  dachaidh." 

"  Nam  bithinn-se,"  ars  Eoghan,  "  cìnnteach  gu 
'n  robh  e  beò,  cha  bhithinn  fada  a'  breith  air." 

"  Beò  a  bhurraidh,"  arsa  Dùghail,  "  cha  bhi 
daoine  marbha  a'  goid  phigeachan,  sa  ruith  cho 
luath  ri  earbachan :  nach  'eil  fhios  agad  gu  'm  bheil 
e  beò,  agus  ma  's  e  Calum  Ceard  a  th'  ann,  nach 
*eil  innleachdan  agus  a  phratan  ainmeil  air  feadh 
na  dùthcha,  ged  nach  faca  mise  an  duine  rianih 


Calum  Ceard  167 


roimh  'n  fheasgar  so.  Ma  gheibh  mi  dithis  eile 
còmhla  rium,  thèid  sinn  is  ehì  sinn  cò  tha  'n  Uamha- 
nan-cnò." 

"  'S  beag  feum  a  ni  sin  dhuinn,"  arsa  Lachunn. 
"  Ohan  fhaic  mise  mo  phige  tuilleadh,  ged  is  iom- 
adh  làn  math  a  thug  e  dhachaidh." 

"  Ma  's  e  sud  Oalum  Oeàrd,"  arsa  Ruairidh, 
"  tha  e  ann  an  Uamha-nan-cnò  roimhe  so,  's  ma  tha 
e  mar  a  b'  àbhaist  dha,  bidh  a  theaghlach  lìon- 
mhor,  's  cha  bhi  mòran  air  màs  a  phige  mu  'n  ruig 
sinne." 

Thug  iad  greis  anns  an  sgogairich  so,  mar  a  bha 
'n  fheadhainn  a  bh'  aig  imrich  Mor  Ni  'n  Fhionlaidh, 
a  h-uile  fear  ag  òrdachadh  rudeigin  a  bhi  air  a 
dheanamh,  ach  gun  neach  a'  deanamh  dad  ;  ach  mu 
dheireadh  thuirt  Dòmhnull  Breac,  "  So,  so,  ma  tha 
sinn  a'  dol  a  thilleadh  gu  Uamhna-nan-cnò,  thuig- 
innibh,  bha  mi  an  caonnaig  no  dhà ;  ach  cha 
robh  riamh  sùil  dhubh  agam,  's  ma  tha  mi  ris  a 
sin  fhaodainn,  tha  mi  'n  dòchas  nach  ann  o  bhana- 
cheard  a  gheibh  mi  i ;  's  ma  lean  Oalum  Oeàrd  ri 
àbhaist,  bidh  gu  leòir  dhiubh  sud  'na  chamj)a." 

Leum  iad  uile  air  am  bonnaibh,  is  thill  iad  air 
an  ais,  a'  chuid  mhòr  de  'n  asdar,  dìreach  an  rathad 
a  thàinig  iad,  a  chionn  cha  b'  ann  air  an  uamha  a 
thug  Oalum  adhaidh  an  uair  a  theich  e  leis  a* 
phige,  ach  cha  robh  an  sud  ach  a  h-aon  de  phratan 
Ohalum. 

Mu  'n  d'  fhuair  na  fir  an  sealladh  na  h-uamha, 
bha  'n  oidhche  air  dorchadh ;  ach  chlual  iad  gu  'n 
robh  ceòl  agus  làn-aighear  gu  leòir  mu  'n  uamha, 

agus  thuig  iad  gu  'ii  robli  na  ceàrdainnean  an  stai 
shòlasaich.     Bha  braightseal  mòr  teine  aig  beul  na^ 
h-uamha,  air  an  robh  na  cabair  ghorma  as  a'  choiUe 
a'  braghail  sa  spriotadh  ris  an  speur,  sa  tilgeadh 
soillse  astar  mòr  mu  'n  cuairt. 

"  Leumaibh  a  stigh  nam  measg  cearta  còmhla," 
arsa  Lachunn,  "  agus  deanaibh  glaodhaich  uamli- 
asach.  Tha  mi  faicinn  a'  phige,"  is  leis  a  sud  a) 
ràdh  leum  e  air  adhart,  agus  a  chompanaich  uile  a' 
deanamh  mar  a  dh'  iarr  e  orra;  ach  am  priob- 
adh  na  sùla  dhùblaicheadh  na  ceàrdainnean  aii 
àireamh,  mar  gu  'm  biodh  iad  ag  eiridh  as  an 
talamh,  is  ged  a  nochd  iad  beagan  fiamh,  cha  do 
theich  iad.  Rinn  dà  fhear  mhòra  làidir  dliiubli 
airson  a  bhi  am  bad  DhòmlmuiU  Bhric  ;  ach  chuir 
Dòmhnull  casan  fir  dhiubh  as  a  chionn,  air  a'  cheud 
sgaileig ;  agus,  a  rèir  coltais,  bha  e  a'  dol  a  dhean- 
amh  an  nì  cheudna  air  an  ath  fhear  an  uair  a 
thàinig  clach  cho  mòr  ri  dhòrn  seachad  air  a 
chluais,  cho  teann  air  is  gu  'n  d'  fhairich  e  a  gaoth 
'na  chiabhaig,  is  chunnaic  e  gu  'n  robh  a  dhà  no  tiì 
de  na  banaclieardan  an  dèigh  comharradh  a  dhe- 
anamh  dheth,  agus  gu  'n  robh  iad  a'  tilgeil  nan 
clach  le  'n  uile  neart  mu  thuairmeas  fèin.  San  sin, 
thug  e  chasan  as  cho  luath  sa  b'  urrain  e  as  an 
t-soillse  is  theich  e  do  'n  dorchadas,  is  thug  Ruair- 
idh  na  bonnan  dhi  roimh  sud :  cho  luath  sa  thòisich 
an  tabaid,  theich  esan.  Cha  do  leig  Lachunn  a 
shùil  bhar  a'  phige,  o  na  fhuair  e  sealladh  dheth,  is 
cho  luath  sa  fhuair  e  'n  cothrom,  shin  e  làmh  agus 
rug  e  air  chluais  air ;  ach  mu  'n  gann  a  rinn  e  sud, 

chaidh  am  pige  a  spionadh  as  a  làimh,  is  bha  e  'na 
shìneadh  air  an  làr,  agus  da  bhanacheard  air  a 
mhuin,  is  iad  ag  èiridh  air.  Bha  Lachunn  'na 
dhuine  làidir,  agus  dh'  èirich  e  fo  na  banacheardan, 
mar  neach  a  bhiodh  ag  èiridh  fo  ealach  trom  air 
son  geall,  ach  lean  tè  dhiubh  ris  mar  a  leanas  an 
cartan  ris  a'  bhò,  's  bha  feum  aige-san  gu  'n  do 
lean,  no  rachadh  an  t-eanchainn  a  chur  as  leis 
na  clachan  a  bha  cho  lìonmhor  ris  na  clachan- 
meallain.  Thuig  Lachunn  a  chunnart,  ach  cha 
do  chaiU  e  a  cheann  no  chuimhne,  agus  se  rinn 
e  greum  a  chumail  air  a'  bhanacheard  agus 
teicheadh  leatha,  's  fios  aige  gu  'n  cumadh  sud 
dìon  air  fèin,  a  chionn,  cho  fad  sa  bhiodh  a' 
bhanacheard  an  sud,  cha  rachadh  clach  a  thilgeil 
'na  rathad.  Anns  an  dòigh  ud  fhuair  e  à  soillse 
an  teine  do  'n  dorchadas  a  bha  mu  'n  cuairt,  agus 
an  sin  thilg  e  bhanacheard  bhar  a  dhroma  mar 
gu  'n  tilgeadh  e  othaisg  mharbh  a  bhiodh  e  'n  dèigli 
a  thoirt  dhachaidh  bhar  a  ghuaillean,  is  dh'  fhàg  e 
*n  sud  i,  is  dh'  iarr  e  fasgadh  nan  tom. 

Bha  'n  fheadhain  a  ghabh  an  ruaig  a'  deanamh 
an  rathaid  dhachaidh  mar  a  b'  fheàrr  a  b'  urrainn 
iad.  Bha  iad  a'  tachairt  air  càch  a  chèile  an  sud 
san  so.  Bha  Ruaraidh  cho  mi-fliortanach  is  gu 
*n  deach  e  an  sùil-chrith  gu  ruige  'n  crios,  agus 
fad  sa  bha  chompanaich  ga  shlaodadh  as,  cha  b' 
e  'n  aon  seòrsa  cràbhaidh  a  bh'  aige  an  sin  sa  bh* 
aige  an  uair  a  shaoil  e  gu  'n  robh  e  an  làthair  cuirp. 
Ciamar  a  chaidh  do  Lachunn  an  uair  a  chaidh  e 
dhachaidh  air  an  oidhche  ud,  agus  gun  a  phige 

idir  aìge,  cha  chuala  mi ;  ach  o  na  b'  e  màireach 
Di-8athuirne,  agus  o  na  bha  'm  Baisteadh  agus  a' 
chuirm  ri  bhi  air  Di-Dòmhnuich,  agus  o  nach  ghabh 
gnothaichean  cudthromach,  no  ni  sònraichte  sam 
bith  deanamh  gun  an  stuth  sin,  a  dh'  fheumas  a  bhi 
mu  'r  breith,  mu  'r  Baisteadh,  mu  'r  bainnsean, 
agus  mu  'r  bàis,  b'  fheudar  do  Lachuinn  faibh  do 
Thigh-an-t-sruthain  air  a  cheart  turas  air  an  robh  e 
roimhe,  's  cha  b'  ann  da  dheòin. 

An  uair  a  bha  e  faisg  air  Uamha-nan-cnò, 
smaointich  e  gu  'n  rach  e  ceum  beag  bhar  a  rath- 
aid  a  dh'  fheuch  am  faigheadh  e — car  gun  fhiosta — 
sealladh  air  camp  nan  ceardainnean ;  is  air  a'  bhlàr 
chath  air  na  chluich  e  tacan  an  raoir,  a'  falbh  gu 
faicilleach  fiamhail  am  measg  nan  tom  gus  an  d' 
fhuair  e  sealladh  air  an  àite.  A  chionn  cha  b'  e 
mhian  gu  'm  faigheadh  na  ceàird  sealladh  dheth 
fèin,  ach  a  chùl  tuim,  fhuair  e  mach  leis  a'  cheud 
bhuile  de  shùil  gu  'n  robh  Uamha-nan-cnò  gun 
smùid,  gun  duine :  torradan  beag  luatha  ann  far  an 
robh  an  teine  mòr  an  raoìr,  saothaichean  briste  an 
sud  san  so,  agus  phige  fèin  'na  crimeagan  aig 
taobh  na  luatha ;  is  na  ceardainnean  c'àite  an  robh 
iad  ?  Feòraich  de  na  guilebearnaich,  na  gudabuic, 
is  na  feadagan  !  Anns  gach  calltachd  a  thig  oirnn, 
tha  daonnan  aon  aobhar  taingealachd  againn,  agus 
se  sin,  gu  'm  faodadh  a'  chùis  a  bhi  na  bu  mhiosa, 
agus  cha  robh  Lachunn  uile  gu  lèir  gun  aobhar 
aige  air  son  a  bhi  taingeil,  ged  a  chaiU  e  'm  pige. 
Co-dhiùbh,  thuirt  e  fèin  an  diùrrais  ri  caraid  briath- 
ran  a  tha  leigeil  a  thuigsinn  dhuinn  dè  bu  chor  da 

inntinn  aig  an  àm,  thuirt  e — "  Ach  nach  mise  dh' 

fhaodas  a  bhi  toilichte  ?  agus  tha  mi  ann  an  sin. 

Chan  'eil  bàrd  an  taobh  a  stigh  de  sheachd  mile 

dhomh  a  chuireas  mo   chlibiste   an   ranndachd  a 

bhiodh  na  innisg  air  m'  ogha  's  air  m'  iar-ogha; 

ach  ma  gheibh  mise  gu  bràth  greum  air  gille  dubh 

nan  car,  Calum  Ceàird — sean  sionnach  odhar  nan 

uamhachan,  gròigeire   nan   spàin   sa  mhilleas  an 

adharc — bheir  mi  luach  a'  phige  as  a  sheichiche : 

bidh  am  pige  daor  dha !  " 

Iain  Mac  Phaidein. 


CaiUeach  Bheur. 

Le  K.  W.  G. 

[Am  measg  nan  gnothaichean-milis  Gràidhlig  anns 
am  bu  mhodha  fhuair  mi  riamh  tlachd  bha  sgeulachd 
Cailleach  Bheur.  Fhuair  mi  crioman  an  dèigh  crioman 
di  o  bheul-aithris  nan  sean  daoine,  riamh  o  'n  a  bha 
mi  'm  leanabh.  Ach  b'  ann  an  taobh  a  mach  do'n 
Ghàidhealtachd  a  fhuair  mi'n  iuchair  a  dh'fhosgail 
domh  brlgh  an  sgeòil. 

Tha  mi  smuainteachadh  gu'n  tuigear  na's  fheàrr  i 
ma  theid  a  toirt  mar  aon  naigheachd.  Mar  sin  tha  mi 
air  a  chuid  is  modha  de  na  chuala,  's  a  leugh  mi  mu'n 
ChailHch,  f  higheadh  'n  a  chèile  a  dh'aon  aodach.  Bheir 
mi  seachad  an  dà  chuid  an  iuchair,  agus  bheir  mi  mo 
mhìneachadh  fhèin  aig  a  cheann.] 


"  CaiUeach  mhòr  an  Fhuarain  àird 

'S  acfhuinneach  i  'shiubhal  chàrn." 

"  An  uair  a  bha  'mhuir  'na  coiU'  's  na  crìonaich 
Bha  mise  'n  sin  'am  nìonaig  òig  : — " 

Bha  ann,  o  chian  fhada  'n  t-saoghail,  cailleach, 
mhòr,  mhòr  a  thàinig  a  nuas  à  Lochlann. 

Bha  cliabh  air  a  druim,  agus  slacan  draoidh- 
eachd  'n  a  làimh. 

Anns  a  chliabh,  bha  ùir  is  creagan,  gu  Albainn 
a'  dheanamh. 

Air  an  rathad  a  tighinn,  thuit  cuid  de'n  ùir  's 
de  na  creagan  's  an  loch.  'Se  sin  a'  rinn  na  h- 
eileanan  siar.  ^ 

Bu  nighean  do  Ghrianan  a  Chailleach  so.  Oha 
robh  ach  an  aon  sùil  ghlogach  aice,  'an  clàr  an 
aodainn ;  ach  bha  sealladh  na  sùla  sin  cho  luath  ri 
rionnach. 

Bha  neul  a  h-aodainn  dubh-ghorm ;  agus  bha 
fìaclan  sgòrach  ruadh  'n  a  craos. 

Bha  brèid  air  a  ceann ; — mar  a  bhiodh  air  na 
mnathan  o  shean, — ach,  an  àite  'bhi  geal  's  ann  a 
bha  e  breac,  ballach  ;  is  bha  a  ciabhan  glasa,  a  bha 
mar  chrithionn  fo  chrith-reodha,  a  sios  ni'  a 
guailnean. 

Cor  uair  bhiodh  osain  oirre,  's  cor  uair  mogain 
liatha ;  ach,  cha'n  fhacas  riamh  i  gun  ^sùmag  de 
^phlaide  odhar  m'  a  slinneinean. 

Bha  treudan  fhiadh  aig  a  ChaiUich,  agus  iomadh 
ealltainn  de  ghabhair  's  de  chaorich  cho  geal  ris 
an  t-sneachd.  Shiùbhladh  i  leò  thar  miillach  nan 
càrn,  's  a  nuas  na  slèibhte. 

B'  i  a  Chonaill  an  clacharan  thairis  air  am  biodh 
i  ag  iomain  nan  gabhar  a  nuas  o  mhullach  Chruach- 
ain ;  ach,  b'  ann  a  nuas  Gleann  Nibheis  a  bu  bhith- 
eanta  bha  i  'g  iomain  nam  fiadh. 

Bha  treudan  eile  aice  mach  eadar  na  Torainnean 
agus  an  Dubh-Irteach.  B'  ann  an  sin  a  gheibhte 
na  fèidh  ag  ionaltradh.  Cha  robh  raon  eile  cho 
farsaing,  fosgailteach  ris,  gu  leum  is  mire  gus  am 
biodh  iad  seachd  sgìth. 

An  uair  a  thigeadh  an  t-àin  gus  na  gabhair  a 
bhleoghan,  ruitheadh  iad  'n  an  treudan  a  stigh  do 
Uamh  Bhuaile-nan-Drògh,  aig  Budha  na  Caillich. 

B'e  *n  sealladh  am  faicinn,  nan  sreudan  caoir- 
gheal,  agus  gaoir  an  t-sruth-bhleoghain  ag  eiridh 
gus  na  neamhan. 

An  uair  a  dheanamh  a  Chailleach  sreothart  aig 
Rudha  na  Caillich  chluinnteadli  i  'n  èilean  Cholla. 

B'  ann  an  Coire-Bhreacain  a  bhiodh  i  'posdadh 
a  plaideachan.  Trì  làithean  mun  tòisicheadh  an 
obair,  chluinnteadh  srann  a  Choire  fad  fichead 
mìle  mu'n  cuairt.  An  sin,  an  uair  a  bha'n  sapull  a 
ruith  thairis,  rachadh  a  Chailleach  ris  a  phosdadh. 
'S  ann  an  sin  a  bhiodh  an  fhuaim,  's  an  cobhar  a 
taomadh  mu'n  amar  fad  mhìltean  m'a  thimcheall. 

Ach  an  uair  a  bhiodh  am  posdadh  rèidh,  bhiodli 
breacan  ballach  Albainn  gun  smal  o  cheann  gu 
ccann. 

Bha  dà  lùchairt  aig  a  Chaillich. 

Gheibhear  Tota,  no  Totacha  Cailleach  a  Bheur 
anns  an  Ros  Mhuileach  ;  agus,  mar  an  ceudna, 
aig  Loch-a-Phuill  'an  Tiriodh. 

Tha  'n  staidhir,  air  am  bi  i  dol  sios  fo  'n  Linne 
Sheilich,  anns  an  Apainn.  Tha  aon  cheann  de'n 
staidhir  a'  dol  siòs  am  measg  nan  creagan  dubha 
air  taobh  siar  Shiùna ;  agus  tha  'n  ceann  eile  dhi 
ri  fhaicinn  'an  Ceann-geàrr-loch. 

Tha  dà  Fhiodhan  na  Caillich  ri  fhaotainu  'an 
Achanambà,  'am  M'eadarloch.  Tha  aon  de  na 
Fiodhain  cho  mòr,  gu'm  bheil   dail  arbhair  's  a 

mhàs  aige,  agus  craobhan  's  preasan  a'  cinntinn 
mu'n  cuairt  air  a  chlàraidh. 

Bha  tobar  fiòr-uisg  air  muUach  Chruachain,  far 
am  biodh  a  Chailleach  a  fuireach  's  an  Didhche  le 
a  treudan.  B'  e  a  dleasannas  faire  thairis  air  an 
fhuaran  so,  agus  clach  a  chur  air  beul  an  tobair 
aig  àm  dol  fodha  na  grèine.  Ach,  aon  oidhche,  air 
dhi  a  bhi  sgìth  ag  iomain  nan  treud,  thuit  i  'n  a 
cadal  gun  a  chlach  a  chur  air  beul  an  tobair. 

Ruith  an  t-uisge  thairis  gus  an  do  bhris  e,  mar 
bh^um-slèibh,  troimh  na  creagan  aig  Bealach  a 
Bhrànraidh  's  thaom  e  siòs  air  a  chomhnard,  a' 
toirt  leir-sgrios  'n  a  lorg,  air  gach  duine  's  ainmh- 
idh  a  bha  tighinn  beò  air.  Tha  'm  bealach  a  rinn 
am  beum-slèibhe  ri  fhaicinn  far  am  bheil  Atha  a 
ruith  a'  Loch  Odha ;  agus  b'  ann  mar  sin  a  rinne- 
adh  Loch  Odha. 

Bha, — mar  a  thubhairt  mi, — slacan  draoidh- 
eachd  an  làimh  na  Caillich. 

'S  e  'n  rud  a  bha  i  'deanamh  leis,  a  bhi  gun 
tàmh  a  slacadh  an  talaimh,  gus  an  robh  e  cho 
cruaidh  ri  iarunn :  cho  cruaidh  agus  nach  b'  urr- 
ainn  do  lus  no  do  dhuill  each  marsainn  beò  air 
uachdar.  Cha  robh  dad  idir  a  chuireadh  a  leithid 
de  chorraich  oirre,  na  gu'm  biodh  a  choltas  air 
feòirnein  bideachadh. 

'S  e  a  b'  aobhar  air  so,  gu'n  robh  a  mac  ag 
amharc  às  dèigh  bean-òg,  agus  cho  cinnteach  's  a 
gheibheadh  e  a  toirt  dachaidh,  bhiodh  riaghladh 
na  Caillich  thairis.  Fhuair  a  Chailleach  a  dòigh 
fhèin  gus  a  nis,  agus  cha  toireadh  i  suas  e  cho  fad 

's  a  bha  e  'n  a  comas  a  ghleidheadh.  'S  ann  a' 
chuir  i  'n  ruaig  air  a  chàraid  òig;  agus  mharc- 
aich  i  'n  an  dèigh  cho  luath  's  a  bh'  aice.  Ach 
thog  a  mac  a  bhean-òg  air  an  steud-each  bhàn 
aige  agus  theich  e  air  falbh  leatha. 

Tha  slochd  am  measg  nan  creag,  air  Beinn 
Hàinis  'an  Tiriodh.  Thairis  air  leum  each  na 
Caillich,  's  i  air  tòir  a  mic.  Air  do'n  each  an 
leum  a  thoirt  thairis  air  an  t-slochd,  bhuail  a  dhà 
chois  toisich  beum  às  a  chreig.  Thugadh  Leum- 
an-eich  mar  ainm  air  an  t-slochd,  agus  chithear 
aileadh  nan  cruidhean  gus  an  latha  diugh. 

A'ch  bha  a  mac  a  tilleadh  's  a  tilleadh,  ged  a 
bha  a'  bhean-òg  gealtach  ro  'n  Chaillich. 

Mar  sin,  ghairm  a  ChaiUeach  a  stigh  na  Faoilt- 
ich  gus  a  chàraid  a  chumail  as  a  rathad.  Chum 
na  Faoiltich  a  mach  iad  car  mìos  a  dh'  ùine ;  agus 
an  sin  b'  fheudar  dhaibh  falbh. 

Fhuair,  an  sin,  a  Chailleach  trì  lathan  de'n 
Ghobaig  nimheil,  chrainntidh ;  agus  trì  lathan  eile 
de'n  Fheadag  luirgneach  luath,  agus  chum  iadsan 
a  chàraid  air  an  ais  fad  seachduin. 

Thuirt  an  Fheadag : — 

"  S  mise  'n  Fheadag  luirgneach  luath, 

Marbhaidh  mi  'chaora,  marbhaidh  mi  'n  t-uan  ; 
Cuiridh  mi  a  bhò  mhòr  's  an  toll 

Gus  am  bi  an  tonn  thar  a  ceann  : — " 

Agus  rinn  an  Fheadag  mar  a  gheall  i. 

Fad  na  h-ùine  so  bha'  Chailleach  a  slacadh  an 
talaimh,  ach  bha  e  dol  buileach  'n  a  h-aghaidh  am 
fàs  a  chumail  fodha. 

Mu  dheireadh  cha  b'  urrainn  di  cumail  oirre 
fhèin,  's  i  'faicinn  an  fheòir  a  cinntinn ;  agus  na 
seòbhragan  beaga  bìdeach  a'  fosgladh  an  sùilean 
's  ag  amharc  a  mach  às  na  frògan  fasgathach, 
agus  ghlaodh  i, — 

"  Dh'  f  hàg  e  shios  mi,  dh'  fhàg  e  shuas  mi, 

Dh'  f  hàg  e  eadar  mo  dhà  chluais  mi ; 

Dh'  fhàg  e  thall  mi,  dh'  fhàg  e  bhos  mi, 

Dh'  f  hàg  e  eadar  mo  dhà  chois  mi !  " 

An  sin  thàinig  Seachduin  a'  Ghearrain. 

Agus  an  sin  ghairm  a  Ohailleach  na  Sgarrth- 
aichean  a  stigh,  agus  cha  b'  iad  a  bh'  air  deireadh, 
le'm  marcaichean-sìon.  Fad  sheachd  lathan  chum 
iad  a  sèideadh  's  a  sguabadh  thairis  air  an  fhonn 
le  frasan  garbh. 

Air  dhaibhsan  gèill  a  thoirt,  thàinig  an  Doirionn 
Mhòr  a  nuas,  agus  bu  treun  a  rinn  1  cath ;  ach 
b'  fheudar  di-se  mar  an  ceudna  sgur,  's  a  h-anail 
a  ghabhail. 

Rinn  an  tunnag  fhiadhaich  tàir  air  a  Ohaillich ; 
— *'  Tha  mi  fhèin,  agus  mo  dhà-isean-deug  beò 
fhathast." 

"  Stad  ort ! "  ars'  a  Ohailleach,  is  thug  i  aon 
oidheirp  eile  air  an  riaghaladh  a  chumail  'n  a 
làimh  fhèin. 

Ghabh  i  coingheall  do  na  Faoiltich  fad  thrì 
lathan.    Lìon  iad  na  claisean  le  sneachd,  le  uisge 

's  le  clacha-meallain.  Mharbhadh  an  tunnag,  agus 
chaidh  a  Chailleach  gu  aona-cheann  air  dòigh  agus 
gu'n  do  chuir  i  a  sùil  fhèin  às,  'n  a  strì  an  aghaidh 
cumhachd  na  beatha  ùir  sin,  a  bha  'gèiridhanns 
gach  cuisle  de'n  chruitheachd. 

Agus  fhuair  a  mac  a  bhuaidh.  Chuir  e  'n  ruaig 
air  a  mhàthair;  thilg  i  a  slacan  draoidheachd  fo 
phreas  chuilinn,  agus  theich  i. 

Leum  an  t-each  leatha  thairis  air  Loch  Eite, 
dh'  fhàg  e  aileadh  a  dhà  chois  toisich  air  a  chreig 
air  Beinn  Duirinis  ;  agus  thugadh  Cruidhean  mar 
ainm  air  an  àite. 

Thionndaidh  a'  Chailleach  gu  cloich.  Tha  i  'na 
suidhe  aig  Bealach  a  Bhrànraidh  os  ceann  Atha,  a 
siòr  dhearcadh  a  siòs  Loch  Odha. — Theirear  sin  le 
cuid ;  ach  theirear  le  cuid  eile  gur  ann  aig  Rudha 
na  CaUlich  a  tha  i  'n  a  suidhe,  a  siòr  dhearcadh 
thàr  a  chuain. 

Biodh  sin  mar  a  thoilicheas  e,  cha  do  chinu 
feur  fo  'n  phreas  chuilinn  riamh  o  'n  a  thilg  a 
Chailleach  a  slacan  foidhe.  Thachair  so  air  Seach- 
duin  na  Caillich,  agus  bha  'Chailleach  air  a  ruaig 
air  Latha  na  Caillich,  an  25ead  de  'n  Mhàrt. 

A  nis,  mun  dean  mi  mìneachadh  sam  bith  air 
an  sgeulachd,  bidh  e  cho  math  an  iuchair  a  chur 
'n  ur  làimh,  a  thug  dhomh  fhèin  a  cheud  fhosgladh 
air  a  ciallachadh : — 

So  mar  a  thugadh  dhomh  i  le  Malmhìna,  tè  a 
rugadh  's  a  thogadh  'an  tìr  nan  Hunnach  : — 

Bha,  uair  a  bha  'n  sin,  buitseach  mhòr,  a  bha 
thairis  air  ochd  buitsichean  eile. 

Bha  a  Bhuitseach  mhòr  cruaidh,  neo-chneasda 
ri  bean-òg  a  mic ;  cha  robh  'bhi  beò  aig  an  tè  òig 
leis  a  chaillich. 

Air  latha  bha  'n  sin,  thug  a  chailleach  rùsg  de 
chaora  dhonn  do  bhean  a  mic,  agus  dh'  òrduich  i 
dhi  'dol  ag"us  a  nigheadh  geal. 

Dh'  fhalbh  an  tè  òg  do  'n  alld,  agus  nigh,  is 
nigh  i  an  olann,  ach  ged  a  nigheadh  i  e  gus  a  nis, 
cha  bhiodh  an  olann  geal. 

Thachair  do  'n  Gheamhradh  aosda  dol  seachad. 
Thug  e  'n  aire  mar  a  bha  deòir  na  mnaoi  òig  a' 
sileadh  gu  frasach,  's  i  trang  a  glanadh  an  rùisg. 
Dh'  fheòraich  e  dhi',  c'arson  a  bha  i  a  caoineadh  ? 

'*  A  chionn  gu  'n  d'  thug  mo  mhàthair-chèile  so 
dhomh  ri  'dheanamh  geal,  agus  cha  ghabh  e  dean- 
amh,  agus  bidh  i  'trod  rium." 

"  Thoir  dhomhs'  e,  agus  ni  mise  geal  e  air  do 
shon,"  ars'  an  Geamhradh. 

Thug  i  dha  an  rùsg,  's  cha  b'  fhada  bha  esan  'g 
a  dheanamh  geal. 

Thug  e  dhi  air  ais  e  le  aon  làimh,  agus,  leis  an 
làimh  eile,  shìn  e  dhi  làn  an  duirn  de  fhlùraichean 
gorma, — ris  an  abair  iad  bhiorèle, — ag  ràdh  : — 
"  Ma  their  do  mhàthair-chèile  diog  riut ;  no  ma 
dh'  fheòraicheas  i  ceist  dhiot,  thoir  dhi  na  bhiorèle 
sin,  agus  abair  rithe ; — Tha  na  blàithean  air  tighinn 
a  mach  air  an  t-sliabh." 

Thug  a  bhean-òg  an  rùsg  's  na  flùrain  leatha,  's 
thill  i  dhachaidh.  Thug  i  'n  rùsg  d'a  màthair 
-chèile,  agus  shin  i  na  bhiorèle  di  ag  ràdh  ; — Tha 
na  blàithean  air  tighinn  a  mach  air  an  t-sliabh. 

Las  fearg  a  màthair-chèile.  Ghairm  i  na  h-ochd 
buitsichean  eile,  agus  dh'  fhalbh  iad  a'  marcachd 
air  an  gabhair  bhàna,  gu  cogadh  an  aghaidh  fàs. 

Ghabh  iad  coingheall  de  thrì  lathan  o  'n  Fhaoil- 
teach,  agus  thog  iad  doinnion  gun  chiall. 

Ach  bhoiUsg  a  ghrian  a  mach ;  agus  dh'  analaich 
a  ghaoth  deas  gu  blàth,  sèimh ;  fhuaras  a  bhuaidh 
air  na  Buitsichean  agus  chaidh  an  ruaig  a  chur 
orra.  Thionndaidh  iad  gu  cloich,  agus  tha  iad  an 
sin,  air  mullach  Beinn  Sìlais,  aig  Temesbhar,  'n  an 
suidhe  air  an  gabhair.  Na  h-uile  bliadhna,  air 
Latha  na  Oaillich,  tha  na  deòir  a  sruthadh  gu 
trom  a  nuas  gruaidhean  cloiche  nan  Cailleachan, 
aig  cuimhneachadh  dhaibh  mar  a  chaill  iad  am 
blàr,  agus  mar  a  chaidh  an  ruaig  a  chur  orra : — 

*  Agus,"  arsa  Mahnhìna,  "  chunnaic  mis'  iad, 
oir  thug  mo  mhàthair  an  sin  mi  g'am  faicinn,  an 
uair  a  bha  mi  'm  chaileig." 

'S  gann  a  bhios  feum  agaibh  air  dubhcheist  na 
sgeulachd  fhosgladh,  an  dèigh  i  sin  a  chluinntinn. 

Bidh  sibh  air  a  thuigsinn  gur  cosamhlachd 
àillidh  i,  a  chuir  ar  n-athraichean  glice  'an  eagaibh 
a  chèile  anns  na  linntean  anns  nach  robh  leabh- 
raichean,  no  fèilhrean  aca,  no  dòigh  eile  air  cuimhne 
'chumail  air  aimsirean  na  bliadhna.  Is  Fèillire  so, 
cha  'n  ann  air  a  chlò-bhuahidh  'an  Lunainn,  le 
dealbhan  a  th'  air  an  lì-dhealbhadh  air  duiUeagan 
pàipeir,  ach  air  an  sgrìobhadh  air  beanntan  an 
fhraoich,  air  cùirn  is  creagan  far  am  maisìche  iad; 
air  neòil  agus  air  tuiltean  nan  garbh-chrìoch  ;  air 
tonnan   dorcha,    adhairceach    a'    chuain ;     's   air 

tonnan  barra-gheal  ar  corsa ; — ann  an  aon  fhacal, 
air  gach  cuspair  ìs  modha  'thogas,  no  a  thàirngeas 
ar  cridhe  air  aghaidh  ghaolach  Albainn. 

Ach,  air  eagal  nach  d'  fhosgail  sgeulachd  Mal- 
mhìna  an  t-iomlan  suas,  bidh  e  cho  math  mìneach- 
adh  eile  a  fhuair  mi,  a  thoirt  duibh  a  rèir  mar  a 
tha  e  agam  fhèin ;  ach  ann  am  beagan  fhacal,  air 
eagal  mo  sgeul  a  tharruing  a  mach  tuiUeadh  's 
fada. 

Phuair  mi  mòran  soiUeireachadh  air  brìgh  nan 
sgeulachd  sìn,  ann  an  sean  leabhar  Lochlannach 
ris  an  abrar  "  An  Oide."  B'  e  so  am  biobul, — mar 
a  dh'  fhaodar  a'  ràdh — a  bh'  aig  na  Lochlannaich 
mun  dh'  fhuair  iad  eòlas  air  an  aon  Dia  fhior. 
Anns  a  cheud  earrann  deth  tha  mòran  de  sgeul- 
achdan  de  'n  aon  ghnè  ris  na  sgeulachdan  againne 
mu'n  Chaillich. 

Oir,  's  fheudar  a  chumail  fa'r  comhair,  nach 
ann  a  mhàin  eadar  Lochabar  agus  Diùra  air  an 
aon  làimh,  no  eadar  Tiriodh  's  Beinn  Cruachan  air 
an  làimh  eile,  a  tha  iomradh  air  a  Chaillich  : — 

Tha  Sgrzoh  na  Caillich  air  garbh-shlios  beinne 
'an  Siorramachd  Pheairt.  Tha  Bogha  na  Caillich 
air  sgeir,  anns  na  h-Earradh, — ma  's  math  mo 
bheachd.  'S  i  Chailleach, — ma  's  fhiòr — a'  rinn 
beanntan  Siorramachd  Rois.  An  uair  a  shuidh  i, 
a  leigeil  a  h-anail,  chaidh  an  cliabh  às  a  chèile, 
thaom  an  ùir  's  na  creagan  às,  agus  's  e  sin  a  rinn 
Beinn  Bhaicheard.  Tha  iomradh  air  a  Chaillich 
o  na  h-Arcaibh  gu  Creag-a-Madaidh  dlùth  air 
Glaschu,  far  am  faicear  "  The  Auld  Wife's  Lifts  '* 

claehan  mòra,  'ii  an  seasamh,  far  an  robh,  a  roir 
coltais,  Cromleac.  Tha  iad  cho  eòlach  air  a  Chaill- 
ich  an  Eirinn  's  a  tha  sinn  fhèin ;  agus — mar  a  dh' 
innis  mi  cheana — b'  ann  'an  ear-dheas  na  Roinn 
Eòrp'  a  dh'  innis  Malmhìna  dhomh  an  sgeulachd 
aice. 

Tha  mòran  anns  an  "  Oide  "  a  thilgeas  solus  air 
brìgh  nan  samhladh  ann  an  cosamhlachd  na 
Caillich. 

Tha  sgeulachdanaig  na  Lochlannaich  mu  che- 
ithir  ràidhean  na  bliadhna.  Is  i  CaiUeach  Beinn- 
a-Bhric,  bloigh  de  sgeulaclid  foghair. 

Tha  i  'n  a  sumag  de  phlaide  odhar, — datli 
odhar,  seartga  deireadh  an  fhoghair,  air  machair, 
's  air  coill'  t — 'na  mogain  liath  de  cheò ; — agus  ag 
iomain  a  treudan  fhiadh  a  siòs  Gleann  Nibheis—  's 
iad  sin  na  neoil  dhoinnionach,  's  na  tuiltean  dorcha, 
bras ; — 's  i  sin, — tha  mi  'g  ràdh — bloigh  de  sgeul- 
achd  Foghair. 

Ann  an  Cailleach  Bheinn  Chruachain,  ag  iomaiii 
a  gabhair  thairis  air  clacharan  na  Conaill,  tha  niìr 
eil'  againn  de  sgeulachd  foghair.  'S  iad  na  gabh- 
air  na  confha'-thuiltean  còbhragach  'an  amar  na 
ConaiU,  an  uair  a  tha  Loch  Eite  air  at  le  tuil  nan 
iomadh  alld.  'S  e  'm  Fuaran  Ard,  thairis  air  an 
robh  a  Chailleach  ri  faire,  Tobar  Beatha-Nàduir. 
Fhad  's  a  bha  'm  brod  cloiche  air  a  chur  air  beiil 
an  tobair  gach  feasgar,  bha  gu  leòir  uisg'  air  a 
ghleidheadh  ann  air  son  feum  gach  creutair.  Ach 
bha  'Chailleach,  an  t-sean  Bhliadhna,  a  fàs  sean 
sgìth,  gun  luth,  agus  a'  tuiieam  'na  a  cadal.     Bha 

cuimse  air  uisg'  an  tobair  fhad  's  a  bha  'ii  leac  air 
a  chur  air,  ach  a  nis  ruith  e  thairis,  cha  b'  ann  gu 
beatha  a  chumail  suas,  ach  gu  sgrios  a  thoirt  air 
gach  dùil  air  an  d'  ràinig  e. 

'S  i  Cailleach  Bheur  (a  Chailleach  mhòr  a  bha 
thairis  air  na  h-ochd  cailleachan  eile) ;  's  a  thàinig 
oirnn  às  an  Taobh-tuath,  's  ise  'n  Geamhradh. 
Bu  nighean  i  do  Ghrianan ; — grian  beag,  fann  a 
Gheamhraidh,  mar  a  gheibhear  e  's  an  òran  aigh- 
earach  Ghallda : — 

Mar  bhodachan  diuid,  mu'n  t-sHabh  ri  deas, 
Tha  'ghrian  gu  fann  a  caogadh  : — 

Ls  iad  ciabhan  na  Caillich  siantan  a  gheamhraidh ; 
frasan  dòbhaidh  uisg'isgHb;  agus  mùig  na  dùd- 
lachd.  Is  i  an  t-sùil  ghlogach  grian  a  gheamh- 
raidh ;  a  tha  'Chailleach  a  cur  aisde  fhèin  air  a 
25ead  de'n  Mhàrt.  Oir  tha  seadh  dùbailte  anns 
am  feumar  a  gabhail.  Mar  a  Bhliadhna,  is  nigli- 
ean  i  do  Ghrianan ;  mar  an  Geamhradh,  tha  aon 
sùil  ghlogach  aice.  'Se  neul  an  fhuachd  a  th'  air 
a  h-aodann  dùbh  ghorm,  mar  a  chithear  e  air 
iomadh  aon  eile  a  thuilladh  air  a  Chaillich  an 
àm  an  fhuachd — "  An  iognadh  mi  bhi  dubh  horò, 
H-uile  latha  muigh  o-hì ! "  Ach  cò  e  a  mac  agus 
a  bhean-òg  ?  Cò  ach  a'  ghrian  àillidh,  a'  tàladh  na 
talamhainn  gu  i  fhèin  a  sgeadacliadh  às  ùr  'an 
aodach-bàinnse  an  Earraich  's  an  t-Samhraidh ! 

Tha  feum  a  chuimheachadh  an  so,  gu'm  b'e  'n 
2.5ead  de'n  Mhàrt,  'se  sin  Latha  na  Caillich,  ceud 
latha  na  Bliadhn'  Uire  a  nuas  gu  mios  na  Dùdlachd, 

1599, — 's  e  sin,  'an  Albainn :  bha  e  'n  a  b'  fhaide 
nuas  na  sin  'an  Sasunn. 

'S  e  sin  an  latha  air  am  bheil  an  solus  a'  buadh- 
achadh  thairis  air  an  dorchadas ;  am  blàthas  thairis 
air  an  fhuachd,  agus  fàs  thairis  air  marbhantaclid 
a  gheamhraidh. 

'S  ann  mar  so  a  bha  sean  chunntas  na  bliadlma 
dol:— 

Mios  a  dh'  Fhaoilteach, 
Trì  làithean  Gobaig, 
Tri  làitheari  Feadaig, 
Seaehduin  a'  Ghearrain, 
Sgarrthaichean  na  FèiU  Connain, 
Doirionn  na  Fèill  Pàdraig 
Seachduin  na  Caillich, 
Sud  a  suas  an  t-Earrach  ! — 

Cha'n  fhaod  mi  a  dhearmad  innseadh  mu  na  naoi 
Buitsichean.  O  shean  bha'  bhliadhna  air  a  roinn 
*na  naoi  miosan.  'S  iad  a  rithis  na  miosan  nach 
'eil  marbh,  geamhradail  na  buitsichean ;  agus  nach 
mòr  an  cumhachd  a  th'  annta  'n  uair  a  bheir  iad 
còmhdach  ùr  air  aghaidh  na  talamhaim,  a  toirt 
nam  blàithean  a  mach  's  an  t-samhradh,  agus  a' 
toirt  an  toraidh  gu  abachd  's  an  fhoghar ! 

Ma  dh'  fheòraicheas  sibh, — C'arson  a  theirear 
Cailleachan  riù  ?  cuiridh  mise  ceist  eile, — C'arson 
a  theirear  'a  chaiUeacli'  ris  an  t-sean  sgoiltein 
bhuntàta  bhios  an  crochadh,  'n  a  ribeig,  ris  an  lus 
an  uair  a  thatar  'g  a  chladhach  ?  Agus  C'arson  a 
theirear  *  an  smior-chaiUeach '  ri  smior  a'  chnàimh- 

droma  ?  Nach  e  gu'm  bheil  rudèiginn  de  mhàth- 
reachas,  de  mhàthair-aobhair  annta?  Ach  bidh 
mi  'fàgail  sin  agaibh  fhèin  ri  chnuasachadh.  ' 

Anns  a  chunntas  a  tha  air  a  thoirt  air  Cailleach 
Beinn-a-Bhric  anns  a  Ghàidheal  (1874),  tha  e  air 
innseadh  gu'n  robh  sealgair  òg  a  conas  air  a 
Ohaillich  le  'bhi  'ranntachd  uimpe.  'Siad  na 
rannan  aige-san  a  tha'm  bitheantas  air  an  seinn. 
Tha'n  so  againn  freagairt  na  OaiUich : — Cha  chuir 
mi  sìos  ach  a  clieud  sreith  agus  an  sreith  mu 
dheireadh  de  gach  rann,  oir  cha'n  'eil  feum  air 

tuiUeadh : — 

A'  Chailleach  ; — 

Cha  leiginn  mo  bhuidheann  fhiadh, 
Mo  bhuidheann  fhiadh,  mo  bhuidhean  fhiadh  ; 
Cha  leiginn  mo  bhuidhean  fhiadh 
Dh'  imUch  sUgean  dubh  na  tràigh. 

Ochan,  is  i  'n  doirionn  mhòr,  &c.,  &c. 
A'  chur  mis'  an  choiU  ud  thall. 

Cha  do  ghoid  mi  chabhan  duilisg,  &c.,  &c. 
'S  cha  mhò  ghiod  mi  ribeag  chàil. 

'S  mòr  gu'm  b'  anns  a  bhiolair  uain,  &c.,  &c. 
'Bhios  air  bruaich  an  fhuarain  àird. 

Cha  'n  ioghnadh  mi  'bhi  dubh  ho-rò,  &c.,  &c. 
H-uile  latha  muigh  o  h-i. 

Cha  'n  ioghnadh  mi  bhi  fliuch  fuar,  &c.,  &c. 
H-uile  h-uair  am  muigh  gu  bràth. 

'S  ann  an  siod  bha  bhuidheann  f  hiadh,  &c.,  &c. 
Seachad  air  an  t-sUabh  ud  thaU. 


"  Anam-Caraid." 

Thaohair  dhomh  o  chionn  ghoirid,  air  dhomh  bhi 
'g  Imeachd  feadh  shràidean  aon  de  bailtean  is  mò 
a  th'  againn  gu  'n  d'  thug  mi  an  aire  do  shanas- 
eigin  a  bha  an  crochadh  ri  balla  aon  de  na  buthan 
air  taobh  eile  na  sràide  troimh  'n  robh  mi  a' 
siubhal  air  an  àm.  Thug  mi  sùil  air,  is  do  bhrìgh 
gu  'n  robh  e  car  annasach,  air  ball  rinn  mi  sheas- 
amh  gus  a  leughadh.  So  an  sanas  a  bh'  ann : 
*'  Boanerges,  Exponent  of  the  Art  of  Spiritual 
Culture." 

"  Is  neònach  an  sanas  a  tha  an  sud,"  arsa  mise 
rium  fèin,  agus  leis  gu  'n  robh  am  pailteas  de  thìm 
agam,  is  mi  car  feòrachail  mu  'n  rud,  rinn  mi  tars- 
ainn  air  an  t-sràid,  is  chaidh  mi  staigh  do  thaigh 
fear  an  t-sanais. 

"  Am  bheil  Mr.  Boanerges  aig  an  taigli  ? " 
thuirt  mise  ri  ògan  àrd  caol  car  glaisneulach  a 
thàinig  am  chòmhail  mar  fhreagairt  do  'n  bhuille  a 
thug  mi  do  'n  dorus.     "  B'  fheàrr  leam  fhaicinn." 

"  Is  mise  an  duine  tha  sibh  sireadh,"  fhreagair 
an  t-ògan  le  snodha  gàire  anabarrach  taitneach  ; 
"ach  thigibh  a  staigh.  Ma  's  urrainn  mi  dad  a 
dheanamh  air  bhur  son,  bidh  mi  glè  thoilichte  bhi 
air  mo  chur  gu  feum  leibh."  Agus  le  so  a  ràdh, 
threòraich  e  an  rathad  a  dh'  ionnsuidh  seòmair- 
uachdraich  an  taighe,  far  an  do  rinn  mi  suidhe 
làmh  ris. 

Cho  luath  sa  bha  mi  am  shuidhe  an  sin,  thuirt 
mi,  "  A  Mhr.  Boanerges,  se  a  mhàin  a  threòraich 

mi  an  so  an  diugh  gu'n  do  mhothaich  mi  do  'n  t- 
sanas  agad  am  feadh  sa  bha  mi  gabhail  na  sràide 
o  ehionn  ghreis,  agus  air  ball  ar  leam  gu  'm 
bu  mhath  leam  fhaighinn  am  mach  direach  dè 
tha  e  ciallachadh.  Am  bi  thu  cho  math,  matà, 
agus  m'  ioghnadh  riarachadh  sa  chùis,  mur  mi- 
mhodhail  a  leithid  de  cheist  a  chur  ort  ?  " 

"  Bidh  mi  glè  thoihchte,"  fhreagair  an  t-ògan, 
"  oir  is  trian  mo  ghnothaich  làitheil-sa  na  ceistean 
fhuasgladh.     Is  *  Spiritual  Culturist '  mise." 

"  Mhothaich  mi  dha  so  mar  tha,"  thuirt  mise, 
*'  ach,  a  charaid,  dè  an  nì  a  tha  an  sin  ?  Ar  leam 
nach  d'  fhuair  mi  riamh  iomradh  air  a  leithid  de 
dhreuchd  gus  a  so." 

*'  Theagamh  nach  d'  fhuair,"  fhreagair  an  t-ògan 
gu  socrach,  "gidheadh,  tha  i  ann.  Coma  co- 
dhiùbh,  chan  'eil  teagamh  nach  'eil  i  sin  agam-sa 
ceart  gu  leòir.  Is  '  Spiritual  Culturist '  mise  o 
na  tha  mi  'g  ionnsachadh  dhaoine  feum  a  tharr- 
aing  as  na  tha  aca  de  fheartan  spioradail.  Sin 
agaibh,  am  beagan  bhriathran,  mo  dhreuchd  is  mo 
ghnothach-sa." 

"  Ach,  a  charaid,"  lean  mise  air  m'  aghaidh, 
"  ciamar  a  bhios  tu  cur  a  leitliid  de  dhreuchd  an 
gnìomh— so  agad  an  rud  air  am  bu  mhath  leam 
fìosrachadh  fhaotainn." 

•'  Matà,"  thuirt  Mr.  Bonarges,  "chan  'eil  ann  a 
sin  ach  cèist  glè  shoirbh  ri  fhuasgladh.  Is 
*  Spiritual  Culturist '  mise  do  bhrìgh  gu  'm  bheil 
mi  toirt  air  na  daoine  feum  math  a  tharruing  as 
na  tha  aca  de  fheartan  spioradail,  mar  a  thubhairt 

mi  ruibh  mar  tha.  Gun  teagamh,  chual  thu-sa 
iomradh  cheana  air  an  t-seòrsa  sin  de  neach  tha 
ri  strì  slàinte  nan  daoine-easlainteach  a  chur  am 
feabhas  le  bhi  toirt  orra  feum  math  a  tharruing 
aS  na  tha  aca  de  fheartan  corporra.  Is  lighichean 
coluinne  a  mhàin  iad-san,  ach  se  feartan  an  spioraid 
no  'n  anma  chur  am  meud  sa  leasachadh  is  cuspair 
agam-sa." 

"  Is  neònach  an  rud  a  th'  ann,"  arsa  mise,  is  mi 
gabhail  mòr  ioghnaidh  as  na  bha  Mr.  Boanerges  a* 
cantuinn  rium. 

"  Chan  'eil  mi  fhèin  a'  tighinn  air  a'  chùis  mar 
sin,"  fhreagair  an  t-ògan.  "  Ma  bhios  daoine 
dèigheil  air  an  slàint  a  chur  am  feabhas,  agus  an 
làithean  a  chur  am  meud  le  bhi  leantuinn  gu  dlùth 
ri  seòlaidliean  an  cuid  lighichean,  carson  nach 
biodh  iad  a  cheart  cho  iomagaineacli  mu  cor 
an  anamannan — nì  a  tha  fada  os  cionn  buannachd 
air  bitli  tha  sruthadh  bho  bhi  neartachadh  na 
coluinne  ?  Bàsachaidh  a'cholunn,  ach  mairidh  an 
t-anam  gu  sìor." 

'*  Tha  thu  ceart,"  thuirt  mise,  "  ach  am  bi  thu 
cho  math  agus  a  dh'  innseadli  dhomh  dìreach  dè 
bhios  thu  deanamh  chum  feartan  an  anama  chur 
am  meud." 

"  Innsidh  mi  sin  duibh-se  mar  an  ceudna," 
fhreagair  Mr.  Boanerges.  "  Sa  ghnothach  so,  tha 
mi  dlùth  leantuinn  ri  gnàths  ligliichean  na  coluinne 
— gu  h-àraid  gnàths  nan  daoine  sin  aig  am  bheil 
an  cuid   sanasan   ri  fhaicinn   gu    lìoumhor  anns 

na  paipearan-naidheachd  is  fheàrr  Chan  'eil  na 
daoine  so  a'  toirt  mòrain  suim  do  sheòlaidii- 
ean  nan  lighichean  coitcheann — cha  mhò  a  tha  iad 
a'  toirt  chungaidh-leighis  seachad  dhaibh-san  a 
tha  gan  tadhal  chum  comhairle  fhaotainn  bhuapa 
mu  chor  an  colunnan.  An  àite  so,  se  a  th'  aca 
san  amharc  slàint  an  luchd-feòrachaidh  fhaighinn 
air  ais  dhaibh  le  bhi  toirt  orra  saothraichean 
corporra  de  chaochladh  ghnè  a  chleachdadh  a 
h-uile  là,  gu  sònraichte  an  dèigh  dhaibh  èiridh  sa 
mhaduinn,  agus  a  rìs  roimh  àm  dol  a  laighe.  A 
nis,  se  cheart  ghnàths  so  a  tha  mi-fhèin  a'cleachd- 
adh  chum  feartan  an  anama  chur  am  meud  ;  ach  a 
mhàin  gu'm  bheil  mi  deanamh  feum  dheth  sin 
chum  cor  spioradail  mo  luclid-feòrachaidh  a  chuid- 
eachadh,  an  àite  bhi  deanamh  sin  chum  am  feartan 
corporra  a  thoirt  air  aghaidh.  Abair  gu  'm  bheil 
duine  tighinn  gam  ceisteachadh  mu  staid  anama, 
se  cheud  chèist  a  chuireas  mi  air  dè  tha  cur 
air  san  dòigh  sin ;  agus  air  dhomh  fìos  fhaot- 
ainn  mu  dheighinn  sud,  se  an  ath  nì  a  ghabhas  mi 
fo  m'  bheachd  dè  is  cor  dhomh  dheanamh  chum 
cor  spioradail  an  duine  sin  a  leasachadh.  Am 
bitheantas,  gabhaidh  so  deanamh  ceart  gu  leòir  le 
bhi  toirt  air  cuid  de  mo  shaothraichean  spioradail 
a  leantuinn  gu  dlùth  aig  a  thaigh  fèin ;  ach  ma 
sheas  gur  ann  a  tha  e  'n  sàs  aig  droch  chleachd- 
adh  air  chor-eigin  nach  gabh  fuasgladh  ach  dìreach 
fo  mo  sheòladh  phearsanta  fèin,  guidhidh  mi  air  e 
a  thighinn  agus  a  chòmhnuidh  a  ghabhail  maiUe 
rium  gus  an  trèig  au  droch  chleachdadh  e." 

'*  Is  neòuach  an  nì  a  th'  ann,"  arsa  mise.  "  Cha 
chuala  mi  riamh  a  leithid  gus  a  so." 

"  Carson  a  ghabhadh  sibh  ioghnadh  as  ?  "  thuirt 
M  r.  Boanerges.  "  Tha  na  daoine  dèidheil  gu  leòir 
air  cor  an  colunnan  a  chur  am  feabhas:  carson 
nach  biodh  iad  a  cheart  cho  iomagaineach  mu  staid 
an  anama  ?  Theirinn  gu  'm  bu  chòir  iad  a  bhi  na's 
iomagainiche  mu  'n  cheud  na  mu'n  mi  eile  dh* 
ainmich  mi.  Nach  ann  mar  sin  a  tha  sibh  fèin  a' 
tighinn  air  a'  chùis  ?  " 

"  Sann  !  Sann  !  "  fhreagair  mise  gu  grad  "ach, 
a  dh'  aindeoin  sin,  is  neònach  an  nì  a  th'  ann. 
Ciod  iad  na  saothraichean  spioradail  is  mò  tha  gan 
cur  gu  feum  leat  ann  a  bhi  'g  ionnsachadh  do 
luchd-feòrachaidh  brìgh  a  ghabhail  as  na  tha  aca 
de  fheartan  spioradail  ?  " 

"  Innsidh  mi  sin  duibh,"  arsa  Mr.  Boanerges. 
**  San  dòigh  chorporra,  se  an  easlaint  is  coitcheann 
a  th'  ann  cion-meirbhidh  :  thèid  am  biadh  a  staigh 
do  'n  ghoile,  ach  cha  ghabh  e  cnàmhadh  gu  rèidh 
an  sin,  do  bhrìgh  nach  'eil  an  goile  làidir  gu  leòir. 
Agus  an  easlaint  is  mò  tha  cur  air  an  t-anam,  tha 
i  rud  beag  coltach  ri  sud,  do  bhrìgh  nach  'eil  an 
t-anam  cho  làidir  sa  bu  chòir  da  a  bhi.  Se  *  Cion- 
misneach '  a  theirinn  fèin  ris  an  t-easlaint  spiorad- 
ail  so ;  agus  a  leigeil  thuigsinn  duibh  gu'm  bheil 
stèidh  mhath  agam  anns  na  tha  mi  cantuinn  ruibh  a 
thaobh  an  rud  so,  faodar  a  ràdh  gu'm  bheil  dà  sheòr- 
sa  mhisneach  ann,  agus  gur  i  Misneach-spioradail 
— is  chan  i  idir  Misneach-chorporra — is  mò  tha 
dhìth   air  mac-an-duine.      So  agaibh  an  euslaint 

spioradail  is  cumanta  th'  ann,  agus  mar  a  tha  'n 
tinneas  ud  eile  dh'  ainmich  mi  'na  cheann-aobhair 
air  mòran  easlaintean  corporra  nach  gabh  ainm- 
eachadh  an  ceartuair,  mar  sin  tha  cion  misneach 
spioradail  'na  cheann-aobhair  air  a'  chuid  is  mò  de 
na  tinneasan  spioradail  cunnartach  sin  a  tha 
sàrachadh  mac-an-duine." 

"  Agus  dè  bhios  thu  deanamh  nuair  a  thèid 
fear-feòrachaidh  de  'n  t-seòrsa  ud  fo  stiùradh 
agad  ?  "  dh'  fharraid  mise. 

"  Dìreach  so,"  fhreagair  an  t-ògan.  "  Toirt  air 
an  duine  sin  a  mhisneach-spioradail  fèin  a  ghabh- 
ail  'na  dhà  làimh,  mar  gu  *m  b'  eadh,  agus  feum  a 
thoirt  as  le  bhi  ruith  a  staigh  do  suidheachaidhean 
as  nach  gabhadh  e  tlachd  gu  nàdurra,  agus  a  b'àill 
leis  teicheadh  bhuapa  mar  a  theicheadh  e  bho  'n 
phlaigh  fèin.  Ach  a  h-uile  air  so,  bidh  mi  toirt 
air  cuid  de  ràidhean  nam  feallsanach  spioradail 
ionnsachadh,  agus  a  thaic  a  leigeil  ris  nuair  a  bhios 
e  an  cunnart  air  bith  anama.  Tha  'n  seòrsa  meòr- 
achaidh  so  anabarrach  feumail  do  'n  anam  nuair 
a  bhios  e  air  a  shàrachadh  mar  sud." 

"  Agus  ciod  eile  bhios  tu  deanamh  ?  " 

"  Tha  saothraichean  spioradail  agam  airson 
gach  easlaint  spioradail  a  th'  ann,"  fhreagair  an 
t-ògan,  "  dìreach  mar  a  tha  saothraichean  corporra 
aig  na  lighichean  mu  choinneamh  gach  tinneis 
chorporra  th'  ann.  Tha  clàran  clo-bhuailte  dhiubh 
so  air  làimh  agam  anns  am  faicear  dè  is  còir  a 
dheanamh  chum  a  h-uile  seòrsa  euslaint  spioradail 

fhuadach  bho  'n  anam,  agus  a  chuniail  saor  bho 
gharbh  ionnsaidhean  an  droch-fhir." 

"  Am  bi  na  daoine  a  bhios  gad  thadhal  de  'n  aon 
ghnè  creidimh  no  an  ann  de  chaochladh  sheòrsa 
cràbhaidh  iad  ?  "  dh'  fheòraich  mise. 

"Bithidh  iad  de  mhòran  sheòrsa  creidimh," 
fhreagair  Mr.  Boanerges.  "Tha  Caitlicich  is 
Protastanaich  maraon  fo  stiùradh  agam  an  ceart- 
uair :  agus  chan  'eil  mi  f èin  a'  f aicinn  deadh  aobhair 
air  bith  air  Pàganach  no  fear-leanmhuinn  Mhoh- 
amaid  gun  a  bhi  toirt  feum  as  na  seòlaidhean 
spioradail  a  thionnsgainn  mise  as  leth  leas  an 
anama.  Tha  spèis  mhòr  agam  do  gach  seòrsa 
cràbhaidh  ach  beag :  chan  'eil  iad  so  a'  cur  èis  air 
a  h-aon  air  bith  de  na  saothraichean  agam,  cha 
mhò  a  tha  mi  fhèin  a'  feuchainn  ri  neach  air  bith  a 
thionndadh  bho  'n  chreideamh  sin  anns  an  d' 
fhuair  e  bhreith  is  àrach." 

"  Is  gasda  'n  gnothach  a  th'  agad  1 "  thuirt, 
mise,  "agus  gu  ma  fada  beò  duit,  is  ceò  as  do 
thaigh  !  Ach  innis  so  dhomh,  ma  's  e  do  thoil  e : 
am  bi  mòran  sluaigh  a'  tadhal  ort  an  ceartuair  ?  " 

'*  Matà,"  fhreagair  an  t-ògan,  "  chan  fhaod  mi 
ràdh  gu  *m  bheil  iad  sin  cho  lionmhor  sa  dh' 
fhaodadh  iad  a  bhi,  ged  nach  'eil,  theagamh,  aobhar 
gearainn  agam.  Tha  daoine  tuilleadh  is  iom- 
againiche  an  ceartuair  mu  chor  an  slàinte-san  gu 
bhi  gabhail  suim  ri  neartachadh  an  amnannan — 
coma  co-dhiùbh,  chan  'eil  t^agamh  nach  'eil  iad 
mòran  na  's  iomagainiche  mu  leas  an  colunnan  na 
tha  iad  feòrachail,  am  bitheantas,  mu  staid  an 

anmannan.  Is  fior  dhroch  chomharradh  so;  oir 
co-dhiùbh  is  fheàrr :  ar  cuirp  truaiUidh-ne  (a 
gheibh  bàs  an  ùine  gheàrr),  a  neartachadh,  no  ar 
n-anmannan  prìseil  (nach  faigh  bàs  a  chaoidh), 
a  thoirt  air  aghaidh  ?  " 

"  Tha  thu  ceart,"  arsa  mise,  mar  a  dh'  èirich  mi 
bhàrr  na  cathrach  anns  an  robh  mi  am  shuidhe, 
agus  a  dheasaich  mi  orm  chum  falbh.  "  Mur 
biodh  a'  chuid  is  pailte  dhinn  cho  buileach 
dall  neo-thuigseach,  thigeadh  cor  ar  n-anmannan  fo 
theann  aire  againn  fada  roimh  leas  ar  colunnanan. 
Ach  sin  nì  nach  'eil  tachairt — an  ceartuair  co- 
dhiùbh  ;  agus  faodaidh  mi  so  a  ràdh  riut,  a  thuille- 
adh  air  sin  nach  'eil  comharradh  no  lorg  is  lugha 
san  amharc  an  ceartuair." 

"  Faodaidh  sin  a  bhi  mar  sin — an  ceartuaìr," 
arsa  Mr.  Boanerges,  *'  ach  is  duine  earbsach  mise. 
Thig  àm  a  staigh  fathast  anns  an  fàs  sluagh  sgìth 
de  bhi  neartachadh  an  colunnan,  a  roghainn  air 
a  bhi  cuideachadh  an  anmannan  a  thighinn  air 
aghaidh  an  dòigh  fhreagarraich ;  agus,  nuair  a 
thig  an  t-àm  sin,  bidh  mo  ghnothach-sa  fèin  mar 
**  Spiritual  Culturist "  cho  ro  mheasail  aig  an 
t-saoghal  sa  tha  e  nis  fo  dhearmad  aig  mac-an- 
duine." 

"  Gu  fìor,  is  duine  làn  earbsach  thu-sa,"  thuirt 
mise,  "  ach  chì  sinn  !  "  agus  le  so  a  ràdh  dh'  fhalbh 
mi  an  taobh  a  thàinig  mi. 

RUARAIDH   ArASCAIN   IS    MhAIRR. 


Coille  Mhor  Stratharragaig. 

Bho  chionn  iomadh  bliadhna,  bha  Gaidheal  còir 
tapaidh  a  chòmhnuidh  an  Strathghlais,  a  bha  dol 
a  dh'  ionnsuidh  na  buana  do  Londaidh,  na  h-uile 
foghar.  Anns  an  àm  sin,  cha  robh  carbad-na- 
smùide  cho  farumach  bho  bhaile  gu  baile  agus  a 
tha  e  'n  diugh,  agus  mar  sin  cha  robh  aig  na 
buanaichean  bochd  air  ach  coiseachadh  cèum  air 
chèum  gus  an  ruigeadh  iad  an  ceann  uidhe.  Is 
iomadh  àmhghar  a  bha  tachairt  riutha  air  an 
rathad,  agus  is  iomadh  uair  a  bhiodh  am  beatha  an 
cunnart,  gu  h-àraidh  air  an  t-slighe  dhachaidh, 
nuair  a  bhiodh  fhios  aig  meirlichean  nan  coilltean 
gu  'm  biodh  beagan  thasdain  air  an  siubhal. 

Ohaidh  Gaidheal  Strathghlais  a  theasairgean 
uatha  co-dhiùbh  fad  iomadh  bliadhna,  ach  mu 
dheireadh  thall  cha  robh  eadhon  esan  gun  eachd- 
raidh  fhèin  aige  air  àmhgharan  turuis  na  buana. 

Bhadhna  'n  deigh  bliadhna  nuair  a  bhiodh  e 
fàgail  an  tighe  airson  Londaidh,  se  'n  àithne  mu 
dheireadh  a  bhiodh  e  faighinn  bho  bhean  an  tighe, 
e  thoirt  dhachaidh  corrain,  ach  a  cheart  cho 
minic  sa  gheibheadh  e  'n  àithne,  a  cheart  cho  tric 
sin  bha  e  ga  di-cliuimhneachadh.  Mu  dheireadh 
thall,  cheannaich  e  'n  corran  mu  'n  d'  fhàg  e 
Londaidh,  no  "  Lothians  "  mar  a  theirear  rithe  sa 
Bheurla ;  agus  cheangail  e  suas  e  gu  cùramach  an 
truaiU  fhodair.  Ohuir  e  aghaidh  air  Strathghlais, 
agus  air  a  shlighe  aig  Stratharragaig,  choinnich 

air  seann  nàbuidh,  agus  chaidh  iad  a  steach  do  'n 
tigh-òsda  dh'  òl  drama.  Chaidh  an  ùine  seachad 
gu  luath,  agus  mu'n  d'  fhàg  iad  an  tigh-òsda  bha 
'n  oidhche  air  tuiteam  gu  math,  agus  cha  robh 
dad  aig  a'  bhuanaiche  air  ach  aghaidh  a  chur  na 
aonar  air  coille  mhoir,  ùdlaidh,  fhiadhaich,  Strath- 
arragaig. 

Bha  oidhche  breagha  gheal  ghealaich  ann,  agus 
shaoil  leis  gu'n  robh  sin  na  fhàbhar.  Cha  deach- 
aidh  e  fad  air  aghaidh  nuair  a  chunnaic  e  duine 
tighinn  'na  choinneamh,  agus  nuair  a  bha  e  dìreach 
gu  bhi  aige,  dh'  fholuich  an  duine  e  fhèin  air  chùl 
craoibhe.  Bha'n  Gaidheal  a'  tuigsinn  gu'n  robh  'n 
t-àm  aige  'n  corran  a  thoirt  as  an  truaill,  agus  sin 
gu'n  d'  rinn  e.  Chaidh  e  thaobh  far  an  robh  'n 
duine  agus  dh'  fhoighneachd  e  dheth  dè  'n  uair  a 
bha  e.  Dh'  fharraid  e  air  ball  do  'n  duine  dè  thug 
air  dol  air  cùl  a'  phris  nuair  a  chunnaic  e  e. 
"  O,"  ars  an  duine,  "  se  àite  glè  chunnartach  tha 
so.  'S  iomadh  meirleach  a  chaidh  troimh  'n  choille 
so,  ach  bho  *n  a  tha  coltas  cho  suilbhireach  ort  fhèin 
chan  'eil  dad  de  eagal  agam  romhad,  agus  bho  na 
tha  sinn  a'  gabhail  an  rathaid  còmhla,  's  fhearr 
dhuinn  greasad  oirm,  agus  gheibh  sinn  drama  an 
tigh-òsda  tha  mu  mhìle  bhuaithe  so." 

"  Ro  mhath,"  ars  an  Gaidheal,  agus  ghabh  iad 
air  aghaidh. 

Cha  robh  'n  Gaidheal  còir  ro  chinnteach  as  a 
chompanach,  agus  mar  sin  bha  e  cimiail  gèur  shùil 
air  fad  na  slighe.  Bha  e  dearcadh  do  'n  duine  cur 
a  laimhe  na  bhroilleach  an  dràsda  agus  a  rithist, 

agus  cha  robh  so  a  còrdadh  ris  idir — bha  mòr  eagal 
air  gur  e  dag  a  bha  e  feuchainn  r'  a  ghlèusadh 
airson  a  bheatha  thoirt  air  falbh.  Is  ann  a  rug  e 
fhèin  air  a'  chorran  air  a  shocair,  agus  nuair  a  fhuair 
e  fàth  air  an  duine,  tharruing  e  e,  agus  chuir  e  'n 
ceann  dheth  le  aon  sgobadh,  air  chor  is  gu  'n  d'  thuit 
an  ceann  air  an  aon  taobh  de  'n  rathad  agus  a' 
cholunn  air  an  taobh  eile.  Bha  'n  ceann  a'  sgriach- 
ail  sa-  rànail,  agus  ag  eigheach  ris  a'  Gaidheal. 
"  'S  olc  a  rinn  thu  I  Cha  robh  olc  sam  bith  air  m' 
aire-sa,  ged  a  bha  mi  gabhail  an  aoin  rathaid  riut. 
Bha  mi  ionraic  onarach,  gun  ghunna,  gun  daga, 
agus  dhoirt  thusa  'n  fhuil  neo-chiontach." 

An  uair  a  chuala  'n  Gaidheal  so,  cha  robh  fhios 
aige  dè  dheanadh  e.  Bha  'n  oidhche  reota,  agus 
gun  dàil  sam  bith  a  dheanamh,  ghlaogh  e  'n  ceann 
gu  cùramach  ris  a'  choluinn,  agus  cheangail  e  'n 
amhach  gu  cruaidh  teann  le  neapaicinn-pòca,  agus 
an  tiota  thuirt  an  duine,  "  Cha  chreid  mi  nach  dean 
mi  fèum  fhathast.  Tog  mi  's  thoir  mi  do  'n  tigh- 
òsda." 

Choisich  iad  do  'n  tigh-òsda  le  chèile,  agus  nuair 
a  ràinig  iad,  bha  'n  tigh  làn  de  na  buanaichean, 
agus  bean  an  tighe  agus  a'  bhana-chòcaire  pronn- 
adh  dà  phoit  mhòir  bhuntàta  airsou  an  suipeir. 
Bh'  iarr  an  Gaidheal  dà  ghloine  de  'n  uisge-bheatha 
b*  fhearr,  ag  ràdh  gu  'n  robh  e  fhèin  sgìth  airtneul- 
ach,  agus  gu'n  robh  a'  chompanach  air  a  leon  gu 
dona.  Fhuair  iad  sin,  agus  thòisich  an  seanachas. 
Bha  'n  duine  leointe  fas  blàth,  araon  le  teas  au 
uisge-bheatha  agus  le  blàths  an  teine.    Thòisich 

e  ri  sreothartaich  agus  ri  sèideadh  a  shròine,  is  cha 
robh  fhios  bho  'n  talamh  dè  bha  cèarr  air.  Rug  e 
air  a  shròin  le  dhà  mheur  airson  an  streothart  a 
chumail  air  falbh,  agus  nuair  a  rug,  thuit  an  ceann 
mar  a  bha  e  anns  a'  phòit  bhuntàta,  agus  chaidh 
an  tigh  gu  ùpraid.  Theich  an  Gaidheal  cho  luath 
sa  rinn  a  chasan,  is  cha  d'  fhuaradh  greim  riamh 
air,  agus  cha  mhò  tha  lorg  air  duine  bliuineas  da 
aig  an  là  'n  diugh. 

I.  N.  M. 


tr^"^^"^^^ 


"A'  Bhinn  Chothromach." 

Tha  e  air  aithris  nach  robh  lagh  no  ceartas  an 
Leodhas  anns  na  lìnntean  fad  air  ais,  ach  am  fear 
bu  treas  an  uachdair,  mar  a  dh'  fhaodas  sinn  a 
thuigsinn  bho  *n  sgeul  a  leanas ;  ach  is  iomadh 
caochladh  a  thàinig  air  an  t-saoghal  bho  'n  àm  sin. 

Bha  duine  treun  garg  am  Bhaltos,  Uig,  ris  an 
abradh  iad  Dòmhnull  Càm  MacDhugaiU  —  fìor 
fhear-cogaidh,  agus  'na  cheannard  air  Clann  Aul- 
aidh.  Cha  robh  Bòmhnull  càm  bho  òige  idir,  ach 
is  ann  a  rinneadh  càm  e  air  a'  mhodh  so.  Se  aon 
ghobha  bha  an  Uig  aig  an  àm,  agus  b'  e  'n  cleachd- 
adh  a  bhi  tabhairt  seachad  càin,  is  b'  e  so  càin  a' 
ghobha — peic  gràin  na  h-uile  bliadhna,  agus  b'  e 
obair  a'  ghobha  na  h-uidheaman  aitich  a  chumail 
geur  fad  an  earraich,  agus  an  ath-leasachadh 
'nuair  bhitheadh  feimi  aca  air.  Duine  sam  bith 
nach  pàidheadh  a'  chàin,  dh'  fhaodadh  e  bhi  cinn- 
teach  nach  bitheadh  an  gobha  glè  chùramach  mu 
gheùrachadh  a  chuid  caibeachan.  Bho  'n  a  bha 
Dòmhnull  'na  dhuine  cho  treun,  ceannasach,  dh' 
fhàg  e  chàin  seachd  bliadhna  gun  phàidheadh. 

Bha  so  teann  air  inntinn  a'  ghobha ;  ach  air  an 
ochdamh  bUadhna,  sann  a  ghar  e  caibeannan 
Dhòmhnuill  'nan  aon  chnap,  agus  chuir  e  dhachaidli 
thuige  mar  sin  iad.  Bha  fios  mhath  aig  a'  ghobha 
gu  dè  thachradh,  agus  bha  shùil  am  mach  gu  tric 
gus  am  faiceadh  e  Dòmhnull  a'  tighinn.  Is  ann  a 
chuir  e  slat-iaruinn  do  'n  teallach,  is  rinn  e  gu 
math  biorach  air  an  innean  e,  air  son  e  fèin  a  dhìon 

bho  'n  duine  gharg  bha  tighinn  a  thoirt  na  torachd 
air.  Bha  fìos  aige  co  bh'  ann  DòmhnuU.  Ach 
coma,  chunnaic  e  a'  tighinn  e,  is  e  ri  leumraich  mar 
dhuine  air  chaoch,  le  bhiodaig  bhìorach  'na  dhorn. 
Faodar  a  thuigsinn  gu  'n  robh  beath  a'  ghobha  glè 
shuarach  'na  shealladh  aig  an  àm,  agus  bu  mhath 
fios  a'  ghobha  air  a  sin :  se  sin  a  thug  air  an  t-slat 
iaruinn  a  dheanamh  bìorach.  Ach  mar  a  bha 
Bòmhnull  a'  tighinn  am  fagus,  bha  'n  gobha  scid- 
eadh  a  bhuilg,  agus  a'  teasachadh  a  bhiodaig  fèin 
air  choinneamh  a'  chath.  Ghabh  e  sin  sios  gu 
ursainn  an  doruis  leis  an  t-slait  iaruinn  'na  dhà 
dhorn,  is  a  gob  dearg  lasadh.  Cho  luath  sa  dh' 
fhìdir  e  Dòmhnull  a'  dubhlachadh  an  doruis,  thug 
e  'n  sadadh  ud  do  'n  iarunn  theith  'na  choinneamh. 
C'àit  na  thachair  do  'n  iarunn  a  dhol  ach  'na  shùil 
dheis,  agus  faodaidh  sinn  a  chreidsinn  gu  'n  robh 
an  cath  seachad  le  sin. 

Sud  a  nis  an  dearbh  dhòigh  air  na  rinneadh  càm 
Dòmhnull  MacDhughaill.  A  riamh  roimh  sud,  cha 
chainteadh  "  Dòmhnull  Càm  "  ris,  ach  an  dèigh  an 
latha  ud,  cha  d'  fhuair  e  ainm  tuilleadh  ach  Dòmh- 
null  Càm  MacDhughaill. 

"  Bha  duine  ann  an  Uig, 
Ris  'n  cainte  Dòmhnull  MacDhugaiU ; 
Chuir  an  gobha  an  t-sùil  as, 
Bho  'n  dhiult  e  dha  a'  chain." 

Is  iomadh  duine  bhlais  air  an  rann  so  aig  nach 
robh  fios  air  an  aobhar  airson  an  do  dhealbhadh  e. 
Ach  coma,  cha  robh  Dòmhnull  fada  gus  na  dh'  fhàs 
e  slàn  a  rithis,  agus  is  ann  a  thòisich  e  ri  dol  mu  'n 

cuairt  na  dùthcha  gus  aonta  dhaoine  fhaighinn  air 
son  a'  ghobha  chrochadh.  Bha  cuid  leis,  agus  bha 
cuid  eile  'na  aghaidh  ;  ach,  a  thaobh  is  gu  'n  robh 
e  'na  dhuine  treuu  agus  borb,  fhuair  e  chuid  bu 
mhotha  de  na  h-Uigich  leis. 

Aig  an  dearbh  àm  so,  bha  riaghladh  na  dùthcha 
aig  na  bh'  ann  de  mhinistearan,  agus  de  thuathan- 
aich  mhòra,  mar  a  bhaleithid  lain  Mhoiristean  (Mac 
Mhurachaidh  Chailein)  à  Bragar,  Mac  Thorcaill  à 
Arnol,  agus  am  Breitheamh  an  Trìeamh,  a  Nis. 
Chaidh  Dòmhnull  a  dh'  iarraidh  fàbhar  nan  daoine 
sin  uile,  agus  fhuair  e  an  aonta  gu  lèir,  ach  aonta 
lain  Moiristean,  Bhragair.  Bu  bhàrd  esan,  agus 
cha  robh  uair  a  bhitheadh  e  toirt  a  bheachd  air  nì 
sam  bith  nach  ann  an  rann  bàrdachd  bheireadh  e 
seachad  e.  Nuair  a  dh'  innis  DòmhnuU  Càm  dha 
mar  a  bha  dùil  aige  dheanamh,  bha  esan  ag  èisd- 
eachd.  "  A  nis,"  arsa  DòmhnuU,  "  tha  Sgire  Uig 
agus  a  chuid  mhòr  de  mhaithean  an  Eilein  leam, 
agus  tha  mi  'n  dochas  gu  'm  bi  thusa  leam  mar  an 
ceudna,  's  gu  'n  teid  an  duine  chrochadh  am 
meadhon  Bhaltois,  am  fìanuis  na  grèine,  air  son 
a'ghniomh  a  rinn  e  ormsa — mo  dhàlladh  is  m' 
fhàgail  gun  fheum  cho  fad  sa  bhios  mi  beò — 'nam 
ghràin  do  m'  chairdean  uile  an  ainm  san  aogais." 

"  Dh*  èisd  mi  riut,"  ars  lain,  "  agus  tha  mi 
tuigsinn  an  còr  anns  am  beil  thu,  ach  èisd  thusa 
ruimsa  a  nis,  agus  thoir  leat  mo  bhriathran  : — 

*  Tha  dithis  a  dh'  fhàgas  tu  an  sìth, 

Tha  triuir  *s  chan  fhaod  thu  milleadh  orr*, 

Cum  gu  brath  air  do  thaobh, 

Do  ghobha,  do  mhaor,  's  do  mliinistear.' 

A  nis  dean  d*  fheum  fein  dheth  sin." 

"  O  latha  math  leat !  "  arsa  Dòmhnull,  is  e  falbh 
dhachaidh  gu  trom  inntinneach. 

Ach  cha  do  leig  e  buille  as  a  bheachd.  Uidh  air 
n-uidh  fhuair  e  latha  air  a  chomharrachadh  gus  an 
gobha  chrochadh,  agus  cuireadh  aig  gach  beag 
agus  mòr  de  na  bha  an  Sgire  Uig  a  thighinn  a  dh' 
amharc  an  t-sealladh  oillteil. 

Faodaidh  sinn  a  chreidsinn  gu  'n  robh  inntinn 
a*  ghobha  glè  luasganach  anns  na  làithean  deir- 
eannach  a  bha  dùil  aige  bhi  beò  air  an  talamh, 
agus  gun  e  faicinn  dòigh  air  dol  às. 

Ach  thàinig  an  latha — latha  mòr  nan  creach. 
Dh'  èirich  Dòmhnull  Càm  gu  math  moch  sa  mhad- 
uinn,  is  thòisich  e  sèideadh  trompaid  air  feadh  a' 
bhaile.  Bha  duine  thall  is  duine  bhos  ri  sealltuinn 
am  mach ;  ach,  mu  thimchioll  meadhon  latha,  bha 
'n  sluagh  tighinn  as  gach  àite,  sa  cruinneachadh  aig 
croich  a'  bhaile — boirionnaich  agus  fìrionnaich, 
sean  agus  òg. 

Thòisich  cuid  ri  cladhach  slochd,  agus  cuid  eile 
ri  cur  cuaille  mòr  'na  sheasamh  airson  a'ghobha 
bhochd  a  chur  gu  bàs.  Chaidh  ochdnear  eile 
thaghadh  air  son  a'ghobha  ghiulan  chum  na 
croiche.  Nuair  a  bha  na  h-ùile  dad  ullamh — an 
gobha  bochd  an  sud  aig  bonn  na  croiche,  an 
t-slochd  r'a  thaobh,  a  chridhe  air  fàilneachadh,  is  e 
leigeadh  slàn  leis  na  càirdean  agus  an  saoghal  uile 
— sann  a  chualas  an  guth  caol  cruaidh  ud  am 
meadhon  an  t-sluaigh.  Thug  a  h-uile  duine  sùil 
air  boirionnach  tapaidh,  'na  seasamh  gu  dìreach 
duineil,  sa    ceann    comhdaichte    le  brat  dhubh. 

"Fhearaibh  sa  bhraìthrean,"  dheigh  i,  "ciod  e 
tha  rùn  oirbh  dheanamh  an  diugh  ?  Am  beil  fios 
agaibh  gur  e  sìnn  fèin  a  chaUleas  gu  daor  air  a' 
ghniomh  oillteil— an  gobha  bhi  air  a  chrochadh? 
Cò  sheideas  am  bolg  am  maìreach  ?  Cò  bhuaileas 
an  t-òrd  air  an  innean,  no  co  gheuraicheas  gach 
caibe,  agus  a  thathas  an  t-iarunn  ri  aghaidh  nan 
srad  ?  An  cuir  sibh  gu  bàs  aon  ghobha  na  sgire  ? 
C'  àit  am  faigh  sibh  gobha  'na  àite,  agus  ciamar  a 
ni  sinn  a'  chùis  gun  ghobha  ?  Ach  ma  tha  sibh  air 
son  gu  'm  bi  ceartas  ri  riaghladh,  tha  dà  thàillear 
anns  an  sgire,  agus  ni  sinn  a'  chùis  le  aon  diùbh. 
Crochaibh  fear  dè  na  tàiUearan,  ach  fàgaibh  an 
gobha.  Cha  dean  sinn  an  gnothach  gun  ghobha : 
cha  dean,  cha  dean ! " 

Nuair  a  chual  an  sluagh  na  briathran  glic  a 
labhair  a'  bhean,  ghlaodh  iad  le  guth  àrd,  "  A' 
Bhinn  Chothromach ! "  "  A'  Bhinn  Chothromach ! " 

Gun  fhacal  tuiUeadh  a  ràdh,  rug  iad  air  a 
cheud  fhear  a  f huair  iad  de  na  tàillearan,  is  chroch 
iad  e  an  àit  a'  ghobha  chòir,  agus  mar  sin  bha 
Dòmhnull  Càm  riaraichte  le  briathran  na  mnatha, 
agus  cuideachd  chuimhnich  e  air  an  rann : — 

"  Tha  dithis  a  dh'  fhagas  tu  an  sith, 

Tha  triuir  's  chan  fhaod  thu  milleadh  orr'. 

Cum  gu  bràth  air  do  thaobh, 

Bo  ghobha,  do  mhaor,  's  do  mhinistear." 

Tha  e  air  innseadh  dhuinn  gur  e  'n  aon  bheul  a 
labhair  an  rann  so,  agus  a  labhair  "  A'  Bhinn 
Ohothromach." 

DOMHNULL  DOMHNULLACH. 

mEULAICHE. 

Am  Foghar. 


^'^'  ISDIBH  ris  an  duanag  so, 
•v!>V^^^'      ^  ghleus  mi  do  na  buainichean, 
•>gr— •  ••■       A  tha  sa  mhachair  fhuasgailte, 
■JL:.-j^--     ^i  buain  a'  choric  's  an  eòrna. 

Thig  Lùnasdal  a  dh'  innseadh  dhuinn, 
Gu  bheil  am  Foghar  prìseil  ann, 
Le  tuiltean  trom  is  dileachan, 
A  chuireas  brìgh  sna  pòran. 

Se  sealladh  oirdhearc  saoghalta, 
Bhi  'g  amharc  glòir  na  raointean  ud. 
Gach  seòrsa  feoir  ri  sgaoileadh  òrr, 
An  duileach  craobhach  boidheach. 

An  uair  a  dh'  fhàsas  diasan  òrr, 
Sa  dhearsas  blàth  a'  ghrian  orra, 
Thig  comhdach  bàn  a'  bhiathaidh  òrr, 
A  gheallas  biadh  gu  lòn  dhuinn. 

Chan  urrainn  peann  a  sgrìobhadh  dhuinn, 
'S  cha  deanadh  ceann  a  mhìneachadh, 
Na  th'  air  an  fhonn  de  shitheanan, 
Gu  rioghail  air  an  comhdach. 

Air  teannadh  dhoibh  a'  crionachadh, 
Ri  sùghadh  sios  gu  riamhaichean, 
Gu'n  druidh  e  oirnn  le  cionalas, 
Ri  faicinn  crìoch  an  glòire. 

Bu  chòir  dhuinn  a  bhi  *g  ionnsachadh, 
Bho  chùrs  a'  phòir  tha  samhlachadh, 
Gu  bheil  ar  làithean  cunntachail, 
San  t-saoghal  mheallta  mhòr  so. 

Bi  sealladh  beò  sna  h-aonichean, 
Bi  gearradh  pòir  's  ga  chaoinachadh, 
Bi  sean  is  òg  le  faoilt  orra, 
Bi  slaodadh  coire  is  eòrna. 

Aig  deireadh  bhuain  bi  gàirdeachas, 
An  tighean  tuath  na  Gaidhealtachd, 
Air  son  gu'n  bhuain  iad  sabhailte, 
Na  dh'  àiteach  iad  de  phòran. 

Bi  pailteas  biadh  is  abhlann  ann, 
Bi  ceòl  is  òl  is  dannsadh  ann, 
Bi  sean  is  òg  gu  sunndach  ann, 
Bi  danns  air  ceann  nan  òrdag. 

Fraoch  Geal. 


à 


Eìlean   DideiL 

Le  Iain  Mac  Cormaic. 

jc-;  HA  EileanDideil  'na  eilean  min-fheurach, 
sùghmhor.  Cha'n  'eil  uiread  de  thal- 
amh  an  àirde  'n  iar  na  Gaidhealtachd 
a  tha  cho  reachdmhor  ris  a  thabhairt 
.?  bàrra  no  a  thogail  meanbli-cliruidh 
no  crodh-dubh.  Tha  lèanagan  's  a 
phàircean  còmhnard  farsuinn,  is  nuair  tha  'n  t- 
eilean  fo  bhàrr  trom  'san  t-samhradh,  a  ghlacan 
air  an  còmhdach  le  sgeadach  anns  am  bi  dìth- 
eanan  de  gach  dath  is  seòrsa  a'  dealradh  anns  a' 
ghrèin  mar  neamhnaidean  an  crùn  rìgh,  a  threudan 
ag  ionaltradh  air  a  raointean,  no  criomaineadh  mu 
iomall  na  tràighe  far  an  d'  fholaich  na  garbh- 
chlachan  dreaman  milis  an  sud  's  an  so  anns  an 
dubhar,  's  na  h-uain  's  na  laoigh  bheaga  ri  mireig 
's  ri  leum,  's  e  sealladh  cho  ait  is  cho  aoibheil  is 
cho  sunndach  's  air  an  leag  neach  a  shùil  bho 
cheann  gu  ceann  de  'n  bhliadhna. 

Ach  ged  tha  uachdar  an  eilein  cho  còmhnard 
rèidh  so,  cha'n  e  sin  d'a  chladach,  gu  sònruichte 
air  an  taobh  an  iar,  far  an  robh  na  tonnan  cuireach 
'gan  roladh  fèin  air  aghaidh  a'  chuain  gus  an 
cosgadh  iad  iad  fèin  air  a'  chladach  gheòdhach, 
ghlomhasach,  a  dh'  fhàg  sloistreadh  a'  chuain  gu 
rudhach,  tolgach,  adhairceach,  mar  gu'm  biodh 
Eilein  Dideil   air  a    shracadh    gu    h-obann    bho 

chliathach  tìr  mòr,  agus  air  a  thilgeadli  ie  crith- 
thalmhainn  ochd  mìle  mòra  fada  mach  do'n  chuain, 
a  bha  diobhairt  a  thonnan  thairis  air,  eadhon  ri 
fèath-nan-eun  'san  iuchair  shamhraidh,  shìobhalta. 

Tha  dusan  croitear  an  Eilean  Dideil,  le'n 
teaghlaichean  mòra  fallan  de  nigheanan  is  de 
ghillean  cho  ceutach  's  a  chuir  cas  riamli  an 
leathrach  mairt,  an  Gaidhealtachd  na  h-Albann. 
Cha  robh  croitearan  air  a'  Ghaidhealtachd  air  fad, 
a  bh'  air  an  gar  cho  math  ri  croitearan  Eilein 
Dideil,  no  air  am  freagradh  an  t-ainm  "  seasgair  " 
a  leth  cho  math.  Bha  iad  ochd  mìle  mach  'sa 
chuan ;  agus  fad  ràidh  gheamhraidh  b'annamh  a 
chitheadh  iad  gnùis  choimheach.  Ach  cha  robh 
uair  a  racliadh  bàta  gu  tìr  mòr,  nach  biodh  fear 
aoidheachd  air  choireiginn  innte  a'  tilleadh ;  is 
ciod  'sam  bith  an  tigh  'sam  biodh  e  faotainn  cuid 
oidhche — cha  bu  chàs  sin  fhaotainn  an  Eilean 
Dideil  —  bhiodh  e  làn  bho  chlach-an-doruis  gu 
leac^an-teintein  ag  èisdeachd  ri  naidheachdan  na 
dùthcha — na  fir  le  achlasain  de  mhuran  a'  toinn- 
eamh  sìomain  air  son  figheadh  phladaichean,  agus 
na  h-ingheanan,  le  gliog-gliog  air  na  deilg,  's  iad  a' 
cur  òirlich  an  dèidh  òirlich  de  chalpa  stocainn  a 
steach  'nan  achlaisean. 

Cha  b'  ann  air  seachran  a  rachadh  neach  air 
bith  a  rachadh  an  rathad  Eilein  Dideil,  far  am 
biodh  a  shluagh  còir  a'  slaodadh  a'  choigrich  bho 
chèile,  air  meud  an  coibhneis  's  an  roruim. 

'S  iomadh  duine  glè  neònach  a  ràinig  Eilean 
Dideil;    ach   bha  sud  aon    samhain,    a    thill    na 

bàtaichean  bho  thìr  mòr,  bho'n  bhleith,  agus,  mar 
a  b'  àbhaist,  bha  fear-siubhail  air  bòrd  tè  dhiubh 
agus,  rud  glè  neònach,  's  e  Frangach  a  bh'  ann. 
Cha  robh  dìth  cuideachd  air  an  tigh  'san  do  chuir 
am  Frangach  a  suas  an  oidhche.  Bha  daonnan 
tathaich  air  tigh  'sam  biodh  luchd  aoidheachd ;  ach 
air  an  oidhche  so  thionndaidh  na  bodaich  's  na 
cailleachan  fèin  a  mach.  Thàinig  iad  a  dh'  fhaot- 
ainn  sgeòil,  gun  teagamh,  mar  a  b'  àbhaist ;  acli 
an  uair  so  b'  e  prìomh  reusan  a'  chomli-chruinn- 
eachaidh  làn  an  sùl  fhaotainn  de  Fhrangach  beò 
slàn.  Bha  iad  air  am  mealladh  gu  h-anabarrach  a 
chionn  nach  robh  atharrachadh  'sam  bith  air 
seach  duine  eile,  is  na'n  robh  fhios  aig  an  Fhrang- 
ach  air  fìor  fhàth  na  cèihdh,  cha'n  'eil  teagamh 
nach  biodh  cùis-ghàireachdaich  ris  fèin  aige. 

'S  ann  an  tigh  an  tàiUeir  a  bha  iad,  tigh  nach 
biodh  falamh  uair  'sam  bith  a  thigheachd  air 
oidhche  a  bhiodh  Frangach  air  aoidheachd  aige. 
Cha  robh  ach  Gàidhhg  gu  math  briste  aig  an 
Fhrangach;  ach  bha  e  toirt  deagh  oidhirp  air  e 
fèin  a  Hubliairt  anns  a'  chainnt  bhriste  bh'  aige. 

B'  e'n  cùbair  aon  duine  an  Eilein  an  eòlas  agus 
an  adhartas,  a  mach  o'n  cheistear ;  agus  b'  e 
daonnan  a  b'  fheàrr  labhairt  air  ceann  na  cuid- 
eachd ;  ach  cha  robh  e  ro  fhurasda  dha  mòran  a 
phlùchadh  as  an  Fhrangach.  Cha  robh  e  a'  tuig- 
sinn  nan  ceist  a  bha'n  cùbair  a'  cur  air  mu  na 
tìrean  cèin  a  shiubhail  e.  Chuireadh  an  cùbair  na 
ceistean  muin  air  mhuin  an  deagh  Ghàidhhg  is 
am  Beurla  bha  fada  na  bu  mhiosa  na  Gàidhlig  an 

Fhrangaich,  agus  aig  aii  àm  cheudna  ag  obair  le 
chorragan  mar  gu'm  biodh  e  bruidhinn  ri  balbhan. 
Eadar  a  h-uile  theangachadh  is  eadar-chorragach- 
adh  a  bh'  ann,  bha  cèiUdh  aig  muinntir  Eilein 
Dideil  nach  robh  aca  iomadh  latha  no  oidhche 
roimhe  sud.  Cha  robh  ni  a  bhuineadh  do'n 
Fhraing  nach  d'fharaich  iad  am  mach,  agus  gu 
sònruichte  rudan  a  bha'n  dlùth-dhaimh  daibh 
fèin : — "  Ciod  iad  na  siantan  a  bh'  ann  ?  Ciod  e  'n 
seòrsa  bàrra  bha  iad  a'  togail?  Ciod  e  'n  seòrsa 
cruidh  a  bh'  ann  ?  Ciod  e  'n  t-iasgach  a  bh'  ann  ? 
Oiod  e  'n  seòrs'  aodaich  a  bh'  air  nasaighdearan?" 
agus  ceistean  de'n  t-seòrsa  sin  bho  gach  taobli 
de'n  tigh,  is  an  cùbair  'gan  aitliris  am  Beurla  's  an 
Gàidhhg  's  le  chorragan,  is  e  'na  shuidhe  air  ealaig, 
glùn  ri  glùin  ris  an  Fhrangach. 

"  An  dà,  's  e  duine  bòidheach  glan  a  th'  ann," 
arsa  bean  a'  ghreusaiche,  's  i  'g  èirigh  'na  seasamh 
a  dh'  fhalbh;  ''is  cha  chuir  mi  uibhreachd  'sam 
bith  air  ach  mar  h-aon  againn  fhìn." 

"  Tuds,  a  bhean,  nach  'eil  fhios  gu'n  cuir.  Nach 
'eil  thu  faicinn  gu'm  bheil  a  bheul  fo  shròin,  agus 
cluas  air  gach  taobh  d'a  cheann  ?  " 

"  O,  luaidh,  a  luaidh !  am  bheil  ?  "  ars  ise,  's  i 
cromadh  a  nunn  ris  an  Fhrangach  's  a'  cur  sgàil 
air  a  sùilean  le  a  bois.  "  Droch  fhàs  ort  a  shean 
eucoireich,  saoil  an  d'  thug  mi  'n  aive  ciod  è 
thubhairt  thu." 

Cha  robh  duine  steach  nach  d'  rinn  glag  mòr 
gàire  a  dh'  fhaoidteadh  chluinntinn  aig  tìr  mòr,  is 
cha  bu  lugha  lachan  an  Fhrangaich  fèin,  's  e  'ga 

shnìomh  air  seaii  chathair  anns  an  robh  màs  air 
fhigheadh  gu  loinneil  le  sìoman  murain.  Bha  'n 
tàillear  'na  dhuine  sunndach  cridheil  co-dhiùbh ; 
ach  nuair  chunnaic  e  cho  math  's  a  thàinig  an  car 
à  bean  a'  ghreusaiche,  ghàir  e  gus  an  robh  am 
bòrd  a  bha  fodha  a'  dìosganaich. 

Ach,  co  dhiùbh,  chuir  am  Frangach  seachad 
ceitlìir-la-deug  an  Eilean  Dideil ;  ach  mu'n  robh  e 
fad  ann,  bhuail  iomagain  muinntir  an  Eilein  gu'n 
robh  cearbaiche  air  choireiginn  a'  dol  a  dh'  èirigh 
mach  r'a  linn ;  agus  cho  gaolach  's  gu'n  robh  iad 
air  naidheachdan  na  dùthcha  's  an  t-saoghail,  b' 
àill  leotha  nach  d'  thug  iad  an  t-aiseag  riamh  do'n 
Fhrangach.  Nuair  thigeadh  an  oidhche  bha  e 
suidhichte  gu  leòir,  ach  an  dèidh  nan  ceud  trì 
làithean,  cha  robh  e  ach  air  ais  's  air  aghaidh  feadh 
chladaich  air  taobh  siar  an  Eilein,  paipear  mòr 
leathann  f o  achlais,  's  e  'ga  fhosgladh  's  a'  sealltainn 
air  an  dràsd  's  a  rithis.  Shealladh  e  'n  sin  am 
mach  air  a'  chuan,  is  thòisicheadh  e  air  tomhas  le 
cheuman  an  sud  's  an  so,  bho  oir  na  tuinne  gu 
àite  sònruichte  air  choireiginn  gu  math  os  cionn 
àird  an  làin.  Shealladh  e'  n  sin  air  a'  phaipear,  is 
bheireadh  e  sùil  mu'n  cuairt  air,  is  chrathadh  e 
cheann.  Dh'  fhalbhadh  e  'n  sin  gu  port  no  bàgh 
air  choireiginn  eile  is  rachadh  e  troimh  'n  cheart 
riaghailt.  Bhiodh  na  fìr  's  na  mnathan  a  bhiodh  'sa 
chladach  a'  cruinneachadh  nan  stamh,  a'  tighinn 
gu  àrdan  air  choireiginn,  *s  a'  dol  air  am  beul  's  air 
an  sròin  a  ghabhail  beachd  de  na  h-uile  car  a  bha 
'm  Frangach  a  cur  deth  mar  so.    Sheasadh  iad  an 

sin  air  an  ìsleachadh  is  bhiodh  iad  a'  cnuasachd 
air  an  ni ;  ach  cha  robh  a  h-aon  aca  dheanadh  bun 
no  bàrr  de'n  Fhrangach. 

"  Abradh  sibhse  an  rud  a  thogras  sibh ;  ach 
cha'n  e  gnothuch  faoin  a  thug  am  Frangach  an  so. 
Tha  mise  'g  ràdh  ruibhsa,  chàirdean,  nach  'eil  an 
duine  cneasda,  agus  chi  sibh  sin  gun  dàil,  ma 
bhitheas  sibh  beò  ris,  an  rud  a  bhitheas,"  arsa 
fear  de  na  fir  air  an  robh  "  am  brocair  "  mar  fhar- 
ainm. 

Cha  rachainn  dà  mhionaid  an  urras  nach  ann  a' 
togail  brath  a  tha  'n  duine,"  ars  an  cùbair.  "  Ciod 
aig  tha  fios  nach  'eil  a'  chabhlach  Fhrangach  am 
folach  am  mach  'sa  chuan  's  a'  feitheamh  ri  sanas 
bhuaithe  air  son  tighinn  air  tìr  a  dhol  'nar  bad." 

"  Ho-hò,  bhurraidh,"  ars  an  seiclear.  "  Saoil  an 
ann  air  Eilean  Dideil  bochd  a  bheireadh  nàmhaid 
'sam  bith  a'  cheud  ionnsuidh.  Ciod  è  bha  iad  a' 
dol  a  dh'  fhaotainn  ann  ?  " 

"  Ciod  e  bha  iad  a'  dol  a  dh'  fhaotainn  ann ! 
Ciod  e  bha  'm  Prionns  a'  dol  a  dh'  fhaotainn  ann 
am  Mùideart  nuair  chaidh  e  air  tìr  ann  le  chuid 
dhaoine  ?  " 

"Gabh  gu  rèidh  e  'ille;  cha'n  'eil  fhios  a'm 
nach  èirich  thu  maduinn  air  choireiginn  an  ceann 
glè  bheag  de  ùine,  agus  trì  mile  Frangach  an 
cliathaich  na  polaig  bhuntàta  agad  1 " 

Ghair  a'  chuideachd  air  fad  leis  cho  da-rìreadh 
's  a  bhruidhinn  an  seiclear ;  ach  cha  robh  iad,  gu 
sònruichte  na  mnathan,  ro  shocrach  'nan  inntinn- 
ean  air  sàilibh  an  Fhrangaich,  a  h-uile  gàireach- 

daìch  gi'n  d'  thug  an  seiclear  orra.  Bha  'n  cùbair 
a'  sràideamachd,  is  làmh  anns  gach  pòca  de  bhriog- 
ais,  's  e  sealltaimi  'san  làr.  Cha  b'  e  duin'  e  a  dh' 
abradh  mòran  uair  'sam  bith;  ach  an  uair  a 
bhruidhneadh  e  bhiodh  e  gu  math  cuimseach. 

"  Cha'n  'eil  dad  agam  fèin  ri  ràdh  mu'n  chùis 
ach  so,"  ars  esan,  "  agus  's  e  sin  gu'm  bheil  mòran 
a  dhìth  an  Fhrangaich,  no  fada  tuiUeadh  's  a  chòir 
aige.  Cha'n  'eil  fios  cò  'n  suidheachadh  dhiubh 
sin  is  fhèarr ;  ach  air  mo  shon  fèin  deth,  tha  dùil 
a'm  gur  feàrr  sguab  na  adag  dheth.  Tha  ceann- 
fàth  air  choireiginn  aig  bun  na  h-iomairt  a  th'  aige, 
biodh  e  'na  mearbhal  no  'na  dhearg  dha-rìreadh  ;  is 
cha'n  'eil  fios  cò  dhiùbh  sin  is  fèarr,  na's  mò." 

"  Cuistibh ;  cuistibh  !  is-s-s  ! "  arsa  gach  seòd  a' 
togail  an  làmh  's  a'  feitheamh  a  sìos  ris  a'  chladach. 
Bha'm  Frangach  a'  dol  seachad  le  sgrìob  gharbh, 
is  ghabh  e  roimhe  gus  an  d'  ràinig  e  Port-an-tobair. 
Ghabh  e  'n  sin  roimhe  air  a  shocair  tarsuinn  an 
tràigh  gus  an  do  ràinig  e  ciobhal  a'  phuirt.  Slieas 
e  is  sheall  e  air  na  ceithir  àirdean,  is  thug  e  mach 
am  paipear.  Bha  'n  sin  sùil  air  a'  phaipear  agus 
sùil  mu'n  cuairt,  is  muinntir  an  Eilein  am  falach 
cùl  caoileig  ghainmhich,  is  gach  aon  a'  toirt  breith 
os  cionn  analach  air  gluasad  an  duine  neònaich  so. 
Thòisich  e  an  sin  air  tomhas  a  rithis  bho  àite 
sònruichte  de'n  tràigh  gus  an  do  ràinig  e  'n  tobar. 
Sheas  e  is  sheall  e  mu'n  cuairt.  Sùil  eile  air  a' 
phaipear  is  sùil  mu'n  cuairt.  Dhìrich  e  'm  bruth- 
ach  is  sheall  e  mach  ris  a'  chuan.  Thill  e  air  ais 
gus  an  tobar  is  sheall  e  gu  mionaideach  air  a* 

phaipear.  Bha  tigh  a'  bhrocair  air  àrdan  bòidh- 
each  os  cionn  a'  chladaich,  agus  thomhais  am 
Frangach  a  h-uile  ceum  a  bha  eadar  e  fèin  's  an 
tobar.  Nuair  ràinig  e  ceann  an  tighe  sheall  e  air 
a'  phaipear  a  rithis  is  chaidh  e  air  a  shocair  fèin 
mu'n  cuairt  ceithir  thimcheall  an  tighe  gus  an  do 
ràinig  e  'n  t-oiseann,  aig  an  do  stad  e  de  thomhas. 

Bha  bean  a'  bhrocair  a'  gabhail  eala  ris  troimh 
an  uinneig  chùil,  agus  am  mach  a  thug  i  'na  leum 
far  an  robh  càch  'nan  luighe  cùl  na  caoiieig  gun 
smaoin  air  obair  stamh,  ach  a'  freiceadan  an 
Fhrangaich. 

"  O  mise,  mise  an  diugh !  Ciod  è  a  shluagh  an 
t-saoghail  an  tanasg  a  tha  'n  sud  ?  Tha  mise  'g 
ràdh  ruibh  gur  e  fìor  dhreag  a  th'  ann."  Shuidh 
i,  's  a  h-anail  'na  li-uchd.  "Cha  ghabhainn  na 
chunna  mi  riamh  agus  fuireach  a  stigh  leam  fèin, 
's  am  fear  ud  mu'n  cuairt  an  tighe.  Oiod  è  fo 
chruthachadh  nan  speur  an  cur  am  mach  fearainn 
a  tha  'na  bheachd  ?  " 

Ghàir  càch  air  fad ;  acli,  ged  a  ghàir,  cha  robh 
a  h-aon  diubh  leis  nach  b'  àill  am  Frangach  a  bhi 
fad  na  far-chluais  air  falbh,  's  gun  e  thilleadh. 

Bha'n  seiclear  a'  sràidimeachd  air  a  shocaìr 
fèin  air  ais  's  air  aghaidh,  is  làmh  anns  gach  pòca 
de  bhriogais,  's  e  trom  smaointinn. 

"  An  dà  "  ars  esan  ;  "  ìnnsidh  mise  dliuibh  dè 
dh'  fliaodas  a  bhi  ann.  Nach  iomadh  soitheacli 
brèagha  thàinig  air  fuadach  no  air  seachran  do 
Eilean  Dideil,  agus  nach  d'  fhàg  riamh  e.  A  nis 
ciod  e  am  fìos  nach  'eil  ìnnleachd  an  ceann  an 

duine  so  air  son  tè  'sam  bith  a  thig  faisg  air  an 
Eilean  aonaranach  so,  a  mhealladh  gu  tìr,  far  an 
tèid  i  'na  connalach  am  priobadh  na  sùla." 

"  Cha  rachainn  an  urras  !  "  ars  am  brocair. 

"  Oha  rachainn  an  urras  !  "  ars  an  cùbair.  "  'S 
iomadh  rud  a  tha  cho  eu-coltacli ;  agus  's  ann 
daonnan  'san  iar  a  tha  shùil." 

Ach,  co-dhiùbh,  dh'  fhàs  i  anmoch,  is  ghabh 
gach  duine  a  rathad  f èin,  ach  am  mach  o'n  bhrocair 
a  bha  thigh  gu  math  a  leathoir  air  tighean  chàich ; 
is  cha  robh  an  sin  ach  an  aon  rathad.  Cha  robh 
tigh  'san  Eilean  nach  robh  'nan  aon  torr-eath 
còmhla ;  ach  bha  tigh  a'  bhrocair  cho  math  ri 
leth  mhìle  air  falbh,  is  'na  shuidhe  air  tulaich 
bhòidhich  ghuirm  os  cionn  Phuirt  an  tobair. 

Cha  robh  am  Frangach  fada  gun  tighinn  gu 
baile  an  dèidli  chàich.  B'ann  an  tigh  an  tàiUeir  a 
bha  e  'n  oidhche  so,  agus,  mar  b'  àbliaist  bhrùchd  an 
luchd-cèilidh  steach.  Bha  'm  Frangach  cho  sunnd- 
ach,  laghach  's  a  bha  e  riamh  ;  ach  ged  a  bha,  bha 
e  fo  throm  amharus,  is  cha  robh  duine  'n  sin  nach 
b'  àill  leis  a  chomunn  aig  a  choimhearsnach  na  aige 
fèin,  is  an  dara  h-aon  a  cur  facal  math  as  a  leth 
feuch  an  gabhadli  an  t-aon  eile  an  ath  oidhch'  e. 

Fad  ceithir  no  cùig  de  làithean  an  dèidh  so, 
bha  'm  Frangach  a'  dol  a  thrusadh  nan  stamh  gu 
dìcheallach  latha  mu  seach  le  muinntir  an  Eilein. 
Sguir  an  iomairt  a  bh'  air  fad  làithean  roimhe  sud, 
agus  's  e  'n  comh-dhùnadh  gus  an  d'thainig  muinn- 
tir  Eilein  Dideil  gu'n  do  bhuail  a'  ghrian  e  thall 
thairis,  is  gu'm  biodh  e  'na  bu  mhiosa  nuair  bhiodh 

a'  ghealach  'na  h-àirde,  is  rinn  iad  ìnnleachd  air 
am  faighteadh  gu  tìr  mòr  e  mu'n  tigeadh  an  ath 
ghealach. 

Thuig  am  Frangach  so  air  dhòigh  èiginn  agus 
dh'  oibrich  e  rathad  gus  an  d'  fhuair  e  oidhche  no 
dhà  chur  seachad  an  tigh  a'  bhrocair.  Thug  e 
latha  goirt  air  na  staimh  leis  a'  bhrocair,  agus  ged 
nach  robh  am  brocair  a'  gabhail  dad  air,  b'  àiU  leis 
fìchead  mìle  air  falbh  e.  Cha  d'  fhuair  a  bhean 
priobadh  cadail  a'  cheud  oidhche,  's  am  Frangach 
cho  dlùth  dhith  an  ceann  shìos  an  tighe.  Ach  bha 
'm  Frangach  bochd  cho  sìobhalta  ri  maighdinn  is 
cho  sàmhach,  neo-lochdach  ri  uan  fad  na  ii-ùine, 
agus  neo-ar-thaing  tuigseach  'na  sheanchas. 

Ach  an  ath  oidhche,  agus  mu  mharbh-na 
h-oidhche,  cuideachd,  dhùisg  am  brocair  le  clisg- 
eadh,  agus  a  bhean  'ga  spioladh,  's  i  'na  suidhe 
'san  leabaidh. 

"  An  cluinn  thu,  Mhurchaidh ;  an  cluinn  thu 
ciod  è  bhochdainn  tha  'm  fear  ud  ris  ?  " 

Shuidh  iad  le  chèile  an  ceann  adhairt  na  leapa 
is  chum  iad  cluas  ri  claistinn,  mar  gu'm  biodh  dà 
choinnean  aig  beul  tuill  ag  èisdeachd  ri  ceum  an 
t-sealgair.  A  nìos  à  ceann  eile  'n  tighe  thàinig 
"  gliog-gliog-gliog "  agus  fuaim  airm  chladhaich 
air  choireiginn. 

"  Am  fortan  'gar  faicinn !  "  arsa  Seònaid;  "ciod 
6  tha  'n  duine  deanamh  ?  " 

"  Stad ;  stad !  "  ars  am  brocair,  's  e  cur  a 
làimh  air  gàirdean  Seònaid.     "  Eisd  ;  eisd !     Ciod 

e  'sam  bith  a  tha  'na  bheachd,  *s  ann  aig  cladhach 
gharbh  a  tha  e,"  ars  esan. 

"  Ma  's  ann,  's  ann  fo'n  leabaidh,"  arsa  Seònaid. 
"Co  'd  aige  tha  fios  nach  bi  an  tigh  'na  smùid 
dheirg  anns  na  neòil  mu'n  tig  ceann  leth  uair. 
Ciod  e  fios  nach  e  fùdar  is  motha  th'  aige  'sa 
mhaileid  dhuibli  ud  !  "  ars  ise. 

Co-dhiùbh  bha  cheart  rud  an  inntinn  a'  bhrocair 

fèin  's  nach  robh,  smaointicli  e  gu'n  robh  an  t-àm 

rudeiginn  a  dheanamh.     Dh'  èirich  e  is  chuir  e 

chluas  ri  dorus  an  t-seòmair.     Bha  'm  bùrach  a' 

dol  air  aghaidli  's  air  aghaidh.     Chaidli  coinneal  a 

lasadh  gu  grad,  's  a  sìos  do'n  t-seòmar  a  ghabh  am 

brocair  's  a  bhean,  's  am  maide-pronnaidh  aig  an 

dara  h-aon  's  a'  chlobha  aig  an  aon  eile.     Bha  'm 

Frangach   a   stigh  fo'n  leabaidh   's   e  fodha    gu 

ghuaiUean  an  toll  a  bha  e  'n  dèidh  a  chladhach. 

Bha  'm  brocair  's  a  bhean   a'  dannsadh   rùisgte 

air  an  ùrlar,  's  a'  sèarsalachadh  nan  arm.    Thàinig 

am  Frangach  am  mach  as  an  toU  làn  ùir  is  gainmh- 

ich.     Cha  dubhairt  e  "  s  è,"  "  cha'n  è,"  "  math  "  no 

"  dona,"  ach  shuidh  air  cathair,  agus  dùil  aige  a 

h-uile  mionaid  gu'm  biodh  an  t-eanchainn  as.    Cha 

robh  ionghnadh  am  brocair  's  a  bhean  a  bhi  cur 

dhiubh,  gun  fhios  no  crois  ciod  è  bha  'm  beachd  an 

duine,  agus  a  ghiùlan  a  chionn  greis  roimhe  sud 

mar  nach  biodh  e  glic. 

Ghabh  e  leisgeul  fèin  anns  a'  Ghàidhlig  bhrist- 
ich  a  bh'  aige  gus  an  robh  am  brocair  eadar  a 
h-uile  rupail  is  eagal  a  bh'  air,  gu  tuiteam  bhàrr  a 
chas  le  gàireachdaich,  an  dà  chuid  air  Gàidhlig 

an  Fhrangaich  is  leis  a'  choltas  a  bh'  air  le  ùir  's 

le  gainmhich,  's  a  dhà  shùil  a'  tionndadh  nuagach 
geal  'na  cheann. 

"  Tha  mulad  orm.  Tha  mi — tha — tha  mi  duilich- 
inn ;  ach  cha  robh  droch  dad  a'm  chuimhne.  Bha 
mi  air  son  gu'm  biodh  sibh  fèin  's  mi  fèin  sunndach, 
toilichte." 

Cha  d'  fhuair  e  na  b'  fhaide  nuair  a  labhair 
Seònaid. 

"  Sunndach "  ars  ise ;  "  nach  sinne  bhiodh 
sunndach  gu  dearbh  ;  nach  sinne  bhiodh  sin !  Na 
'n  d'  fhuair  thusa  ar  smaladh  do'n  ghrioglachan 
— ^is  cha  robh  dad  eile  a'd  bheachd.  Seall  ciod  è 
a  th'  aige  'sa  mhàileid,  a  Mhurchaidh,"  's  i  tionnd- 
adh  ris  a'  bhrocair.  "  Cha'n  'eil  fhios  nach  'eil  i  làn 
de  na  cochuill  ruadha  aige.  Seall  innte;  Seall 
innte." 

Chaidh  a'  mhàileid  a  thionndadh  bun  os  cionn ; 
ach  cha  robh  mòran  innte  anns  an  robh  cunnart. 
Chaidh  iad  an  sin  do  cheann  eile  an  tighe,  is  chuir 
iad  rompa  suidhe  orra,  'nan  triùir,  gus  am  briseadh 
an  latha  is  gus  am  falbhadh  am  brocair  dh'  ionn- 
suidh  nan  coimhearsnach  leis  an  Fhrangach  mar 
gu'm  biodh  mart  air  adhairc. 

"  Cha  'n  'eil  agad  dìreach,"  arsa  Seònaid,  "  ach 
cleas  an  tairbh  a  dheanamh  air,  agus  a  latha  fèin 
a  thoirt  do  d'  choimhearsnach  deth,  agus  na 
faiceam-sa  aghaidh  air  a'  cheann  so  'san  Eilean 
tuilleadh.  'S  ann  a  thug  e  air  a'  chridh  agam 
leum  as  a  chochull." 

Mu'n  robh  e  glan  shoilleir  bha  'm  brocair  air 
shiubhal  leis  an  Fhrangach ;  ach  nuair  a  ràinig  e 
na  tighean  's  a  dh'  innis  e  sgeul,  cha  robh  duine 
'san  Eilean  a  ghabhadh  ris  an  Fhrangach  ach  an 
tàillear  a  mhàin.  Ghabh  an  tàillear  bochd  ris  gu 
truacanta  gus  am  faighteadh  an  t-aiseag  a  thoirt 
do'n  dìol-dèirce.  Fad  an  dà  oidhche  eile  bha  'm 
Frangach  'nam  measg,  cha  robh  duine  an  Eilean 
Bideil  a  chaidil  lochd,  air  eagal  gu'n  èireadh  am 
Frangach  air  feadh  na  h-oidhche  a  thoirt  am 
mach  aichmheil  air  son  an  coimheachais  ris  mu 
dheireadh. 

Cha  robh  car  'ga  dheanamh  ach  gann,  ach  a' 
deasbud  ciod  e  'n  inneal-sgrios  a  dh'  fhaoidteadh 
a  bhi  aige.  Thug  iad  ainm  air  a  h-uile  seòrsa 
cungaidh  air  an  do  chual  iad  riamh  iomradh ;  ach 
b'  iad  na  cochuill  ruadha  so  a  bh'  aig  an  fheadhainn 
a  bha  togail  an  tigh-sholuis,  cungaidh  bu  chumh- 
achdaiche  b'  aithne  dhaibh. 

Co-dhiùbh,  fhuair  iad  clos  mu  dheireadh. 
Thàinig  latha  math,  agus  fhuaras  am  Frangach  a 
chur  thar  a'  chaoil  le  deagh  "  bheannachd  Chaluim 
Ghobha."  Ràinig  an  tàillear  tir  mòr  leis,  is  cha 
do  leig  e  am  Frangach  bochd  air  falbh  le  poca 
falamh. 

Co-dhiùbh,  thàinig  an  geamhradh  is  dh'  fhalbh 
e ;  is  dhi-chuimhnicheadh  am  Frangach.  Toiseach 
an  earraich,  ciod  e  fhuair  an  tàillear  ach  litir  bho'n 
Fhrangach  à  tigh  nam  bochd  an  Tobar-Mhoire, 
Cha  robh  aona  chuid  an  lamh-sgrìobhainn  no  a' 
Ghàidhlig  farasd  a  thuigsinn ;    ach  le  saotliair  's 

le  foighidiun  rinnteadh  am  mach  i.  Am  measg  na 
bh'  innte  bha  so  : — 

"  A  eharaid  dhaoir.  Tha  mi  tinn  anns  an  t-àite 
so,  agus  ta  mi  feitheamh  nach  'eU  mo  dheireadh 
fada  bhuam.  Bidh  mi  mòr  sunndach  ma  thàinigeas 
tu  far  a  tha  mi  ann  an  so,  agus  abraidh  mi  riut  rud 
a  ni  pailt  thu.  Tha  mi  dochadh  gu'n  dàinig  thu 
goirid " 

Leugh  an  tàillear  an  litir  leth-cheud  uair,  ma 
leugh  e  uair  i ;  agus  cha  mhòr  nach  sgrideadh  e 
leis  a'  ghàireachdaich  a  h-uile  h-uair  diubh. 

"  O,  luaidh,  a  luaidh  !  Ciod  è  tha  'n  duine  bochd 
a'  ciallachadh  ? "  dh'  abradh  esan.  "A  charaid 
dhaoir ! "  ars  esan,  's  e  sealltainn  air  an  litir  a 
rithis,  s  e  gu  sgàineadh  a'  gàireachdaich. 

Co-dhiùbh,  nuair  a  smaoinich  e  fèin  's  a  bhean 
air  an  rud,  b'  e  'n  comh-dhùnadh  gus  an  d'  thàinig 
iad ;  gu'n  rachadh  e  dh'  fhaicinn  an  Fhrangaich 
air  iarrtas,  bho'n  a  bha  e  coltach  nach  robh  a 
chrìoch  fada  bhuaidhe. 

Ràinig  e  Tobar-Mhoire  agus  taobh  leapa  an 
Fhrangaich.  Chunnaic  e  nach  robh  mòran  ùine 
roimhe;  agus  bha  e  glè  bhuidheach  dheth  fèin 
gu'n  deach  e  'san  dragh  tighinn  air  an  astar. 

Shìn  am  Frangach  a  làmh  chaol  gheal  chnàmh- 
ach  da,  is  rinn  e  furan  mòr  ris.  An  ceann  greis, 
shocraich  se  e  fèin  'san  leabaidh,  agus  dh'  innis  e 
sgeul  dà  a  bha  toirt  air  còrr  uair  a  bhi  smaointinn 
nach  robh  air  ach  breisleach  a'  bhàis,  eadhon  ged 
a  bha  e  fèin  comasach  air  cuid  dith  a  dhaingneach- 
adh. 

" '  S  e  seann  seòladair  a  th'  annam-sa ;  agus  an 
seòladh  mu  dheireadh  a  rinn  mi  b'  ann  air  luing 
spùinntich ;  agus  o  chionn  còrr  math  agus  leth- 
cheud  bliadhna  chaidh  an  long  air  tìr  air  cladach 
an  eilein  do  'm  buin  thusa :  Eilean  Dideil.  Chaidh 
mòran  de'n  sgioba  a  bhàthadh,  agus  tha  iad  air  an 
tìodhlacadh  anns  an  eilean.  Cha'n  'eil  fhios  agam 
nach  fhaodadh  cuimhne  bhi  agad  fèin  air  an  ni  ?  " 

Sheall  e  'n  sin  an  aodann  an  tàilleir  agus  ruith 
casdaich  a'  tighinn  air. 

*'  An  dà,  bho'n  a  dh'  iomraidh  sibh  air,  tha  'n 
rud  a'  tighinn  gu  m'  chuimhne.  Bha  mi  a'm  bhal- 
ach  beag  'san  àm  "  ars  an  tàillear." 

"  Seadh,  ma  tà,"  ars  am  Frangach ;  "  tuigidh 
tu  'n  rud  na's  feàrr  leis  an  sin.  Ach  's  e  bha  mi 
dol  a  ràdh  riut  so.  Theabadh  mise  bhàthadh  mi 
fèin,  air  neo  mur  a  bhiodh  sin,  cha  d'  thàinig  mi 
air  an  turus  iongantach.  Cha  do  shàbhaladh  ach 
mi  fhìn  agus  an  sgiobair  agus  cùignear  eile.  Ach, 
mar  thubhairt  mi  cheana,  cha  robh  ann  ach  gu'n  d' 
thàinig  mise  troimhe.  Nuair  thugar  air  tìr  mi, 
chaidh  mo  chur  a'm  shìneadh  an  àite  fasgach  am 
fad  's  a  bha  'n  còrr  a'  feuchainn  ri  ciste  òir  'san 
robh  còrr  agus  ceithir  mìle  bonn,  a  shàbhaladh. 
Fhuaras,  le  ìnnleachd  air  choireiginn,  air  tìr  i ; 
agus  chaidh  a  tìodhlacadh  faisg  air  an  àite  'san 
robh  mise.  Cha  robh  duine  mu  'n  cuairt  oirre  ach 
an  sgiobair  a  mhàin,  a  chionn  chaidh  càch  a  chur 
fad  as  an  rathad  los  nach  fhaiceadh  iad  dad.  Cha 
robh  dùil  aige  gu'n  robh  mise  toirt  an  aire  do  ni« 


220  Eilean  Dideil 


Oha  robh  annam  ach  am  balach ;  ach  ghabh  mi 
beachd  air  a  h-uile  car  a  chuir  an  sgiobair  dheth. 
Thomhais  e  le  cheuman  bho'n  chloich  mhòir  am 
bun  na  tràigh,  dh'  ionnsuidh  an  tobair,  agus  bho'n 
tobar  dh'  ionnsuidh  an  àite  'san  do  chuir  e'n  t-òr. 
Tuigidh  tu  fèin  suidheachadh  an  aìtè." 

"Oo-dhiùbh,  fhuair  mise  na  b'  fhèarr,  agus 
mu'n  d'  fhàg  sinn  an  t-eilean,  ghabh  mi  sàr 
bheachd  air  suidheachadh  a'  chladaich,  is  nuair  a 
fhuair  mi  cothrom  an  dèis  làimh,  chuir  mi  iùil  air 
paipear.  So  agad  am  paipear,"  's  e  'ga  thoirt  am 
mach  o'n  chluasaig. 

"  Ach,  co-dhiùbh,  fhuair  sinn  an  t-aiseag  as  an 
eilean  far  an  do  rinn  na  daoine  còire  ar  beatha  cho 
math,  coibhneil,  ged  a  ghabh  iad  am  beachd  cèarr 
ormsa  air  an  turus  so.  Ràinig  sinn  an  t-Oban, 
agus  an  sin  chaidh  ar  cur  an  sàs  le  muinntir 
soitheich  chogaidh  Bhreatunnaich  a  bha  'gar 
rùrach  'sa  chuan ;  agus  's  i  'n  ruaig  a  bhi  'nar 
dèidh  a  chur  's  gu'n  do  chaill  sinn  ar  cùrsa  gus 
an  deach  sinn  air  tìr  le  ceò  is  an-shìd.  Oiod  e  a 
th'  agad  air  no  dheth  ach  gu'n  deach  an  sgiobair 
a  chur  gu  bàs — Is  iomadh  neach  neoichiontach  a 
chuir  e  fèin  gu  bàs — agus  chaidh  an  còrr  againn  a 
chur  'nar  tràillean  do  na  curachain  shiùcair  an 
America.  Sin  agad  far  an  d'  ionnsaich  mise  am 
beagan  Gàidhlig  a  th'  agam.  'S  iad  Gaidheil  a  b' 
uachdarain  'san  àite  air  fad,  agus  cha  robh  facal  a' 
dol  ach  Gàidhlig.  Ach  mar  tha  fios  agad,  fhuair 
na  tràillean  saorsa,  agus  nuair  chruinnich  mise  na 
phàigheadh  mo  rathad  domh,  rinn  mi  air  Eilean 

Dideil ;  is  tha  fios  agad  fèin  air  a'  chòrr.  Fhuair 
mi  dragh  mòr  mu'n  do  rinn  mi  mach  am  bàgh 
ceart.  Nuair  chunnaic  mise  an  t-àite  roimhe,  cha 
robh  tigh  a'  bhrocair  idir  ann ;  is  bha  mi  air  m' 
amalladh." 

Aige  so  ghàir  am  Frangach,  gus  an  d'  thàinig 
ruith  casdaich  air  leis  nach  mòr  nach  do  chaill  e 
anail. 

"  Am  brocair  bochd,"  ars  esan ;  "  chuir  mise 
sgaoim  air,  ach  bithidh  e  cho  pàighte.  Nis,"  ars 
€san,  's  e  leantuinn,  "  nuair  rinn  mi  mach  an  t-àite, 
's  a  thomhais  mi  h-uile  ceum  bu  chòir  domh,  rinn 
mi  mach  gu'n  robh  an  ulaidh  dìreach  fo'n  leabaidh 
'san  robh  mi  cadal,  an  tigh  a'  bhrocair.  Tha  'm 
bocsa  an  sin  fathast;  agus,  nuair  thèid  thusa 
dachaidh,  gheibh  thu  e.  Dean  fèin  is  do  choimh- 
earsnaich  roinn  mic  is  màthar  air — a  h-uile  ceann 
teagblaich — an  dèidh  dhuibh  a  h-uile  cosgais  a  tha 
'm  dhèidh-sa  an  so  a  phàigheadh." 

An  dèidh  so  luigh  am  Frangach  bochd  a  sìos, 
^s  e  claoidhte. 

An  ceann  dà  latha,  bha  e  'san  t-sìorruidh- 
eachd ;  ach  cha  d'  fhàg  an  tàillear  e  gus  am  fac  e 
'san  ùir  e. 

Nuair  thiU  an  tàillear  do  Eilean  Dideil  ghlaoidh 
e  na  cinn-teaghlaich  a  chum  iarrtas  an  Fhrang- 
aich  ìnnseadh  dhaibh.  Chruinnich  iad  uile  an 
tigh  a'  bhrocair.  B'  e  'n  tàillear  fèin  am  prìomh 
dhuine  air  an  oidhche  so.  Cha  robh  duine  nach 
do  chuir  sprochd  air  mar  gu'm  biodh  e  'san 
t-searmoin.     Dh'  innis  an  tàillear  a  naidheachd 

is  leugh  e  'n  litir,  is  shaoileadh  duine  gu'n  robh 
am  Frangach  a'  bruidhinn  a  nìos  as  an  uaigh. 
Bha  cuimhn'  aca  uile  air  an  t-soitheicli  spùinntich, 
agus  bha  iad  a'  leth-chreidsinn  mu'n  ulaidh,  cuid- 
eachd;  ach  cho  gaolach  's  gu'n  robh  iad  air  òr, 
bha  fiamh  orra  a  dhol  d'a  chladhach. 

Ach,  co-dhiùbh,  ged  nach  b'e  'n  tàillear  a  b' 
fhèarr  air  cùl  airm,  's  e  chaidh  a  chladhach  an 
òir.  Bha  cuid  de  na  daoine  nach  tigeadh  do'n 
t-seòmar  idir,  agus  cuid  eile  nach  fhuireadh 
taobh  a  stigh  ballachan  an  tighe,  eagal  's  ciod 
è  dh'  fhaodadli  tachairt.  Ach,  nuair  ghlaodhadh 
gu'n  d*  fhuaradh  am  bocsa,  bha  na  dorsan  cumh- 
ann  diubh. 

Thachair  a  h-uile  ni  mar  a  thubhairt  am 
Frangach,  agus  ghiùlain  an  tàiUear  am  mach 
iarrtas. 

Oha  b'  fhada  'na  dhèidh  sin  gus  an  do  thog 
muinntir  Eilein  Dideil  orra,  agus  bhiodh  muinntir 
tìr  mòir  ag  ràdh  gu'm  feumadh  gu'n  d'  fhuair  iad 
uipinn  air  a'  chladach  leis  cho  goirid  's  a  chinn 
tighean  geala  sglèata  ann. 

Is  fada  bhios  cuimhne  air  an  Fhrangach  an 
Eilean  Dideil. 


Naigheachdan  Firinneach  o 
Eachdraidh  na  h-Alba. 

iii. 

Mar  a  Fhiiair  Mac-Bheatha  'na  Righ. 
Le  Aonghas  Mac  Eanruig. 

:'0^r^^!%^   I  BHLiADHNA  1040,  agus  an  t-àite  caisteal 

llv'-      -S?'     fiodha  110  ràtli  Mhic-Bheatha,  am  mòr- 

\^;?p??fE,       roinn  Mhoraidh. 

jj\       "^;:  "  Cothrom  na's  fhearr  chan  f haigh 

'.^SiimiiJf'       thu  gu  bràth,"  deir  Gruag,  Baintigh- 

earn  Mhic-Bheatha.     "Na  leig  sea- 

chad  e.     Cuir  gu  buil  e." 

"  Cha  duilich  cothrom  fhaighinn  air  Righ  Donn- 
achadh  bochd,"  fhreagair  Mac-Bheatha.  "  Chan 
eil  ann  ach  cladhaire  lapach,  gun  sgairt,  gun 
sgoinn." 

"Theagamh  nach  strìth  cur  às  dha  uair  sam 
bith ;  ach  is  e  so  an  t-àm  is  fhearr  gus  an  gnoth- 
ach  a  dheanamh,  am  feadh  sa  tha  an  sluagh  a' 
toirt  fainear  nach  fhiach  e  earbsa  no  muinghinn  a 
chur  ann  mar  cheann-feadhna.  Tha'n  dùthaich  a' 
faicinn  nach  fear-cath  e ;  agus  cha  dùisgeadh 
bruaidlein  no  ùdag  ged  nach  faicte  ghnùis  gu 
bràth  tuOlidh.  Cha  tig  àm  am  feasd  is  freagar- 
raiche  na'n  t-àm  so." 

"Tha  Tor-fionn  agus  Siubhard  an  dèigh  a 
liodairt,  agus  chan  urrainn  beachd  gaisgich  a  bhi 
aig  neach  sam  bith  air.  Air  uairibh,  bidh  mi 
smaointeachadli  gu'm  faod  sin  a'  chùis  fhàgail  an 
làmhan  an  fhreasdail,  oir  gu  cinnteach,  tuitidh 
Donnachadh  an  còmhraig  mu'n  tèid  mòran  ùine 
seachad." 

"  Bu  duilich  leam  a  chluinntinn  gu'n  tuiteadlì 
e,"  arsa  Gruag,  "gun  làmh  a  bhi  aig  neach  a 
bhuineadh  dliòmhsa  'na  bhàs.  Tha  aicheamhail 
ghoirt  agam  ri  thoirt  a  mach  air  Righ  Donnach- 
adh ;  agus,  leis  nach  math  a  thig  e  dhòmhsa 
dìoghaltas  fuilteach  a  dheanamh,  feumaidh  daimh- 
each  air  chor-èiginn  a  dheanamh  air  mo  shon. 
Gun  teagamh,  tha  mac  agam — Laoghlach,  a  ghin- 
eadh  le'm  cheud  fhear-pòsda,  Gille-còmgain,  Mòr- 
mhaor  Mhoraidh.  Chan  eil  an  t-òganach  fhathasd 
air  tighinn  gu  inbhe  duine,  agus  cha  chomasach  e 
air  an  dleasnas  so  a  chomli-lionadh." 

"  Chan  eil  an  Laoghlach  ach  am  balachan," 
thuirt  Mac-Bheatha. 

"  Cò  ris,  mata,  a  sheallas  mi  ach  riutsa,  a  Mhic- 
Bheatha.  Nuair  a  chaill  mi  mo  cheud  chèile,  agus 
a  rùnaich  mi  pòsadh  an  dara  uair,  bu  tusa  thagh 
mi  gu  bhi  ad  chompanach  agam  gus  an  dean  am 
bàs  ar  sgaradh.  Cha  do  smaointich  mi  riamh, 
agus  chan  eil  mi  smaointeachadh  fhathasd,  gun  d' 
ioraslaich  mi  mi-fhèin  san  tomhas  bu  lugha  leis  an 
roghainn  a  rinn  mi.  Is  mac  thu  do  Mhac-Fhionn- 
laidh  nam  iomadh  buadh,  a  bu  Mhòr-mhaor  air 
Moraidh.      Nuair  a    dh'   eug    GiHe-còmgain,    bu 

leatsa  'n  àrd  mhaorsainneachd  cheudna,  agus  is 
leat  i  fhathasd.  A  thaobh  daimh  agus  inblie,  is 
tu  is  còir  seasamh  às  mo  leth  an  aghaidh  Dhonn- 
achaidh." 

"  A  Ghruag,  a  ghaoil  nam  ban,  nach  builichinn 
mi  fhèin  air  do  shon.  Tha  mi  deonach  air  do  thoil 
a  dheanamh.  Ged  nach  iarradh  tusa  orm  idir  an 
ni  so  ghabhail  os  làimh,  b'e  mo  mhiann  's  mo 
dhùrachd  fhèin  Donnachadh  fhaicinn,  sa  dhruim 
ri  talamh.  Tha  cùis  no  dhà  agam  ri  'n  socrachadh 
ris." 

*'  Tha  gu'n  teagamh,"  deir  Gruag ;  "  ach  is 
faoin  do  chuid  dheth  an  coimeas  ri'm  chuid-sa.  Is 
ogha  esan  do  Chalum  II.,  agus  is  ogha  mise  do 
Choinneach  IV.  ris  an  abradh  iad  gu  coitcheann 
Ooinneach  Gruamach.  Mharbh  a  sheanathair-san 
mo  sheanathair-sa.  Mhort  agus  mharbh  e,  mar 
an  ceudna,  mo  bhràthair  gaisgeil,  eireachdail. 
Cha  do  stad  Calum  aig  na  gniomharan  naimhdeil, 
eagalach  sin.  Chuartaich  e  an  ràth  san  robh 
m'  fhear-pòsda,  GiUe-còmgain,  agus  mi  fhèin  a' 
tàmh,  chuir  e  teine  ris,  agus  loisgeadh  gu  bàs 
GiUe-còmgain  agus  leth-cheud  do  aoidhean  a  bha 
fuireach  maiUe  ruinn.  B'  èiginn  dhòmhsa  teich- 
eadh  troimh  na  monaidhean  agus  mo  leanabh, 
Laoghlach,  am  achlais ;  agus,  ged  a  fhuair  sinn  às 
le'r  beatha,  beagan  buidheachais  do  Chalum.  Dh* 
fhuiUng  sinn  amhghar  agus  fhuair  sinn  aUaban 
nach  gabh  acli  gann  ìnnseadh ;  agus,  mur  bi  gu'n 
do  ghabh  thusa  ruinn  le  caoimhneas  agus  càirdeas, 
tha  e  duiUch  a  ràdh  ciod  a  dh'  èireadh  dhuinn. 

"  Cha  robh  bàs  duine  gun  ghràs  duine,"  thuirt 
Mac-Bheatha;  "agus  nan  robh  Gille-còmgain  fhath- 
asd  beo  cha  dh'  fhuair  mise  riamh  de  shòlas  còir 
fhaighinn  ortsa  mar  mhnaoi." 

"  Is  càraid  glè  shona  thusa  agus  mise,"  arsa 
Gruag,  "agus  chan  aithreach  dhomh  an  latha 
chuir  sinn  eolas  air  a  chèile.  Ach,  treabhamaid 
an  t-iomaire  tha  romhainn.  Is  iar-ogha  Donnach- 
adh  do  Rìgh  Coinneach  III.,  agus  is  ogha  mise  d'a 
bhràthair,  ris  an  canta  Coinneach  IV.  Nan  robh 
Donnachadh  air  falbh,  b'e  mo  mhac-sa,  Laoghlach, 
a  gheibheadh  an  crùn,  agus  bu  tusa  bhiodh  a' 
riaghladh  gus  an  tigeadh  an  t-òganach  gu  aois 
duine.  Cha  toigh  le  neach  sam  bith  Donnachadh, 
ogha  'n  dearg  mhortair ;  agus  is  gniomh  feimiail 
agus  iomchuidh  òirleach  no  dhà  de  stàilinn  a 
shàthadh  a  staigh  do'n  chridhe  aige." 

"Mil  air  do  bheul,"  deir  Mac-Bheatha;  "is 
ceutach  a  tha  do  chainnt  a'  taitinn  rium.  Cha 
chuala  mi  riamh  roimhe  briathran  cho  searbh 
agad  an  aghaidh  neach  sam  bith,  agus  chan  ann 
gun  fhios  carson  a  labhradh  tu  an  leithidean  an 
aghaidh  Dhonnachaidh.  Chì  sinn,  chì  sinn  de  a 
ghabhas  deanamh." 

Dh'  èirich  Mac-Bheatha  mach,  agus  dh'  fhan 
Gruag  anns  an  t-seomar,  is  i  gu  trang  a'  cur  ri 
obair-ghrèise. 

Bu  duine  ro  cheutach  am  pearsa  Mac-Bheatha. 
Bha  e  àrd,  deas,  cothromach,  le  feusaig  fhada, 
ruaidh  agus  falt  cuaileanach,  buidhe.  Mar  a  bha 
e  gabhail  sràid  ri  taobh  na  h-amhuinn  a  bha  dol 

seachad  dlùth  do'n  ràth,  bha  e  beaehd-smaoint- 
eachadh  air  a'  chonaltradh  a  bh'  eadar  e  fhèin  agus 
a  bhean.  Chòrd  a  cainnt  agus  a  comhairle  ris  gu 
math.  Cha  robh  a  dhìth  air  ach  am  brosnuchadh 
a  b'fhaoine  air  son  a  bhi'm  bad  Dhonnachaidh,  oir 
bha  inntinn  agus  a  chridhe  fhèin  socraichte  air  a' 
chrùn  a  shealbhachadh. 

Bha  Mac-Bheatha  meomhrachadh  air  a'  mhodh 
so.  Bha  Donnachadh  an  sàs  an  cogadh  anabarrach 
tric  o'n  thàinig  e  dh'  ionnsuidh  na  righ-chathrach. 
Bu  ghann  gu'n  robh  latha  sa  bhliadhna  nach  robh 
i  cònnsachadh  ri  neach  air  chor-èiginn.  Aig  aon 
àm  bhiodh  e  air  a  cho-èiginneachadh  gu  teannadh 
a  mach  an  aghadh  muinntir  chinn-tuath  Shasuinn 
fo  chomannda  larla  Eidealbh.  Aig  àm  eile  bhiodh 
aig  ri  coinneamh  a  thoirt  do  mhuinntir  Arcaimh, 
is  iad  air  an  treorachadh  le  a  charaid  fhèin,  Tor- 
fionn,  agus  air  uairibh  bhiodh  sluagh  nan  Eileanan 
an  lar  ag  aobharachadh  dragha  agus  cùraim  dha. 
Cha  robh  sìth  no  suaimhneas  an  Albainn  o'n 
thàinig  Donnachadh  chum  a'  chrùin ;  agus,  ged  a 
bha  e  cho  tric  an  cath,  b'ann  ainneamh  a  bha  e 
toirt  a  mach  buaidh.  Cha  bu  chall  mòr  sam  bith 
do'n  rioghachd  ged  a  rachadh  cur  às  da,  oir  cha 
robh  esan  a  cur  mòran  r'a  cliù  no  r'a  h-earras. 
Gun  teagamh,  bha  mac  no  dhà  aig  Donnachadli ; 
ach  cha  robh  iad  ach  òg,  agus  b'fhada  mu'm  biodh 
iad  comasach  air  an  còirichean  dligheach  a  thag- 
radh.     Mar  so  reusanaich  Mac-Bheatha  ris  fhèin. 

Bha  Mhac-Bheatha  'na  aon  de  na  seanailearan 
a  b'  fhearr  a  bh'  aig  Donnachadh  anns  gacli  cogadh 

a  chuir  e  air  aghaidh.  Bu  shaighdear  gu  chùl 
Mac-Bheatha ;  agus,  nan  deanadh  gach  ceannard 
an  arra  an  rìgh  an  dleasnas  cho  math  ris-san, 
bhiodh  glòir  nam  blàr  a  ghnàth  aig  Donnachadh. 
Cha  robh  an  righ  fhèin  idir  cho  sùrdail,  geur- 
chùiseach  sa  dh'  fhaodadh  e  bhi,  agus,  mar  sin,  bu 
dìomhain  gach  oidhirp  a  bheireadh  aon  no  dhà  de 
chuid  oifigeach.  Bha  Donnachadh  gu  tric  a'  dol  a 
mach  gu  pearsanta  air  ceann  na  h-armailt,  agus, 
mar  bu  dùth,  b'ann  aige  bhiodh  am  facal  a  b'àirde 
thaobh  seanailearachd. 

Ged  a  bha  Mac-Bheatha  daonnan  an  dèigh  air 
inbhe  agus  ùghdarras,  cha  robh  e  idir  'na  dhuine 
borb  no  cruaidh-chridheach.  Is  ann  a  bha  e 
seirceil,  suairce  'na  nàdur,  agus  cha  robh  na 
b'fhearr  na  e  gu  cuideachadh  a  dheanamh  leis 
na  bochdan.  Bha  e  air  a  ràdh  gu  coitcheann 
leosan  a  bha  eolach  air  a  dhòighean  agus  air  a 
ghiulan  nach  do  dhruid  e  a  riamh  a  chluas,  agus 
nach  do  dhùin  e  a  làmh  air  neach  a  bhiodh  da- 
rìreadh  an  gainne  no'n  uireasbhuidh.  Bha  e  air 
amharc  ris  mar  charaid  nam  feumach. 

Bha  e  fada  'n  aghaid  a'  chuilg  aige  a  bhiodag 
a  tharruing  an  aghaidh  neach  sam  bith,  agus  gu 
sònruichte  'n  aghaidh  an  rìgh — fear  a  bha'n  dlùth 
chàirdeas  ri  a  mhnaoi.  Ach,  bha  buaireadh  iàidir 
an  tràsd  air  tighinn  'na  rathad,  agus  blia  e  air 
aomadh  gu  gèiUeadh  dha.  Am  bàs  Dhonnachaidh, 
bha  e  faicinn  slighe  air  a  fosgladh  dha  fhèin  chum 
righ-chathair  na  h-Alba;  agus  cha  b'  fhear  e  a 
chuireadh  cùl  gu  faoin,  suarach  ri  urram  no  mòral- 

achd  nuair  a  thigeadh  e  'na  charamh.  Air  leis 
gu'n  robh  e  iomchuidh  agus  dligheach  gu'm  faigh- 
eadh  e  crùn  m'a  cheann  agus  colbh  'na  làimh.  B* 
iad  so  na  faireachdainnean  pearsant  aige  fhèin. 
A  bharrachd  orra  so,  bha  beirm  air  a  chur  ris  leis 
an  fhuath  a  bh'  aig  Gruaig,  a  bhean,  do  Dhonnach- 
adh  agus  d'a  atliraichean.  Bha  aicheamhail  ri 
thoirt  a  mach  às  leth  na  mnatha ; — agus,  eadar  a 
h-uile  rud  a  bh'ann,  thàinig  Mac-Beatha  gu  bhi 
faicinn  gu'm  b'e  a  chòir  agus  a  dhleasnas  an 
gearradh-goirid  a  thoirt  do  Rìgh  Donnachadh. 

Air  tilleadh  dha  do'n  ràth,  dh'  innis  e  do 
Ghruaig  an  comhdhunadh  gus  an  d'thàinig  e,  agu& 
moch  air  maduinn  an  la'r-na-mhàireach,  thog  e  air 
a  chum  a  rùintean  fuilteach  a  chur  an  cleachdadh. 

Bha  gille-cum-srèine  ga  fheitheamh  aig  an 
dorus,  agus  each  stalcara,  donn  aige  'na  làn  uidh- 
eam  air  son  shghe  fhada.  Dh'  fheuch  Mac-Bheatha 
an  dioUaid  chum  a  bhi  cinnteach  gu'n  robh  i  air  a 
deagh  theannachadh.  An  sin  leum  e  an  àird,  agus. 
thriall  e  air  an  fhrith-rathad  a  bha  treorachadh 
troimh  'n  choille  dhòmhail,  dhorcha.  As  a  dhèigh 
bha  dà  ghiUe-frithealaidh  a'  marcachd,  agus  aa 
còrr  cuideachd  cha  d'thug  e  leis. 

B'e  an  Lùnasdal  a  bh'ann,  agus  bha'n  latha 
anabarrach  teth.  Bha'n  speur  gun  cheò,  gun 
neul ;  ach  fo  na  craobhan  àrda  daraich,  caUtainn, 
beithe,  uinnsinn,  seiUch  agus  caorainn,  bha  dubhar 
agus  fionnarachd.  An  tràsda  's  rithisd,  chìte 
earba  bheag,  sgiobalt  a'  tighinn  a  mach  chum  an 
fhrith-rathad,  agus  a  leum  gu  cUs,   fiamhacli  a 

staigh  do'n  choiUidh  air  an  taobh  eile.  An  iomadh 
àite  bha'n  talamh  air  a  thionndadh  agus  air  a 
ruamhar  mar  gu'm  b'  ann  le  ceaba,  agus  bha  e 
furasd  fhaicinn  gu'n  robh  na  tuirc  fhiadhaich  a' 
deanamh  an  dachaidh  anns  a'  chearn  ud.  Aig 
taobh  sruthain  shiubhlaich,  cheolmhoir  chunnaic 
Mac-Bheatha  agus  a  ghillean  closach  eich  a  bha, 
rèir  coltais,  air  a  mharbhadh  air  feadh  na  h-oidhche 
roimhe  sin  mar  a  bha  e  'g  òl  an  uisge,  agus  cha  b' 
ion  teagamh  a  chur  nach  b'e  madadh-alluidh  cìoc- 
rach,  breun  a  thàinig  mu  cheann  a  shaoghail.  Aig 
druim  a'  mheadhoin-latha,  cha  robh  cunnart  do 
neach  imeachd  troimh  'n  choille,  oir  b'ann  air  feadh 
na  h-oidhche  bu  trice  leis  gach  ceithir-chasach 
feoil-itheach  a  bhi  trang  a'  sealg.  Cho  fhad  sa  bha 
grian  air  speur  bha  iad  a'  gabhail  fois,  agus  a' 
cadal  anus  na  sluichd  agus  na  cùirn. 

Bha  aig  Mac-Bheatha  ri  Rìgh  Donnachadh  a 
choinneachadh  aig  Baile-na-dalach,  agus  e  air  a 
rathad,  le  armailt  mhòir,  gu  blàr  a  chur  ri  Tor- 
fìonn.  B'ann  a  sìor  fhàs  na  bu  draghala  agus  na 
bu  chroiseala  bha  Tor-fionn,  agus  bha  e  nis  an 
dèigh  feachd  anabarrach  làidir  a  thogail  an  ceann 
tuath  na  h-Alba  agus  am  measg  nan  Eileanan  an 
lar.  B'e  Mac-Bheatha,  mar  a  thuirteadh  cheana, 
aon  de  na  cinn-fheadhna  cho  measail  agus  cho 
treubhach  sa  bh'  aig  Donnachadh,  agus  nuair  a 
thàinig  an  Mòr-mhaor  a  staigh  do'n  champ  aig 
Baile-na-dalach,  fhuair  e  fàilte  chridheil  o'n  rìgh. 

"  Bha  toiseach  agam  air  fadal  a  ghabhail  nach 
Tobh  thu  tighinn,  a  Mhic-Bheatha,"  deir  Donna- 

chadh :  "  tha  m'  inntinn  a  nis,  cò-dhiubh,  aig  fois. 
Le'm  oifigich  ghaisgeil  gu  lèir  mu'n  cuairt  dhomh, 
bheir  mi  còmhdhail  do  Thor-fionn  agus  do  na  h- 
Eileanaich  gun  sgàth,  gun  eagal." 

Thug  Mac-Bheatha  taing  air  son  nam  briathran 
caoimhneil,  agus  thuirt  e  gu'n  deanadh  esan,  gun 
teagamh,  na  dh'  fhaodadh  e. 

Air  an  ath  mhaduinn,  ghluais  an  armailt  gu 
h-athaiseach,  riaghailteach  air  a  h-aghaidh  gu 
tuath.  Thriall  i  mu  fhichead  mìle,  agus  an  sin 
champaich  i.  Air  an  ath  latha  ràinig  i  còrsa  Bàgh 
Mhoraidh,  agus  thàinig  i  fhèin  agus  am  feachd  aig 
Tor-fionn  am  fradharc  a  chèile.  Gun  mhòran  dàil, 
thòisich  an  cath  aig  àite  ris  an  abrar  Rudha 
Bhurg.  Bha  a'  ghrian  anabarrach  loisgeach,  agus 
bha'n  teas  gu  mòr  air  a  mheudachadh  leis  a' 
ghainneamh  a  bha  cho  pailt  air  gach  taobh  mu'n 
cuairt.  Bu  duihch  do  na  seoid  mòran  sgannairt  a 
dheanamh  air  a  chèile,  agus,  mu'n  robh  iad  fada  'g 
obair,  bu  bheag  aodaich  a  bh'  air  gin  dhiubh. 
Car  ùine,  bu  deacair  a  ràdh  cò  leis  a  bha  buaidh 
an  latha  dol  a  bhi ;  ach,  nuair  a  bha  toiseach  aig 
an  fheasgar  air  ciaradh,  bha  faighidin  nan  Eilean- 
ach  gu  luath  a  ruith  a  mach.  Ghlacadh  iad  leis  a' 
mhire-chath,  thog  iad  iollach  àrd  chaithreamach, 
agus,  mar  eas  monaidh,  bhrùchd  iad  a  sìos  air 
muin  feachdan  an  righ.  Cò  a  b'  urrainn  seasamh 
an  aghaidh  an  ruitli-leum  eagalaich  sin  ?  Bha 
armailt  Dhonnachaidh  air  a  briseadh  agus  air  a 
reubadh,  agus  fhuair  shochd  nam  machraichean 
"comas  sgaoilidh  feadh  an  t-saoghail."     Chaidh 

an  ruaig  a  chur  orra,  agus  an  tiota  cha  robh  gin 
dhiubh  an  tàth  a  chèile.  B'  fheudar  do'n  rìgh 
teicheadh  cho  math  ri  càch,  agus,  ri  thaobh  gach 
ceum  a  ghabh  e,  bha  a  dheagh  sheanalair  agus  a 
dhlùth  charaid,  Mac-Bheatha.  Cha  do  ghabh  iad 
fois  no  clos  gus  an  d'  ràinig  iad  Allt-èireann,  far 
an  d'fhuair  iad  fasgadli  agus  furan  am  bothan  a* 
ghobhainn.  Fhuair  iad  caoimhneas  agus  carant- 
achd  o  mhuinntir  an  taighe, — nithean  air  an  robh 
iad  feumach,  oir  bha  iad  sgìth,  airtneulach.  Air 
dhaibh  an  acras  a  shàsachadh,  chaidh  iad  gun  dàil 
a  chadal  air  leabaichean  fraoich  agus  fìonndarnaich. 

Fada  roimh  ghlaodh  nan  coileach  dhùisg  Mac- 
Bheatha,  agus  a  chridhe  air  a  lìonadh  le  smaointean 
droch-mheinneach  agus  gamhlasach.  Thàinig  an 
t-àm  air  son  an  robh  e  feitheamh.  Cothrom  na  b' 
fhearr  cha  ghabhadh  faighinn. 

"  Chan  'eil  annam  ach  cealgair  agus  mealltair," 
deir  Mac-Bheatha,  se  labhairt  ris  fhèin ;  "  bha  mi 
o  cheann  dà  latha  a  gabhail  orm  a  bhi'm  ìochdaran 
dìleas,  dleasnach  agus  am  dheagha  charaid  do'n 
rìgh  bhochd,  agus,  aig  a'  cheart  àm,  bi'n  smaoin 
bu  dlùithe  bha  laidhe  ri'm  chridhe  ciamar  a  rach- 
adh  agam  air  a  chur  gu  bàs  gun  chunnart  sam 
bith  dhomh  fhèin.  Chan  eil  an  fhoill  so  idir  a 
rèir  m'  inntinn.  Ge  b'e  olc  a  bha  ri  chur  às  mo 
leth,  cha  robh  cluaineas  no  mì-chleasan  de'n  t- 
seorsa  so  ri  shamhlachadh  rium  riamh  roimhe. 
Bha  na  daoine  o'n  d'thàinig  mi  duineil,  dìreach, 
fiughanta,  agus,  gu   ruig  so,  cha  d'rinn  mise  nì 

sam  bith  a  chuireadh  spot  no  smal  air  an  cliù.  Mo 
thruaighe  mi  an  diugh  !  " 

Bh'  èirich  e  'na  shuidhe  san  leabaidh,  agus 
tharruing  e  a  lèine  chrios  na  bu  dlùithe  mu  chom. 

"  Ach,  feumaidh  mi,"  ars  esan,  "  na  smaointean 
socharach  so  a  thilgeadh  gu  taobh.  Cha  dean  iad 
feum  no  stàth.  Tha  m'  inntinn  air  a  deanamh  a  suas, 
agus  an  nì  a  tha  mi  a'  cur  romham  ni  mi  e.  Air 
mo  shon  fhèin,  air  ghaol  an  àrdachaidh  ris  am  bheil 
sùil  agam,  agus  air  sgàth  mo  chèile,  Gruag,  agus 
an  aicheamhail  a  bhuineas  dhi  a  thoirt  a  mach, 
cuiream  às  gun  truas,  gun  mheachainn  do  Dhonn- 
achadh." 

Tharruing  e  a  mach  biodag,  agus,  le  aodann 
òrdaige,  dh'  fheuch  e  gu  faicilleach  faobhar  na 
stàilinne.  Thug  e  fainear  gu'n  robh  i  cho  geur, 
guineach  sa  bha  feumail. 

'•Tha  Donnachadh,"  deir  MacBheatha,  "'n  a 
chadal  cho  trom  ri  cloich.  Tha'n  t-srann  aige  cho 
riaghailteach,  rèidh  is  ged  nach  do  chaill  e  blàr 
riamh.  B'  fhurasda  dhomh  a'  bhiodag  so — eadhoin 
a'  bhiodag  aige  fhèin — a  chur  a  staigh  gu  domhain 
'na  bhroilleach,  gun  rabhadh  no  sanas  a  thoirt 
dha.  Dè  a  bhacadh  mi  gu  a  bheatha  thoirt  air 
f albh  gun  a  dhùsgadh  idir  ?  Is  e  bu  lagha  dragha 
agus  aimhsg,  ach  cha  dean  mi  e.  Bidh  mo  dhìogh- 
altas  na's  mìlse  leam  ma  dh'  ìnnseas  mi  dha  an 
toiseach  na  tha'm  bheachd,  agus  ma  bhios  e  'na 
oidheam  agus  'na  fhaireachadh  nuair  a  gheibh  e 
mo  bhuille.  Chan  àm  gu  màirneal  e.  Tha  'ghrian, 
cheana,  'g  òradh  an  t-slèibh  ud  thall,  agus  is  beag 

ùine  gus  am  bi  muinntir  an  leth-thir  air  ghluasad. 
A  roghainn  's  biodh  dha !  '* 

Le  so  leum  e  air  a  bhonn,  agus  chrioslaich  e  e 
fhèin  gu  h-ealamh.  Chaidh  e  'nunn  gu  taobh  eile 
bhothain  far  an  robh  an  righ  'na  shuain,  agus,  ga 
ghlacadh  air  ghualainn,  chrath  e  e  gu  sèimh, 
soitheamh.  Dh'  fhosgail  Donnachadh  gu  mall  a 
shùilean,  agus,  air  dha  amharc  mu'n  cuairt,  dh' 
èirich  e  air  uilinn. 

"  Seadh,  a  Mhic-Bheatha,"  thuirt  esan  "  dè  am| 
bìogadh  a  th'  ort  cho  tràth  so  's  a'  mhaduinn? 
Chan  eil  a'  ghrian  fhathasd  ach  a'  cur  roimhpe, 
agus  is  fhada  'n  latha  gu  oidhche.  Nach  gabh  thu 
fois,  agus  nach  leig  thu  fois  do  chàch.  Tha  mise 
sgìth,  agus  tha  e  luath  leam  an  leaba  chùbhraidh 
so  fhàgail." 

"Chan  eil  mi  dol  a  bhi'm  brath-foiUe  dhuibh, 
a  Righ  Donnachadh,"  fhreagair  Mac-Bheatha;  "tha 
cnàimh  agamsa,  agus  aig  na's  ionmhuinn  leam  ri 
chreim  rìbhse  agus  ris  an  dream  d'am  buin  sibh. 
Tha  so  'n  a  àm  freagarrach  gus  na  cùisean  a  th* 
eadarainn  a  rèiteach.  Cha  ghabh  na  cunntais  glan- 
adh  gu  buileach  a  mach  ach  a  mhàin  le'r  fuil-se. 
Ullaichibh  air  son  a'  bhàis." 

"A  Mhic-Bheatha,  am  bheil  thu  às  do  rian?" 
dh'  fharraid  an  righ,  agus  a  ghnùis  làn  buaireis. 
"Dè  an  loclid  no'n  eucoir  a  rinn  mise  riamh  ort 
fhèin  no  air  do  mhuinntir  gu'n  iarradh  tu  do  làmh 
a  thogail  am  aghaidh?  Nach  do  thagh  mi  thu 
thairis  air  mòran  gu  bhi'n  àrd-ùghdarras  anns  an 
arm,  agus  nach  do  leig  mi  ris  dhuit  air  iomadh 

dòigh  gu'n  robh  earbsa  shònruichte  agam  annad  ?  " 

"  Mharbh  is  inhort  bhur  seanathair  daimhich 
mo  mhnatha,  Gruag,"  thuirt  Mac-Bheatha,  "  agus 
is  sibh  fhèin  an  t-aon  chnap-starra  a  tha  seasamh 
eadar  mise  agus  an  crùn.  An  leoir  na  nithean  sin 
chum  gamhlas  maireannach  a  chumail  eadarainn?" 

"  Ma  tha  gamhlas  ann,"  fhreagair  an  righ,  "  is 
ann  air  do  thaobhsa  gu  lèir  a  tha  e.  An  àite  fuath» 
is  ann  a  tha  spèis  mhòr  agamsa  dhìotsa.  Air  son 
gniomharan  mo  sheanathar,  chan  eil  e  ceart  no 
cothromach  coire  chur  ormsa,  oir  tha  mi  cho  neo- 
chiontach  d'  an  taobh  sa  tha'n  leanabh  a  rugadh 
a  raoir.  Is  àrd  do  mheas,  a  Mhic-Bheatha,  air 
nithean  cràbhacli.  Eisd  uime  sin  ri  ciall,  agus 
tilg  uait  do  smaointean  mi-naomha.  Na  cuir  mas- 
ladh  agus  inisg  ort  fhèin  agus  air  do  chuideachd  le 
d'làimh  a  thogail  an  aghaidh  do  righ." 

"  Sguireamaid  de  chainnt,"  deir  Mac-Bheatha ; 
"chan  eil  ùine  ri  chall,  oir  tha  na  coilich  cheana 
air  glaodhach.  Tha  m'  inntinn  air  deanamh  a 
suas,  agus,  gu  grad,  bi'dh  sibh  nur  sìneadh  gun 
phlosg  ceart  far  am  bheil  sibh  nur  laidhe." 

"O'n  tha  thu'n  geall  air  aimhreit,"  thuirt  an 
righ,  "  am  bheil  thu  toileach  an  gnothach  a  leig- 
eadh  gu  ràdh  a  chlaidheamh  ?  Is  tusa  gu  teagamh 
is  fìleanta  le  airm  na  mise,  gidheadh,  tha  mi  deas 
gus  an  cath  is  fhearr  is  urrainn  mi  a  dheanamh. 
Dè  a  tha  thu  'g  ràdh  ?  Am  feuch  sinn  an  stàilinn  ? 
Gu  bràth  cha  bhuail  thu  duine  is  e  gun  a  chuid 

airm.     Oha  deanadh  tu " 

Am  feadh  sa  bha  Righ  Donnachadh  a  labhairt 

air  a*  mhodh  so,  shiap  Mac-Bheatha  a  suas  ri  taobh 
a  leapa,  agus,  nuair  a  fhuair  e  an  righ  a  bha  fhath- 
asd  air  uilinn  ag  amharc  rathad  eile,  chuir  e  làmh 
gu  clis  mu*n  cuairt  da  agus  shàth  e  a  bhiodag  a 
staigh  eadar  a  dhà  shlinnein.  Nuair  a  chunnaic 
am  fear  a  bha  'n  a  shìneadh  an  nì  a  bha'm  beachd 
a  charaid,  thug  e  ionnsuidh  air  a  bhi  air  a  bhonn  a 
chum  e  fhèin  a  dhìon.  Bha  e  tuillidh  is  anamoch. 
Mu'n  d'  fhuair  e  ach  'na  chor-shuidhe,  ràinig  an 
t-iarunn  a  chridhe,  agus  thuit  e  air  ais  gun  smid. 
Thaosg  an  fhuil  chraobhach  mu'n  talamh,  gus  an 
robh  linne  dhearg  air  meadhoin  an  ùrlair.  Mu'n 
do  ruith  trì  mionaidean,  bha'n  righ  ri  àireamh  am 
measg  nam  marbh. 

Mar  a  bha  Mac-Bheatha,  agus  a'  bhiodag  fliliuch 
aige  'n  a  làimh  dheis,  crom  thairis  air  corp  àluinn 
Dhonnachaidh,  thàinig  an  gobhainn  a  staigh,  agus, 
nuair  a  chunnaic  e  mar  a  thachair,  bha  a  ghnùis 
làn  ioghnaidh  agus  uamhais. 

"  A  mhortair  gun  iochd,  gun  mhothachadh,  am 
bheil  thu'n  dèigh  do  righ  a  mharbhadh  ?  Is  gnoth- 
ach  eagalach  so.     Agus,  'am  thaigh-sa  !  " 

"  Cò  thuirt  riutsa,  a  bheadagain  bhalaich,  gu'm 
b'e  an  righ  a  bha'n  so?  "  dh'  fharraid  Mac-Bheatha. 

"  Dh'  aithnich  mi  e,  co-dhiubh,"  fhreagair  an 
gobhainn,  "  agus  is  fhios  domh,  mar  an  ceudna, 
gur  tusa  Mac-Bheatha,  Mòr-mhaor  Mhoraidh.  B'e 
latha  na  dunach  an  latha  thàinig  sibh  a  chòir  mo 
thaighe-sa." 

"Falbh  gu  grad,"  dh'  òrduich  Mac-Bheatha, 
"  agus  feuch  an  amais  ort  feadhainu  de  oifigich  an 

rìgh.  Innis  dhaibh  gu'n  deachaidh  Donnachadh  a 
mharbhadh  le  aon  de'n  luchd-leanmhainn  aig  Tor- 
fionn,  ach,  air  do  bheatha,  na  leig  ris  gu'n  robh 
mise  'n  comunn  an  rìgh  no  gu'm  faca  tu  idir  mi. 
Dean  do  ghnothach  gu  glic,  faicilleach,  agus  nuair 
a  thlg  mise  chum  na  righ-chathaach  (mar  a  tha 
fiughair  agam  a  dheanamh),  cha  dì-chuimhnich  mi 
do  sheirbhis.     Tog  ort !  " 

Rinn  an  gobhainn  mar  a  shireadh  air,  agus 
thàinig  càirdean  agus  dìlsean  an  righ  chum  cùram 
a  ghabhail  d'a  chorp. 

B'e  so  an  14mh  de'n  Lùnasdal,  1040. 

B'e  sgeul  sona  bh'  aig  Mac-Bheatha  tilleadli  air 
ais  gu  Gruaig,  agus  bu  mhòr  a  h-aoibhneas  nuair 
chual  i  e. 

Nuair  chaidh  an  t-iomradh  mach  gu'n  robh 
Righ  Donnachadh  marbh  theann  Mac-Bheatha  r'a 
chòir  air  a  chrùn  a  thagradh.  Bha  so  soirbh  dha 
dheanamh,  oir  cha  robh  Calum,  mac  Dhonnachaidh, 
ach  na  bhalachan,  agus  cha  robh  Laoghlach,  mac 
Gruaige,  mòran  na  bu  shine.  Air  son  nan  aobh- 
aran  so,  thionndaidh  an  sluagh  gu  togarrach  le 
Mac-Bheatha,  agus  gun  dàil  bha  e  air  a  chrùnadh 
leis  gach  greadhnachas  agus  mòralachd  a  bha 
dligheach.  Rioghaich  e  gu  cothromach  agus  gu 
smachdail.  Sa  bhliadna  1405  thug  Orìonan,  athair 
Righ  Donnachadh,  oidhirp  dhìon  air  a  chur  thar 
na  righ-chathrach.  B'i  sin  an  ionnsuidh  dhaor  do 
Chrìonan,  oir  chaill  e  bheatha  air  a  tàilleamh. 

Còig  bliadhna  'n  dèigh  so,  chaidh  Mac-Bheatha 
air  turus  cràbhach  do'n  Ròimh.     Ged  a  thug  àrd 

glòir-mhiann  air  a  bhi  ciontach  de 
mhort,  bha  e  riamh,  'n  a  dhòigh  fhèin,  eudmhor, 
dealasach  mu  dhèighinn  nitliean  naomha.  Am 
feadh  sa  mheal  e  an  righ-chathair,  bha  e  daonnan 
fialuidh,  tabhartach  ris  an  Eaglais  Albannaich  ; 
agus,  mar  dhearbhadh  air  so,  fòghnar  ainmeach- 
adh  gu'n  d'  thug  e  mar  shaor-thìodhlacan  do  Cheile- 
dèe-ich  Loch-lìobhainn  na  fearainn  do'n  goirte 
"  Eaglais  Nis  "  agus  na  fearainn  do'n  goirte  "  Baile- 
ghobhann."  Bha  Mac-Bheatha  fada  o  bhi  *n  a 
dhuine  aineolach,  fiadhaich. 

Anns  a'  bhliadhna  1054,  dh'  fheuch  Calum  a* 
Chinn  Mhòir,  mac  Righ  Donnachadh,  ri  crùn  athar 
a  chosnadh  air  ais.  Bha  e  air  a  chuideachadh  le 
càirdean  cumhachdach  an  Albainn,  agus  le  Siubh- 
ard  à  ceann-tuath  Shasuinn.  Choinnich  an  armaiit 
aig  Mac-Bheatha  agus  an  armailt  aig  Calum,  agus 
bha'n  cath  searbh,  fuileachdach.  Thuit  trì  mìie 
fear  air  an  dara  taobh  agus  còig-ceud-deug  air 
an  taobh  eile.  Bha  bhuaidh  air  a  ròinn  eadar  an 
dà  bhuidhinn,  agus  bha  cùisean  air  am  fàgail  car 
mar  a  blia  iad. 

Chaidh  trì  bliadhna  seachad,  ach  cha  do  sguir 
a'  chòmh-strìth.  Aig  crìch  na  h-ùine  sin,  chuir  arm- 
ailt  Chaluhn  an  ruaig  air  feachdan  Mhic-Bheatha. 
Theich  Mac-Bheatha  o'n  àrfhaich,  ach  rinn  Calum  a 
suas  ris  aig  Luim-fìonnan,  mu  sheachd-mìle-fichead 
o  Abar-eadhainn.  An  sin  fhuair  Mac-Bheatha  o 
Chalum  a'  cheart  ghioUachd  a  thug  e  fhèin  do  Righ 
Donnachadli — ach  air  dòigh  bu  duineala  agus  bu 
lugha  foill. 

Mharbhadh  Mac-Bheatha  an  cath  cothromach 
le  Calum  Mac  Dhonnachaidh  air  15mh  de'n  Lùn- 
asdal,  1057. 

Shiubhall  Tor-fionn  beagan  bhUadhnachan  air 
thoiseach  air  Mac-Bheatha. 

Cha  d'fhuair  Calum  seilbh  gu  grad  air  an  righ- 
ohathair  an  dèigh  bàis  Mhic-Bheatha.  Le  còmh- 
nadh  càirdean  an  fhir  a  dh'  fhalbh,  chaidh  Laogh- 
lach,  dalta  Mhic-Bheatha,  a  thaghadh  'na  righ. 
Mheal  e  an  inbhe  àrd  rè  sheachd  mìosan,  agus 
an  sin  chaidh  cur  às  da  aig  Easaidh,  an  Srath 
Bholgaidh. 

Dhrùigh  bàs  Laoghlaich  gu  trom,  goirt  air 
cridhe  'mhàthar,  Gruag.  Chaill  i  a  misneach  agus 
a  h-àrd  bheachdan,  agus  cha  do  ghabh  i  gnothach 
riamh  tuillidh  ri  riaghladh  na  rioghachd.  Fhuair 
i  aois  fhada,  agus,  nuair  a  dh'eug  i,  bu  ghann  a  bha 
cuimhn  aig  a'  mhòr-chuid  de'n  t-sluagh  air  meud 
an  ùghdarrais  agus  na  smachd  a  bhuineadh  dhi 
aig  aon  àm. 

Feumar  ainmeachadh  gu'n  robh  Mac-Bheatha 
cho  math  ri  fhacal  do  ghobhainn  Allt-èireann, 
agus  gu'n  d'thug  e  dha  seilbh  air  gabhaltas  fear- 
ainn  a  chum  e  gu  sona,  seasgair,  dòigheil  cho  fad 
sa  bha  e  beo. 


Righ  Soìrbheas. 

Le  "Fionn." 

f:  UD  a  bh'aiin  roimhe  so,  Rìgh  mòr  cumh- 
achdach  agus  beairteach,  a  bha  a' 
riaghladh  ami  an  dòigh  a  bha  tabh- 
airt  mòr  thoileachais,  thairis  air  rio- 
ghachd  mhòir.  B'e  Righ  Soirbheas 
a  b'  ainm  dha ;  is  bha  aige  mar  chèile  boirionu- 
ach  a  bha  cho  ionraic  'sa  bha  i  maiseacli,  is  dh' 
fhòghnadh  sin. 

Rè  mòran  bhliadhnachan  chaith  an  Rìgh  agus 
a  Bhan-rìgh  am  beatha  gu  seasgair  sona.  Bha  iad 
mar  gu'm  biodh  iad  a'  leannanachd  rè  nam  bliadh- 
nachan  sin,  agus  leis  gu'n  robh  làn  earbsa  aca  à 
càch  a  chèile,  cha  d'èirich  riamh  leud  na  boise  de 
sgàil  air  iarmailt  am  beatha.  Bha  a'  Bhan-rìgh 
iomlan  ann  an  sùilean  an  Rìgh,  agus,  'na  beachd- 
sa,  cha  robh  air  uachdar  an  domliain  coimheas  do 
Rìgh  Soirbheas  mar  chèile,  mar  dhuine,  's  mar 
fhear-riaghlaidh. 

A  nis,  thachair  an  dèidh  do  Rìgh  Soirbheas  a 
bhi  air  an  rìgh-chathair  rè  mòran  bhliadhnachan, 
gu'n  d'  èirich  plàigh  anns  an  dùthaich,  a  chuir  na 
mìltean  do'n  chill.  Dli'fhàg  so  an  Rìgh  fo  bhròn  's 
fo  mhulad  mu  chor  an  t-sluaigh,  agus  cha  do  ghabh 
e  tàmh  no  fois  ach  a'  triall  bho  àite  gu  àite  de'n 

rìoghachd  dh'fheuch  ciod  a  b'  urrainn  dha  a 
dheanamh  air  an  son-san  a  bha  fo  bhuaidh  na 
plàigh,  a'  misueachadh  's  a'  comhfhurtachadh  na 
muinntir  a  chaill  cuid  de'n  càirdean,  's  a'  feuch- 
ainn  ciod  idir  a  ghabiiadh  deanamh  gu  casgadh  a 
chur  air  a'  phlàigh.  Tliairg  a'  Bhan-rìgh  falbh 
leis  air  an  turus  thruacanta  so ;  ach  leis  gu'n  robh 
eagal  air  an  Rìgh  de  beatha,  cha  leigeadh  e  leatha 
falbh  leis,  ag  ràdh  gu'n  robh  mòran  de  na  seall- 
aidhean  a  bha  esan  a'  faicinn  gu  tric  da-rìreadh 
searbh,  agus  cho  goirisinneach  's  nach  tigeadh  e 
dhìth-se  am  faicinn.  "A  bhàrr  air  a  sin,"  ars 
esan,  "  na'n  robh  thusa,  a  rùin,  air  do  bhualadh 
leis  a'  phlàigh,  agus  bàs  fhaotainn,  cha  bhitheadh 
mo  shaoghal-sa  fada  a'd  dhèidh  co-dhiù  a  bhuail- 
eadh  a'  phlàigh  mi  no  nach  buaileadh ;  agus  ciod 
idir  a  thachradh  do'n  t-sluagh,  aig  an  àm  ainn- 
eartach  so,  na'n  robh  sinn  le  chèile  air  ar  giùlan 
airfalbh?" 

Agus  thachair  e,  nuair  a  bha  an  Rìgh  a'  triall 
feadh  a  dhùthcha,  gu'n  robh  a'  Bhan-righ  a' 
fuireach  aig  an  tigh — oir  cha  robh  an  cèarna  sin 
idir  cho  trom  air  a  bhualadh  ri  cuid  eile  de'n  rìogh- 
achd.  Is  ann,  nuair  a  bha  e  air  falbh  ann  an  oir- 
ean  iomalach  na  dùthcha,  a  ràinig  cagar  an  Rìgh, 
a  lìon  a  chridhe  le  ioghnadh  agus  mulad  mòr.  B'i 
an  naidheachd :  gu'n  robh  a  Chèile  rioghail,  an 
àite  bhi  frithealadh  do  shluagh  prìomh-bhaile  na 
rioghachd  mar  a  gheaU  i,  's  mar  a  thairg  i — tairgse 
d'an  tug  esan  aonta — an  dèidh  i  fèin  a  ghlasadh 
'sa  chaisteal,  a'  diùltadh  dol  fad  a  coise  o'n  dorus 

ach  'na  curradan  fo  fhiamh  's  fo  eagal  gu'n  glacadh 
a'  phlàigh  i.  Bha  an  eagar  a  ràinig  cluasan  an 
Rìgh  mu  a  giùlan  cho  tur  eadar-dhealaichte  ris  an 
nì  a  bha  'na  bheachd,  agus  ris  a'  bharail  a  bh'aige 
air  a  Chèile  ionraic  agus  theò-chridheach  gu'n  do 
dhiùlt  e  creideas  a  thoirt  do'n  aithris.  An  àite 
sin,  is  ann  a  thug  e  sgràileadh  do'n  chùirtear  aig 
an  robh  de  dhànadas  a  leithid  de  sgeul  breugach 
— tur  neo-choltach  ri  àbhaist  na  Ban-rìgh — a 
chreidsinn  no  idir  a  ghiùlan  gu  cluas  an  Righ. 
Cha'n  e  mhàin  sin,  ach  chuir  an  sgeul  a  leithid  de 
dhorran  air — gu'm  bitheadh  de  dhànadas  aig 
cùirtear  a  leithid  de  sgeul  aithris  mu'n  Bhan-rìgh 
— gu'n  do  mhaoidh  e  an  cùirtear  a  chrochadh  na'n 
èireadh  e  mach  nach  robh  barrantas  aige  air  son 
an  sgeoil  a  dh'  aithris  e  mu'n  Bhàn-righ.  Is  e  bh' 
ann  gu'n  do  chuir  an  Rìgh  an  sgeul  gu  deuchainn, 
le  teachdairean  anns  an  robh  làn  earbsa  aige,  a 
chur  a  dh'ionnsaidh  a  lùchairt  a  dh'  fhaotainn  a 
mach  an  robh  an  sgeul  a  dh'  aithris  an  cùirtear 
fìor  no  breugach.  Ann  an  ùine  ghoirid,  thill  na 
teachdairean  sin  an  dèidh  dhaibh  gach  cùis  fhios- 
rachadh  mar  a  dh'  iarradh  orra  leis  an  Rìgh,  agus 
'se  bh'aca  r'a  ràdh :  nach  robh  aig  a'  chuirtear  ach 
an  fhìrinn,  smior  na  firinn ;  gu'n  robh  a'  Bhàn-righ 
an  dèidh  i  fèin  a  ghlasadh  'na  lùchairt,  's  i  làn 
fiamh  is  eagail ;  agus  b'e  chuid  a  bu  mhiosa,  gu'm 
b'e  eagal  gu'n  cailleadh  i  a  sgiamh  'sa  bòidlichead 
leis  a'  phlàigh,  na'n  gabhadh  i  e,  a  bu  mhotha  a 
bha  cur  oirre.  A  bharrachd  air  a  sin,  dh'aithris 
na  teachdairean  gu'n  robh  a'  Bhàn-righ,  cha'n  e 

mhàin  air  i  fèin  a  chùbadh  a  suas  anns  an  lùchairt 
rìoghail,  a'  diùltadh  an  t-sluagh  fhaicinn,  ach  gu'n 
robh  i  an  dèidh  i  fèin  a  chuartachadh  le  druidhean 
is  j&osaichean  d'an  robh  i  toirt  làn  chreideis,  agus 
d'an  tug  i  suas  i  fèin,  anam  is  corp,  nì  a  bha  cur 
doilgheis  nach  bu  bheag  air  maithean  na  rìogh- 
achd,  agus  'na  aobhar  mulaid  do  mhnathan  na 
cùirte. 

Nis,  nuair  a  chuala  Righ  Soirbheas  na  cùisean 
so,  dh'òrdaich  e  an  cùirtear  a  leigeil  a  mach  as  a' 
phriosan  anns  an  do  spàrr  se  e,  agus  ghairm  e 
comhairle  de  na  prìomh  dhaoine  a  bha  mu'n  cuairt 
air,  agus,  nuair  a  chruinnich  iad,  ars  esan :  "  Chu- 
ala  sibh  uile  an  sgeul  a  thug  na  teachdairean  air 
ais,  agus  abraibh  a  nis  ciod  is  còir  a  bhi  air  a 
dheanamh  air  a'  Bhàn-righ." 

Thuirt  cuid  aon  nì  is  cuid  nì  eile ;  ach  cha  robh 
Rìgh  Soirbheas  sàsaichte  le  nì  a  chaidh  a  chomh- 

/'rleachadh  dha. 
Cha'n  'eil  na  tha  sibh  a'  comhairleachadh,"  ars 
esan,   "  idir  a'   còrdadh   rium ;    rachaidh    as   mo 
shealladh." 

An  sin  dh'iarr  e  "  Airgead  "  an  cèard-airgid  a 
ghairm  a  stigh ;  agus  air  dha  e  fèin  a  nochdadh 
do'n  Rìgh,  dh'òrdaich  e  dhà  sgàthan  mòr  maiseach 
a  dheanamh — a  bheireadh  barrachd  ann  am  fìre  's 
ann  am  maisealachd  air  an  fhìor-uisge  fhèin,  agus 
a  chuireadh  sgàil  air  gach  sgàthan  a  bh'  anns  an 
t-saoghal. 

"  O,  Rìgh,  mair  gu  bràth,"  ars  an  ceàrd-airgid, 
"  bhur  toil  bitheadh  deanta ;    agus  bithidh  gach 

buaidh  a  dh'  ainmich  sibh  air  an  sgàthan.  Bithidh 
e  cho  mìn  ris  an  eigh,  cho  soilleir  ris  an  fhìor- 
uisge,  no  ris  a'  ghealaich  làiu  air  aghaidli  nan 
speur  aig  àird  a'  mheadhon  oidhche.  Cha'n  e 
mhàin  gu'n  nochd  e  gu  fìor  aghaidh  an  tì  a  sheallas 
ann ;  ach  nochdaidh  e  eadhoin  doimhne  an  anaim. 
Bheir  an  sgàthan  a  ni  Airgead,  O  Rìgh,  barrachd 
air  gach  sgàthan  a  rinneadh  riamh  le  làmhan 
dhaoine." 

Agus  dh'  òrdaich  an  Rìgh  do  Airgead  ann  an 
làthair  a  luchd-comhairle  an  sgàthan  a  dheanamh 
gun  mhoille,  agus  an  sin  dh'  òrdaich  e  "Firinn- 
each  "  am  fear-eachdraidh  a  ghairm  'na  làthair. 

"  Sgrìobh  dhomh,  Fhirinnich,"  deir  an  Righ, 
eachraidh-beatlia  mo  Bhàn-righ  lomlan,  bho'n  là 
a  phòs  sinn  gus  an  là  sin  a  dhùin  i  i-fèin  'na  lùch- 
airt  ann  am  priomh-bhaile  na  dùthcha ;  na  meud- 
aich  nì  's  na  fàg  as  n,ì  ach  a  mhàin  ainm  na  Bàn- 
righ  fèin,  ainm  an  Rìgh  agus  ainmean  a  phrìomh 
luchd-comhairle." 

Agus  gheall  Fìrinneach  is  e  sleuchdadh  gu 
talamh,  mar  so — "  Bithidh  gach  nì  a  rèir  ur  miann, 
is  a  rèir  ur  n-iarrtais.  Sgrìobhaidh  mise  each- 
draidh  lomlain  ur  Cèile,  a  bheir  bàrr  ann  an 
snasmhorachd  agus  ann  am  fìrinn  air  gach  each- 
draidh  air  aghaidh  an  domhain  mhòir.  Anns  an 
eachdraidh  sin  cha  bhi  facal  ach  smior  na  fìrinn ; 
cha  mheudaich  mi  nì,  's  cha  cheil  mi  fathunn  acli 
a  mhàin  ainm  an  Rìgh  is  ainm  na  Bàn-righ,  agus 
ainmean  prìomh  luchd-riaghlaidh  na  dùtlicha,  mar 
a  dh'  òrdaich  an  Rìgh." 

"  Agus  ciod  an  comharra,"  ars  an  Rìgh,  "  leis 
an  aithnich  mi  gu'n  dean  an  eachdraidh  agadsa, 
O  Fhìrinnicli,  falach-cuain  air  gach  eachdraidh  a 
chaidh  a  sgrìobhadh  no  theid  a  sgrìobhadh  ?  " 

"  Leis  a  so,  O  Rìgh,"  arsa  Fìrinneach,  "  nuair 
a  chluinnear  air  a  h-aithris  i,  gu'm  bi  na  creagan 
fhèin  air  an  gluasad  le  a  mòrachd,  agus  gu'n  còmh- 
daich  coisir  bhinn  na  doire  an  cinn  le  nàire,  a 
thaobh  binneas  is  òirdheirceas  nam  facal." 

Agus,  nuair  a  chual  Rìgh  Soirbheas  briathran 
an  Fhir-eachdraidli,  bha  e  sàsuichte. 

Nis,  nuair  a  bha  an  Sgàthan  a  dh'  òrdaich  Rìgh 
Soirbheas  do  Airgead  a  dheanamh,  deas,  agus  an 
Eachdraidh  a  dh'  òrdaich  e  do  Fhìrinneach  a 
dheachdadh,  ullamh,  chuir  e  iad  gu  lomlan  a 
Bhàn-righ.  Còmhla  ris  an  Sgàthan  agus  ris  an 
Eachdraidh  chuir  an  Rìgh  litir  a  dh'  ionnsaidh  na 
Bàn-righ  ag  iarraidh  oirre  na  tiodhlachdan  sin  a 
ghabhaD,  agus  ag  innseadh  dhi  gu'n  robh  rùn  air 
tilleadh  gu  goirid  do'n  Chaisteal. 

Nis,  cho  luath  'sa  thiU  Rìgh  Soirbheas  d'a 
dhùthaich,  chaidh  e  cho  dìreach  ri  saighead  à 
bogha  gu  seòmar  na  Bàn-righ  anns  a'  Ohaisteal, 
agus  faicear  i  'na  sìneadh  'na  h-uile  mhaise  air 
uirigh  de  dh'  iteagan  chahnan,  a'  dùr  amharc  anns 
an  Sgàthan,  leis  an  leabhar  a  sgrìobh  Fìrinneach 
*na  làimh. 

Cho  luath  'sa  thàinig  an  Rìgh  a  stigh  do'n 
t-sèomar,  dh'  èirich  lomlan  a  Bhàn-righ,  agus  dh' 
fhàiltich  i  e  gu  gaolach  chuir  i  a  dà  làimh  m'a 
mhuineal,  thug  i  sgailce  pòige  dha,  agus  tharuinn 

i  e  gus  an  uirigh,  ag  iarraidh  air  le  briatìiran 
gaolach  suidhe  r'a  taobh.  Agus  air  do'n  Kìgh  so 
a  dheanamh,  labhair  lomlan,  a  Bhàn-righ,  ris  air 
a*  mhodh  so:  "O  Rìgh,  mair  beò,  mo  thasgaidh 
is  mo  rùn,  nuair  a  bha  mi  dearcadh  beagan  ùine 
mu'n  do  thill  thu,  air  an  Sgàthan  mhaiseach  a 
chuir  thu  thugam,  agus  gun  mi  ach  an  dèidh 
crìoch  a  chur  air  leughadh  an  leabhair  eachdraidh 
gun  choimeas  a  tha'n  so  ri  m'  thàobh,  shaoil  leam 
gu'm  faca  mi  an  t-iomlan  de  m'  leth-cheann  air  a 
mhilleadh  leis  a'  phlàigh.  Thoir  dhomh  do  bharr- 
antas,  O  Rìgh,  nach  'eil  sin  mar  sin."  Agus  air 
do'n  Rìgh  a  h-aodann  a  ghabhail  eadar  a  dhà 
làmh,  tharruing  e  gu  gaolach  g'a  ionnsaidh  i,  agus 
a'  sior  dhearcadh  an  aghaidh  àillidh  na  Bàn-righ, 
ars  esan :  "  Tha  fhios  agam  a  nis  gu'n  do  leugh 
thu  an  Eachdraidh  a  chuir  mi  thugad,  agus  gu'n 
do  dhearc  thu  anns  an  Sgàthan  a  dh'  òrdaich  mi 
air  do  shon.  Ciamar  air  bith  a  bha  cùisean  roimhe 
so,  a  ghaoil  mo  chridhe,  cha'n  'eil  t'  aghaidli  na's 
fhaide  fo  mhi-dhreach." 


Reiteach   Moraig. 

Le    "  RUIDLE." 

AN  REITEACH  BEAG. 


An  t-àìte :  Tigh  Iain  Dhomhnuill,  an  Gleann-hinnisdil. 

An  Luchd-cèilidh :    Anna   Chiobair  agus   Gillbasbuig   Iain   às   a' 
Ghlbann  Mhachdrach. 
MoRAG  Niqhkan  Iain,  a  tha  suiridhe  air  Mubch- 

ADH  OSDAIR  A  SlADAR. 

Calum  Beatunn  agus  Alasdair  Sheumais  a 
SiADAR  ris  ambheil  dùil  aig  Mòraig  air  son  an 
rèitich  bhig. 

Seonaid  Chrotaoh,  màthair  Mòraig. 


Mòrag :  A'  figheadh  stocain  agus  a'  gabhail  an 
òrain  a  leanas. 

Hithillean  na  hiUean  ì, 

Hithillean  na  hillean  ò. 

Fàill  ill  eile  's  ho  ro  ì. 

Mo  thruaighe  mi  raur  fhaigh  mi  thu. 

'S  e  mo  cheist  an  gille  bàn, 
Nach  leig  a  leannan  le  càch. 
Teann  a  nall  's  thoir  dhomh  do  làmh, 
Cha  leig  mi  dàil  na  's  fhaide  leat. 

Tha  mi  so  mar  dhruid  an  crann, 
'S  ise  'n  dèidh  a  h-eòin  a  ehall. 
Seacharan  air  dol  a'  m'  cheann, 
'S  ged  thig  an  t-àm  cha  chaidil  mi. 

Gur  h-e  mise  tha  fo  sprochd, 

'S  tric,  a  ghaoil,  mo  smaointinn  ort, 

Tusa  'n  sud  'us  mise  'n  so, 

'S  e  dh'  fhàg  a  nochd  gun  chadal  mi. 

'S  iongantach  an  rud  an  gaol, 

Seòlaidh  e  thar  muir  'us  caol ; 

'S  theid  e  seachad  ri  do  thaobh, 

'S  cha'n  fhaic  na  daoine  sealladh  dheth. 

Gur  e  mise  ghabh  an  gaol, 
Cheangladh  a'  chlach  gun  an  t-aol ; 
'S  bheireadh  e  long  mhòr  a  thaobh, 
Ged  bhiodh  a'  ghaoth  'n  a  sacanan. 

Cha'n  e  airgiod  's  cha'n  e  òr, 

'S  cha'n  e  h-aon  diubh  rinn  mo  leòn, 

Ach  thu  dh'  fhalbh  air  long  nan  seòl, 

'S  a  chaoidh  ri  m'  bheò  nach  fhaic  mi  thu. 

Oalum  Beatunn  agus  Alasdair :  A'  gnogadh  's 
an  dorus : — 

Calum :  Cia  mar  tha  daoine  stigh  ? 

lain :  'S  dàna  'bhi  gearan  's  daoine  'g  èirigh. 
Bheil  an  t-slàinte  agaibh  shìos  an  Siadar  ? 

Calum:  Tha;  tapadhleibh.  Bè  mar  tha  sìbh-se 
cumail,  a  Sheònaid  ? 

Seonaid :  O, 's  ann  meadhonach.  Cha  mhòr  nach 
d'rinn  an  samhradh  fliuch  a  chaidh  seachad  an 
gnothuch  orm  leis  an  t-siataig.  Tha  mi  dìreach 
'n  a  mo  chripleach  leis.  'S  gann  is  urrainn  dhomh 
tionndadh  às  an  leabaidh  iomadh  là.  'S  e  rud 
uamhasach  diachainneach  a  th'  ann. 

Alasdair :  'S  ann  aig  m'  athair-s'  tha  fhios.  'S 
iomadh  oidhche  bha  e  'n  a  chaithris  leis.  Cha'n 
'eil  fhios  agam  dè  dheanadh  sibh  mur  bitheadh 
Mòrag. 

Seonaid :  O  brònag,  tha  i  feumail  gun  teagamh ; 
ach  cha  phàigh  i  feasda  na  rinn  a  màthair  rithe 
mu'n  d'  thug  i  dh'  ionnsuidh  na  h-ìre  so  i. 

Alasdair :  'S  fhìor  sin ;  ach  nach  neònach  an 
rud  a  th'  ann,  nach  seall  na  nigheanan  a  tha  sin  ;  'n 
uair  a  bhuaileas  an  gaol  iad,  cha  bhi  iad  fada  'togail 
na  h-imrich. 

Seonaid:  O  cha  bhi,  na  h-òinsichean  bochda. 
'S  iomadh  tè  ghòrach  a  th'  ann  a  tha  'dol  an  ceann 
dragha  le  'sùilean  dùinte,  ach  cha  bhi  iad  fada  gus 
an  gabh  iad  aithreachas,  air  neo  tha  mise  air  mo 
mhealladh. 

(Anna  Chiobair  agu$  Gilleasbuig  lain  a'  briodal.) 

Calum  :  'S  beag  a  tha  'n  dithis  a  tha  's  a'  chùil 
a'  cur  de  dhiù  'n  ar  còmhradh,  a  Sheònaid.  Seall- 
aibh  cho  trang  's  tha  iad. 

lain :  'S  math  a  gheibh  iad  sin.  Dè  eile  ni  iad, 
ach  an  latha  math  'ghabhail  fhads'  a  gheibh  iad  e. 
Cha'n  fhada  gus  an  cuir  an  saoghal  boil  gu  leòr 
orra.     Cha'n  eil  cuimhne  sam  bith  aig  a'  chaillich 

agam-sa,  gu'n  robh  i  fhèiii  òg  uair  èigin  agus  gu'm 
bu  ghlè  thoil  leatha  'n  uair  sin  a  bhi  greis  ann  an 
còmhradh  gille. 

Seonaid :  Cha  robh  mi  leth  cho  gòrach  riut-sa, 
'n  uair  a  bha  mi  aig  an  aois  sin.  'S  iomadh  oidhche 
thainig  thu  fhèin  a  dh'  amharc  orm,  agus  cha  d' 
fhuair  thu  ach  an  gad  air  an  robh  an  t-iasg.  Cha 
robh  mi  leth  cho  soirbh  ri  m'  iasgach  ri  caileagan 
an  latha  'n  diugh. 

lain :  Cha  robh,  a  bhrònag,  cha  robh  fèill  ro 
mhòr  ort,  agus  tha  mi  creidsinn  mur  a  bitheadh 
gu'n  do  ghabh  mi  fhèin  truas  dhiot,  gu'm  bitheadh 
tu  air  fèill  nan  crogaichean  fhathast. 

Calum :  Sin  sibh  fhèin,  lain.  Sibh  fhèin  a  thig 
air  na  boirionnaich.  Ach  eadar  dha  sgiala,  'm  bi 
sibh  a'  faicinn  Mhurchaidh  Osdair  à  Siadar  uair 
sam  bith  's  a'  ghleann. 

lain :  Tà,  bha  e  air  chèìlidh  an  so  bho  chionn 
seachduin,  gille  gasda  agus  's  ann  dha  fhèin  bu 
dual :  bu  laghach  'athair. 

Calum :  O,  b'eadh  gun  teagamh,  agus  's  e  gille 
gasda  th'  ann  fhèin  cuideachd.  Feumaidh  gu'm 
bheil  nead  aige  'n  àit'  èigin  's  a'  ghleann,  ma  's  'eil 
e  tighinn  cho  fada. 

lain:  'S  fheudar  gu'm  bheil,  a  dhuine.  Tha 
iad  ag  ràdh  gu'm  bheil  e  tighinn  air  sàiUeamh 
Mòraig,  ach  dè'n  fhios  agam-sa.  Gu  dearbh  fhèine, 
bhithinn  fhèin  glè  thoilichte  gu'm  faigheadh 
Mòrag  e. 

Seonaid :  Uisd  !  amadain.  'S  ann  bu  chòir  dhuit 
a  bhi  fiachainn  ri  ciall  a  chur  ann  an  ceann  do 

nighinn,  's  cha*n  e  *bhi  'g  a  leigeadh  's  a'  ghòraiche. 
Bu  bhochd  do  chroit  'us  t-fhàrdaich  mur  bitheadh 
Mòrag.  Dh'  flialbli  mo  latha-sa  co  dhiù,  agus  cha 
mhòr  an  rud  do  Mhòraig  fuireach  còmhla  rium 
fhèin  gus  an  cuir  i  fo'n  talamh  mi,  agus  cha  bhi 
sin  fada. 

Calum :  Cha  d'  thuirt  mi,  ma  tha,  nach  ann  a 
gheibh  sinn  banais  air  sàiUeamh  Mhurchaidh  mu'n 
falbh  an  geamhradh. 

lain :  O,  bròinean,  tha  e  glè  fheumach  air  bean 
fhaighinn.   Tha  e  gun  mhòran  tacais  gun  teagamh. 

Seonaid :  Ma  tha,  cha  leig  e  leas  dùil  a  bhi  aige 
ri  tacas  a  mach  às  an  fhàrdaich  so.  Cha  dioc  leam 
na  thug  am  bàs  uam  de  mo  thacas  ged  nach  d' 
thigeadh  an  còrr  orm.    Oich,  oich,  's  mo  lèireadh. 

Calum  (ag  èirigh):  'S  fhad'  à  so  tigh  lain 
Spàgaich,  ge  ta,  agus  feumaidh  sinn  togail  rithe, 
Alasdair.  Gheall  mi  gu  'm  bitheamaid  còmhla  ri 
mo  phiuthair  an  Eàrrlais  a  nochd,  agus  cuiridh 
sinn  seachad  an  oidhch'  ann.  Oidhche  mhath  leibh, 
a  Sheònaid,  cha'n  fhada  gus  an  d'  thig  sinn  a  rìs. 

Seonaid:  'S  e  làn  dìth  ar  beatha  tighinn  air 
chèilidh  uair  sam  bith,  ach  na  cluinneam  an  còrr 
mu  Mhurchadh  Osdair.     Soirbheas  math  leis. 

Calum;  Oidhche  mhath  leibh,  lain. 

lain:  Mar  sin  leibh  agus  ruigheachd  mhath, 
agus  'n  uair  a  thig  sibh  a  rìs,  thoinibh  Murchadh 
Osdair  leibh,  agus  bithidh  oidhche  againn. 

(Mòrag  a'  dol  a  mach  còmhla  riu.) 

REITEAOH    MORAIG. 


An  tàite:  Glbann-hinnisdil,  Eilean  a'  Cheò. 

A'   Chàraid:    Murchadh    Mac-fhionghainn   (Murchadh   Osdair,   à 
Siadar,  an  Cille-Mhuire),  agus 

MÒRAQ  Nic-LBOiD  (Mòrag  lain  Dhòmhnuill),  à  Gleann- 
hinnisdil. 

Luckd  an  rèitich :  Iain  Dhomhnuill,  athair  Mòraig. 

Sbonaid  Chrotach,  màthair  Mòraig. 

Calum  Bbatunn,  à  Siadar,  an  giUe-fuachd. 

Alasdair  Sheuhais,  à  Siadar. 

Padruiq  Thormoid  Bhiq,  à  Siadar. 

Raghnal  Iain  Bhain,  às  a'  Chamus-mhòr. 

Nabuidhnban  Moraig,  am  measg  an  robh  Eòghan 
Pìobaire,  seanair. 


'S  ann  air  oidhche  bhrèagha,  ghil,  ghealaich, 
Di-haoine  'n  dèidh  na  Samhna,  'chruinnich  gach 
bodach  agus  caiUeach  eadar  an  gleann  ìochdrach 
agus  uachdrach,  ann  an  tigh  lain  Dhòmhnuill,  gu 
fàilte  'chur  air  Murchadh  Osdair,  a  Cille-Mhuie, 
ris  an  robh  dùil  an  oidhche  sin  air  son  rèiteach  ri 
Mòraig.  Bha  cridhealas  agus  aighear  a'  lasadh 
suas  aodainn  gach  duine  'bha  làthair,  ach  Seònaid 
Chrotach  a  mhàin.  Ged  a  bha  iad  uile  toihchte, 
agus  a'  beannachadh  Freasdail  air  son  an  ni  'bha 
gu  tachairt,  bha  Seònaid  a'  rànaich  agus  a'  caoin- 
eadh,  agus  a'  toirt  freagairt  tharsuinn  air  gach 
duine  'bha  stigh,  a  chionn  nach  robh  dad  aice-se 
mu  dheighinn  an  fhir  ris  an  robh  dùil  an  oidhche 
sìn. 

Calum  Beatuun  agus  a  chuideachd  a'  tighinn  a 
stigh  mu  mheadhon-oidhche : — 

Fàilte  stigh. 

lain  Dìiomìmuill :  Fàilt'  oirbh  fhèin.  a  Chalum, 
's  air  na  tha  còmhla  ruibh.  Dè  mar  a  dh'  fhàg 
sibh  iad  uile  'Siadar  ? 

Calum :  Cha'n  eil  mi  'cluinntinn  dad  a'  tighinn 
ri  duine,  ach  bantrach  Chaluim  Iseabail.  Tha  ise 
air  an  leabaidh  fhathast,  bho'n  a  leag  tarbh  a' 
chongested  i  air  a'  chùl-chinn  deireadh  an  earraich, 
's  tha  mi  creidsinn  nach  fhaigh  i  'chuid  a's  fhèarr 
dheth  a'  chiad  ghreis. 

lain:  Cha  b'e  feum  e,  brònag,  'n  a  sean  aois. 
Chunna  mise  latha  b'  uallach  a  ceum  tighinn  a 
nuas  Druim-shleibhte,  leis  a'  chliabh  mhòna 
agus  cruachadh  air,  mu'n  togadh  duine  'Siadar 
ceò ;  ach  sin  mar  a  tha,  'n  uair  a  thig  aon  rud  thig 
dà  rud.  'Bheil  t'athair  a'  dol  a  dh'  fhaighinn  a' 
phension  mhòir,  a  tha  'n  Righ  'toirt  seachad  am 
bliadhna,  Raghail? 

Raghnal :  Chuir  e  stigh  am  paipear  air  a  shon, 
co  dhiù.  Cha'n  'eil  e  ro  chinnteach  à,  aois,  ach 
chuir  e  sìos  gu'm  b'e  fhèin  agus  bantrach  an  tàill- 
eir  às  an  Eileach  na  co-aoisean,  agus  tha  fhios 
aig  na  h-uile  duine  gu'm  bheil  ise  còrr  agus  tri 
fichead  bUadhna  's  a  deich. 

lain :  Tha,  agus  an  tè  'bha  i  'g  òl  a'  bhrochain, 
agus  tha  t'athair-sa  tri  fichead  agus  a  dhà  dhiag 
na  Bealltuinn  so  tighinn.  Tha  ceithir  bliadlma 
agam-sa  bharrachd  air,  agus  ìnnsidh  mi  dhuit  mar 
tha  cuimhn'  agam  air  sin  cho  math. 

Bhaisteadh  mi  fhèin  agus  t'athair  às  an  aoa 
chmnan  leis  a'  Ghriogalach  Mhòr  a  bha'n  eaglais 
na  Droma-buidhe.  Bha  t'athair  sia  diag  an  uair 
sin,  agus  bha  mise  fichead,  dìreach  a'  bhliadhna 
'rinneadh  am  bàthadh  mòr  an  Cille-bhòide.  Phòs 
mise  tri  bhadhna  'n  dèigh  sin,  agus  rugada  Alasd- 
air  an  ceann  na  bliadhna,  agus  na'm  biodh  e'n 
diugh  air  an  talamh  bhiodh  e  dà  fhichead  agus  a 
h-aon  diag — (Seònaid  a'  rànaich :  Na'm  biodh,  cha 
bhithinn-se  air  m'  fhàgail  gun  tacas  a  nochd.  Oich, 
oich,  's  iomadh  rud  a  ni  'm  bàs  agus  a'  ghòraiche). 

Agus  tha  sin  'g  am  fhàgail-se  tri  ficliead  agus 
a  sia  diag  na  Nollaig  so  tighinn.  Thigeadh  iad-san 
far  am  bheil  mise,  agus  cha  bhi  mise  fada  'g  inns- 
eadh  aois  t'athar  dhoibh. 

Mdrag:  Coma  leibh  do'r  pension  an  dràsda, 
'athair.  Eiribh  suas,  a  Chalum,  agus  a  chuideachd 
gu  lèir.  Tha  'n  t-acras  oirbh  an  deidh  tighinn  à 
Siadar.  Eiribh,  's  gu'n  gabh  sibh  rud-eigin  a 
chuireas  blàtlis  oirbh,  gus  am  bi  'n  t-suipeir 
deiseil. 

[A'  chuideachd  uile  aig  a'  bhòrd,  lain  aig  an 
dara  ceann,  Seònaid  air  a  thaobh  clì,  agus  Alasdair 
Sheumais  air  a  thaobh  deas :  Calum  Beatunn  aig 
a'  cheann  eile,  Murchadh  Osdair  agus  Mòrag  mu 
choinneamh  a  chèile  air  gach  taobh  de  Chalum.] 

Air  do  dh'  lain  an  t-altachadh  a  dheaiiamh,  dh' 
èirich  Padruig  Thormoid  agus  thuirt  e  : 

Tha  còmhlan  còir  cruinn  an  so  a  nochd,  agus 
bòrd  briagha  f'ar  comhair,  ach  bu  mhaith  leam 

fhèin  fios  fhaighinn  air  an  aobhar  a  tliug  sinn 
cruinn  a  nochd,  mu'n  tòisicJi  sinn. 

Calum  Beatunn  ag  èirigh.  Ma  ta,  fhir  an  tighe 
agus  a  chàirdean,  thainig  mise  à  Siadar  an  Cille- 
mhuire  nochd,  le  duine  dh'  iarraidh  mnatha.  Tha 
mi  creidsinn  nach  'eil  e  gun  fhios  duibh-se,  lain, 
gur  h-iomadh  uair  a  thainig  mo  charaid,  Murcliadh, 
a  dh'  aon  sgrìob  a'  Siadar,  ri  fuachd  agus  gaillionn, 
a  shealltuinn  air  an  nighinn  òig  agaibh-se,  agus 
cha  sgeul  rùin  e,  gu'n  d'  thug  e  'chridhe  's  a  chiall 
dhith,  bho'n  chunnaic  e  i  aig  comanachadh  Uige, 
'cheithir  bhadhna  na  tacas-sa.  Tha  'mhathair  agus 
'athair  a  nis  'n  an  seann  daoine,  mar  tha  fliios 
agaibh,  agus  air  fàs  lapach,  agus  mar  sin  tha  e  ro- 
fheumach  air  bean-tighe  fhaighinn,  agus  creutair 
cùramach  a  bheireadh  an  aire  air  fhèin  agus  air  a 
thigh,  agus  a  shealladh  ri  phàrantan  'n  an  seann 
aois.  Cha'n  'eil  e  falamh  ;  tha  crodh  aige,  agus 
fichead  caor'  uan  am  FeauU,  agus  cha  bhi  dìth  no 
deireas  air  Mòraig  an  Siadar,  fhads'  a  dh'  fhàgas 
am  Freasdal  còmhla  ri  chèil'  iad.  A  bharraclid 
air  sin  uile,  tha  'n  gaol  ann,  rud  a's  fhearr  sam 
bith,  agus  cha  bhi  Murchadh  ceart  am  feasda  gus 
am  faigh  e  Mòrag  do  Shiadar  le  òrdugh  daingean 
bho'n'chlèir. 

Am  bheil  sibh-se,  lain,  deònach  air  Morag  a 
thoirt  seachad  ? 

lain:  Ma  tha  's  mi  tha.  Thug  mi  seachad 
còignear  nighean  cheana,  agus  ged  a's  mòr  dhomh 
a  ràdh,  cha  robh  mi  riabh  a'  toirt  aoin  diubh 
seachad  cho  toihchte  agus  a  tha  mi  'deanamh  a 

nochd.  Car  son  nach  bithinn-se  toilichte,  ma  tha 
iad  fhèin  riaraichte  le  chèile,  rud  a  tha  mi  cinnt- 
each  gu'm  bheil,  mu'n  d'thigeadh  a'  chùis  gu  so. 
'Bheil  sibh-se  deònach  dealachadh  ri  Mòraig,  a 
Sheònaid  ? 

Seònaid :  Na'm  biodh  gineal  agad  fhèin,  no  tùr 
duine  bu  chòir  a  biii  suidhe  air  a  chèill  a  nise, 
cha'n  fhoighnichdeadh  tu  'cheist  sin  dhiom-sa. 
Bha  làn-fhios  agad  mu'n  d'fhàg  thu  Siadar  nach 
robh  dad  agam  mu  do  thurus  a  nochd,  a  thoirt  m* 
aoin  tacais  uam  'n  a  mo  shean  aois.  Chuir  mi  tri 
chisteachan  luidhe  mach  an  iomlaid  na  bliadhna, 
agus  phòs  còig  òinsichean  leam,  agus  dhaor  an 
ceannaich  pàirt  ac'  air  sin,  ach  tha  thusa  air  son 
m'  aoin  tacais  tabnhaidh  a  thoirt  uam,  agus  mo 
chuir  do'n  uaigh  roimh  'n  mhithich. 

lain :  Air  do  shocair,  a  Sheònaid,  cha  d'  thainig 
ort  ach  rud  a  thainig  air  feadhainn  eile,  agus  cha 
leig  thu  leas  a  bhi  smaoineachadh  gu'n  lean  Mòrag 
riut  gu  bràth — nach  fheum  i  sealltuinn  a  mach  air 
a  son  fhèin  cho  math  's  gu'm  bheil  thusa. 

Calum:  Dè 'th  agaibh  an  aghaidh  Mhurchaidh 
a  Sheonaid?  Nach  e  gille  tapaidh,  cliùiteach  a 
th'  ann,  a  tha  comasach  air  a  bheòshlaint  a  thoirt 
thar  muir  'us  tìr. 

Seònaid:  'S  iomadh  rud  sin  a  tha  agam  'na 
aghaidh.  Mar  a  thuirt  Anna  Chìobair  bhochd  mu 
h-ighinn : — 

"  'S  e  'dhol  do'n  chleamhnas  shuarach, 
A  chuir  cho  luath  fo'n  fhòd  thu." 

agus  tha  eagal  orm  gur  h-e  sin  a  dh'  èireas  do  m* 
ghineal-sa.  Cha  robh  cliù  ro  mhath  riamh  air 
Osdairieh  Shiadair,  agus  ciamar  "  thig  às  a'  phoit 
ach  an  toit  a  bhios  innte." 

lain :  Ud,  ud  a  Sheònaid,  ni  sin  an  gnothuch. 

Seonaid :  Leig  thusa  dhòmh-sa  modh  na  bruidh- 
ne.  Cha  tu  dh'  fliairicheas  tigh  gun  nighinn  ach 
mise. 

Calum :  Cha'n  'eil  cothrom  aig  Murchadh 
bochd  air  na  daoine  bho'n  d'  thàinig  e,  agus  's  mi 
fhìn  nàbuidh  bun  na  h-ursainn  aige,  agus  cha 
chuala  mi  dad  dona  riamh  uime. 

Seònaid:  Nach  cuala?  Cò  'mharbh  an  ceann- 
aiche  'n  Caon  Sgòthair  ?  Cha  b'e  mo  chuideachd- 
sa  co  dhiù. 

lain:  Uisd,  a  nise,  'Sheònaid,  tha  thu  dol  ro 
fhada.  Coma  leat  a  bhi  'g  ùrachadh  sheana  chuimh- 
neachan — cha'n  'eil  e  gu  feum  sam  bith. 

Seànaid:  'Se  rud  glè  neònach  gu'n  d'  thigeadh 
fear  cèairrde  òg,  tapaidh,  dhachaidh  à  Glaschu,  gu 
tighinn  beò  air  siolagan  buntàta  'Siadar.  (Bha 
Murchadh  fada  'n  a  shaor  an  Glaschu.)  Cho  math 
's  gu'm  bheil  caoraich  Fheaull,  "  teirigidh  Cruachan 
Beann  gun  dad  a  chur  'n  a  ceann."  Cha  robh  dad 
a  dhìth  air  Moraig  còmhla  rium  f  hèin,  agus  cha  bhi 
i  leth  math  air  a  dòigh  an  Siadar  's  a  bha  i  'n 
Gleann-hinnisdil. 

Calum:  Cha  leig'sibh  a  leas  eagal  sam  bith  a 
bhi  oirbh  air  son  sin,  a  Sheònaid.  Cha  tèid  glas 
no  iuchar  orra  feasda. 

Seònaid :  Tha  mi  creidsinn  nach  bi  mòran  aca 
's  d*  fhiach  glas  a  chur  air  ann.  'S  beag  a  bha 
chleachdadh  aca  air  dad  de  sin  an  Gleann-hinnisdil, 
agus  ged  do  bhiodh  i  dol  do  phaileas  na  ban- 
righinn,  cha  bu  bheag  an  deuchainn  domh,  i  'bhi  'g 
am  fhàgail  'n  a  mo  shean  aois  a  thoirt  an  aire  air 
caillich  sgeotaich  an  Osdairich,  a  chuir  a  lìon 
timchioU  air  tè  no  dhà  roimhe  so,  ach  tha  clìchdean 
Dhòmhnuill  Dhuibh  làidir  agus  tha  e  coltach  gu'n 
do  chuir  e  'lìon  timchioll  air  Moraig  agam-sa 
còmhl  ri  càch. 

lain  (gu  feargach)  :  Ni  sud  an  gnothuch  a 
Sheònaid.  Tha  mi  seachd  sgìth  dhiot  fhèin,  's 
dhe  do  dhroch  theanga.  'S  leam-sa  Mòrag,  agus 
ge  mùirneach  agam  i,  tha  mi  le  m'  uile  chridhe  'g 
a  toirt  do  Mhurchadh  a  nochd,  agus  a'  bho  biiuidhe 
agus  an  gamhuinn  odhar  agus  na  ceithir  plaid- 
eachan  a  chaidh  a  luadh  oidhche  Shamhna,  còmhla 
rithe,  agus  sin  uile  le  deagh  dhùrachd. 

Seònaid  (a'  rànaich)  :  Cha  tu  dh'  fhairich  a 
togail,  amadain  bhochd,  ach  mise. 

Calum :  Beiribh  air  làmhan  air  a  chèile. 

Rug  Mòrag  agus  Murchadh  air  làmhan  a'  chèile 
gu  toilichte,  agus  sheulaich  iad  an  cùmhnant  le 
pòg  ro  mhilis. 


Na  Seanganan. 

ROIMH-RADH. 

♦.>^^-^;i<Y---  ADA  fada  roimh  so,  nuair  nach  robh  an 
:M       ■;••■'     saoghal  ach  òg,  agus 

'Vpi:  ••■•••■■•■  "Nuair  bha  Gaidhlig  aig  na  h-eoin 

w  Sa  thuigeadh  iad  ceòl  nan  dàn  " 

bha  rìgh  ann  aig  an  robh  anabarr 
eòlas  mu  na  seanganan,  agus  a  bha  cur  ri  eòlas 
mu  na  meanbh-chreutairean  sin  gach  uair  is 
là  a  rachadh  aige.  Sgrìobh  esan  iomadh  nì  ionn- 
saichte  mu'n  timchioll,  gus  nach  mòr  nach  robh 
mòran  fios  mu  na  seanganan  nach  deachaidh  a 
chur  an  cèill  leis  ;  ach,  gus  o  chionn  ghoirid,  chaidh 
a  h-uile  lide  a  sgrìobh  e  riamh  mu'n  chùis  air 
chall,  ged  is  iomadh  duine  foghluimte  air  feadh  an 
t-saoghail  gu  h-iomlan  a  bha  an  tòir  air  na  sgrìobh 
e  mu  na  seanganan,  a  chum  fhaighinn  am  mach, 
agus  a  leughadh  air  an  son  fèin  na  bh'  aige  ri  ràdh 
mu'n  timchioU,  agus,  gu  sònruichte,  mu  na  cleach- 
daidhean  aca. 

B'e  Perseach  a  bh'anns  an  rìgh  ainmeil  fogh- 
luimte  so,  is  ged  is  math  a  bha  fios  aig  cuid  de  na 
sgoilearan  a  bha  an  tòir  air  na  sgrìobh  e  mu  na 
seanganan  gu'n  robh  pàirt  de  na  sgrìobhaidhean 
a  rinn  e  fathast  am  falach  an  àite  air  choireigin 
am  Perse,  a  dh'  aindeoin  sin  dh'  fhairtlich  gu  buil- 

each  orra  fhaighinn  am  mach,  ged  is  iomadh 
tùrn  is  oidhirj)  a  thug  iad  bho  àm  gu  àm  chum 
amais  orra. 

Thachair  dhomh  o  chionn  ghoirid  a  bhi  gabhail 
sgriob  feadh  oirean  iomalach  anabarrach  fàsachail 
na  dùthcha  neonaich  ud,  agus  dè  a  thachair  ach 
gu'n  deachaidh  aon  de  na  ceart  sgrìobhaidhean  so  a 
thairgsinn  dhomh  le  duine  àraidh  (Perseach  e  fhèin) 
a  dh'  innis  dhomh  gu'n  d'fhuair  e  sealbh  air  an 
dòigh  a  bha  uile  gu  lèir  neònach  iongantach  ;  ach 
leis  cho  mòr  sa  bha'n  t-eagal  a'  laidhe  air  fa  chomli- 
air  a  cho-luchd-dùthcha — nach  biodh  idir  toileach 
nam  biodh  fios  aca  gu'n  robh  e  miannach  dealach- 
adh  ris  gu  coigreach  air  bith — nach  d'thubhairt  e 
smid  gus  a  sin  mu'n  rud  a  fhuair  e.  Dh'  innis  e 
dhomh,  mar  an  ceudna,  gu'm  b'e  d'a  àthair  nacli 
maireann  a  bhuineadh  an  seann  sgrìobhadh  so, 
agus  gur  coltas  gu'n  d'fhuair  àthair-sa  e  bho 
shean-àthair  a  bha,  sa  linn  sa  là,  aon  de  na  sean- 
achaidhean  dualach  aig  seann  rìghrean  nam  Pers- 
each — am  fear  mu  dheireadh  d'a  sheòrsa-san,  ma's 
ceart  mo  bharail. 

Air  dha  so  a  ràdh,  charaich  mo  charaid  bogsa 
beag  anabarrach  neònach,  is  e  air  a  chomhdachadh 
gu  h-iomlan  le  leathar,  bho  chùl  àmraidh  a  bha 
air  balla  an  t-seòmair  san  robh  sinn  nar  suidhe 
còmhla.  Dh'  fhosgail  e  am  bogsa  le  iuchair  a 
bha'n  crochdadh  ri  slabhraidh  m'a  amhach-san, 
agus  thog  e  as  an  seann  sgrìobhadh  air  an  d'thug  e 
iomradh  dhomh.  Chuir  e  sin  air  mo  bheulaobh, 
agus  air  ball  thuig  mi  gu'm  b'e  aon  de  na  seann 

sgrìobhaidhean  ah'  an  robh  mi  fhèin  an  tòir 
cho  fad  uine  air  ais  a  bh'ann,  agus,  a  rèir  coltais, 
gur  e  an  rìgh  a  dh'  ainmich  mi  a  chuir  ri  chèile 
e.  Is  làn  sgoilear  Perseach  mise,  agus  thug  mi 
fainear  clio  luath  sa  thug  mi  sùil  air  an  rud  a 
chaidh  a  chur  air  mo  bheulaobh  gu'm  b'e  am  fior 
shean  chainnt  na  dùthcha  a  chaidh  a  sgrìobhadh. 

Air  dhomh  mo  shùilean  a  leigeil  fantuinn  rè 
seal  air  an  rud  a  chaidh  nochdadh  dhomh,  thuirt 
mi  gu  h-obann  ri  mo  charaid,  "  Am  bheil  thu  idir 
toileach  dealachadh  ris  a  so  ?  " 

"  Matà,"  fhreagair  am  Perseach  gu  faicilleacli 
seòlta,  "  gun  teagamh,  dh'  fliaotainn  prìs  ainmeach- 
adh  air  a  shon,  ma's  math  leat  a  cheannach.  Tha 
mi  'g  iarraidh  suim  na's  lugha  na  £500  as  a  leth." 
Chaidh  iomradh  a  dheanamh  an  airgiod  nam  Pers- 
each  air  a'  phris  a  bha  e  an  duil  ri  fhaotainn, 
ach  is  ionnan  a'  phris  so  agus  an  tè  a  thuirt  mo 
charaid. 

"Is  àrd  a'  phrìs  a  tha  thu  ag  iarraidh  orm,' 
arsa  mise.  "  Gabh  £100,  agus  thoir  an  sgrìobhadh 
seachad  domh." 

Mar  fhreagairt  do'n  ràdh  so,  chuir  am  Perseach 
an  sgrìobhadh  aige  a  staigh  do'n  bhogsa :  ghlais  e 
am  bogsa  le  cliog,  agus,  gun  smid  a  ràdh,  charaich 
se  e  a  rìs  gu  cùl  na  h-àmraidh  anns  an  robh  e 
roimh  sin. 

*'  Shaoil  leam  gu'm  bu  duine  tonisgeil  thus-sa," 
ars  esan  mu  dhèireadh.  "  Is  goirt  leam  da  rireadh 
gu'm  bithinn  air  mo  mheaUadh  sa  chùis.  Acli,  a 
nis,  faodaidh  m'  ionmhas  fantuinn  car  seal  tuill- 

eadh  far  am  bheil  e  an  ceartuair.  Qun  amharus, 
thèid  agam  a  reie  mu'n  ruith  mòran  aimsir 
seachad,  agus  nuair  a  thachras  sin,  leigidh  mi  fios 
duit  air  mar  a  chaidh  an  gnothach  a  thoirt  gu 
ceann.     Slàn  leat  air  an  àm." 

Mar  sin,  dh'  fhàg  sinn  beannachd  air  a  chèile, 
agus  thog  mi  orm.  Ach  là  no  dhà  'na  dhèigh  sin, 
thill  mi  gu  taigh  a'  Pherseaich  agus  rinn  mi  tairgse 
eile  dha  as  leth  an  t-seann  sgrìobhaidh  aige ;  ach, 
an  turus  so,  chuir  mi  beagan  ris  a'  cheud  thairgse 
a  rinn  mi,  agus,  eadar  a  h-uile  rud  a  bh'ann,  fhuair 
mi  e  air  a'  cheann  mu  dhèireadh  air  a'  phrìs  sin 
a  bha  mi  meas  mar  phrìs  cheart  chothromach  ri 
thairgse  air  a  shon ;  agus  b'i  phrìs  sin  £200.  Nuair 
a  thugadh  an  gnothach  gu  ceann,  agus  a  fhuair  mi 
sealbh  air  an  sgrìobhadh,  dh'  fhàg  sinn  beannachd 
air  a  chèile  aon  uair  eile,  agus,  goirid  'na  dhèigh 
sin,  thill  mì  gus  an  dùthaich  so,  agus  an  seann 
sgrìobhadh  Perseach  fo  m'achlais. 

Nuair  a  bha  mi  aig  an  taigh  aon  uair  eile  dh' 
fhosgail,  mi  am  bogsa,  agus  thog  mi  as  an  sgrìobh- 
adh  a  cheannaich  mi  air  a'  Pherseach.  Ceart  mar 
a  bha  dùil  agam,  se  a  bh'ann  fior  sheann  sgrìobh- 
adh,  a  chaidh  a  chur  ri  chèile  an  sean  chainnt  nam 
Perseach — anns  a'  chànain  sin  a  bha  beò  nuair  a 
bha  Rìgh  Dejoces  air  cathair  rioghail  na  dùthcha 
ud.  Air  ball,  chuir  mi  romhann,  leis  cho  buileach 
neònach  sa  bha  e,  eadar-theangachadh  a  dheanamh 
dheth  gu  Gàidhlig;  is  ged  a  chosg  an  obair  sin 
mòran  trioblaid  dhomh  an  àm  dhomh  bhi  ga  toirt  gu 
brìgh,  gidheadh  thug  mi  buaidh  oirre,  air  a'  cheann 

mu  dhèireadh,  ma's  cead  dhomh  uiread  a  ràdh  mu 
ghnothach  a  rinn  mi  fhèin,  agus  tè  a  bharrachd 
a  chum  chan  eil  fear  air  bith  is  lugha  comasach  g'a 
thoirt  gu  brìgh  gu  ceart  na  tha  mise.  So  agaibh, 
matà,  Sgeul  nan  Seanganan ;  ach  co-dhiùbh  is  aoir 
no  eachdraidh  mhàin  a  th'ann,  chan  fhaod  mi 
ràdh. 

CAIB.   I. 

Tha  mi  an  geall  air  sgrioh  a  ghahhail. 

Là  de  na  làithean,  agus  mise  gabhail  sràid- 
imeachd  feadh  ghàrraidhean  farsaing  eireachdail 
an  luchairt  agam,  mar  a  b'àbhaist  domh  bhi  dean- 
amh  a  h-uile  là  chum  m'  eòlas  anns  na  seanganan 
a  chur  am  meud,  dè  a  chunnaic  mi  ach  dà  sheangan 
mòr  'nan  seasamh  air  an  t-slighe  air  mo  bheulaobh 
nach  bu  fhios  agam  a  chunnaic  mi  an  leithid  riamh 
roimh  sud.  Bha  an  fheadhainn  so  mòran  na  bu 
mhò,  agus,  a  rèir  coltais  na  bu  treasa  na  tha  seang- 
anan  na  dùthcha  so,  ged  is  math  a  tha  fhios  aig  a 
h-uile  fear  gu'm  bheil  na  seanganan  againn  fèin 
mòr  cumhachdach  gu  leòir.  Ach,  mar  a  thuirt 
mi  cheana,  bha  an  fheadhainn  so  barraichte  mòr, 
agus,  a  bhàrr  air  sin,  bha  nì  eile  ann  a  chuir  sgar- 
adh  ris  an  fheadhainn  againne  agus  na  seanganan 
so,  oir  b'òr-bhuidhe  a  thaobh  dàth  iad  air  fad.  Bha 
aca,  mar  an  ceudna,  sgiathan  mòrà  agus,  a  rèir 
coltais,  anabarrach  cumhachdach  chum  siubhail 
troimh  'n  athair.  Nuair  a  thug  mi  suil  orra  an 
tòiseach,  is  ann  mar  gu'm  biodh  iad  air  beul  a  dh' 

itleachadh  air  falbh  a  bha  iad ;  ach  air  dhomh 
fantuinn  gu  tosdach  sàmhach  rè  seal  far  an  robh 
mi,  sguir  iad  de  bhi  gluasad,  agus  thug  iad  coslas 
orra  mar  gu'm  biodh  iad  a'toirt  an  teann  aire  dhomh 
Air  dhomh  so  fhaicinn,  tharruing  mi  gu  faicilleach 
cùramach  gu  dlùth  orra,  is  mise  deanamh  fead,  fad 
na  h-ùine  sin,  air  port  taitneach  car  tiamhaidh  a 
chuir  mi  fhèin  ri  chèile,  agus  d'an  ainm  "  Bàn  nan 
Seanganan."  Nuair  a  chuala  na  seanganan  an 
ceòl,  rinn  iad  èisdeachd,  agus,  an  ceann  ùine  ghreis, 
thuirt  fear  dhiubh  do'n  tì  eile  "  Air  m'  fhocal,  chan 
eil  am  port  ud  cho  dona  *s  ged  a  dh'  fhaodadh  e  a 
bhi.  'S  mi  fhèin  a  chual  iomadh  fear  mòran  na's 
miosa  na  sud  aig  an  taigh.  Ciod  i  do  bharail,  a 
charaid  ?  " 

*'  Matà  "  fhreagair  a  chòmpanach.  "  Thaitinn 
sud  gu  math  rium  gun  teagamh  ;  ach  is  cùis  iogh- 
naidh  leam  a  leithid  de  cheòl  binn  tiamhaidh  a  bhi 
aig  duine,  is  iad  cho  buileach  faoin  neo-thuigseach 
sa  tha  iad,  mar  is  àbhaist." 

Fhad  sa  bha  a'  chomhradh  so  a'  dol  air  aghaidh 
eatorra,  thug  mi  ceum  gu  math  faicilleach  a  dh' 
ionnsuidh  nan  seanganan,  agus  nuair  a  bha  mi 
dlùth  orra,  thog  mi  guth  agus  labhair  mi  gu  làn 
mhodhail  riu  mar  so : — "  'S  ann  agam  fèin  a  tha  'n 
toilinntinn,  a  chàirdean,  a  chionn  sibh-se  bhi  cho 
math  agus  moladh  a  chur  air  mo  chuid  dàn.  'S 
mi  fhèin  a  chuir  ri  chèile  e,  agus  sin  air  ur  sgàth- 
san.  Is  math  is  aithne  dhomh  nach  eil  creutair 
beò  is  motha  dèigheil  air  a'  cheòl,  agus  is  fheàrr  a 
thuigseas  e,  na  na  seanganan.      Ach,  mur  mi- 

mhodhail  a'  cheist  a  chur  oirbh,  cia  as  a  thàinig 
sibh  fèin  an  diugh?  Cha  chreid  mi  idir  gu'n 
d'thug  mi  riamh  sùil  air  ur  leithidean  roimh  so.'* 

Nuair  a  chual  iad  so,  thug  aon  de  na  seanganan 

grad  amharc  air  an  fhear  eile,  agus  an  sin  thuirt  e. 

"Tha  mi  mothachadh  gu'm  bheil  thu  tuigsinn 

na  tha  sinne  'g  ràdh.     Ciamar  a  thachair  sin,  is  tu 

nad  dhuine  ?  " 

"  Le'r  cead,"  fhreagair  mise,  "  thuig  mi  an 
seanachas  eadorraibh  a  chionn  gu'n  d'thug  mi 
ionnsuidh  air  cainnt  nan  seanganan  a  dh'  ionnsach- 
adh.  Tha  spèis  mòr  is  gaol  anabarr  agam  do 
na  seanganan." 

"  Is  neònach  an  rud  a  th'ann,"  arsa  fear  de  na 
seanganan.  "  Duine  leisg  gun  f heum  ag  ionnsachadh 
na  cànain  againn !  Cò  chuala  riamh  a  leithid  roimh 
so  ?  Ach  innis  so  dhomh,  a  charaid,  am  bheil  iad- 
san  a  thug  ionnsuidh,  mar  a  thug  thu  fèin,  air 
cainnt  nan  seanganan  a  dh'  ionnsachadh  idir 
lìonmhor  anns  an  t-saoghal  so  ?  " 

"  Matà  "  fhreagair  mise,  "  si  is  barail  dhomh 
nach  eil  duine  beò,  barrachd  air  mi  fhèin,  is  comas- 
ach  air  cànain  nan  seanganan  a  thuigsinn,  gun 
tighinn  air  comas  labhairt  innte." 

"  Is  math  sin,"  arsa  an  seangan  a  labhairt  rium 
an  tùs.  "  Cha  nì  iomchuidh  idir  mac-an-duine  a 
bhi  tuigsinn  seanachas  nan  seanganan — air  neo 
dh'  fhaodadh  iad  a  bhi  tuiUeadh  's  seòlta  glice, 
an  dà  chidd  air  an  son-san  is  air  ar  sgàth  fèin. 
Ach,  a  charaid,  o  na  tha  thu-sa  gar  tuigsinn  rud 
beag,  faodaidh  mi  innseadh  duit  gur  ann  à  Tir-nan- 

Seanganan  a  thàinig  sinn.    Tha  againn  aon  de  na 
reultan  mar  àite-coinhnaidh  againn." 

"Is  mòr  am  fios  a  tha  sibh  cur  orm,"  arsa 
mise.  "An  e  gu'n  d'thàinig  sibh  chum  an  t- 
saoghail  so  air  sgàth  ar  faicinn,  no  ciod  e  an 
t-aobhar  idir  a  thug  oirbh  triall  an  so  ?  " 

"  Gu  dearbh,"  ars  aon  de  na  seanganan  le  glac 
gàire,  "chan  ann  idir  air  ur  sgàth-san  daoine  a 
thàinig  sinn  an  fheadh  so.  Tha  sinn  tuilleadh  's 
dripeil  toinisgeil  na  sin.  Is  beag  fiù,  creid  thu 
mi,  is  ion  dòchas  a  bhi  againn  an  cois  siubhail 
mar  sud !  Ach,  is  ann  a  tha  luchd-dàimh  againn 
anns  an  t-saoghal  bochd  mi-fhortanach  so,  agus  is 
ann  air  an  sgàth-san  a  mhàin  a  thug  sinn  Tìr-nan- 
daoine  oirnn." 

"  Tha  mi  nis  tuigsinn  gu  ceart  mar  a  tha  cùis- 
ean  a'  seasamh,"  arsa  mise.  "  Is  còir  càirdeas  a 
bhi  daonnan  eadar  luchd-dàimh." 

"  Chan  e  mhain  sin,"  fhreagair  an  seangan, 
"  ach  do  bhrìgh  nach  eil  ar  luchd-dàimh  an  so  cho 
math  dheth,  ni  mò  cho  ionnsaichte  deanadach 
sa  tha  sinn  aig  an  taigh,  ghabh  sinn  truas  riu, 
agus  chuir  sinn  romhainn  cuideachadh  a  dheanamh 
leo,  mar  is  fheàrr  is  urrainn  sinu.  Sin  agad,  am 
beagan  bhriathran,  ceann  ar  siubhail  is  ar  triall- 
ne.  Theagamh  gu'n  leigear  leo  uaireiginn  dol  air 
falbh  còmhla  ruinn  a  dh'  ionnsuidh  ar  dachaidh  os 
cionn  nan  speur ;  ach,  air  an  àm,  do  bhrìgh  nach 
eil  iad  fathast  deas  chum  triaU,  tha  sin  air  a  bhac- 
adh  daibh." 

"  Is  neònach  an  sgeul  a  th'  agaibh,"  arsa  mise. 
"  Gun  teagamh,  tha  astar  mòr  ann  eadar  an  saoghal 
so  agus  ur  tìr-ne  fèin." 

"  Gu  dearbh,  tha — astar  cho  fuathasach  mòr 
agus  naeh  gabh  cunntas  air  chòir  air  bith." 

"  Le'r  cead,"  thuirt  mise  "  bu  mhath  leam  dol 
air  sgriob  gu  Tìr-nan-seanganan  maiUe  ruibh." 

Rinn  an  seangan  snuadh-gàire,  agus  an  sin 
thuirt  e : — 

"  Ciamar  is  urrainn  sin  a  bhi,  agus  gun  sgiath- 
anan  idir  agad?  Os  cionn  sin,  chan  eil  cead 
againn  a  leithid  de  ghnothach  a  thoirt  os  làimh, 
ged  bu  toileach  leinn  e — an  rud  nach  eil.  Tha 
lagh  againn,  agus  se  a  bhrìgh  nach  ceadaichear 
do  gin  air  bith  againn  coigreach  a  thoirt  a  staigh 
d*ar  tìr-ne  fèin  gun  chead  na  cuideachd,  agus  sin 
nì  nach  eil  idir  furasada  a  thoirt  am  mach.  Nam 
b'fhear-ealaine,  ceàrd,  no  rudeiginn  eile  feumail 
mar  sin  thu-sa,  theagamh  gu'n  dean  sinn  mar  a 
tha  thu  ag  iarraidh  oirnn,  ach  righ — nar  leigeadh 
Dia !  Dè  am  feum,  saoil  tu,  is  urrainn  a  bhi  againn 
air  duifie,  gun  tighinn  air  rìgh  ?  Am  bheil  clann 
no  teaghlach  agad,  a  charaid  ?  " 

Thuirt  mi  agus  fhreagair  mi  nach  robh  mac  no 
nighean  idir  agam-sa,  agus,  fòs,  gun  dùil  air  bith 
agam  r'am  faighinn ;  oir  is  duine  car  sean  mise, 
agus  a  bharrachd  air  a  sin,  chan  eil  mi  pòsta. 

"  Matà,"  thuirt  an  seangan,  "  o  na  tha  sin  mar 
sin,  is  tu  nad  rìgh,  tha  eagal  orm  nach  bi  comas- 
ach  duinn  do  mhiann  a  thoirt  gu  brìgh.  Chan 
fhaod  sinn  aontachadh  ri  togradh  do  chridhe  do 

bhrìgh  gu'm  bheil  lagh  againn  a  tha  ag  ràdh  gur 
rud  fìor  chronail  do'n  Stàid  e  nì  no  neacheigin  gun 
fheum  gun  fhiù  a  thoirt  a  staigh  innte,  agus,  do 
bhrìgh  an  lagh  sin,  chan  eil  cead  againn  do  mhiann 
a  riarachadh." 

Ghabh  mi  smuaineachadh  car  greis  gun  diog  a 
ràdh,  agus  an  sin  thuirt  mise : — 

"  Innsidh  mi  duibh  ciod  e  dheanainn  nan  rach- 
adh  mo  thoirt  air  falbh  maille  ruibh.  Is  math  is 
aithne  dhomh  gu'm  bheil  na  seanganan  anabarrach 
dèigheil  air  rudan  milis  r'a  itheadh  is  r'a  òl — tha 
iomadh  dòigh  air  leth  ainneamh  is  taitneach  agam 
chum  biadh  is  deoch  a  dheasachadh  do'n  chàil  is 
àiUeasaiche  agus  is  iarrtasaiche  th'ann.  Os  barr, 
is  fear-ciùil  meadhonach  math  mise,  agus  theag- 
amh  gu'm  fòghnaidh  an  dà  dhreuchd  sin  fa  chomh- 
air  mo  thuruis.  An  saoil  sibh  fèin  gu'n  dean  iad 
sin  an  gnothach  as  mo  leth  ?  " 

"  An  da,  a  charaid,"  ars  aon  de  na  seanganan, 
"  chan  eil  mi  cur  an  teagamh  nach  cuidich  gu  mòr 
na  tha  thu  togradh  as  do  leth  fèin  an  rùn  sin  is 
àill  leat  a  thoirt  gu  brìgh — se  sin  ri  ràdh  triall  air 
falbh  maiUe  ruinn.  Math  dh'  fhaoidteadh  nach  bi 
an  rud  cho  doirbh  r'a  thoirt  am  mach  sa  bha  dùil 
againn  an  tòiseach  ris.  Ma's  math  leat,  mar  an 
ceudna,  dh'  fhaodadh  tu  t'inneal-ciùil  a  charamh 
maiUe  riut,  oir,  mur  eU  mi  air  mo  mheaUadh,  is 
fear-ciùU  gu  math  comasach  thu-sa,  agus,  dìreach 
mar  a  tha  thu  baraUeachadh,  chan  eil  nì  ann  is  mò 
a  thoileachas  seangan  na  dàn  no  ceòl,  ma  sheas  an 

rud  nach  bì  tuaisdear  a  chuir  an  eagaibh  a  chèile 
lad." 

Thuirt  mi  air  ball  gu'n  robh  mi  fada  'nan 
comain  air  son  mar  a  thuirt  iad  rium — nach 
b'urrainn  do  bhriathran  beòil  a  chur  an  cèill  dir- 
each  cho  fada  sa  bha  mi  fo  chomaine  daibh,  ach 
gu'n  robh  mi  cho  buidheach  taingeil  daibh  agus  a 
b'ion  domh  a  bhi.  Chuir  mi  crìoch  air  mo  shean- 
achas,  mar  an  ceudna,  le  cantuinn  gu'm  bithinn 
deas  chum  dol  air  falbh  maille  riu  àm  air  bith  a 
shònraicheadh  iad. 

"  Is  math  sin,"  fhreagair  an  seangan.  "  Ma's 
duine  grunndail  thu-sa,  bidh  tu  deas  fa  chomhair 
a  h-uile  car  is  coltach  no  neo-choltach  a  thachras 
ort — co-dhiùbh  is  turus  fad  air  falbh  an  ni  sin,  no 
rud  air  bith  eUe  a  tha  e  an  dàn  duit  siubhal  troimh. 
Air  ar  cuid  fèin  dheth,  cuideachd,  thèid  againn  ri 
gach  ullachadh  is  goireas  a  tha  feumail  chum  do 
thuruis  a  chur  air  dhòigh.  Ach,  thoir  an  aire  da  so 
a  charaid,  gur  tu-sa  a  bhios  air  aoideachd  againn  air 
feadh  an  t-siubhail  so,  agus,  mar  sin,  nach  thu-sa 
ach  sinne  a  ghabhas  làn  riaghladh  air  a  sin  air  fad, 
agus  nach  eil  agad  fèin  ach  a  bhi  deanamh  dìreach 
mar  a  a  dh'  orduicheas  sinn  duit  chum  leas  do 
thurais.  Cuimhnich,  cuideachd,  nach  bi  rìgh  no 
iompaire  a  bheireas  sinn  air  falbh  maille  ruinn, 
ach  duine  mhàin,  as  am  faod  sinn,  theagamh,  rud- 
eiginn  de  bhuannachd  a  chosnadh  aon  uair  agus  a 
chaidh  a  thoirt  as  a  so ;  oir,  mar  a  leig  sinn  thuig- 
sinn  duit  mar  tha,  chan  eil  feum  air  rìgh  no  iomp- 
aire  idir  againn  aig  an  taigh.     Slàn  leat  air  an  àm. 

inatà.  Ma  bhios  thu-sa  sa  cheart  ionaid  so  an 
ceann  là  is  bliadhna,  gun  teagamh  thèid  do  shiubh- 
al  air  falbh  maille  ruinn,  agus  sin  gun  fhios  idir 
agad  aon  chuid  air  mar  a  ghabhar  sin  deanamh 
leo-san  da'n  deachaidh  an  rud  a  chur  an  earbsa,  iio 
air  an  t-slighe  a  ghabhas  sinne  gu  Tìr-nan-Seang- 
anan.  Ach,  a  nis  air  son  ar  cuid  fèin  deth,  cha 
dean  fuireach  feum  ach  falbh.  Uime  sin,  feumaidh 
sinn  dealachadh :  bi  faicilleach  deanadach  gus  an 
coinneamh  sinn  ri  chèile  aon  uair  eile ;  oir  is  fìor 
dhroch  rud  an  leisgeineachd,  agus  chan  eil  seall- 
adh  fo'n  ghrèin  is  mò  a  stuigeas  am  Freasdal  gu 
fearg  na  duine  aig  nach  bi  rudeiginn  feumail  ri 
dheanamh." 

RUARAIDH   ArASCAIN   IS   MhAIRR. 

(R'a  leantuinn.) 


Coinneach   Odhar. 

f.  HAiDH  an  sgeul  a  leanas  a  ehur  am  bàrd- 
achd  le  lain  Gobha  nach  maireann, 
Bard  lar-seadair,  Eilean  Leodhais. 
•  Tha'n  sgeul  a'  cur  an  cèiH  mar  a 
fhuair  Coinneach  Odhar  "Leac  nam 
Feart," 

"  A,  chlach  a  sgaoileadh  an  tiugh-cheo 
Tha  cur  sgleo  air  aimsir  bhuain." 

Rugadh  Coinneach  am  Baile-na-ciUe,  an  Sgire 
Uig  an  Leodhas,  anns  an  t-seachdamh  linn  deug. 
B'e  duine  tuigseach,  geur-bhriathrach,  agus  fios- 
raichte  ainmeil  a  bh'ann.  Bha  meas  mòr  air  le 
uaislean  agus  maithean  an  Taobh-Tuath.  Ach  a 
dh'  aindeoin  sin,  se  deireadh  gle  mhuladach  a 
bh'  aige.  Thachair  gu'n  do  labhair  e  nì  searbh 
mu  dheighinn  Bain-tighearna  Shì-phort,  agus 
mnathan  uasal  eile.  Air  son  so,  cha  d'thug  i 
maitheanas  riamh  dha,  ged  a  bha  e  gle  mheasail 
aig  Sì-phort  fhèin.  Bhuail  an  t-àrdan  cho  mòr  i  's 
gu'n  do  bhòidich  i  dioghaltas  oiUteil  a  dheanamh 
air.  Thoisich  i  fèin,  agus  na  mnathan  uasal  eile,  air 
an  sluagh  a  bhrosnachadh  'na  aghaidh,  a'  toirt  a 
chreidsinn  orra  gu'n  robh  e  fo  riaghladh  an  droch 
spioraid.  Ghabh  i  'n  cothrom,  nuair  bha  Sì-phort 
bho'n  taigh,  agus  le  a  h-ordugh  chaidh  greim  a 


272  Coinneach  Odhar 

dheanamh  air  Coinneach  bochd,  is  a  cheangal 
eadar  lamhan  is  chasan.  Chaidh  a  thilgeadh  an 
sin  am  baraille  tearra,  agus  a  losgadh  gu  bàs. 

S.  A.  B. 


Bha'n  sgeul  so  air  h-aithris  'nar  tìr, 
Nuair  bha  sìthich  anns  gach  tom, 
Glaisrig  anns  gach  gleannan  fàs, 
'S  maighdean-mhar'  air  bàrr  gach  tonn. 

Sgeul  bh'  air  h-aithris  agus  seanchas, 
Nuas  bho  chian  nan  aimsir  bhuan, 
Mar  a  shoillsicheadh  air  tùs 
Faidhe  clìuiteach  an  Taobh-Tuath. 

'S  ann  an  Uig  nam  fuar  bheann  àrd, 
Tha'n  tràigh  bhàn  is  gile  snuadh  : 
Eadar  machair  nan  ùir  bhlàth, 
Agus  bàrcadh  trom  a'  chuain. 

Sgaoilte  'na  clàir  fharsuinn  rèidh, 
Tha  ghainneamh  is  gile  dreach  ; 
Air  gach  ceann  dhith  sruthan  fuar, 
'S  air  a  h-uachdar  cluaintibh  glas. 

B'  eagal  le  daoinibh  o  chian, 
Imeachd  oirr'  mu  chiar  nan  tràth 
Air  son  leus  de  sholus  loinnreach, 
Chiteadh  boillsgeadh  air  a'  bhàgh. 

Chit'  e  lasrach,  chit'  e  mall, 
Null  's  a  nall  air  feadh  a'  bhàigh  ; 
Uair  air  chrith  air  bharr  nan  tonn, 
'S  uair  air  gainneamh  lom  'na  thàmh. 

Theicheadh  fear  siubhail  an  anmoich, 
Le  luathas  earb  a  mach  do'n  t-sliabh, 
Bhiodh  na  bodaich  uime  'seanchas, 
'S  bhiodh  na  cailleachan  'gabhail  fiamh. 

Ach  cha  robh  geilt  air  Coinneach  Òg, 
Roimh  fhuatli,  roimh  bhocan,  no  roimh 

thaibhs' ; 
Shiubhladh  e  'n  oidhche  leis  fèin, 
Ged  nach  faicteadh  reult  no  soiUs'. 

An  oidhche  bu  duibhe  gruaim 
Shiubhladh  e  gun  luasgainn  crìdh' : 
Se  theireadh  cuid  de  shluagh  an  àit', 
Gu'n  d'fhuair  e  fàbhar  nam  ban-sith'. 

Oidhche  dha  's  e  air  an  tràigh, 
Mu'n  do  dh'eirich  an  la  'san  Ear, 
Nochd  an  nì  roimh  'n  teicheadh  càch, 
Solus  dealrach'  tigh'nn  bho'n  lear. 

Ohaill  an  solus  pairt  de  las, 
Tigh'nn  a  steach  gu  beul  nan  stuadh : 
Dh'  fhàs  e  air  dhreach  nam  fir-chlis, 
Ohitear  tric  'san  àirde  Tuath. 

Solus  leathan  fann-gheal  mòr, 
Ohomhdaich  e  mu  ròd  de'n  tràìgh, 
Is  sheas  e  an  sin  'na  chuairteig, 
Mar  bhuaile  mu  ghealaich  làin. 

Anns  a'  chrò  bu  shoilleir  gàradh 
Bha  tùr  àluinn  seasamh  suas, 
Air  dhreach  bogha-frois  nan  àrda, 
'Nuair  is  dealraich  bhios  a  shnuadh. 

Cha  d'mhair  an  tùr-soluis  fada, 
Ged  bu  shealladh  e  bha  àilt ; 
Dh*  iompaich  e  gu  cruth  na's  boidhche, 
*S  sheas  e  mar  oigh  air  an  tràigh. 

Thainig  Coinneach  dlùth  gu  stolda, 
Dh'  fhaicinn  oigh  bu  bhoidhche  dreach, 
Ged  b'aithne  dha  math  gu  leòir, 
Nach  b'e  fuil  no  feòil  a  pears'. 

"  Dè  do  sgeul  a  tìr  nan  sgleò  ?  " 
Arsa  Coinneach  Òg  gun  fhiamh ; 

"  Am  bheil  thu'n  sìth  ri  daoine  beò, 
'M  bheil  guth  no  comhradh  a'  d'chliabh'." 

Ged  bha  chridhe  làidir  cruaidh, 
Phlosg  e  nuair  chuaF  e  guth  a  beòil, 
Oir  le  fuaim  mar  ghuth  nan  teud, 
Labhair  i  gu  seimh  's  gu  fòil. 

"  Thig  faisg  orm  's  innsidh  mi  dhuit  sgeul, 
Ris  nach  d'  eisdeadh  riamh  le  cluais ; 
Cha  b'aithne  do  neach  fo'n  ghrèin, 
C'àit'  an  d'eug  an  Oigh  mu  Thuath. 

Mu'n  do  thilg  mi'n  t-slige  chrè, 
B'e  Lochlunn  nan  treun  mo  thìr ; 
'S  mise  Gradhach  nighean  Shuarain, 
Bha  'san  airde  tuath  'na  rìgh. 

Nualr  bha  talla  fial  nan  corn, 
Air  shaod  am  Morbheinn  nam  flath, 
Nuair  bha  Fionnghal  ceann  nan  seòid, 
A'  treorachadh  a  shluaigh  gu  cath. 

Sud  an  linn  'san  robh  mi  beò, 
Linn  nan  seòid  bu  mhorachd  airm, 
Linn  nan  treun  gun  fhoill  gun  ghò, 
Linn  nan  òigh  bu  bhoidhche  dealbh. 

Ach  ged  thogadh  mi  le  muirn, 
'S  ged  choisinn  mi  chù  nan  saoi 
Bha  mo  dhàn  is  m'  fhortan  cruaidh, 
'Ga  mo  ruith  gu  luath  gu  caoidh. 

'S  beag  a  shaoileadh  Suaran  treun, 
'Gam  fhaicinn  gu  h-eibhinn  mear, 
Gu'm  b'e  aingeal  dorch  a'  chuain, 
Leabaidh  phosaidh  luaidh  nam  fear. 

Bha  Suaran  'na  rìgh  bho  chian, 
Air  Lochlunn  nan  sliabh  's  nan  caol, 
GheiUeadh  dha  na  sloigh  le  fiamh, 
Oir  bu  triath  e  nach  robh  faoin. 

Ach  cha  gheilleadh  Struman  Mòr, 
A  bha  còmhnuidh  anns  a'  Bheirbh. 
Thog  e  bratach  ceannairc  suas, 
Làn  de  uamhar  is  de  cheilg. 

Las  cogadh  'san  tìr  mu  thuath, 
Thug  Suaran  a  shluagh  gu  blàr. 
Feachd  nach  do  chiosnaicheadh  riamh, 
Ach  le  Fionn  na  Feinne  'mhàin. 

Chuairtich  iad  baile  na  Beirbh, 

'S  bha  comhrag  searbh  aig  na  laoich, 

Nuair  a  chog  iad  leis  na  h-airm, 

Bha  'tighinn  dearg'  bho  theallach  Luinn. 

Thachair  Struman  Mòr  le  airm, 
Ri  Suaran  nam  fearg  's  nan  strì. 
Chuireadh  an  Lochlunn  latha  garbh, 
'S  thugadh  Struman  garg  fo  chìs. 

Am  measg  nam  braighdean  bha  Arna, 
Sagart  Odainn  àrd  nan  Uall,'"" 
Odainn  an  cruth  ainmeil  mòr, 
De'n  geilleadh  na  sloigh  mar  dhia. 

Bha  Arna  'na  fhiosaiche  geur 
O'n  bha  aige  "  Leac  nam  Feart," 
Clach  bha  iomraiteach  bho  chèin, 
'S  a  bheireadh  do'n  leirsinn  neart. 

Tholl  cruth  Odainn  fèin  le  mheòir 
Clach  bhoidheach  nan  iomadh  buadh, 
A'  chlach  a  sgaoileadh  an  tiugh-cheò, 
Tha  cuir  sgleò  an  aimsir  bhuan. 

Nuair  dh'  iarraidh  neach  sealladh  ùr, 
Chuireadh  e  shuil  ris  an  toll, 
'S  na  bliadhnachan  bhiodh  fada  uainn, 
Thigeadh  iad  gu  luath  a  nall. 

Thugadh  Arna  liath  a  nall, 
'S  a  dhà  làimh  gu  teann  an  glais. 
Sheas  e  air  beulaobh  an  rìgh, 
A  bha  gu  binn  thoirt  air  a  mach. 

Bha  Suaran  an  corruich  ro  mhòr, 
Is  thug  e  ordugh  chur  a  dhìth. 

*  Ualhalla — Neamh  nan  Lochlunnach  far  an  robh  dùil  aca  bhi 
g  òl  fiona  gu  brath  à  sligean  eanchuinn  an  nàimhdean. 

"  Mhuidein  is  cinntiche  beum, 
Leig  an  t-saighead  gheur  g'a  chridh." 

Thiomaich  mo  chridhe  le  truas, 
Nuair  chuala  mi  binn  cho  geur, 
Rinn  mi  cabhag  gus  a  dhion, 
Rinn  mi  sgiath  de  m'  bhroilleach  fèin. 

Sheas  Muidean  's  am  bogha  'na  làimh, 
'S  cha  do  leig  e  nall  an  gath  : 
Chiteadh  mòr  ioghnadh  'na  ghnùis, 
'S  thug  e  sùil  air  rìgh  nan  cath. 

'N  sin  thubhairt  Suaran  ri  Arna, 
"  Ghleidh  Gradhach  thu  gun  do  leòn, 
Bho'n  ghabh  mo  nighean-sa  riut  truas, 
Teasairgear  thu  'n  uair  so  beo." 

Thàinig  sin  am  fiosaich'  nall, 
Chrom  e  cheann  is  lub  e  ghlùn, 
Labhair  e  gu  briste  mall, 
'S  na  deòir  mar  allt  a'  ruith  bho  shùil. 

"  'S  mise  do  sheirbheiseach  gu  bràth, 
Bho'n  thug  thu  mi  bho'n  chàs  so  beò, 
'S  ge  b'e  nl  dh'  iarras  do  chridh, 
Ni  mi  dhuit  e,  'Ribhinn  chòir." 

"  Ma  fhuair  mi  deadh-ghean  a'  d'  shùil, 
'S  gu'n  luighigeadh  tu  orm-sa  duais, 
Aon  iarrtus  ni  mi  ort  a  chaoidh, 
Thoir  dhomh-sa  clach  ghrinn  nam  buadh." 

"  'S  truagh  leam  d'iarrtus,"  fhreagair  Arna, 
"  Dh'  iarr  thu  Ghradhach  gibht'  a'  bhroin, 

An  gibht'  a  dh'  iarras  tùs  do  là, 
Bheir  thugad  am  bàs  's  tu  òg." 

'*  Cha  do  chreid  mi'n  sgeul  'na  thràth, 
Bho  naeh  b'e  mo  dhàn  bhi  buan, 
*S  bho'n  a  b'e  mo  chuid  am  bàs, 
Bu  diomhain  dhomh  tearnadh  uair. 

Fhuair  mi  chlach-sheallaidh  dhomh  fèin, 
'S  mi  bha  aoibhneach  leatha  'san  àm ; 
Thaisg  mi  suas  i  measg  mo  sheud, 
Mar  an  leic  is  àirde  luach. 

Latha  dhomh  'san  talla  'm  aonar, 
Chuir  mi  chlach  bhòidheach  ri  m'  shùil, 
Dh'  fheuch  an  aithnichinn  air  mo  leirsinn, 
An  robh  a  h-èifeachd  mar  a  cliù. 

Fhuair  mi  mach  gum  b'fhiach  na  chuala, 
Bhi  g'a  luaidh  mu'm  neamhnaid  ghrinn, 
O'n  bha  buaidh  orr'  os  cionn  nàduir 
'S  os  cionn  gliocais  àrd  nan  draoidh. 

Chunnaic  mi  taisbeanadh  neònach, 
Beanntan  mora  's  cluaintean,  gorm  ; 
Oitir  bhàn  's  na  tuinn  'ga  bualadh, 
Shaoil  leam  gun  cuala  mi  'n  t-airm. 

Dè  chunnaic  mi  ach  Magh  Lèinidh, 
Magh  air  bheil  mòr  sgeul  r'a  luaidh, 
Far  na  bhuadhaich  Fionn  na  Feinne, 
'S  far  na  gheill  mo  dhream  gu  truagh. 

Chunnaic  mi  sealladh  mòr  ioghnaidh, 
Chunnaic  mi  na  Fiannaidhean  garbh, 

'Tional  chum  na  tràigh  'nan  ceudan, 
Nuas  bho  shleibhtibh  nan  damh  dearg. 

B'fhaoin  mo  mhuinntir  fèin  a'  m'  shealladh, 
Nuair  chunnaic  mi  dreach  nan  suinn, 
Ohaidh  saighead  de'n  ghaol  gu  m'anam, 
'Gabhail  beachd  air  Diarmad  Fhinn. 

Thuig  mi  gu'm  b'e  sud  an  t-àrmunn, 
Mu'n  cluinninn  na  bàird  ri  luaidh  ; 
Dh'  fhalbh  an  cridhe  bha  am  chliabh, 
S'  ghabh  e  sgiathan  thar  a'  chuan. 

Na'm  faighinn-sa  do  dh'  Alb'  aon  uair, 
Dh'  fhàgainn  Lochlunn  fhuar  gu  bràth, 
'S  ghabhainn  aiseag  nan  tonn  uaine, 
Ged  thachradh  rium  tuaileas  blàir. 

Cha  b'ionann  sin  's  do  Shuaran  borb, 
Thigeadh  teine  's  colg  'na  ghnùis, 
Cha  luighigeadh  e  do  neach  fo'n  ghrèin, 
Barrachd  thoirt  air  fein  an  cliu. 

Dh'  iarr  e  feachd  a  chur  air  dòigh, 
'S  luingeas  mhor  a  chur  air  sàl, 
Gno  na  Feinn  a  chur  'na  smùid 
'S  Fionn  a  chur  sa  chùl  ri  làr. 

Bha  choille  'ga  gearradh  shuas, 
Chaidh  a  chuaille  a  chur  gu  saoth'r ; 
Ghreasadh  luchd  liobhaidh  nan  arm, 
'S  chaidh  gach  teallach  dearg  'na  chaoir. 

Chaidh  Suaran  's  a  shluagh  air  bòrd 
Luingeas  mhòra  nan  seòl  bàn. 

Thamh  iad  'sa  chala  troimh  'n  oidhch', 
Gu  seòladh  le  soiUs'  an  là. 

'S  an  oidhche  sin  cha  d'fhuair  mi  tàmh, 

Ged  a  laigh  mi  sios  gu  suain, 

Cha  robh  sìth  dhomh  anns  an  là, 

'S  bha  aislingean  gràidh  a'  m'  shuain. 

Thilg  mi  mo  thrusgan  a  thaobh, 
Ghabh  mi  deise  laoich  is  airm : 
Ruith  mi  sios  gu  beul  a'  chaoil, 
'S  siùil  'gan  sgaoileadh  ri  croinn  gharbh. 

Ged  nach  robh  mo  ruith  ach  fann, 
Airson  lann  a  chumail  suas, 
Ghabh  iad  rium  mar  ghiullan  òg, 
Ruiteach  boidheach  gun  fhàs  cruaidh. 

'Sa  mhaduinn  roimh  èirigh  grèin', 
Thogadh  siùil  bhreid-gheal  air  chuan, 
Ri  fagail  Lochlunn  as  ar  deigh, 
'S  ar  curs'  air  Eirinn  nan  gorm-chluan. 

Maduinn  ghrinn  'sa  chuan-an-iar, 
Dh'  èirich  grian  bu  deirg  na'n  ròs 
Ag  innseadh  gu  robh  neart  nan  sian, 
A'  tighinn  a'  riasladh  a'  chuain  mhòir. 

Dh'  iadh  na  neoil  mhòra  mu'n  cuairt, 
Chomhdaicheadh  le  gruaim  na  speur, 
A'  mhuir  ghàireach  thog  a  ceann, 
'S  bhagair  gach  nì  bh'  ann  an  eug. 

Dh'  fhalbh  an  stoirm  le  cuid  de'n  chabhlach, 
Sgap  e  air  sàl  nan  sruth  garbh. 

Dh'  iomaineadh  e  le  tonnaibh  bàrcach, 
'S  cala  sàbhailt  fad  air  falbh. 

Leis  na  tuinn  bu  ghile  bàrr, 
Luaisgeadh  mo  long  làidir  threun : 
Lub  na  croinn  is  shrac  gach  seòl, 
'S  a'  mhuir  mhòr  gu  bord  bha  leum. 

Goirid  bho  an  tràigh  so  fèin, 

Dh'  eirich  doinionn  's  ghèill  mo  long, 

'S  fhuair  nighean  Lochluinn  leabaidh  fhuair 

Anns  a'  chuan  is  uaibhrich'  tonn. 

Feuch  a'  chlach  so  air  an  traigh 

Am  measg  chàich  gun  mheas,  gun  mhiadh, 

Far  na  laigh  i  dh'  oidhch'  *s  a  là 

Bho  linnibh  arsaidh  sin  nam  Fiann. 

Thilg  a  'mhuir  bhorb  air  a  h-uachdar, 
Gainneamh  luaisgeanach  na  tràigh  ; 
'S  fhad'  bho'n  uair  a  chaidh  a  folach, 
Thig  is  seallam  dhuit  an  t-àit'." 

Chunnaic  e  coslas  a'  caochladh, 

O  staid  dhaonntaich  gu  leus  soills', 

Mar  choinneal  no  lòchran  iùihdh, 

Am  measg  dhubhlaidheachd  na  h-oidhch'. 

Ghabh  an  leus  gu  fòil  a  null, 

'S  Coinneach  le  mall  cheum  'na  dhèidh, 

Dh'  ionnsuidh  'n  àit'  'san  robh  chlach 

aosd', 
Ri  faotainn  fa'n  ghainneanh  rèidh. 

Stad  e  tamull  beag  air  uachdar, 
Leabaidh  cloich'  nam  buadh  s'  an  tràigh, 
Phlosg  an  solus  geal  trì  uairean, 
'S  chaidh  e  'n  uair  sin  as  gu  bràth. 

Ohladhaich  Coinneach  sìos  an  t-àit', 
'San  deach'  an  leus  àluinn  uaith', 
Gno  an  d'fhuair  e  neamhnaid  chòir, 
Air  nach  ruigeadh  òr  no  luach. 


Uìsge   Samhraìdh. 

Le  I.  Mac  Leoid. 

^fffS^.  HA  a'  ghrian  air  tuiteam  gu  fada  sìos 
L-.  '^:  'san  airde-niar.  Bha  i  air  a  cuairt  a 
L^?w<|^  chur  gu  treibhdhireach ;  agus  bha^ 
[,  ^^;  nis,  an  duibhre  agus  an  t-anmoch  a^ 
^Smmi^-'  faotainn  an  còirichean  fèin.  Thairis 
air  mìos,  bha  tiormachd  anabarrach 
air  aglaidh  na  tahnhainn :  an  seòrsa  tiormachd  a 
dh'  fhàgas  gach  luibh,  maille  ris  gach  nì  a  shnàig- 
eas,  seacte  gu  crìonadh.  Bha  gach  raon  is  elais 
is  gleann  nach  robh  idir  fo  theas  na  grèine,  air 
gèilleadh  do'n  bhlàths.  Am  feur  fèin,  bha  e 
lùbadh  a  chinn  is  a'  leigeil  a  thaic  air  ais  a  dh* 
ionnsuidh  na  tahnhainn.  Blàithean  meata  amhuil 
an  t-sòbhrag,  lus-nan-cama-bhil,  an  ròs  is  an  lili, 
bha  iad  air  breothadh,  agus  a'  ghaoth  tuath  gu 
h-an-iochdmhor  'gan  greasad  as  an  àite. 

Bha  am  feasgar  air  tighinn  a  steach  gu  math,. 
is  mi  sealltainn  le  iomacheist  a  dh'  ionnsuidh  nan 
speur.  Neòil  dhorcha  a  chìteadh  an  sud  's  an  so 
troimh  'n  latha,  bha  iad  a'  tarruing  gu  chèile,  agus 
a'  togail  an  ceann  mar  bhrat-falaich  peathar  bhochd 
a'  dol  a  dheanamh  fuasglaidh  agus  tròcair.  Their- 
eadh  neach,  ri  sealltainn  air  an  talaimh  bho  thòisich 
an  gruaim  's  an  dùinteachd  a  thighinn  air  an  adhar. 

gu'n  robh  e  fosgladh  's  a  sgagadh  as  a  chèile  na  bu 
mhotha.  An  robh  e  faotainn  deiseil  air  son  an 
deasaehaidh  a  bha  air  a  dheanamh  dha  a  nis  ? 

Leis  an  tionndadh  a  rinn  a'  ghaoth  gus  an  àirde 
deas,  tharruing  i  'na  cois  beatha  agus  beannachadh. 
Dhòirt  an  t-uisge  nuas  car  air  fiarach,  faicilleach 
an  toiseach,  co-ionnan  ri  ath-shlàinteachd  an  duine. 
Fad  bheagan  mhionaidean  bha  sìothchalachd  do- 
labhairt  a'  cuartachadh  na  sgeire  tioraim  a  bha  'n 
so.  An  ceann  beagan  ùine,  bha  gach  nì  a  bha  air 
sgapadh  is  air  tuiteam  sìos  le  laigse  agus  anfhainn- 
eachd,  a  nis  a'  comh-chruinneachadh  's  a'  sealltainn 
am  mach  le  neo-ghealtachd,  làn  aoibh  agus  ùrach- 
aidh.  Sùghan-làrach  agus  gròiseidean,  a'  mheud 
diubh  's  a  bha  ri  'm  faicinn  'nam  ghàradh,  bu 
bhrigh  beathachaidh  do  neach  am  fàileadh  cùbh- 
raidh  a  chuir  iad  bhuatha. 

Choisich  mi  ceum  air  aghaidh  a  dh'  ionnsuidh 
bruaich  na  h-aibhne  a  bha  ruith  tioram  fad  mhìos- 
an.  Air  gach  taobh,  suas  seachad  gu  bonn  na 
beinne,  mar  gu  'm  b'  eadh  a'  dùsgadh  o  throm 
chodal,  bha  uillt  bheaga  deanamh  an  rathaid  a 
nuas  gu  cùramach,  mar  mharaiche  a'  ruith  air 
tanalach,  's  a'  sèalltainn  mar  neoni  air  nithean 
coltach  ri  creamh,  raineach,  luachair,  seileasdair, 
a  bha  feuchainn  ri  bachail  a  chur  air  an  guth.  Am 
beagan  ùine,  choinnich  iad,  math  dh'  fhaoidteadh, 
sè  fiUte ;  agus,  mar  so,  air  an  neartachadh  thuit- 
eadh  iad  gu  misneachail  dh'  ionnsuidh  an  t-srutliain, 
a  bha  nis  air  ath-bheothachadh,  agus,  air  fàs  làidir 
leis  a'  chuideachadh  so,  bha  'n  abhainn  a'  ruith  gu 

dian  is  gu  cabhagach.  Clachan  an  sud  's  an  so,  a 
bha  air  an  suidheachadh  gu  daingeann,  bha  cuid 
diubh  a'  criothnachadh  mar  gu'm  biodh  neach  'gan 
crathadh ;  cuid  ag  aomadh  thairis  dh'  ionnsuidh 
sluic  a  bha  na  bu  daingnichte.  Clachan  beaga 
mar  pheileirean,  bha  iad  a  nis  'gan  cluich  fèin  is  a' 
deanamh  falach-fead  air  càch  a  chèile,  timcheall 
gach  nì  a  bha  air  a  stèidheachadh  gu  cmnteach. 
Am  bolg  na  h-aibhne,  ceum  air  aghaidh,  far  an 
robh  bàrr  nan  craobh  air  comh-chruinneachadh, 
agus  a'  dol  ma  seach  air  a  chèile  bho  gach  taobh, 
coltach  ri  luidheir  a  bhiodh  air  drochaid,  bha  fuaim 
nan  uisgeachan  a'  fàs  fann.  Aig  an  àite  so,  bha  'n 
t-uisge  air  a  chòmhnard,  agus  bha  e  tuiteam  gu 
sèimheil  a  dh'  ionnsuidh  a'  chuain.  Faodar  a  ràdh 
gu'n  robh  an  cuan  fèin  a'  deanamh  aoibhneis  ris 
an  so.  An  àite  neart  a  bhi  'ga  chur  an  geall  's  a' 
tilgeil  an  uisge  air  ais,  fad  ùine  bhig  dheanadh  iad 
mire  ri  chèile,  's  an  sin  thionndaidheadh  iad  air 
falbh  gun  bhruaillean. 

Choisich  mi  air  ais  troimh  'n  choille ;  is  a' 
seasamh  tacan  anns  an  dorus,  ghlac  mi  a'  ghrian 
a'  tuiteam  a  steach  'na  cèis.  Bha  i  fathast  a'  tilgeil 
cuid  de  a  cumhachd  a  dh'  ionnsuidh  na  tahnhainn. 
Bha  an  taileachadh  bha'n  so  air  aghaidh  gach 
duine  is  ainmhidh ;  is  a  dh'  aindeoin  iomacheist 
an  t-sluaigh  mu  theas  is  teanntachd — gu  h-àraidh, 
tuathanaich — bha  'm  bochd  's  am  beairteach  a 
rithis  air  an  sàsachadh.  Bha  'n  truid  's  an  smeòr- 
ach  a'  cur  dhiùbh  gun  sgur  o  rinn  e  tioradh,  a 
leigeil  fhaicinn  do  'n  t-saoghal  gu'm  bheil  'nan 


286  Uisge  Samhraidh 


rìoghachdsan,  mar  an  ceudna  àm  gu  gàirdeachas 
agus  àm  gu  bròn. 

Thionndaidh  mi  steach ;  's  an  dorchadas,  mar 
a  dh'  ainmich  mi  cheana,  a'  leigeil  a  sgàile  thairis 
air  a'  ghleann. 

Bu  neart  do  neach  a  bhi  anns  a'  Ghaidhealt- 
achd  air  iomadh  dòigh,  's  na  speuran  a'  dòrtadh  a 
nuas   de   ionmhas   an    dèidh  mòran   làithean    de 


thart. 


i^^^^^^^^ 


Tog  orm  a'  Phiob. 

Le  Iain  Mac  Ghriogair. 

eu  ghille  tapaidh  Callum  Ceatharnach. 
Bha  buadhan  gu  leor  aig  Callum,  ach 
bha  cuid  ri  cumail  a  mach  nach  b'e 
;:  buadhan  iad  airson  soirbheachadh 
san  t-saoghal  a  bha  aige,  aig  an  àm 
so.  Cha  robh  e  idir  glè  dheidheil  air 
foghlum.  Ach  nam  faicte  gillean  òga  comhla  ri 
cheile  ri  fiachainn  cò  b'  fhearr  a  sheideadli  a' 
phiob  mhòr,  no  thiigeadh  an  dòrnag,  no  dhannsadh 
Gille-Callum,  bhiodh  Callum  gu  tric  nam  measg, 
agus  cha  bhiodh  ann  leithid  Challuim. 

B'e  miann  'athar  agus  a  mhathar  cuir  Callum 
san  arm,  airson  "  leantuinn  an  lorg  a  shinsear,  mar 
shaighdear  airson  dian  na  dùthcha  do  'm  buin- 
eadh  e."  Bu  mhiann  le  Callum  sin  cuideachd,  ach 
cha  b'  urrainn  da  fosgladh  nan  ceistean  cruaidhe 
a  bhiodh  iad  ri  cur  air  ma's  faigheadh  e  steach 
do'n  arm  Shasunnach. 

Na  'n  deanadh  gàirdean  treun  e,  cha  bhiodh 
beud  do  Challum.  Ach  dh'  fhalbh  na  làithean  sin 
anns  an  deanadh  treunachd  a  mhain  an  gnothaich. 
Oir  ged  bhios  calmachd  a  ghnàth  feumal  airson 
cosnadh  blar,  agus  ann  an  iomadach  doigh  eile, 
gidheadh  feumaidh  saighdearan  an  latha-n-diugh, 
agus  gu  h-araid  na  h-oifigich,  eanachainn  sheolta 

bhi  aca,  agus  bha  muinntir  ri  cumail  a  mach  nach 
robh  eanachainn  idir  an  Callum  ach  fuil  agus  feoii 
a  mhain. 

"  A  Challum,  a  Challum  "  thuirt  'athair  ris  an 
uair  a  bha  Cullum  ri  trusadh  suas  'airneis,  gu  bhi 
triall  do  bhaile-mor  Lunnain,  gu  fìachainn  aon  uair 
eile  airson  faighinn  a  steach  do'n  arm. 

"  A  Cliallum,"  chum  'athair  air  aghaidh,  "  Fàg 
a'  phiob,  fàg  a'  phiob  ;  si  phiob  a  mhill  thu." 

Cha  b'e  piob  thombaca  bha  'athair  ri  ciallach- 
adh.  Cha  robh  deigh  mhòr  sam  bith  aig  Callum 
air  a'  phiob  mhosach  sin.  Cha  b'e.  B'i  phiob  air 
an  robli  Callum  deigheil  a'  phiob-mlior  sin  bu 
tric  a  chuir  cridheachan  nan  naimhdean  air  chrith 
agus  cridheachan  nan  Gaidheal  air  ghleus,  an  uair 
a  chluinnt  i  gu  srannach,  fuaimneach  aig  uair  a' 
chatha,  agus,  mar  gu'm  biodh,  ag  eiglieachd  ris 
na  Gaidheil 

"  Buaidh  no  Bàs,  Buaidli  no  Bàs." 

Bha  Callum  umliail  do  'athair,  mar  bu  choir  do 
do  gach  mac  a  bhi,  aig  am  bheil  dochas  soirbheach- 
adh  anns  an  t-saoghal  so,  no  anns  an  t-saoghal  sin 
a  tha  ri  teachd. 

Chuir  Callum  sios  a'  phiob  le  osann  thròm, 
agus  cha  mhòr  nach  do  bhrist  na  deoir  bho  'shuil- 
ean,  ri  dealachadh  ri  chompanach  ceolmhor,  bu 
tric  a  chuir  aoibhneas  air  a  chridhe. 

"  Coinnichidh  sinn  fathast "  thuirt  Callum  gu 
dileas,  direach  mar  gu'm  biodh  e  bruidhinn  ris  an 
aon  mhaighdean  do'n  d'thug  e  gràdh  a  riamh. 
Thug  a'  phiob  ghrinn  sgiamh   cianal   aiste,  mar 


Tog  orm  a'  Phioh  289 

gu'in  biodh  i  'g  aontachadh  le  Oallum,  an  dochas 
gu  fior  gu'n  coinnicheadh  iad  fathast.  Cha  robh 
fios  aig  Callum  (no  aig  a'  phiob !)  mar  a  choinnich- 
eadh  iad  fa-dheoigh  ann  am  baile-mor  Lunnain. 

"  Cuimhnich "  ars  'athair,  "  Cuimhnich  mur 
teid  leat  aig  an  àm  so,  nach  bi  rum  aithreachais 
agad,  oir  cha  bhi  uair  eile  fosgailte  dut,  agus  cha 
bhi  nì  fo  do  chomhair  ach  crann-troimhidh  ann 
an  talamh  fuar  Chanada." 

"  Se  sin  an  fhirinn,  cha  bhi,  cha  bhi,  athair  " 
arsa  Callum  gu  cianal,  "  ach  mur  teid  leam  aig  an 
àm  so,  bidh  m'  fhuil  air  mo  cheann  fein,  agus  cha 
bhi  coire  ri  iarraidh  oirbhse.  Ach  theid  leam, 
athair,  theid  leam  aig  an  àm  so,  olc  no  math  le 
càch  e." 

"Se  sin  briathran  mo  mhic  fein"  ars  'athair, 
ri  cuir  a  lamh  air  ceann  Challuim.  "  Se  sin  mo 
mhac  fein.  Cum  thusa  ris  an  rùn  sin,  agus  is 
beag  m'  eagal  nach  teid  leat  a'  Challum.  Cum  ris 
an  rùn  sin,  agus  cuiridh  tu  prois  orm  air  do  shon 
fathast,  a  Challum." 

Bha  Callum  bochd  fo  chudthrom  inntinn.  Ged 
bha  e  aotrom  mar  a'  ghaoth  ann  an  doigh,  cha  robh 
e  idir  gòrach  ann  an  doigh  eile.  Ghabh  e  gu 
cridhe  briathran  'athar.  Dh'  fheuchadh  e  na  b' 
urrainn  da  gu  deanamh  'athair  proiseil  air  a  shon. 
Cha  b'ann  gu  bòsdail  a  thuirt  e  so.  Cha  robh 
bòsdalachd  a  riamh  san  teaghlach  do  'm  buineadh 
e.  Dh'  fheuchadh  e  co-dhiubh,  agus  an  uair  a  dh' 
fheuchadh  Callum,  bu  dual  dol  leis. 

Bha  'n  t-àm  ri  siubhal  seachad.  Ann  am 
beagan  mhiosan  bhiodh  e  car  aosd  airson  faighinn 
a  steach  do'n  arm.  Agus  mar  sin  thàinig  an 
gnath  fhocal  gu  tric  na  'inntinn:  "  Aon  uair  a  mhàin 
agus  gu  bràth  tuilleadh."  A  reir  mar  a  ghiulanadh 
se  e-fein  aig  an  àm  so,  *s  ann  mar  sin  a  bhiodh  a 
chall  no  bhuanachd  fad  cuairt  a  bheatha. 

B'e  beannachd  a  mhathar  Callum,  ged  nach 
biodh  'athair  do  ghnath  ga  bheannachadh,  ma's 
eigin  an  fhirinn  innseadh.  Oir  chan  'eil  ciall  aig 
na  borionnaich,  ged  tha  ciall  gu  leor  aig  na  firionn- 
aich !  Se  'mhathair  agus  a'  phiob-mhor  a  mhill  e. 
B'  esan  an  isean-deireadh-linn,  agus  cha  robh  an 
àl  glè  lionmhor,  oir  cha  robh  Clann-Huisdean  uair 
air  bith  ri  siolachadh  cho  lionmhor  ri  cuilleagan 
ruadha  air  feasgar  seimh  shamhraidh,  aig  airidh 
nan  caorach  ri  taobh  Loch-na-Lice. 

Ghuil  a  mhathair. 

"  Dh'  fhàg  mo  chlann  mi "  ars  ise  rithe-fein  gu 
tuirseach.  "  Tha  h-aon  san  uir  aca  's  cuid  san 
lionadh.  Se  Callum  am  fear  mu  dheireadh, 
agus  dè  dheireas  duinn  ma  dheireas  dochan  do 
Challum?" 

Thionndaidh  Callum  a  chulaobh,  agus  na  deoir 
ri  tighinn  bho  shùilean  fèin  cuideachd.  Oir  ged 
bha  e  duilich  dealachadh  ri  'athair,  bha  e  ro 
dhuilich  dealachadh  ri  mhathair  chaomh  a  mliill  e. 
Ach  feumaidh  na  cairdean  a's  dillse  dealachadh. 

An  uair  a  ràinig  Callum  Lunnain,  an  do  cliuir  na 
carbaidean  riomhach  agus  na  daoine  mòr'  iadach 
air?     Cha  do  chuir.    Cha  robh  anns  na  daoine 

mòr'  ach  balgain-bhuachair  an  coimeas  ris  a* 
mhuinntir  dhileas  Ghaidhealach  do  'm  buinneadh 
e-fèin. 

Gun  dàil  thoisich  Callum  air  ionnsachadli  e 
dh'  oidhche  agus  a  latha.  Bha  'n  t-àm  goirid  agus 
am  foghlum  fada.  Cha  mhòr  gu'n  aithnicheadh  a 
mhathair  Callum.  An  àit  an  t-sealladh  ghuanach  < 
a  b'  àbhaist  a  bhi  air  Callum,  's  ann  a  bhiodh  a 
shùilean  air  an  làr,  agus  ma  chit'  e  ri  sraid- 
imeachd  air  feadh  Phiocadilli,  cha  chuireadh  an 
aodan  bu  bhiodhche  bruaillean  air,  ged  bhiodh  e 
air  a  dheanamh  suas  leis  gach  dàth  a  tha  ri  fhaot- 
ainn  ann  am  bùth  nan  ceannaichean. 

"  Tha  'n  t-àm  goirid,  am  foghlum  fada."  Bhiodh 
na  briathran  so  gu  tric  fo  chomhair  a  shùilean, 
nuair  nach  biodh  e  ri  feallsanachd  is  ri  nithean 
diomhair  eile. 

Ach  thainig  caochladh  air  inntinn  Challuim. 
Dè  chuir  bruaillean  air?  An  e  gruagach  le 
gruaidhean  maiseach  ?  Cha  b'e,  cha  d'thugadh 
Callum  bonn-a-sea  airson  a  bhann-Sasunnaich  bu 
bhiagh  a  rugadh  a  riamh,  oir  's  ann  a  sheinn- 
eadh  Callum : 

"  Oir,  0,  's  ann  tha  mo  ghaolsa  thall 
Fo  chomhair  nan  craobh  sa  ghleann." 

Ach  mar  thuirt  mi,  thainig  bruaiUean  air  bruadair 
Challuim. 

"Dhia,  gleidh  mi"  arsa  Callum  aon  oidhche, 
agus  e  leum  suas  às  a'  chathair  anns  an  robh  e  'na 
shuidhe.     "  Dhia,  gleidh  mi,  dè  tha  'n  so  ?  " 

Dè  bh'  ann  gu  fior  ach  buidheann  Ghearmailteach 
san  t-seomar  bu  dluithe  da,  ri  ionnsuchadh  eeol 
leis  gach  inneal-ciuil  a  chualas  a  riamh,  ach  a  mhain 
an  aon  cheol  bu  mhiann  gu  mòr  le  Oallum.  Oidhche 
an  deigh  oidhche  thoisicheadh  an  ceol  nach  robh 
idir  ceolmhor  le  Oallum. 

Dè  dheanadh  e  ? 

Oha  b'  urrainn  da  leigeil  'inntinn  air  na  leabh- 
raichean  a  bha  e  'g  ionnsachadh,  an  uair  a  bhiodh 
a'  ghleadhraich  so  cho  searbh  'na  chluasan.  Dh'ain- 
deoin  gach  dìcheall,  dh'aindeoin  gach  rùn  diomhair 
a  chuireadh  e  roimhe,  mur  cuirte  casg  air  a'  cheol 
so,  bhiodh  Oallum  caillte. 

Dè  dheanadh  e  gu  dearbh  ? 

Dh'  fheudadh  e  gu  fior  fogradh  gu  seomraichean 
eile.  Ach  bha  'n  t-àm  ri  tarruing  dlùth,  agus  os 
ceann  sin,  cha  bu  chaomh  leis  (no  leis  an  treubh 
bho  'n  d'  thainig  e)  tionndadh  a  chulaobh  ris  na 
naimhdean. 

Fa-dheoigh,  thainig  smaoin  'na  inntinn  mar 
dhealanach  a  nuas  à  neimh — am  fior  spiorad-naomh, 
mar  a  bhiodh  e-fein  a  rithist  ri  cumail  a  mach. 

"  Fhuair  mi  e !  f huair  mi  e ! "  ghlaodh  e  gu  h-àrd 
's  e  leum  suas  gu  h-obann  às  a'  chathair. 

"  Fhuair  mi  e,  fhuair  mi  e." 

De  fhuair  e  ?  Ge  b'e  air  bith  a  fhuair  e,  cha  bu 
luaithe  fhuair  na  chiteadh  Oallum  gu  luath  ri 
sgriobhadh,  agus  ri  co-dhunadh  an  litir  anns  an 
doigh  so : — 

"  Nis  a  mhathair  ghradhach,  tha  mi,  'g  innseadh 
dhuibh  direach  mar  tha  tachairt.      Na  deanaibh 

dail  airneo  bidh  mise  caillte,  a  dh'aindeoin  an 
oidhirp  dhichiollach  a  tha  mi  deanamh.  Agus  na 
innsibh  do  m'  athair  e,  oir  cha  leig  e  leibh. 

Bhur  mac  dileas  Callum" 

Thachair  Callimi  air  fear  a'  choisir  chuil  Ghear- 
mailtich. 

"  Mhaighstir  Herr  Hoch-hoch  "  arsa  Callum  gu 
modhail.  "  Mhaighstir  Herr  Hoch-hoch,  bhithinn 
fada  nur  comain  nan  cumadh  sibh  sios  bhur  ceol." 
"  Ar  ceol "  arsa  Herr  Hoch-hoch,  "  Cumail  sios 
ar  ceol!  Cò  chuala  riamh  a  leithid?  'S  ann  is 
àbhaist  duinn  a  bhi  cumail  suas  a'  cheol,  agus  chan 
ann  ri  cumail  sios." 

"  Mur  cum  thu  sios  e  "  fhreagair  Callum,  "  Mur 
cum  thu  sios  e,  bheir  mis'  ort  toirt  suas  do 
ghleadhraich." 

"  Toirt  suas  do  ghleadhraich  "  ars  an  Gearm- 
ailteach  beag,  biorach,  ri  sealltuinn  tre  speucalan, 
"  toirt  suas  do  ghleadhraich.    Ciamar  ni  thu  sin  ?  " 

Las  fearg  Challuim. 

"  Mar  so  "  arsa  Callum,  's  e  togail  suas  a  bhròg 
airson  breab.  Ach  chuimhnich  e  gu  h-obann  nach 
b'fhiach  am  bodach  beag  breab  a  thoirt  da :  mar  sin 
chum  e  lamh  agus  a  chas  air  ais  maraon. 

Cha  b'e  mhàin  an  ceol  a  bha  cur  bruaillean  air 
Callum.  Riamh  bho  thainig  na  Gearmailtich 
cheoknhor  (nach  robh  idir  ceohnhor  le  Callum) 
thoisich  na  rodain  ri  taomadh  nan  deigh.  Bhrist 
iad  tre  'n  bhalla  eadar  e-fein  agus  na  Gearmailtich, 
agus  thoisich  iad  ri  cagnadh  brògan  agus  aodach 

Challuim,  gus  nach  mòr  nach  do  chuir  iad  a  mach 
às  a  chiall  e. 

Thoisich  an  ceol  air  an  oidhch'  ud  mar  b'  àbhaist. 
Ach  ma  thoisich,  thoisich  goirid  an  deigh  sin  ceol 
mòr  eile,  a  chuir  aoibhneas  air  cridhe  Challuim, 
mar  bu  dual,  agus  chiteadh  Callum  ri  spaidsear- 

achd  sios  agus  suas  tre  'n  t-seomar  agus -a' 

phiob  mhòr  fo  'achlais  ! 

Le  pluicean  làn  chum  e  air,  ri  seideadh  suas 
tre  fheadan  na  pioba,  a  chuir  a  mhathair  gu 
diomhair  thuige,  gun  fhios  do  'athair.  Agus 
se  fonn  a  bha  e  cluith 

"  RUAIG   NAN    RODAN  !  " 

Air  da  togail  suas  an  fhuinn  so,  chuala  Calium 
upraid  mhòr  anns  an  t-seomar  chiuil  aig  na  Gearm- 
ailtich,  's  iad  ri  eubhachd :  "  Hoch  ma  Grott,  dè 
tha  'n  so  ? "  anns  a'  chainnt  Ghearmailteach. 
Agus  an  uair  a  chuala,  thug  e  faire  le  aire  ro 
gheur.  Oir  dè  bha  'n  so  gu  dearbh  ach  na  rodain 
ri  leum  suas  fo  bhriogaisean  nan  Gearmailteach 
agus  ri  bideadh  air  gach  taobh.  Cha  b'  ioghnadh 
leam  iad  bhi  'g  eubhachd  ! 

Cha  b'  fhada  gus  na  dh'  fhalbh  na  Gearmailtich 
gu  seomraichean  eile.  Direach  an  uair  a  bha  iad 
ri  fagail  an  tighe,  le'n  innealan  ciuil  air  am  muin, 
thoisich  Callum  a  rithist  ri  cluith 

"  RUAIG   NAN    RODAN," 

agus  air  ball  thoisich  iad  ri  leum  's  ri  taomadh 
a  mach,  ri  leantuinn  nan  Gearmailteach. 

Fhuair  Callum  fois,  agus  an  uair  a  thàinig  an 
àm  cha  robh  ann  ach  Callum  gu  freagairt  a 
thoirt  air  na  ceistean  cruaidhe  chuireadh  air. 
Chithear  a  nis  e  ann  an  reisimeid  Ghaidhealach 
araid  le  chlaidheamh-mòr  air  a  lios,  bonaid  iteagach 
air  a  cheann  agus  feileadh-beag  ri  danns'  m'a 
ghluinean.  Is  iomadh  gaire  thug  Callum  oirnn  gu 
|eir,  ag  innseadh  duinn  na  sgeulachd  neonaich 
agus  fhirinnich  so :  mar  air  na  Gearmailtich  a 
thugadh  buaidh  le  nualan  àrd  na  pioba. 


De  an  Cat  Marbh  a  chas  'nam 
Shlighe  thu  ? 

i^;  HAN  e  mise  bha  ga  iarraidh  leam,"  arsa 
Caiptein  Mac  Calluim,  agus  a  shùil 
mar  bhial-gearain  air  parrot  a  bha 
air  spiris  an  crocliatan  a  bha  an 
crochadh  ris  a'  chrann  mheadhonach, 
"  ach  bha  bràthair  àthair  dhomh  cho 
fad  an  geall  air,  agus  nach  bu  chaomh  leam  a 
dhiultadh ;  bha  e  an  dùil  gu'n  aisigeadh  turus- 
cuain  a  shlàinte  da."  Bha  troidh  a  dh'fhad  anns 
a'bheist,  tri  troidhean  'na  earball,  agus  saoil  nach 
robh  gob  air,  a  dheanadh  pronnadh  nam  meanbh- 
chuileag  air  eas-caraid. 

"  Is  beag  a  tha  cur  air  an  drasd,"  ars  Fearchar 
aig  an  robh  a  chorrag  ga  h-imlicheadh  gu  moilleach, 
"  tha  e  cho  sunndach  ris  an  fhiadh  do  ra'  rèir-sa." 

"  Tha  làn  aighear,"  dh'aidich  an  sgrobair.  "  Ach 
tha  e  glè  mhòr  aig  an  t-seann  duine,  agus  is  mi 
fèin  dara  fear  is  mò  aige.  Cha  robh  bàs  fir  gun 
ghràs  fir  riamh,  mar  sin  dheth,  dean  cùram  ris  an 
eun  bhochd." 

"Scratch.  Follyy'  ars  an  t-eun  feargach  a  bu 
neo-eiseimeileach  taing,  agus  e  glanadh  a  ghuib  ri 
taobh  an  sparr,  fa  chomhair  droch  chleas.  '*  Scratch 
poor  Polly !  " 

Chrom  e  a  cheann  ris  na  cliatan,  agus  dh'  fhèith 
gu  foighidneach  gus  am  prat  a  bu  rogha  leis  a 
thoirt  a  mach.  Cha  do  chuir  e  bòidhchead  a'  phrat 
sin  riamh  an  ag  gus  an  do  sgriob  Fearchar  a  cheann 
le  barr  a'  phiopa.  Cho  clìs  ris  an  fhùdair  ris  an 
rachadh  an  srad  rug  am  parrot  air  a'phiopa,  ach 
cha  robh  sin  mar  a  chuid  fèin,  agus  bha  a  ghob  cha 
mhòr  briste  aig  cho  nimheil  's  a  rinn  e  greim  air, 
ach  cha  dubhairt  an  corr  an  turus  sin  ach  gabhail 
suas  a  spiris  an  comhair  a  leth  taoibh  agus  a 
greannachadh  a  chloimh,  a'  toirt  glaomaidh  air 
fèin,  agus  fonn  an  uilc  fodlia  ma  b'  fhior  coltas  da. 

Bha  a'chuid  eile  de'n  fhuireann  an  aghaidli  an 
eòin,  agus  a  dheimhin  aca  gu'n  d'  eirich  an  uchd  a' 
chait  eud  agus  amharus,  màthair  an  urchoid. 

"  Tha'n  cat  fada  'na  aghaidh,"  ars  an  cocaire. 
"  Cha  robh  nì  air  an  eun  ach  gu'n  robh  e  air  eiginn 
ann,  an  uair  a  chaidh  an  cat  an  ordugh  seilge  a' 
snagadh  mu  thimchioll.  Dii'fhan  mo  ghalad  gus 
an  robh  an  cat  mar  bheagan  do'n  eun-lann,  agus 
an  sin  thàinig  fonn  modh  fo'n  eun  uasal  nach  d'ob 
nàmh,  agus  dh'fhoighneachd  e  de'n  chat  an 
gabhadh  e  deoch.  Chaidh  a'  chùis  cho  fada  'sa 
'mhuileann  air  a'chat  agus  gu'n  do  stad  mar  a  bha 
aige,  gun  tighinn  no  dol,  aig  meud  iongantais." 

"  Bidh  do-bheairt  agus  droch-ghniomh  ann,  ma's 
bi  sinn  ullamh  dhiubh,  mo  lamhsa  dhiubh,"  arsa 
fear-eigin. 

"  Is  e  am  parrot  mo  roghainn-sa,"  arsa  duine 
eile.     "  Bha  lan  a  ghuib  aige  à  meòir  Fhearchair. 

Chuirinn  na  th'agam  ris  an  t-saoghal  an  geall  air 
gu'n  toireadh  am  parrot  a  mach  buaidh-larach." 

"  Is  e*n  t-aithreachas  a  cheannaicheadh  tu,"  arsa 
an  cocaire.  "  Nan  deanadh  tu  saoradh  air  ceann 
a'chait,  buail  'sa  cheann  e  gach  uair  a  chì  thu  am 
bun  an  eun-lann  e." 

Bha  an  fhuireann  air  fad  mùirneach  mu'n  chat, 
a  bh'aca  riamh  o'n  a  bha  e  'na  phisig  bhig.  Rinn 
iad,  mar  sin,  comhairle  a'  chocaire  agus  beatha  a' 
chait  air  dòigh  cho  cruinn  fialaidh  nam  fòghnadh 
buillean  gun  airceas,  gun  chrìne,  agus  gu'n  robh 
an  cat  truagh  leò  ri  uine  fada,  agus  nach  bu  leir  da 
a  chàirdean  seach  an  treubh  bha  cuir  as  da ;  bu 
chuinge  ceann  na  buillean.  Ach  an  rud  a  bu 
mhiosa  leat  na  do  bhàs  chan  eil  fhios  agad  ach  gur 
a  h-e  lar  do  leas  e.  Cha  b'fhada  gus  an  d'fhuair  an 
cat  cothrom  air  dioghaltas.  Air  an  tritheamh  la, 
an  uair  a  bha  an  eun-lann  air  a'  bhòrd  san  t-seomair 
luinge,  ghabh  an  cat  a  sìos.  Dli'  earb  is  dh'  earail 
an  t-eun  air  a  cheann  a  sgrìobadh  dha.  Cha  robh 
bho'n  chat  ach  am  facal ;  cha  tug  esan  an  t-euradli 
do  dhuine  riamh,  agus  rinn  e  leas  a  charaid  le 
sgrìob  foghainteach,  toirteil,  agus  bha  am  parrot 
an  sin  agus  e  dol  gun  luths  gu  lar  fo  tharruing 
ìngnean  a'  chait. 

B'e  an  caiptein  a'cheud  fhear  a  thug  brath  mar 
a  thachair,  agus  dh'  aithris  e  a  rithisd  e  le  guth  a 
chuir  tinneas-feaclid  an  cridhe  a  h-uile  duine. 

"C'ait  am  bheil  an  dubh  -  deamhan  ud?" 
ghlaodh  esan. 

"  Croiseam  sgiorram.  Oiod  e'n  t-ole  a  th'  ann 
a  nis  ?  "  ars  an  cocaire. 

"Thig  an  so  agus  faic,"  ars  an  sgiobair. 
Ghabh  e  sios  do'n  t-seòmar  far  an  robh  Fearchar 
agus  fear  de'n  fhuireann  'nan  seasamh  a  cheana, 
agus  crathadh  cinn  aca  os  cionn  an  eòin. 

"  Ciod  e  tha  thu  deanamh  dheth  sin  ? "  ars  an 
sgiobair,  a'cur  bhroc  às  a  ladhran,  o  nach  robh 
cait  ann. 

"  Tuilleadh  sa  choir  de  bhaidh  tioram,"  ars  an 
cocaire  an  dèidli  treis  a  thoirt  air  tachas  a  chinn 
fhèin.  "  Fhuair  e  barrachd  sa  dhiol  dheth.  Feum- 
aidh  parrot — parrot  uaine — pailteas  easaich.  Mur 
faigh  e  sin,  tilgidh  e  na  h-itean." 

"  Fhuair  a  barrachd  sa  dhiol  de  chat,"  dh'eigh 
an  sgiobair  agus  fearg  a'  dhothain  air,  "  agus  is  e 
an  cat  a  gheabh  àn  t-easach.  Cha  chuirinn  olc 
sam  bith  seachad  air  a'  bheist,  agus  chan  e  an 
geal  air  an  dubh  chuireas  tu  dhomhsa  tmlleadh, 
ach  an  cat  leis  a'chliathaich." 

"  Is  gann  orm  fhàgail  air  a'  chat,"  arsa  fear  eile, 
"  cha  cridhe  còir  riamh  aige." 

"Direadh  na  caillich  air  a  lurga,"  arsa  an 
sgiobair.  "  Thoir  seachadh  do  chomhairle  dhaibh- 
san  a  tha  'na  fhèum,  ach  seachain  ormsa  e.  An  ann 
a'  cumail  bruidhne  riumsa  tha  thu  ?  " 

"Chan  fhacas  an  cat  ga  dheanamh,"  arsa  an 
cocaire. 

"Faodaidh  e  blii  gur  duine  math  e,  ach  cha 
robh  obair  deagh  dhuine  riamh  aige,  mu'n  dubh- 
airt  Niall  nam  Beann  ris  a'  chat,"  agus  chrom  an 

sgiobaìr  sìos,  a  thogail  ite-earbaill  bharr  an  tii4air 
agus  a  cur  air  a'  bhord.  Ghabh  e  suas  an  staidhir 
an  sin,  agus  càeh  *na  dhèigh,  agus  thoisich  e  air 
a*  chat  a  breugadh  chuige  gu  talaidheach  ag 
iarraidh  breith  air.  An  uair  a  thàinig  fios  an  toir 
gu  cluasan  na  beist  seoltaich,  rinn  e  falach-tuill 
air  an  sgiobair,  agus  dh'  iarr  an  sgiobair  air 
Fearchar  gairm  air. 

"  Cha  chuirinn  lamh  sa  chùis  idir,"  fhreagair 
Fearchar.  *'  Bha  mi  deigheil  air  a'  chat,  gu  dearbh, 
ach  gun  geilleadh  dha  sin,  cha  bu  gheamha  leam 
air  fichead  not  cat  dubh  a  mharbhadh." 

"  Gobaireachd  !  goileam  !  "  ars  an  sgiobair, 
"leig  leat." 

"  Chan  eil  agad  ach  a  bhi  ga  radh,"  arsa  Fear- 
char,  a'  toirt  sgleog  air  a  bhoineid.  "  Is  tusa  is 
feàrr  fios ;  chan  eil  teagamh  nach  thu.  Tha  sgoil 
mhath  agad,  agus  gun  sgoil  idir  agamsa,  agus  cha 
toir  thu  feart  no  aire  air.  Ach  is  ann  a  chuireadh 
e  eis  air  mo  phiseach  gu  brath " 

"Cha  chuireadh,  ach  air  a'  phisig,"  ars  an 
sgiobair. 

"  B'  aithne  dhomh  duine  a  mharbh  cat  dubh," 
arsa  Fearchar,  a'  leantainn  roimhe,  "  agus  tha  e 
nis  anns  an  tigh-chuthaich.  Tha  buaidh  air  leth 
sònruichte  air  na  cait  dubha  agus  gu  h-àraidh  air 
an  fhear  agaiiin." 

"  Tha  fios  fithich  aige,"  arsa  fear  de*n  fhuireann. 
"  An  turus  sin  a  chuireadh  an  geola  fodha  leat — 
chan  ann,  ach  leinn, — bha  a  fhios  agus  a  thairg- 

neachd  sin  aig  a'  chat  fada  roimhe.  Bha  e  air  a 
bhreith  as  agus  bharr  a  rian  air  feadh  na  luinge." 

"  Feuch  ris  an  aimsir  mhaith  a  tha  againn  o'n 
a  thàinig  e  air  bòrd,"  arsa  seann  duine.  "  Abair 
gur  tuiteamas  e  ach  is  mi  fèin  is  fearr  fios." 

Chaidh  an  sgiobair  an  tigh  co-agail.  Bu  phriseil, 
luachmhor  aige  sgeòil  fhaoine  air  taibhsearachd, 
agus  a  h-uile  sgeul  ris  an  cuireadh  daoine  fìosrach 
eile  cùl  le  dith  coltais,  gheabhadh  an  sgeul  sud  fèin 
earbsa  a'  cheannaird,  agus  bhitheadh  iomrall  aige 
air  cadal  na  h-oidhche  air  a  shailthaobh.  Dh* 
innseadh  e  do  mhanadh  dhut,  math  no  dona  ge'm 
biodh.  Bha  gach  manadh,  eòlas,  fìosachd  agus  eile 
aige  air  barr  a  theanga,  agus  "  chan  iarrainn  mar 
cheaird  bhi  gan  àireamh  air  lionmhoireachd."' 

"  Tha  thu  fad  am  mearachd,"  ars  esan,  fo  ioma- 
chomhairle,  "  gidheadh,  chan  eil  do-bheairt  bhuam. 
Gre  geal  an  airidh  air  an  uisge  an  cat,  is  suarach 
orm  dioghaltas,  agus  cha  chuir  mi  fhin  làmh  ann. 
lain,  ceangal  cnap  mòr  guail  ri  a  mhuineal,  agus  a 
chur  leis  a'  chliathaich." 

"  Chà  rachainn  an  seilbh  a  leithid  a  dh'  obair 
mar  gheall  air  leth  chiad  not.  Cha  bhithinn  ach 
dona  dhetli,"  ars  lain. 

"  Tha  biseach  beag  air  an  eun  a  nis,"  arsa  fear 
eile,  a'  dol  'san  eadraiginn,  "  Dh'  fhosgail  e  a  shùil." 

"  Neo-ar-thainig  mur  d'  fhosgail,"  ars  an 
sgiobair.  "Cha  bhi  'nam  thaic  ach  an  ceartas 
glan;  bheir  mi  a  chothrom  fèin  do'n  donas,  ge 
dona  a  chor  air ;  ach  cuimhnichibh,  'fheara,  ma's  e 

an  t-eug  e  do'n  eun,  theid  an  cat  a  thogail  eòlas 
na  mara." 

Cha  robh  duil  gu'm  beireadh  an  t-eun  air 
Lunnainn  agus  e  beò,  ach  is  ann  a  mheall  e  h-uile 
fear  'na  bharail ;  ach  ged  a  bu  bheò  dà,  cha  robh 
tuilleadh  air,  agus  gun  eòlas  a'  chronachaidh  aig 
duine  dha.  Bha  an  t-slàinte  ga  fhàgail  'na  thonn- 
aibh  mòra,  agus  o  nach  e  gias  air  an  tigh  an  deigh 
na  gadachd  a  dheanadh  an  fhuireann,  chuir  iad  an 
dubh  roghainn  aca  fèin  seachad  samhailte,  mu 
choinneamh  gach  roghainn  eile  ge'n  tigeadli,  agus 
chaidh  an  ceann  comhairle  ach  ciod  e  an  seòl  a  b' 
fhearr  gu  saoradh  air  ceann  a'  chait  bhradaich. 

Is  luath  agus  is  mall  comhairle  an  duine. 

(B'a  leantuinn.) 

Le  Iain  Mac  Cormaic 
{Ath-chlò  air  a  thoirmeasg). 

AN  T-AGH  ODHAR. 

Dramatis  Personae. 

Raoghnall  Ban,  Croitear.  Seonaid,  a  bhean. 

Eachann  Drobhair.  Para  Mor  Marsanta. 

Seumas  Ruadh.  An  Ceistbar. 

Peigi  Ni  Chaluim  ;  BoireaDnach  mòr  trom,  agus  boineid  mhòr 

de'n  t-seau  fhasan  oirre. 
Caileagan  Ì8  BaIìAich;   is  Coisir-chiuil. 


An  T-aite  Tigh  Raoghnaill  Bhain. 

Seonaid  bean  Raoghnaill  ('S  i  hruidhinn  rithe 
fèin,  '8  i  'gf  ohair  feadh  antighe.  An  deidh  taniuill 
cromaidh  i  a  shealltainn  troimh  'w  uinneig). — 
Cha'n  'eil  fhios  ciod  è  mar  tha   dol  diubh  sud. 

Cha'n  'eil  Eachann  Dròbhair  furasda  bhi  suas  ris. 
Mur  a  còrd  e  fèin  is  Raoghnall  cha'n  'eil  fhios  a'm 
ciod  è  mar  a  bhitheas  a'  chùis  idir.  Tha  cunntas 
Phara  Mhòir  ri  bhi  pàighte  an  diugh.  'S  e  airg- 
ead  an  aigh  idhir  na  bheil  air  ar  cùl  a  dhean- 
amh  fuasglaidh  òirnne.  Tha  na  seachd  puinnd 
Shasunnach  ud  ann  an  sud;  is  feuch  thusa  cò 
gheibh  iad,  no  ciod  aige  bhios  fios  gu'm  bheil  iad 
agam.  Gleidhidh  mi  iad  cho  cùramach  ri  m' 
fhuil  (Na  paipearan  aice  *na  dòrn) ;  no  cho  cùram- 
ach  's  a  ghleidheadh  mo  sheanamhair  airgead  a 
tòraidh  'na  broilleach ;  is  biodh  Para  Mòr  a'  cluich 

.     So  Raoghnall  a'  tighinn !     Cha'n  'eil  fios 

ciod  i  'n  naidheachd  a  th'  aige.  So  e !  Cuiridh 
mi  so  am  falach.  (Lùhaidh  i  an  t-airgead  ann  am 
hroinn  paidhir  stocainn  air  eagal  's  gu'n  leag 
Raoghnall  amharus.  Tilgidh  i  na  stocainnean 
^san  dall-uinneig.  Thig  Raoghnall  a  steachf  's  a 
làmhan  am  pòcannan  na  hriogais,  pìoh  thomhaca 
*na  hheul,  's  e  'ga  chriathradh  fèin. 

Seonaid. — Seadh,  a  Raoghnaill,  a  rùin,  ciod  è 
mar  chaidh  dhuit?  Tha  mi  'n  dòchas  nach  tig 
oirnn  an  t-agh  odhar  a  gheamhrachadh,  is  na  h- 
uimhir  de  thuill  aig  a  chuid  airgid  r'an  lìonadh. 

Raoghnall. — Chaidh,  a  Sheònaid,  dhomh  cho 
math  agus  cho  dona  is  gu'm  bheil  an  t-agh  odhar 
air  mo  làmhan  fathast. 

Seon. — Moire !  Smaointich  mi  sin,  leis  cho 
goirid  's  a  sheas  sibh  còmhla.  Tha  fiughair  aig 
Eachann  gu'm  faigh  e  sreud  air  sean  òran  ara 
bliadhna;    ach   na'n   robh   dùil  aige  gu'm  biodh 

Eòghan  an  Lagain  a'  tighinn  mu'n  cuairt  mar  a  b' 
àbhaist  da,  creid  thusa  mise,  Raoghnaill,  gu'n 
robh  car  eile  an  adliarc  an  daimh. 

Raogh.  ('S  e  lìonadh  na  pìoha  am  fad  's  a  tha 
Seònaid  a'  hruidhinn). — Leig  thusa  le  Eachann,  a 
Sheònaid.  Cha'n  'eil  fios  cò  dh'  fhaodas  tighinn 
an  rathad  fathast;  agus,  math  dh'  fhaoidteadh, 
mu'n  tèid  mòran  ùine  seachad,  nach  bi  cuinnean 
odhar  an  smutaidh  aige  cho  àrd. 

Seon.  ('S  i  suidhe  air  cathair  mu  choinneamh 
Raoghnaill), — Ciod  è  th'  againn  r'a  dheanamh? 
Bidh  Para  Mòr  air  an  ùrlar  agad  an  eeartair,  is 
gun  ruadhbhag  fo  chromadh  an  tighe  a  gheibh  e 
(S'  i  toirt  sùl  air  na  stocainnean).  Is  feumaidh 
sinn  ar  creideas  a  sheasamh. 

Raogh. — Leig  thusa,  rùin,  a  Sheònaid,  eadar  mis' 
agus  Para  Mòr.  Thàinig  sinn  as  a  h-uile  h-èiginn 
'san  robh  sinn  riamh ;  is  cha'n  'eil  cùram  dhuinn 
an  dràsd  na's  mò.  Cha  robh  mi  'm  èiginn  riamh 
fhad's  a  sheasadh  i  sud  domh.  Seall !  (S'  e  cur 
am  mach  a  theangaidh).  Ochan,  nach  iomadh 
cùil  chumhann  as  an  d'thug  i  riamh  mi;  is,  mo 
riar  fèin !  Sheònaid,  cjia'n  'eil  fios  a'm,  mur  a  bhi, 
an  robh  thu  fèin  agam  an  diugh ;  agus  mo  chion 
oirre,  ged  nach  deanadh  i  ach  sin  fèin  domh,  a 
chaileag.    Ha-ha-hà ! 

Seon. — Och,  nach  fhanadh  tu  sàmhach !  Tha 
rud  eile  againn  ri'n  aire  thoirt  dà  nis  (Is  fiamh 
gàire  oirre). 

Raogh. — Na  cuireadh  sud  cùram  ortsa,  is  mise 
air  do  chùl.     Stad !     Tha  cuideiginn  an  so.    Para 

Mòr,  cuiridh  mi  'n  geall  ('S  iad  le  chèile  'gf  amharc 
ri8  an  dorus). 

(Thig  Pddhruig  a  steach.  Thèid  Seònaid  a  dh' 
ohair  feadh  an  tighe.  Sùil  an  dràsd  '«  a  rithis  air 
na  fir). 

Raogh. — Thig  air  t'  aghaidh,  a  Phàdhruig.  Bha 
sinn  dìreach  a'  bruidhiun  ort.  Sud  cathair : 
Suidh. 

Seon. — Suidh  a  stigh  ris  an  teine,  Phàdhruig. 

Para  Mor. — Taing ;  taing.  Tha  mi  gu  gasda 
ann  an  so.  Thi  mi  car  blàth  coiseachd  co-dhiùbh. 
Bheil  sibh  gu  math  le  chèile  ? 

Raogh. — Gun  deireas. 

Sbon. — Cha*n  'eil  aobhar  gearain  againn. 

Raogh. — Am  bheil  iad  gu  math  agad  fèin,  a 
Phàdhruig  ? 

Para.— An  dà,  tha  cuid  diubh  gearan  leis  an 
fhuachd  so ;  gu  sònruichte  an  tè  bheag. 

Raoqh. — Tha  iad  air  fàs  cho  lìonmhor  agad  a 
nis,  is  gu'n  gann  a  gheibh  iad  àite  mu'n  cuairt  an 
teine.     Ha-ha-hà ! 

Para. — Thà.  Feumaidh  mi  bhi  saothrachail 
air  an  ceann.  Nach  ann  agad  fèin  a  tha  latha 
dheth,  a  Raoghnaill,  gun  duine  cur  cùraim  ort  ach 
a'  bhean  !     {Ni  *n  triùir  gàire). 

Raogh. — Ach  nach  fhad  o  na  chual  thu,  Phàdh- 
ruig,  gu'm  bi  cearc  an  aonan  isein  cho  saothrach 
'san  dùnan  ri  tè  an  dà  dheug. 

(Thig  an  dithis  air  an  gnothuch  fèin  ;  Ì8  euiridh 
Pàdhruig  8prochd  air). 

Para.  (A'  sealltainn  air  an  uaireadair,  's  e 
toirt  leahhair  as  a  phòca). — Tha  mi  cinnteach  gu'n 
dean  e  dhòmhsa  bhi  falbh.  ('S  e  sineadh  a'  chunntais 
do  Raoghnall). 

Raogh. — Ciod  è  th'  agad  orm  ?  Tha  mi  cinnt- 
each  nach  e  'm  beagan.  So ;  leugh  fèin  e.  ('S  e 
toirt  a'  phaipeir  air  ais  do  Phàdhruig  an  dèidh 
sealltainn  air). 

Para. — Tha  dìreach  cùig  puinnd  Shasunnach. 

Raogh. — Cuir  thusa,  Phàdhruig,  a  phrìs  fèin 
air  ceann  a  h-uile  rud  mar  dheagh  fhear  gnothuich, 
gus  an  tuig  mise  ciod  è  th'  agam  ri  thoirt  duit.  ('S 
e  caogadh  ri  Seònaid.  Jse  crathadh  a  cinn,  is  Para 
Màr  a'  fàs  sunndach). 

Para. — Leòra!  '8  mise  ni  sin,  a  ghoistidh. 
Tha  cùig  thar  fhichead  ann  air  son  bhròg;  dà 
phunnd  Shasunnach  air  son  aodaich ;  deich  thar 
fhichead  air  son 

Raogh. — Stad  ;  stad ;  stad  a  nis.  Na  tèid  na's 
fhaide.     Tòisich  fathast,  a  Phàdhruig. 

Para. — Cùig  thar  fhichead  air  son  bhròg,  ma 
tà. 

Raogh.  —  Seadh.  Sin  cuid  a'  ghreusaiche. 
Lean  ort. 

Para. — Dà  phunnd  Shasunnach  air  son  aodaich. 
('S  e  toirt  sìd  air  Raoghnall). 

Raogh. — Seadh.  Sin  cuid  an  tàilleir.  Gabh  air 
t'  aghaidh. 

Para. — Deich  thar  fhichead  air  son  bàthair. 

Raogh. — Seadh.  Sin  cuid  a'  mharsanta.  Stad 
a  nis.  Cùig  thar  fhichead  is  dà  phunnd  Shasunnach. 

Tha  8in  trì  puinnd  's  a  cùig;  agus  deich  thar 
fhichead  eile :  sin  ceithir  puinnd  's  a  cùig  deug.  ('S 
e  sealltainn  am  mullach  an  tighe  's  a  cunntas  air 
a  chorragan).  Tha  sin  ceart,  a  Phàdhruig.  Lean 
ort. 

Para. — Agus  an  crùn  a  thug  mi  dhuit  as  mo 
làimh. 

Raogh. — 'S  e  sin  cuid  mo  charaid,  a  nis.  Rinn 
mo  charaid  fuasgladh  ormsa  an  uair  sin ;  is  ma  nì 
e  fuasgladh  an  nochd  a  rithis  orm,  thèid  agam  air 
an  tàillear,  's  air  a'  ghreusaiche,  's  air  a'  mharsanta 
('S  e  'gan  cunntas  air  a  chorragan)  a  phàigheadh 
ann  an  làthrach  nam  bonn,  an  t-agh  odhar  a  bhi 
reicte  no  gun  bhi,  a  Phàdhruig. 

Para.  (Js  ealach  air  togail  dheth,  am  hea<;hd 
gu'm  faigheadh  e  a  chuid  airgid  gun  dàil). — Ciod  è 
's  fhiach  caraid  mur  a  fuasgail  e  air  caraid  eile. 

Raogh.  —  Fhuaras  agad  e,  ghoistidh.  Thoir 
thusa  dhòmhsa,  ma  tà,  coingheall  cùig  puinnd 
Shasunnach,  gus  am  pàigh  mi  an  greusaiche,  's  an 
tàillear  's  am  marsanta  agus  mo  charaid. 

Para.  {A  làmh  air  a  smig,  e  sealltuinn  hhuaidhy 
is  sprochd  air  tuiteam  air.  Seònaid  a'  falhh  feadh 
an  tighe  ag  osnaichy  's  a'  crathadh  a  làimh  os  a 
cionn). — Cha'n  'eil  fhios  a'm  deamar  a  dhannstear 
am  port  sin.  An  àite  dhòmhsa  cùig  puinnd  Shas- 
unnach  fhaotainn,  's  ann  a  bhitheas  mi  cùig  na's 
lugha  dealachadh  riut. 

Raogh. — A  dhuine  chridhe,  Phàdhruig,  ciod  è 
tha  thu  ciallachadh  ?  Shaoil  mi  gu'n  robh  thu  na 
bu  shoiUeire  'sa  cheann  na  sin.    Ma  bheir  thusa 

dhòmhsa  cùig  puinnd  Shasunnach,  's  gu'n  sìn  mi 
air  ais  'sa  mhionaid  iad  ('S  e  shieadh  a  làimhe)  nach 
'eil  do  chuid  agad  mar  a  bha  thu  roimhe  agus  m' 
fhiachan-sa  pàighte  leis  a'  ghoireas  a  rinn  mo 
charaid  orm.  A  dhuine,  bheil  thu  faicinn  ?  Shaoil 
mi  gu'n  robh  thu  'd  chunntair  na  b'  fheàrr  na  sin. 

Para.  ('S  e  cunntas  air  a  chorragan,  is  Seònaid 
a'  deanamh  a  leithid  eile  'na  seasamh  air  an 
ìirlar). — An  dà,  gu  cinnteach  tha  mi  a'  faicinn  a 
nis. 

Raogh. — ShaoiHnn  e,  charaid. 

Para.  (A'  cunntas  an  airgid  's  a'  cunntas  a 
chorragy  's  e  ann  an  teagamh  fathast). — So  dhuit, 
ma  tà,  charaid. 

Raogh. — Taing  mhòr  dhuit.  Ni  so  fuasgladh 
ormsa.  So  dhuit-sa  nis  air  ais  e.  Pàighidh  sin 
an  greusaiche,  's  an  taillear  's  am  marsanta,  's  mo 
charaid  ('s  e  clapail  Phàdhruig  air  a  ghuala). 

(Aig  an  so,  inndridh  Pàdhruig  an  t-airgead  'na 
leahhar  gu  h-èigneach.  Greis  a'  cunntas  a  chorrag, 
is  greis  a'  sealltainn  'san  àrlar,  is  gun  e  idir  cinnt- 
each  as  a'  mhalairt). 

Para.  ('S  c  'g  èirigh  'na  sheasamh  a  dh'  fhalhh). 
— Tha  sud  seachad,  ma  tà.  Feumaidh  mi  nis  a 
bhi  as,  agus  iomadh  tigh  agam  ri  thaghall  ann 
fathast.     Slàn  leibh,  ma  tà. 

Raogh.  (*S  e  leantuinn  gus  an  dorus). — Mar  sin 
leatsa  ;  is  tha  mi  'n  dochas  gu'm  bi  soirbheachadh 
cho  math  agadsa  h-uile  h-àite  's  a  bh'  agad  an  tigh 
do  dheagh  charaid,  Raoghnall. 

Para.  (*S  e  cunntas  a  chorrag  a  rithis), — Tai)adh 
leat,  a  Raoghnaill.   Oidhche  rahath  leat,  a  Sheòiiaid. 

Seon. — Slàn  leat ;  slàn  leat.  ('S  i  sealltainn  air 
RaogKnall  's  a'  crathadh  a  cinn  's  a  làimh). 

Exit  Para  Màr. 

Raogh. — O,  ghràidh,  a  ghràidh,  a  Sheònaid ! 
Nach  e  sud  a'  bhreòcaill !  Nach  mairg  a  thug  a 
nighean  da,  ged  nach  'eil  innte  ach  a'  bhaoraisg — 
ach  baoraisg  bhriagha  aig  an  sin.     (Suidhidh  e). 

Sbon. — O,  Raoghnaill,  a  Raoghnaill,  eudail !  A 
rùin,  a  rùin,  a  RaoghnaiU !  Nach  tusa  thog  an 
iorghuill.  Nuair  a  ruigeas  am  fear  ud  dhachaidh, 
's  e  cùig  puinnd  Shasunnach  gann,  bidh  Màiri 
Mhòr  a  nall,  is  bheir  i'n  tigh  mu  d'  cheann,  a 
Raoghnaill,  a  Raoghnaill ! 

Raogh. — Ciod  è  tha  thu  ciallachadh,  a  bhean  ? 
An  d'  thug  mise  airgead  deth  ?  Dh'  fhàg  e  so  leis 
a  h-uile  sgillinn  a  bh'  air  a'  tighinn  ann.  Ciod  è  mar 
a  nis  a  tha  e  dol  a  bhi  cùig  puinnd  Shasunnach 
goirid?  Nach  ann  agaibh  a  tha  na  claiginn 
thiugha  air  fad  !     Ciod  è  ? 

Seon.  ('S  i  ann  an  imcheist,  's  a'  cunntas  a  corrag 
gtin  stad). — Cha  chuala  mi  riamh  a  leithid.  Tha 
rudeiginn  ann ;  ach  cha'n  urrainn  mi  thuigsiun ; 
agus  bha  mi  glè  mhath  air  cunntas  nuair  bha  mi 
'san  sgoil  aig  Gilleaspuig  Mac  Dhòmhnuill  'ic  lain 
Bhàin ;  is  bha  mi  ann  am  *'  Mumaldicèisean," 
cuideachd.  Ach,  a  RaoghnailJ,  tha  'n  so  ceist  a 
tha  fairtleachadh  orm  as  is  as. 

Raogh.  ('S  e  lìonadh  na  piòbà). — Tha  mi  faicinu 
sin,  a  Sheònaid.  Ach  dh'  fhairtlicheadh  i  air  GiU- 
easbuig  Mac  Dhòmhnuill  'ic  lain  Bhàin  fèin,  cuid- 
eachd,  ged  a  bhiodh  e  làthair. 

{Thèid  Seònaid  air  ais  's  air  aghart  feadh  an 
tighe  's  i  ris  na  ceartaiehean.  An  eeann  greis 
tòisichidh  i  ri  seinn  orain ;  agus  togaidh  Raoghnall 
am  fonn). 

{Thig  gnog  do'n  dorus). 

Seo]s. — Uis;  uis !  Cò  bhitheas  an  so?  Cha'n 
'eil  fhios  nach  i  Peigi  Ni  Chaluim  a  th'  ann.  Bha 
i  cur  roimhpe  tighinn  oidhcheiginn  a  chluinntinn 
nan  caileagan  's  nam  balach  a'  seinn. 

(Thig  Peigi  a  steach ;  is  cuirear  fàilte  chridheil 
oirre). 

Sbon. — O,  do  bheatha  's  do  shlàinte,  Pheigi, 
ghalad.     Ciod  è  mar  a  tha  thu  ?    Thig  a  steach. 

Peigi. — Tha  mi  dìreach  cho  math  's  a  chunnaic 
thu  riamh  mi. 

Baogh. — Tha  i  dìreach  cho  math  agus  nach  d' 
thug  i  dùil  pòsaidh  fathast  ('S  e  toirt  toit  as  a' 
phìoh).  Gu  dearbh,  cha'n  i  mo  shùil  a  ni  coire 
dhuit ;  ach  's  fhada  bho  nach  fhaca  mi  thu  seallt- 
ainn  cho  math.     (Ni  an  triùir  gàire). 

Peigi. — Tha  rugha  ann  am  aodann  a'  cumail 
coiseachd  ri  Seumas  Ruadh  fad  an  rathaid.  Tha 
e  tighinn  a  cheannach  uain  an  Eilein  agus  a'  Ghlinn 
Bhàin  am  bliadhna  rithis. 

Raogh.  ('S  6  'gf  èirigh  a  dhol  am  mach). — B'  aìll 
leam  gu'n  tigeadh  Eòghan  an  Lagain  an  rathad, 

feuch  an  cuirinn  aon  dà  phunnd  Shasunnach  eile 
as  an  agh  odhar.  Cha'n  'eil  fhios  a'm  ciod  è  thàinig 
air  an  spolaire  am  bliadhna.  Gabh  mo  leisgeul,  a 
Pheigi,  gus  an  tig  mi  as  a'  bhàthaich. 

(Exit  Raoghnall), 

Seon. — Cuir  dhiot,  a  Pheigi,  gus  am  faigh  mi  do 
naidheachd.  Sin.  Suidh  a  nall.  (Suidhidh  an 
dithis  làmh  ri  chèile).  'S  ciod  è  mar  tha  Mòr  do 
phiuthar  ?  O,  nach  iomadh  latha  o  nach  fhaca  mi 
i.  Cha'n  fhaca  bho  na  bha  sinn  còmhla  aig  a' 
mhinistear. 

Peiqi.  ('S  i  deaaachadh  a  fuilt). — Cha'n  e  so  an 
uair  is  feàrr  idir  i.  Bidh  i  anabarrach  dona  leis  an 
t-slacanaich,  còrr  uairean.  Ach,  a  thaobh  a  chòrr, 
tha  i  ceart  gu  leòir. 

Seon. — An  truaghan !  'S  ioma  latha  toilichte 
bh'  againn  nuair  bha  sinn  còmhla  aig  Maighstir 
Dùghall.  Bha  Eòghan  a'  Phuirt,  agus  sùil  aige 
annam  fèin  an  uair  ud  (os  iosal).  Ach  bha  Raogh- 
nall  a'  tighinn  as  mo  dhèidh,  cuideachd,  'san  àm. 
Cha  toigh  le  Raoghnall  Eòghan  riamh  bhuaithe 
sud.  ('S  i  toirt  8Ùl  rathad  an  dorus).  Ach,  co- 
dhiùbh,.  dh'  fhalbh  an  latha  sin.  Ach  stad  ort, 
eudail,  ciod  è  mar  tha  Eilidh  bheag  a'  chùbair  ? 

Peigi. — Tha  gu  fiughrachail.  Cho  math  's  a 
chunnaic  thu  riamh  i.  Boireannach  bòidheach 
glan. 

Seon. — An  truaghan!  'S  i  *na  banntraich  an 
treas  uair.    Nach  i  tha  mi-fhort-anach ! 

Raogh.  ('S  e  air  tighinn  a  stigh,  's  e  lasadh  na 
pìoha  le  coinneal). — Dh'  fhaodteadh  gur  a  h-ann  a 
tha  i  fortanach. 

Seon. — Tud ;  tud,  a  dhuine.  Marbhphaisg  ort. 
An  creutair  bochd  !  'S  am  bheil  i  gleidheadh  air 
aghaidh  na  croite  ? 

Peigi. — O,  's  ise  tha  sin  glè  ghleusda  (Fiamh 
gàire  oirre)y  's  a'  deanamh  gu  math,  cuideachd. 
Agus — (Bheir  Peigi  cagar  do  Sheònaid). 

Seon. — A  luaidh ;  a  luaidh  !  Am  bheil  thu  'g 
ràdh  ?    Nach  ann  agadsa  tha  'n  naidheachd  ! 

Peigi. — Sud  agad  sud ! 

Seon. — A  rithis ! 

Peigi. — A  rithis  ! 

Seon. — An  ceathramh  uair  ? 

Peigi. — An  ceathramh  uair  ! 

Raogh. — So,  so ;  nach  d'  thubhairt  mi  riut ! 
M'  eudail  na  mnathan  fèin  riamh  is  roimhe  ! 

Seon.  (Ri  Raoghnall). — Tuds,  nach  bi  thu  samh- 
ach.     (JBi  Peigi).     Agus  cò,  eudail,  esan  ? 

(Thig  caileag  no  dhà  a  steach). 

Peigi. — O,  sàr-dhuine  !  Ach  tha  e  'ga  chumail 
car  sàmhach  fathast  (Cagar  do  Sheònaid). 

Seon. — O,  nach  fhan  thu  sàmhach  I  An  dà ;  an 
dà !  Bheil  thu  'g  ràdh  rium  !  Mhoire  !  Smaoinich 
mi  rud  èiginn  leis  an  tarruing  fhada  thall  a  thug 
e  oirre  an  uair  mu  dheireadh  a  chunnaic  mi  e. 
So ;  so,  a  nis  !  An  dà ;  ma  tà  ;  cha'n  'eil  Aonghas 
falamh.  Ach,  eudail !  tha  e  sean — sean  seach  i. 
Dh'  fhaodadh  e  bhi  'na  athair  dith. 

Raogh.  (A*  togail  a  shùl  hhàrr  paipeir). — Leòra ! 
ged  a  dh'  fhaodadh  e  bhi  'na  sheanair  dith  :  am 
fear  aig  am  bheil  airgead,  gheibh  e  bean  ma  thèid 
aige  air  èirigh  'na  shuidhe  'san  leabaidh.  Ho-ho- 
hò !     Sin  mo  bheachd-sa,  co-dhiùbh. 

Seon. — Is  Peigi  còmhla.    U,  cha'n  fhaigh  idir. 

Raogh.  —  Hoch-hochan  !  Neothar-thaing  mur 
diùlt  an  fheadhainn  nach  tèid  iarraidh,  cha  chuala 
mi  riamh  atharrachadh. 

Seon.  ('S  i  'g  èirigh). — O,  nach  fanadh  tu  samh- 
ach.  Oha'n  'eil  mnathan  uile  coltach  ri  chèile ;  is 
tha  feum  nach  'eil.  Tha  mi  dol  a  dhùnadh  dorus 
an  tigh  chearc,  a  Pheigi ;  is  cha  bhi  mi  mionaid. 
Exit  Seonaid. 

Thig  Seumas  Ruadh  a  steach. 

Raogh. — Thig  air  t'  aghaidh,  a  Sheumais.  ('S  e 
cur  fàilte  air  Seumaa)).     So  cathair.     Suidh. 

Seumas. — Oha'n  fhaod  mi,  eudail,  fuireach  mion- 
aid.  Tha  agam  ris  an  fhadhail  a  cheapadh  a  dhol 
do'n  Eilean ;  is  cha  d'  rinn  mi  ach  taghall  a  dh' 
iarraidh  paidhir  de  stocainnean  tioram  aig  Seònaid. 
Ohaidh  mi  fodha  gus  an  dà  ghlùin  ann  an  abhainn 
à'  ghlinne. 

Raogh.  ('S  e  'gf  èirigh  a  rìirach  nan  stocainnean. 
Seallaidh  e  feadh  an  tighe.  Mu  dheireadh  gheibh 
e  a'  phaidhir  a  chuir  Seònaid  seachad). — An  dà,  tha 
mise  creidsinn  nach  freagair  stocainnean  Seònaid 
ort.  (Ni  Peigi  is  Seumas  gàire  cridheil).  Ach  is 
còir  nach  'eil  paidhir  leam  fhèin  fad  as,  ce  b'  e  c' 
àite  'm  bheil  iad.     Stad !     So  iad.     Ouir  ort  sin. 

(Cuiridh  Seumas  air  na  stoeainnean  is  falhhaidh 
e.  Thig  Seònaid  agus  a  dhà  no  trì  caileagan  a 
steach  leatha,  is  iad  ag  òran  's  a'  fearas-chuid- 
eachd). 

Seon. — So  a  nis  ;  bidh  cèilidh  shmindach  againn 
ri  linn  duit  tighinn  an  rathad,  a  Pheigi. 

(Cuiridh  na  caileagan  fàilte  air  Peigi  is  air 
Haoghnall.  Oahhaidh  iad  òran,  is  cuid  diuhh  a' 
figheadh  is  cuid  a'  fuaigheal). 

Te  de  na  Caileagan. — Thachair  Eachann  Dròbh- 
air  oirnn,  's  e  a'  falbh  feadh  a'  bhaile  air  shiùdagan 
uamhasach.  Chual  e  gu'n  d'  thàinig  Eòghan  an 
Lagain  a  cheannach,  is  tha  e  nis  a'  tairgsinn  punnd 
Sasunnach,  barrachd  air  na  ceart  ghamhna  a 
dhiùlt  e  'n  diugh  cheana. 

Peigi. — Seumas  Ruadh,  cuiridh  mi  'n  geall ! 

Raogh. — Cha'n  'eil  teagamh  ann.  Ach  na  gabh- 
aibh  dad  oirbh.  Cuiribh  ur  cas  air  gus  an  reic 
sinn  an  sreud.  Cha  mhisd  a'  bheist  an  car  a  thoirt 
as.  Ha-ha-hà !  (S'  e  hualadh  a  dhùirn  air  a' 
hhòrd).  Theid  mise  'n  urras  gu'n  do  chuir  coltas 
mòr  bhriagha  Sheumais  Ruaidh  chòir  dà  phunnd 
Shasunnach  ri  pris  an  aigh  idhir.  Ha-ha-hà  !  Nach 
mi  fhuair  an  latha  air  Maol-ruanaidh  mosach  ! 

(Thig  gnog  do  'n  dorus  agus  thig  Màiri  Mhor  a 
steach  air  a  deagh  chur  uimpe ;  a  ceann  àrd  agus 
coltas  doirhh,  feargach  oirre.  Bithidh  Pàdhruig 
'na  dèidh,  gu  faiteach  sròin,  's  e  caradh  òrdag. 
Suidhidh  Pàdhruig ;  ach  seasaidh  Màiri  gu  gnoh- 
cheannach. 

Raogh.  (A  leth-taohh). — Moire !  Tha  i  so  air 
tighinn;  's  cha'n  ann  g'am  chrùnadh-sa.  {Ri 
Pàdhruig  is  Màiri).  Air  ur  n-aghaidh  sibli;  air 
ur  n-aghaidh  sibh.  Ciod  è  air  an  talamh  a'  ghaoth 
a  dh'  fhuadaich  an  taobh  so  sibh  cho  fortanach, 
ri  linn  cuirm-chiùil  eireachdail  a  bhi  'ga  cur  mu 
rèir  againn.    Nach  suidh  thu,  Mhàiri. 

Mairi. — Cha'n  e  suidhe  a  tha  'm  bheachd ;  is 
air  son  a  bhi  air  fuadach,  's  tu  dh'  fhaodadh  a 
ràdh.  Tha  e  glè  nàireach  dhuitse  gu'm  bu  tu  bu 
reuson  mi  thighinn  am  mach  leithid  na  h-oidhche 
nochd,  'gam  chuibhleadh  le  stoirm  mar  luing  air 
a  fuadach,  mar  an  d'  thubhairt  thu  fèin  e. 

Raogh. — Chaidh  agad  air  na  siùil  àrd  a  ghiùlan 
a  h-uile  stoirm  gu'm  bheil  ann.  Feumaidh  gu'n 
robh  roghadh  is  taghadh  a  stiùraich  ort,  agus  an 
deagh  làmh  aig  na  sgòid. 

Mairi. — Cha  b'  uilear  dhomh,  mu'n  gleidhinn 
am  fuaradh  ortsa.  Clia'n  ionann  's  an  Glogaidh- 
homh  ('S  i  cocadh  ri  Pàdhruig)  a  chuir  thu  mu 
d'  chorragan  nuair  a  phàigh  thu  do  chuid  fhiachan 
le  chuid  fèin. 

(Am  feadh  a  hhios  Màiri  hruidhinn,  hithidh 
Pàdhruig  agu^s  an  dara  h-uair  sùil  aige  air  an 
leahhar,  agus  an  uair  eile  a'  cunntas  a  chorrag). 

Para. — Tha  e  ceart  gu  leòr,  tha  mi  ag  ràdh 
riut. 

Raogh. — Ciod  è  tha  thu  a'  ciallachadh,  a  Mhàiri  ? 
An  d'  fhàg  Pàdhruig  an  tigh  le  aon  sgillinn  na  bu 
lugha  na  bh'  aige  tighinn  ann  ? 

Mairi. — Cha  do  phàigh  thu  do  chunntas  da. 

Raogh. — An  do  phàigh,  a  Phàdhruig  ? 

Para. — Phàigh. 

Mairi. — Thug  e  dhuit  cùig  puinnd  Shasunnach. 

Raogh. — 'S  nach  d'  thug  mi  dhà  air  an  ais  iad  ? 

Mairi. — Cha'n  e  sin  an  rud  idir.  Ach  tha  thusa 
deanamh  cluich  a  mhealladh  companach,  ged  nach 
'eil  e  farasda  leudachadh.  Dh'  innis  mi  h-uile 
facal  dheth  do'n  cheistear ;  is  tha  e  dol  a  thaghall 
an  nochd  fathast  a  thoirt  an  aghaidh  ort  air  a 
shon. 

Raogh. — Bidh  sinn  toiUchte  an  duine  còir 
fhaicinn.  (Gnog  'san  dorus).  Cha'n  eil  fhios  a'm 
nach  e  th'an  so.  (Thig  an  ceistear  a  steach). 
Thigibh  air  ur  n-aghaidh,  a  charaid.  Tha  daonn- 
an  cathair  fhalamh  aig  Seònaid  do  dhuine  còir 
'sam  bith. 

(Gheihh  Seònaid  cathair,  is  cuiridh  i  'ii  Ceistear 
gu  suidhe). 

An  Ceistear. — Cha  dean  mi  suidhe  idir.  Cha'n 
'eil  ùine  agam.  Ach,  a  Raoghnaill,  a  Raoghnaill, 
thàinig  mi  bhàrr  mo  rathaid  far  am  bheil  thu  an 
nochd,  an  dèidh  na  dh'  innis  mo  bhanacharaid 
Màiri  ann  an  so  dhomh  ;  agus  tha  mi  duilich  gu'm 
biodh  a  leithid  de  nì  's  a  tha  i  cur  as  do  leth,  air  a 
chur  as  leth  mac  t'athar  is  ogha  do  sheanar — 

Raogh, — Ach,a  Mhaighstir  Ceisteir,moghràidh, 
ciod  e  th'  agaibh  an  aghaidh  mo  mhàthar  's  mo 
sheanamhar  ? 

An  Ceistear. — Cha'n  'eil  dad.  Cha'n  'eil  dad,  a 
Raoghnaill.  Ach  tha  mi  duilich  gu'n  cluicheadh 
tu  a  leithid  de  fhoill  air  do  dheagh  choimhearsnaich 

no  gu'm  biodh  a  leithid  de  ghnìomh  salaeh, 
truaiUidh  eucorach,  ana-ceart  air  a  chur  as  leth  a 
h-aon  de  shilidh  nan  daoine  còire,  urramach,  ceart, 
onorach  bho  'n  d'  thàinig  thu  ;  no  gu'n  tugadh 
tu  a  leithid  de  dhroch  eiseimpleir  do'n  òigridh 
neochiontaich  gun  ghò  a  tha  cinntinn  mu'n  cuairt 
air  gach  taobh  dhiot.  Oha  chuala  mi,  faodaidh  mi 
a  ràdh,  a  leithid  de  fhoill  shuarach,  ìosal,  fhallsa, 
mhi-stuama,  mhi-cheart,  mhi-bheusach,  mhi-mheas- 
ail,  mhi-onorach  air  a  cluich  air  coimhearsnach  *s 
air  caraid  'san  dùthaich  riamh  roimhe.  Agus  a 
chàirdean — (Theid  An  Ceistear  air  aghaidh  ann  an 
teas,  is  nuair  a  hheir  e  'w  aire  dha  fèin,  stadaidh  e 
'sa  mhionaid,  is  cuiridh  e  a  làmh  r'a  hheul  is 
tionndaidh  e  aghaidh  air  falhh). 

Raogh. — Tha  e  tighinn  gu  doimhneachd  oirnn,  a 
Mhaighstir  Ceisteir.  Ach,  suidheadh  sibhse  air  a' 
chathair  so  so ;  agus  abraibh  riumsa  gu  socrach 
aon  dad  a  th'  agaibh  ri  ràdh. 

(Suidhidh  An  Ceistear). 

An  Ceistear. — Stad  ort,  ma  tà,  RaoghnaiU. 
Nach  robh  cùig  puinnd  Shasunnach  aig  Pàdhruig 
ort  air  son  bàthair  ? 

Raogh. — Bha  gun  teagamh  ;  ach  phàigh  mi  e. 

An  Ceistear. — Ach  nach  d'  thug  e  cùig  puinnd 
Shasunnach  dhuit  ann  ad  làimh  agus  nach  'eil  sin 
aige  ort  fathast  ? 

Raogh. — Ach  nach  do  shìn  mi  dhà  air  an  ais  'sa 
mhionaid  iad  ?    Ciod  è  their  sibh  ris  an  sin  ? 

An  Cbistear. — Ach  ciod  è  mu  na  fìachan  ? 

Raogh. — Nach  d'fhuair  e  na  cùig  puinnd  Shas- 
unnach  leathann,  bhriagha  ud  air  an  son  ('S  e  a* 
sgaoileadh  a  chùig  corragan). 

(An  sin  tòisichidh  an  ceìsteir  's  na  hhitheas  a 
stigh  air  cunntas  an  corrag  gu  sàmhach,  is  cuid 
diuhh  a'  cagartaich  r'a  chèile.  Pàdhruig  's  an 
leahhar  aige,  is  Màiri  is  peann  is  paipear  aice,. 
is  iad  air  fad  a'  cunntas). 

An  Ceistear.  (An  ceann  greis). — An  truaigh 
dùileam  fhèin,  nach  'eil  Raoghnall  ceart  gu  leòir,  a 
Mhàiri ! 

Raoqh. — Tha  Raoghnall  ceart  daonnan  na'm 
faigheadh  e  creideas  air  a  shon. 

Mairi. — Tha  mise  coma  ciod  è  their  duine  'sam 
bith.  Tha  mo  dhòigh  fèin  agam,  is  tha  fhios  a'm 
gur  mi  tha  ceart.  Cha'n  'eil  duine  'san  dùthaich 
a  fhuair  uiread  sgoil  riumsa.  Bha  mi  'san  sgoil  aig 
GiUeaspuig  Mac  Dhòmhnuill  Ic  lain  Bhàin  gus 
bliadhna  mu'n  do  phòs  mi,  agus  Eòghan,  bràthair 
mo  mhàthar  a'  pàigheadh  air  mo  shon.  Cha  mhòr 
nach  do  chaiU  mi  mo  GhàidhUg,  mu  dheireadh,  leis 
cho  ionnsaichte  's  a  bha  mi.  'S  na'n  robh  mi  dà 
bhUadhna  eUe  'san  sgoU,  cha  robh  aon  fhacal 
GàidhUg  a'm  cheann. 

Raogh. — Tha  fios  agamsa,  Mhàiri,  gu'n  d'  fhuair 
thusa  ionnsachadh  mnà  uasaU ;  agus  tha  iad  ag  ràdh , 
gun  teagamh,  nach  bi  neach  'sam  bith  ionnsuichte 
gu  leòir  gus  an  caiU  e  a'  GhàidhUg.  Ach  air  mo 
shon  fèin  deth,  a  bhanacharaid,  's  iad  feadhainn  aig 
nach  robh  facal  GàidhUg  'nan  ceann  blaomasdairean 

bu  mhotha  thachair  riamh  orm.  8in  agad  ciod  e 
their  mi  riut. 

Mairi. — Ach  ged  nach  biodh  dad  dheth  sin  ann, 
tha  Recky  redoner  agam  ann  an  so,  's  cha  ghabh  e 
cur  a  null  no  nall.  Thug  Dòmhnull  bràthaìr  rao 
mhàthar  dhomh  fhìn  e  o  chionn  dusan  bliadhna, 
agus  b'ann  leis  a  bhiodh  e  fhèin  a'  deanamh  a  suas 
nan  cunntas  nuair  bha  e  togail  nan  gàraìdhean 
crìche  do'n  bhàillidh ;  's  cha  do  rinn  e  mearachd 
riamh  leis. 

Raogh. — *S  iomadh  latha  mòr  fada  bhuaithe  sin, 
a  Mhàiri.  Nach  d'aith^iich  mi  nach  e  Recky  redoner 
na  bliadhna  so  bh'  ann. 

(Am  feadh  's  a  hhios  Màiri  is  Raoghnall  o' 
hruidhinny  hithidh  an  Ceisteir  a'  cunntas  a  chorray, 
is  càch  o'  deashud  eatorra  fèin  's  a'  cunntas,  's  g%m 
iad  a'  faotainn  hun  no  hàrr  aig  an  rud). 

An  Ceistear. — Saoilidh  mi  gu'm  bheil  rudeiginn 
ann  nach  urrainn  mi  ruigheachd  ('S  e  'gf  èirigh  a 
dh'  fhalhh).  Ach  co-dhiùbh,  cha'n  'eil  agaibh  ach  a 
bhi  rèidh.  Feumaidh  mise  falbh.  Oidhche  mhath 
leibh  air  fad.     Exit  An  Oeistear. 

(Aig  an  so  suidhidh  Màiri.  Cuiridh  i  dhith  a 
h-aodach  uachdairy  is  thèid  Seònaid  g'a  fàilteach- 
adh  's  gf'a  cur  air  dòigh). 

Raoqh. — A  nis,  a  chuideachd,  bho  na  tha  Màiri 
air  a  siùil  a  phasgadh,  is  air  a  h-acraichean  a  chur 
am  mach,  cha  chreid  mi  nach  gabh  sinn  òran  math 
sunndach. 

(Togaidh  Raoghnall  am  fonn  gu  sunndachf  ach 
Pàdhruig  gu  h-eigneach ;  agus  fhad  's  a  hhitheas 

càch  a'  seinn  a'  cheathramh,  hithidh  e  cunntas  a 
chorrag ;  is  Màiri  toirt  purraidh  dha  an  dràsd  's 
a  rithis  g'a  chur  a  mhothachadh.  Nuair  tha'n  t- 
òran  rèidh,  thig  gnog  do'n  dorus  agus  thig  Eachann 
an  Dròhhair  a  steach). 

Eachann. — O,  dhuine  chridhe,  nach  ann  an  so  a 
tha  chuideachd  eireachdail,  gu  dearbh.  Is  da 
rìreadh  's  ann  a  tha  e  toirt  a'm  chuimhne  a  bhi  dol 
a  steach  do'n  bhrugh.  Thàinig  mi  dìreach,  a 
Raoghnaill,  a  thoirt  tairgse  bheag  eile  dhuit  air  an 
agh  odhar.  Tha  leisg  orm  gun  do  chuid  a  cheannach 
mu'm  bi  thu  'm  beachd  gur  h-ann  a'  gabhaiJ  brath 
ort  a  tha  mi,  bho  nach  'eil  a  h-aon  eile  de  'm  sheòrsa 
mu'n  cuairt  am  bhadhna. 

Raoqh.  ('S  e  gahhail  air  a  hhi  air  a  neothar- 
thaing). — Cha'n  'eil  fhios  a'm  ciod  è  mar  tha  sin, 
Eachainn,  a  charaid.  Tha  eagal  orm  gu'm  bheil 
cleas  a'  chait  ort ;  gu'm  bheil  thu  deanamh  crònain 
dhuit  fèin,  's  nach  ann  dòmhsa.  Ciod  e  do  bharail 
fèin  a  nis  ?  Ha-ha-hà  !  Eachainn,  a  charaid,  fiach 
nach  'eil  car  eile  an  adharc  an  daimh  bho  na 
dhealaich  sinn.  Dean  suidhe,  dhuine,  gus  am  faigh 
sinn  òran  eile. 

Eachann.  (Is  eagal  air  gu'n  tigeadh  Edghan  an 
Lagain  an  rathad). — Cha'n  'eil  ùine  agam,  a  cheisd ; 
ach  bheir  mi  tairgse  bheag  eile  dhuit.  Cùig 
puinnd  's  a  deich  ('S  e  shieadh  am  mach  a  làimhè). 

Raogh.  (A'  sìneadh  am  mach  a  làimhe  fèin). — 
Ochd    puinnd    Shasunnach ;     's    cha    ghabh    mi 
gillinn  na's  lugha. 

Eachann. — Do  cheud  iarrtas,  ma  tà,  Raoghnaill. 
Sè  puinnd  Shasunnach. 

Raogh. — Cha  dean  e  'n  gnothuch.  Ochd,  agus 
's  e  do  chuid  e. 

Seon.  ('»S  i  'g  èirigh  eatorra). — Còrdaibh  !  Còr- 
daibh ! 

Eachann. — 'S  e  mo  chuid  e,  ma  tà  ('»S  e  fèin  is 
Raoghnall,  a'  hreith  air  làmhan  air  a  chèile). 

(Pàighidh  Eachann  an  sin  an  t-airgead  do 
Raoghnally  is  inndridh  e  'w  rud  'na  leahhar). 
Cha'n  amais  e  air  "  Raoghnall "  a  litreachadh. 

Raogh. — Tha  thu  ann  an  staing.  Cuidichidh 
mi  fhìn  thu.  (Seasaidh  e  a  shealltainn  thar  guala 
Eachainn).  Tòisich,  a  nis.  Cuir  a  sìos  "  R " — 
"  R  "  mhòr,  a  nis— A— O— G— H— A— L.  Ni  thu 
fèin  an  gnothuch  air  "  Mac  Ill-eathain,"  sloinneadh 
do  dheagh  mhàthar. 

Eachann. — Sin  e  nis.  Bidh  mi  fàgail  oidhche 
mhath  agaibh  uile.     Exit  Eachann. 

(Am  feadh  tha  so  a'  dol  air  aghaidh,  hidh  Màirt 
is  Pàdhruig  a'  cunntas  an  corrag  's  a'  deanamh  a 
siias  an  leahhair.  Na  caileagan  a'  figheadh  's  o' 
fuaigheal,  agus  Peigi  is  tè  eile  a'  cagartaich). 

Raogh.  (An  dèidh  an  t-airgead  a  chunntas).  A 
nis,  a  Phàdhruig,  a  charaid,  thug  thusa  dhòmhsa 
coingheall  airgid  mar  charaid,  leis  an  do  phàigh  mi 
an  tàillear,  's  an  greusaiche,  's  am  marsanta.  Cha 
robh  e  furasda  a  stalcadh  ann  an  claiginn  nan 
s±alacairean  so  ciod  bu  chiall  do  ghnìomli  caraid. 
Acih  an  rud  nach  do  thuig  iadsan  le  'n  sgoileir- 
eacn  d,  eadar  a  h-uile  Mumaildicèisean  agus  Recky- 

redoner  a  bh'  ann,  bha  e  agam  fèin  is  agad  fèin,  a 
dheagh  charaid — agus  's  tusa  sin — gu  dìomhair, 
cùl  ar  cùlagan 

Para.  ('S  e  fàs  sunndach,  sodanach). — Bha,  air 
ni'  onoir. 

Raogh.  ('jS  e  sìneadh  an  airgid  do  Phàdhriiig). 
— So  dhuitse,  ma  tà,  charaid.  Sin  pàigheadh  m' 
iasadsa ;  agus  mòran  taing  dhuit. 

Para. — 'S  e  do  bheatha  gu  dearbh  fhèin.  'S 
tha  mi  'n  dòchas  gu'm  faigh  sinn  òran  math  eile 
agus  fear  air  am  bi  fonn. 

Raogh. — Gheibh  sinn  sin. 

(Seìnnear  òran.  Bidh  aoibh  air  Màiri.  Togaidh 
Pàdhrtiig  am  fonn  gu  togarrach  is  heiridh  e  air 
làimh  air  Raoghnall.  An  dèidh  an  òrain,  thig  gnog 
do'n  doriis,  agus  thig  Seumas  Ruadh  a  steach). 

Seumas.  ('S  e  seasamh  a  shealltainn  miCn  cuairt 
air). — A  dhuine  chridhe,  nach  ann  an  so  tha  chuid- 
eachd  eireachdail !  Tha  dùileam  nach  cuada  mi 
riamh  guth-ciùil  cho  innich ;  's  gu  dearbh,  cha  do 
shaoil  mi  gu'n  gabhadh  a  leithid  deanamh  idir  ann 
an  Gàidhhg. 

Raogh. — Tha  iomadh  h-aon  cho  amaideach  riutsa 
feadh  an  t-saoghail,  a  Sheumais  chòir.  'S  iomadh 
rud  a  ghabhas  dèanamh  ann  an  Gàidhlig  nach 
fliaigh  i  creideas  air  a  shon ;  agus  na'n  robh  thu 
stigh  o  chionn  greis  chunnaic  thu  gu'n  do  chuir  i 
CLil  air  a  h-uile  sgoilearachd  Bheurla  air  an  cual 
tliu  riamh  iomradh. 

Para. — Tha  sud  ceart,  a  Sheumais.     Ha-ha-hà  ! 
(Ni  rt'  chuideachd  gdire). 

Seon.  ('S  i  'gf  èirigh  an  coinneatnh  Sìieumais  le 
sodan). — Air  t'  aghaidh,  a  Sheumais ;  air  t'  aghaidh, 
is  dean  suidhe.     So  cathair. 

Skumas. — An  dà,  bhanacharaid  chòir,  ni  mi  sin, 
agus  tha  mi  'd  chomaine  air  son  nan  stocainnean  a 
bhi  cho  goireasach  domh ;  ged  a  thachair  dhuit  a 
bhi  muigh  nuair  fhuair  mi  iad.  Bha  mo  dhà  chois 
a'  bogail  am  bhrògan :  rud  nach  'eil  ro  thaitneach. 

Seon.  (Air  hhior  's  air  shitidagan). — Ciod  è, 
eudail,  na  stocainnean  ? 

Raogh. — Paidhir  a  fhuair  mise  anns  an  dall- 
uinneig.  Tlia  'fheadhainn  fèin  tioram  a  nis,  is 
fàgaidh  e  m'  fheadhainn-sa. 

(Bheir  Seònaid  leutn  don  dall  uiuneigy  's  i  ag 
ochanaick  's  a  fàsgadk  a  dòrn.  Leum  eile  air  ais  gu 
Seumas,  's  e  cur  dhetk  nan  stocainnean.  Bkeir  i  obagan 
an  dràsd  's  a  ritkis  a'  bkreitk  air  na  stocainnean  mun 
tig  iad  bhàrr  casan  Skeumais.  longknadk  air  na  tka 
stigk  coid  è  is  ciall  dttk). 

Raogh.— Ubh !  ùbh !  A  bhean,  nach  e  casan 
fliuch  Sheumais  Ruaidh  a  tha  cur  a'  chùraim  ort ! 
Tha  gu  leòir  duit  a  bhi  mar  sin  umam  fèin.  Agus, 
Moire,  's  tu  nach  biodh  idir  ann,  an  uair  bu  fhhche 
thiginn  dachaidh  as  a'  chladach  fheamainn.  Ho- 
ho-hò ! 

Seumas. — Leòra !  Cha'n  'eil  fhios  a*m  air  thalamh 
ciod  an  cnap  cruaidh  a  tha  *m  broinn  na  tè  chlì. 
Bha  dùileam  gu'n  deanadh  m'  òrdag  mhòr  dà  leth 
mu'n  buidhinninn  an  tigh. 

Seon.  ('S  i  ioti  '8  an  danmadh  gus  am  faigheadh 
i  na  stocainnean). — Obh,  òbh,  òbh !    O  mo  ghualadh 

mo  ghualadh  !     Dhìot  iad  !     Dhìot  iad.    Dhìot  iad  ! 
Och,  ocli,  och  !     Obh,  òbh,  òbh ! 

Raogh. — Ha-ha-hà  !  ('S  e  bualadh  a  làimhe  air  a 
ghltiin ;  's  a  chuideackd  a'  gaireachdaich). 

Seumas.  (A'  toirt  nan  stocainnean  cb  Sheònaid. 
Seònaid  a  leunt  do  chùil  leotha). — Cha'n  'eil  dad  air 
m'  òrdaig,  a  Sheònaid.    Na  cuireadh  e  sin  oirbh. 

Raogh.  (A'  lasadh  na  pìoba  leis  a  choinneal).  — 
Gu  dearbh,  cha'n  'eil ;  agus  bu  mhòr  am  beud  a 
bhi.  Cha'n  e  h-uile  h-òrdag  tha  cho  mòr  bhrèagha 
rithe. 

Seon.  (A  leth-taobh,  's  i  toirt  nam  paipearan  'nan 
aon  phluc  as  an  stocainn  's  'gan  sgaoileadh  am  mach). — 
Tha  sibli  slàn  fathast,  a  luaidh  mo  chridhe.  Agus 
feuch  cò  chuireas  an  cunnart  a  rithis  sibh  gun 
mise  bhi  'n  cunnart  leibh  (I  'gan  cur  'na  broilleach). 
So,  fiach  c6  bheir  as  an  sud  sibh  ('S  i  bualadh  a 
làimh  air  a  broilleactì). 

Peigi.  (Is  ccLch  air  Jadà'  sealltainn  mun  cuairt). — 
Ciod  è  tha  cèarr  air  Seònaid  ? 

Seon.  (Ag  ospagaich). — A  rùin,  a  rùin !  Nach 
do  shaoil  mi  gu'n  d'fhàg  mi  an  t-snathad  mhòr  anns 
an  stocainn,  's  gu'm  bitlieadh  cas  an  duine  air  a 
ciorramachadh. 

Raogh. — B'  olc  an  airidh  e.  Chuir  a  dhà  chois 
a  bhi  cho  deas  dha  an  nochd  dà  phunnd  Shasunnach 
saibhir  am  phòca.  Ho-ho-hò  !  Nach  e  Eachann 
Dròbhair  a  dh'  itheas  a  chorragan  nuair  a  chluinneas 
e  gu'n  do  ghabh  e  Seumas  Ruadh  ann  an  riochd 
Eòghan  an  Lagain.  Cha'n  'eil  ann  na  bheir  bàrr 
air  deadh  bhòcan,  Ha-ha-hà  ! 

Para. — Thuirt  mi  leat  !  Thuirt  mi  leat,  a 
charaid  (S'  e  'g  èirigh  a  dk  fhalbh,  's  e  breith  air  làimh 
air  Raoghnall).  Ach  's  e  deireadh  gach  cuideachd 
sgaoileadh.  Agus,  gu  dearbh,  tha  mi  glè  thoiJichte 
as  mo  thurus  an  nochd. 

Raogh. — Fhuair  thu  ann  ad  chuid  fhèin  gu 
sgiobalta.  Ciod  è  do  bharail,  a  Mhàiri  ?  Cha  ruig 
thu  leas  barrachd  meas  a  bhi  agad  tuillidh  ann  an 
Recky-redoner  na  dh'  fhaodas  a  bhi  aig  Seònaid 
agam  fhìn  air  a'  mhuynaildicèisean  a  dh'  ionnsuich 
Gilleaspuig  Mac  Dhòmhnuill  Ic  lain  Bhàin  dith 
(Ni  d  chuideachd  gàire).  Ach,  co-dhiùbh,  suidhibh 
gus  an  cluinn  sibh  òran  math  Gàidhlig  eile. 
(Seinnear  òran  ;  agus  an  dèidh  sin,fàgar  oidhche  mhath 
aig  muinniir  an  tighe.  Ruigidh  Raoghnall  an  dorus 
leotha  ;  agus  an  uair  a  thig  e  steach  their  e  :  Nach  d' 
thubhairt  mi  riut  a  Sheònaid,  gu'n  toireadh  i  sud 
as  m*  èìgìnn  mi  ('S  e  cur  am  mach  a  ihea?igaidh)  . 
Leigear  sios  am  brat. 

mòr  an  eachdraidh  ri  'cluinntinn, 

'S  gu  'm  bi  cuimhn'  aig  gach  àl  oirr', 
Sinn  'g  à  leughadh  le  ioghnadh, 

Mar  a  sgiùrsadh  na  Gàidheil ; 
Chum  am  fògradh  thar  chuaintean, 

Thug  na  h-uachdrain  dhaibh  bàirlinn ; 
Chaidh  an  tilgeadh  air  faontraigh — 

Fèidh  is  caoirich  'nan  àite. 

Chaidh  an  sgiùrsadh  à  Cola, 

Sluagh  bha  onorach,  càirdeil, 
'G  an  iomain  's  'g  am  forcadh 

Mar  luchd  droch-bheairt  is  mhèirlich  ; 
Uachdarain  gun  tròcair 

'G  am  fògradh  thar  sàile, 
Do  America  dh  'fhalbh  iad, 

'S  mòr  'bha  marbh  dhiubh  's  nach  d'ràinig. 

Thàinig-maoir  mar  luchd-casgairt, 

'S  aca  barantas  làidir, 
'G  an  iomain  's  'g  an  greasad 

Mar  gu  'n  reiceadh  iad  tràillean ; 
Fir  is  mnathan  a'  glaodhach, 

'S  chluinnteadh  caoineadh  nam  pàisdean 
'G  an  slaodadh  o'n  gealbhan, 

Is  'g  an  tearbadh  o'n  càirdean. 

*Ohan  Times,  12/10/1910. 

Thàinig  soitheach  'g  an  iarraidh, 

'S  dh'  fheum  iad  triall  air  an  ànradh, 
'G  an  giùlan  thar  fairge 

Do  gharbhlaich  gun  fhàrdaich  ; 
'S  iad  a  dh'  fhuihng  an  eucoir 

O  luchd-reubainn  gun  chairdeas 
Aireamh  mhòr  de  na  dh'  fhalbh  dhiubh, 

Fhuaireadh  marbh  anns  a'  bhàt'  iad. 

Gur  e  mòr  a'  chùis-mhulaid 

Mar  tha  Muile  'na  fhàsaich  ; 
Far  an  cinneadh  an  cruinneachd 

Tha  gun  duine  'g  a  àiteach ; 
Chan  eii  saothair  no  obair 

An  diugh  ann  mar  b'  àbhuist — 
Taigliean  còmhnuidh  nan  gaisgeach 

Gun  chloich  dhiubh  air  làraich. 

Seall  an  àird  air  Beinn  Shianta, 

Sud  an  fhianuis  'tha  làidir, 
Mar  a  sgiùrsadh  an  sluagh  às 

Aig  'n  robh  uachdar  'g  an  àileas  ; 
Coire-mhuilinn  is  Buarblaig, 

Far  'n  robh  cluaintean  de  bhàrr  ac', 
Chan  eil  curachd  no  buain  annt', 

'S  ann  'tha  luachair  a'  fàs  annt'. 

Sud  am  fearann  'bha  ainmeil, 
Torach,  tarbhach,  gach  bàrr  ann  ; 

Chinneadh  arbhar  'na  rèidhlein, 
Teas  na  grèine  'toirt  fàis  às ; 


Fogradh  tian  Gaidheal  329 

Nuair  bha  'ii  sluagh  ann  a'  fuireach, 
Tighinn  do  'n  mhuileann  le  'n  gràn  iad, 

Bu  lìonmhor  crodh-laogh  ac' 
Air  raointean  'g  an  àracli. 

Calum  Mac-Ille-mhaoill. 


Dioghaltas  Gun  Diu. 

HA  mi  aoii  fheasgar  toiseaeli  an  l-saiiilì- 
raidh  so  a  chaidh  seachad  a'  gabhail 
an  rathaid  dlùth  air  a  bhaile  blioidh- 
each  sin,  Tota-RaonaiU,  agus  m* 
aghaidh  air  slinnoin  Bheinn-Hogh,  a 
bha  freagrach  dhomli  a  chur  am 
dhèidh  roinih  dhol  fodha  na  greine,  no  bu  dhiitlie 
e  air  meadhon-oidhche  nm'n  ruiginii  (•(•aiiii  s(  ;n  aii 
eìlein  far  an  robh  mo  chòmhnuidh.  Ach  l)ha  ini  a' 
gabhail  a'  ghnothaich  gu  rèidli,  oir  bha  am  leasgar 
ciùin  blàth,  agus  gun  fàth  na  cabhaig  ann.  A  biiarr 
air  sin,  bha  a  nis  Nàdur  le  a  laimh  thoirbheartaich 
flìial  ri  fhaicinn  air  gacli  taobli  dhiom  mu'n  cuairt, 
a'  dùsgadh  agus  ag  atli-bheothachadh  agiiaidh  na 
cruinne  le  anail  cliaoin  bhlàth,  agus  blia  sin  mar  an 
ccudna  a'  gabhail  greìm  air  mo  cheuman,  agus 
a'  cur  maille  am  shiubhal.  Bha  a'  iMhaciiair- 
Mhòr  le  a  brat  geal  buidhe  uaine  agus  dearg 
sgaoilte  romham.  Bha  na  cnuic  ghorma  blioidheach, 
le  badan  chaorach,  le'n  uain  am  barr  gach  fìr  dliiubh, 
air  mo  làimh  chlì,  agus  an  Abhainn-Mhòr,  mai-  a 
theirear  rithe  ged  nach  eil  innte  ach  an  sruthan 
suarach  làmh  ri  aibhnichean  eiie,  air  mo  iàimh 
dheis  a'  gabhail  a  rathaid  le  crònan  sèimh  aig  bonn 
nan  iomairean,  a  bha  a  nis  gan  èideadh  fein  le'n 
cleoca  gorm  a  bha  cheana  a'  toirt  deadh  gheailtanais 

air  foghar  pailt  agus  iodhlanna  làn  nuair  a  thigeadh 
an  t-àm  sin  mu'n  cuairt. 

Smaoinich  mi  an  sin  rium  fèin  gur  a  math  a  b' 
fhiach  na  cnuic  agus  na  glacagan  so  cathachadh 
air  an  son.  Bu  mhath  a  b'  fhiach  iad  ar  fuil  a 
dhòrtadh  air  an  son,  air  do'n  choigreach  ionnsaidh 
a  thoirt  air  an  toirt  bhuainn  ;  agus  b'  iad  na 
cladhairean,  agus  cha  b'  fhiach  sluagh  fa  leth  a 
ràdh  riu  a  sheasadh  gu  balbh  socharach,  agus  a 
leigeadh  le  fògraich  gun  fhios  cò  iad  no  cia  as 
dhoibh  seilbh  a  ghabhail  annta.  Bha  mi  a'  smaoin- 
tinn  car  mar  sud  nuair  a  thàinig  mi  am  fradharc 
nan  "  Sgèulaichean," — an  da  chloich  neònaich  ud  a 
tha  'nan  seasamh  ri  taobh  deas  an  rathaid  mhòir 
mar  theachdairean  bho'n  aimsir  chèin  agus  fad  as 
'nan  dearbhadh  air  na  nithean  a  bh'ann  anns  na 
linntean  fad  as  ud  air  nach  urrainn  dhuinn  beachd- 
achadh  an  diugh  ach  troimh  shùilean  ar  mac- 
meamna  bho'n  a  tha  eachdraidh  chinnteach  balbh 
m'  an  dèidhinn,  agus  a  chuala  mi  an  dian  chòmhradh 
sin  ri  taobh  na  slighe  aig  an  t-sruthan  ainmeil  ud 
an  eachdraidli  an  eilein — Sruthan-nan-ceann — agus 
cha  bhuileach  a  thog  mi  sealladh  air  taobh  na  glaice 
bho'n  robh  an  fhuaim  a'  tighinn  na  thuig  mi  ciod 
e  bh'ann  agus  cò  iad  a  bha  ris  a'  cheileir.  Bha 
'nan  suidhe  an  sud  air  bruaich  ghuirm  dà  laoch 
de'n  t-seòrsa  sin  nach  eil  ach  tearc  ri  am  faotainn 
air  a'  Gliàidhealtachd  an  duigh,  agus  a  tha  gach  là 
a'  dol  an  tanadas ;  oir,  mar  a  tha  iad  fèin  a'  falbh, 
chan  eil  iad  ann  a  tha  gabhail  an  àite.  Thug  mi  an 
aire  gu'n  robh  an  còmliradh  air  nì  comharaichte  a 

thaobh  èiginn,  agus  rinn  mi  a  null  orra  *s  cha  chuala 
iad  mi,  's  cha  d'thug  iad  an  aire  dhomh  gus  an  robh 
mi  làmh  riu. 

"  Seadh,  a  Sheumais,"  arsa  mise  ris  an  fhear  a 
bu  shine  dhiubh  (Seumas-Mac-Iain-Bhàin),  "  dè 
idir  an  còmhradh  cruaidh  a  th'  agaibh  an  so  V  '8 
ann  a  shaoil  mi  mu  'm  faca  mi  sibh  gur  h-ann  a 
bha  Sruthan-nan  ceann  ga  chur  a  rithist — sibh 
fèin  is  Alasdair-Mac-Iain-Òig  an  so :  chan  eil  fhios 
cò  am  fear  agaibh  is  faUaine  guth,  ged  a  chunna 
sibh  a  nis  le  chèile  iomadh  grian  shamhraidh  a' 
dusgadh  nan  dìthein  air  cnuic  's  air  machraichean 
Thota-RaonaiU." 

*'  Mata,"  arsa  Seumas,  "  'S  ann  direach  air 
Sruthan-nan-ceann  a  bha  sinn  a'  bruidhinn,  agus 
bha  mi  ag  ràdh  ri  Alasdair  nach  robh  daoine  a  nis 
a'  cur  ùigh  'nan  leithidean  sin  de  nithean  idir. 
Chan  eil  ach  politics  is  nithean  GaUda  aig  a  h-uUe 
neach  a  thachras  ort,  *s  chan  eil  iomradh  air  na 
seann  nithean  anns  an  robh  an  sinnsearachd  a' 
gabhail  tlachd.  Saoil  thu  cia  mheud  fear  anns  an 
eilein  so  fèin  an  diugh  a  dh'  innseadh  dhuit  each- 
draidh  a'  bhlàir  a  chaidh  a  chur  mu  bhruachan  an 
t-sruthain  so  bho  thoiseach  gu  deireadh  ?  " 

"  Tha  mi  a'  creidsinn,"  arsa  mi  fèin,  "  nach  eil 
fear  eUe  mur  am  bheil  sibh  fèin  agus  ar  caraid 
Alasdair  an  so ;  ach  bho'n  a  thug  sibh  iomradh  air 
a'  chath  sin,  nach  robh  sgèul  neònach  eile  air  a  h- 
ìnnseadh  co-cheangailte  ris  mu  nighinn  àraidh  agus 
a  leannan ?  " 

"  Bha  sin  ann,"  arsa  Seumas,  oir  cha  do  leig  e 
ni  b'  fhaide  mi,  "  agus  sgeul  mhuladach ;  agus  ma 
tha  an  uine  agad  gu  èisdeachd  rithe,  innsidh  mise 
dhuit  i  an  ceartuair,  gun  nì  chur  rithe  's  gun  ni 
thoirt  bhuaipe,  ach  facal  air  fhacal  mar  a  chuala 
mi  fèin  i  bho'm  sheanair." 

"  Mata,"  arsa  mise,  "  chan  eil  mòran  uine  agam, 
ach  air  a  shon  sin  chan  ann  a  h-uile  latha  no  feasgar 
a  gheibh  mi  cothrom  air  naigheachd  fhaotainn 
bhuaibh-se,  a  Sheumais ;  agus  leis  a  sin,  is  ann  a 
dh'  innseas  sibh  ur  sgeul  da  rìreadh." 

"  Chan  fhaod  mi,"  ars  esan,  "  teannadh  ri  sgeul 
fhada  a  dheanamh,  oir  chan  eil  a  bheag  de  chunntas 
air  co-dhiù,  air  mar  a  dh'  fhàs  Mairi-Ni'-Mhic-'ic- 
Mhurchaidh,  Fear  Aird-ire  taobh  Loch  Alainn 
suas,  agus  mar  a  fhuair  i  fèin  agus  Aonghas  Òg 
Bhùin-Iolaraig  taobh  eile  a'  Chaoil  eòlas  air  a  chèile, 
agus  mar  a  theann  an  cridheachan  ri  bualadh  's  ri 
freagairt  da  chèile  le  plosgaibh  dlùth  an  truime 
ghaoil,  oir  bha  gaol  anns  an  t-saoghal  so  eadhon 
anns  na  h-amannan  fuilteach  a  chaidh  seachad, 
agus  gaol,  theagamh,  a  bu  sheasmhaiche  na  gaol 
meagh-bhlàth  an  latha  so ;  ach  's  èiginn  dhomh,  m'an 
teid  mi  ni's  fhaide  ìnnseadh  cò  iad  a'  chàraid  òg  so 
air  as  gu'n  tuig  sibh  ni's  fhearr  cò  iad. 

"  Mata  b'i  Mairi  aon  nighinn  Fir  Aird-ìre,  agus 
mu'n  àm  anns  am  bheil  i  a'  tighinn  fa'r  comhair,  bha 
i  na  ceithir  bUadhna  fichead,  làn  misnich,  agus  cho 
deas  agus  cho  fallain  ris  a'  bhric  a  bh'  anns  an  allt. 
Bha  eireachdas  a'  chroinn  ghiubhais  fo  dhuileach, 
maise  na  greine  an  àm  èirigh,  samhchair  na  gealaich 

làin  air  feasgar  foghair,  anmhainneachd  na  duilleige 
eritheinn  ach  neart  is  ardan  a'  Chuain  h-iar  fo 
bhuaireas,  agus  ciuinead  agus  modhaileachd  maigh- 
dinn  co-fhillte  ri  am  faotainn  *na  com. 

"  Bha  aon  bhràthair  aice — Eoghan — oighre 
Aird-ìre,  fior  Ghàidheal,  agus  e  a'  sior  leantainn  an 
ceuman  a  shinnsearachd  ;  fear-cogaidh  agus  ceann- 
airm  cho  cliùtach  's  a  bha  air  còrsachan  siar  na 
Gàidhealtachd  r'a  linn,  agus  bha  sin  ri  fhaicinn  leis 
cho  dèidheil  sa  bha  na  cinn-fheadhna  a  bu  chimih- 
achdaiche  san  tir  air  a  ghean-math  a  ghleidheadh, 
agus  e  bhi  air  fhaotainn  le  a  luchd-leanmhainn  fo 
am  brataichean  an  àm  na  caonaige.  Bha  e  dà 
bhliadhna  ni  bu  shine  na  a  phiuthar,  agus  mu'n  aon 
aois  ris  bha  an  t-oigear  eile  Aonghas  Òg. 

"  B'e  leth-bhreac  eile  Eoghain  Aird-ìre  a  bha 
an  Aonghas  Òg  Dhùin-Iolaraig.  Mur  an  robh  e  air 
thoiseach  air,  cha  robh  e  an  aon  oirleach  air 
deireadh  air.  Cha  robh  a  luchd-leanmhainn  cho 
lionmhor  ri  luchd-leanmhainn  Eoghain,  ach  cha 
robh  a  mheas  a  bheag  ni  bu  lugha  an  àm  a* 
chogaidh,  oir  beag  air  mhòr  sa  bh'aige  bha  an 
earbsa  a  b'  àirde  ri  cur  annta.  Leis  a  sin,  cha  b'  i 
an  fhearas-chuideachd  teannadli  ri  tuasaid  ri  aon 
seach  aon  de'n  dithis,  no  ri  buidhinn  cheatharnach 
air  am  biodh  iad  le  chèile  'nan  ceannardan-feachd, 
ach  nach  b'  i  a'  chomhrag  ghaoisneach  i  nuair  a 
bhiodh  cùisean  cho  mi-fhortanach  's  gu'n  teannadh 
an  dà  dhiulnach  so  ri  chèile,  agus  gu'n  tairneadh 
gach  fear  a  lann,  's  e  an  toir  air  fuil  an  fhir  eile !  " 

Sheall  Seumas  bho'm  fhèin  gu  Alasdair,  is  bho 

Alasdair  thugam-sa,  mar  gu'm  biodh  e  ag  iarraidh 
ar  barail.     "  B'  i  da  rìreadh,"  arsa  mi  fèin. 

"  Mata  b'  e  so  a  thachair,"  arsa  Seumas. 

Nis,  ars  esan,  nuair  a  chruinnich  Lachann  Mòr 
fheachd,  sa  tharruing  e  ri  Ile  a  chogadh  ri  mac  a 
pheathar  fèin,  bha  mar  bu  dual  Aonghas  Òg  agus 
Eoghan  Aird-ìre  le'n  cuid  dhaoine  maille  ris. 
Chaidh  crioch  air  a'  chaonaig  so  aig  an  àm,  agus  bha 
iad  air  an  t-slighe  dhachaidh  nuair  a  theann  sgioba 
cuid  de  na  bìrhnnean  ri  stri,  a'  feuchainn  cò  an  te 
a  bu  luaithe  a  bhualadh  an  cladach,  agus  ge  air 
bith  ciamar  a  chaidh  birlinn  Aonghais  Oig  agus 
bìrlinn  Eoghain  Aird-ìre  an  luib  a  chèile,  dheirich 
cònsachadh  eadar  an  da  stiuraiche,  agus  b'  e 
deireadh  na  cùise  gu'n  do  tharraing  an  dà  cheath- 
arnach  sin  Aonghas  Og  agus  Eoghan,  oir  bha 
àrdan  a'  Ghaidheil  annta  le  chèile  thar  tomhais, 
suas  air  traigh  gheal  na  mara  le'n  claidhean  ruisgte 
'nan  duirn,  agus  aig  deireadh  na  conspaid  bha  a' 
ghainmheach  a  bha  cho  rèidh  geal  's  a'  mhadainn 
glè  dhearg  le  fuil  Eoghain  Mhic-'ic-Mhurchaidh, 
agus,  an  àite  subhachais  mar  bu  chòir  a  bhi  ann, 
b'e  cumha  agus  bròn  a  bu  chuideachd  dhoibh  an 
àm  togail  ri  Loch  Alainn  le  corp  a'  ghaisgich,  a 
thàinig  troimh  gach  caonag  anns  an  robh  e  riamh, 
ach  a  thuit  mu  dheireadh  fo  làimh  a  charaid  fèin, 
agus  le  aobhar  glè  fhaoin,  air  clàr  na  birlinn  gun 
deo. 

"Chunnacas  a'  bhirlinn  a'  tighinn  gu  cladach 
le  buillean  fann,  agus  le  cumha  nan  dos  a'  liubhairt 
na  sgeoil  brònaich  roimh  làimh  air  sgiathan  gaoithe 

chiùin  an  fheasgair,  agus  thuig  seann  Aird-Ire 
agus  a  theaghlach  nach  robh  nithean  gu  math  ;  oir 
cha  robh  a  mhac  mòr  foghainnteach  air  a  gualainn 
mar  bu  nòs.  Choinnich  Mairi  's  a  h-athair  iad  aig 
an  laimrig,  agus  nuair  a  chunnaic  i  a  bràthair  gu 
h-iosal  's  neul  a'  bhàis  air  a  ghnùis  thug  i  aon 
ghlaodh  aisde  's  thilg  i  i  fèin  air  an  làr  ;  '  Mo 
chreach !  Mo  chreach ! '  ars  a  h-athair,  '  's  gun 
'nad  dhèidh  na  dhiolas  do  bhàs.'  Nuair  a  chuala 
Mairi  na  briathran  so  bho  bheul  a  h-athar,  dheirich 
i,  agus  thug  i  na  boidean  cruadha  so,  's  i  fhathast 
ain-eolach  air  mar  a  thachair  : — '  Chaidh  mo 
bhràthair  a  lot  gu  bàs,  m'  aon  bhràthair  agus  mo 
bhràthair  nach  do  dh'  fhàg  bràthair  no  piuthar  ach 
mise,  no  sliochd  gu  dioladh  a  thoirt  a  mach ;  ach 
ged  is  maighdean  mise,  biodh  fhios  cò  a  rinn  an 
gniomh,  agus  ged  a  rachainn  air  a  thòir  gu  ruige 
am  ploc  is  fhaide  air  falbh  de  na  tri  rioghachdan, 
ach  mi  bhi  beò  bheir  mise  mach  fhuil-san  air  son 
mo  bhràthar,  's  a  Dhia  cuidich  leam  !  " 

"  Chaidh  an  sin  an  sgèul  innseadh  bho  thoiseach 
gu  deireadh  an  èisdeachd  Mhairi,  agus  O  mo 
chreach  !  b'  ise  bha  anns  an  làraich.  Chaill  a 
pàrantan  an  deadh  mhac,  agus  chaiU  ise  a  deadh 
bhràthair  ;  ach  chaiJU  i  mar  an  ceudna  a  leannan ; 
oir,  falbhadh  e  no  fuireadh  e,  cha  b'  e  a  cuid-se  e 
nis  mò.  Fuireadh  e  's  bha  ceud  claidheamh  bho 
thaobh  eile  a'  Chaoil  an  tòir  air,  's  falbhadh  e  's  bha 
e  spionta  bhuaipe  a  cheart  cho  cinnteach  's  ged  a 
bhiodh  e  sinte  ri  taobh  a  bràthar.  A  bharr  air  sin, 
bha  eadhon  a  claidheamh  fèin  ruisgte  'na  aghaidh 

a  nis,  agus  boidean  cruadha  ga  theannachadh  'na 
làimh. 

**  Ach  b'  e  falbh  a  rinn  Aonghas  Og.  Ràinig  e 
Dùn-Iolaraig  gun  teagamh  an  oidhche  sin ;  ach  cha 
do  dh'  fhan  e  fada  aig  baile,  oir  cha  robh  earbsa 
aige  agus  cha  ruigeadh  e  leas  a  bhi,  a  taobh  eile  a' 
Chaoil,  agus  gun  mhòran  maille  liubhair  e  riagh- 
ladh  Dhùn-Iolaraig  thairis,  aig  an  àm  cò-dhiù,  da 
bhràthair  DòmhnuU  Ruadh,  agus  tharruing  e  fèin 
's  a  ghille  ri  Beul-a'  Chaoil,  's  thug  e  aghaidh  air 
an  àirde  'niar,  's  e  an  geall  air  fasgadh  a  shireadh 
an  aon  de  eileinean  a'  chuain,  nì  a  fhuair  e  bho'n 
teaghlach  nach  do  chuir  riamh  cùl  ris  an  fhògrach 
a  dh'  iarradh  aoidheachd  bhuapa. 

"  Bha  nis,"  arsa  Seumas,  "  Duairt  is  CoUa  a' 
bagairt  air  a  chèile  iomadh  latha,  ach  bha  gnoth- 
aichean  a  nis  air  tighinn  gu  leithid  de  shuidheach- 
adh  's  gu'n  robh  a'  choltas  gu'm  biodh  airm  gan 
crathadh,  duirn  gam  bualadh  is  sroU  gan  togail  ri 
croinn  an  uine  gheàrr.  B'  e  a  b'  aobhar  dha  so 
gu'n  robh  Duairt  a'  gabhail  air  fèin  gu'm  b'  ann 
bhuaithe-san  a  bha  fhearann  aig  Tighearna  ChoUa 
an  àite  e  bhi — mar  da  rìreadh  a  bha  e  aige — dìreach 
bho'n  Chrùn ;  agus  leis  a  sin  gu'n  robh  còir  aig  na 
CoUaich  air  èirigh  le  Duairt  uair  sam  bith  a 
thigeadh  gairm  orra  gu  sin  a  dheanamh.  Bha  na 
bagraidhean  so  a'  dol  air  an  aghaidh  car  greis,  ach 
aon  latha  thàinig  gach  cùis  gu  ceann  fìnid. 

"  Chaidh  an  glaodh  cruaidh  a  mach  feadh  ChoUa, 
agus  sluagh  an  eilein  air  an  rathad  gu  cìU  leis  an 
t-seann  fhear — cinnich,  gu'n  robh  cabhlach  Dhuairt 

air  an  linne,  agus  chaidh  an  corp  fhàgail  aig  na 
mnathan  gu  chur  fo'n  talamh,  's  tharruing  na  fir 
gu  cladach,  agus  Beinn-Hogh  is  Beinn-Feoll  a' 
toirt  freagradh  do  Mheall-na-h-Iolair  is  go  Bheirt- 
ir,  nuair  a  bha  a  ghairm-chogaidh  air  a  h-aiseag 
bho  bhaile  gu  baile, — *Bho  leanabh  na  cìche  gu 
bodach  a  bhata,  sear  sibh,  sear  sibh  ! '  Bha  cabh- 
lach  Dhuairt  air  an  linne,  agus  iad  an  geall  air  na 
Collaich  a  chur  fo  cheannsal,  agus  cho  diorrasach 
's  cho  uaibhreach  sa  bha  an  armailt  Shasunnach 
sin  uair  riamh  a'  toirt  an  aghaidhean  mu  thuath  gu 
còmhrag  ris  na  h-Albannaich. 

"  Oha  robh  na  CoUaich  fada  gus  an  robh  iad  'nan 
uigheam,  agus  deas  gu  seasamh  gu  duineal  mar  bu 
dual  ri  gualainn  an  ceann-cinnidh,  agus,  ged  nach 
robh  Lachann  Òg  an  aois  gu  dol  air  an  ceann,  bha 
fear  cogaidh  aige  an  Niall-Mòr-Mac-Mhic-Iain  cho 
treun  's  a  tharruing  claidheamh  à  truail,  agus  gun 
a  bhi  a  bheag  air  ais  air  bha  Aonghas  Og  Dhùin- 
lolaraig,  oir  so  far  am  faic  sinn  an  t-ath-sealladh 
dheth  bho'n  oidhche  ud  dà  bhliadhna  roimh  sud 
nuair  a  dh'  fhàg  e  Dùn-Iolaraig  'na  dhèidh,  's  a 
thug  e  cùl  ri  dhùthaich  's  ri  leannan.  Oha  robh 
fhios  gu  ro  mhath  c'  àit  an  deach  e,  ach  bha  nàdur 
amharuis  gu'm  b'ann  aig  Tighearna  Oholla  fhuair 
e  fasgadh,  bho  nach  robh  nithean  fuathasach  rèidh 
eadar  an  dà  shiuagh  aig  an  àm. 

"  Chan  eil  innte  ach  seann  naigheachd  mar  a 
chaidh  an  là  ud,"  arsa  Seumas,  agus  e  a'  toirt  sùil 
thais  ach  a  dearrsadh  le  uabhar  sios  an  sruth. 
"  Oha  ruig  mi  a  leas  ìnnseadh  dhuibh  mar  a  dhi- 

chuimhnich  na  Collaich  a'  bhratach  leis  cho  cas  sa 
thàinig  an  upraid  m'an  cinn,  's  mar  a  bha  cuid  am 
beachd  tillidh  g'  a  h-iarraidh,  nuair  a  thug  Dòmli- 
nuU  Mùgach  dheth  a  cheann-aodach  sa  thoirt  e  ris 
na  bha  m'an  cuairt  's  e  a'  leagail  a  làimhe  air  a 
cheann  liath  fèin,  *  Tha  an  so  agaibh  bratach  'illean, 
agus  bratach  nach  till  ceum  an  diugh  ;  leanadh 
sibhse  i,  agus  gleidhidh  sibh  a'  bhuaidh  fhathast,' 
no  mar  a  thàinig  an  dà  bhuidheann  gu  chèile  air 
an  aonach  sin  shios,  Gàidheil  chakna  air  gach 
taobh,  ach  aon  taobh  a'  stri  airson  an  dùthcha  is  an 
dachaidhean,  agus  gach  euchd  a  rinneadh  agus 
mar  a  bha  an  sruthan  sin  a  tha  an  nochd  a'  ruith 
cho  sèimh  glan  soilleir,  a'  ruith  dearg  le  fuil,  agus 
na  cinn  a  bhatar  a'  sgoltadh  's  a  cathadh  bharr 
amliaichean,  's  na  gillean  calma  nach  èireadh 
tuilleadh  air  casan  beò  a'  honadh  nan  glomhar  's 
nan  glumag  fad  na  glaice.  B'e  sud  da  rìreadh 
*  Allt-a'  Bhonnaich  '  nan  Oollacli,  agus  b'ann  san 
aon  spiorad  a  chaidh  an  dà  bhlàr  a  cliur,  ged  a  b'e 
rioghachd  an  geall  anns  an  dara  àite,  agus  eìlean 
beag  caain  anns  an  àlte  eile. 

"  Ach,  cò  sud  an  trèun-fhear  òg  le  fhalt  òir  m'a 
chluasan  's  le  'aghaidh  mhaiseach  mhaoth,  le 
shùilean  meineil  gorm  's  le  chlaidheamh  boiUsgeach 
'na  làimh  a  tha  air  deis-mhèur  fheachd  Dhuairt, 
agus  a'  sior  dhol  air  aghaidh  agus  ag  iarraidh  gu 
cridhe  feachd  nan  Collach,  ged  a  tha  a'  chuid  is  mò 
d'a  chompanaich  a  nis  's  an  cùl  ris  an  àraich  agus 
a'  chuid  eile  dhiubh  'nan  sineadh  air  an  lòn  a' 
sileadh  fola,  agus  a'  gearradh  ratliaid  dha  fhein  far 

am  bheil  bacadh  ga  chur  air,  agus  a'  sior-dhoi  air 
aghaidh  far  nach  eil  neach  a'  cur  maille  air  ?  C6 
idir  a  th'ann  ?  Tha  a  shùil  a  nis  air  fear  sònraichto 
de'n  fheachd,  agus  's  am  fear  sin  Aonghas  Òg 
Dhùin-Iolaraig,  agus  tha  Aonghas  Og  a'  teannadh 
ris,  oir  tha  an  t-àm  stad  a  chur  air  a  theachd-air- 
aghairt.  Tha  iad  a  nis  aig  a  chèile,  's  tha  na 
claidhean  a'  toirt  gliong,  agus  tha  a'  chomhrag  air 
a  bonn.  Tha  nis  an  còrr  a'  seasamh  mu'n  cuairt 
mar  gu'm  biodh  iad  air  an  ceangal  'nan  aodach,  oir 
bha  iad  a'  tuigsinn  gur  nì  dìomhar  a  bha  an  so,  agus 
nì  nach  robh  gnothach  aca  ris." 

Bha  a  nis  Seumas  's  a  shùilean  a'  lasadh  'na 
cheann,  raar  gu'm  biodh  e  a'  faicinn  le  sealladh 
corporra  gach  ni  a  bha  e  ag  aithris,  agus  tha  mi  an 
dùil  ged  a  dh'  fhalbhadh  Alasdair  's  mi  fèin,  agus 
ged  a  dh'  fhagadhmaid  an  sud  e  nach  toireadli  e 
sin  fainear,  ach  gu'ii  leanadh  e  air  gu  crìcli  a 
sgeoil. 

"Cha  b'  fhada  (lean  Seumas  air),  gus  an  do 
tharruing  Aonghas  Òg  fuil,  agus  tharruing  e  a 
rithist  i  's  bha  a  nis  cobhar  dearg  a'  brùchdadh  à 
luib  breacain  a'  ghaisgich  òig,  ach  thug  esan  an 
aon  lèum  bhras  sin,  agus  sud  a  chlaidheamh  au 
sàs  fo  achlais  Aonghais.  Thug  e  an  ath  leum  air 
ais,  agus,  le  a  làimh  dheis,  thilg  e  a  chlaidheamh 
bhuaithe  fad  a  iàimhe,  agus  leis  an  làimh  chli 
spion  e  a  chlogad  bhàrr  a  chinn  's  leig  e  ris  gruag 
or-bhuidh  maighdinn  a'  snamh  anns  a'  ghaoith. 

"  '  Aonghais  Oig  a  luaidh,  tha  mo  bhoidean  air 
an  coimhlionadh,'  arsa  ise,  oir  cha  robh  teagamh  c6 

aii  gaisgeach  ni  b'  fhaide,  '  bu  tu  mo  nàmhaid  an 
ceartuair,  acli  dhoirt  mi  t'  fhuil  agus  is  tu  mo 
leannan,  agus  m'  aon  ghaol  a  nis  a  rithist.' 

"B'  i  Mairi  Ni'-Mhic-Mhurchaidh  Aird-ìre  a 
bh'ann  da  rìreadh,  's  leum  i  air  muineal  Aonghais, 
agus  phòg  iad  a  chèile;  ach  cha  robh  an  sonas, 
'san  t-saoghal  so  co-dhiù,  buan ;  oir  bha  e  ri 
fhaicinn  gu'n  robh  iad  le  chèile  a'  sileadh  fola  an 
cridhe,  agus,  an  àm  dol  feadh  na  h-araich  nuair  a 
sguir  an  ruaig,  fhuafas  iad  marbh  ri  taobh  an 
t-sruith  air  amhaichean  a  chèile. 

"  Sin  shios  far  an  d'  fhuaras  iad,"  arsa  Seumas, 
's  e  seoladh  a  chorraige  ri  bruachaig  bhig  ghuirm 
gu  h-iosal  fodhainn,  "  agus  sud  thall  far  am  faic 
sibh  an  leaba  dhithean  is  sheobhragan  ud  far  am 
bheil  e  air  a  ràdh  a  chaidh  an  talamh  a  chur  air  an 
uachdar,  paisgte  an  gairdeanan  a  chèile  mar  a 
fhuaras  iad." 

Sguir  Seumas,  is  bha  a  shùilean  tais,  agus  thug 
mi  an  aire  gu'n  robh  Alasdair  a'  sealltuinn  taobh 
eiie.  Ar  leam  gu'n  do  sguir  na  h-eoin  fèin  de'n 
ceileir  aig  a'  cheart  àm,  agus  bha  monmhar  an 
t-srutha  a  bha  a'  ruith  aig  bonn  a'  bhruthaich  ni 
bu  chianaile  'nam  chluasan,  agus  an  sin  fèin  thug 
caora  a  bha  gus  a  so  ag  ionaltradh  leatha  fèin  air 
bidein  beag  a  bha  laimh  ruinn  mèil  iargalta  is 
ruith  i  seacliad  an  t-aonach,  is  i  a'  deanadh  air  a' 
chòrr  de  companaich.  Bha  a'  ghrian  a  nis  an 
dèidh  i  fèin  fholach  cùl  Bharra,  is  neoil  na  h- 
oidhche  a'  cruinneachadh,  agus  dh'  fhàg  mi  feasgar 
math  aig  an  dà  laoch  so,  is  thug  mi  m'  aghaidh  air 

a'  Bheinn  a  rithist;  ach,  fad  an  rathaid  dhach- 
aidh,  cha  b'urrainn  domh  m'  inntinn  a  leagail  air 
nì  eile  ach  air  gniomharan  an  là  ud  tri  cheud  gu 
leth  bliadhna  air  ais,  agus  air  an  dà  fhiuran  àlainn 
a  dhearg  bruachagan  Thota  Raonaill  le  làn  an 
cuislean  de  bhras-fhuil  reachdmhor  an  òige. 

Eachann  Mac  Dhughaill. 


Àisling  Caillich  mar  a  Duthrachd. 

HA  tug  mi  riamh  a  bheag  de  gheill  do 
bhruadar  no  do  ghisreag.  An  aisling 
air  am  bu  mhò  a  bha  de  dhath  na 
fìrinn  de  na  thàinig  chugam,  cha 
robh  ann  ach  gu'n  do  rinn  mi  bruadair 
air  beairteas  mòr,  agus  sa'  mhaduinn, 
dar  a  chaidh  mi  a  mach,  fhuair  mi  leth-chrùin  air 
a'  chabhsair.  Agus  uair  eile,  gu'n  do  bhruadair 
mo  bhean  gu'n  do  dhoirt  i  cupan  tè  air  broilleach 
an  aodaicli  a  b'  fhearr  a  bh'  aice  agus  dà  là  na 
dhèidh  sin,  mhill  i  am  buideal  teàrra  a  bh'  agam 
gu  smiaradh  nan  caorach  an  uair  a  thuit  i  às  a 
seasamh  is  gu'n  do  rinn  i  suidh  ann. 

Ach,  nach  mi  a  chaill  mo  chuimhne :  is  cuimh- 
neach  leam  bruadair  a  thachair  do  sheòladair  a 
b'  aithne  dhomh  (is  e  MacThamhais  a  bli'  air)  agus 
mì  a'  tighinn  dhachaidh  bho  Cheap  Breatuinn,  'nam 
stiuireamaiche  air  an  luing.  Is  e  a  bh'  anns  an 
fhear  so  deoraidh  truagh  glas-neulach,  is  ged  a 
bha,  bha  e  làn  de'n  mheud-mhor,  is  e  air  mòran 
guanais,  agus  bhiodh  e  a'  cur  an  ìre  do  na  seòlad- 
airean  eile  air  am  bu  chaoin-shuarach  a  leithid  de 
bhleid,  gu'n  robh  e  'na  dheagh  sgoUeir.  Oidhche 
bha  siod,  is  sinne  'nar  cadal  shìos,  dh'  eirich  e  gu 
grad  'na  shuìdh  san  leaba  le  lasgan  gàire  'na  chraos 
a  dhùisg  a  h-uile  duine  againn. 
"  De  do  dhochair  ?  "  arsa  fear. 

"  Bha  mi  'bruadar,"  arsa  MacThamhais,  "bruad- 
air  neònach,  eibhinn:  gu'n  do  thuit  seann  Ann- 
drais  Cairabeul  a  nuas  o'n  t-slait  mheadhouaich  air 
a'  chlàr,  agus  gu'n  do  bhrist  e  a  luirgnean." 

"Agus  c'arson  a  bheireadh  sin  gàir'  ort, 
ged  a  tha  ?  "  arsa  seann  Ainndreas,  is  e  'ga  ghabh- 
ail  san  t-sròin. 

"B'  e'm  bruadair  a  b'  aobhar  gàire,"  arsa  Mac- 
Thamhais.  "B'  fhior  eibhinn  do  choltas  's  do 
luirgnean  'na  luban  fothad.  Bheireadh  e  gàir'  air 
gamhinn." 

Cha  robh  an  còrr  freagairt  aig  seann  Ainndreas 
dha,  ach  gu'n  deanadh  e  a  ghàire  daor  da,  mur  an 
glacadh  e  ciall.  Thuit  sinn  a  rithisd  'nar  cadal, 
agus  chaidh  guth-thairis  air  a'  chùis. 

Ach  mar  a  bhruadair,  b'  fhior.  Thuit  Ainn- 
dreas  bochd  an  treas  la  as  a  dhèidh  siod,  agus 
blirist  e  chalpa.  Bhuail  an  t-uamhas  e,  ach  ma 
bhuail,  is  ann  a  bha  an  t-uamhas  air  MacThamhais. 
Bha  a  shùilean  beò  'nan  seasamh  'na  cheann,  ach 
mu'n  d'fhuair  càch  am  bodach  a  thogail  agus 
'fhoighneachd  ciamar  a  bha  e,  shaoil  le  Mac- 
Thamhais  gu'm  biodh  barrachd  eagail  aca  roimhe 
nan  toireadh  e  orra  a  chreidsinn  gu'm  biodh  a 
chuid  bhruadair  a'  tighiiin  ri  teachd,  agus  leig  e 
air  nach  robh  aona  chuid  eagal  no  iongantas  air ;  'ga 
chur  an  giorrad,  dh'  fhàs  a  leithid  de  mhaid-mhoir 
ann  's  gu'm  bu  duilich  le  càch  giulan  leis. 

*'  Tha  m'  aislingean  an  comhnuidh  a'  tachairt," 
ars  esan ;  "  meur  de'n  taibhseasachd  a  thàinig  a 
nuas  orm  bho  na  seachd  sinnsearan.      Is  priseil 

a'  chàil  e,  ach  is  mòr  an  iomaguiu  do  dhuine  tlus- 
ail  mar  a  tha  mis'  ann." 

Bleid-chomhraidh,  a'  dhuine,  cha  robh  ann  ach 
a'  bhleid;  ach  b'  fheudar  dha  bhi  braidhinn,  is 
bha  e  cumail  roimhe,  agus  uaill  mhòr  air  as  ged 
nach  robh  ann  ach  an  rud  a  bha  ri  tachairt ;  Thàinig 
oifigeach  a  nuas,  agus  dh'  òrduich  Ainndreas  a 
ghiulan  a  sìos.  Bha  Ainndreas  anns  na  h-ospagan 
is  fo  gheur  chràdh,  ach  ged  a  bha,  cha  deach  a  'na 
dhiochuimhne,  agus  ri  linn  do  chàch  'ga  ghiulan 
seachad  air  MacThamhais,  is  mu'n  robh  fios  de  bha 
fainear  dha  thug  e  dòrn  chruaidh  san  leth- 
cheann  dha  a  theab  a  chlaigionn  a  bhristeadh. 

"  Diolaidh  mise  do  chuid  aislingean  dhuit,"  ars 
esan. 

Is  fad  o'n  a  chuala  gur  math  lionmhorachd  nan 
làmh,  agus  nan  deanadh  an  lionmhorachd  feum  do 
dh'  Ainndreas,  bha  e  slàn  an  ceann  uair.  Cha 
robh  duine  cha  mhor  san  luing  air  fad,  nach  robh 
mu'n  luirgnean  bhriste  sin.  Is  e  a'  cur  san  alt 
agus  seann  Ainndreas  a  chur  air  dòigh,  an  t-ainm 
a  bh'  aca  fèin  air  an  obair  a  dha  aca  mu  thimchioll ; 
ach  is  ann  a  bha  ainm  eile  aig  seann  Ainndreas 
air,  ainm  nach  tugainn  ainm  air  san  àm.  An  uair 
a  leig  càch  dhiubh  a  bhi  'g  obair  air,  is  gu'n  d' 
fhalbh  iad,  thàinig  MacThamhais  is  shuidh  e  ri 
làimh  a'  bhodaich  is  thoisich  air  cur  dheth  mu'n 
ghrìde-taibhsearachd  a  bh'  aige,  gus  an  robh  e  'ga 
bhodhradh. 

"  Cha  toil  leam  tighinn  thairis  air,"  ars  esan, 
"  aig  meud  an  eagail  a  chuireas  e  air  càch." 

**  Is  miorbhuileach  a'  bhuaidh  e,"  arsa  fear  eile. 

**  Chan  e  am  foghlum  a  th'  agam  a  thug  dhomh 
na  beairtean  so,"  arsa  MacThamhais,  **is  ball-sinn- 
searachd  e  a  bha  ruith  anns  na  daoine  'on  tàinig 
mi." 

**  Ge  ta,  is  prìseil  e,"  ars  am  fear  eile. 

Bha  càch  gu  leir  air  an  aon  bharail,  is  gun  fliios 
aca  cho  ro  ealanta  sa  bha  MacThamhais  air  na 
breugan ;  agus  lean  e  'na  shuidhe  is  'na  bhreug 
gus  nach  mòr  nach  do  thùch  air. 

"  Bu  bhan-fhiosaiche  mo  mhàthair  cuideachd," 
ars  esan,  **  is  mar  sin  bu  dual  domh  an  fiosrachadh 
so  a  bhì  agam.  Nithean  a  tha  gu  tachairt  do  na 
h-eòlaich  chì  mi  iad  an  aisling  fada  roimh  làimh, 
cleas  Ainndreais  Chaimbeulaich.  Is  e  tha  cur  an 
dragh  orm-sa,  an  is  fiosrach  leam  dè  na  breislich- 
ean  a  tha  ri  tachairt  dhuibh  's  mi  'gar  coimhead 
aig  an  àm  cho  subhach  slàn  fallainn.  Is  tric  mo 
chridhe  'ga  bhristeadh,  's  an  uamhas  orm  's  ged  a 
dh'  innsinn  mo  chuid  sheallaidhean  dhuibh,  nach 
creid  sibh  durd  dheth." 

'*Na  breislichean  a  tha'n  dàn  duinn?"  arsa 
Cailean,  fear  eile  dhiubh. 

**  Seadh,  gu  dìreach,"  ars  MacThamhais,  "cha 
robh  mi  air  luing  riamh  air  an  robh  na  h-uiread  de 
dhaoine  mi-fhortanach.  Cha  robh  riamh.  Tha 
dithis  dhaoine  bochd  thall  an  sin  a  thèid  bàs  fo 
cheann  shè  seachduinnean,  a  tha  nan  suidhe  's  nan 
gaire  's  'nan  cainnt  mar  gu'n  robh  ceithir  fichead 
's  a  deich  rompa.  Nach  buidhe  dhuibh-se  nach  d' 
fhuair  a  leithid  de  shealladh." 

"06  an  dithis  sin,  a'  MhicThamhais  ? "  arsa 
Oailean,  an  ceann  tacain  sholuimte. 

"Na  raibh  umhal  agad  dheth,"  arsa  Mac- 
Thamhais.  "  Bu  rabhadh  gun  fheum  e  ged  a  dh' 
innsinn  dhuit  e.     Cha  bhac  muir  no  monadh  e." 

"  Nach  toir  thu  dhuinn  a  bheag  de  fhios  dheth?" 
arsa  Cailean. 

"  Tha  a  chead  agam  uiread  so  innseadh  dhuibh," 
arsa  MacThamhais,  an  dèidh  treis  a  thoirt  fo 
smaointean :  "  fear  dhiubh,  is  e  gu  beag  an  duine 
a's  gràinnde  san  tòiseach,  agus  am  fear  eile,  cha 
choltach  ris  e." 

Bu  bheag  an  cuideachadh  dhaibh  na  briathran 
sD,  ach  thog  e  deasboireachd  mhòr  cò  an  darna 
fear  a  bu  ghràinnde  bha  nam  measg :  agus  an 
ceud  fhear  a  bu  ghràinnde,  an  àite  bhi  buidheach, 
feuch  riut  mur  deach  e  gu  riasladh  cainnte  's  gu 
troimhe  cheile  is  gu  droch  stil,  an  uair  a  chuireadh 
an  iùil  da  gu'n  robh  e  sàbhailte. 

An  dèidh  a'  bhruadair  shònruichte  a  bha'n 
siod,  cha  ghabhadh  rian  a  chur  air  MacThamhais. 
Is  beag  nach  robh  bruadar  aige  h-uile  h-oidhche, 
agus  bloighean  aige  'gan  innseadh  'na  chadal: 
bloighean  gun  bhun  gun  bhàrr  is  nach  gabhadh 
tuigsinn,  agus  an  uair  a  bhiodh  càch  a'  feorachadh 
sa'  mliaduinn  ciod  e  am  bruadair  chuir  na  h-uiread 
de  bhuaireadh  air  an  raoir,  is  e  an  fhiosrachadh  a 
gheabhadh  iad  bho  MhacThamhais,  crathadh  dhe 
a  cheann,  agus  e  a'  guidhe  orra  "  Na  bithibh  a'  cur 
dragh  orm."  Chluinnteadh  air  uairibh  nuair  a 
bhitheadh  e   'na   chadal,   ainm  fìr   dhiubh,    agus 

bhiodh  fear  an  ainm  so  fos  geillt  fad  treis,  gus  an 
cluinnteadh  iomradh  tre  a  chadal  aig  MacThamhais 
air  ainm  an  ath  fliir. 

B'e  sin  an  turus  gun  àigh  do  chuid  aca. 
Seachduinn  na  dheidh  siod,  bha  dithis  dhiubh  a' 
toirt  treis  air  cleasachd  le  botul  leann  a  bha  iad 
a'  tilgeil  o  fhear  gu  fear  is  iad  a'  feuchainn  ri 
a  shlacadh.  Fear  dhiubh  air  an  robh  Tormod, 
ghlac  e  le  a  shròin  e,  agus  nan  cluinneadh  tu  a 
sgriachai]  e,  b'  eagal  gur  e  buille  a  bhàis  a  fhuair 
e.  Ach  fhuaireadh  a  thoirt  a  sìos,  agus  an  dèidh 
na  b'  urrainn  daibh  a  thoirt  as  a  ghnùis  de  ghloine 
bhriste,  thàinig  an  t-iar-cheannard  'ga  chobhair  gu 
caoimhneil,  agus  chaidh  criosan  foghainteach  de'n 
phlàsd-leighis  a  chur  gu  h-àluinn  air  a  cheannach- 
aibh  agus  fhuair  e  cead  tacan  tàimh. 

Leis  an  uaiU  a  ghabh  Tormod  as  a  choltas  fèin 
fo'na  phlasd,  thòisich  e  air  e  fèin  a  chur  an  ìre 
tuilleadh  's  mòr.  Chàin  e  am  fear  ris  an  robh  e  a' 
cluich  gu  bhrògan,  agus  thòisich  an  sin  air  Mac- 
Thamhais. 

"  Is  mairg  fiosaiche  nach  fhaiceadh  na  bha'n 
sin  gu  tachairt,"  ars  esan,  agus  dragh  aige  air 
gràin  a  chasadh  air  a  ghnùis  leis  cho  dian  sa  bha'n 
fhurlaid  air  a  lethcheann. 

"Na  h-abair  gu  brath  e,"  arsa  MacThamhais, 
'*  ach  gur  a  truagh  cràiteach  do'n  t-sùil  a  chunnaic." 

"  Am  bheil  thu  'g  ràdli  rium  gu'm  fac'  thu  e  ?  " 

"  Tha  fhios  gu'm  bheil.  Chunnaic  mi  a  h-uile 
car  a  bh'ann  dìreach  mar  a  thachair  e,  dà  oidhche 
roimhe." 


Aisling  Caillich  mar  a  Duthrachd        349 


"  Agus  c'arson  nach  d'  innis  thu  e  'gam  chur 
air  m'  fhaicill  ?  "  arsa  Tormod. 

**  B'  innseadh  gun  fheum  e,"  ars  am  fear  eile,  is 
fiamh-ghaire  na  h-iomaguin  air  ;  "  na  chi  mise  ann 
am  bruadair,  tachraidh  e.  An  nì  is  eigin,  is 
èi-gin  e." 

"  Ohunnaic  thu  an  t-searrag  'ga  ghlacadh 
againn,"  arsa  Tormod  gu  feargach,  *'  chunnaic  thu 
sin  's  bha  fhios  'ad  gu'n  èireadh  gu  h-olc  dhomh,  's 
cha  dubhairt  thu  riamh  '  sguir,' "  ars  esan  ag  èirigh 
as  a  leabaidh  's  a'  tighinn  a  nall. 

"  Chan  'eil  fios  agad  air  an  eòlas,"  arsa  Mac- 
Thamhais.    "  Nam  biodh  agad  de  fhoghlum  na " 

Mu'n  do  thàr  e  an  còrr  a  radh,  thug  Tormod 
leum  as  a  sheasamh  dh'a  ionnsuidh,  is  chaidh  an 
sàs  ann  le  duthrachd,  agus  o  nach  b'aithne  do'n 
fhear  eile  sabaid,  bha  e  am  freasdal  na  h-aon-sùl 
gu  ceann  la  no  dhà  'na  dhèidh  sin.  B'  eudar  dha 
tuilleadh  fios'  a  chuid  aislingean  a  chumail  balbh, 
oir  fhuair  e  a  bharrachd  a  dheagh  leadradh  bho 
Sheumas  Domhnullach  airson  gun  innseadh  dha 
mu'n  mhuthairn  a  chaidh  e  thairis  air  is  e  ri  prat- 
achd  air  chor  eiginn,  agus  ghabh  fear  eile  air  gu 
h-iomlan,  airson  gun  innseadh  gu'n  robh  e  ri  a 
chuid  aodaich  a  chall  ris  na  càirtean. 

Cha  robh  duine  a  bha  cleachdadh  taoibh  no 
bàigh  ris  ach  aon  fhear  òg,  a  bha  dol  a  phòsadh 
nighean  piuthair  seann  Ainndreais  Chaimbeil,  cho 
luath  sa  ruigeamaid  dhachaidh.  Cha  robh  fios  aig 
duine  air,  ach  dh'  innis  e  mar  sgeul-rùin  e  do 
MhacThamhais.      Thubhairt   e   ri   MacThamhais, 

cuideachd,  gu'n  robh  i  ro  mhaith  air  a  shon  is  nach 
b'  urrainn  da  sin  a  thoirt  oirre  a  chreidsinn,  ge  bri 
de  mar  a  dh'  fheuchadh  e  ris. 

"Thionndaidh  an  gaol  fuar  'nam  chom,"  ars 
esan. 

"Clian  eil  fhios  nach  tionndaidh  e  fhathasd 
blàth,"  arsa  MacThamhais,  'ga  chomhfhurtachd. 

"  Cha  tionndaidh,"  ars  am  fear  òg,  air  an  robh 
Leslidh.  "Tha  mi  air  mo  dheanamh  suas,"  ars 
esan  air  a  mhin-athais,  "  tha  mi  ro  òg  fhathasd  's 
air  bheagan  airgid :  's  chan  i  an  t-suiridhe  bean 
gun  chostas,  tha  fhios  'ad ;  ach  is  e  tha  fairtleachadh 
orm  ciamar  a  bhristeas  mi  an  ribe.  Nach  bruadair 
thu  aisling  dhomh  'na  aghaidh  ?  " 

"  Am  bheil  thu  'n  duil  gu'm  bheil  mi  a'  dealbh- 
adh  nam  bruadairean  ? "  arsa  MacThamhais,  is  e 
a'  gabhail  seachd  leumannan  de'n  chaothach. 

"  Chan  eil  idir :  is  fada  bhuaidh,"  arsa  Leslidh, 
is  e  'ga  chlapadh  air  a  ghuallainn,  "  ach  nach  fhaod- 
adh  tu  a  dheanamh  aon  uair  a  mhàin  ?  Gabh  ort 
gu'm  faca  tu  mi  fèin  's  mo  leannan  am  bruadair 
air  ar  marbhadh  seachduinn  an  dèidh  na  bainnse. 
Na  h-abair  a  choidhche  ciamar,  gun  fhios  nach 
abradh  i  gu'm  faigheadh  i  an  tuiteamas  sin  a 
sheachnadh :  na  biodh  an  corr  'nad  sgeul  ach  sin. 
Tha  seann  Ainndreas  lan  ghisreagan,  's  o'n  a 
bhruadair  thu  mu  a  luirg-san,  creididh  e  na  feann- 
agan-firich :  's  tha  a  leithid  de  ghaol  aige  air 
nighean  a  pheathar  's  gu'n  cuireadh  e  dàil  sa^ 
bhainis  cinnteach — nam  faighinn  rud  eigin  a  leigeil 
orm  ris." 

Ohosd  e  tri  làithean  agns  slabhruidh-airgid 
mu'n  d'fhuair  e  gealladh  bhuaidh  :  ach  mu  dheir- 
eadh,  chaidh  aige  air;  is  ann  a  ghabh  Mac- 
Thamhais  os  làimh  toirt  air  an  t-seann  duine  a 
chreidsinn  gu'n  tigeadh  an  aisling  fior;  agus  la 
bha  siod,  is  an  seann  duine  'na  bheinge,  's  a 
luirgnean  air  maide-taic  a'  dol  am  feobhas  gu 
briagh,  chaidh  MacThamhais  a  sìos  airson  tacan 
cadail  gu  sàmhach  dha  fèin,  ma  b'  fhìor. 

Bha  e  'na  chadal  fad  beagan  sìde,  agus  is  gann 
a  chluinneadh  tu  tarruing  anail  aige,  is  bha  seann 
Ainndreas  Caimbeul  'na  luigh  san  leabaidh  le  a 
leth-shùil  fosgailte  'ga  choimhead.  Bha  e  fèin 
eadar  dùisg  is  rìgheachd  na  suain,  ach  chlisg  e  an 
uair  a  thoisich  MacThamhais  air  bruidhinn  'na 
chadal.  Na  ceud  fhaclan  a  chuala  e,  shuidh  e 
mar  gu'n  rachadh  saighead  ann.  "  Siod  iad,"  arsa 
MacThamhais,  "  Marsaili  Chaimbeul  agus  Leslidh 
òg  agus  comhla  riu  seann  Ainndreas  Caimbeul,  an 
duine  còir,  dol  a  thoirt  na  h-ighinn  seachad :  dè 
cho  toilichte  sa  tha  iad  a'  coimhead,  gu  sònruchte 
Leslidh." 

Bha  am  fear  a  bha  'san  leabaidh  eile,  a'  cur  a 
làimh  ri  chluais  is  e  'ga  lùbadh  fèin  a  mach  air 
beul  a  leapadh. 

"  Sin  agad  iad  a'  falbh,"  a  deir  MacThamhais, 
"  ach  gu  dè  an  t-uamhas  dubh  an  sin  agus  inean 
an  togail  os  cionn  Ainndreais  ! "  Cha  mhòr  nach 
do  thuit  an  seann  duine  a  mach  as  a  leapaidh,  ach 
shàbhail  e  e  fhein  aig  meud  iomaguin,  agus  luigh  e 
air  ais  anns  a'  leabaidh  is  dath  a  bhàis  air. 

**  Is  ann  fa  chomhair  a'  bhodaich  a  dhealbhadh 
an  t-olc,"  arsa  MacThamhais,  a'  leantuinn  roimhe 
tre  chadal,  ma's  fhìor.  **  Mo  thruaighe  esan  !  nach 
b'e  fèin  coluinn  a'  chruaidh  fhortain  !  gu  ma  h-ann 
gu  h-aithghearr  a  choisneas  an  t-eug  e,  's  gun 
fìughair  aige  ris  !  " 

Ohaidh  e  a  rithisd  gu  samhchair,  ach  thòisich 
as  ùr  an  dèidh  tacain  tosd.  "  De  ! "  ars  esan,  "  tha 
seann  Ainndreas  an  sin  a  rithisd ;  ma  tha,  chan 
ann  da-san  a  dhealbhadh  e  idir,"  a'  bruidhinn  gu 
beag  mar  gu'm  b'eigin  leis  anail  fèin  a  chluinntinn. 
Leig  e  air  a  rithisd  a  bhi  dol  gu  bron  is  gu  brist- 
<3adh  cridhe.  "  O  !  ciod  e  so  dheth  ?  Och  !  och  !  rao 
chall  's  mo  chreach !  Gheabhar  deireadh  gach 
isgeoil  a  nasgaidh !  Leslidh  is  Marsailidh,  mo 
sgeul  bròin  so  a  chràidh  mi,  tha  iad  an  sin  'nan 
dithis  shlaod,  rag,  marbh ;  's  gun  orra  ach  gu'n 
Tobh  iad  ann  an  tòiseach  am  piseach !  Nach  ann 
-orra  tha'n  fheala-ghris !  Fath  mo  mhulaid  's  mo 
bhròin  !     Och  !  och  !  mo  leir-sgrios  !  " 

Ohaidh  e  gu  osnaich  is  gu  balla-chrith ;  chlisg 
e  ma's  fhior,  'na  dhùisg  is  'na  shuidhe,  is  leig  e  air 
A  bhi  geur-amharc  air  olc  eigin  a  bha  air  cùl  Ainn- 
dreais,  fear  a  bha  fhathasd  a  mach  aìr  beul  a  leap- 
aidh  is  a'  spleuchdadh  air. 

"  Bha  thu  a'  bruadar,"  ars  Ainndreas,  *s  a 
bhallaibh  a'  diùltadh  tàmh  dha. 

•*  An  robh,  a  nise  ?  "  arsa  MacThamhais,  "  ciam- 
ar  a  tha  fhios  ad  ?  " 

"  Bha  thu  'bruidhinn  cuideachd,"  ars  Ainndreas, 
**  a'  bruidhinn  tre  d'  chadal." 

"B'  olc  a  thigeadh  e  dhuit  bhi  èisdeachd," 
arsa  MacThamhais,  ag  èirigh  as  a  leabaidh  a  nunn 
da.  *'  Tha  dochas  agam  nach  cuala  thu  na  rinn  mi 
'bhruadar.     Dè  uiread  sa  chuala  ?  " 

Dh'  innis  e  dha  a  h-uile  facal,  agus  ma  rinn 
MacThamhais  a  cheann  a  chrathadh  riamh  rinn  e 
an  turus  sin  e.  "  'S  maith  dhuit  nach  cuala  ach 
na  bha  an  sin  dheth,"  ars  esan. 

•'  An  robh  an  còrr  ann  ?  "  dh'  fhoighneachd  am 
fear  eile. 

"  An  còrr,  an  eadh  ?  bha  paìlteas  a  chòrr  ann," 
arsa  Bradaidh.  "  Ach  thoir  thusa  t'fhacal  dhomh 
nach  innis  thu  rithisd  do  Leslidh  e.  Biodh  e  sona 
fhad'  sa  tha  cothrom  aige,  's  nach  bu  tearmunn  dha 
ged  a  dh'  innseadh  tu  dha  e. 

"Cha  toirinn  fèin  mo  bhriathran  nach  bu 
tearmuinn,"  ars  Ainndreas,  is  e  cuimhneachadh 
air  a  liuthad  ceasnachadh  a  bha  eadar  cuid  diubh 
agus  Tormod  mu'n  t-searraig.  "  An  ann  an  dèidh 
a'  phòsaidh  a  thachair  e,  MhicThamhais  ?  Cinnt- 
each?" 

"Ceart  chinnteach.  Seachduinn  'na  dhèidh," 
arsa  MacThamhais. 

*•  Ma's  eadh,"  arsa  Ainndreas,  a'  toirt  cliofaig 
sgàirteil  do'n  luirgnean  bha  gu  h-olc,  "ma's  e  's 
nach  bitheadh  pòsadh  ann,  chan  fhaodadh  e  tach- 
airt,  am  faodadh,  a  nise  ?  " 

"  Goileam  agus  blabhdaireachd  :  tha'm  pòsadh 
an  dàn  daibh.  Chunnaic  mise  ann  am  bhruadair 
e." 

"  Chì  sinn,  mar  a  thuirt  an  dall,"  ars  an  seann 
duine.  "  Cuiridh  mi  cainnt  air  Leslidh  *s  bheir  mi 
tarruing  air  a'  chùis  ris-san,  's  gheabh  mi  fios  a 
bharalach.  An  e  gu'm  b'  àill  leat  mi  a  leigeil  mo 
nighean  gràidh  bàs  ?  Bu  mho  's  mòr  an  geall  leam 
sin  air  do  dhroch  fhaisneachd  'fhirinneachadh." 

Bu  ghearr  gus  an  d'  fhuair  e  cothrom  air  cainnt 
a  chur  air  Leslidh.  Cha  chluinneadh  am  fear  sin 
guth  air  a  leithid.  Cha  chluinneadh,  an  tòiseach. 
Thuirt  e  nach  robh  ann  ach  gòraiche  Mhic- 
Thamhais :  ach  b'  eudar  dha  aideachadh  gu'n  robh 
e  car  neònach  fios  na  bainnse  is  ainm  Màrsaìlidli  a 
bhi  aig  MacThamhais ;  agus  mu  dheireadh,  rinn  e 
còrdadh  ris  a'  bhodach,  gu'n  rachadh  a'  chùis  a 
leigeil  ri  ràdh  Marsaili.  Is  mairg  a  dheanadh 
còrdadh  ri  athair  a  leannain,  mu'n  deanadh  e  rithe 
fèin  e. 

B'e  sin  an  aisling  mu  dheireadh  do  Mhac- 
Thamhais  an  turus  sin,  a  mach  o  a  dhà  no  tri 
uairean  a  bhruadair  e  a  rithisd  i,  a  dhearbh- 
adh  gu'n  robh  e'n  dàn  do'n  chàraid  òig  am 
moladh  fhaotuinn  mar  uidhe  seachduinn  an 
dèidh  an  càineadh.  Cha  tugadh  e  guth  air 
ciamar  a  thachradh  am  bàs  daibh,  gun  fhios 
nach  cuireadh  sin  am  bodach,  liath  roimh  an 
àm :  ach  b'  eudar  dha  a  radh  ma's  e  's  nach  tach- 
radh  pòsadh  dhaibh,  cha  tachradh  bàs.  Ma  dh' 
fliaoidte  ghabhadh  a  chuid  aislingean  caisg  le 
ijinleachd  cheart  a  ghabhail  daibh  an  àm,  ach  cha 
rohh  cinnt  aige  air  sin — ciamar  a  bhiodh,  is  nach 
do  chuir  e  'aisling  riamh  an  cèill  do  dhuino  roimh 

aisling  luirgnean  Ainndreais :  is  dh*  fheuch  am 
bodach  dha  gu  soilleir  cho  mòr  sa  dh'  fhaodadh  e 
dheanamh  fheum  nan  rachadh  e  an  ceann  bhruad- 
airean  is  sanais  thìmeil  a  chumail  ris  a'  chinneadh 
dhaoine. 

A'  togail  a  stigh  ris  a'  Ohuan  Chananach,  bha 
luirgnean  a'  bhodaich  a'  dol  am  feobhas  gu  fogh- 
ainteach,  agus  bu  ghasda  an  astar  a  dheanadh  e  leis 
na  maidean-taic  a  rinn  saor  na  luinge  dlia.  Bha 
gu  leoir  a  chainnt  eadar  e  fèin  is  Leslidii  'is  Mac- 
Thamhais  mu'n  bliruadair,  agus  thug  e  cuireadh 
do  MhacThamhais  tighinn  dachaidh  leis,  a  dh' 
innseadh  a  sgeòil  is  fhianuis. 

'  Dar  a  chì  mi  m'  àm  fèin,"  ars  esan,  *'  bheir  mi 
fosgladh  beag  air  a'  chùis  rithe ;  cha  toir  ach 
fosgladh  glè  bheag  an  tòiseach,  mu's  gabli  i  sgaoim, 
agus,  uidh  air  n-uidh,  bheir  mi  a  li-uile  car  air  lòm. 
Ach  cha  toir  thusa  guth  ort,  gus  am  faigh  thu 
mo  chead  's  chan  ann  roimhe  sin,  's  cuimhnich  air 
a  sin." 

Bu  ghlan  an  oidhche  shamhraidh  a  thàinig 
sinne  dhachaidh.  Bha  na  fir  is  fonn  aotrom  aigh- 
earach  orra  is  dùil  aca  ri  fàilte  rompa  ann  an  tìr 
an  eòlais.  Cha  robh  mòran  'nar  coinnimh  air  an 
laimhrig  ach  bu  bhoirionnaich  a'  mhòr-chuid,  is 
orra  siod  bha  caochladh  mhnathan  a  bha  fiìor- 
àluinn,  bòidheach. 

"  Seall,  Leslidh,"  arsa  MacThamhais,"  nach 
ann  an  sin  a  tha'n  sealladh  air  mnathan  bòidheach. 
Seall  an  tè  sin  deas  oirnn,  air  am  bheil  am  bead- 

agun  geal !  bìdh  fonn  oirre  siod  daonnan,  mo  làmh 
dhuit !  " 

Smeid  e  air  an  nighinn  a  bh'  ann,  is  shèid  e 
pòg  o  bharraibh  a  mheuran,  ach  mur  tug  òrdag  a 
dhà  chois  sanas  do  bhun  a  dhà  chluais,  cleas  nan 
seann  sgeulachdan  Gàidhealach,  thug  òrdag  is 
dorn  Leslidh  dha  e  gu  maith  sgaiteach ;  ag  ràdh 
san  aon  àm,  "  Leig  dhìot  e,  is  i  mo  nighean  fèin  a 
th*  ann." 

"  Ciamar  a  bhitheadh  fhios  agam-sa  air  a  sin, 
's  cò  dhiubh,  is  tu  fèin  a  tha  deanamh  gach  leigeil 
dhìot  a  th'  ann,  co  dhiubh  !  " 

Cha  tug  Leslidh  freagairt  air.  Mar  a  b'  fhaide 
a  sheall  e  air  a  sheann  leannan  a  ghràdhich  e  òg, 
b'  ann  a  bu  bhòidhche  leis  a  bha  a  sgèimh  is  a 
coltas  a'  fàs. 

"  Cò  am  fear  òg  a  tha  'na  cuideachd  ? "  arsa 
MacThamhais. 

"  Fear  de  na  tùinichean  aig  piuthair  a'  bhod- 
aich,"  arsa  Leshdh  gu  searbh,  crosda.  "  Cuiridh 
mise  car  'na  shròin  sin  fhathasd,  's  ma  bheireas 
am  mios  Màigh  air  an  anail  ann  am  barraibh  a 
chluas  an  dèidh  dhomhsa  tachairt  ris,  cha  bheir  e 
'ga  chionn  ach  sin  fèin.' 

Air  chionn  do'n  luing  a  bhi  air  a  h-acair,  is  gach 
nì  air  dòigh,  bha  tuiteam  nan  trath  ann,  is  bha*m 
bodach  eadar  dhà  chomhairle,  co-dhiubh  a  bheir- 
eadh  e  MacThamhais  dachaidh  leis  agus  a  naigh- 
eachd  innseadh  an  oidhche  sin  fèin,  no  dàil  a  chur 
sa'  chùis.  Bha  Leslidh  airson  dàlach  a  tharruing, 
is  gun  dragh  a  chur  air  an  òg-bliean  gu  ceann 

seachduinn,  is  gu'm  biodh  sin  trath  gu  leòir.  Ach 
is  ann  a  cliuir  am  bodach  roimlie  mu  dheireadh,  a* 
chùis  a  thoirt  gu  aona-cheann  mu'n  èireadh  grian 
air  la-na-màireach,  agus  le  sin,  dh'  fhalbh  iad 
dhachaidh  gu  leir  an  carbad. 

B'  eudar  do'n  tuiniche  dol  an  tòiseach  a* 
charbaid,  agus  leis  cho  farsuing  sa  dh'  fheumadh 
na  maidean-taice  's  an  luirgnean  briste  sgaoileadh, 
bu  shocraiche  le  Marsaili  suidh  air  glùn  Leslidh  's 
mu'n  d'  ràinig  iad  dachaidh,  bha  tòiseach  aige  air 
meud  na  mearachd  a  rinn  e  a  thuigsinn. 

"  Cum  do  bhruadair  fo  d'  chois,  gus  an  toir  mi 
breithneachadh  eile  air  a'  chùis,"  arsa  esan  ri 
MacThamhais,  fhad  sa  bha  seann  Ainndreas  agus 
fear  a'  charbaid  a'  feuchainn  a  chèile  ach  cò  bu 
sgaitiche  beum  aca. 

"  Ach  is  e  seann  Ainndreas  a  tha  gu  labhairt 
an  toiseach,"  arsa  MacThamhais  ;  **  aon  uair's  gu'm 
faigh  e  sìneadh  air  a  luirg  sin,  cha  bhi  aon  dol  as 
air  ann  domh-sa." 

Bha'm  fear-tuinich  is  Màrsailidh  air  a  dhol  a 
stigh  a  cheana,  mo  chreach  !  agus  bha  Leslidh  an 
sin  'na  sheasamh,  is  e  air  na  biorain,  is  e  gu  frion- 
asach  a  null  sa  nall  air  gach  taobh  de'n  t-seann 
duine.  An  uair  a  dh'  fhalbh  an  carbad  rug  Leslidh 
mu'n  t-uileann  air  an  t-seann  duine,  agus  thuirt 
ris  gun  innseadh  a  thoirt  air  bruadar  do'n  nighinn, 
o  chionn  gu'n  robh  e  deònach  pòsadh,  ge  bus  bith 
thigeadh  gus  an  tigeadh. 

"  B'e  bhi  buaireadh  an  Fhreasdail  cidd  a  chun- 
nart  a  ghabhail,"  ars   am  bodach.     "An  e  gu'n 

treiginn-sa  mo  chuid  chèille  ?  C'arson  a  rachadh 
m'  àilleagan  a  phòsadh  ris  a'  bhàs  ?  B'e  an  car  a 
bu  lugha  de  ma  dhleasdanas  a  bacadh." 

AiU  air  n-àill  le  Leslidh,  chaidh  am  bodach  a 
steach  san  tigh  mar  gu'm  biodh  seann  chaorach 
bhacach  air  chipein,  is  na  maidean  a'  bodhar- 
ghliongarsaich  air  an  urlar.  Dh'  fhailtich  e  fèin  's 
a  phiuthair  a  chèile,  's  an  dèidh  sgeul  an  luirgnean 
bhriste  innseadh  dhi,  shuidh  a'  chuideachd  gu  leir 
ris  a'  bhiadh. 

Air  dara  taobh  na  h-ighinne  bha'n  tuiniche  's 
air  an  taobh  eile,  Leslidh.  Bu  truagh  le  Mac- 
Thamhais  i'  's  gu'm  b'  eadh,  oir  leis  mar  a  bha  a 
dithis  leannan  a'  cniodachadh  a  làmhan  fo'n  bhòrd, 
is  gann  a  fhuair  i  cothrom  air  greim  bidh  a  chur 
'na  beul. 

An  dèidh  diot,  ghabh  iad  am  biadh  a  theachdas 
os  cionn  gach  bidh,  is  b'e  sin  a'  phìobh  thombaca, 
agus  thòisich  am  bodach  air  innseadh  do  chàch 
mar  a  chunnaic  MacThamhais  an  sgiorradh  am 
bruadar  tri  làithean  mu'n  do  thacliair  e.  Bu  ghann 
orra  a  chreidsinn  an  tòiseach,  ach  an  dèidh  dha 
innseadh  dhaibh  mar  a  chunnaic  MacThamhais  na 
sgiorraidhean  eile  's  gu'n  do  thachair  a  h-uile  car 
a  reir  mar  a  bhruadair  e  roimh  làimh,  thòsicheadh 
iad  air  suidhe  nas  fhaide  's  nas  fhaide  sìos  bhuaidh, 
is  ma  chaidh  iad  o  chainnt,  cha  b'ann  o  chionn 
nach  robh  am  beòil  fosgailte. 

"  Ach  chan  e  sin  as  miosa  dheth  fhathasd,/  arsa 
seann  Ainndreas. 

"  Is  leòir  sin  airson  na  ceud  oidhehe,"  arsa 
Leslidli  agus  e  a'  spleuchdadh  air  an  tùiniche  mar 
gu'n  sluigeadh  e  e.  "An  uair  a  dh'  innis  Mae- 
Thamhais  dhuit  am  bruadair,  is  ann  a  ghabh  thu 
sgàth,  's  b'e  sin  a  thug  ort  tuiteam." 

"  Cha  robh  sgath  no  sgath  sa'  chùis,"  arsa 
seann  Ainndreas,  agus  dh'  innis  e  an  sin  fèin  daibh 
mu'n  bhruadair  a  chuala  e,  's  e  'na  leabaidh 
bheinge.  An  uair  a  bha  e  ullamh,  leig  a  phiuthair 
sgrioch  aisde,  agus  dh'  èirich  Marsailidh  aig  meud 
a  h-oillt  is  dh'  fhàg  i  Leslidh  is  ghabh  i  a  null  far 
an  robh  an  tùiniche,  's  rug  i  air  mhuinichill  air. 

**  Leth  na  bochduinn,"  arsa  Leslidh  a'  briosg- 
adh  as  a  shuidh,  "  saoil  sibh  fèin  nach  b'i  an 
tubaist  a  threigeadh  am  pòsadh  air  sgàth  bruad- 
air?  Ged  a  bhiodh  a  h-uile  facal  dheth  fior, 
rachadh  an  t-seirc  an  aghaidh  gach  cunnairt." 

Ohrath  an  tuiniche  a  cheann.  "  B'  i  an  fhior 
eugcoir  a  leithid  a  phòsadh  a  chur  mu  choinneamh 
caileig,"  ars  esan. 

*'  Bhuam  gach  iomradh  air  a  leithid  !  Cùl  mo 
làimh  ris !  Cha  rachadh  bad  dhìom  a  phòsadh  air 
an  leagadh  sin,"  arsa  Marsailidh.  "Ge  milis  a' 
mhil,  cò  dh'  imhcheadh  bhàrr  na'  drìs  i  ?  Pòsadh 
— agus  bàs  an  ceann  seachduinu ! !  Nach  gabh 
thu  comhairle  o  luirgnean  briste  bràthair  mo 
mhàthar  ?  Is  leòir  's  gur  leir  a  tha  e  'togail 
fianuis ! " 

Thòisich  an  sin  a'  bhruidhinn  is  an  seanachas. 
Chaidh  Leslidh  ri  aodann  MhicThamhais  ach  an 
cuireadh   e   iompaidh    air    comhdachadh    air    an 

nighinn  òig  uacli  robh  chuid  aislingean  tighinn  vi 
teachcl  an  comhnuidh ;  ach  cha  robh  feum  dhji. 
Cha  phòsadh  ise  e  ged  a  gheabhadh  e  sgillinn  is 
leith  an  domhain  leatha,  is  sheas  brathair  is 
pìuthair  a  màthair  i  gu  diongmhalta,  gun  giiuth 
air  an  tuiniche. 

"Thèid  mi  's  gheabh  mi  na  thug  thu  de 
thiodhlacan  dhomh,"  arsa  Marsailidh,  's  thug  i  a 
mach  uirre  ma's  do  thar  duine  lamh  a  chur  uirre. 

Bha  Leslidh  is  e  'na  shuidhe  's  'na  bhreislich, 
agus  is  iomadh  deagh  chomhairle  a  chaidli  a 
sparradh  air,  is  theireadh  iad  ris  uair  is  uair 
gu'm  bu  ro  mhaith  a  fhuair  e  tearnadli,  agus  a 
bhuidheachas  sin  a  thoirt  do  bhruadair  Mhic- 
Thamhais.  Thigear  Marsailidh  a  steach  a  rithisd, 
agus  chuir  na  tiodhlacan  air  a'  bhord  f  a  chomhair 
Leslidh. 

"  Tha  a  li-uile  nì  riamh  dhiubh  an  sin,  ach  am 
braisde  beag  airgid,"  ars  ise,  "  chaill  mi  sin, 
feasgar  a  bha  siod,  's  mi  air  sràid  le — le — leam 
fèin." 

Thug  Leslidh  ionnsuidh  air  bruidhinn,  ach  dh' 
fhàirslich  air.  Ach  thàinig  comhradh  chuige  mu 
dheireadh. 

"Cùm  agad  fèin  na  tiodhlacan — is  e  làn  do 
bheatha  dh'  an  ionnsuidh — is  beag  rath  a  bhiodh 
orra  an  dèidh  an  tillidh.  Oidhche  mhath  leis  a' 
chuideachd  gu  leir,"  ars  esan,  is  thug  e  an  t-àrd 
dorus  air  is  dh'  fhosgail  e,  's  an  dèidh  tacan  'na 
sheasamh  a  thoirt  an  sin,  thàinig  air  ais  mar  gu'm 
b'ann  air  toir  dio-chuimhne. 

"  Am  bheil  thu  tighinn  ? "  ars  esan  ri  Mac- 
Thamhais. 

"  Chan  ann  an  dràsd  "  arsa  MacThamhais. 

"  Gheibh  thu  mise  'gad  fheitheamh,  luath  no 
mall  ge'n  tig,"  ars  esan,  's  fhiaclan  a'  casadh  air  a 
chèile  gu  sgreataidh.  "  Ach  nach  fearr  dhiut 
greasad  ort  ?    Is  e  a  luathas  'fheobhas." 


A'  Bhean-chomuinn/ 

.-•jf^^S^J  u'n  dh'  fhalbh  mo  bhean-chomuinn, 
•Wf    nSÌ^         Cha  tig  mo  bhean-ghaoil, 
"^-  'Ìf^^-      ^^'^  ^^'  fhalbh  mo  bean-chomuinn, 
•jjf|^j!^^'.     Bean  thogail  nan  laogh. 

Thig  blàth  air  a'  ghiubhas, 
Agus  ùbhlan  air  gèig, 
Cinnidh  gucag  air  luachair, 
'S  cha  ghluais  mo  bhean  fèin. 

Thig  na  gobhra  do'n  mhainnir, 
Beiridh  aighean  duinn  laoigh  ; 
Ach  cha  tig  mo  bhean  dachaidh, 
A  clachan  nan  craobh. 

Thig  Màrt  oirnn,  thig  foghar, 
Thig  todhar,  thig  buar, 
Ach  cha  tog  mo  bhean  luinneag 
Ri  bleoghan  no  buan. 

Cha  dèrich  mi  tulach, 
Cha  shiubhail  mi  frìth, 
Chan  fhaigh  mi  lochd  cadail, 
'S  mo  thasgaidh  's  a'  chill. 

^Chaidh  an  t-òran  tiamhaidh  so  a  dh'fhoillseachaclh  an  leabhar 
d'an  ainm  Folk  Tales  and  Fairy  Lore,  a  chuireadh  am  mach  o  chionn 
greis  le  lain  Granndach  an  Duneideinn. 

Tha  m'  aodach  air  tolladh, 
Tha'n  olann  gun  snìomh, 
Agus  deadh  bhean  mo  tighe 
Na  laighe  fo  dhìon. 

Tha  m'fhàrdach-sa  creachta, 
'S  lom  mo  leac  is  gur  fuar, 
Tha  m'ionmhas  's  mo  bheartas 
Fo  na  leacain  'na  suain. 

Uist !  a  chagarain  ghràdhaich, 
Caidil  sàmhach,  a  luaidh ; 
Cha  tog  caoineadh  do  mhàthair, 
Bean  bà  bà  a  nis,  'uain. 


RÌ  Linn  nan  Gaidsearan. 

$^j^^  s  lOMADH  dòigh  innleachdach  agus  seòlta  a 
bha  na  seann  bhodaich  anns  na  làithean 
a  dh'  fhalbh  a'  gabhail  chum  nach  deach 
an  deoch  no  a'  bhraich  a  bhitheadh  iad 
a'  deanamh  a  ghlacadh  leis  na  Gaidsearan. 
Bha  uair  ann  nuair  a  bha  iomadh 
taigh-staile  an  Eilean  Leodhais  fo  chreagan  mòra, 
agus  an  àiteachan  fàsail.  Ohan  eil  an  diugh  agus 
fada  fada  roimhe  so  ri  fhaicinn  ach  na  laraichean, 
oir  is  fhada  o  na  sguireadh  de  dheanamh  an  uisge- 
bheatha  anns  an  Eilean,  ged  a  bhios  fear  an  sud 
san  so  fathast  a'  deanamh  seòrsa  de  "  luin  "  air  son 
feum  an  tighe  ma  bhios  eorna  choir,  an  dèidh  an 
àiteach  a  dheanamh. 

Bha  dà  àm  àraidh  ann  a  bhitheadh  iad  a'  dean- 
amh  na  bracha — nuair  a  bhitheadh  am  màl  gu  bhi 
air  a  phàigheadh,  agus  nuair  a  bhitheadh  dùil  aca 
ri  leasachadh  teaghlaich. 

Bha  beagan  de  na  seann  bhodaich  am  baile  an 
Leodhais  ris  an  can  iad  "  Tolsta  Chaolais  "  a'  dol 
a  dheanamh  uisge-bheatha  aon  uair.  Bha  a' 
bhraich  air  an  àth.  Bha  iad  a'  ciomhead  am 
mach  air  son  a'  Ghaidseair,  agus  cò  dìreach  a 
thàinig  aig  a'  cheart  àm  ach  an  duine  so  nach  robh 
iad  ag  iarraidh,  agus  e  deanamh  air  an  àth. 
Chaidh  na  seann  daoine  'nan  cabhaig,  agus  cha 
robh  fhios  gu  dè  bu  chòir  a  dheanamh.    "  Falbbaibh 

dithis  no  triuir  agaibh  "  arsa  duine  seòlta,  calma, 
gleusda,  de  mhuinntir  a'  bhaile  "  a  bhruidhinn 
ris  a'  Ghaidsear,  agus  cumaibh  e  an  seanachas  air 
son  ùine  ghoirid  le  bhith  innseadh  dha  naidheachd 
bhriagach." 

Dh'  fhalbh  an  duine  so  do'n  àth,  agus  'na  oisinn 
bha  tuir  mòr  muill.  Fhuair  e  "  seiche  "  bha  air  a 
deanamh  an  uair  sin  le  luachair,  agus  a  bhitheadh 
an  àite  na  pocan  a  th'ann  an  diugh.  Lion  e  an 
"  seiche "  leis  a'  mholl.  Chuir  e  an  taod  i  air  a 
mhuin,  agus  e  falbh  glè  shocrach  mar  gu'm  bith- 
eadh  an  eallach  uamhasach  trom.  Ghabh  e  mach 
do'n  mhonadh.  An  ceann  ùine  bhig,  mhothaich 
an  Gaidsear  dha,  agus  thàinig  sealladh  grada  'na 
shùil  agus  ribheadh  'na  ghruaidh.  Bha  e  'na 
dhuine  trom  làn  feola;  ach  co-dhiùbh,  ghabh  e 
mach  as  dèigh  am  fear  air  an  robh  an  "  seiche." 
Thòiseach  e  ri  eigheadh  ris  e  stad ;  ach  cha  robh 
am  fear  air  an  robh  an  eallach  leigeil  air  gu'n 
robh  e  ga  chluinntinn.  Mu  dhèireadh,  thòiseach 
an  Gaidsear  ri  mionnan,  agus  b'  iad  sin  na  mionnan 
uamhasach.  Bha  deann  eadar  an  dithis ;  ach  nuair 
a  bhitheadh  e  tighinn  faisg  air  fear  an  eallaich, 
ruitheadh  e,  oir  bha  am  moU  cho  eutrom.  Bha  so 
dol  air  aghaidh  air  son  greis  mhòir,  gus  an  do 
tharruing  am  bodach  am  mach  e  do'n  mhointeach 
air  son  dhà  no  tri  de  mhiltean ;  ach,  mu  dhèir- 
eadh,  stad  e,  agus  thilg  e  dheth  an  "seiche." 
Shuidh  e  an  sin,  agus  thòiseach  e  ri  tiormachadh 
aodann,  gus  an  d'  thàinig  an  Gaidsear,  agus  nuair 
a  ràinig  cha  robh  mionnan  a  riamh  ann  gus  na 

dh'  fhosgail  e  an  seiche,  agus  gus  am  fac  e  gu  dè 
bha  innte.  Bha  e  air  ghoil  le  corruich,  agus  am 
bodach  a'  gàireachdaich.  Cha  mhòr  nach  d'  thug 
e  làmhan  do'n  duine,  agus  bha  e  air  sin  a  dhean- 
amh  mur  biodh  gu  'n  robh  e  faicinn  gur  e  duine 
treun  a  bha  'na  sheasamh  roimhe.  Co-dhiùbh  dh* 
aithnich  an  Gaidsear  an  uair  sin  gu'n  robh  a  chàr 
air  a  thoirt  as,  oir  mu's  do  ràinig  e  air  ais  an  àth, 
bha  a'  bhraich  agus  na  h-uile  nì  bha  timchioll 
oirre  air  an  cur  am  folach  aig  na  bodaich  eile, 
agus,  mar  sin,  cha  robh  aig  a'  Ghaidsear  bhochd 
ach  mar  a  their  iad — an  gad  air  an  robh  an  t-iasg ! 

Sgeul  eile  an  so  shuas. 

Tha  Dail-mòr  agus  Dail-beag  an  Leodhais  ceau- 
gailte  ri  chèile,  agus  cò  nach  cuala  iomradh 
mu'n  dèighinn  ?  Dail-beag  an  uair  a  bha  muinn- 
tir  "  Shawbost "  a'  feuchainn  ris  an  fhearainn 
fhaighinn.  An  Dail-mòr  o  chionn  tri  no  ceithir 
fichead  bliadhna,  bha  fichead  croitearan  ann  glè 
dhòigheil.  Tha  chuid  is  mò  de  bhallachan  nan 
tighean  'na  seasamh  fathast;  ach  chan  eil  aon 
duine  beò  a'  fuireach  ann  an  duigh,  agus  o 
chionn  fada.  Tha  e  fo  chaoraich  mhòra  bhana. 
Ohithear,  cuideachd,  larach  na  h-Eaglais  agus 
pios  math  de'n  bhalla,  agus  bha  "  Coinneach  Odh- 
air "  ag  ràdh  nuair  rachadh  a  togail  an  dara  uair 
gu'm  bitheadh  e  faisg  air  deireadh  an  t-saoghaiL 
Bha  Coinneach  geur,  seòlta  gu  leòir,  agus  gu'm 
fac  e  gu  feumadh  iomadh  atharrachadh  a  thighinn 
air  laghannan  an  fhearainn  mu's  tachradh  so^ 
Coma  co-dhiùbh,  bhitheadh  na  daoine  an  so  an 

tràth  agus  a  rithist  a'  deanamh  na  bracha  an  Dail- 
inòr,  raar  a  bhitheadh  iad  an  àiteachan  eile.  Bha 
an  àth  an  sloc  bheag  a  staigh  pìos  o  na  tighean 
am  beul  a'  chladaich  anns  an  robh  clachan  mòra 
ruadha  dearga  le  feamainn  orra.  Bha  an  crodh  an 
là  so  am  measg  a  chèile  aig  na  daoine  staigh  air 
an  tràth,  agus  cuid  dhiubh  anns  a'  chladach  ag 
itheadh  na  feamainn.  Thachair  air  an  dearbh 
latha  so  tìreadh  bhi  air  an  àth  air  son  na  bracha 
gu  uisge-beatha  a  dheanamh ;  ach  cò  thàinig  ach 
an  Gaidsear  nuair  bha  dithis  no  triuir  de  na 
bodaich  'nan  seasamh  ri  balla  fear  de  na  tighean. 
Thòisich  iad  ri  bruidhinn  air  sud  agus  air  so. 
Cha  robh  iad-san  a'  deanamh  uisge-bheatha,  thubh- 
airt  iad,  ged  nach  robh  fhios  aca  gu  dè  a  dheanadh 
iad  aig  a'  cheart  àm.  Cha  robh  mhisneach  aig 
duine  a  chaidh  a  steach  do'n  chladach.  Coma  co- 
dhiùbh,  dh'  aithnich  bean  an  tighe  so  comhradh  a' 
Ghaidseair,  agus  thuig  i  mar  bha  cùisean.  Bha  i 
'na  boireannach  òg  calma.  Chuir  i  oirre  còta 
ruadh  dearg  a  bh'  aice  air  a  dhath.  Chuir  i  am 
bata  buachailleachd  'na  dorn,  agus  thàinig  i  am 
mach  as  an  tigh  agus  coslas  uamhasach  oirre. 
Thòisich  i  trod  ris  an  duine  aice  air  son  e  bhith 
'na  sheasamh  dìomhain  ann  a  sud,  agus  an  crodh 
ga  mliarbhadh  aig  crodh  eile  stigh  aig  a'  chladach. 
Chuala  mise  stigh  an  taigh  ràn  gort  na  bà 
ruaidh  agam,  agus  tha  mi  cinnteach  gu'm  bheil  i 
'na  sinneadh.  "  Mo  nàire,  mo  nàire  !  "  ars  ise,  is  i 
ruith  a  dh'  ionnsuidh  a'  chruaidh.  Ach  nuair  a 
fhuair  i  do'n  chladach,  agus  as  fianuis  nan  daoine. 

rinn  i  air  an  àth  le  bhi  dol  air  a  spògail  am  measg 
nan  clachan.  Chuir  i  a'  bhraich  an  *'  seicheanan," 
agus  thug  i  iad  air  a  druim  chum  uamha  anns  na 
chuir  i  iad  am  falach.  Cha  robh  fhios  aig  duine 
ach  muinntir  a'  bhaile  gu'n  robh  leithid  so  de 
uamha  ann.  Dhoirt  i  uisge  air  an  teine ;  ach,  anns  a' 
chabhaig,  bha  beagan  de'n  siol  air  a  dhoirteadh  an 
sud  san  so  air  feadh  na  h-àth.  Mu  dheireadh, 
ghabh  an  Gaidsear  iongantas  nach  robh  i  tighinn 
o'n  chrodh.  Chaidh  e  steach  cuairt  a  dh'  fhaicinn 
an  robh  càil  air  an  àth,  agus  cò  e  choinneach  e  ach 
am  boireannach  a'  direadh  an  àrda  as  a'  chladach 
leis  a'  chrodh.  Cha  do  bhruidhinn  e  rithe  idir, 
ach  nuair  a  ràinig  e  an  àth,  agus  chunnaic  e  mar 
bha  i,  dh'  aithnich  e  an  uair  sin  gu'n  robh  a  char 
air  a  thoirt  as,  agus  sin  le  boireannach  a'  chòta 
ruaidh.  Gun  mhòran  fuaim  a  dheanamh  mu  dhèigh- 
inn  na  bracha  oir,  bha  e  coma  nan  seachnadh  i  a 
shùil,  dhàg  e  am  baile. 

Bha  uair,  agus  chan  eil  e  glè  fhada  bhuaithe 
cuideachd,  nuair  a  bha  mòran  chroitearan  am 
Parraist  Nigg;  ach  an  diugh  se  a  th'ann  tuath- 
anaich  mhòra.  Bhitheadh  uisge-beatha  ga  dhean- 
amh  air  an  eòrna,  agus  bha  tòr  deoch  ga  reic  os 
iosail. 

Air  oidhche  àraidh,  dh'  fhàs  bean  fear  de  na 
croitearan  so  tinn,  agus  rug  i  leanabh  mic,  agus 
aig  a'  cheart  àm  so,  bha  fear  eile  dhiubh  a'  dean- 
amh  na  deoch  am  bothan  agus  ga  chur  am  buid- 
ealan.  An  dèigh  nan  soitheachan  a  lionadh,  cha 
robh  e  faighinn  cothrom  ceart  air  an  reic.     Mar 

sin,  bha  an  t-uisge-beatha  aige  timchioll  air  dhà 
no  tri  de  sheachduinnean,  agus  eagal  a  bheatha 
air  gu'n  tigeadh  an  Gaidsear.  Coma  co-dhiùbh, 
chualas  gu'n  robh  an  Gaidsear  air  tighinn,  agus 
air  a  dhol  a  thaighinn  àraidh  a  bha  anns  an  àite, 
agus  smaoinich  an  duine  so  nach  robh  dol  as  aige. 
Shuidh  e  car  tiotan  beag,  ach  gu  dè  a  dheanadh  e 
agus  nuair  a  dh'  èirich  e,  so  agaibh  rud  a  rinn  e. 
Thug  e  air  a  bhean  a  bha  greis  latha  dhol  do'n 
leabaidh.  Chuir  e  na  buidealan  leis  an  uisge- 
bheatha  fo'n  leabaidh  anns  an  robh  i.  Ruith  e 
steach  do  thigh  a  nabaidh,  is  dh'  innis  e  mar  a  bha 
cùisean.  Dh'  iarr  e  an  naoidhean  air  son  ùine 
gheàrr.  Fhuair  e  an  leanabh,  agus  chuireadh  e  ann 
achlas  a  mhnatha  fèin  a  bha  san  leabaidh.  Glè 
ghoirid  an  dèigh  so,  thàinig  an  Gaidsear,  agus  bha 
e  dol  a  rannsachadh  am  muigh  agus  a  stigh  an 
dearbh  tighe  so.  Choinnich  an  duine  aig  an  dorus 
e,  agus  dh'  iarr  e  gu  cridheil  a  stigh  e.  Dh'  innis 
e  gu'n  robh  a  bhean  air  naoidhean  fhaotainn,  o 
chionn  beagan  làithean ;  agus  air  a'  cheart  àm  so 
thòisich  an  leanabh  a  rànaich  anns  a  leabaidh  a 
bh'  aige  faisg  air  an  teine  agus  am  fianuis  a' 
Ghaidseair,  oir  bha  an  duine  air  iarraidh  air  a  bhean 
nuair  a  thigeadh  an  Gaidsear  a  steach  i  an  leanabh 
a  bhìdeadh  a  chionn  gu'n  tugadh  i  air  rànaich  a 
dheanamh,  agus,  mar  sin,  gu'n  creideadh  an  Gaid- 
sear  an  naidheachd  a  bha  esan  ag  ràdh.  Bha  so 
'na  rud  cho  nàdurra  agus  cho  coslach  agus,  ged  a 
bha  drochd  bheachd  aig  a'  Ghaidsear  gu'n  robh 
deoch  timchioU  an  tighe  bha  leisg   air   dragh  a 

chur  air.  "Olaidli  sibh  deoch  slàìnte  a'  ghille 
òig  mu  's  falbh  sibh,"  arsa  fear  an  tighe.  "  Olaidh 
matà,  ach  a  chionn  gu'm  bheil  trioblaid  agaibh, 
cha  chuir  mi  an  còrr  dragh  oirbh  an  diugh."  Dh' 
òl  an  Gaidsear  làn  na  cuaiche,  agus  dh'  fhalbh  e, 
ach  nuair  a  dh'  fhàg  e  an  àite,  chaidh  an  leanabh 
a  chur  dachaidh  gu  sàbhailte.  Dh'  èirich  a  bhean 
glè  sgiobalta.  Ghleidh  am  bodach  an  deoch,  agus 
chaidh  an  reic  air  deadh  phrìs  an  dèigh  sin,  agus 
rinn  an  duine  rud  math  airgid  aisde. 

Calum  Mac  Artar. 


Na  Seanganan. 

CAIB    II. 

Tha  mi  gahhail  sgrioh. 

))  IR  a'  cheart  mhioiiaid  sin  a  chaidh  a 
shrònrachadh  dliomh  là  is  bhadhna 
roimh  sin,  ràinig  mi  an  t-àite  far  am 
bu  duil  agam  coinneamh  a  dheanamli 
ris  na  seanganan  aon  uair  eile ;  ach 
ma  ràinig,  cha  robh  aon  plathadh 
dhinbh  r'a  fhaotainn  ann.  Cha  robh  dad  sam  bith 
idir  coltach  riu  romhainn,  agus  air  ball  theann  mi 
ri  smaoineachadh  gu'm  bu  dìomhain  mo  shaothair- 
sa  air  fad.  Rinn  mi  suidhe  air  cnoc  beag  uaine  làmh 
rium,  agus  thug  mi  beachd-smuaineachadh  air  a 
h-uile  nì  a  thachair  sa  cheart  àite  ud  là  is  bliadhna 
roimh  sin.  Am  feadh  a  bha  mi  cur  seachad  na 
h-tiine  mar  sud,  is  mise  car  dìumbach  is  fo  mhi- 
tlachd  nach  robh  beag  nach  d'  thàinig  na  seang- 
anan  fathast  an  làthair,  chuala  mi  guth  mar  gu'm 
b'eadh  faisg  air  mo  thaobh,  agus  an  sin  air  dhomh 
mo  shùilean  an  togail  rud  beag  a  dh'ionnsuidh  nam 
bruaichean  mu'n  cuairt  orm,  dè  a  chunnaic  mi  an  sin 
ach  aon  de  na  seanganan  ris  an  d'rinn  mi  coinneamh 
là  is  bUadhna  roimh  sin,  agus  e  mar  gu'm  biodh  e 
toirt  cùis-abhacais  dha  fèin  as  an  diumb  is  an 
fliadalachd  a  bh'orm. 

"  Is  duine  do  bhriathran-sa  thu-sa,  a  rèir  coltais, 
coma  co-dliiùbh,"  ars  esan  le  gàire.     "  Tha  mi  air 

mo  ghàircleachadh  gu*m  bheil  mi  d'  fhaicinn  cho 
math  aomta  gu  d'  ghealladh  a  sheasamh.  Is  math 
an  comharradh  e."  Agus  le  sin  a  ràdh,  theirinn  mo 
charaid  am  bruthaich  air  an  robh  e  'na  sheasamh, 
agus  ghabh  e  ceum  d'am  ionnsuidh." 

"  Am  bheil  a'  cheart  rùn  sin  fathast  ort  agus 
a  thug  thu  fainear  duinn  là  is  bliadhna  roimh  so  ?  " 
ars  an  seangan,  mar  a  bha  e  dlùthachadh  orm. 
"  Ma's  miann  leat  sgriob  a  ghabhail  gu  Tìr-nan- 
seanganan,  so  agad  an  neach  a  bheireas  comhnadh 
ort  a  chum  an  rùin  mhòir  sin  a  thoirt  gu  gniomh. 
Ach  ma  sheas  an  rud  gu'n  d'thug  thu  aithreachas 
as  na  thuirt  thu  rium,  eadar  sud  is  so,  agus 
mar  sin,  nach  àill  leat  idir  dol  air  turus  maiUe 
rium,  cha  mhise  a  bhiodh  faighinn  coire  duit  a 
thaobh  a'  mhuthaidh-bheachd  sin.  Is  mòr  an 
t-astar  agus  is  cunnartach  an  rathad  a  tha  romhad, 
ma's  miann  leat  Tìr-nan-seanganan  a  thoirt  am 
mach." 

Fhreagair  mi  air  ball  agus  thuirt  mi  gu'n  robh 
m'aigne  is  m'inntinn  cho  math  suidhichte  a  thaobli 
an  rud  air  an  d'thug  e  iomradh  dhomh  agus  a 
bha  iad  là  is  bliadhna  roimh  sin,  ach  gu'n  robh  a 
nis  barrachd  aomaidh  orm  gu'n  rud  a  smaointich 
mi  na  bha  orm  nuair  a  thug  mi  air  lom  e  air  tùs. 

"Tha  mi  toilichte  sin  a  chluinntinn,"  ars  an 
seangan.  "Cha  chaomh  leam  fèin  riamh  daoine 
fhaicinn,  agus  iad  deònach  gu  aithreachais  a 
ghabhail  as  na  bhios  iad  a'  cur  mu'n  coinneamli 
chum  spèis  is  cliù  daibh  fèin  a  chosnadh.  Tha 
gach  nì  deas  agam  chum  triall,  agus  o  na  tha  thu- 

sa  sa  cheart  shuidheachadh  sin,  triallamaid  air 
falbh  san  uair.  Ach,  mu'n  tog  sinn  oirm,  tha  nì 
no  dhà  a  dh'  fheumar  a  thoirt  gu  brìgh  air 
sgath  do  leas  fèin.  Gabh  a'  bhuileann  bheag  so,  a 
charaid,  agus  ith  roinn  di.  'S  ann  de  eòrna  nan 
seanganan  a  tha  i  air  a  deanamh  a  suas,  agus  na  bi 
eagal  ort,  oir  is  buileach  slàn  taitneach  i  ri  itheadh.'* 
Agus,  le  so  a  ràdh,  charaich  an  seangan  d'am 
ionnsuidh  a'  bhuileann  bheag  sin  air  an  robh 
iomradh  aige. 

Ruig  mi  air  a'  bhuileann  a  chaidh  a  thairgse 
dhomh  leis  an  t-seangan,  agus  chuir  mi  mir  dhith 
a  staigh  do'n  bheul  agam,  mar  a  chaidh  iarraidh 
orm.  A  thaobh  blais,  b'ann  car  mar  mhil  a  bha  i, 
agus,  fòs,  b'ann  car  mar  an  ròs  a  bha  am  fàile  aice. 
Co-dhiùbh,  is  e  so  uile  is  urrainn  mi  a  ràdh  le  cinnt 
m'a  timchioll,  oir,  cho  luatha  agus  a  shluig  mi  a 
sìos  roinn  beag  dith,  thàinig  seòrsa  de  neul  orm, 
agus,  air  an  àm  cheudna,  theann  mo  cheann  ri 
tuainealachadh  aig  uidhe  anabarrach  eagalach. 

"  Dè  air  an  t-saoghai  tha  tighinn  riut  ? "  dh' 
fheòraich  an  seangan,  agus  guth  aige  mar  gu'm 
biodh  e  fad  air  falbh  bhuam.  Bha  mi  nis  a'  crathadh 
mo  chinn  air  dòigh  a  bheireadh  air  neach  air  bith  a 
chunnaic  mi  a  chreidsinn  gur  ann  an  dèigh  tuiteam 
bàrr  a'  chnuic  bhig  sin  air  an  robh  mi  'nam  shuidhe 
a  bha  mi  air  an  àm,  agus  mise  cho  math  cadalach 
agus  is  gann  a  b'urrainn  domh  mo  shùilean  a 
chùmail  fosgailte,  ged  is  iomadh  oidhirp  treun  a 
rinn  mi  air  an  seòrsa  laigse  neònach  sin  a  thùirlinn 
orm  air  dòigh  cho  bras  is  cho  annasach  a  chùmail 

bhuam.  **  Dè  tha  cur  ort,  a  charaid,  agus  fios  agad 
gur  ann  an  geall  air  turus  a  ghabhail  maille  riuni 
a  tha  thu  ?  Dùisg  a  suas  sa  mhionaid — tha'n  t-àm 
duinn  falbh,  gun  tuilleadh  dàlach  a  bhi  ann." 

Air  dhomh  bhi  air  m'earalachadh  mar  sud,  agus 
mise  fo  fhurban  inntinn  anabarrach  mòr  gu'm 
bithinn  air  mo  shàrachadh  sa  leithid  de  dhòigh,  gu 
sònruichte  air  àm  cho  buileach  neo-iomchuidh  mi- 
shealbhach,  fhreagair  mi  mar  a  b'fheàrr  a  b'urrainn 
mi  nach  robh  atharrach  agam  air,  agus  gur  beaehd 
leam,  cuideachd,  nach  rachadh  mo  shiubhail  air 
falbh  as  a  sud  gu  là  bràth  mur  b'e  air  mo  leapa 
fèin  a  rachadh  sin  agam. 

Air  dha  so  chluinntinn,  rinn  an  seangan  glag 
gàire,  agus  an  ath  fhuaim  a  chual  mi,  b'i  sin  fead 
glè  àrd  drùighteach  làmh  rium  a  dhùisg  mac-talla 
nan  creag  mu'n  cuairt  duinn. 

"  Ohì  sinn,"  ars  an  seangan.  "  Dean  cadal  car 
greis,  ma's  miann  leat  sin  a  dheanamh.  Thèid 
agam  fhin,  agus  aig  cuid  de  mo  chàirdean  a  tha  am 
follach  agus  a'  feitheamh  faisg  air  a  so  do  thoirt  air 
falbh  d'ar  tìr-ne  fèin,  is  sin  gun  mhothachadh  air 
bith  air  do  thaobh-sa  air  mar  cho  sgiJteil  sgiobalta 
agus  is  cleachdadh  leinn  gnothaichean  deacair 
amhuil  mar  sud  a  chur  an  gniomh." 

An  sin,  shin  mi  mi-fhin  air  an  talamh  mar  a 
chaidh  leigeil  leam  leis  an  t-seangan,  agus  an  ùine 
bhig,  b'ann  an  "  tìr  nam  bruadar  "  a  bha  mi ;  ach 
ged  a  bha,  cha  do  chaill  mi  riamh  mo  chiall  ìs  mo 
mhothachadh    cho  fad   sin  agus   nach   b'urrainn 


Na  Seanganan  375 


mi  a  dheanamh  am  mach  bho  àm  gu  àm  dè  bha  dol 
air  aghaidh  mu'n  cuairt  orm. 

Nuair  a  rinn  an  seangan  fead,  air  ball  chuala 
mi  fuaim  mhòr  fad  air  astar  bhuam.  Ach  an 
ceann  greis,  dlùthaich  an  fhuaim  a  chuala  mi 
beagan  na's  faisge  orm,  agus  leann  e  mar  sud  gus, 
mu  dheireadh,  a  chunnaic  mi  gu  soilleir  dè  e 
b'aobhar  do'n  fheadaireachd  is  do'n  dùrdain  a 
bh'ann.  Bha  so  air  a  h-aobharachadh  le  cuideachd 
mhòir  de  sheanganan  mòra  cumhachdach  a  bha  an 
cuid  sgitheanan  anabarrach  làidir  fada  is  cuimseach 
chum  itealachadh,  agus  an  fheadhainn  so  uile  a' 
siubhail  troimh  an  athair  a'  cheart  "  cho  luatha  ris 
a'  ghaoith  Mhàirt."  Thàinig  iad  'nan  ceudan, 
agus  thuirluig  iad  gu  grad  domhladach  air  gach 
cnoc  is  preas  is  bruach  mu'n  cuairt  orm,  ionnus, 
fa-dheòigh,  is  gann  a  b'urrainn  neach  sealladli 
fhaotainn  air  na  craobhan  is  na  creagan  fèin  leis 
na  seanganan.  Nuair  a  fhuair  iad  gu  talamh  mar 
sud,  chuala  mi  glaodh  làmh  rium,  agus  an  ath  shùil 
a  thug  mi,  chunnaic  mi  mo  ciiaraid  roimh-ràidhte,  is 
e  a'  cur  cearcaiU  an  deigh  cearcaill  san  athar  le 
sgianaibh  mòra  fada  làidir  cumhachdach  dìreach 
os  mo  cheann,  ceart  mar  gu'm  biodh  e  am  brath 
seòlaidhean  is  àitheanta  chum  mo  thogail  as  a  sud 
a  thoirt  seachad  do  chàch. 

"  So  ur  n-uallach-ne,  a  bhraithrean  !  "  ghlaodh 
esan.  "  Suas  e  I  Beiribh  air  falbh  gu  Tir-nan- 
seanganan  e!  Tog  oirbh,  a  luchd  mo  ghaoil,  is 
bean  gu  socrach  ris  !  "  - 

Aig  a'  cheart  àm  ud,  theann  mo  chiall  ri  mo- 
thrèigsiun  air  fad,  ach  ma  thrèig,  cha  d'thachair 
sin  mu'n  d'tliug  mi  an  aire  gur  ann  air  clàr 
sgitheanan  cuid  mhath  de'n  cuideachd  a  bha  iad  am 
brath  mo  shiubhail  air  falbh  a  thoirt  am  mach. 
Rinn  iad  sin  orm  le  cuid  dhiubh  tighinn  dlùth 
rium  agus  an  sgitheanan  a  charaich  dìreach  fodham- 
sa,  agus  b'ann  mar  a  bha  mi  'nam  laidhe  air  clàr 
nan  sgitheanan  aca  a  chaidh  mo  thogail  a  suas. 
An  sin,  thrèig  mo  chiall  gu  buileach  mi,  is,  gun 
*'  chomas  èirigh  no  suidhe  "  agam,  chadail  mi 
'*  cadal  nan  daoine  matlia." 


CAIB  m. 
Tìr-nan-Seanganan. 

"  Is  mithich  duit  dùsgadh." 

So  na  briathran  a  chuala  mi,  is  iad  air  an 
innseadh  mar  gu'm  b'ann  le  neach  am  bruadar  a 
chaidh  an  ràdh  rium ;  agus  an  sin  dh'  fhosgail  mi 
mo  shùilean. 

Fheara  sa  ghaoil  !  nach  b'e  sud  an  sealladh 
annasach  neònach  iongantach  a  chunnaic  mi. 
Samhlaich  agad  fèin,  a  leughadair,  seòmar  eireachd- 
ail  raòr  àrd,  is  e  air  a  ghearradh  le  dilb  as  a'  chreag 


Na  Seanganan  377 


a  rèir  coltais.  Bha  ballaichean  briagha  de'n  cheart 
stùth  aige,  agus  iad  so  cho  geal  boillsgeach  is  ged 
a  chaidh  an  comhdachdadh  le  miltean  de  sheudan 
mòra  drileach  dèarsach.  Bha  mi  'nam  laighe  air 
leapa  iosal  as  an  robh  fàile  anabarrach  taitneach 
cùbhraidh  a'  sior-èirigh  a  dh'  ionnsmdh  mo  chuinn- 
ean,  agus  a  bha  air  a  h-uallachadh  an  glac  clòsaid 
bhig  a  bha  air  balla  an  t-seòmair  san  robh  mi  'nam 
laighe.  Cha  robh  àirneis  sam  bith  anns  an  t- 
seòmar  ach  an  leapa  a  mhàin.  Bha'n  t-ùrlar  air  a 
ctiomhdachadh  le  seacheannan  de  chaochladh  dàth, 
anabarrach  briagha  ri  amharc  orra,  is  iad  so  cho 
bog  tuigh  a  rèir  coltas  is  nach  toireadh  an  neach 
is  truime  chas  an  fhuaim  is  lugha  asda  nuair  a 
rachadh  aige  ri  cas  a  chur  ann.  Mu  theas- 
meadhon  an  ùrlair,  bha  fuaran  de  fhìor  uisge  glan 
ann,  is  steall  caol  boillsgeach  as  a'  sior-èirigh  gu 
mullach  an  t-seòmair.  Mu'n  cuairt  air  a  so,  cuid- 
eachd,  bha  iomadh  seòrsa  de  fhlùr  boidheach,  tur 
annasach  dhomh  fèin,  a'  cinntinn  gu  fàsmhorach 
lìonmhorach;  agus  gach  aon  dhiubh  fa  leith  a'  sgaoil- 
eadh  cùbhraidheachd  do-innseadh  nan  iomadh 
deadh  fhàile  mu'n  cuairt  an  t-seòmair.  Ohualas  mar 
an  ceudna,  guthan  ceoknhora  binn  nan  eun  air  gach 
taobh  dhiom,  is  ged  nach  lèir  dhomh  iad  an  toiseach 
mu  dheireadh,  mhothaich  mi  gur  ann  am  measg 
nam  flùr  a  bha  iad,  is  a  h-uile  fear  dhiubh  ag 
itealaich  am  mach  sa  staigh  am  measg  nan  geugan, 
is  iad  cho  sunndach  càllda  is  ged  a  b'ann  air  sliabh 
no  taobh  an  loch  aig  an  taigh  a  bha  iad.  Cha  robh 
an   t-eagal   is  lugha  orra  romhann,  agus,  mar  is 

nàdurra,  b'fhìor  ioghnadh  leam  gam  faicinn  cho 
buileach  càllda  sa  bha  iad.  Ach,  cha  robh  na 
h-eòin  beaga  so  idir  cosmhuil  ris  an  fheadhainn  a 
th'againn  fèin.  Is  ann  mòran  na's  lugha  na  eadhon 
an  t-eun  is  meanbha  tha  r'a  fhaighinn  aig  an  taigh 
a  bha  iad ;  agus  thug  mi  fainear,  cuideachd,  gur 
ann  a  bha  na  guthan  aca  mòran  na's  binne  ceohnh- 
oire  soilleire  na  bha  guth  eòin  air  bith  a  thachair 
riamh  orm  roimh  sin.  Bha  iteach  anabarrach 
briagha  annasach  aca  cuideachd,  cuid  dhiubh  air 
an  robh  iteagan  mar  òr,  is  feadhainn  eile  a 
bha  an  ìteagan  amhuil  mar  airgiod,  air  sheòl  is 
nuair  a  bhiodh  iad  a'  siubhal  an  sud  san  so  am 
measg  nam  flùr  is  gann  a  b'urrainn  domh  mo  shùil 
a  chumail  orra,  leis  cho  fuathasach  drileach  boiUsg- 
each  sa  bha  iad. 

A  nis,  ged  a  bha  an  seòraar  san  robh  mi  'nam 
laighe  mòr  àrd,  cha  robh  ann  ach  an  t-aon  uiuneag 
a  mhàin.  B'ann  air  teas-meadhon  muUach  an  t- 
seòmair  a  bha  e,  agus  nach  b'e  sud  an  t-athar  glan 
fallain  beothachail  a  bha  e  leigeil  a  staigh  do'n 
rùm ;  oir  cha  robh  aodaichean  air  bith  mu'n  cuairt 
air  an  uinneag,  ni  mò  sgàile  air  bith  eadar  mise  is 
esan,  ach  dìreach  fior  ghorm  na  h-iarmailt  a  mhàin 
a'  snàmh  os  mo  chionn.  Thug  mi  fainear,  raar  an 
ceudna,  nach  robh  dorus  r'a  fhaicinn  ;  ach,  mar 
bheagan  slat  do'n  leapach,  seòrsa  de  fhosgladh  air 
a'  bhalla,  is  e  air  a  leth  fhollaichte  le  aodaichean  de 
shìoda,  anabarrach  briagha  ri  amharc  orra.  Bha  na 
h-aodaichean  so  de  chaochladh  dàth,  is  gach  aon 
dhiubli  fa  leith  air  a  fhaigheadh  a  staigh  le  snathain 


Na  Seanganan  379 


de  òr  is  airgiod,  is  air  am  briachnachadh  an  sud  san 
so  le  clachan  prìseil  de  chaochladh  gnè  nach 
chunnaic  mi  riamli  roimh  sud. 

Am  feadh  a  bha  mi  cur  thairis  air  na  nithean 
so  uile  am  inntinu,  is,  mar  bu  chòir  is  mar  bu 
dùail,  a'  gabhail  làn  ioghnaidh  asda,  dè  chuala  mi 
ach  an  aon  ghuth  sin  a  thug  orm  dùsgadh  air  tùs. 
Thug  mi  sùil  mu'n  cuairt,  ach  nì  cha  robh  r'a 
fhaicinn.  An  sin,  chuala  mi  gàire  nach  robh  fada 
bhuam  a  rèir  coltais,  agus  sa  cheart  mhionaid  sin, 
rinn  aodaichean  an  fhosglaidh  air  a'  bhalla  gluasad 
rud  beag,  agus  cò  thàinig  a  steach  do'n  t-seòmar 
ach  mo  charaid  an  seangan. 

"  Is  mithich  duit  dùsgadh ! "  thuirt  esan  gu 
cridheil  sunndach  caoimhneil  rium.  "  Bu  trom  do 
chadal-sa,  a  charaid,  an  àm  duit  tighinn  an  so  agus 
eadhon  'na  dhèigh.  Tog  ort !  An  do  chuir  thu 
thu  do  sgith-sa  seachad  fathast?  Tha  a  nis  còrr 
is  sè  miosan  o  na  dh'  fhàg  thu  Tìr-nan-daoine.  Is 
beach  leam  gur  tu-sa  is  deònach  air  greim  bidh  a 
ghabhail  an  ceartuair,  an  dèigh  a  h-uile  rud  a  bh' 
ann.     Am  bheil  an  t-acras  ort  ?  " 

"  C'àit  am  bheil  mi,  a  dheadh  charaid,  is  cò  leis 
an  taigh  so  ?  " 

"  An  da,  a  dhuine  chòir,"  ars  an  seangan,  "faodar 
jfios  a  bhi  agad  gur  ann  an  Tìr-nan  seanganan  a  tha 
thu,  is,  air  son  an  taighe  so,  is  leam  fèin  e.  Am 
bheil  cuimhn  agad  air  na  thachair  ort  o  na  thug 
sinn  Tìr-nan-seanganan  oirnn  còmhla  ?  " 

Thuirt  mi  nach  robh  cuimhne  air  bith  air  a  sin 
agam ;  ach  cho  luatha  sa  labhair  mi  mar  sud,  ruith 

gach  nì  a  thachair  mu'n  tog  mi  Tìr-nan-seanganan 
orm  a  steach  do  m'  inntinn  'na  lemn — mar  a  rinn 
mi  còmhail  ris  na  Beanganan  sè  mìosan  roimh  sin ; 
mar  a  thug  iad  cuireadh  càirdeil  dhomh  gu  dol  air 
sgriob  maille  ruinn  ;  mar  a  dh'  ith  mi  de'n  bhuileann 
aig  mo  charaid ;  mar  a  chaidh  mo  ghiulain  air  falbh 
leis  na  seanganan,  agus  gach  nì  eile  bha  tointe  ris 
a'  ghnothach  air  fad. 

"  Tha  acras  is  pathadh  anabarrach  orm,"  arsa 
mise  mu  dhèireadh.  "  Le'r  cead,  bu  mhath  leam 
gu  mòr  rudeiginn  fhaighinn  r'a  itheadh  's  r'a  òl." 

"Gheibh  thu  sin,  a  charaid,"  fhreagair  an 
seangan,  agus  gun  tuilleadh  smid  o  bheul,  thionn- 
daidh  e  an  sud,  agus  rinn  e  fead  àrd  gu  math 
drùdhach,  ceart  mar  a  rinn  e  uair  no  dhà  roimh 
sin.  Is  gann  a  rinn  e  sud  na  thàinig  daol  mhòr 
eireachdail  a  steach  do'n  t-seòmar,  agus  rinn  i 
umhlachd  gu  sònruichte  modhail  dhomh. 

*'  So  an  neach,  a  rùin,  air  an  robh  iomradh  agam 
duit "  ars  an  seangan.  "  Leig  e  seachad  a  sgith  sa 
agus  a  nis  tha'n  t-acras  air.  Faigh  dha  san  uair 
matà  rudeiginn  taitneach  r'a  itheadh  is  r'a  òl." 

Thug  an  daol  leum  air  falbh,  agus,  nuair  a 
fhuair  i  mach,  thuirt  an  seangan  rium,  '*  Sud  agad, 
a  charaid,  aon  de  na  na  peatachan  teaghlaich  agam. 
Chan  eil  tràillean,  cha  mhò  seirbhisich  againne 
mar  tha  iad  agaibh-se,  ach  peatachan  teaghlaich 
a  mhàin ;  oir  tha  lagh  againn  a  tha  ag  ràdh  nach 
còir  is  nach  iomchuidh  creutair  air  bith  a  bhi  toirt 
buannachd  da  fèin  à  creutairean  eile,  ni  mò  a  bhi  gan 
cumail  fo  smachd.     Is  àbhaist  do'n  chreutair  so, 

agus  a  leithid,  gach  seòrsa  de  bhanas-taighe  mu'n 
cuairt  air  a'  bhaile  agam  a  dheanamh  a  nasguidh. 
Air  an  làimh  eile,  tha  e  mar  fhiachaibh  orm,  a  rèir 
an  lagha,  mo  chuid  pheatachan  fèin  a  sheasamh 
agus  a  dhion  mar  is  fheàrr  is  urrainn  mi.  Ach,  so 
agad  an  lòn  a  chaidh  ullachadh  duit  leis  an  daol. 
Gu'n  tigeadh  e  do  d'  chàil,  agus,  mur  eil  mi  air 
mo  mhealladh,  is  mòr  d'fheum-sa  air,  an  dèigh  an 
turuis  fhada  chruaidh  chunartaich  a  ghabh  thu." 

Thàinig  an  daol  a  steach ;  ach  cho  fad  agus  a 
b'urrainn  domli  fhaicinn,  cha  robh  dad  ri  itheadh 
no  òl  'na  luib.  Ghabh  mi  mòr  ioghnadh  as  a  sin ; 
ach,  ma  ghabh,  thionndaidh  m'ioghnadh  gu  feirg 
'na  àite  nuair  a  chaidh  ball  beag  geal  de  stuth  a 
bha  a  choltas  car  mar  chèir  a  thairgse  dhomh  leis 
an  daol.  B'ann  air  clàr  duilleig  ùra  uaine  a  bha'm 
ball  beag  ud  'na  laidhe  nuair  a  chaidh  a  thairgse 
dhomh  leis  an  daol,  ach,  ar  leam,  cò  chuala  riamh  a 
leithid  de  bhiadh  a  bhi  air  a  thairgse  do  dhuine 
airsneal  sgith  acrach  mar  a  bha  mise. 

Ach  mhothaich  an  seangan  air  ball  do'n  mhi- 
tlachd  is  do'n  iognadh  a  bh'orm,  agus  ars  esan. 

•'  Ithe !  ithe !  Bheir  sud  neart  do  d'cholunn  is 
càil  do  t'inntinn,  oir  's  ann  fa  chomhair  an  dà 
chùspar  sin  a  chaidh  uUachadh.  Agus  ma's  duine 
glic  aithneachail  thu-sa,  cha  bhi  thu  cho  bras  chum 
aon  chuid  iognadh  no  mi-tlachd  a  ghabhail  as  na 
chitheas  thu  no  na  chualas  tu  fhad  sa  bhios  thu 
anns  an  an  dùthaich  againn." 

Air  cluinntinn  so  dhomh,  air  ball  chaidh  mise 
fo  nàire  nach  robh  beag,  oir  b'fhìor  aithreachail 


382  Na  Seanganan 


leam  mise  bhi  cho  bras  gu  breith  a  thoirt  air  rud 
air  nach  robh  a  bheag  de  eòlas  agam.  Mar  sin, 
ghabh  mi  ris  a'  bhall  aig  an  daol,  a  bha  'na 
sheasamh  làmh  rium  fad  na  h-ùine  so,  agus  gun  smid 
tuilleadh  o'n  bheul  agam,  shluig  mi  sìos  gu  buileach 
c.  A  nis,  is  gann  a  bha  am  ball  beag  ud  an  taobh 
a  staigh  dhiom  na  mhothaich  mi  gur  ann  am  dhuine 
ùr  a  bha  mi.  Thrèig  m'acras  is  mo  phathadh  cho 
tur  mi  is  ged  a  b'ann  à  fleadh  mòr  iomadh  miasta 
a  fhuair  mi  mo  leòir  de  bhiadh  is  de  dheoch,  an 
àite  ball  beag  suarach,  is  e  cho  meanbh  neo- 
mhiannach  chum  itheadli  ri  amhairc  air  ri  aon  nì  a 
chunnaic  mi  riamh  roimh  sin. 

"  Nach  taitneach  fìor  bheòthachail  am  biadh  is 
gnàth  leinn  tighinn  beò  air  ?  "  ars  an  daol.  "  Gun 
teagamh,  faodar  do  leith-sgeul  a  ghabhail  nach 
i-obh  thu-sa  ga  mheas  air  tùs  cho  àrd  sin  agus  a  bu 
chòir  duit.  Acli  an  ath  ùair  a  thèid  agad  ri  rud- 
eiginn  de  earbsa  a  nochdadh  d'ar  taobh  theagamh 
gu'm  bi  thu  beagan  na's  glice,  agus,  gun  bhi  toirt 
breith  air  na  rudan  againne  bho  an  taobh  am 
muigh,  gabhaidh  thu  gu  tanigeil  earbsach  riu  mar 
nìthean  a  chaidh  an  ullachadli  chum  do  leas." 

*'  Is  math  a  labhair  an  daol,"  ars  an  seangan, 
"  agus,  a  charaid,  is  còir  duit  feart  a  ghabhail  rithe, 
is  gun  thu-sa  a  btii  toirt  mi-tlachd  as  na  tha  i 
cantuinn  riut,  oir  is  comhairle  air  a  deadh  steidh- 
eachadh  is  air  a  cur  gu  ro  cliaoimhneil  seachad  i 
air  fad.  Tha  lagh  againn  a  tha  ag  ràdh  gu'm  bheil 
measarrachd  a'  co-sheasamh  an  srian  riaghailteach 
a  chur  ris  a'cliàil  a  chum  cùimse  àraid  de  bhiadli 

is  de  dheoch,  agus  a  thaobh  a'  ghnè  bhìdh  is  dìbhe 
a  th'air  a  cheadeaehadh  dhuinn  a  ghabhail;  oir, 
mar  thuirt  am  fear  eile  e,  tha  e  air  gach  cor 
goireasach  duinn  èiridh  o  bhòrd  le  càil  agus  le 
inntinn,  an  dèigh  bìdhe,  agus  a  bhi  cho  togarrach 
air  son  gniomha,  iomairt,  agus  an  leithidean  de  nì 
sa  bha  sin  roimh  sin.  Esan  a  dh'  itheas  no  dh'  òlas 
barrachd  air  a  so,  tha  e  briseadh  reachd  na 
measarrachd,  a  thaobh  gur  i  is  crìoch  àraid  do 
itheadh  is  a  dh'  òl  nàdur  ùrachadh  agus  fhàgail  na's 
sunndaiche  agus  na's  lùghmhoire,  agus  chan  e 
fhàgail  na's  truime  agus  na's  duire." 

Air  dhomh  so  chluinntinn,  chaidh  mi  fo  nàire 
aon  uair  eile,  an  dà  chuid  do  bhrìgh  gu'n  robh  mi 
cho  bras  gu  mi-tlachd  a  ghabhail  as  na  chaidh  a 
thairgse  dhomh,  agus  gu  sònruichte  a  chionn  gu'n 
deach  mo  chronachadh  is  mo  smachdachadh  cha 
tur  sud. 

"  Gabhaibh  mo  leith-sgeul,  a  luchd  mo  chridhe," 
arsa  mise.  "  'S  ann  orm-sa  tha'n  cron,  a  thaobh 
mise  bhi  cho  dall  aineòlach  mi-thaingeil  sa  bha  mi. 
Tha  mi  nis  'nam  dhuine  is  'nam  dhithis  a  rìs,  tanig 
do'n  bhiadh  mhìorbhuileach  agaibh,  agus  neo-ar- 
thanig  mo  ghiùlan  socharach  fèin." 

"  Cha  ruig  thu  leas  an  corr  a  ràdh  mu'n  rud,  a 
charaid,"  ars  an  seangan  gu  ro  caoimhneil  rium. 
"Agus  a  nis,  ma's  deas  thu  chum  sin,  theagamh 
gur  math  leat  ceum  a  ghabhail  am  chuideachd-sa 
feadh  shraidean  ceann-bhaile  nan  seanganan.  Ach, 
ma  dh'  fhaoidteadh,  gur  àill  leat  an  toiseach  cuid 
de  dhuslach  is  de  shalachar  an  turuis  a  ghabh  thu 

a  ghlanadh  air  falbh  bhuat.  Agus  ma's  ann  mar 
sin  a  tha  chùis,  chan  eil  teagamh  nach  bi  ar  caraid 
ionmhuinn  an  so  an  daol  glè  dheònach  air  an  rathad 
a  dh'  ionnsuidh  seòmar-an-fhailcidh  a  nochdadh 
duit.  An  dèigh  dhuit  do  fèin  a  ghlanadh  rud  beag 
faodaidh  sinn  an  sin  ceann-bhaile  nan  Beanganan 
a  thoirt  orinn  còmhla  ". 

RUARAIDH   ArASCAIN   18   MhAIRB. 

(Ra  leantuinn). 


Sgeul  mu  Choinneamh  na 
h-oigridh. 

Le  Iain  Mac  Phaidein. 

An  Dreòlan. 

E  'n  dreòlan — no,  'n  dreathan-donn, 
mar  a  their  cuid  ris  mar  ainm — eun 
cho  beag  's  a  tha  'm  Breatunn ;  agus 
's  e  eun  cho  cuideil,  spraiceil  's  a  th* 
ann  cuideachd.  An  uair  a  sheasas  e, 
a'  cromadh  's  a'  beiceartaich  air 
meangan  na  gèige,  no  air  cloich,  's  a  thogas  e  a 
cheann  cho  àrd  's  a  ghabhas  e  togail  dha,  's  a 
chuireas  e  am  mach  a  bhroilleach  cho  fad  's  is 
urrainn  da,  shaoileadh  tu  gu'm  bu  leis  fèin  am 
baile  agus  tigh  na  mòna,  is  nach  robh  am  measg 
nan  eun  na  bheireadh  iteag  as. 

Feumaidh  gur  fad  an  ùine  o  na  thug  daoine  an 
aire  do  'n  dreòlan,  agus  da  chuidealas,  a  cliionn 
tha  sgeul  no  dhà  air  an  ìnnseadh  uime  a  dh'  fheumas 
a  bhi  sean — fuathasach  sean — oir  tha  e  air  a  ràdh 
gu'n  do  thachair  na  nithean  air  am  bheil  na  sgeòil 
a'  toirt  iomraidh,  an  uair  a  bha  a'  Ghàidhlig  aig  na 
h-eòin :  is  cha  b'  ann  an  diugh  no  an  dè  a  bha  sin. 
Ach  co-dhiùbh,  a  rèir  a  h-aon  de  na  sgeòil  ud, 
dh'  èirich  an  dreòlan  moch  air  maduinn  chiùin 
shamhraidh.      Tha  aon  rud  math   ri  ràdh  mu'n 

dreòlan  :  cha  chum  an  leisg  fada  'na  leabaidh  e  air 
maduinn  'sam  bith.  Ach  air  a'  mhaduinn  shon- 
raichte  ud  a  dh'  ainmich  mi  cheana,  bha  'n  dreòlan 
agus  a  bhean  's  a  theaghlach  uile — is  tha  sin  aige 
am  bitheantas :  teaghlach  mòr  —  am  mach  air 
sgiathan  cho  luath  's  a  chunnaic  iad  a'  cheud  aiteal 
de  ghlòmanaich  an  latha  ;  agus  thug  iad  an  lochan 
orra  a  dh'  òl  deoch  de  'n  uisge. 

Bha'n  dreòlan — ceann  an  teaghlaich — 'na  sheas- 
amh  air  cloich  aig  oir  an  loch,  's  e  cromadh  an 
tràth-s'  's  a  rithis,  's  a'  toirt  làn  a  ghuib  as  an  uisge ; 
agus,  a  h-uile  làn  guib  a  bha  e  a'  slugadh,  dhean- 
adh  e  beic,  thogadh  e  a  cheann,  is  chuireadh  e 
mach  a  bhroilleach,  is  theireadh  e :  "  Is  bigid  e 
sud."  Bheireadh  e  tacan  a'  spaidsearachd  mu'n 
cuairt  air  na  bha  tioram  de'n  chloich  ;  agus  a  h-uile 
uair  a  shluigeadh  e  làn  a  ghuib  de'n  uisge,  their- 
eadh  e :  "  Is  bigid  e  sud." 

Ach  am  feadh  's  a  bha  an  dreòlan  a'  cur  seachad 
ùine  ri  beiceartaich  's  ri  fèin-uaill — mar  is  minig  a 
rinn  daoine,  cho  math  ri  dreòlan — thàinig  losgunn 
a'  màgaran  am  mach  d  toU  aig  oir  an  uisge,  agus 
thòisich  i  air  gabhail  a  trath-maidne  anns  an  dòigh 
is  gnàth  le  losguinn  sin  a  dheanamh.  'S  e  sin  le 
bhi  a'  fosgladh  a  beòil  agus  a*  cur  am  mach  a 
teangaidh,  's  'ga  cumail  am  mach  gus  an  laigh 
cuileag  oirre.  Tarruingidh  i  an  sin  a  teanga  cho 
clis  is  gu'm  bi  a'  chuileag  'na  beul  mu'm  bi  fios  aig 
a'  chuileig  ciod  a  thachair. 

Chunnaic  an  dreòlan  an  losgunn  a'  fosgladh  's 
a'  dùnadh  a  beòil  anns  an  dòigh  ud,  's  a'  cur  am 

mach  a  teangaidh  an  trath-s'  's  a  rithis ;  is  shaoil  e 
gur  h-ann  a'  gàireachdaich  agus  a'  fochaid  air  fèin 
a  bha'n  losgunn ;  agus  las  fhearg ;  dh'at  a  cholg, 
is  bhrùchd  a  chorruich  a  thiotamh ;  agus  thug  e 
mòran  de  dhroch  theangaidh  do  'n  losguinn 
bhochd,  ged  nach  robh  i  a'  gabhail  gnothuich  'sam 
bith  ris. 

"  A  chreutair  sgràbaich,  spàgaich,  oUlteil,"  ars 
esan ;  "  an  ann  a'  fochaid  ormsa  a  tha  thu  ?  " 

"Ciod  e  a  rinn  mise  ort,  a  bheireadh  ort  a 
leithid  sin  de  chainnt  a  ràdh  rium  ? "  ars  an 
losgunn. 

"  C'ar  son,  a  chreutair  ghrànda,"  ars  an  dreòlan ; 
"a  bha  de  chridhe  agad,  no  aig  a  h-aon  de  d' 
sheòrsa  do  theanga  chur  am  mach,  agus  a  bhi,  le 
d'  chraos  fosgailte,  a'  feuchainn  ri  fochaid  air  mo 
leithidse." 

"  Ged  a  chuir  mi  mach  mo  theanga."  ars  an 
losgunn ;  "  cha  b'  ann  a  chum  a  bhi  a'  fochaid  ortsa, 
no  air  creutair  eile — ged  tha  mi  creidsinn  nach  'eil 
iad  ach  ainneamh  ri  fhaotainn  nach  biodh  a'  fochaid 
air  fear  do  phearsa  agus  do  ghuib,  na'n  cluinneadh 
iad  thu  ag  ràdh :  '  Is  bigid  e  sud,'  mar  gu'n  lughd- 
aicheadh  e  'n  loch  na  bheir  do  ghob-sa  as." 

"Na  'm  biodh  fios  agad  cho  grànda  's  a  tha 
thu  !  "  ars  an  dreòlan,  "  cha  bhiodh  tu  a'  feuchainn 
ri  bhi  fochaid  air  creutair  'sam  bith,  ciod  air  bith 
a  chitheadh  no  a  chluinneadh  tu.  Ach  cha  dean 
mi  an  còrr  seanchais  riut :  cha'n  fhiach  thu  'n 
t-saothair.  Falbhaidh  mi  air  ceann  mo  chuid- 
eachd,  a  shiubhal  's  a  sheòladh  air  sgèith  am  measg 

nan  tom  's  nan  doireachan.  Ach  feumaidh  tusa 
fuireach  a'  magaran  am  measg  nan  toll  sin  gus  an 
tig  a'  chorra-ghriothach,  's  an  sluig  i  beò  slàii 
thu." 

An  sin  rinn  an  dreòlan  beic  no  dhà  eile  ri 
chuideachd  fèin ;  is  dh'  èirich  e  fèin  is  iadsan  air 
sgèith,  agus  thug  iad  thar  an  loch  orra. 

"  Tha  cuileagan  mòra  air  na  lòin  tha  fad  uainn," 
ars  an  losgunn,  is  i  tòiseachadh  a  rithis  air  tional 
a  lòin  'na  dòigh  fèin,  is  gun  chreutair  eile  a'  cur 
dragh  oirre. 

Gu  sgaothach,  usaideach,  luaineach,  o  thom  gu 
tom,  is  o  ghèig  gu  gèig,  chuir  na  dreòlain  seachad 
an  latha  air  taobh  eile  an  loch ;  is  cha  robh  an 
sgròbain  cho  làn  's  a  bu  mhatli  leo  iad  a  bhi  an 
uair  a  dhlùthaich  am  feasgar  riutha ;  agus  is  e 
rinn  iad  tilleadh  air  an  ais  do'n  cheart  àite  far  na 
dh'  òl  iad  an  t-uisge  aig  briseadh  na  fàire  'sa 
mhaduinn.  Cha  robh  saod  no  sunnd  orra  an  uair 
a  thill  iad  ;  agus  an  uair  a  sheas  ceann-cinnidh  nan 
drcòlan  air  a'  cheart  chloich  air  an  robh  e  cho 
forasach  'sa  mhaduinn,  dh'  òl  e  a  dheoch  gun  smid 
a  ràdh. 

"Ma  bha  do  ghreim  cho  tur  ri  do  bholgain, 
cha'n  'eil  do  sgròban  ro  làn,  a  chreutair  bhochd," 
ars  an  losgunn,  is  i  togail  a  cinn  as  a  frògaig  fèin, 
's  a'  sealltainn  air  an  dreòlan. 

Bha  'n  dreòlan  a'  togail  a  chinn  's  a'  sìneadh 
amhaìch  agus  a'  cur  am  mach  a  bhroillich  a'  dean- 
amh  deas  gu  sgràilleadh  eile  a  thoirt  do'n  losguinn, 

an  uair  a  thùirling  clacharan  nan  càrn  air  a'  chloich 
làinh  ris. 

"  Ciod  è  do  ghnothach  an  so  ?  "  ars  an  dreòlan. 

"  Ciod  è  do  ghnothach  fèin  ann,  mur  a  mìomh- 
ail  dhòmhsa  a  leithid  de  cheist  fheòraich  de  fhear 
do  bhoghainn  is  do  mhòrachd  ?  "  ars  an  clacharan. 

"  Cha'n  'eil  còir  'sam  bith  agad  a  bhi  air  a* 
chloich  so;  agus  cum  teanga  na  sgeig  ann  ad 
phluic  fèin,"  ars  an  dreòlan. 

"Cha'n  'eU  còir  'sam  bith  agam  a  bhi  air  a' 
chloich  so,"  ars  an  clacharan.  "Cha'n  'eil,  gu 
dearbh.  Ach  an  innis  thu  dhomh  cò  chum  a  chòir 
bhuam  's  a  thug  dhuitse  i." 

"  Bidh  a'  chòir  mar  a  chumar  i,"  ars  an  dreòlan. 

"  Cumamaid  i,  ma  tà,"  ars  an  clacharan. 

ShaoU  an  dreòlan,  o  na  bha  a  chinneadh  's  a 
chàirdean  cho  lionmlior  mu'n  cuairt  air,  gu'm 
biodh  e  sàbhailte  gu  leòir  dha  an  clacharan  a  chur 
gu  dhùlain ;  agus  ghairm  e  chuideachd,  is  leum  e 
air  tìr,  a'toirt  cuireadh  le  iomadh  maoidheadh  do'n 
chlachai*an  tighinn  gu  còmhraig. 

Sheall  an  clacharan  air  a  cheathairneach  a  bha 
m'a  choinneamh,  is  thubhairt  e :  "  Tha  deatam  is 
deòn  'gad  sparradh,  ghille." 

"  Is  feàrr  leat  a  bhi  'd  aonar  a'  sgeig,  na  bhi  'sa 
bhuidhinn  a'  cath,"  ars  an  dreòlan. 

"  Cha  chuala  mi  thu  ri  leithid  de  bhòilich  o  latha 
do  bhainnse,"  ars  an  clacharan.  "Dh'  fhaodadh 
tu  na  raunan  a  rinn  do  choimhearsnach,  am  bric- 
ean-beithe,  air  an  là  ainmeil  ud,  a  sheinn  domh." 

"  Cha  bhi  do  leithid  fèin,  no  leithid  a'  bhricein 
bheithe,  a'  tighinn  do  m'  theach  no  do  m'  chomunn- 
sa,"  ars  an  dreòlan. 

"  An  ann  leis  cho  fada  o  'n  làr  's  a  tha  t'  àrd- 
dhorus  ?  "  ars  an  clacharan.  "  Ach  cha  robh  am 
pailteas  air  do  bhòrd  no  ann  ad  thigh-tasgaidh  air 
latha  do  bhainnse,  no  cha  bhiodh  am  bricean-beithe 
ag  ràdh  mar  so : — 

'  Cha  robh  gràine  min  agad ; 

Cha  robh  bliochd  à  màl  agad ; 
Ach  chuir  thu  boineid  bhiorach  ort, 
A  dhol  a  shireadh  Màiri.' 

Bha  fearg  gu  leòir  air  an  dreòlan  roimhe  sud ; 
ach  chuir  an  rann  an  cuthach  buileach  air;  agus  o 
bhi  beiceartaich  chaidh  e  gu  gearradh  leum  's  gu 
bagraidhean  fuathasach. 

"  Cha'n  'eil  an  dùlanachd  a'  freagairt  idir  ort, 
is  tha  mi  tuigsinn  gu'm  b'  fhèarr  le  d'  chinneadh 
t'  fhaicinn  aig  cluich  'sam  bith  eile"  ars  an 
clacharan. 

"  Ma's  e  sin  do  bheachd,"  ars  an  dreòlan,  "  thig 
an  so  is  biodh  a'  chuid  is  miosa  aig  a'  ghob  is 
taise." 

Le  buille  no  dhà  de  sgiathan,  bha'n  clacharan 
thall  far  an  robh  an  dreòlan ;  is  chaidh  am  fear  ud 
an  òrdugh  cath,  's  e  tighinn  air  adhart  gu  colgail. 
Ach  cha  robh  a  chuideachd  a'  nochdadh  deatam 
orrasan  gu  deannal  a  thoirt  air  cath,  ged  a  bha  an 
ceann-feachd,  gun  tiomadh,  gun  tionndadh,  mar 
gu'm  b'e  fèin  feachd  na  Fèinne ;  a  ghob  ri  làr,  's  e 

tighinn  gu  còmhraig,  le  sgiathan  fosgailte,  is  itean 
ag  èirigh  'nam  frioghain  air  cùl  amhaich ;  is  cha 
b'ann  idir  'na  fhuras  a  chaidh  e  'n  greim.  Bhuail 
e  ghob,  a  sgiathan  agus  a  spuirean  air  a'  chlach- 
aran  mu'n  bhroilleach  ;  is  cha  do  chaith  sud  idir  a 
neart ;  is  cha  do  leag  e  chaitean,  ged  a  chaidh  e 
ceum  no  dhà  an  comhair  a  chùil.  Cha  robh  an  sin 
ach  cuid  de'n  chluich  gus  e  fèin  a  dheanamh  deas 
air  son  na  h-ath-ionnsuidh,  agus  ionnsuidh  a  bhiodh 
na  b'  fhuiltiche,  air  a'  chlacharan. 

Ach  cha  d'fhuirich  an  clacharan  gus  an  d'fhuair 
e  'n  ath-smùid  o'n  dreòlan.  Chaidh  e  'na  choinn- 
eamh  agus  thug  e  smùid  dha ;  is  b'e  smùid  a 
dhunach  do'n  dreòlan.  Chaidh  a  dhà  no  trì  de 
charan  air  an  làr  dheth,  is  bha  e  'na  laighe  air  a 
dhruim  dìreach,  is  a  chasan  os  a  chionn.  An  uair 
a  thuit  an  ceann-cinnidh,  theich  na  dreòlain  uile ; 
is  rinn  an  clacharan,mar  is  minig  a  rinnbuadhairean 
eile:  dh'  fhàg  e  an  leòinte  air  an  àraich,  is  dh' 
fhalbh  e  fèin  dh'  innseadh  a  sgeòil. 

Thàinig  an  latha  ud  mar  a  thàinig  a  h-uile  latha 
a  bha  's  a  bhitheas  an  cuairt  na  cruinne :  thàinig 
e  gu  crìch;  agus  fo  dhealt  an  fheasgair,  is  ri 
tlusmhorachd  fhionnar,  dhorcha  nan  tràth,  thàinig 
an  losgunn  am  mach  as  a  garaidh  fèin  ;  agus  am 
feadh  's  a  bha  i  a'  magaran  mu'n  cuairt,  chunnaic 
i  creutair  beag,  peallach,  bochd,  's  e  'na  chrùban 
ri  taobh  pluic,  agus  bìgean  brònach,  fann  aige. 
Cò  bha'n  sud  ach  an  gille  spaideil,  an  dreòlan,  a 
bha  'ga  càineadh  le  leithid  de  chorruich  'sa 
mhaduinn. 

"  Ged  a  b'  àrd  t'  itealaich,  is  ìseal  do  leabaidh," 
ars  an  losgunn.  **An  e  so  is  deireadh  do  bhi 
sgiathalaich  air  feadh  nam  tom  's  nan  doireachan  ? 
Nach  d'thug  thu  do  nead  am  mach  fathast." 

•*  Cha  d'thug  's  cha  toir  am  mach ;  no,  math  dh, 
fhaoidt^adh,  gu  bràth,"  ars  an  dreòlan  an  guth 
beag  brònach. 

*•  Cha'n  'eil  agad  ach  bìog  bochd,  ged  bu 
phròiseil  'sa  mhaduinn  thu.     Dè  thàinig  ort  ? " 

*'  Bha  rium  an  clacharan,  agus  thàinig  orm  an 
tubaist,"  ars  an  dreòlan. 

**  Cha  d'fhuair  mi  droch  theisteannas  riamh  air 
a'  chlacharan,"  ars  an  losgunn. 

"Bha  sinn  a'  tabaid,"  ars  an  dreòlan,"  agus 
bhris  e  mo  sgiath." 

*'  Ach  nach  b'  e  dliuitse  streap  a'  mheasain  ris 
a'  mhìol-chu,  dol  a  thabaid  ris  a'  chlacharan  !  "  ars 
an  losgunn.  *'  Bhris  e  do  sgiath,  tha  thu  'g  ràdh. 
Cha'n  'eil  mi  cur  teagamh  nach  d'  rinn  e  h-uile  dad 
dheth ;  ach  bhriseadh  tusa  sgiath  a'  chlacharain, 
na'm  b'  urrainn  thu  sin  a  dheanamh.  Bhiodh  an 
greim  bu  mhò  aig  a'  bhèisd  bu  mhò.  Mur  a  h-eil 
thu  ionann  'sa  ghnìomh,  tha  thu  ionann  'san  oidh- 
irp ;  is  cha'n  'eil  do  leisgeul  ri  ghabhail.  Ach  ciod 
è  nis  a  tha  thu  dol  a  dheauamh  ?  Ma  dh'  fhanas  tu 
'n  sin,  faodaidh  a'  chorra-ghriothach  tighinn  mu'n 
cuairt  agus  do  shlugadh  an  àite  losguinn.  Is 
feàrra  dhuit  crùban  na's  ìsle.  Tha  sealladh  àrd 
seana-mhaighdinn  aig  a'  chorra-ghriothach,  còrr 
uair ;  agus  dh'  fhaoidteadh  nach  fhaic  i  thu.  Ach 
nach  'eil  dòigh  idir  agad  faotainn  gu  d'  nead?" 

"  O  mo  chreach  !  "  ars  an  dreòlan.  "  Cha'n  'eil 
dòigh  no  seòl  agamsa  air  faotainn  gu  m'  nead.  Tha 
mo  sgiath  briste,  is  tha  'n  abhainn  eadar  mi  's  mo 
nead,  is  cha  d'  ionnsuich  mi  snàmh." 

"Ma  tà,  dh'  ionnsuich  mise  snàmh,"  ars  an 
losgunn.  "Cha  do  chost  e  dad  dhomh  sin  a 
dheanamh  ;  is  cha'n  'eil  an  ealain  trom  r'a  giùlan ; 
agus  o  nach  math  leam  creutair  eile  fhaicinn  'na 
èiginn,  is  bho  nach  'eil  a'  bheag  agam  ri  dheanamh 
an  tràth-s',  ma  shuidheas  tu  air  cùl  mo  chinn, 
bheir  mi  thar  na  h-aibhne  thu." 

*'  Bidh  mi  cho  fada  ann  ad  chomaine  's  a  tha  mi 
ann  ad  eiseamail,"  ars  an  dreòlan. 

Gu  luideach,  spàgach,  thòisich  an  losgunn  air 
màgaran  gu  bruach  na  h-aibhne ;  agus  an  dreòlan 
'na  eiridneach  leòinte  a'  laparan  as  a  dhèidh  gus 
an  d'  ràinig  iad  le  chèile  oir  an  uisge ;  agus  an  sin 
chaidh  aig  an  dreòlan  air  faotainn  a  suas  gu  cùl 
cinn  na  losguinn ;  ged  a  thug  sin  gu  leòir  ri  dhean- 
amh  dhà ;  is  cha  b'ann  idir  gun  fhulangas  a  fhuair 
e  streap  cho  àrd.  An  uair  a  fhuair  an  losgunn  a 
h-uchd  ri  bùrn  gian  na  h-aibhne,  's  a  chaidh  i  gu 
astar,  bha'n  dreòlan  air  saoghal  eile.  Bha  bheachd 
air  an  losguinn  air  atharrachadh  gu  buileach.  Cha 
do  shaoil  e,  is  cha  chreideadh  e,  ged  a  rachadh 
ìnnseadh  dha,  gu'm  biodh  an  creutair  liobasta, 
luideach  a  chunnaic  e  a'  spàgaileis  'sa  pholl,  comas- 
ach  air  snàmh  air  uisge  mar  an  ròn.  Ach  an  uair 
chunnaic  e  cho  innich  's  a  dh'  fhalbhadh  an  losgunn 
air  an  t-snàmh,  thubhairt  e :  "  B'  fheàrr  leam  na 

na  chunnaic  mi  riamh  gu'n  snàmhainn  cho  math 
riut." 

"Cha'n  'eil  *  B'-f hearr-leam '  beò,"  ars  an 
losgunn ;  "  is  ged  a  bhitheadh,  cha  tugadh  e  'n 
t-aiseag  do  dhreòlan.  Ach  tha  sinn  a  nis  gu  bhi 
aig  taobh  eile  na  h-aibhne :  am  bheil  fad  agad  ri 
dol  an  dèidh  dhuit  faotainn  air  tìr  ?  " 

"Cha'n  'eil,"  ars  an  dreòlan.  "Tha  mo  nead 
anns  an  toman  ud  shuas.  Cha  bhi  mi  fada  'ga 
ruigheachd,  ged  nach  'eil  m'  imeachd  ach  mall." 

An  uair  a  fhuair  an  dreòlan  air  tìr,  thubhairt 
e:  "Bidh  mi  ann  ad  chomain,  agus  fo  fhiachan 
agad  cho  fada  's  is  beò  mi." 

**  Cha  bhi  idir,"  ars  an  losgunn.  "  Is  diù  nach 
teasraig  an  t-èiginneach  ;  ach  mu  'n  dealaicli  sinn, 
f  QÌlingeadh  tu  dhomh  comhairle  a  thoirt  duit :  ma 
gheibh  thu  do  shlàinte,  agus  comas  do  sgiath,  aon 
uair  eile,  na  rach  a  rithis  a  ghleachd  ri  clacharan ; 
agus  na  h-abair  gu  bràth  tuillidh  gu'm  bheil 
creutair  'sam  bith  grànda  a  tha  mar  a  chruthaich 
is  a  dh'  fhàg  nàdur  e. 


An  Dreathan  Donn. 


AcH  cha'n  e  sud  an  aon  sgeul  a  tha  againn  mu'n 
dreòlan.  Mar  a  thachair  do  dh'  iomadh  creutair 
eile,  tha  atharrachadh  eadar  na  dreòlain.     Ged  a 

bha  'n  dreòlan  mu'n  robh  sinn  a'  seanchas,  cuideil, 
fèin-spèiseil,  le  ladarnas  a  dli'  flioghnadh  do  dh' 
iolaire,  tha  sgeul  againn  mu  h-aon  eile  de  sheòrsa 
a  bha  gu  seòlta  geur,  gUc,  agus  a  blieireadh  e  fèin 
do  chuideachd  agus  aiste  cho  math  ri  eun  'sam 
bith  eile,  agus  na  b'  flièarr  na  iomadh  eun  a  b' 
àirde  dosan,  's  a  b'  fhaide  gob. 

Thachair  air  là  àraidh,  gu'n  robh  ròic  aig  eòin 
bhlionach  nan  stall  's  nan  uireachan.  Cliruinnich 
iad  o  gach  creig  is  gnog  is  bioda,  gu  ùrlar  a' 
ghlinne  an  uair  a  chual  iad  fead  an  fhithich.  Binn 
am  fitheach  fead,  mar  is  gnàth  leis  an  uair  a  dh' 
ith  e  fèin  a  shàth — rud  a  fhuair  e  air  closach  loth 
a  chaidh  a  bhàthadh  ann  an  sùil-chrith  anns  a' 
ghleann.  Cha  robh  an  sanas  a  thug  am  fitheach 
fada  faotainn  freagairt.  Chruinnich  na  h-eòin 
fhiadhaich  eile  as  gach  cèarn  a  dh'  ionnsuidh  na 
cuirm;  agus  chruinnich  eòin  bheaga  bhinn  nan 
doireachan,  ged  nach  itheadh  iadsan  dad  de'n 
fhèisd — cha  tigeadh  e  ri  'n  càil.  Bha  iad  a'  gabhail 
seallaidh  air  na  h-eòin  mhòra  o  bhàrr  nan  geug  's 
nan  crann.  O  na  bha  fios  aca  nach  cuireadh 
croman,  seabhag  no  speireag  dragh  orra  cho  fad  's 
a  bhiodh  criomadh  air  cnaimh  de  chlosach  na  ioth 
bha  iad  gu  maar,  mireagach  a'  seinn  an  ciùil  's  a 
trusadh  nan  dearcag. 

Shuidh  an  smeòrach  air  dos,  is  thòisich  i  air 
deanamh  òrain.  Ach  feumaidh  nach  robh  an 
smeòrach  ach  ri  sgeig,  a  chionn  bha  i  'g  ràdh  anns 
a'  cheud  sreath  de  shèis  an  òrain : — "  'S  ann  tha'n 
còmhradh  binn  aig  an  fhitlieach."    A  nis,  mar  is 

math  tha  fios  aig  a  h-uile  h-eun,  is  aig  a  h-uile 
duine,  cuideachd,  cha'n  'eil  còmhradh  binn  aig  an 
fhitheach.  Cha'n  'eil  aige  ach  fead  chruaidh  agus 
gorraic ;  is  cha'n  'eil  a  h-aon  diubh  binn.  Ach  co 
dhiubh,  bha'n  smeòrach  a'  seinn : — 

'8  ann  tha'n  còmhradh  binn  aig  an  fhitheach, 
Air  an  lothaig  ghrinn ;  thug  e  duibh  an  sitheann  ; 
'S  ann  tha'n  còmhradh  binn  aig  an  fhitheach. 

'S  ann  a  thuirt  an  fhaoileann, 
'S  i  spioladh  na  maodail, 
'*  Bheil  an  fheòil  so  daor 

No  am  faod  sinn  teannadh  rithe." 

Thuirt  an  fheannag  ghrànda — 
'S  i  daonnan  gab  is  dàine — 
"  Tha'n  fheòil  so  gun  phàigheadh, 
A'  chuid  is  nàraich  bidhe." 

Thuirt  an  croman  ròiceach, 
'S  e  cur  car  'na  sgròban, 
"  Itheamaid  ar  leòir  dith, 

No  bidh  an  ròc  m'a  h-inneach." 

Thuirt  an  ròcais  's  gleus  oirr, 
"  'S  coma  leam  ur  fèisde ; 
Fàgam  agaibh  fèin  i 
Chionn  cha  teum  i  mise." 

"  A'  chlosach,  cumaibh  uam  i ; 
Leam  cha  sògh  a  cnuasach  ; 
Siol  an  eòrn',  mo  luaidh  e, 
'S  a  bhi  mu'n  sguab  'ga  spioladh. 

8in  nuair  thuirt  an  calaman 
"  Bithibh  bìth  'nur  seanchas ; 
'S  mithich  dhuibh  sgur  de'r  seamasan, 
Is  sealgairean  a'  tighinn." 

An  sin  thuirt  an  dreòlan, 
"  Fàsaidh  an  fheòil  gann  orr', 
Is  tòisichidh  an  aimhreit 
Mur  bi  cnaimh  ri  spioladh. 

"Cha'n  fhaigh  iad  mòran  spiolaidh  air  do 
chnàmhansa,  co  dhiùbh,"  ars  an  riabhag. 

"  Is  paidhir  dhuinn  sin,"  ars  an  dreòlan."  Ach 
's  lom  an  cnàimh  air  nach  faigh  gob  an  acrais 
spioladh.  Bidh  sùil  o  shuas  is  sùil  o  bhos  an 
diugh  fathast  aca — no,  co  dhiùbh  am  màireach — is 
cha  bhi  e  sàbhaUte  dhuinne  a  bhi  fada  o  dhìon  nan 
toman  dlùth,  an  uair  a  bhios  na  geòcairean  ud  a' 
seòladh  mu'n  cuairt." 

'*  Cha  bu  mhòr  air  màs  sgròbain  a  h-aoin  aca 
thusa ; "  ars  an  riabhag ;  "  is  dh'  fheumadh  an 
t-acras  a  bhi  air  an  eun  a  chromadh  ort." 

"  Nach  mòr  an  t-uile  do'n  t-sealbhadair  "  ars  an 
dreòlan ;  "  's  cha'n  e  mo  mhiann  a  bhi  ann  an  gob 
no  an  sgròban  a  h-aoin  aca.  'S  mur  a  sàsaich  mi 
ghoile,  ciod  e  sin  dòmhsa.  Ach  cha  bhiodh  i  mòran 
na's  làine  aige  ged  a  chuireadh  e  thusa  innte  'nam 
àite." 

"  Tha  thu  ceart "  arsa  breac-an-t-sìl,  's  e  godadh 
earbaill  's  a'  gabhail  roid.  "  Is  suarach  a  mheud 
thairis  ort  fèin,  ged  nach  suarach  a  dhalmachd  's 
a  mhi-mhodh." 

Chualas  aii  sin  iolach  àrd  is  gòrracail  fhiadhaich 
ann  am  ineasg  nan  eun  mòra,  is  thug  na  h-eòin 
bheaga  fo'n  duilleach  orra,  's  gun  fhios  aca  dè  bu 
chiall  da. 

An  uair  a  ghabh  na  h-eòin  mhòra  an  sàth  de'n 
fheòil,  sheas  an  iolaire  air  tulman,  is  ghlaodh  i : 
"  Eisdibh  uile.  Tha  mise  a'  toirt  na  gairm  rìogh- 
ail — oir  's  mi  rìgh  nan  eun — agus  's  e  mo  ghairm 
rìoghail:  Sìth  eadar  choimhearsnaich.  Thigibh 
an  so  uile  eòinbhe  aga  bhinn  nan  doireachan,  is 
thèid  sinn  gu  cluich  cleas  is  àbhachd.  Cha'n  'eil 
eun  an  so  a  dh'  fhaodas  dad  ceàrr  a  dheanamh  air 
a  h-aon  agaibh  fad  's  is  comas  dòmhsa  cron  a 
bhacadh.    Thigibh  an  so.    Thigibh  an  so." 

Thòisich  na  h-eòin  bheaga  air  cur  na  ceisd  ri 
cach  a  chèile :  An  tèid  sinn  a  sìos.  An  tèid  sinn 
a  sìos. 

"  Cha'n  ann  ara  chuideachd  thù-ù-ù-ù,"  ars  an 
calaman.  "Cha'n  'eil  agad  ach  sìth  na  broinne 
làine,  ù-ù-ù.  Sìth  na  broinne  làine  agus  maduinn 
bhlàth  FaoiUich.  Cha  tèid  mi  sìos.  Cha'n  ann 
am  chuideachd  thù." 

"  Thèid  sinn  a  sìos,"  ars  an  dreòlan ;  •'  tha  'n 
sgròban  làn,  's  cha  dean  iad  dad  oirnn." 

"  Dh'  fheumadh  an  sgròbain  a  bhi  falamh,  's 
iad  fèin  fann,"  ars  an  druid,  "  mu'm  beanadli  iad 
dhuitse,  co-dhiùbh." 

**  Dh'  fheumadh  an  ceann  is  àirde  's  an  gob  is 
fhaide  'nam  measg,"  ars  an  dreòlan,  '*  cromadh  glè 
ìseal  mu'n  ruigeadh  e  ortsa ;  a  chionn  is  trice  air 
làr  na  air  adhar  thu." 

"  Nach  fheàrra  dhuinn  dol  sìos,"  ars  an  smeòr- 
ach ;  "  cha'n  ann  a  h-uile  là  bhios  sìth  'ga  ghairm." 

*'  Sith  na  h-uaill ;  suarach  agam  i,"  ars  an  lon- 
dubh.  "Cuileag  an  Fheìll-Pàdhruig  is  smeuran 
dubha  "^san  Fhaoilleach,  cha  chaisg  na  chìtear 
dhiubh  ar  n-acras." 

Ach  an  dèidh  tacan  maith  deasbaireachd  agus. 
bearradaireachd  de'n  t-seòrsa  so,  dh'  èirich  an 
t-eallt  air  sgiathan,  is  ghabh  i  sìos  do'n  ghleann. 

"  Fanaidh  mi  fad  mo  ghuib  bhuaibh,  agus  chì 
mi  dè  bhios  a'  dol,"  ars  an  gudaboc,  's  e  tùirlinn 
aig  taobh  luib. 

An  uair  a  chruinnich  a'  mhòr  chuideachd  uile, 
sheas  an  iolaire  air  barraibh  a  spuir,  sgaoil  i 
sgiathan  is  ghlaodh  i :  "  'S  mise  rìgh  nan  eun  ;  ach 
am  bheil  fìos  agaibh  c'ar  son  is  mi  rìgh  nan  eun  ? '" 

Thubhairt  cuid  de  na  h-eòin  gur  h-ann  a  chionn 
gur  h-i  bu  treise.  Thubhairt  cuid  eile  gur  h-ann 
a  chionn  gur  h-i  bu  mhomha. 

"Oha'n  ann  idir,"  ars  an  iolaire.  "Cha'n  e  a 
h-aon  de  na  nithean  a  dh'  ainmich  sibh  a  rinneadb 
mise  'nam  rìgh  nan  eun,  a  chionn  tha  iomadh  eun 
ann  is  treise,  agus  is  momha  na  mise ;  ach  tha  mi 
ann  am  righ  nan  eun  a  chionn  gu'n  tèid  mi  na  's 
àirde  anns  an  speur  na  a  h-aon  agaibh." 

"  Nach  mòr  loinn  na  rìoghalachd,"  ars  am  fith- 
each,"  's  e  caogadh  ris  a'  chroman.  "  Nach  matb 
a  thig  a'  bhòilich  do'n  uaibhreach  ?  " 

"  Tha  thu  ceart,  'ille  dhuibh,"  ars  an  croman. 
"  Ach  an  uair  a  bhios  i  a'  togail  nan  cat  o  chùl  nan 
garadh-droma,  is  fèarr  air  tèarnadii  no  air  direadh 

i.     Ach  so  agad  i  dol  air  ghleus,  is  chì  sinn  do  'ii 
t-euchd  a  nì  i." 

Bha  an  iolaire  dol  air  ghleus,  agus  thug  i 
cuireadh  do  na  h-eòin  uile  tighinn  a  dh'  fheuchainn 
co  b'  àirde  a  rachadh  anns  an  speur.  Ach  am 
feadh  's  a  bha  na  h-eòin  eile  'nan  drip  a'  sireadh 
ghnob  is  thulman  a  bheireadh  am  barrachd  cothrom 
dhoibh  gu  gluasad  'san  rèis,  ghabh  an  dreòlan  an 
cothrom,  cho  fad  's  a  bha  'n  ùb-àb  'na  seusdar,  is 
leum  e  air  druim  na  h-iolaire,  gun  sùil  a  thoirt  an 
aire  dha ;  agus  chrùbain  e  an  sud. 

Thug  an  iolaire  guileag  àrd,  sgaoil  i  a  sgiatlian 
is  dh'  èirich  i.  Cearta  còmhla  dh'  èirich  na  h-eòin 
eile,  beag  is  mòr,  a  dhol  d'an  deòin  do'n  fharpuis. 
B'e  sin  iolard  nan  iomadh  fuaim,  a  bha  le  toirm  ag 
èirigh  suas  as  a'  ghleann. 

Bha'n  iolaire  daonnan  a'  cumail  air  thoiseach 
'san  rèis  gus  an  robh  na  h-eòin  eile  cho  àrd  's  a 
b'urrainn  doibh  dol.  Bha  a  h-aon  an  sud  's  a 
h-aon  an  so  a'  toirt  thairis,  's  a'  toirt  suas  de'n 
strìth,  agus  a'  gabhail  sìos  gu  làr." 

"  Cha'n  'eil  an  rèis  so  ceart  no  cothromacli  air 
aon  dòigh  no  air  doigh  eile,"  ars  an  gudaboc,  's  e 
tighinn  gu  làr  faisg  air  an  smeòrach.  '*  Cha'n  eil 
an  rèis  ud  ach  a'  dìreadh  's  a'  dìreadh,  gun  fhios 
c'  ar  son.  Cha'n  'eil  mòran  aig  eòin  ri  fhaotainn 
shuas  an  sud.  Ach  thigeadh  iad  a  nuas  agus 
feuchaidh  mise  rèis  ris  an  aon  is  fèarr  aca,  le 
gabhail  thar  raoin,  muir,  no  monadh." 

"  Tog  do  d'  bhòilich,"  ars  an  smeòrach ;  '*  cha 
tug  thu  riamh  a'  chuìleag  o'n  ghobhlan-ghaoithe, 

no  iteag  à  earbaD,  ged  a  b'  iomadh  oidhirp  a  thug 
thu  air  an  sin  a  dheanamh.  Oha  bu  bheag  t'othail 
an  diugh  a  dhol  do'n  rèis ;  ach  cha  b'  fhada  gus  an 
do  thill  thu  a  dh'  fharradh  nan  tulman." 

"  Chaidh  mi  cho  àrd  riutsa,  co  dhiùbh,"  ars  an 
gudaboc.  '*  Cha  b'  fhada  dhìrich  thusa  gus  an  do 
thill  thu  a  ghur  na  gèige,  ged  tha  do  bhana-choimh- 
earsnach,  an  uiseag,  shuas  an  sud  fathast." 

An  uair  a  bha'n  iolaire  cho  àrd  *s  a  rachadh 
aice  air  èirigh,  's  a  sheall  i  air  na  h-eòin  uile 
foidhpe,  ghlaodh  i  "  Tha  mi  nis  da-rìreadh  ann  am 
rìgh  thairis  air  na  h-eòin." 

An  uair  a  chunnaic  an  dreòlan  gu'n  robh  an 
iolaire  cho  àrd  's  a  rachadh  i,  leum  e  bhàrr  a 
droma  is  thug  e  siuthadh  no  dhà  a  suas  is  thubh- 
airt  e ;  "  Tha  mise  os  do  chionn  fathast ;  agus 
ma's  e  an  àirde  a  nì  rìoghalachd,  is  mise  rìgh  nan 
eun." 

An  uair  a  chunnaic  an  iolaire  an  dreòlan  àirde 
mhath  os  a  cionn,  is  nach  b'  urrainn  ise  dol  na  b' 
àirde,  thug  i  guileag  bhochd  aiste,  ghabh  i  gu  làr 
is  thug  i  a  nead  oirre;  agus  cha  d'thàinig  i  am 
follais  am  measg  nan  eun  fad  iomadh  latha  as  a 
dhèidh  sud. 

MaNNBKS,  CuSTOMS,  AND  HlSTORY  OF  THE  HlOHLANDERS,  SÌV  W.  ScoU,  1/9 

ScoTTisH  Clans  and  their  Tartans,  96  fuH-page  platcs,        2/6 

^coTTisn  Clans,  Septs,  and  Regiments,  114  coloured  tartan  plates,     15/0 
Famous  Battles  of  Scotland.    By  Tytler.  ...     Special  price,    1/0 

EviL  Eye  in  the  Western  Highlands.    By  R.  C.  Maelaggan, 

Humorous  and  Amusing  Scottisu  Readings.    By  A.  G.  Murdoch, 
EssAYs:  The  Old  Highlands.    Introduction  by  Neil  Munro,  ... 
The  Litekature  of  the  Highlands.    By  Magmis  Maclean,  M.A., 
The  Litekatuke  of  the  Celt.    By  Magnus  Maelean,  M.A.,  ... 
Days  of  Deerstalking  in  the  Scottish  Highlands,  Serope, 
Sportsman's  and  Naturalist's  Tour  in  Suthekland,  St.  John, 
Lifb  and  Times  op  Pringe  Charles  Stuart.    By  A.  0.  Etcald, 

Songs  and  Tales  op  St.  Columba  and  his  Age,  

Feakchair-a-Ghunna,  the  Ross-ahire  Wanderer,  paper  cover, 
Lyka  Celtica:  an  Anthology  of  Celtic  Poctrj'.    E.  A.  Sìiarpe, 
Poems  OF  OssiAN,  English  translation.    By  James  Maepherson, 
The  Cbntenary  Ossian.    Notes.    Edited  by  Fionna  Macleod, 
SoNGs  and  Poems  of  Rob  Donn.    New  edition.    Bj-  Hew  Morrison, 
Scottish  Songs.    Staft',  piano  accompaniments,  2/6.  In  tartan, 

PiPiNG  FOR  BoYs.    A  piper's  primer  to  leam  the  bag-pipes,    ... 

Maclan'a  Highlanders  at  Home,  24  plates    A  gieat  work,    .. 

Jatnieson's  Dictionary  of  the  Anglo-Scottish  Lanodagb,  new  ed, 


1/0 
3/6 
3/9 
1/0 
2/0 
2d 
2/1 
1/6 
1/6 
2/0 
6/0 
7/6 
7/6 
5/6 
2/6 
1/9 
6d 
1/0 
6/0 
2/0 
5/0 
6/0 
3,6 
1/6 
6/0 
6/0 
1/6 
2/3 
12/6 


4d 

6d 
hì 
M 
l>t 
M 
4d 
6d 
3d 
6d 
5d 
6d 
6d 
3d 
3d 
4d 
3d 
3d 
èd 
4d 
4d 
4d 
4d 
4d 
5<1 
5d 
5d 
3d 
3d 
Id 
3d 
4d 
3d 
4d 
5d 
4d 
3d 
4d 
4d 
3d 
2d 
7(1 


Gaelic  and  English  Dictionaries  and  Grammars. 

We  have  these  at  all  prices.    Full  details  of  these  and  many  other  books  not  mcntioned 

here,  will  be  found  in  our  Catalogue  of  Highland  and  Gaelic  Books,  which  wiU 

be  sent  to  j'ou  free  on  receii^t  of  address. 


ALEX.  MACLAREN  &  SON, 

